
LIBER I. 

De intellectu. 

INTRODUCTIO. 

'"practatur in iioc altero volumine superior pars psycho- 
I- logiae speculativae, doctrina de vita rationali hominis. 
Praesens volumen complectitur tres libros : de intellectu, de 
voluntate, de anima. In primo libro inquiremus in naturam 
intellectus, incipiendo ab eius exsistentia et superioritate 
supra vitam sensitivam, et a variis eius obiectis cum mutua 
sua dependentia. Deinde indagabimus diversas intellectus 
operationes, quae ex logica aliquo modo notae iam sunt; 
sed praesens quaestio non iam est illa, quibusnam modis 
intellectus ad veritatem assequendam procedere debeat, sed 
quaestio psychologica ponitur, quomodo vere procedat, 
quaenam sint elementa processuum cogitandi, quaenam eorum 
combinationes etc. Ultimo loco expedietur quaestio meta- 
physica de origine idearum. 

Secundo libro similes afferentur quaestiones de natura 
voluntatis, videlicet de eius obiecto, et maxime de funda- 
mentali eius proprietate, de libertate explicanda, probanda, 
contra tot adversarios modernos vindicanda. 

Tertio tandem libro ex actibus hucusque exploratis con- 
cludemus, animam rationalem exsistere; exponemus, quae- 
nam sint eiusdem proprietates essentiales, qualis relatio ad 
corpus, quid dicendum de immortalitate. 


Relatio huius partis psychologiae speculativae ad scientiam 
empiricam nondum prorsus eadem est, quae pro parte sensitiva 
valet, in psychologia enim sensitiva plurima, ut vidimus, recen- 
senda erant facta, leges, theoriae, explicationes ex inquisitione 
recentioris scientiae allatae, quae tractationem quoque specula- 
tivam interdum non leviter mutarunt. Complexus factorum, quae 
Aristoteli et Scholasticis nota erant, sat exiguam partem cius 

Frobes, Psychologia. II. 


I 

copiae constituit, quae hodie nobis praesto est. Aliter res se 
habet, quod vitam rationalem attinet. Hic una ex parte doctrina 
Scholasticorum propter connexionem huius materiae cum logica 
et ethica necessario multo amplius exculta iam erat. Alia ex 
parte psychologia empirica circa altiores functiones animae non- 
dum per multum tempus occupatur ideoque neque tantam co- 
piam factorum et legum invenire potuit, quantam circa functiones 
sensitivas. Accedit quod multi empiristae falsis systematibus in- 
nitebantur, ut sensismo, determinismo, variis theoriis falsis de 
natura animae, si non ex opinione praeiudicata positivismi tota 
doctrina de anima omittebatur. Ideo non tam multa hic offeruntur, 
quae doctrinam Veterum amplificare et modificare permittunt, 
sed potius multa reiicienda et corrigenda sunt. 

In hac materia praeter Aristotelem eiusque Commenta- 
tores scholasticos (qui egregie exponuntur in operibus histo- 
ricis, ut Siebeck, Baeumker, Grabmann) utiliter conferri pos- 
sunt e. g. Kleutgen, Urraburu, Lahousse, Lehmen, Palmieri, 
Hugon, alii qui fere totos se dant ad controversias Veterum. 
Vetera cum novis coniungere studuerunt inter alios Balmes, 
Gutberlet, Mercier, Donat, Maher, Geyser. 

';''':;' v CAPUT''l.; : 

De intellectu eiusque obiecto. 

Cf. A/. Schtnid, Erkenntnislehre I ; J. Balmes, Philosophia funda- 
mentalis vol. 3; Exp. Psych. III 6. 

§ 1 . De natura intellectus. 

THESIS 1 . Intellectus hominis est facultas cognosci- 
tiva, quae toto genere differt et superat potentiam sensi- 
biliter cognoscitivam. 

Stat. Quaest. 1, (Conspectum historicum sensualismi 
dat AI. Schmid I 243 — 324). Systema contrarium asser- 
tioni thesis dicitur «sensualismus» seu « sensismus ». Hoc 
systema omnem cognitionem sensatione absolvi censet, ideo- 
que inter intelligentiain seu facultatem cognoscitivam supe- 
riorem et sensum solum discrimen graduale ponit. Idem 
iam fecerat materialismus, qui praeter alia discrimina etiam 
hoc negat. Partim huc spectat «phaenomenismus», qui as- 
serit nos nihil cognoscere praeter sensibiles rerum appa- 
rentias; vel «positivismus, empirismus, agnosticismus», qua- 
tenus omnem cognitionem metaphysicam excludunt. Si 


magis attenditur ad explicationem per associationes, systema 
sensismi etiam associationismus vocatur (Maher). 

Quod historiam horum systematum attinet, aliquo sensu huic 
errori affines dicuntur aliqui Nominalistae medii aevi, quibus 
universalia erant solae voces. — Ut instaurator sensismi moderni 
a multis consideratur Locke (f 1704), quae assertio non videtur 
certa. Quod affirmat fontem omnis cognitionis esse experientiam 
sensuum et reflexionem in proprios actus conscios, ex quorum 
abstractione et combinatione intellectus suos conceptus efformet, 
hoc recte intelligi potest. Quod negat rerum essentias ullas 
cognosci, hoc cum illo asserto cohaeret, quod substantiam dicit 
esse incognitum X. Ceterum concedit obiectivum valorem ma- 
thesis, ethicae, demonstrationis pro exsistentia Dei, non vero 
pro immortalitate animae humanae. 

Maxime systema sensisticum excultum est a Condillac (7 1780). 
Negat enim omne essentiale discrimen inter intellectum et sen- 
sum ; omnes cognitiones, volitiones, affectiones non esse nisi 
sensationes transformatas. Anima secundum eum est mera ca- 
pacitas (passive) recipiendi sensationes, quae ipsae sunt impressio- 
nes a corporibus externis productae. Quando postea anima se 
passive ad eas convertit, habetur attentio, quae est primus actus 
intellectivus et sensatio aliqua transformata. Memoria est attentio 
ad reliquias sensationum olim habitarum. Comparatio est attentio 
simultanea ad duas sensationes vocaturque indicium, si ad earum 
identitatem vel discrepantiam attendit. Imaginatio est sensatio 
conglobans in unum obiectum qualitates in multis divisas etc. 
(Ita Lahousse; fusius Balmes, Phil. fund. vol. 3, n. 1, 2.) 

2. Hodie maxime viget positivismus, qui nihil fere co- 
gnoscit nisi facta experientiae, eorumque leges, omnia autem 
experientiam transcendentia vel negat vel ut incerta habet. 
Veritates necessarias id solum dicere, intra experientiam 
contrarium non observari, nihil autem de obiectiva impos- 
sibilitate. Ita hodie plurimi, ut Comte, Littre, Fouillee, 
J. St. Mill, Spencer, Laas, Rehmke, Horwicz. Mill e. g. : 
Omnia iudicia universalia non sunt nisi perceptiones ex- 
perientiae sive consuetudines cogitandi. Stultum esset cum 
certitudine asserere principium causalitatis etiam in regio- 
nibus longinquis mundi valere. 

Etiam plurimi cultores psychologiae empiricae hanc doc- 
trinam adoptarunt. Ita Taine, Ribot, Bain, James, Titchener, 
Ziehen, Ebbinghaus, v.Kries; Wundt ut postulatum psycho- 
logiae scientificae hoc habet, omnia ad sensationes et affec- 

tiones reduci. Spcciatim indicia saepe revocant ad «asso- 
ciationem inseparabilem» duorum terminorum experientia 
ortam. Similiter universalia per sensationes explicantur. 
Abstractio eo fieri dicitur, quod ad proprietatem aequalem 
1 in rebus similibus attendamus et differentias negligamus ; 

| abstractio non est separatio mentalis unius proprietatis rei 

I ' ab aliis (Bain). Si auditur nomen commune (planta), phan- 

tasmata innumera singularum plantarum excitantur; appa- 
rens unitas consistit in voce cum iis omnibus associata 
(Ziehen). Significatio textus consistit in phantasmatibus 
cinaesthcticis vocabulorum (Titchener). 

|j 3. Systema sensismo contrarium, quod vocatur intellec- 

tualismus, statuit essentiale discrimen inter sensum et intel- 
tjrff lectum; restringit scientiam proprie dictam ad cognitionem 
intellectualem, statuit veros conceptus universales in oppo- 
sitione ad quaslibet sensationes; tandem certitudinem qua 
mens axiomatibus vel demonstrationi adhaeret, non repetit 
i ex experientia sensuum, sed ex seipsa. Ita, si ab ulterio- 

ribus controversiis abstrahas, maximi omnis temporis philo- 
: I sophi : Plato, Aristoteles, S. Augustinus, S. Thomas, Scotus, 

; I Siiarez, Descartes (cf. AI, Schmid I 324 sqq.). Neque inter 

reccntiores philosophos desunt defensores huius doctrinae 
communissimae, ut Brentano, Hofler, Witasek, alii plurimi, 
i maxime logici. Immo ultimo tempore ipsi quidam psycho- 

logi sensismo relicto hanc diversitatem essentialem eviden- 
ti tem conclusionem inquisitionum experimentalium esse pro- 

I litentur; ita Binet, Kulpe, Biihler, Moore, Selz, Storring, 

Spearman. 

4. Sufficienter ex critica constat hominem habere con- 
ceptus vere universales, praeterea potentiam perveniendi 
ad certam cognitionem veritatum necessariarum etiam de 
j obiectis, quae sensibilitatem transcendunt ; homo intelligere 

potest obiectivum valorem principii causalitatis, eiusque ab- 
solutam necessitatem; potest hoc principium adhibere ad 
deducendam causam rerum, etiam ultra experientiam sen- 
1 sibilem. Quod igitur thesi nostra probare intendimus, non ita 

est exsistentia huius facultatis, quae intellectus vocari solet, 
sed potius eius essentialis diversitas a sensibilitate. Asserimus 
igitur: Intellectus ordinem sensibilitatis essentialiter Superat, 

' ita ut ex nulla summatione vel combinatione vel intensione 

sensationum activitates intellectivae explicari possint. 

Intellectus ipse interim describi potest secundum commu- 
nem loquendi modum Scholasticorum : «Potentia instituendi 
analysim circa obiecta sensibiliter apprehensa, horum es- 
sentias investigandi et aliquatenus cognoscendi, efformandi 
ideas vere universales, essentias comparandi, iudicia eliciendi, 
ratiocinandi» (Lahousse). Asserimus autem haec munera 
non ut Sensistae volunt per combinationes sensitivas ex- 
plicari posse, sed nova elementa psychica postulare seu esse 
functiones essentialiter novas et altiores. Non enim sen- 
sistae exsistentiam abstractionis, indicii, ratiocinii negant, 
sed aut (quod hic non attendimus) eorum valorem pro rebus 
suprasensibilibus cognoscendis negant, aut ea ut combina- 
tiones accidentales ad elementa mere sensibilia revocant, 
id quod nunc reiiciemus. 

Sensitivam cognitionem hic eo sensu intelligimus, quo in 
psychologia sensitiva fuse descripta est, sc. ex suo obiecto 
ut sensationem externam vel phantasma, nondum vero hic 
eam definimus ex natura sua metaphysica ut activitatem 
organicam. — Alia nomina pro intellectu sunt intelligentia, 
ratio, mens. Intelligentia etiam speciatim usurpatur, qua- 
tenus intellectus cognoscit prima rationis principia et effor- 
mat iudicia immediata conscientiae et sensus; ratio autem 
prout ratiocinatur. 

Argum. 1 . (Ex comparatione generali hominis cum bruto.) 

Intellectus est illa facultas cui homo suam superioritatem 
supra bruta debet. Atqui differentia ita inducta est insupe- 
rabilis et essentialis. Ergo cognitio hominis intellectiva et 
mere sensitiva bruti essentialiter differunt. 

Ad mai. Ut ex priori thesi (Psych. sens. 5) constat, bruta 
propter ipsum defectum intellectus non pervenire possunt 
ad linguam conceptualem, ad societatem moralem ; breviter 
tota elevatio hominis supra curam conservandae vitae, omnes 
artes, scientiae, religio, moralitas, desiderium veritatis omni- 
modae et bonitatis supremae innituntur in illa cognitione 
hominis propria, quam intellectum vocamus. 

Ad min. Idaee differentia est vere insuperabilis: Nam 
nunquam videmus ullum brutum, etsi sub optimis condi- 
tionibus, hanc distantiam transgredi vel eo pervenire, quod 
homo mediocriter excultus facile assequitur. Immo ne in- 
choatio quidem tendentiae superandi obiecta mere sensi- 

bilia unquam detegitur. Hoc eo magis urget, quia homo 
interdum etiam sine adiumento sensuum superiorum jvisus 
et auditus), proinde destructa fere tota sensibilitate ad edu- 
cationem intellectualem maximam pervenire potuit, ut osten- 
dit exemplum surdomutae Helenae Keller. Ergo conclu- 
dendum est bruto hanc elevationem humanam ideoque facul- 
tatem cui ea innitatur plane deesse, vel alus verbis : facultas 
cognoscitiva quam bruta habent, cum facultate intellectiva 
hominis nihil commune habet, sed essentialiter ab ea differ . 

Sequentia argumenta speciatim ostendent, quanam te co- 
gnitio intellectualis essentialiter emineat, sc. cognoscendo 
universalia, immaterialia et necessitatem principiorum meta- 
physicorum. 

Argum. 2. (Ex conceptibus nostris universalibus.) 

Intellectus humanus habet veras cognitiones universales. 
Atqui hae essentialiter superant totum ambitum cognitionis 
sensitivae. Ergo intellectus essentialiter superat cognitionem 

sensitivam. , 

Illustratur niai. (quae ex Critica iam abunde constat). 
Conceptus universalis ille est, qui non per aliquam simili- 
tudinem, sed per identitatem stricte dictam de pluribus 
inferioribus praedicari potest. Idea enim trianguli absol- 
vitur definitione intellecta (figura plana, circumscripta a tri- 
bus lineis rectis), quae est conceptus universalis Nam 
propositio quaevis de triangulo valere cognoscitur de omni 
triangulo individuo cuiuscunque figurae vel magnitudinis, 
etsi alicuius figuram forte nunquam phantasia tenuerim. 
Idem valet de qualibet alia definitione : ea enim est defini- 
tionum communis conditio, ut a determinationibus abstra- 
hant, quae rebus exsistentibus conveniunt palmes, mi. 

fund. vol. 3, n. 6). _ 

Ad min. Hic conceptus universalis ordinem sensibilitatis 
plane superat; nam nulla combinatione sensationum oriri 
potest. Conceptus enim proprietates omnino oppositas habet, 
quae ad phantasmata simul praesentia reduci nequeunt. 
Triangulum definitum sine sui mutatione omnibus triangulis 
concretis commune est, de omnibus praedicari potest, contra 
triangulo a phantasia apprehenso quolibet momento certa 
magnitudo et figura convenit, quae in omnibus alus non 
invenitur. 

Argum. 3 . (Speciatim refutando explicationes sensistarum.) 

Sensismus conceptus variis modis explicare tentavit: vel con- 
ceptus universalis arboris, trianguli etc. consistit in phantasmate 
«typico» satis confuso; vel omnino non exsistit conscio modo, 
^ed constituitur quadam dispositione associationum ; vel tan- 
dem consistit in elementis affectivis obscuris, quae ulteriorem 
descriptionem non admittunt. Haec autem omnia insufficien- 
tia sunt. 

Proh. min. x. Phantasma universale per modum imaginis 
typicae ab ipsis psychologis recentioribus passim reficitur; omne 
enim phantasma necessario quolibet momento prorsus determi- 
natum est; triangulum visum vel phantasia exhibitum necessario 
certam magnitudinem linearum et angulorum praebet ideoque 
unum solum triangulum repraesentat. 

2. Secundum alios solum phantasma determinatum conscium 
esse dicitur, eius autem universalitas in processu quodam in- 
conscio consistere ; e. g. ita ut associationes ad multa obiecta 
similia paratae sint pro reproductione futura. — Sed evidenter 
repugnat actualem cognitionem vel conceptum abstractum, cuius 
conscius sim, constitui ex processibus quibuslibet non-consciis. 
Quod phantasma plura obiecta repraesentet, aliisque simile sit, 
nliis dissimile, mihi notum fieri debet; sin minus pro mea cogni- 
tione omnino non exsistit, ideoque non plus mihi daret, quam 
simplex phantasma. 

3. Secundum alios rursus conceptus universalis est status qui- 
dam sensitivus vix conscius, obscurae affectioni similis. — At 
cogitatio universalis arboris est omnino clara et distincta, id 
quod usus in ratiociniis demonstrat; non igitur aequiparari potest 
cum istis elementis obscuris. — Tandem non videtur, quid hic 
obscuritas i u vare possit. Si enim omnia elementa sensitiva nota 
quamdiu clara sunt nullo modo conceptum universalem vel signi- 
ficationem vocabuli abstracti constituunt, impossibilius sane est, 
hoc effici per eorum obscuritatem (fusius Exp. Psych. III 6 § 3). 

Argum. 4. (Ex cognitione immaterialium.) 

Intellectus noster cognoscit insensibilia et immaterialia. 
Atqui haec nullus sensus attingere potest. Ergo intellectus 
totam sensibilitatem essentialiter superat. 

Ad mai. Cognoscimus obiecta, quae aut negant mate- 
rialitatem aut ab ea abstrahunt, e. g. ens, possibilitatem, 
causam et effectum, necessitatem et contingentiam, nega- 
tiones; ius, moralitatem, spiritum, Deum; porro identitatem 
duorum obiectorum, cuius cognitio praesupponitur in iudicio, 
nexum duarum praemissarum pro ratiocinio. Haec enim 

omnia clara definitione ab aliis distinguimus, de iis pro- 
positiones statuimus, quarum veritas evidens nobis est. 

Ad min. Nulla combinatio phantasmatum efficere potest 
tales cognitiones immateriales. Nam sensationes omnes 
sive externae sive phantasiae vel etiam aestimativae non 
sunt nisi imagines obiectorum sensibilium plane determi- 
natorum, prout in mundo corporeo illa observamus (ut ex 
psychologia sensitiva constat). 

Argum. 5 . (Ex cognita absoluta necessitate principiorum.) 

Habemus principia rationis (logica, metaphysica, mathe- 
matica), quorum absolutam necessitatem dare perspicimus, 
ut in critica probatum est. Atqui haec necessitas nulla 
cognitione sensitiva niti potest. Ergo postulandum est ali- 
quid essentialiter superius, quia in hac praecise re fundatur 
tota nostra scientia. 

Ad min. Absoluta necessitas, quam multis principiis ct 
demonstrationibus ascribimus, non explicatur, ut Empiristae 
volunt, per experientias saepissime repetitas. Nulla enim 
repetitio in experientia permittit talem exaggerationem, ut 
rem metaphysice necessariam asseramus. Etsi durationem 
diei vel anni semper eandem experiamur, inde minime pu- 
tamus hanc rem aliter esse non posse. — Porro nemo pru- 
dens pro his principiis (contradictionis vel causalitatis) ad 
experientiam provocat, sed potius secundum principia de 
ipsa experientia iudicat. Si quid sine causa evenire vide- 
tur, nunquam vere sic esse statuimus, sed solum dicimus 
causam adhuc ignotam esse. - — - E contrario motivum ad- 
haesionis in his casibus est ipsa evidentia rei ; summa enim 
claritate videmus inter certos conceptus (A et Non-A) cer- 
tam relationem (contradictionis) necessario vigere. 

Corollarium : 

Ergo homo a bruto primario differt intellectu, ita ut in 
multiplici discrimine inter hominem et brutum intelligentia 
sit primarium et ratio aliorum, ideoque in definitione es- 
sentiali sit differentia specifica. Nam id est discrimen es- 
sentiale inter duo, quod est proprium uni et simul ratio et 
radix ceterorum discriminum. Atqui talis est intelligentia. 

Nam i) Ratio ob quam homo voluntatem liberam habet, 
ct religionis, moralitatis, perfectionis capax est, est intel- 

lectus, ex quo ut suo fonte haec omnia sequuntur (ut partim 
probabitur) ; neque viceversa unum ex istis dici potest ratio 
ontologica, cur intellectum habeat. 

2) Ratio ob quam homo talem organismum habet adap- 
tatum ad fines vitae rationalis, est iterum intellectus, non 
viceversa. Nam organismus ut instrumentum intellectus in 
eo finem suum habet; eius explicatio ab anima intellectiva 
regitur; non autem ex organismo perfectiore ut ratione sua 
ontologica intellectus producitur. Ergo recte homo defini- 
tur animal rationale. 

Scholion 1: 

Aliqui ut proprietatem fundamentalem intellectus recensent 
eius activitatem. Dicunt: In comparatione cum conceptibus in- 
tellectivis sensibilitas est potius aliquid passivum. Si cogito, pro- 
blema solvo, conscius mihi sum propriae activitatis; attendimus 
ad certa obiecta, abstrahimus, comparamus, dividimus, iudicamus. 
Si a sensatione passiva ad attentionem transimus, novum ele- 
mentum psychicum accedit, sc. activitas (Maher). — Responde- 
mus: Sine dubio activitas et gubernatio cogitationum in vita 
intellectuali exsistit; tamen minus recte proprietas ipsius intel- 
lectus esse putatur; eodem enim modo adest, si homo in artificio 
producendo phantasmata quaerit, comparat, eligit. Formaliter 
haec activitas potius ad voluntatem liberam revocatur, cuius 
ope homo suas actiones sensitivas et intellectivas ipse secundum 
finem a se praestitutum regere et moderari potest. 

Scholion 2 : 

Etsi probatio ostenderit conceptus non e phantasmatibus con- 
stitui, alia ex parte negari nequit conceptus a phantasmatibus 
magnopere dependere. Vita enim intellectiva aliquo modo cum 
sensitiva crescit. Laeso cerebro cum operatione phantasiae etiam 
usus intellectus impeditur vel etiam totaliter cessat. Haec de- 
pendentia a phantasia valere dicitur tam pro prima acquisitione 
conceptuum quam in posteriore vita intellectiva. Scotus: Connexio 
inter phantasiam et intellectum talis est, ut nihil in universali 
intelligamus, quod non in particulari imaginemur; in hoc con- 
sistit conversio ad phantasmata. 

_ Tamen haec dependentia, ut postea probabimus, non est in- 
trinseca, sed extrinseca tantum. Non enim constituitur subiectum 
actus Intellectivi, sicut pro sensitivo probatum est partim ex or- 
gano corporeo, sed ex anima sola. 

Scholion j: 

De relatione phantasmatum et intellectionum eodem tempore 
praesentium experimenta haec docent: Phantasmata, quae cogni- 

t ion is cursum comitantur, aut sunt imagines obiectorum (actio- 
num) aut vocabula. Priora generatim longius tempus requirunt, 
ut ad quandam claritatem veniant. Et verum minime est, quod 
olim Berkeley putaverat in ortu talis imaginis intellectionem 
vocabuli consistere. Nam in lectione libri impossibile est omnia 
obiecta in phantasia gigni, quod et experimenta confirmarunt 
(Taylor, Binet). Interdum etiam phantasmata aliarum rerum na- 
scuntur, multa vocabula abstracta nullum aptum obiectum in 
phantasia habent (e. g. functio). Nulla imago sensibilis reddere 
potest simplicem hanc propositionem: «heri ad scholam sero 
veni» (Binet). -u/uv-uv f 

Ideo aliqui putarunt vocabulis sensum cogitationis perfecte 
reddi. Sed impossibile est solis verbis, quae ut talia sunt meri 
soni, cogitationem constitui vel aliquid de rebus intelligi ; solum 
hoc quaeri potest, num omnis cogitatio necessario verba con- 
comitantia vel imagines obiectorum postulet. Secundum experi- 
menta generatim quidem alterutrum aliquo modo adest, imagines 
obiectorum semper satis debiles et insufficientes, vocabula arctis- 
sime conceptibus associata plerumque in maiore numero. Id vero 
quod proprie cognitionem eiusque relationes constituit, est essen- 
tialiter altius quid, sc. conceptus; quia illi difficulter describuntur, 
a reccntioribus interdum vocantur non-intuitivi. 

Utrum cogitationes sine ullo elemento phantasiae concomitante 
esse possint necne, controvertitur. (Cf. Exp. Psvch. III 6 § 4.) 

Obicctiones : 

Obi. 1. Possumus ad certa solum elementa in obiecto attentionem 
restringere et sic sine novo actu universalia cognoscere ; vocabula 
autem communia solum illos characteres communes significant. (Sic 
passim sensistae.) 

Resp. Et sic pervenio ad verum universale (reflexum), ita ut co- 
gnoscam hanc rationem communem in pluribus inferioribus inveniri, 
nego. Hoc autem in vocabulo communi intelligendo supponitur. 

Inst. Abstrahere dicit attendere ad partem rei neglectis reliquis 
partibus, quae forte soluin ratione distinguuntur. Atqui hoc habetur 
in bruto, quod a colore rubro cuiuslibet rei ad iram incitatur. Ergo 
abstrahere est actus sensitivus. 

Resp. Dist. mai. : Si pars, ad quam attenditur, lit proprius ter- 
minus cognitionis (si e. g. nomen accipit, si iudicium de illa habetur etc.), 
conc. ; est attendere ad omnem rem totam quae rubra est, ita ut ratio 
ob quam attentio attrahitur, ex complexu non solvatur, nego. Cuntra- 
dist. min. : Brutum habet partem ab aliis solutam ut terminum suae 
cognitionis, nego; ad colorem rubrum in qualibet re ob associationem 
certa actio alligata est, ita tamen ut hoc elementum ab tiliis sui ob- 
iecti non separetur, conc. 

Quaestio. Quomodo igitur distinguitur imago phantasiae communis 
quae dicitur a cognitione vere universali? 

Resp. Phantasma vel perceptio semper individualis est, prorsus 
determinata. Sed quando associatio viget inter A et B, et postea ex- 
citatur alia cognitio A' similis cum A, haec secundum regulas asso- 
ciationis (Exp. Psych. V 5 § 1, n. 5) sufficit, ut B excitetur. Hinc co- 
gnitio A r agit, aesi universalis esset neque tamen hoc est. Ita brutum, 
quod ab homine baculum ferente semel verbera expertum est, postea 
etiam aliud baculum timebit, quod propter similitudinem (quam ut 
talem non cognoscere debet) eundem affectum ciet. 

Obi. 2. Sola cognitio per phantasmata videtur esse vera cognitio rei. 
Qui enim sola definitione res cognoscit, aeque se habet ac caecus, 
qui colores ex sola comparatione cum sonis diiudicat, non tamen vere 
dicitur colores cognoscere. 

Resp. Conceptus abstracti et definitiones ut tales non dant intui- 
tivam cognitionem rerum, conc.; non dant supremam et utilissimam 
cognitionem, necessariam ad comparandam scientiam, nego. — Ad 
rat. additam. Si in argumentis unice altiores functiones intellectus 
respeximus, hoc necessario fiebat, ut facultas sensibus superior de- 
monstraretur. Ideo tamen minime dicimus intellectum non cognoscere, 
nisi definitiones vel abstractiones. Sed sicut sensus internus etiam 
obiecta sensuum externorum complectitur, ita intellectus etiam co- 
gnoscibilia inferiora necessario comprehendit, quorum dein relationes 
ipse solus cognoscit. 

Obi. 3. Nullius essentiae propriam ideam efformamus, sed illas 
semper repraesentamus per ordinem ad proprietates et accidentia 
sensibilia. 

Resp. Ita tamen ut intellectu superemus proprietates et accidentia 
individua et perveniamus ad conceptum substantiae, quae sit eorum 
subiectum. Ceterum reflexio in actus rationales nobis dat elementa 
quoque suprasensibilia. 

Obi. 4. Si universalia essent proprium obiectum intellectus, cognitio 
nostra esset eo perfectior, quo universalior, et quia universalitati pro- 
portionatur, quod sit magis vaga, esset eo perfectior, quo magis vaga 
et indefinita) Atqui hoc est absurdum. Certe enim cognitio per- 
fectior est, si non solum scio, quod res sit, sed praeterea quod vivat, 
sentiat etc. 

Resp. Conc. mai. primam, ceteris paribus ; ideo scientia metaphysicae 
valde perfecta est ; qui principium causalitatis in tota sua universali- 
tate cognoscit, certe plus scit, quam qui solum pro quibusdam casibus. 
Qui scit formulas pro acceleratione uniformi motus, innumeros casus 
singulares a priori deducere potest, et tabulis plurimis pro iis non 
iam eget. — Nego mai. secundam; magis universale non convertitur 
cum vago vel confuso. — Ad ?-at. addita?n. Hic non sunt cetera paria : 
qui enim scit rem vivere et sentire, praeterea etiam scit rem esse, 
ideoque plus scit. 

Obi. 5. Interdum cogitamus in solis vocabulis, ita ut cognitio re- 
praesentatione vocabulorum absolvatur ; ergo conceptus universales 
superflui sunt. 

Resp. Dist. antec. ; Interdum praeter vocabula non alia phantas- 
mata obiectorum menti obversantur, conc. ; sola praesentia vocabu- 

loruin cogitationem absolvit, nego. Secus non esset discrimen inter 
illum, qui textum in ignota lingua vel in propria legit; vocabula enim 
uterque habet. 

Obi. 6. Photographia «typica» ex multis individuis similibus con- 
fecta simul est materialis et tamen typum seu universale repraesentat. 
Ergo a pari ex sensationibus similibus cognitio universalis confici 
potest. 

Resp. Dist. antec. : Repraesentat typum, quatenus per similitu- 
dinem ad varia trahitur, conc. ; est verum universale, ita ut per identi- 
tatem de inferioribus praedicetur, nego. 

Obi. 7. Phantasma prorsus determinatum potest pro plurimis ob- 
iectis similibus substitui ; atqui ita sensatio exercet munus conceptus 
universalis ; ergo non requiritur actus suprasensibilis. 

Resp. Dist. mai. : Eo quod accedit cogitatio rem similem in 
multis individuis inveniri, seu conceptus vere universalis, conc. ; sine 
tali addito, nego. Cojitradist. min. 

Alias rationes affert critica (Theses de universalibus); vel Exp. 
Psych. III 6. 

§ 2. De obiecto intellectus. 

THESIS 2 . Intellectus nostri obiectum adaequatum est 
ens in tota sua latitudine spectatum. 

Stat. Quaest. i . Obiectum materiale alicuius potentiae co- 
gnoscitivae est res, circa quam potentia versatur, et quidem 
res in se considerata cum omnibus , quibus constituitur. 
Obiectum materiale adaequatum est summa omnium obicc- 
torum materialium specialium, quae igitur adaequat capaci- 
tatem potentiae. Obiectum formale potentiae hic a nobis 
intelligitur illa nota quae in omni et solo obiecto materiali 
invenitur. Est e. g. pro visu color, qui in omnibus et solis 
obiectis visibilibus invenitur. 

Aliqui obiectum formale potentiae definiunt esse illam notam, 
secundum quam (ob quam) potentia, circa sua obiecta versetur, 
sive rationem, sub qua illa attingantur. Tamen hic modus lo- 
quendi ambiguus est, quia etiam ita intelligi potest, quasi po- 
tentia in obiectis non attingat nisi rationem coloris abstracti 
pro visu, entis in communi pro intellectu. 

In eodem obiecto materiali plurima haberi possunt obiecta 
formalia, e. g. in corpore color, sonus, durities, ratio entis: se- 
cundum quas rationes a valde diversis facultatibus cognoscatur. 
Obiectum formale ct materiale facultatis correlata sunt ideoque 
simul inveniuntur. Si quaero obiectum formale visus, conquiro 
omnia obiecta visibilia; haec multas rationes communes habent, 
voluti corporis; sed corpus non est obiectum formale facultatis 
visivae, quia dantur etiam corpora, quae non video; similiter 

de aliis quibusdam rationibus communibus, excepta ratione co- 
loris, quae rebus visibilibus omnibus et communis est et eis 
propria; haec igitur dicenda est obiectum formale visus. 

Generatim obiectum adaequatum (seu extensionis, ge- 
nericum, commune) intellectus definitur esse «totum id, ad 
quod terminari potest utcunque intellectus cognoscendo 
illud aliquo saltem modo, sive naturaliter sive supernatura- 
liter, sive directe sive indirecte, per species proprias vel 
alienas, sive prout in se sive solum per ordinem et com- 
parationem ad alia» (Urraburu). 

2. Obiectum igitur adaequatum intellectus asserimus esse 
ens in tota sua latitudine, seu quidquid ullo modo rationem 
entis continet, seu omne simpliciter ens. Ens porro ibi 
sumimus sensu quodam latissimo, ut ipsa quoque entia 
rationis et negationes, quae ab intellectu ut talia sine dubio 
intelliguntur, comprehendantur. — Ex modo dictis tunc facile 
patet, quid obiectum formale intellectus dicendum sit. Ratio 
enim communis omnibus rebus alia esse nequit, quam ratio 
entis communissima, vel ut alii dicunt «quidditas (essentia) 
abstractissime sumpta», ratio entis universalissima. 

Minime tamen dicimus intellectum humanum sibi per- 
missum cognitionem omnium entium acquirere posse, ne- 
que intellectum omnia perfecte cognoscere posse, vel etiam 
per cognitionem directam, sed solum hoc: intellectus hu- 
manus per se spectatus seu considerata natura potentiae, 
abstrahendo quoque ab impedimentis accidentalibus, et dum- 
modo ei rite proponantur, potest aliquo modo omnia co- 
gnoscere. 

3. Adversarii sunt fere iidem qui in prima thesi, ut Po- 
sitivistae, qui obiectum adaequatum intellectus ad res ex- 
perientiae restringunt. Secundum Aug. Comte ratio abstinere 
debet ab inquisitione essentiae rerum vel primarum causa- 
rum et contenta esse descriptione phaenomenorum. 

Argum. (Ex eo quod intellectus percipit proprietates contra- 
dictorias.) 

Cognoscimus Deum, angelos, nos ipsos, corpora, in iis- 
que substantiam et accidens, varia accidentium genera, in 
specie relationem causae et effectus, rationem finiti et in- 
finiti. Nam de his omnibus in philosophia conceptus et 
iudicia evidentia formamus. Atqui qui talia cognoscit, ali- 

quatenus cognoscere potest omne ens. Ergo obiectum 
adaequatum intellectus est ens in tota sua latitudine 
spectatum, seu intellectus aliquo modo omnia cognoscere 
potest. 

Ad min. Ut rem adhuc ignotam cognoscere incipiamus, 
necesse est ut de eius natura et exsistentia certi fiamus, 
quod utrumque possibile est. Nam: 1) De natura cuiuslibet 
entis aliquam notionem formare possumus per supra dicta 
praedicata, quae partim sunt contradictorie inter se oppo- 
sita (finitum — infinitum ; substantia — accidens ; a se — ab 
alio), ita ut de quolibet ente alterutrum valere debeat. 2) De 
exsistentia autem talis entis, quod per certam summam 
praedicatorum iam aliquo modo intellectum est, possumus 
certiores fieri aut per media naturalia aut certe per auc- 
toritatem divinam. 

Vel aliter. Solum quod commune est variis rebus intel- 
lectis, est ratio entis communissima; non e. g. substantia, 
cognoscimus enim etiam accidentia; non finitum, quia etiam 
Deum cognoscimus etc. 

Corollarium ; 

Ergo intellectus recte dicitur '«potentia universalis», sc. 
propter amplitudinem interminatam sui obiecti. Anima in 
ordine cognitionis potest «quodammodo fieri omnia», ea 
sc. intentionaliter exhibendo. 

Sc/wliou I-W utt.---::- 

Aliqui disputant, num negatio vel ens rationis comprehendatur 
sub illo ente latissimo, quod dicimus obiectum adaequatum in- 
tellectus esse. Controversia est fere de modo loquendi. ^ Si ob- 
iectum adaequatum definiatur non comprehendere omnia, in quae 
intellectus utcunque ferri potest, sed solum ea, quae directe et 
per se intelligantur, negationes non sub se comprehendit, quae 
potius ad illud «aliqualiter referuntur». Aliter profecto dici debet, 
si obiectum adaequatum dicatur comprehendere omnia omnino 
obiecta aliquo modo intelligibilia, ut in thesi fecimus. Philosophi 
enim etiam de ipsis negationibus et impossibilibus assertiones 
ponunt ideoque eorum conceptibus carere non possunt. Neque 
obiici potest obiectum potentiae unum esse debere, ens autem 
reale et ens rationis communi ratione carere; nam quales pro- 
prietates obiectum alicuius potentiae habeat, non a priori statui 
potest, sed secundum experientiam determinandum est. 


Scholion 2: 

l)e modo quo conceptus mundi visibilis formantur, varia etiam 
psychologo utilia affert logica inducti va (Sigwart, Logik II). Quae- 
stio duplex ponitur: quomodo ad ultima elementa conceptuum 
perveniatur; et quomodo ex his conceptus complexi componantur. 

1. Inter elementa nominari merentur a) numeri: Numerus non 
abstrahitur a multitudine directe, ut color a corpore, sed pro- 
ducitur ab actu reflectente. Series numerorum componitur ex 
definitionibus, quae significationem vocabulorum numeralium 
stabiliunt (2 = 1 + 1; 3 = 2 + 1...). Numerus non solum ordi- 
nem certi membri in sua serie indicat, sed etiam summam uni- 
tatum ei praecedentium. Multitudinem rerum «numerare» dicit 
transire ab una unitate ad aliam, adiungendo cuilibet conveniens 
membrum seriei numerorum (1,2,3, 4...) et comprehendere om- 
nes actus numerationis ad unitatem («surit 4»). 

b) Elementa extensiva. Perceptio extensionis activitati intellec- 
tivae praesupponitur, quae inde conceptus accuratos abstrahit, 
sc. formas et magnitudines, varias dimensiones, directiones, an- 
gulos etc. Pro accuratiore determinatione mensura opus est, 
(pia numerus unitatum inveniatur. 

c) Elementa temporalia in quolibet processu psychico insunt, 
ex quo abstrahitur duratio, ratio prioris et posterioris, et ope 
mensurae duratio quantitative determinatur. Motus est mutatio 
loci in cursu temporis et determinatur metiendo utrumque. 

d) Sensationes simplices iam fuse descripsimus. Determinatio 
accurata partim indirecte perficitur statuendo illum stimulum 
physicum, qui eius causa est (supposito parallelismo cum sen- 
satione) ; partim directe fit secundum leges psychophysicas. — 
Mutatio sensationis immediate sentitur et similiter ut motus in- 
venitur determinando qualitatem vel intensitatem in certis tem- 
poribus sibi succedentibus. 

e) Conceptus vulgaris «rei» (substantiae) indicat obiectum quod 
in tempore . perdurat et in spatio ab aliis dividitur, et varias 
qualitates disparatas in se coniungit. Ratio pro unione talium 
elementorum in eodem loco supponitur esse in unitate rei. Con- 
ceptus rei cognoscitur ex oppositione inter id quod permanet 
et id quod variatur; tunc id quod perdurat quasi substratum 
illius quod transit concipitur. Postea conceptus accuratior red- 
ditur ex inquisitione scientifica et philosophica. — Conceptus 
«causae» adhibetur vel inter diversas res, si actio unius rei aliam 
transmutare conspicitur, vel in eodem subiecto, quando experimur 
nos propriam activitatem gubernare. 

f) Alia elementa psychica in ipsa psychologia describuntur, 
et ex analysi statuum complexorum inveniuntur. Hi status sup- 

ponunt subiectum aliquod permanens, in cuius natura sit, ut 
post certam activitatem ad aliam transeat, e. g. ex complacentia 
ad appetitionem. 

2 . Coniunctio elementorum in conceptus complexos diverso 
modo fit vel pro obiectis mathematicis (et similibus) vel pro 
rebus exsistentibus. Elementa enim mathematica abstractione 
acquisita sunt et independenter ab experientia libere combinari 
possunt; viget ibi methodus constructiva. Sic synthesis nume- 
rorum, figurae, formulae, aequationes linearum conduntur. Con- 
tra pro rebus exsistentibus unio elementorum experientia addi- 
scitur. Lingua vulgaris pro conceptu arboris, bruti, metalli con- 
tenta est paucis elementis rei , quae attentionem percellunt. 
Scientia investigat elementa magis fundamentalia; ideo supponit 
in natura dari formas fixas, quae ab aliis formis clare distingui 
possint, quae suppositio solo progressu scientiae comprobari 
potest. In conceptum scientificum rei, ut patet, non possumus 
congerere omnem eius efficientiam in alia corpora, vel totam 
explicationem alicuius organismi. Ideo scientia abbreviationes 
(definitiones diagnosticas) adhibere debet, quaerendo pro singulis 
speciebus (mineralium, plantarum, brutorum) proprietates quasdam 
maxime proprias («typicas»), quae in aliis non observantur, et 
has omnibus aliis proprietatibus substituit. Hinc iam determinatio 
infimae speciei «ad tempus» fit, et ex ulteriori progressu scientiae 
paulatim emendatur. Pro supremis generibus etiam methodus 
constructionis in auxilium vocatur. 

Obiectiones : 

Obi. 1. Inter cognoscens et cognoscibile debet esse proportio, 
qualis inter actum et potentiam intercedit ; atqui inter nostrum in- 
tellectum et Deum nulla potest esse proportio. Ergo Deus a nobis 
intelligi nequit. 

Resp. Dist. mai.: Proportio entitativa, nego (haec solum requi- 
ritur inter intellectum et actum subiective spectatum) ; proportio habi- 
tudinis et perfectibilitatis unius per aliud, conc. ; aliis verbis, proportio 
qualis requiritur inter potentiam et suum obiectum. Contradist. miti. — 
Quid per talem proportionem permittatur, proxime experientia ostendit. 
Hac discimus facultatem sensitivam non posse tendere in spirituale, 
posse tamen intellectum finitum in obiectum infinitum. Ulterior de- 
claratio sequentibus thesibus supplebitur. 

Obi. 2. Nihil est in intellectu, quod non prius fuerit in sensu; 
atqui substantia spiritualis nunquam fuit in sensu. Ergo. 

Resp. Dist. mai. : Nullus conceptus habetur, cuius elementa prima 
(non autem omnia) non fuerint sensibilia, conc.; ita ut totus conceptus 
prius fuerit obiectum sensationis, ideoque intellectus nullum obiectum 
percipiat, quod sensus non prius perceperit, nego. Contradist. min. 
lior fusius declarabitur in thesi 3 , asserto. 

Obi. 3. Ens ut sic solum post diuturnum exercitium ab intellectu 
apprehenditur. Ergo non est obiectum necessarium omnis intellec- 
tionis. 

Resp. Dist. antec. : Ens ut sic abstracte consideratum, trans. ; 
difficile est aliquid apprehendere, quod sub ambitu entis universa- 
lissimi continetur, idque ita ut haec relatio ipsa non attendi debeat, nego. 

Obi. 4. Si obiectum formale intellectus est ens universalissime 
sumptum, sequeretur omne obiectum solum sub ratione C,c!i's ut sic 
intelligi ; atqui hoc contradicit experientiae, quia etiam determinationes 
entis intclligimus. Ergo. 

Resp. Explico mai. Si obiectum formale interdum definitur «ratio 
sub qua omne obiectum illius facultatis attingitur», hoc solum eo sensu 
recte dicitur, quod ens sit illa ratio, sub qua ut sub genere omnia ob- 
jecta intellectus contineantur. Non omne intelligibile solum qua ens 
intelligitur, sed solum subest conceptui entis universalissimi. Similiter 
obiectum formale visus est color universaliter sumptus , non quasi 
solum color abstractus videatur, sed quia omne visibile subest generi 
coloris, seu quia omne visibile est coloratum. 

Obi. 5. Ut probemus nos omnia cognoscere posse, deberemus osten- 
dere nihil dari, quod nobis non-cognoscibile sit. Atqui hoc impossi- 
bile est. Nam de re non-cognoscibili ex supposito nullum conceptum 
haberemus, ergo neque de ea aliquid enuntiare possemus. 

Resp. Dist. mai.; Necessario hoc negativo modo procedere de- 
bemus, nego. ; hoc etiam alio modo, sc. inquisitione rerum quas evi- 
denter cognoscimus diiudicare possumus, conc. Clare enim videmus 
omni enti, etsi nobis ignoto, convenire alterutrum praedicatum ex 
duobus contradictoriis, atque conceptus quosdam genericos ; et ita 
conceptum cuiuslibet rei possibilis vario modo determinare, ideoque 
aliquatenus intelligere possumus. 

Obi. 6. Intellectus est necessariorum et universalium. Atqui res 
sensibiles sunt mobiles et singulares. Ergo non attinguntur ab in- 
tellectu. 

Resp. Dist. mai.: Solus intellectus, non autem sensus cognoscit 
necessaria et universalia, conc. ; intellectus non potest aliquid aliud 
cognoscere, nego ; hinc nego conseq. 

Inst. Aliud est obiectum sensus, aliud intellectus. Atqui res sen- 
sibiles sunt obiectum sensus. Ergo non sunt obiectum intellectus. 

Resp. Dist. mai.: Aliud est obiectum formale utriusque facultatis, 
conc.; obiecta etiam materialia plane inter se excludunt, nego. 

§ 3. De ordine originis inter ideas. 

THESIS 3. Intellectus omnes suas ideas primitivas 
haurit ex sensatione et reflexione, ita ut ideae innatae 
per se non requirantur. 

Stat. Quaest. 1 . Stabilito ambitu potentiae intellectivae 
nunc diversas classes idearum distinguemus, et primo qui- 

Frobes, Psychologia. II. 

dem ideas primigenias ab ideis derivatis. Plurimae ideae 
sine dubio ex aliis praesuppositis derivantur secundum pro- 
cessus ex logica notos abstractionis, combinationis, deduc- 
tionis ex causa etc. Ideae igitur derivatae necessario sup- 
ponunt alias primigenias, quae ut tales in intellectu statim 
ortae sint. Vocantur ideae primitivae etiam intuitivae in 
oppositdtte ad alias abstractivas; prioribus communiter an- 
numerantur conceptus rerum sensibilium. Eodem sensu ali- 
qui distinguunt inter conceptus «(stricte) proprios» et «ana- 
logos». Proprii rem exhibent, ut est in se, modo prorsus 
positivo, non ope negationis vel ordinis ad alios positivos. 
Analogi contra exhibent suum obiectum per alienas notas, 
per ordinem ad alia, ope negationis vel analogiae ad alia 
positiva. (Sint a, b, c conceptus positivi; tunc conceptus 
analogus conficitur partim talibus determinationibus: non-a, 
causa pro b, simile cum c.) Inde minime sequitur con- 
ceptum analogum esse confusum vel indeterminatum, sed 
ipse per summam notarum potest suum obiectum ab om- 
nibus aliis secernere et clare in individuo determinare. Tunc 
vocatur conceptus «proprius ex communibus», cui concep- 
tus intuitivus vel stricte proprius ut «proprius ex propriis» 
opponitur. Aliqui (potissimum Scotistae) conceptum stricte 
proprium etiam «quidditativum» nominant (van Woestyne). 

Thesis igitur determinare debet, quaenam illae ideae pri- 
mitivae et totaliter positivae sint, utrum iure restringantur 
ad ambitum sensibilitatis et reflexionis an alii fontes pro 
illis exsistant. Ex adversariis in praesenti thesi solum re- 
spicimus systema idearum innatarum; hoc enim omni tempore 
auctores magni nominis ut defensores habuit eiusque inquisitio 
sententiam communem non parum illustrat. De aliis systema- 
tibus oppositis in thesibus quibusdam sequentibus agemus. 

2. Facile quidem patet intellectum non solum sibi sufficere, 
acsi sine ullo complemento extrinsecus accepto ex sola sua na- 
tura ad intelligentiam omnium rerum perveniat. Nam solus Deus 
sibi sufficit ad omnia certissime cognoscenda, quia est et ratio 
sui ipsius (ens a se) et causa omnium aliorum; alia entia totum 
suum esse non habent nisi ut imitationes Dei, qui illa ut sua 
opera actualia vel possibilia profecto comprehendere debet. E 
contrario intellectus humanus nullam rationem causae habet ad 
plurima obiecta intellecta, quae saepe diu ante exsistentiam in- 
tellectus transierunt. 

Maiorem inquisitionem postulat sententia determinationem 
obicctivam intellectui forte praeberi per habitus infusos. 
Vocatur systema idearum innatarum. Asserit intellectum 
a prima sua origine eas formas habere, quibus opus ha- 
beat, ut actuales suas cognitiones in se producere possit. 
Putant enim hi auctores necessarias determinationes intel- 
lectus ex sensationibus oriri non posse, vel quoad omnes 
ideas vel quoad quasdam ideas altiores; ideo supponi de- 
bere intellectuales species innatas, quae occasione sensa- 
tionis excitentur et ideas similes producant. Idea» illa 
innata non secundum hodiernum loquendi modum intelli- 
genda est, acsi ab initio vitae semper actualis intellectio 
adsit, sed sensu latiore pro specie innata eiusdem naturae 
ac est memoria ; haec etiam non semper cognitionem suam 
elicit, sed solum parata est ad illam pro conditionibus pro- 
creandam. Neque igitur est species impressa, quae semper 
cognitionem actualem producit, sed species in statu latenti, 
sive dispositio ad speciem impressam formandam. Ideae 
innatae melius dicerentur «species innatae ad modum spe- 
ciei rememorativae» (cf. Psych. sens. 16, Stat. Quaest). 

3. Eiusmodi ideas innatas per se et intrinsecus non re- 
pugnare concedendum est. Nam animae humanae in statu 
separationis certo conveniunt; porro secundum theologos 
primo homini in statu coniunctionis necessariae erant, et 
in spiritibus puris adesse censentur. — Haec possibilitas 
etiam illustratur per instinctum brutorum (Psych. sens. 4), in 
quo ex associatione innata a sensatione externa phantasma 
operis exsequendi excitatur. Eodem modo in ideis infusis 
propter associationes innatas conceptus vel iudicia nova 
excitarentur, fere ut fit in usu scientiae acquisitae, quae 
non natura, sed solo ortu ab habitu innato differret. Spe- 
cialis quidem difficultas est, quod pro instinctu sufficit co- 
gnitio ideae quasi caeca, secundum quam brutum agit sine 
certitudine iudicii, in intellectu autem persuasio veritatis re- 
quiritur, quae caeca esse non potest. Sed si attenduntur 
casus prius nominati idearum innatarum patet difficultatem 
insuperabilem esse non posse. Distinguendum est inter 
conceptus et iudicia. Secundum adversarios conceptus ope 
sensuum comparari non possunt, sed si adsunt, in rebus 
adhiberi possunt. I11 iudicio vel agitur de illo, quod etiam 
ab intellectu solo inveniri potuisset, et cuius veritas postea 

in se Intelligitur : tunc scientia infusa hoc saltem praestaret, 
ut facilius acquireretur; aut agitur de veritatibus factorum, 
quae non intrinsecus intelliguntur: tunc ex rationibus in- 
directis addisci posset illa admittenda esse, ex eo forte 
quod semper inveniuntur per experientiam confirmari. 

4. Principalia systemata idearum innatarum: Secundum Pla- 
tonem anima humana est spiritus purus ob aliquam culpam in 
corpus detrusus, qui ex priori vita scientiam perfectam habet, 
sed ob coniunctionem cum materia concreta haec cognitio so- 
pita est et solum accessu phantasmatis excitata reviviscit. Con- 
ceptus sensatione priores esse inde elucet, quod conceptus 
aequalitatis, similitudinis etc. non in rebus invenimus, quarum 
nulla illos habet; hinc conceptus praesupponuntur. — S. Augu- 
stinus eidem sententiae favere dicitur : ideae nostrae innatae sunt 
per actionem Dei aut in cursu vitae repetitam, aut per thesaurum 
cognitionum semel nobiscum communicatum; de eius sententia 
postea fusius agemus. 

Minus clare Cartesius de hac re loquitur. Enumerat praeter 
ideas adventitias, quae a rebus externis procedunt, et ideas 
factitias, quae sint libera combinatio ex elementis notis, etiam 
ideas innatas, quas ex natura habeamus; «sic idea Dei est tanta, 
ut ipsum Deum auctorem habere debeat; superest ut mihi sit 
innata, quemadmodum mihi etiam innata est idea mei ipsius». 
Alibi tamen negat ideas innatas, quae sint aliquid diversum a 
facultate cogitandi; illas innatas vocari «eo sensu quo dicimus 
generositatem esse quibusdam familiis innatam, aliis vero quosdam 
morbos, ut podagram vel calculum, non quod ideo istarum fa- 
miliarum infantes morbis istis in utero matris laborent, sed 
quod nascantur cum quadam dispositione vel facultate ad illos 
contrahendos». — Sed haec explicatio solum excludere videtur 
ideas innatas ab initio vitae ad cognitiones actuales statim 
ducere, non autem dispositiones latentes, quae postea eo per- 
ducant. 

Certe plures Cartesiani (ut Malebranche) varia argumenta 
afferunt, quibus itnmo perpetuam cogitationem in mente 
probent. Hoc dicunt postulare ipsam coniunctionem cum 
corpore; porro rationem similitudinis cum Deo; sine ea 
animam non intelligi esse aliquid actuale ; ex perpetuo de- 
siderio felicitatis sequi ideam pariter perpetuam eiusdem. 
Species autem innatas postulari maxime pro talibus ideis, 
quae a sensibus nullo modo hauriri possint, ut iusti et 
iniusti, Dei, mentis nostrae, quarum comparationi sensus 
potius obsint quam prosint. 

Secundum I.cibniz omnis mutatio animae ex originaria sui 
constitutione sua sponte oriri debet. Anima humana ab initio 
habet obscuram repraesentationem totius mundi, quae distinctior 
(conscia) solum fit quando obiecta in proprium corpus agunt, 
non ex hac activitate ipsa, sed solum occasione illius in virtute 
internae dispositionis. In hoc igitur systemate omnis cognitio 
innata esset, non solum intellectiva, sed etiam sensitiva. 

Notum est in systemate quoque Kantii non deesse elementa 
innata. Sic sensus ad materiam sensationis (qualitates sensibiles) 
ex formis innatis addit relationes spatii et temporis. Similiter 
perceptioni sensibili addit unam c suis duodecim categoriis in- 
natis, quae e. g. propositioni causali suam necessitatem con- 
ferunt. — Secundum Rosmini idea innata solum est idea entis 
indeterminati ; haec additur ad sensationes, quae eius determina- 
tiones constituunt. Ita omnis idea duplici elemento constat, uno 
a priori et formali (ens), alio a posteriori et materiali. 

5. Contra assertionem idearum innatarum dicimus: si 
omnia phaenomena aeque bene explicantur sine speciebus 
innatis, sc. ex cooperatione sensuum et reflexionis cum solo 
intellectu eiusque facultatibus generalibus (ut abstractionis, 
comparationis, combinationis), certe species innatae ut entia 
superflua reiicienda sunt. 

Elementa intuitiva, ad quae alia derivata reducimus, con- 
stituunt duas classes; priora, quae nullum alium actum 
supponunt, sunt elementa sensibilia et vocantur primitiva 
sensu strictiore. Alia, quae et ipsa positiva sunt, supponunt 
quidem actus internos praecedentes, in quos reflectunt, sed 
illos cognoscunt modo intuitivo, in se, citra negationem 
vel deductionem ; ideo hi quoque actus reflexionis sunt ideae 
intuitivae ct prorsus positivae. Sententia communis potis- 
simum elementa primitiva considerat, e. g. in noto axiomate: 
nihil est in intellectu, quod non prius fuerit in sensu ; quod 
recte intelligendum est, ne ad sensismum trahatur. 

Si dici solet ideas hauriri ex phantasia, hoc non ita in- 
telligendum est, quasi phantasma ex natura sua interna 
essentialiter superet sensationem externam, idcoquc sit res 
magis abstracta et ideae propinquior. Aeque bene ex sen- 
satione obiecti praesentis idea hauriri potest, atque ex sen- 
satione debiliore obiecti praeteriti (Psych. sens. 16). Tamen 
bene ipsa phantasmata ut conditio determinans pro intel- 
lectione gignenda nominantur, quia in ideis intellectivis non 
solum obiccta praesentia visa attenduntur, sed una cum aliis 

suis elementis ex memoria reproductis, et cum relatione ad alia 
obiecta non praesentia; obiecta autem absentia pertinent ad 
phantasiam late dictam. Qui solas sensationes externas 
claras haberet, non vero memoriam et phantasmata, ad nul- 
lam intellectionem alicuius momenti veniret. 

PARS I. Argumenta positiva ex experientia. 

Argum. 1. (Ex cognitione immaterialium.) 

Obiecta immaterialia (Deum, angelum, animam) cogno- 
scimus conceptu quidem proprio ex communibus, ita ut illa 
clare ab aliis distinguamus, sed ita ut positiva elementa 
conceptus ex sensu et reflexione desumpta sint. Atqui hoc 
necessario ex nostra sententia sequitur, non vero intelligitur 
in sententia idearum innatarum. Ergo hae reiiciendae sunt. 

Prob. mai. per exempla, i. Conceptus «animae nostrae» 
continet varias proprietates: «capax ad intelligendum et 
volendum» reducit ad reflexionem, qua intellectiones et vo- 
litiones videmus; «substantia» communis est cum materia, 
hinc a sensu derivatur; «simplex» negat componi ex par- 
tibus, quas materia sensibilis habet, ergo ad sensibile addit 
negationem; «spiritualis» negat dependentiam a materia. 
Ergo omnia reducuntur ad elementa ex sensu et reflexione, 
addendo negationes, abstractiones etc. 

2. Similiter conceptus Dei inter alia comprehendit: ens 
a se», i. e. sine causa; causa autem cognoscitur in actibus 
internis; «immensum» negat limites in praesentia; elemen- 
tum autem positivum praesentiae etiam in corpore habetur ; 
«aeternum» negat limites in duratione, qualem etiam actus 
nostri habent, et negat mutabilitatem, quam in sensibilibus 
videmus. «Infinitas scientiae» negat limites ineo quod ex 
propria intellectione novimus; «creator» dicit esse causam 
rerum efficientem sine causa materiali, qualis ubique in- 
venitur. Ergo omnia elementa conceptus rei spiritualis aut 
etiam in materia inveniuntur, aut in actibus nostris, aut ex 
utroque ope negationis constituuntur. 

Ad min. Secundum nos omnes ideae intuiti vae illa ex- 
hibent, ex quibus directe hauriuntur, sc. obiecta sensus et 
reflexionis; alia solum ideis compositis concipi debent, abs- 
trahendo videlicet et negando id quod mere sensibile est, 
i. e. plane ita ut experientia fieri videmus. — Si vero in- 
tellectiones directe ex speciebus innatis spiritualibus fierent, 

nullum esset impedimentum, quominus illa etiam obiecta 
spiritualia notis omni exparte positivis directe exhiberent; 
quod iinmo tunc summopere exspectandum esset. Esset 
certe mirum altiores illos fontes cognitionum non aliquid 
altius continere, quam id quod a sensibus pariter prae- 
stari potuit. 

Argum. 2. (Explicatio concursus phantasmatis per modum 
occasionis intelligi nequit.) 

Adversarii factis coacti iam concedunt ideas solum oc- 
casione similis sensationis excitari posse. Atqui pura oc- 
casio non sufficit, ut ideam innatam similem excitet. Ergo 
ideae innatae reiiciendae sunt. 

Ad min. Secundum adversarios phantasmata non coope- 
rari possunt ut determinationes intellectus, neque ut con- 
causa (ut species impressa in sensatione), neque ut conditio, 
quae in intellectu aliquam actionem praeviam ponat vel 
coarctet; nam si talis cooperatio phantasmatis admitteretur, 
ideae innatae iam superfluae essent. Remanet igitur occa- 
sionem concipi ut puram praesentiam phantasmatis in anima. 
Sed pura praesentia phantasmatis, quod ut tale in intel- 
lectu non est et eidem incognitum esse supponitur, nihil 
iuvaret, ut idea innata excitanda determinaretur. 

Argum. 3. (Ex modo dep endettiiae intellectionis primi- 
tivae a sensibilitate .) 

Impossibilitas vel difficultas, quam formatio primitivae 
ideae ostendit, omnino intelligitur, si nova idea ex sensa- 
tionibus derivatur, non vero si eadem ex specie infusa prae- 
jacente solum excitaretur. 

i. (Impossibilitas:) Ut iam Veteres observarunt, non con- 
cordat cum ideis innatis, quod solum illae ideae primitivae 
haberi possunt, quarum sensationes habentur; quod igitur 
in caeco nato idea intuitiva coloris non detur. Si enim 
daretur species innata coloris, non intelligitur, cur haec ex- 
citari non possit, nisi ex colore sensato et pro illa solum 
qualitate et intensitate coloris, quae prius visa erat. Nam 
dependentia memoriae intellectivae a sensitiva secus minus 
stricta est, non requirit praesentiam certi phantasmatis, sed 
sufficit etiam aliud phantasma priori associatum. Sic in 
aphasia conceptus adesse potest absente verbo. 

2. (Difficultas :) Si in actione ex instinctu nova affectio 
vel. cognitio ex associatione innata (ergo ex specie sensi- 
bili innata) excitatur, supposita interna dispositione orga- 
nismi et praesente stimulo externo statim elementum in- 
stinctivum oritur. Ita in debitis conditionibus avis statim 
ex paleis visis nidum aedificare intendit. Cum his com- 
paretur summa difficultas in acquirenda idea vocabuli ut 
signi, quae illustratur in vita Helenae Keller, Postquam 
per mensem multa vocabula sensu tactus didicisset et cum 
obiectis signatis coniunxisset, tunc demum subito idea ei 
venit vocabulum adhiberi ut signum pro obiecto in mentem 
alterius vocando. Certe hoc non apparet ut excitatio speciei 
infusae (ut in instinctu), pro qua mille occasiones frustra 
adfuerant, sed potius ut inventio nova seu excogitatio ideae 
novae ex perceptionibus. 

Argum. 4. (Ex dependentia intellectus a phantasia in usu 
scientiae.) 

Intellectus in usu suae scientiae pendet a phantasia. At- 
qui tunc a fortiori in prima acquisitione idearum ab eadem 
pendet. Ergo primae ideae intellectivae fiunt ex sensa- 
tionibus. 

Ad mai. In somno vel ebrietate intellectus aptus non 
est ad intelligendum veritates altiores, quod explicatur ex 
defectu concomitantis phantasmatis; laeso cerebro activitas 
intellectus inhibetur; vix cogitamus unquam, nisi aut utendo 
verbis alicuius linguae aut aliis phantasmatibus rerum. 

Ad min. Cogitari nequit nunc omnem conceptum ad- 
hibere sensationes, primo autem acquisitum esse per im- 
mediatum intuitum intellectus. , Phantasmata, quae in for- 
manda nova idea inserviunt, sunt partim phantasmata rerum, 
partim symbola, maxime figurae, e. g. trianguli, quando 
ad duos conceptus coordinatos tertius genericus quaeritur. 
Dicuntur illa phantasmata inservire, ut attentio in recta 
linea retineatur (cf. Wiliwoll, Begriffsbildung). 

PARS II. Argumenta negativa (solvendo principales ra- 
tiones adversariorum). 

Affertur: 1. Mens ex conceptu suo semper actu cogitat. Atqui 
hoc supponit mentem a primo exsistentiae momento quibusdam ideis 
sive perceptionibus informari. Ergo. 

Ad mai. Sola cogitandi facultas non intelligitur. Quaeritur enim 
non tantum, (pialis esse possit aut futura sit mens, sed qualis revera sit; 
inter omnia quae cognoscimus obiecta nullum est, cuius proprietates 
essentiales ad facultatem quondam vagam redigantur. 

Resp. Nego mai., et ad probat: Primo anima ipsa non est mera 
quaedam possibilitas, sed reale ens substantiale cum aliis multis proprie- 
tatibus realibus notis, abstrahendo etiam a quolibet actu. Sed neque 
facultas cogitandi in anima est merum aliquod possibile, sed indicat 
animam in certis conditionibus active cogitationes producturam esse 
et ita perfectiorem fieri. 

2. Perpetuum est in homine desiderium felicitatis. Atqui hoc sup- 
ponit animae nostrae inhaerere inchoatam saltem quandam infinitae 
felicitatis ideam, quae sicut desiderium ipsum semper in mente per- 
severet. Hinc supponitur idea innata, unde haec cogitatio efflorescat. 

Resp. Dist. mai. : Non volumus nisi id, quod nobis bonum appa- 
ret, cime. ; necessario perpetuo actum ponimus volendi felicitatem su- 
premam, nego (de his postea). 

3. Iudicia primaria legis naturalis statim cum audiuntur ab omnibus 
agnoscuntur. Atqui hoc supponit ideas innatas, in quibus illa prin- 
cipia fundantur. 

Resp. Agnitio harum veritatum ex eo intelligitur, quia agitur de 
veritate evidentissima, in qua erroris occasio vix ulla est ; idem etiam 
valet de axiomatibus theoreticis universalissimis. 

A. Idea Dei et animae ne remote quidem ex sensibus hauriuntur; 
nam omnia in sensibus materialia sunt. 


Resp. Omittenda non est reflexio in proprios actus spirituales, ex 
quibus fundamenta positiva illorum entium habemus, quae scientiam 
et voluntatem possident. Ex his et ex obiectis materialibus abstrahi- 
mus alia elementa cum materialibus communia, ut substantiam ; et 
harum omnium combinatione ille conceptus Dei construitur, quem 
habemus (argum. i). 

Item notiones iusti et iniusti non deducimus ex actionibus homi- 
num ; sed hominum actiones potius secundum has notiones nobis in- 
ditas diiudicamus. 


Resp. Hic distinguendi sunt conceptus et iudicia. Ut certam ac- 
tionem iustam iudicem, praerequiritur conceptus iusti et regula de- 
terminans actus iustitiae ; neque hoc diiudicatur ex sola comparatione 
cum actionibus visis, quas ipsas nondum constat iustas esse. Ut vero 
conceptum iusti primo inveniam, ex inspectis actionibus hominum de- 
tego aliquas iustas esse seu pro fine intento utiles ; dein disco (ex 
traditione vel cogitatione) dari finem ultimum hominis et voco illas 
actiones absolute iustas (moraliter bonas), quae huic fini accommo- 
datae sunt. 


Corollarium i: 

Ergo recte intellectus ab Aristotelicis comparatur cum 
tabula rasa, cui nihil a nativitate actu inscriptum sit et in 
qua intellectus illa imprimit, quae ex elementis intuitivis 

sensationis et reflexionis confecit. Hinc axioma illud : «Nihil 
est in intellectu, quod non prius fuerit in sensu», non ita 
urgeri debet, aes i omnis intellectio sit sensatio transformata 
seu phantasma singulare cum alio solum ordine partium ; 
sed est elaboratio elementorum intuitivorum per processus 
intellectivos (comparationis, indicii) ad ideas etiam abstrac- 
tas et immateriales, ad indicia necessaria etc. 

Corollarium 2 : 

Interdum activitas intellectualis speciem praebet, aesi 
elementa nova ex fonte mere subiectivo addita sint, e. g. ne- 
gatio ad elementa visibilia, necessitas in iudicio universali, 
quae ex obiectis perceptis hauriri nequit. Sed distinguen- 
dum est inter ideas innatas et facultates innatas, i) Ideae 
innatae secundum dicta sunt elementa singularia, quae a 
facultate cognitioni adiunguntur, quibusque nullum obiectum 
simile in rebus respondet. Talia in sensitivis a Kant asserun- 
tur esse relationes loci et temporis, secundum recentiores ple- 
rosque saltem qualitates sensibiles. Verum est his elementis 
innatis sensitivis non proprie convenire veritatem vel falsi- 
tatem logicam (quae iudicii propria est); tamen secundum 
criticam non eadem est ratio sensibilis proprii et communis: 
qualitates enim subiectivae (obiectis dissimiles) cum necessi- 
tatibus vitae et scientiae componi possunt, id quod de ex- 
tensione mere subiectiva non iam valeret. — Praecipua ele- 
menta innata, quae nos hic spectant, sunt ideae intellectuales ; 
ita a Kant categoriae ex fonte mere subiectivo percep- 
tionibus adduntur, eaedem obiectis similibus non respondent, 
quamvis talia iudicia cum necessitate subiectiva affirmari de- 
beant. Haec iudicia, ut patet, criticae contradicunt et iure 
reiiciuntur. 

2) Contra concedendae sunt facultates innatae intellectus, 
quae ex sensationibus ad conceptus universales et iudicia 
necessaria ducunt. Tales facultates speciales in anima ra- 
tionali plurimae notae sunt, e. g. ad actus gaudii vel tri- 
stitiae pro re nata sponte producendos, similiter ad actus 
volitionis novos. Pariter etiam intellectui variae facultates 
ad actus specifice diversos conveniunt. Nota earum propria 
haec est, quod non nova elementa mere subiectiva addunt, 
sed quod aliquid inveniunt, quod in rerum natura fundatur 
ideoque de rebus vere enuntiatur, etsi forte (numerus, uni- 

versale) rebus non eo modo conveniat, quo concipitur, sed 
solum quoad suum fundamentum. 

Exempla talium facultatum (de quibus postea fusius) sunt: 
Abstrahere ex obiecto partem ratione distinctam, pluribus 
forte rebus communem, ita ut conceptus universalis sta- 
tuatur, qui de pluribus praedicari posse intclligitur. Alia 
est facultas comparandi obiecta, eorum proprietates vel 
etiam conceptus: sic cognoscitur diversa directio (dextrum, 
sinistrum) in extensionibus, aequalitas, diversitas, maioritas, 
relationes omnis generis, quae de obiectis cum evidentia 
enuntiantur, in quibus suum fundamentum habent. Cognitio 
relationum, quae inter conceptus vigent, ducit ad principia; 
e. g. comparatio inter ens et non-ens ad principium contra- 
dictionis; cognoscitur relationem necessario sequi ex natura 
conceptuum, quorum tamen obiecta non necessario exsistunt. 
Negare nihil aliud est quam asserere diversitatem ab eo 
quod exspectabatur vel affirmabatur. De aliis facultatibus, 
quae ad proprios actus ducunt, ut de facultate iudicandi 
et deducendi, postea. 

Corollarium j: 

Argumenta nostra nolunt excludere possibilitatem idearum 
innatarum; sed hoc solum demonstrant, species infusas non ne- 
cessarias esse ad adipiscendas primas ideas rerum, quasi alio 
modo intellectus ad praesentem cognitionem intellectualem per- 
venire non posset. Si quis poneret praeter species sensitivas 
etiam species intelligibiles haereditate transmitti (seu a Deo in 
creatione animae humanae produci), ita ut non illis solis ideae 
primigeniae producerentur, sed saltem facilius acquirerentur, 
talis assertio hic reiecta non esset, sed sane probari deberet. 
Haec quaestio est specialis casus illius transmissionis haereditariae 
qualitatum psychicarum in vita tam sensitiva quam intellectiva, 
quae a multis ex rationibus probabilibus affirmatur. De illa age- 
mus, quando de anima producenda sermo erit. 

Scholion / : 

Scholastici interdum loquuntur de «seminibus scientiarum in- 
sitis», e. g. dc habitu principiorum. Hac tamen locutione minime 
indicare volunt ipsa principia qua talia nobis innata esse vel 
eorum terminos, sed solum nos facultatem habere illa facillime 
formandi et eorum universalitatem intelligendi. 

Scholion 2 : 

De modo, quo obiecta spiritualia ab intellectu apprehenduntur, 
docent auctores: i) Deum non intelligimus per immediatam in- 

tuitionem, sed cius conceptum clarum quidem, sed valde im- 
perfectum acquirimus per demonstrationem via negationis et 
remotionis, vel ex effectibus per analogiam et excessum. Prae- 
dicata Dei vel sunt analoga et communia Deo cum aliis (ens, 
substantia), vel si propria, sunt confusa et partim negationem 
includunt (summe sapiens). Ulteriora in theologia naturali. Si- 
milia valent de intellectione angelorum. 

2) Anima seipsam cognoscit per suos actus : propria exsistentia 
ita facile nota fit, natura vero sola subtili inquisitione. Essentia 
animae cognoscitur per species non sui ipsius, sed alienas. Spe- 
cies enim abstrahuntur ab obiectis materialibus, tunc intellectus 
per reflexionem in suum actum et per discursum tandem de- 
venit in cognitionem suae naturae. Potentias, species, habitus 
intellectus non cognoscit nisi ex actibus, in quos influunt, ideo- 
que discursu. 

Obiectioncs (praeter allatas in argumentis Partis II): 

Obi. 1. Si quis alicuius scientiae ignarus ordinate interrogatur, 
recte respondet de rebus, quas ante ignoraverat, ut narratur in Me- 
none. Platonis. Atqui hoc probat earum scientiam quasi consopitam 
ei fuisse innatam, quae excitetur quaestionibus. Ergo dantur ideae 
innatae. 

Resp. Nego min. Nam ordinata interrogatio ost modus quidam 
docendi, eo quod prima principia omnibus nota accommodantur ad con- 
cretam materiam, ita ut rudis facili ratiocinio concludat et addiscat, 
quae prius ignoraverat. 

Obi. 2. Quod omnes homines sine ullo magisterio intelligunt et 
recipiunt, hoc in eorum mentibus anticipata quadam notitia inscrip- 
tum est. Atqui hoc valet de primis principiis moralitatis, unde philo- 
sophi dicunt prima principia esse naturalia. Ergo. 

Resp. Dist. mai. : Hoc in mentibus inscriptum est per modum 
cognitionis vel speciei ingenitae, nego ; ita ut in mente sit naturalis 
vis, qua facile et sponte acquiri possit, conc. Contraciist. min. — Co- 
gnitio haec ex primis ideis facillime habetur, ita ut a nullo intellectis 
terminis ignorari possit, ideoque minus ad studium et educationem 
quam ad naturam mentis spectare dicendum est. Ita S. Thomas : Ex 
ipsa natura animae intellectualis convenit homini, quod statim cognito 
quid est totum et quid est pars, cognoscat quod omne totum est maius 
sua parte, et simile est in ceteris. Sed quid sit totum et quid sit 
pars, cognoscere non potest nisi per species intclligibiles a phantas- 
matibus acceptas. 

Obi. 3. Materiale non potest agere in immateriale; atqui intellec- 
tus est immaterialis; ergo non potest materiale agere in intellectum, 
ei speciem imprimendo. Ergo intellectus non est passivus. 

Resp. Dist. mai.: Ut causa principalis agens, conc.; ut causa in- 
strumentalis, peto probat.; pariter dist. conseq. primum; de quo postea 
fusius agendum erit. 


Obi. 4. (Cartesius.) «Manifesto intelligo plus realitatis esse in sub- 
stantia infinita, quam in finita ideoque priorem quodammodo in me 
esse perceptionem infiniti quam finiti, i. e. Dei quam mei ipsius; quo- 
modo enim intelligcrcm, me dubitare, me cupere, i. e. aliquid mihi 
deesse et me non esse omnino perfectum, si nulla idea entis per- 
fectioris in me esset, ex cuius comparatione defectus meos cogno- 
scerem ?» 

Resp. Sufficienter cognosco aliquid mihi deesse, si illam perfec- 
tionem, quae mihi deest, percipio, nihil cogitans de infinita perfectione. 

Obi. 5. (Rosmini.) Idea quae neque iudicio • neque abstractione 
gigni potest, innata est. Atqui hoc valet de idea entis possibilis. Ergo. 

Resp. Nego. min. 

Prob. min. 1) Iudicio non potest acquiri idea, quae in idea sub- 
iecti et praedicati iam continetur. Atqui hoc valet de idea entis. — 

Resp. Conc. 

2) Abstractione nequit gigni idea, quae omnibus ideis involvitur. 
Atqui idea entis in omnibus ideis involvitur. Ergo. 

Resp. Dist. mai. : Non potest abstrahi idea entis cum praecisione 
mutua, conc. ; non potest abstrahi cum praecisione non-mutua, ita ut 
illa idea omnia alia qua alia reiiciat, aliae autem ipsam omittere non 
possint, jzego. Contradist. min. Cf. dicta in Ontologia de entis prae- 
cisione. 

Obi. 6. Sensus accuratis rerum spiritualium aut mere intelligibi- 
litim notionibus comparandis potius obsunt quam prosunt. 

Resp. Sensationes, quae ad problema intellectuale exempla affe- 
runt, ut figurae quae ad problema geometricum depingi solent, non 
prosunt, nego ; sensationes disparatae, phantasmata ad alias res distra- 
hentia non prosunt, conc. 

Obi. 7. Intellectus ex cognitione sensitiva separando vel combi- 
nando invenire nequit, quod in ea non inest. Atqui non insunt ob- 
iecta spiritualia. Ergo illa ibi invenire nequit. 

Resp. Non invenit obiectum spirituale ex solis obiectis sensibili- 
bus, sed accedere debet reflexio saltem pro novis elementis positivis, 
quae nostri conceptus rerum spiritualium continent. 

ASSERTUM. Obiectum proportionatum intellectus humani 
in statu unionis sunt res sensibiles. 

1. Obiectum proportionatum describitur «esse illud, quod 
potest naturaliter attingi ab intellectu, non quomodocunque 
repraesentando illud, sed prout est in se et quasi cum propriis 
coloribus et lineamentis» (Urraburu). Strictius definitur; 
id, quod primo et per se ab intellectu cognoscitur: «primo», 
i. e. nullam cognitionem alterius obiecti in illa facultate 
supponit; «per se», i. e. ratione sui, non propter coniunc- 
tionem, quam habet cum alio obiecto, quod per se cogno- 
scatur. Est illud obiectum, quod ab aliis vocatur «obiec- 


jO U1S. I. DE I NTE [ I.I.ri r. 

tum motivum», seu id, quod per se aut per speciem pro- 
priam intellectum ad actum movere potest (ITansen). 

Quid ergo est obiectum illud proportionatum praecise 
intellectus nostri in statu praesenti unionis? Respondemus 
hoc esse res corporeas sensibus perceptas. Sensus huius 
assertionis est: Per conceptus primos positivos solum ea 
distincte cognoscuntur, quae in concreto per sensus attin- 
gebantur, seu sensibilia per se. Hinc obiectum proportio- 
natum non omnes ideas intuitivas complectitur. Nam actus 
proprii intellectus et voluntatis per se quidem intelliguntur, 
non conceptu alieno ex aliis, seu sunt obiectum intelligi- 
bile per se; non vero in actu primo (non sunt obiectum 
per se primo), sed in actu quodam secundo. Nam reflexio 
supponit actum directum, cuius obiectum aliud esse debuit. 
Sic notus textus S. Thomae : Nullus percipit se intelligere, 
nisi ex hoc quod aliquid intelligit, quia prius est intelligere 
aliquid quam intelligere se intelligere. Alia obiecta im- 
materialia, ut iam vidimus, abstracti ve componuntur ex rebus 
intuiti ve perceptis ope abstractionis: et negationis etc. 

Aliqui asserunt ! obiectum proportionatum esse «intelligi- 
bile in sensibilibus». Sed vocabulum intelligibile tunc am- 
biguum manet. Aut dicit non esse totum sensibile, sed 
quandam eius partem, e. g. universale omissa individua- 
tione, tunc hoc clare exprimi et probari deberet; aut de- 
signat omne sensibile, tunc superfluum est. 

2. Veritas asserti post probata in thesi facile patet. Nam 
secundum definitionem obiectum proportionatum complecti- 
tur id solum, quod primo et per se intelligitur ; restringitur 
igitur ad ideas primitivas («per se»), et quidem illas solas, quae 
nullo actu intellectivo priore indigent («primo»). Nunc se- 
cundum probata in thesi ideae intuitivae omnes ex sensu 
et reflexione gignuntur ; et ex iis illae omittendae sunt, 
quae ad reflexionem revocantur (intelligibile per se, sed 
secundo). Ergo in ambitu obiecti proportionati non re- 
manent nisi ideae rerum sensibilium. 

Scholion : 

Militi Thomistae sub obiecto proportionato praeter accidentia 
materialia etiam substantiam materialem complectuntur. Contra 
Scotus aliique censent, prima cognitione tantum cognosci acci- 
dens per se sensibile, dein per discursum ad substantiam per- 

veniri. Priori sententiae iure conceditur substantiam materialem 
a suis accidentibus sensibilibus multo magis manifestari, quam 
Deum ex effectibus, qui ali co infinite distant eiusque perfectio- 
nem solum imperfectissime imitantur; substantia vero materialis 
in sua perfectione ab effectibus materialibus fere exhauriri di- 
cenda est. Tamen intellectus etiam substantiae materialis non 
habet conceptum stricte proprium ; omnes e. g. definitiones essen- 
tiales non aliter exhibent substantias corporum nisi ut subiecta 
et principia certarum proprietatum, ut patet inductione. 

Si igitur obiectum proportionatum stricte sumatur ut id quod 
primo et per se cognoscitur, restringitur sine dubio ad accidentia 
per se sensibilia, quia substantia corporea mediate et ope discursus 
ex propriis accidentibus colligitur. 

§ 4. De ordine intellectionis singularium. 

THESIS 4. Intellectus noster singularia materialia ita 
cognoscit, ut proprios eorum conceptus habeat, et quidem 
probabiliter immediate et directe. 

Stat. Quaest. i. Ab omnibus ut proprietas intellectus 
indicatur, quod universalia ipse cognoscat. Aliqui hoc ita 
intelligunt, ut intellectus dicatur sola universalia cogno- 
scere, sensus singularia, ideoque facultas intellectiva et sen- 
sitiva adaequate suis obiectis distinguantur. Tunc profecto 
intellectus singulare nullatenus intelligeret, aut ad summum 
indirecto quodam modo. Solent hi auctores provocare ad 
doctrinam Aristotelis. 

Re vera Aristoteles negat dari scientiam de rebus sensibilibus, 
mutabilibus, individuis, sed affirmat eam esse solum de immuta- 
bilibus, quia scientia debeat esse immutabilis. In rebus exsisten- 
tibus ponit formam substantialem ut aliquid immutabile, quod 
idem maneat pro omnibus individuis et essentiam rei constituat. 
Invenitur hic conceptus essentialis eo quod elementa sensibilia, 
individuantia ab essentia universali abstrahantur. — Contra alii 
censent in hac doctrina non agi de omni intellectione, sed de 
sola suprema quadam, quae ut scientia aliis (ut opinioni) op- 
ponatur. Quaestio igitur praesentis thesis erit, utrum singulare 
omnino ab intellectu percipiatur et utrum hoc directe fiat 
necne. 

2. Communissime a Scholasticis asseritur (id quod in alia 
thesi probabimus) pro omni intellectione primitiva speciem 
expressam praesupponere aliquam speciem impressam in- 
telligibilem, ex qua oriatur. Quaestio de directa cognitione 

obiecti singularis ideo saepe in hac forma proponitur, num 
etiam singulare habeat propriam speciem impressam intelli- 
gibilem, quae ex phantasmate oriatur et ad similem speciem 
expressam perducat. Vel aliter: habetne etiam singulare, 
si ab intellectu cognitum est, originem propriam ex sensa- 
tionibus? 

3. Ut ab iis incipiamus, quae communiter admittuntur; 
patet intellectum proprio actu cognoscere universalia, tam 
materialia (a quibus incipit) quam» immaterialia, quae ope 
negationis, combinationis etc. ex prioribus conficiuntur. Haec 
enim certe a nobis cognoscuntur, neque tamen a sensu at- 
tingi possunt (th. 1). Ex pari ratione patet etiam im- 
materiale singulare (Deum, animam) necessario ab ipso in- 
tellectu attingi. Sola maior difficultas sentiebatur quoad 
singularia materialia, quae iam obiectum sensus sunt et pro 
intellectu abstrahente minus apta videbantur. 

Prima tamen quaestio, utrum omnino singulare materiale 
ab intellectu cognoscatur, fere unanimi consensu affirmatur. 
Contraria sententia ascribitur Caietano : nos non habere 
conceptum proprium et distinctum ullius rei singularis, sed 
illam solum attingere per ratiocinium. Intelligimus enim 
naturam cognitam ut universalem ita per se subsistere non 
posse, hinc necessario contractam esse in singulari quadam 
re (Urraburu). Alii putabant singulare materiale ab intel- 
lectu solum confuse apprehendi, quia intellectus intelligat 
abstrahendo a materia individuali, quae sit ratio singularita- 
tis; distincte singulare percipi ab homine, quatenus cum 
conceptu intellectus coniungatur perceptio sensitiva, quae 
in eodem subiecto inveniatur et priorem conceptum veluti 
absolvat. At communissima certe sententia affirmat nos 
clare ipsa singularia intellectu cognoscere. Si igitur intel- 
lectionem singularium asserimus, non tamen dicimus nos 
videre, quid sit essentia intrinseca singularis; sed singularia 
inter se solum discernimus per collectionem accidentalium 
modorum, quibus essentia singularis non constituitur, sed 
manifestatur. 

4. Multo obscurior est altera quaestio de modo et or- 
dine intellectionis singularium, in qua pro utraque parte 
plurimi auctores inveniuntur. Urraburu : «Adhuc sub iudice 
lis est, quin liceat certo veritatem assequi.» Prima sententia 
negat directam intellectionem singularium. Pro ea laudatur 

Aristoteles, eam tenet Albertus Magnus, S. Thomas, Tho- 
mistae communiter, Fonseca, Conimbricenses; etiam multi 
recentiores, ut Liberatore, Tongiorgi, Palmieri, Schiffini, 
Lahousse, Urraburu, Maher, Mercier. Secunda sententia, 
affirmans directam intellectionem saltem ut probabiliorem, 
communiter tenetur extra scholam Thomisticam ; ita Matth. 
ab Aquasparta, Scotistae, Nominales, plurimi alii, ut Suarez, 
Valentia, Toletus, Rhodes, Lossada. 

5. Indirecta cognitio a suis fautoribus diverso modo ex- 
plicatur. Alii censebant obiectum intellectionis esse essen- 
tiam seu universale; intellectus singulare solum cognoscit 
per accidens ob contiguitatem cum facultatibus sensitivis. 
Hoc fieri potest, aut 1) propter coniunctionem cum vi aesti- 
mativa; haec enim applicat propositionem universalem in- 
tellectus ad casum particularem, unde sequitur conclusio 
de opere quodam particulari; aut 2) per reflexionem, eo 
quod a cognitione universalis per veram reflexionem intel- 
lectus redit ad actum cognoscitivum, inde ad speciem in- 
telligibilem eius principium, tandem ad phantasma (ut fuse 
describit S. Thomas, De Verit. q. 20). 

Posteriores asseclae huius sententiae praeferunt reflexio- 
nem minus strictam, ita ut intellectus ad actum praevium 
alterius potentiae se convertat, sc. phantasiae, vel potius 
statim ad obiectum in phantasmate relucens (Urraburu, Hu- 
gon). Secundum P. Sladeczek (Scholastik 1) in hac re ipsa 
doctrina S. Thomae progressa est, ut prius (De Verit.) do- 
ceret abstractionem essentiae in conceptu vere universali 
cum subsequente reflexione perfecta in proprium actum, 
in posterioribus autem operibus (S. Th.) perceptionem es- 
sentiae absolute spectatae in re singulari, cum subsequente 
reditione in phantasma. 

Aliam iterum explicationem intellectionis indirectae singu- 
larium statuunt Tongiorgi et Palmieri : omnia obiectiva ele- 
menta non dant nisi obiectum universale; res inde solum 
singularis fit, quatenus est obiectum praesentis actus sen- 
sitivi, quod factum necessario est singulare, non multi- 
plicabile; hinc intellectus ut singulare qua tale percipiat, 
se convertere debet ad factum sensationis sibi nunc prae- 
sentis. 

6. Secundum contrariam sententiam directae intellectionis 
nulla conversio ad phantasma vel subiective vel obiective 

Frbbes, Psychologia II. ^ 

spectatum necessaria est, sed ut ex phantasmate species 
intelligibilis rei universalis gigni dicitur, quam directe se- 
quatur intellectio universalis, ita statim species intelligibilis 
rei singularis possibilis est, quam sequatur intellectio rei 
singularis. Explicationes vero a prima sententia datae mi- 
nus probabiles sunt, ut iam Antiqui multi observarunt. 

Hinc in secunda parte thesis probamus probabilius di- 
rectam intellectionem asseri debere. - — His simul dirimitur 
ulterior quaestio, utrum primum, quod intellectu concipiatur, 
sit universale an singulare, quod ultimum tunc praeferendum 
videtur. 

PARS I. Intellectus proprios distinctosque conceptus singu- 
larium materialium efformat. 

1. Conceptus rei singularis materialis non est necessario 
confusus, sed saltem proprius ex communibus, i. e. tales notas 
comprehendens, quae simul sumptae uni tantum rei con- 
veniant. 

Argum. Omnia ad indicium pertinentia supponimus in 
ipso intellectu versari. Atqui iudicia plurima de singula- 
ribus fiunt, e. g. de determinatis hominibus aliquid enun- 
tiando. Ergo subiectum quoque singulare ut clare ab aliis 
distinctum in intellectu esse debet. 

Nam intellectus distinguit hunc determinatum hominem 
.. .. .. a conceptu communi hominis, ab aliis hominibus; regit et 
corrigit sensum, ideoque obiectum sensus, quod necessario 

( singulare materiale est, scire debet. Etiam appetitiones volun- 
tatis saepe aspirant ad bona particularia, saepe materialia ; 
voluntas autem nequit appetere, quae intellectus non co- 
gnovit. 

2. Irnrno conceptus singularium est stricte proprius, non 
analogus. 

Argum. Certe aliquid cognoscitur ab intellectu con- 
ceptu stricte proprio (non omnia possunt ad alia reduci), 
saltem ens materiale in genere, quod tunc esset obiectum 
proportionatum intellectus. Atqui si illud, idem dicendum 
est de materiali singulari. 

Nam singulare materiale pro nostra cognitione constat 
ex notis speciei et ex modis accidentalibus individuantibus. 
Atqui omnes hae notae sunt singillatim sumptae universales 

ideoque sunt positivi conceptus, qui sola sua additione ad 
unum individuum restringuntur (e. g. canis — hoc tempore — 
in hoc loco stans). Ergo individuum pro nostra cognitione 
constat ex solis notis positivis seu intuitivis, seu est con- 
ceptus stricte proprius. 

PARS II. Intellectus singularia materialia probabilius im- 
mediate cognoscit. 

Argum. 1. (Refutando explicationes indirectas.) 

i. Non intelligitur «conversio ad phantasmata». Secun- 
dum adversarios intellectus non indiget nova specie im- 
pressa pro singularibus, quia sufficit, ut attendat ad ori- 
ginem speciei universalis ex phantasmate; haec enim species, 
ut dicunt, connotative naturam singularem repraesentat. 

a) Sed talis connotatio aut est merum vocabulum aut 
ducit ad speciem impressam rei singularis. Nam si est sola 
denominatio a phantasmate, certe nihil iuvat. Si autem est 
aliquid reale in ipsa specie, qua haec species intrinsecus 
aliter se habet, aesi non esset ab illa re accepta, eo ipso 
est species impressa rei singularis, et tunc ex se debet di- 
recte ducere in cognitionem huius rei singularis. Nam plus 
a specie rei singularis requiri nequit, quam ut ex ea singu- 
lare ipsum cognoscatur; hoc autem per connotationem fieri 
dicitur. 

b) Extensio intellectus in priores actus vel dicit intellec- 
tum cognoscere posse quod ipsum non intrat, sed in solo 
phantasmate manet, quasi a longe aspiciendo; sed hoc na- 
turam cognitionis non recte explicat, quasi sit actus transiens 
in rem externam; cum tamen sit imago conscia in sua facul- 
tate stans. Si e. g. fenestram in certa distantia video, hoc 
dicit: in specie expressa facultatis visivae fenestra cum 
sua figura et distantia a meo corpore depingitur, seu ibi 
conscia est. - - Aut sententia postulat ex phantasia iterum 
species proprias rei singularis in intellectu oriri; tunc hoc 
profecto simplicius ab initio fieri debuit, et nulla est ratio 
negandi directam intellectionem. — Sic iam olim Matth. ab 
Aquasparta: aut intellectus cognoscit singulare in phantas- 
mate, sed hoc non est in intellectu; aut in seipso, sed tunc 
prius singulare in intellectum inferri debuit. 

2 . Nihil explicat reflexio psychologica ad actum subiec- 
tivum phantasiae. Valet enim retorsio: si non summa ac- 

cidentium obiecti sufficit ad signandum obiectum ut singu- 
lare (non quidem cum metaphysica certitudine, sed cum 
illa quam pro cognitione singularis omnino habere possu- 
mus), neque iuvat ad signandum actum ipsum ut singu- 
larem. Nam actus ut singularis apparet non ob alias pro- 
prietates, sed inde quia hic actus est, modo a me positus. 
Sed tunc prius obiectum huius actus ut singulare apparebit, 
quia est hoc praecise obiectum, sc. hic et nunc praesens. 

Magis etiam urget alia ratio: inde quod actus factum 
singulare est, minime sequitur obiectum eius singulare esse, 
quia etiam actus singulares universalia repraesentant. 

Argum. 2. (Solvendo rationes contrarias .) 

Non est difficultas contra directam intellectionem singularium: 

1) Non ex parte speciei impressae, quia haec ut intelligibilis 
exuere debeat conditiones materiales. Nam entitative spiritualis 
est, libera a conditionibus materialibus ; non autem repugnat 
eam repraesentare rem materialem singularem. Idem enim re 
vera fit in anima post mortem vel in angelis. Neque videtur, 
cur res materialis singularis magis materialis sit quam res ma- 
terialis universalis ; conceptus prioris non est nisi summa notarum, 
quae singulae universales sunt. 

2) Non e possibilitate abstrahendi speciem impressam, i. e. il- 
lam efficiendi ex phantasmate ; nam non probatur abstractionem 
ita intellectam necessario speciem ab ordine singulari in uni- 
versalem transferre. 

3) Non ex imperfectione nostri intellectus. Nam ille habet 
alios conceptus, qui plures notas continent; cur ergo non con- 
ceptum 'rei singularis ? : Porro ipsi adversarii concedunt speciem 
impressam rei singularis saltem in memoria dari. Nam species 
expressa rei singularis, quae etiam secundum adversarios datur, 
aliquando postea manet. 

4) Non ex parte obiecti formalis intellectus, quasi hoc in solis 
universalibus absolvatur. Nam hoc est praecise in quaestione. 
Porro singulare ut tale habet omnino propriam intelligibilitatem. 

Corollarium : 

A probatis pendet responsio ad quaestionem, utrum universale 
an singulare sit primum, quod ab intellectu concipiatur. Si primo 
conceptu non intelligeretur nisi universale et sola reflexione 
singulare, dicendum esset universale esse prius cognitum. Ideo 
hi auctores consequenter definiunt obiectum primo et per se in- 
telligibile ut quidditatem abstractam rei materialis; et eodem 
sensu saepe formula «intelligibile in sensibilibus» pro obiecto 
proportionato intellectus a multis intelligitur. 

Si autem prima iam species impressa ens singulare exhibet, 
nulla est ratio, cur non species expressa sequens statim et primo 
singularis sit, ex quo dcin facili negotio quodlibet universale 
abstrahi poterit. Ideo in sententia thesis dicendum: probabiliter 
etiam intellectu concipimus prius singularia, quam universalia. 
Nam : 

Habemus speciem propriam et directam rei singularis, 
ut probavimus. Atqui tunc intellectus putandus est prius 
consignari specie rei singularis, quam universalis. Si enim 
species singularis fieri potest, certe potius exspectanda est 
fieri ex phantasmate pariter singulari quam species uni- 
versalis. Ergo prius cognoscimus singulare. 

Scholion •• 7- /T Af/fu lAvAvcA 

A quibusnam notis prima intellectio alicuius rei incipit ? 
Inde quod prius singulare intelligitur quam universale, nihil 
adhuc constat de complexu notarum, qui primo apprehen- 
datur, num e. g. scamnum praesens intelligatur ut hoc ens 
vel ut haec substantia vel hoc corpus vel haec res lignea 
vel in infima sua forte specie. Praesens inquisitio a parte II 
thesis independens est; nam omittendo ubique vocabu- 
lum «hoc» habetur praesens controversia in terminis eorum 
auctorum, qui indirectam intellectionem singularium affir- 
mant. 

Statuunt in hac re Thomistae rem sensibilem primo so- 
lum confuse concipi ratione entis. Scotistae vero, speciem 
infimam esse primo cognitam, sed in intellectione confusa, 
non distincta. Hinc cum omnibus fere auctoribus statui 
potest: initio in conspectu intellectuali rei propositae mini- 
mum numerum notarum distingui et eatenus conceptum 
esse maxime universalem, seu potius maxime confusum , 
indeterminatum, qui saepe vix aliud contineat quam «ali- 
quid notum» vel ens; et solum cum experientia postea di- 
stinctiorem fieri. Non autem putandum est in descensu 
usque ad infimam speciem gradatim per omnia media se- 
cundum strictum ordinem universalitatis transiri. Certe puer 
in obiecto albo non prius percipit colorem, dein album. Igi- 
tur solum asserimus primam cognitionem valde confusam 
esse. 

Rationes aliquae: 

1. (Pro perceptionibus.) Re.s eminus visas sat confuse per- 
cipimus, ita ut interdum dubitemus, utrum homo an animal an 

c I.im currus sit. Conceptus confusus ex repetitis observationibus 
ulterius determinari debet, idem valet dc obiccto, quod bre- 
vissimo solum tempore exhibetur. Huius rei plurima exempla 
hodie praesto sunt ex experimentis «tachistoscopicis», in quibus 
figurae solum per brevissimum tempus ostenduntur et hoc. pluries 
iepc 1 ur, ut piogressus perceptionis in tempore describatur. Initio 
c e figura vix aliquid dici potest, etsi impressio sensibilis non 
datur Ct m!U01C tem P° re praesentationis semper clarior red- 

. A g /Tj 1 r ' n lHls casibus de quadam «perceptione totali» quae dici- 
ur. (Liunswig :) Possumus obiecta in sua totalitatc comparare ct 
ea ut aequalia vel inaequalia diiudicare, ita ut tamen partes sim 
gulas nondum distinguamus. Sic forte domum de novo visam 
statim cognoscimus mutatam esse, nescientes interim, in c, no- 
nam haec mutatio consistat. Ideo hodie passim agnoscitur 
phaenomena psychica non ex elementis prius cognitis ad to- 
talitatem comungi , sed e converso totalitatem indistinctam 

cernantur " 111111111 Pr ° COgnitione ’ ex q 110 P artes paulatim dis- 

2. (Ex progressu idearum.) Eandem regulam generaliter valere 
quando idea quaedam oritur, multa experimenta ostenderunt! 
(Schwete:) Quando vocabulum auditur, eius intellectio paulatim 
excolitur. Initio saepe sola impressio noti habetur; postea in 
mentem venit, rem significatam pertinere ad certum quendam 
complexum, e. g. esse vocem poeticam, vel ambiguam; tum de- 
um haec relatio semper clarior fit. usquedum significatio per- 
lecta sit. Secundum Btihler infantes in formandis conceptibus 
non incipiunt a specialibus ascendendo, sed a generalioribus 
descendendo (Wilhvoll:) In quaerendo conceptu, qui certum 

nnsS f • S ° n at ’ ? nus mve ? itur va ga cognitio problema solvi 
I -se, dein directio seu sphaera logica solutionis sentitur, et 
tandem ad solutionem semper propius acceditur. 

Obiectiones : 

°, b J' ’■ c Urrabl 'ru.) Cognoscimus individua solum respiciendo linea- 

fit ner come " Cent J" phantasma te. Ergo intellectio singularium 
tit pei conversionem ad phantasmata. 

AtnnMv.e^ni • Indi , vidua cognoscimus ope notarum individuantium. 
referen^fineamenta? ^Ergc ) 61 p ^ antasma notescunt, haec et non alia 

,' Res P- Dist. antcc. : Cognoscimus individua novo actu revertendo 
< individuum phantasma, ex quo primo actu sola universalia hauriun- 

Z/ Znhnt v nn /° / U '“' ln ; ellectlV0 ad haec attendendo, cone. - 
‘ ta/ - Mntet dist. min. Secundum probata enim species imnressa 
S-pff mdividuantes continet, ita ut statim intellectio sinffi 

Obi. 2. (Urraburu.) Ut obiectum aliquod ab intellectu directe per 
capiatur, debet fieri intelligibile. Atqui hoc obiectum materiale solum 
fit, si conditionibus singularitatis spoliatur. 

Resp . Nego min. 

Proh. min. Quamdiu manent conditiones singulares, obiecta manent 
sensibilia. Ergo nondum formaliter pertinent ad intellectum, sed ad 
summum sunt communia. 

Resp. Dist. antec. : Obiecta sunt tunc etiam sensibilia, seu non 
unice pertinent ad intellectum, conc. ; non sunt apta pro specie ex- 
pressa intelligibili, nego. 

Obi. 3. (Tongiorgi.) Ut singulare qua tale cognoscatur, debet in- 
tcl lecta entitas individui ad factum reduci. Atcjui haec reductio fieri 
nequit nisi reflexione in sensationem, prout est animae praesens. Ergo. 

Resp. Dist. mai. : Debet reduci ad factum obiectivum, i. e. debet 
collectio notarum in obiecto praesens attendi, conc. ; ad factum subiec- 
tivuin seu actum proprium, nego. Contradist. min. 

Inst. Sensatio obiective spectata (notae) est universale quid' e 
contra actualis praesentia est essentialiter factum singulare, contin- 
gens, non multiplicabile etc. Ergo obiectum singulare solum appre- 
henditur ut terminus huius facti subiectivi. 

Resp. Dist. mai. : Omnis nota obiective spectata pro se est ali- 
cjuid univeisale, conc.; collectio earum, nego. Obiectum enim neces- 
sario singulare est, si sumitur ut hic et nunc praesens. Idem valet 
etiam de actu, qui singularis est non ob ullam notam, sed quia appre- 
henditur ut hic praesens actus. 

Obi. 4. (Dc Backer.) Individuum corporale, prout est in se seu in 
propria forma spectatum, est obiectum sensibile {Resp.: etiam, conc.; 
solum, nego). Atqui tale non potest immaterialiter repraesentari. {Resp. 
Aego min.) 

Nam conditiones materiales, quae faciunt singularitatem, solum in 
facultatem organicam influere possunt; ergo solum tali facultate in- 
dividuum directe percipi potest. 

Resp. Dist. antec. : Phantasma materiale nequit esse causa princi- 
palis in producenda specie intelligibili, trans.; nequit esse causa in- 
strumentalis, nego. 

Obi. 5. (Lehmen.) Non cognoscimus essentiam individuam, sed 
solas notas accidentales mdividuantes. Atqui has directe non cogno- 
scere possumus {nego mini). 

Prob. min. Prima nostra cognitio directa est confusissima. Atqui 
cognitio notarum est distincta. Ergo. 

Resp. Dist. min.: Multas notas distinguere debet, ?iego ; elementum 
«hoc» includere debet, conc. Certo cognitio manet valde confusa, si 
solum cogito «hoc ens ante me», et tamen ita ab omnibus aliis di- 
stincta est. 

QUAESTIO ANNEXA : De intellectione essentiarum. 

Interdum auctores loqui videntur, aesi intellectus sola uni- 
versalia vel essentias rerum percipiat. De huiusmodi assertis 

post theses nunc securius iudicare licet. Secundum Aristotelem 
scientia, quae immutabilis esse debet, etiam obiectum habere 
debet pariter immutabile. Fale autem non est corpus, sed sola 
essentia corporis, seu forma eius substantialis. Haec attingitur 
abstrahendo obiectum universale ab elementis sensibilibus in- 
dividuantibus,. de quibus scientia non datur. Forma substantialis 
est immutabilis et eadem pro omnibus individuis. Ultimas diffe- 
; ! rentias individuales non attingit nisi sensus. 

Secundum Arabes intellectus non attingit res singulares aut 
accidentia, sed solam essentiam immaterialem rerum; hanc ac- 
quirit abstrahendo ab accidentibus materialibus. Ita consequitur 
conceptum seu definitionem obiecti, quae coincidit cum eius 
iorma substantiali. dAdq 

Alii Peripatetici: Albertus Magnus docet intellectum ut spe- 
cificum obiectum habere universale, cum non possit affici nisi 
ab obiecto sibi proportionato, quod solum est universale. La- 
ii ousse : Obiectum formale omnis intellectus sunt essentiae; 
quaent ipse, quid sit res. Utique intellectus etiam cognoscit 
| singularia, sed ratio quae attingitur ab intellectu in quolibet 

j ente est essentia. Mercier: Quaelibet cognitio intellectualis 

I! o tucetorum sensibilium est abstracta; nam facultas necessario 

agens nequit habere duos modos oppositos agendi, i. e. prae- 
ii ter cognitionem: abstractam etiam concretam. — Lehmen: In- 
ii tellecttis in omni obiecto aliquo modo essentiam apprehen- 

ts dit, etsi forte solum per conceptus universalissimos vel ut 

ens, quaerit semper «quid sit», definitionem rei plus minusve 
I accuratam seu essentiam. — Quid de talibus assertis dici 

pAA;A ■ potest? 

Ii ■ }) Quoad universalia: Certum est solum intellectum univer- 

salia cognoscere, non autem sensum ; hinc eo sensu universalia 
dici possunt esse obiectum proprium seu distinctivum intellectus 
m oppositione ad sensum. Non vero sunt eius obiectum for- 
male, si vocem in sensu thesis 2 sumimus. Nam vidimus etiam 
singulare materiale vere ab intellectu cognosci. I11 verbis Aristo- 
telis autem attendendum est eum proxime loqui de scientia sensu 
stricto, quo non negat intellectionem omnem rerum mutabilium 
(opinionem). 

2) Quoad cognitionem essentiae omnia pendent a significatione 
huius termini. Si essentia seu quidditas intelligitur sensu latissimo 
ut quodlibet responsum ad quaestionem «quid est hoc?» e. g. hoc 
magnum, hoc rubrum, haec figura, vel ut quodlibct inferius sub 
conceptu latissimo entis: sic vere includit omne intelligibile; 
sed ita vix aliquid novi enuntiat de obiecto intellectus. Si saltem 
adderetur omne obiectum semper explicite ut ens cognosci, huius 
asserti probatio non datur. 

3) Si essentia intelligitur ut definitio vel conceptus speciei (de 
quo Aristoteles potissimum loquitur), sic sicut universale sine 
dubio soli intellectui propria est, sed minime est obiectum om- 
nis intellectionis. Kleutgen hanc cognitionem secundum doctri- 
nam Scholasticorum ita describit: intellectus penetrare dicitur 
in essentiam rerum, sc. ad naturam substantialem sub phaeno- 
menis latentem. Intellectio rei perfecta non est, priusquam phae- 
nomena ad essentiam reduxerit et hanc secundum causam et 
finem cognoverit. Ita conceptus circuli est ratio multorum theore- 
matum. Intellectus distinguit essentiam seu substantiam per- 
manentem a phaenomenis, quae ad tempus oriuntur ; porro inter 
ipsa phaenomena alia essentialia ab aliis accidentalibus secernit 
(Kleutgen). 

Haec doctrina solvit varias obiectiones, quae contra dicta am- 
bigua quorundam auctorum movebantur. Dicebatur: Essentia ar- 
boris non tegitur seu occultatur per sua phaenomena sensibilia, 
sed potius manifestatur (quod concedimus); quod de arbore 
scimus, hoc percepimus per observationes sensuum ; essentia 
arboris dici nequit immutabilis etc. Respondetur: Sine dubio 
rem cognoscimus ex suis phaenomenis et effectibus ; tamen iure 
iisdem supponimus substantiam non visam ut causam perduran- 
tem et substratum ; immutabilitas absoluta sane neque substantiae 
convenit, nisi hypothetica illa, quae essentiis attribuitur. 

4 ) Inter essentias accuratius distinguendae sunt idecic meta - 
physicae (conceptus ideales, e. g. mathematici) et ideae physicae, 
conceptus rei exsistentis seu empirici. In mathematica intellectus 
ipse conceptus construit, ut circuli, quadranguli. Talibus con- 
ceptibus formandis et coniungendis inservit logica traditionalis 
(deductiva). Aliter res se habet in conceptibus realibus, quales 
sunt species plantarum, animalium, elementa chimica, de quo- 
rum formatione logica inductiva agit. Ab Aristotele duplex hoc 
genus conceptuum nondum clare inter se opponebatur. Essentia 
specifica in quolibet individuo tota continetur ideoque observatio 
individui interdum sufficere putabatur pro determinando con- 
ceptu speciei. Sic auctor quidam censet: Ut iudicium «Petrus 
est homo» verum sit, perceptio intellectualis hoc elementum 
«homo» a sua individualitate liberare debet, et quidem stricte 
ab hac sola, non ab aliis simul notis. Si enim conceptus speciei 
non strictam et integram speciem complectitur, ipse incompletus 
esset et cum experientia perficeretur, coarctaretur, breviter, se- 
cui us non iam esset. Hoc, ut putat, pro superioribus generibus 
admitti quidem debet, non autem pro conceptu speciei. — At 
quo iure tale discrimen inter conceptus speciei et generis asse- 

1 itui . Facultas hic statuta, quae observatione unici individui 
conceptum speciei acquirere dicitur, commenticia est. Re enim 

\c:ra primus aspectus non praebet nisi obiceturn singulare sen- 
sibile (th. 4, II); dein comparatione cum aliis individuis et spe- 
ciebus et dissolutione in notas infans addiscit alicpias proprie- 
tates, maxime illas, (piae practice utiles sunt, postea etiam aliquas 
ut magis fundamentales aliis opponit. Sed semper conceptus 
manet incompletus, cum omnes proprietates vel effectus in alia 
obiecta nunquam comprehendamus. Recogitentur conceptus, quos 
homines generatim de variis speciebus brutorum (equi, bovis) 
habent. Ubi unquam asseritur cognitio perfecta ullius speciei? 
Re vera secundum logicam inductivam conceptus realcs etiam 
scienti fici, non continent nisi quasdam notas, quibus practice ab 
aliis speciebus affinibus discriminentur. Progressu scientiae dein 
conceptus semper melius excolitur. 

CAPUT II. 

De operationibus intellectus. 

§ 1. De idea seu apprehensione intellectuali. 

I. De idea eiusque formatione. (Cf. Exp. PsycH. III 6 

§ 5 ; VII 4 § 2.) 

*■ Definitio et divisiones idearum: Idea (conceptus) est infima 
operatio intellectiva, illud sc. elementum, quod nondum iudicium 
includit, Ceterum formas summopere diversas complectitur. Po- 
test esse simplex, e. g. elementi sensibilis (rubri), vel figurae (cir- 
culi), aut complexa, ut conceptus relationis vel compositionis 
vel functionis mathematicae ( V 2) vel immo conspectus totius 
alicuius systematis scientifici. Praeter divisiones ex logica notas 
distinguuntur ideae primitivae, quae non ex aliis obiectis prius 
notis formantur, et derivatae; ideae physicae, ut arboris, hominis, 
et ideae metaphysicae, obiectorum suprasensibilium ; idea intui- 
tiva et abstractiva (i. e. obiecti praesentis vel absentis); cognitio 
propria et analoga etc. 

Ut conceptus utilis sit, debet esse stabilis, ita ut modo in- 
variabili certa elementa in se comprehendat; ad hoc autem 
plurimum iuvat coniunctio cum certo vocabulo. Conceptus 
datus praesupponit analysim in elementa simplicia eorumque 
combinationem ; forma huius combinationis est et ipsa aliquod 
elementum huius conceptus. Saepe elementa sensibilia continuo 
transitu inter se junguntur, ita ut singula elementa, quae distingui 
possint, non omnia apte proprium nomen sortiantur. In tali serie 
(e.g.colorum spectri) tunc limites assignari solent, ita ut elementa 
omnia etsi diversa intra illos limites contenta ad unum nomen 
trahantur, e. g. rubrum. Illud nomen tunc non significat univer- 
sale sensu stricto seu elementum stricte semper idem, sed aliquod 

indeterminatum intra limites assignatos. Homo multa millia ta- 
lium conceptuum vocabulis signatorum habere solet. Sed illi 
conceptus non omnia, quae cogitationibus continentur, compre- 
hendunt, sed multa inveniuntur, quae verbis describi non possunt. 
Generatim descriptio determinat rem per summam horum ele- 
mentorum; sed si agitur de rebus exsistentibus, plurima prae- 
dicata in descriptione non exprimuntur, ut efficientia harum rerum 
m varios sensus, vel in obiecta cuiuslibet generis (Sigwart). 

Conceptus rei singularis materialis potest esse duplex, aut in- 
tuitivus, aut per unionem notarum universalium effectus. In 
primo casu res repraesentatur ab intellectu eodem modo quo a 
sensu, ita ut sola sit differentia entitativa actus (prout ponitur 
ab anima sola vel a composito). Hoc genus conceptuum requi- 
ritur, quia intellectus sensationes cum omnibus suis proprietati- 
bus comparare potest. Porro omnes etiam notae universales 
ultimatim in elementa primitiva, quae partim sensibilia sunt, 
resolvuntur (th. 3). Sed etiam ex unione notarum universalium 
obiectum individuum designari potest (th. 4, I). Generatim in 
tractatione conceptuum intellectualium fere illi soli attenduntur, 
qui intellectui proprii sunt, sc. conceptus abstracti et univer- 
sales. 

Obiectum quod apprehenditur, in plurimas partes resolvi potest, 
partim materiales partim formales, quales sunt relationes partium 
inter se vel ad totum. Sed generatim paucae solum illarum 
P.artium distincte percipiuntur. Ideo sat diversae apprehensiones 
eiusdem obiecti possibiles sunt. Saepissime perceptio rei de novo 
incipit ab impressione aliqua totali, in qua omnes partes interim 
indistinctae comunguntur (th. 4, Scholion). Totus finis formationis 
conceptuum in eo est, ut hoc quasi chaos initiale in unitates bene 
distinctas separetur. 

2. Formatio conceptuum. L/tihtas conceptuum universalium 
bene a Geyser exponitur. Summum quod sensitivo modo 
praestari potest, est efformatio «imaginis communis», et 
apperceptio sensibilis; obiecta particularia sic coniunguntur 
cum aliis similibus, ideoque experientiae in aliquibus factae 
etiam in novo obiecto simili statim adhiberi possunt, quod 
magnae utilitatis practicae est. Idem perfectiori modo in 
intellectu praestatur per conceptus universales. Cognitio 
intellectualis experientiam infinite variam ordinare debet, 
ut illam in cognitione complectatur. Quia obiecta indi- 
vidua nimis multa sunt, construi debent obiecta abstracta, 
quae id, quod multis individuis commune est, continent, et 
quidem modo plane distincto et definito; hoc conceptibus 

universalibus fit, qui constant complexu certarum notarum. 
Obiecta cogitationum ordinantur per bonam classificationem 
in «pyramide conceptuum». — Similiter Erismann: Id, quo 
adultus infantem superat, non est solus maior numerus co- 
gnitionum, sed quod distinctius cogitat, quod discurrit, 
comparat, abstrahit, elementa magis essentialia invenit, quod 
combinat seu magnum complexum sub uno conceptu con- 
iungit. Elementa bene definita tunc in unitates superiores 
intrant, ita tamen, ut distinctionem suam non amittant. 
Methodus, qua Socrates conceptum explicabat, erat evolutio 
alicuius conceptus adhuc obscuri, quem alius iam habuerat. 
Saepe conceptus magni valoris ita oriuntur, ut suspicio ob- 
scura praesupposita iam clara evadat. 

De methodo formandorum conceptuum : Sigwart tria ge- 
nera conceptuum distinguit: i) Conceptum naturalem, qui 
oritur fere ad modum photographiae typicae ex plurimis 
rebus similibus, eo quod elementa quaedam communia (saepe 
abstracta) ab aliis dissimilibus solvantur. Sic infantes et 
homines vulgares procedunt (Exp. Psych. VII 4 § 2, n. 3). 
2) Conceptum idealem seu perfectum, qui repraesentat essen- 
tiam rei, ut singulae notae inde deduci possint. Huc an- 
numerari possunt conceptus mathematici , quorum defini- 
tionem perfectarn habemus; pro speciebus rerum exsisten- 
tium hoc non valet. 3) Conceptum logicum seu scientificum, 
medium inter primum et secundum, qui postulat stabilitatem, 
elementa bene definita, valorem universalem. Acquiritur 
analysi perceptionis, qua haec distincta fit, vel etiam de- 
ductione rei novae ex aliis rebus notis, sicuti conceptus 
moleculae vel aetheris. 

Methodi, quibus formatio conceptus utitur, sunt separatio et 
unio. Disiunctio scientifica secundum certas regulas procedens 
apprehendit notas quae separatim attendi possunt, ut status ct 
proprietates alicuius rei, extensionem et colorem superficiei, 
qualitatem et intensitatem affectus. Elementa abstrahuntur aut 
separatim ea repraesentando aut intra complexum ea attendendo. 
Ut experimenta manifestarunt, primum cohaesio quaedam ele- 
menti abstrahendi cum aliis, quibuscum in unitatem perceptionis 
coniungitur, solvenda est, resistentia quaedam ex colligatione 
totius formae superari debet. De abstractione infantis haec habet 
Meumann : Cogitatio praesupponit distinctionem et comparatio- 
nem elementorum, solutionem abstractivam proprietatum, ita ut 
separatae repraesententur ct cogitationi inserviant. Infans prius 

format abstractiones magis universales et postea solum ad magis 
speciales progreditur. Solutio elementorum ex unione initio dif- 
ficilis est. 

Separatio per abstractioncm hanc habet utilitatem, quod ele- 
menta sic inventa solum pauca sunt, quae ubique recurrunt, ita 
ut per illa (sicuti per litcras omnia vocabula) tota varietas mundi 
describi possit. Sic acquiruntur conceptus generaliores, quibus 
res subiici possunt. Processus unionis se manifestat, quando 
unitates construuntur, ut in additione linearum, in cornbinatione 
proprietatum ad certum corpus, in constructione processuum. 


II. De perceptione intellectiva. 

Perceptio tam externa quam interna per intellectum essen- 
tialiter perficitur. Prior pervenit ad perceptionem pleno 
sensu, videlicet rei extrinsecae exsistentis, suis proprietati- 
bus ornatae; posterior ad perfectam cognitionem sui ipsius, 
quae cognitione ipsius animae eiusque causae et finis ab- 
solvitur. Tota superioritas, quam cognitio nostra de mundo 
corporeo et spirituali supra cognitionem bruti habet, in- 
tellectui debetur, qui ex simili statu initiali ad terminos 
summopere diversos progreditur. 

1. De perceptione intellectiva corporum. Perceptio sensitiva 
completa, ut alibi vidimus (Psych. sens. 20, assertum), com- 
prehendit localisationem rectam in spatio, distantiam per- 
ceptam a proprio corpore, recognitionem obiecti secundum 
alias suas proprietates maioris momenti, quas modo non 
percipio ; e. g. eius effectus in alios sensus, unitatem quan- 
dam obiecti, qua ab aliis discriminatur. Et ipsa haec ele- 
menta ope intellectus ad maiorem claritatem evehuntur et 
res percepta per ulteriores operationes intellectivas in suis 
relationibus ad reliquum mundum conspicitur et ita partem 
mundi cognoscibilis constituit, quae cum aliis iuncta scien- 
tiam mundi corporalis efficit. 

Localisatio clara rei praesentis cum suo caractere reali- 
tatis ad veram cognitionem rcalis exsistentiae elevatur, in 
oppositione ad phantasma vel meram recordationem, in 
ciuibus praesentia obiecti negatur. Per cognitionem distan- 
tiae opponitur obiectum ad proprium corpus et proprium 
ego. Hoc pacto unitas obiecti sensibilis ad claram sepa- 
rationem ab aliis rebus elevatur. Maxime autem obiectum 
alium aspectum accipit per ea quae ad cius cognitionem 
accedunt. In se apparet ut res quaedam, ut substantia 

perdurans in oppositione ad apparentias suas variabiles. 
Secundum has proprietates subest alicui generi vel speciei 
mundi visibilis, consideratur ut' vivens vel corpus anorgani- 
cuin vel animal vel homo. Eo ipso autem omnis alia co- 
gnitio, quam quis praeter exiguam suam experientiam ex 
instructione aliorum didicit cie tali classe entium valere, 
eidem rei applicari potest; hoc modo tandem conspicitur 
illa res cum nomine suo noto in recto loco logico illius 
systematis omnium rerum huius mundi, quod mihi com- 
paravi. 

2. De evolutione aliquorum ob lectorum in tempore immediate sub- 
sequente perceptionem aliqua addiderunt experimenta recentiorum 
(Moore 1910; Schwiete 1910; cf. Exp. Psych. VII 4 § 2). Apud 
Moore ex serie multarum figurarum sibi succedentium indican- 
dum erat, utrum aliqua figura iam prius in hac serie conspecta 
fuisset necne, iunc primo ab observatoribus enuntiabatur ali- 
quam figuram prius adfuisse, cuius tamen nulla ulterior pro- 
prietas nominari potuit. Post plures repetitiones eiusdem figurae 
certae proprietates generales indicari potuerunt, non per imaginem 
visualem, quae depingi posset, sed in categoriis abstractis (figura 
sciebatur symmetrica fuisse etc.) ; tandem figura certe describi 
et depingi potuit. Hinc perceptio progreditur a niagis confusis 
ad magis distincta, et conceptus maioris momenti sunt pro re- 
productione quam memoria visualis. 

De explicatione significationis in vocabulo audito (Schwiete) 
iam alibi breviter sermo fuit. Initio sonus auditus non intelli- 
gitur; dein forte sequitur vaga impressio rem notam esse, sed 
adhuc nihil distincti actu scitur, quod tamen brevi venturum esse 
sentitur; postea significatio clarior fit propter coniunctionem 
cognitam cum aliis rebus notis quae oriuntur, per phantasmata, 
exempla, subsumptionem sub conceptu generali, vel tandem 
quadam descriptione. In verbis valde usitatis audiens saepe 
contentus est quodam initio significationis. 

Generatim phantasmata cursum cogitationum aliquo modo 
adiuvant ; partim ita, quia diutius durant quam cogitatio sola 
et ita eam in conscientia retinent vel divagationes impediunt. 
Imagines in processu cogitandi nascentes saepissime sunt mera 
schemata, quae non intelliguntur nisi ex cogitatione concomi- 
tante, cuius sunt quasi fulcrum. Exoriuntur ex ipso cursu co- 
gitationum. 

3. De perceptione interna vel conscientia. Distinguitur 
conscientia directa (concomitans), qua omnis actus psychi- 
cus imperfecto quodam modo seipsum experitur (seu ipse 

conscius est) quaeque nunquam deesse potest, quia ad natu- 
ram actus psychici pertinet; ct conscientia reflexa (sub- 
sequens), quae de actibus modo elapsis iudicat. Spearman 
de hac ultima loquitur, si principium enuntiat omnem ac- 
tum psychicum excitare notitiam (indicium) de proprietati- 
bus huius actus deque eius subiecto. 

De modo huius cognitionis olim magna fuerat controversia. 
Asseclae quidam «Augustinismi» (Matth. ab Aquasparta, alii) 
censebant animam, postquam initio indirecte suam essentiam 
cognovisset, postea et essentiam et habitus etiam intuitive co- 
gnoscere. Hodie vero communiter conceditur animam immediate 
non cognoscere nisi proprios actus, tam sensitivos quam spiri- 
tuales, et quidem intuitive. Novimus e. g. iudicium abstractum 
cum sua evidentia non per deductionem ex aliis corporalibus 
vel etiam phantasmatibus, quae hanc rem plane repraesentare 
nequeunt; ideoque in seipso. Absente conscientia anima nihil 
sui cognoscit. (Lehmen :) I11 suis actibus anima dici potest se 
cognoscere quoad suam exsistentiam immediate, non vera de- 
ductione ; nam si actus solum ut activitas abstracta apprehenderetur, 
sequeretur quidem exsistentia alicuius principii actuum, non vero 
exsistentia proprii ego\ si autem actus statim ut proprii cognoscun- 
tur, propria exsistentia iam inest. Naturam vero animae non di- 
recte et immediate intelligit; sin minus, haberet conceptus eius pro- 
prios et positivos, cum re vera omnes conceptus rei spiritualis 
sint negativi et relativi. 

l)e explicatione conscientiae. (Maher:) Etiam brutum habet 
conscientiam propriorum actuum, non autem actum a subiecto 
distinguere potest, quod proprium est intellectus. Infans fere 
incipit ut ens mere sensitivum. Post primum annum dicitur 
proprium corpus ab aliis distinguere; tamen vera discriminatio 
proprii ego non spectat corpus proprium, sed proprios actus 
internos. Huc conferunt affectus transeuntes et maxime perceptio 
propriae potentiae. Abhinc proprium ego in actibus sponte at- 
tenditur ut causa et subiectum statuum internorum, hi vero 
status ut modificationes ipsius ego. 

Aliquid aliud est conceptus abstractus propriae personae, qui 
est satis complexus. Complectitur enim totam historiam per- 
sonalem, recordationem proprii corporis, propriorum actuum, 
habituum, characteris. Haec ideo perpetuo variatur, quod ex- 
primitur verbis «sentio me mutatum», etsi etiam sciam me eun- 
dem esse ac antea. Ideo perturbatio memoriae ducere potest 
ad perturbationes personalitatis, quae dicuntur. 

Habemus conceptum proprii ego ut entis unius; conscientia 
generatim se manifestat ut continuum quoddam successivum, 

quod tamen suas intermissiones habet maxime in somno. Per 
unitatem conscientiae non intelligitur continuitas non interrupta, 
sed potius id, quod omnes status nostri conscii apprehenduntur 
centrum suum habere in unico quasi puncto nostri ipsius. Ob 
hanc unitatem subjacentem comparationes inter praesentia et 
piaetciita possibiles sunt. Intermissiones continuitatis parvi 
momenti sunt, maximi autem identitas ipsius ego (cf. Exp 
Psych. VII 2). 

III. De apprehensione comparativa seu percep- 
tione relationis. (Cf. potissimum Brunswig , Das Ver- 
gleichen und die Relationserkenntnis, 1010. Exp Psych 
III 7 §6.) ' > ' 

Inter apprehensiones intellectuales universalium maximi mo- 
menti sunt apprehensiones relationum, quae etiam sunt transitus 
ad iudicium. Cognitio relationum est medium egregium, ut per- 
ceptio confusa totalis, quae initio habetur, distincta evadat. Haec 
distinctio opponitur discretioni, quam etiam brutum habet (in sensu 
communi), quando videt corpora inter se separata. 

Spearman ponit tria principia progressus intellectivi. Primum 
de apprehensione factorum psychicorum (actus reflexionis) iam 
memoravimus. Secundum et tertium in relationibus fundantur. 
Secundum enim («eductio relationum») dicit: Praesentia duorum 
fundamentorum creare tendit cognitionem suae relationis (simili- 
tudinis, iuxtapositionis, causalitatis etc.) ; ita oriuntur novae cogni- 
tiones, quae non necessario perceptiones sequuntur. Tertium 
tandem principium («eductio correlatorum») est conversio quae- 
dam secundi, sc. : Cognitio unius fundamenti et relationis ducit 
ad alterum fundamentum (correlatum). Sic ad sonum quaeritur 
alius, qui certo intervallo ab eo distet, ad rem propositam quae- 
ritur eius contrarium, lacunae alicuius textus apte supplentur. 
Secundum principium teste Spearman inservit ad inventionem 
legis scientificae, quae saepe est relatio inter duos terminos. 
Pro usu vero legis ad casum particularem tertium inservit, 
quaerendo ex lege aliqua et termino concreto terminum cor- 
relatum. :/ 

1. Species quaedam relationum. Secundum quosdam hae fere 
classes distinguuntur : 1) Relationes loci et temporis, quae ex 
perceptione ope abstractionis dimensionum et coniunctionis cum 
aptis vocabulis quasi leguntur, ut «supra», «ad dextram alterius». 
Huc pertinent relationes inter totum et partes, relationes magni- 
tudinis. 2) Relationes distinctionis etc., ut diversitas, aequalitas) 
identitas seu negatio diversitatis. 3) Relationes causales ; inhae- 
rentia attributorum in subiecto, permanentia substantiae in tem- 
pore variatis accidentibus. 4) Relationes intentionales, ut cogni- 

tionis ad obiectum, finis ad volitionem. Aliqua de relationibus 
(puris) secundae classis addantur: 

Aequalitas fundatur in identitate specifica ; sed psychologice 
perceptio utriusque non plane coincidit. In aequalitate enim 
magis attenduntur duae res concretae numerice diversae, per- 
ceptio identitatis autem potius attendit speciem identicam ut 
aliquid unum. — Similitudo immediata esse potest seu non 
semper est aequalitas partium; ct certe perceptio similitudinis 
non coincidit cum perceptione aequalitatis partium ; pro per- 
ceptione similitudinis partes aequales non abstrahuntur a toto, 
id quod perceptio aequalitatis requirit. - Perceptio diversitatis 
vel mutationis rei (in eodem subiecto) etiam immediata esse potest; 
ita amicum quem post longius tempus iterum videmus, saepe 
statim mutatum esse iudicamus. 

Intensitas qualitativa maior vel minor (soni, coloris, delecta- 
tionis etc.) ab aliquibus dicebatur esse mera diversitas, in quam 
cogitatio maioris quantitatis aliunde invecta esset. Secundum 
Miinsterberg solae tensiones musculares intensitatem quantita- 
tivam admittunt, illaeque in alias sensationes concomitantes 
speciem intensitatis inferunt. Sed non videtur, quo iure id sen- 
sationi musculari concedatur, quod aliis (sono, colori) negatur, 
et certe iudicium nostrum etiam aliis sensationibus propriam 
intensitatem ascribit. Secundum Ebbinghaus apparentia maioris 
intensitatis infertur ob recordationem maioris quantitatis in ob- 
iecto. Sed quomodo tunc unus odor alio intensior invenitur? 
Porro saepissime in iudiciis relationum omnino negligentes ob- 
iecta de ipsa maiore claritate, vel gravitate iudicamus. Igitur 
dicendum intensitatem esse aliquid primigenium et nativum. 
Alia est quaestio, utrum intensitas maior ut multiplum alterius 
numerice designari possit, ut psychophysici affirmant (Fechner); 
cf. Exp. Psych. IY 2 § 1, ubi hoc valere ostenditur. 

2. De fundamento essentiali perceptionis comparativae po- 
nimus ■ 

ASSERTUM. Cognitio relationis non constituitur ex soia 
perceptione terminorum, sed fundatur in conscia comparatione 
duorum fundamentorum. 

1) Iudicium relationis (A maius quain B) non solum causatur 
modo cacco ex affectione quadam subiectiva, sed intelligitur 
vere valere et cum evidentia exigi ex perceptione fundamentorum. 
Aliqui sensistae (Ebbinghaus, Erdmann) putarunt aequalitatem 
eodem immediato modo conspici, ut sonus vel color percipitur. 
Hic error inde oriri potuit, quia quaedam relationes sine vero 
processu comparationis statim manifestae apparent. Sed diffe- 
rentia iam inde elucet, quod sensatio suum stimulum necessario 

Frobes, Paychologia. II. 

sequitur, contra perceptio terminorum saepissime adest sine 
subsequente cognitione relationis. Etiam claritas utriusque pro- 
cessus saepe differt ; immo interdum relatio quaedam enuntiatur, 
cuius termini indicari non possunt. Tunc exspectatio aderat 
vehemens ad certam relationem detegendam, quae terminis ob- 
scure adhuc solum perceptis iam statim clara erumpit. 

2) Ut videamus verum ortum et naturam relationis perceptionis 
relativae incipiendum est a casu simpliciore, a comparatione 
videlicet rerum simul praesentium («comparatio simultanea»). 
Si tunc relatio obiectiva inter terminos (inaequalitas magna etc.) 
pro primo aspectu evidens est, eius cognitio facilis et immediata 
erit, neque vera comparatione indiget. Idem etiam in bruto ha- 
betur, quod res valde diversas ne pro momento quidem confundit, 
sed in sua diversitate cognoscit, quamvis concrete (Psych. sens. 15). 
Quod in intellectu accedit, hoc solum est, quod cognitio diversi- 
tatis abstrahi potest et in iudicio evidenti enuntiari (A diversum 
a B). Si evidentia minor fit, necesse est alterum cum altero 
comparare ; tunc attentio ordine ab altero in alterum migrat, 
considerando in utroque quam attentissime illam rationem (magni- 
tudinis, intensitatis etc.) quae inquiritur. Tunc animadvertitur 
forte mutatio quaedam in obiecto cum sua directione (utrum 
maius an minus) vel contra impressio aequalitatis habetur. Hanc 
perceptionem differentiae cum sua directione etiam bruta simili 
accuratione sentiunt et accommodate agunt. Solum homo ratio- 
nem, in qua mutatio est, abstrahere et mutationem qua talem 
agnoscere et apto vocabulo designare potest. — Patet in hoc 
secundo casu comparationem simultaneam re. vera iam in com- 
parationem successivam transiisse. 

3) Comparatio successiva pleno sensu habetur, quando alterum 
obiectum percipitur, postquam primum abiit, interdum post lon- 
gius intervallum temporis. Tunc quaestio est, quomodo pro 
momento comparationis primum obiectum iterum conscium fiat, 
a) Obvia est opinio primam sensationem ut phantasma tamdiu 
perdurare, ut comparari possit. Sed haec theoria «imaginis me- 
morativae» fere iam experimentis refutata est. Saepissime enim 
optima perceptio relationis habebatur immediate post perceptio- 
nem secundi obiecti sine vera comparatione cum primo; inter- 
dum ipsa veritas phantasmatis diiudicabatur vel reiiciebatur, 
quod profecto non ex hac imagine corrigenda, sed aliunde fieri 
debebat. Immo repugnare videtur ex hac debili imagine phan- 
tasiae indicare de diversitate intensitatis. Generatim phantasmata 
sat celeriter evanescunt vel mutantur. Facilius intelligitur, quod 
qualitas comparanda primi obiecti aliquo nomine signetur (rubrum) 
vel immo mensura aestimetur et retineatur in vocabulis (fere 
6 cm); quamvis accuratio comparationis tunc sat limitata sit. 

Alius est casus, quod obiecta sint soli conceptus verbis bene 
definiti, quae facile accurate retineri possunt. 

b) Secundum Brunswig (§ 1 1 ) directe percipitur relatio se- 
cundi obiecti praesentis cum primo praeterito ; sufficit, ut latenti 
quodam modo adsit, id quod non sit mera quaedam dispositio. 
Hoc pacto, si nomen aliquod quaerimus, certe saepe diiudicamus, 
utrum aliud nomen nobis oblatum quaesito simile sit necne, etsi 
nomen rectum actu nondum teneamus. Similiter saepe in facie 
visa statim prima vice detego similitudinem cum alia prius visa, 
quae ipsa non in mentem venit. 

Ad haec dicendum videtur: scientia illa latens dc primo 
membro necessario aliquid actuale conscium est, quamvis forte 
solum obscura repraesentatio (in peripheria conscientiae, ut di- 
cunt). Nam certe non relatio duorum terminorum intuitive cum 
evidentia videri potest, quin etiam primus terminus aliquo modo, 
etsi obscure adsit, vel aliquid aliud, quod vicem eius gerat. Fit 
quidnam hoc est? 

4) Saepe in obiectis sensibilibus ex residuis inconsciis, 
quando secundum obiectum apparet, primum aliquo modo 
redintegratur, non ut obiectum separatum in se, sed ita 
ut cum secundo complexum specialem efformeti ex quo 
dein relatio «legi» potest. Tale quid saepe est a) character 
quidam secundarius secundi termini; ita si parva intervalla 
temporis sibi succedentia comparantur, secundum intervallum 
obiective brevius impressionem inopinati gignit, quod sig- 
num est pro minore spatio temporis; pondus obiective 
priore gravius sine phantasmate prioris excitat impressio- 
nem «gravitatis absolutae», quam recte interpretamur ut 
priore relative gravius ; idem habetur, quando intranti mihi 
hortum calor necopinato magnus apparet, et ex hac re 
calorem hesterno maiorem cognosco. 

b) Magis directa perceptio relativa habetur, quando quae- 
dam «sensationes transitus» apparentiam secundi termini 
in conscientia praecedunt. Tali modo longitudo obiective 
maior apparet ex minore se extendens. Similiter dimi- 
nutio, curvatio etc. coniungunt primum membrum re- 
apparens cum secundo in transitu quodam continuo, qui 
relationem utriusque termini clare manifestat. Quia ea- 
dem signa in simultanea praesentia obiectorum apparent, 
significatio talis transitus, qui tunc evidens est, addiscitur 
et ad casus maioris quoque intervalli temporis trans- 
fertur. 

c) Similiter iterum inservire potest schema aliquod visuale, 
quod ob consuetudinem semper eodem modo conficio et 
in quo solum locum terminorum determinare debeo, ut sta- 
tim post secundum membrum perceptum relationem quasi 
legam. Haec schemata secundaria sane initio addiscere de- 
bui, quando forte stimuli, qui mihi praebebantur, ex aliis 
motivis in sua relatione noti erant. 

3. Processus comparationis ex dictis facile intelligitur. Non 
necessario omne indicium relationis in vera comparatione nititur, 
sed relatio etiam immediate percipi potest, maxime si valde 
manifesta est, ut in dissimilitudine magna, in mutatione sub- 
itanea rei notissimae. Comparatio vera ita generatim fit, ut 
utramque obiectum ordine transmigrem attendendo quam maxime 
illam proprietatem cuius relationem inquiro. In comparatione 
difficiliore etiam saepius transitui- ab uno obiecto ad aliud, con- 
siderando quodlibet cum relatione ad aliud, ut quaedam diver- 
sitas clara fiat, quae initio nondum videbatur. Ita simultaneitas 
obiectiva resolvitur in successionem subiectivam. Immo simul- 
tanea oblatio utriusque obiecti (comparatio duorum ponderum, 
quae simul in duabus manibus tenentur) generatim indicium non 
melius, sed multo deterius reddit, quia distributio attentionis 
super plura illam debiliorem efficit. 

Si duo obiecta successive offeruntur, primum, ut vidimus, reti- 
netur vel sensibili modo vel abstracte. Secundum experimenta 
retentio conceptualis maioris momenti est. Etiam figurae visae 
minus exacte retinentur in phantasmate visuali, quam per ana- 
lysim conceptualem (Moore). Veniente secundo membro saepe 
imago visualis primi nunc eiicitur; saepe etiam statim clara 
relatio subito exoritur, sine iterata consideratione primi membri; 
alias ante indicium comparatio utriusque repetitur, aut ope ima- 
ginis primi termini, aut ob schemata visualia vel alias impressiones 
secundarias etc. ; hae enim impressiones secundariae interdum 
clarius distinguuntur vel melius retinentur. Possunt inservire aut 
ita, ut praeter comparationem immediatam terminorum concur- 
rant, aut ut immo considerationem terminorum ipsorum super- 
fluam reddant. 

§ 2 . De iudicio. 

I. Descriptio iudicii. ( Sigwart , Logikl 2 1889; New- 
man, Grammar of Assent 4 1874). 

1. Definitio. Indicium in Logica describitur alter et su- 
perior actus intellectus, quo non solum aliquid sibi re- 
praesentat, sed aliquid asserit, e. g. relationem quandam ne- 


cessariam vel contingentem inter duo obiecta, vel quali- 
tatem subiecti etc.; breviter: quo aliquid (praedicatum) de 
aliquo (subiccto) affirmat seu enuntiat; hoc potissimum elu- 
cet in forma grammaticali propositionis. 

Indicium non dirigitur in rem aliquam, sed in id, quod res 
aliquid sit, seu est compositio mentalis (Suarez). Postea Fr. Brcn- 
tano opinionem redintegravit affirmationem etiam obiecto sim- 
plici convenire posse; in propositione «Deus exsistit» non referri 
exsistentiam quasi praedicatum in Deum (ut subiectum), et hanc 
dein relationem agnosci, sed simpliciter Deum ipsum agnosci 
seu affirmari. — Sed non intelligitur persuasio de aliquo obiecto 
solo, sed solum de eius exsistentia vel proprietatibus (Geyser). — 
(Sigwart:) Propositio, quae iudicium enuntiat, intelligitur semper 
illa, de qua quaeri potest, utrum vera an falsa sit. Excluditur 
igitur imperativus (vel lex), qui volitionem enuntiat, etsi implicite 
indicet factum iubendi, seu statum subiectivum iubentis. (Hoff- 
ding:) Iudicium ante verba adest. Interdum unicum vocabulum 
(«magnificum!») iudicium exprimit; quid magnificum sit, ut notum 
supponitur. In «propositionibus impersonalibus» subiectum omit- 
titur, praedicatum solum enuntiatur. Generatim praedicatum 
magis effertur, iam intensitate vocis. Si in propositione «omnes 
homines sunt mortales» vocabulum «omnes» urgetur, hoc proprie 
praedicatum est. Generatim etiam praedicatum maxime exprimi 
postulat; subiectum facilius per pronomen demonstrativum (hoc 
est rubrum) aut etiam manu indicari potest. Si infans digito 
imaginem monstrans illam nominat, habetur iudicium. 

(Maher:) Formatio iudicii est fere haec: percipitur certum 
obiectum ut totum aliquod ; separantur duo termini et inter se 
comparantur; percipitur eorum convenientia vel discrepantia; 
haec identitas vel oppositio in iudicio agnoscitur. 

2. Errores sensisticos dc natura iudicii iam notavimus in thesi 1. 
Secundum Bain iudicium a meris repraesentationibus eo distin- 
guitur, quia ex solo priori activitas nostra determinatur; se- 
cundum Spencer associatio arcta (inseparabilis) duarum notarum 
co ipso constituit iudicium. Egregie contra hos errores naturam 
suprasensitivam iudicii vindicat Brentano (Psychologie I, Kap. 7): 
Si dicitur solum secundum iudicium agi, non autem secundum 
quamlibet aliam compositionem idearum, iure quaeritur unde 
hoc iudicio proprium veniat; certe igitur interne ab idearum 
compositione discernitur et hoc discrimen tunc indicandum est. 
Inseparabilis vero associatio in multis iudiciis de eventu fortuito 
non habetur; neque ut talis iuvat, quia est inconscia ct solum 
percipitur compositio utriusque ideae, quae ab aliis compositio- 
nibus non distinguitur. 

Porro id quod iudicium distinguit non est intensitas pharittis- 
matis ; et ille modus coniungendi repraesentationes, qui in pro- 
; positione viget, etiam sine iudicio adesse potest, quando e. g. pro- 

positionem dubius audio. 

3. Psychologi recentiores etiam experimentis hoc discrimen 
dilucidare coeperunt. Marbe putaverat iudicium non esse spe- 
; cialem actum conscium, sed pro re nata vel verbum vel phan- 

■ tasma vel actionem. Ipse enim quamlibet rectam exsecutionem 

: instructionis iudicium declarabat; tamen verum iudicium non 

motu absolvitur, sed praecise in agnitione convenientiae con- 
, sistit. — Postea Messer invenit observatores optime distinguere, 

utrum exsecutio operis sit mera reproductio an iudicium. Hoc 
non dirimi ex praesentia copulae, vel ex rectitudine, sed essen- 
j tiale iudicii esse hoc, quod relatio quaedam praedicativa responsi 

ad thema propositum intendatur vel agnoscatur. Similiter alii 
experimentatores, ut Binet, Biihler (Exp. Psych. III 6 §2 et 3). 

5 4- Secundum plurimos Scholasticos iudicium, etsi plures actus 

• apprehensionis distinctos supponat, ipsum tamen actus simplex 

i mentis dicendus est (Urraburu). Hoc non semper concessum 

i erat; secundum ipsos Suarez et Vazquez iudicium putabatur 

physice constitui ex unione quadam terminorum, quam censebant 
in actu simplici fieri non posse. Tamen longe communior sen- 
tentia simplicitatem actus iure praedicat. 

Secus enim ex ineris apprehensionibus iunctis, saltem in forma 
iudicii, semper iudicium physice efficeretur. Porro quod prae- 
cipuum est, ipsa identitas cogitari nequit vere partes habere, sed 
solum terminos ; idem simplex actus esse debet, qui e. g. utrum- 
que terminum cognoscit et superioritatem unius termini supra 
alium videt et asserit. 

II. Divisiones iudiciorum [Sigwart, Logik ; Exp. Psych. 

III 6 SS)- 

1. Secundum considerationes logicas Sigwart distinguit iudicia 
; de singularibus et de universalibus. In prinja classe memoratu 

: digna sunt: a) iudicia denominationis, ut «hic est Socrates» ; pro- 

positio «hic flos est rosa» duo iudicia denominationis continet; 
b) iudicia proprietatis vel activitatis «equus currit»: ibi perceptio 
resolvitur in subiectum ct activitatem, quae denominatur ct ut 
proprietas de subiecto asseritur ; c) iudicia relationum, quae duo 
obiecta cum sua relatione, quibus nomina imposita sunt, uniunt etc. 
Iudicia de universalibus non ad certum tempus restringuntur, 
sed semper valent. 

; 2. Alia est divisio logica in iudicia positiva et negativa. Sed 

non sunt aeque primitiva; de subiecto enim pauca praedicata 
i affirmari, infinite vero multa negari possunt; plurimae autem 

negationes nunquam enuntiantur, nisi quando periculum falsae 
assertionis imminet. Iudicium igitur negativum per se est reicctio 
iudicii falsi, seu iudicium de iudicio exspectato. «A non est B» 
psychologice aequivalet iudicio «asseri nequit, A esse T’>». Veram 
cognitionem dare non solent nisi iudicia positiva (Sigwart). Ce- 
terum etiam iudicium affirmativum tali modo reflexum esse po- 
test, quando forte iudicium initio difficultates invenit, quae prius 
examinationem postulent. 

3. Magis psychologicae sunt divisiones secundum ortum in 
subiecto: iudicium novum et iudicium reproductum, prout nunc 
prima vice formatur vel est repetitio prioris. Quo magis iudicium 
usitatum est, eo minor solet esse activitas quaerendi et exami- 
nandi ; in iudicio valde consueto saepe discrimen vix ullum est 
a mera reproductione associativa. In longiore inquisitione saepe 
plurima iudicia praeparatoria sunt reproducta, quae forte citissime 
procedunt et ut merae ideae apparent, et solum iudicium finale 
novum est. 

4. Secundum concursum diversarum facultatum distinguitur 
iudicium theoreticum et practicum, interdum eo sensu ut vel 
solae considerationes intellectuales vel etiam volitiones et affec- 
tiones concurrant. Iudicia (ethica, aesthetiea) de bonitate etc. 
vel magis obiectiva sunt, quae universaliter dari posse videntur, 
vel potius subiectiva et innixa propriae inclinationi. Interdum 
rationes quaedam negliguntur ex cogitatione illas in conclusione 
nihil mutaturas esse. Alias sententia consideratur ut res prorsus 
subiectiva seu emotionalis, ita ut oppositae rationes omnino non 
admittantur. 

5. Satis usitata hodie est oppositio quaedam inter scien- 
tiam et fidem , diversa a sensu traditionis (Maher, cap. 4). 
Fides interdum intelligitur ut quaelibet cognitio, saepe etiam 
ut assensus non plane certus, aut ut affirmatio innixa testi- 
monio alieno, aut assensio certa quidem, cuius tamen ra- 
tiones singillatim enumerare non possumus. Ut scientia ei 
opponi possunt omnes veritates necessariae, omnes experien- 
tiae (externa, interna, memoria), omnis deductio logice certa. 
Secundum hoc scientia potius complectitur cognitionem ex 
evidentia et quidem interna; in fide autem aliquid horum 
deest. Scientia est maxime rationalis, fides potest esse in- 
stinctiva, emotionalis. — Sed similis latitudo significationis 
etiam apud antiquos auctores interdum invenitur. Ita S. Augu- 
stinus fidem describit ut cogitationem cooperante voluntate, 
quando scientia stricta non habeatur. Haec fides practice 
necessaria est, ut ad agendum perveniatur. Amicitia, so- 



urs. I. DE INTELLECTU. 


c.ctas humana in ca fundatur. Pro fide religiosa exigit bo- 
nam voluntatem: Deum pie, caste et diligenter quaerere 
debemus cum religio non sit pura doctrina, sed regula vi- 
vendi. Similia apud S. I hornam inveniuntur (Mausbach). 

6. Distinguit Card. Nevvman assensum realem ct notionalem • 
hoc discrimen derivat ab oppositione inter ideas intuitivas 
oblector um singularium et abstractas; ita ut in priori ima 
gi natio vivida cooperetur, in posteriore potius purus intel- 
lectus. Sed aha ex parte etiam de veritatibus soli intellectui 
perviis realem assensum praedicat, e. g. de exsistentia Dei 
in homine pio chnstiano. Ergo oppositio potius intenditur 
inter impressionem intensam (affectivam), quam veritas in 
me producere potest, ita ut mihi iam sit motivum fortissi- 
mum, semper praesens pro actione (assensus realis et alia 
ex parte persuasionem magis indifferentem, quae non ita in 
me egent (assensus notionalis). 

Recte Nevvman animadvertit assensum realem non per 
solas quasdam considerationes abstractas gigni, sed suppo- 
neie experientias personales , i. e. animum fortiter mo- 
ventes, quae interdum longius tempus requirunt. Acquisiti 
dant vitae morali saepe constantiam et intensitatem prorsus 
novam, qualem e. g. conversiones religiosae saepe osten- 
dunt. Veritas aliqua tunc subito quasi alium aspectum 
personalem praebet. Cogita de influxu exercitiorum spiri- 
tualium pro tota saepe vita. 

7 - Quoad firmitatem ab eodem auctore distinguuntur a) sim- 
p ices assertiones, quae fiunt ex consuetudine sine deliberatione; 
u opiniones praeiudi catae, admiratio artificiorum ex mera con- 
suetudine, vel repetitio doctrinae auditae non ob auctoritatem 

noTv-det 111 ! 0 ^ ratIOnabi,e esset ' sed A™ 5 * intellecta, quod tamen 
tu valet, b) opiniones seu assensus ad propositiones probabiles 

hommuirf^e^fi qUOt ! dlc scnsiblls acquirimus vel testimonio 
hominum vel foliorum; plurimae cognitiones superficiales nuas 

n .™“ sscientlis habemus; opinio publica; c) assensus certi ad 
prima puncipia sensu lato intellecta, a quibus ut concessis sem- 
r procedimus; huius generis est fiducia de memoria ; persuasio 

* H es ™ d) certissimi de valo e 

ratiociniorum, de principiis supremis etc. 

/r I ! L Cau ^ ae mdlcii ’ ( Cf - ?■ Balm.es, EI criterio, genn. 1852 ; 

5 ; Basck ™ lt z> Der Massenwahn, 1924; Frobes, \\'ie entstehen 
iMassenuberzeugungen f in «Stimmen der Zeit» 88, 11915!.) 

i . Principale motivum indicii perse sine dubio est intellectivum. 
Indicium nititur per se in perspecta identitate subiecti ct prae- 
dicati; indicare est pronuntiare, praedicatum convenire subiecto, 
quod facultas ad videndum facta non enuntiat, quin hanc iden- 
titatem perspexerit. Evidentia vera seu perspicientia ad speci- 
ficationem actus determinat i. e. oppositum non vere indicio in- 
terno affirmari potest; num etiam ad exercitium actus, pendet 
a controversia, utrum indicium ipsa apprehensione identitatis 
iam constituatur (tunc certe apprehensione praesente deesse non 
poncst), an in assensu distincto consequente apprehensionem iden- 
titatis, tunc forte voluntas ab actu retinere potest. 

2. Minorem certe influxum in iudicium merentur status affec- 
dv V . bamen notum est etiam in rebus, quae sola experientia 
dirimi possunt, affectum plurimum facere ad indicia elicienda. 
Quod magnam delectationem nobis praebet difficulter concedi- 
mus nobis nocere. Caecitas amoris in proverbium abiit ; in ho- 
mine amato bonae proprietates videntur, quas alii non detegunt. 
Affectus, ut nimius timor vel ira ad persuasiones absurdissimas 
ducere possunt. In talibus maxime rationibus nituntur persua- 
siones . absurdae amentium. Spes ad fidem, desperatio ad in- 
credulitatem de bono imminenti perducit etc. 

(Balmes:) Quantopere differunt nostra iudicia de actionibus 
contra leges factis, prout a nostris amicis vel adversariis politicis 
fiunt . Priores facilius intelliguntur et necessariae iudicantur, poste- 
riores summopere condemnantur. Quae omnia auctor in libro suo 
plurimis exemplis illustrat. — Exemplum recentissimum praebent 
iudicia contradictoria diversarum nationum de rebus gravissimis 
in ultimo bello, opinio publica, affectus intensissimi. Tn populo 
bellum faciente quilibet maxima motiva habet, ut bellum iustum 
reputet. Ad hoc incitat periculum proprium, desiderium ne vin- 
catur et gravissima damna patiatur, amor patriae. Ideo semper 
moderatores reipublicae populo suo iustitiam belli persuadent. 
Accedunt media efficacissima, quae imperio praesto sunt ad 
persuasionem publicam regendam. - Idem valet dc aliis populis 
neutralibus, qui a populo fortiori coacti eum in multis adiuvare 
debent, ut debiliori damnum inferant. Qui in hostem saevire 
cogitur vel immania in inermes patrare, quodam quasi instinctu 
conservationis propriae moralis adigitur, ut credat alios hoc 
mereri eosque iuste puniri ; ut sc. hoc pacto propriam crudeli- 
tatem excuset. 

Similia motiva vigent in indicando de rebus in historia nar- 
ratis. Magnopere impellimur illi populo scelera gravissima im- 
putare, qui ab aliis insolita crudelitate tractatur. Quivis enim 
inclinatur ut credat facta historiae iustitiae convenire, quae fiunt 
msta esse. Quando maximum regnum brevi tempore destruitur 

(ut imperium Romanum), ratio propterea quaeritur in vitiis ma- 
ximis illius populi, ut huic desiderio iustitiae statim percipiendae 
satisfiat, etsi e. g. propagatio fidei Christianae potius contrarium 
suadere videatur (Baschwitz). 

3. Influxus voluntatis in iudicium et indirectus et directus esse 
potest. Indirectus est, qui in considerandis vel negligendis mo- 
1 i vis nostrum examen regit. Rationes ita moderandi delibera- 
tionem partim intellectivae sunt, ut persuasiones praeviae vel 
opiniones praesumptae ex auctoritate, partim affectivae esse 
possunt, ut contemptus certi testimonii vel amor alterius. Facile 
admittitur consideratio favens propriae persuasioni, maxime etiam 
morali et religiosae, difficulter admittitur quae eidem repugnat. 

Sed datur etiam directus influxus, si motiva evidentiam non 
praebent ; saepe tunc ei assentimur, quod nobis probabilius 
videtur. Influxus voluntatis patet in actu fidei supernaturalis, 
qui ideo meritorius est, quia libere ponitur; item in iudiciis 
temerariis vel falsis, quae certe impossibilia essent, si omnia ex 
meris rationibus intellectis procederent. Saepe igitur iudicium 
formale fit regente libera voluntate, etiam quando secundum 
evidentiam obiectivam procedit et assensum imperat. 

Ex his videtur, quot elementa in nostra iudicia concurrant. 
Facilior est casus in iudiciis exsistentialibus, in iudiciis relationis 
de rebus praesentibus, de quibus innumera iudicia evidentia 
perpetuo formamus. Sed quo plura elementa ex memoria, ex 
testimonio aliorum, ex veritatibus generalioribus motiva intrant, 
co facilior est possibilitas errandi, etiam abstrahendo ab influxu 
voluntatis et affectionum. His vero accedentibus error facilior 
etiam est. 

IV. De natura actus iudicii. 

THESIS 5. Iudicium non coincidit cum mera percep- 
tione identitatis subiecti cum praedicato, sed est actus 
proprius, qui non a voluntate elicitur, sed consistit in 
agnitione intellectuali identitatis perceptae. 

Stat. Quaest. 1. Iudicii definitio. 

Causae determinantes iudicium. 

2. Primo inquirimus relationem iudicii ad apprehensionem 
comparativam et perceptionem identitatis subiecti et praedi- 
cati, ad quam inquisitio terminari solet. Secundum aliquos 
auctores haud exiguae auctoritatis haec duo plane coincidunt, 
ita ut iudicium non sit aliud quam apprehensio intellectualis 
comparativa. Ita Suarez, Vazquez, Conimbricenses, prae- 
terea recentiores plures, ut Liberatore, van der Aa, La- 
housse, Bddder, Mercier, Malier, saltem pro iudicio evidenti. 


CAP. II. 1)K OPERATIONIBUS INTELLECTUS. 

Hoc ita explicant, ut iudicium ad perceptionem identitatis 
saltem non addat novum realiter actum, sed solum conno- 
tet quietem animi cessantis ab ulteriore examine rei. La- 
housse: in iudicio evidenti ipsa perceptio identitatis consti- 
tuit iudicium; in re inevidenti aut dubium manet aut iudi- 
cium probabile ponitur, vel sine influxu voluntatis vel cum 
illo, qui certo requiritur, si iudicium tunc certum ponitur. 

Pro sua sententia hi auctores afferunt: iudicium qua actus 
intellectus necessario aliquid manifestare debet, quod solum per 
apprehensionem fieri intelligitur. Non videtur, quid ulterior 
aliqua affirmatio sit: inutilis est, si affirmat, quod apprehensum 
erat; si autem aliquid aliud, esset actus voluntatis. - - Sed haec 
explicatio in iudiciis maxime non-evidentibus, quae certo etiam 
iudicia sunt, nullo modo sufficit. 

Ideo maior pars auctorum negat apprehensionem identi- 
tatis iam esse assertivam, cum apprehensio illa convenien- 
tiae etiam sine iudicio esse possit. Ita Molina, Lossada, 
Urraburu, Lehmen, Donat, alii. Similiter De Benedictis, 
Kleutgen, Cuevas, Tongiorgi, Palmieri ponunt iudicium 
formaliter in actu assensus sequente identitatem perspectam. 
Est cognitio, i. e. est actus facultatis cognoscitivae, non 
vero apprehensio aliqua. Prima parte thesis cum commu- 
nissima sententia censemus iudicium esse actum proprium 
distinctum a mera perceptione identitatis terminorum. 

3. Hoc posito principalis oritur quaestio, cuius naturae 
ille actus proprius sit. Facile patet non sufficere connota- 
tionem ad aliquid consequens, quale est cessatio ulterioris 
examinis, quies animi, actio accommodata ; nam haec om- 
nia profecto non constituunt iudicium, sed illud supponunt; 
quiescimus enim, quia rem finitam scimus; per quid autem 
finitur? Non, ut iam constat, per identitatem perceptam; 
ergo per aliud adhuc quaerendum. Multi nunc recentiores ex 
tempore Cartesii iudicium constare putabant in actu volun- 
tatis finiente deliberationem. Secundum Cartesium praevia 
supponitur cognitio identitatis; sed iudicium formale con- 
stat in assensu huic convenientiae praestito, qui est volun- 
tatis. Malebranche omnem activitatem dividit in duas classes : 
perceptionem veri et boni, quae sit intellectus, et electionem 
veri et boni, quae sit voluntatis. Quatenus iudicium est 
perceptio identitatis, est activitas intellectiva, quatenus est 
decisio, est voluntatis. Similiter recentiores, qui ideo 

interdum leges cogitandi ad leges voluntatis revocant 
(Wundt), vel evidentiam ut delectationem certitudinis ex- 
plicant (Rickert) etc. 

Contra has theorias parte secunda cum communi sententia 
asserimus voluntatem intellectum ad iudicandum applicare 
quidem posse (iudicium imperare posse), maxime in pro- 
babili iudicio, sed iudicium elici ab intellectu. 

4. Statuta sic negative generali natura actus iudicii tan- 
dem positive describendum est, quid illa affirmatio proprie 
sit- Hoc facimus in corollario enumerando proprietates 
huius actus, consequentias eius theoreticas et practicas, 
naturam eius specificam in genere activitatis intellec- 
tualis. • ' , 

PARS I. Iudicium non est mera perceptio identitatis termi- 
norum, sed actus proprius illam consequens. 

Argum. 1. (Ex libertate assensus iudicii.) 

Indicia saepe libera sunt, non solum indirecte adiiciendo 
animum ad varia motiva, sed etiam stante eadem perspicientia 
identitatis assensus saepe pro voluntatis arbitrio admitti vel 
omitti potest. Atqui tunc ex supposito perceptio identi- 
tatis eadem est, assensus vero mutatur; porro ipsa per- 
spicientia non directe a voluntate mutari potest. Ergo as- 
sensus iudicii et perceptio identitatis ei praecedens interdum 
separantur, ideoque diversi actus sunt. 

Ad mai. In assensu fidei supernaturalis, ut ex theologia 
constat, liberi sumus, etiam perspecta credibilitate; si as- 
sensus negatur, peccatum fit, quod non esset, si non fuisset 
liber. Item omnibus latentibus, si est demonstratio longior, 
etsi evidens, generatim assensus liber est. 

Ad min. 1. Si liber sum in assensu stante eodem gradu 
probabilis perceptionis, certe iudicium non idem est cum 
illa perspicientia identitatis. 2) Neque dici potest per in- 
fluxum voluntatis ipsam perspicientiam identitatis ad libitum 
augeri vel minui. Nam in re prorsus evidenti, ubi tamen 
a iudicio abstinere possum, iudicium non eo fit, ut evidentia 
maior comparetur; neque unquam in re inevidenti quam 
assero, voluntate evidentia tanta efficitur, quanta in aliis 
rebus evidentibus est, quae iudicium non important. Immo 
nullo modo videtur, quomodo directo influxu voluntatis evi- 
dentia oriatur aut res probabilior apparere possit; sin minus, 

intelligentia alicuius rei iuberi posset; nemo autem pro hoc 
solo respondere censetur, quod aliquid non intelligat. 

Argum. 2. ( Ob proprietates oppositas iudicii et pe rap- 
tionis identitatis.) 

Iudicio vere et perfecte convenit veritas logica et certi- 
tudo ut aliquid proprium, ut ex critica constat. Atqui 
apprehensio identitatis, cum nulla sit assertio, nequit esse 
vera sensu perfecto. Porro apprehensio identitatis ipsa proba- 
bilis vel certa non est, sed potius clara, evidens aut obscura. 

Corollarium i: 

Ergo ordo actuum in formando iudicio ita concipiendus est, 
ut primo oriatur perceptio identitatis, quam pro arbitrio volun- 
tatis vel sequitur vel non sequitur assertio eius probabilis vel 
certa in iudicio. Perceptio identitatis sicut omnis apprehensio 
subiective spectata ostendit characterem magis passivum, sicut 
sensatio; est simplex quoddam experiri, ut loquuntur. Iudicium 
vero est aliquid activum, activitas libera, agnitio identitatis ad 
id tempus solum apparentis, est quasi occupatio veritatis. In 

C communi vita perceptio identitatis saepe aequivalet iudicio, quia 
interrogati generatim eandem asserere non dubitamus. 
Corollarium 2 : 

Newman de relatione assensus ad perceptionem suorum moti- 
vorum: Assensus (iudicium) in sua firmitate non semper variatur 
cum firmitate motivorum maxime illorum, quae explicite proferri 
possunt, sed saepissime est absolutus motivis multum variantibus. 
Ita interdum argumenta sat bona contra nostram persuasionem 
interim nihil efficiunt, ne inclinant quidem ad opinionem con- 
trariam ; ergo certe non movemur ad assensum stricte secundum 
pondus rationum. In ipsa mathematica aliqua deductione, si 
longior est etsi evidens saepe assensus absolutus non datur, 
priusquam alii consentiant. Alias argumentis iisdem manentibus 
assensus paulatim amittitur sive propter suspicionem alia dari 
argumenta contraria prius nobis ignota, sive etiam modo tam 
subitaneo, ut suspicemur rationes affectivas subesse ; manentibus 
igitur veteribus argumentis certitudo tamen cessat. 

Ergo etsi connexus quidam exsistat inter motiva cognita et 
assensum, ita ut motivis crescentibus propensio quoque ad assen- 
sum crescat, non tamen quasi naturali lege assensus firmitas his 
motivis necessario proportionatur, ut aliqui voluerunt. 

PARS II. Iudicium seu assertio identitatis terminorum non 
est formaliter actus voluntatis. 

Argum. 1. (Negativum, solvendo principalem rationem 
ad versariormn .) 



Ratio adversariorum maxima haec est, quia iudicium appa- 
ret esse actus liber, saepe post deliberationem positus quasi 
eius conclusio, simili modo ut idem fit in electione volun- 
tatis pro bono eligendo, in oppositione autem ad percep- 
tionem identitatis, quam magis passive experimur. Atqui 
haec ratio, etsi vera sit, solum probat iudicium a voluntate 
imperari, non vero ab eadem elici seu esse formaliter voli- 
tionem. Ergo haec ratio principalis rem apertam relinquit. 

Ad rnin. Similiter enim actus attentionis est imperatus 
a voluntate et tamen attentio est forte formaliter proprietas 
cognitionis. Si igitur volitio assertionis est actus voluntatis, 
non ideo etiam assertio volita est volitio quaedam. 

ImiTio contrarium apparet: si enim iudicium non esset 
proprius actus intellectivus, sed volitio accedens ad apprehen- 
sionem, concipi deberet ut volitio apprehensionis identi- 
tatis. Sed apprehensionem libere retinere possum quantum 
volo, et tamen ideo iudicium nondum habeo. 

Argum. 2 . (Ex proprietatibus oppositis iudicii et volitionis.) 

Verum est finis intellectus, bonum finis voluntatis. Atqui 
veritas est proprietas fundamentalis indicii, immo ei propria; 
volitio autem non vera, sed bona dicenda est. Ergo iudi- 
cium formaliter pertinet ad intellectum, non ad volun- 
tatem. 

Ad miti. Volitio est appetitio quaedam sui obiecti; iudi- 
cium vero, etsi volitum sit (actus imperatus voluntatis), non 
est appetitio veri, sed agnitio rem ita esse. 

Veritas logica sensu pleno iudicio propria est. Iudicia 
ita cognitionem constituunt, ut iis praecipue scientia com- 
ponatur. Haec non efficitur ex summa apprehensionum vel 
apparentiarum, sed maxime ex summa veritatum agnitarum 
vel indiciorum. 

Confirmatio. Impossibile est rem evidenter falsam (2 . 2 = 5) 
vero indicio interno asserere, non solis verbis. Atqui hoc non 
intelligitur, si iudicium est volitio. Nam voluntas velle potest 
actionem etiam moraliter malam vel absurdam, ipsam etiam 
enuntiationem ialsae propositionis, quamdiu ulla ratio boni in 
hac re appareat (ut postea ostendetur). Ergo difficultas non 
provenit ex voluntate, sed ex intellectu, qui secundum propriam 
naturam contra evidentiam agere non potest. Ergo iudicium non 
est formaliter volitio. 


Corollarium 1 : 

Descriptio positiva actus indicativi. 1. Cum iudicium pro- 
batum sit pertinere ad genus intellectionis neque tamen 
sit apprehensio aliqua, igitur in intellectu duplex genus 
activitatis admittendum est: praeter apprehensionem, de qua 
prius egimus, adhuc iudicium. Huius natura iam clarius 
determinanda est. 

Iudicium presse sumptum est aliquid consequens cogni- 
tionem identitatis terminorum, quod describi potest ut as- 
sertio seu affirmatio. Urraburu: Non est compositio termi- 
norum mere apprehensa, sed effecta quodammodo a mente 
indicantis, assentiendo sc. vel dissentiendo eorum identitati. 
Palmieri : Quod proprium habet, designari non potest nisi 
ut assensus in rem perceptam vel affirmatio vel loquela 
interna, qua mens aliquid exprimit. Cum in apprehensione 
identitatis potius recipit, in iudicio eam facit in ordine ideali. 
Principale certe discrimen in hac praecise activitate situm 
est, qua iudicium definiri potest ut «activum genus scientiae», 
ut occupatio vel acceptatio veritatis. 

Proprietates indicii , quae illud ab apprehensione sepa- 
rant, sunt perfecta veritas logica et nota certitudinis vel 
probabilitatis, quae huic actui convenit, ut in argumentis 
vidimus. 

2. Character specificus iudicii etiam suis sequelis mani- 
festatur. Huius generis sunt quies in veritate acquisita, 
quae interdum cum ipsa essentia iudicii confundebatur. 
Haec quies intelligi potest partim ut cessatio ab ulteriori 
inquisitione, partim ut quies affectiva (delectatio), quae non 
raro iudicium certum sequitur, non autem (Rickert) ipsa ratio 
iudicii est; non enim delectamur in veritate, nisi in suppo- 
sito nos eam iam possidere, quod in apprehensione et ma- 
xime in iudicio fit. 

Propter stabilitatem suam iudicium certum etiam habetur 
ut fundamentum firmum novarum conclusionum ; et sic con- 
struere permittit illud aedificium scientiae, cuius verae uni- 
tates completae non sunt nisi iudicia. Interdum etiam ac- 
tivitas practica ex iudicio sequitur, quae iterum non cum 
essentia iudicii confundenda est, ut pragmatistae volunt, 
sed iudicium ipsum supponunt. Notat Maher exsistere rela- 
tionem quandam mutuam, qua fit, ut activitas secundum 
opiniones probabiles easdem paulatim firmiores efficiat. 

3. Ad quaestionem, utrum indicium cognitio dici possit, re- 
spondent per distinctionem. (Palmieri:) Hoc sine dubio est, si 
cognitio dicitur omnis actus facultatis cognoscitivae ; non vero, 
si restringitur ad apprehensionem obiecti. Actus certe completus 
indicandi etiam apprehensionem continet, cui solum addit assen- 
sum, similiter ac appetitio cognitionem supponit; et sic sine 
dubio etiam hoc sensu cognitio est. 

Per iudicium cognitio non quidem amplitudine crescit; solum 
illa identica assero, quae identica esse prius vidi; sed cognitio 
alia seu firmior fit; ex apparentia passiva fit occupatio veritatis 
firma, saepe finalis. 

Corollarium 2 : 

Kx his patet discrimen essentiale inter assensum et consensum. 
Urraburu : Assensus dicitur de intellectu, quatenus affirmat rem 
ila esse; voluntas consentit, quatenus sibi complacet in aliquo. — 
Commune certe utrique est, quod habetur decisio quaedam, 
sive in deliberatione de agendis sive in cognitione retinenda. 
Assensus qui distinguendus est ab electione assensus, est relatio 
quaedam ad verum. 

Scholion 1 : 

De statu evidentiae, qui certum iudicium fundat, aliqua docent 
experimenta recentiora (Storring, Archiv f. ges. Psychol. 14, 1- -42). 
Status certitudinis saepe consistere dicebatur in hac cogitatione 
concomitante : «res aliter esse non potest». Maxime augetur, 
quando quis de eius exsistentia interrogatur, vel quando postulatur 
repetere argumentationem, ut quilibet gressus examinetur. Tunc 
status dicitur absolutus esse, ita ut maiorem intensitatem ad- 
mittere non possit ; alias potius implicitehabetur. Interdum certi- 
tudo sentitur ut necessitas, quae tamen a necessitate associationis 
bene distinguitur. Alia eius forma est: «res ita est». In ratio- 
ciniis valde usitatis necessitas minus apparet, eius loco potius 
habetur quies, securitas vel absentia dubii, quae ideo sufficit, 
quia scitur omnem falsitatem animadverti debuisse. Alia iterum 
forma evidentiae est conscientia universalitatis : «hoc solum con- 
cludi potest»; scitur necessitatem etiam realem esse. Postea 
tensio animi remittitur, sentitur levamen et satisfactio. 

Scholion 2 (Descriptio status certitudinis, maxime in rebus con- 
cretis [Neivman]) : 

X011 semper vera certitudo habetur, quando verbis asseritur; 
multi enim qui serio interrogantur assensum prius enuntiatum 
temperant. Certitudinem non vere adesse ex variis signis inter- 
dum coniicere licet; e. g. si testes illa, (piae prius certo affirma- 
verant, per iuramentum confirmare non audent, vel coram tertio, 
l l u i rcn > ' idit. Signum etiam cuiusdam dubii est ipsa vehementia 

contra adversarios, vel quod superfluo modo ipsa certitudo affir- 
matur. Tamen haec signa etiam alias rationes admittunt, ut 
zelum pro veritate, amorem erga alium vel inflammationem animi. 

Certitudo ostendit concomitantes quasdam affectiones quietis 
vel congratulationis et intellectualis possessionis, quae confundi 
non debent cum delectatione, quam praebet cognitio etiam fic- 
torum vel ipsa inquisitio ut talis. Certitudo distingui potest 
indeliberata et deliberata. Prior exsistit de multis rebus, quae 
certissime tenentur, ita ut per interrogationem statim certitudo 
reflexa evaderet, sed talis interrogatio nunquam facta est. Haec 
certitudo magis instinctiva est et pro re nata ad actiones fortiter 
impellit. Inquisitio rationum generatim firmitatem non auget vel 
etiam minuit, quia habitus inquisitionis etiam ad contraria 
argumenta ducit, quae firmitatem perturbare possunt, etsi su- 
perentur. 

Scholion 3 (De pathologia indicii) : 

1 . Status abnormis debilitatis intellectus vocatur idiotia vel 
imbecillitas. Storring (Vorlesungen uber Psychopathologie, 1900) 
ut signa imbecillitatis indicat: 1) conceptus abstracti parum ex- 
culti sunt ; non facile ex obiectis complexis id quod commune 
est separare possunt; hinc essentialia et accidentalia non clare 
distinguunt. 2) Practice bene agere saepe non possunt, ob in- 
capacitatem obiecta complexa ad iudicia sua adhibendi ; non 
omnes conditiones necessarias attendunt, probabilia et impro- 
babilia non satis distinguunt. 3) Non satis distinguunt obiecta 
realia ab imaginibus phantasiae. 4) Cogitationes minus bene 
active gubernare possunt et pro certa intentione ordinare et 
retinere. 

2. Multo mirabiliores sunt perturbationes amentium, quae, 
salva ceteroquin facultate intellectiva in plurimis rebus etiam 
difficilibus, tamen in certis aliis rebus ad iudicia evidenter ab- 
surda tenenda inducunt, quae incorrigibilia apparent («ideae 
amentium»). Unica eiusmodi idea probat morbum mentis; ho- 
mo enim sanae mentis illam corrigere deberet. Interdum ho- 
mines mirantur amentes secus prorsus logice ratiocinari. Sed 
haec facultas, quae in ipsis infantibus non deest, solum in ulti- 
mis momentis debilitatis intellectivae amittitur (Krafft-Ebing). 

Enodatio harum idearum amentium difficilis est. Solum ex- 
ponemus explicationem illam probabilem, quam Storring pro- 
ponit: Saepe idea persecutionis oritur ex diffidentia bene fun- 
data, coniuncta cum debilitate quadam subiectiva abnormi, 
ratione cuius affectus multo diutius durat quam solet et in 
dispositionem affectivam vehementem convertitur. Ideo postea 
actiones, quae experientiis respondent, abnormes fiunt. Eventus 
enim omnes ingrati vel adversi facilius percipiuntur. Quod 

eventus aliam innoxiam interpretationem admittit, non atten- 
ditur; quaelibet enim dispositio affectiva perceptiones sibi ac- 
commodatas magis retinet. In ulteriori progressu amentiae dein 
ipsae quoque perceptiones mutantur. Aegroti credunt homines 
in viis oculo infenso ipsos prosequi, quia coniunctio propriae 
affectionis cum perceptione illusionem gignit. Ad eundem affectum i 
reducitur certitudo incorrigibilis suarum persuasionum. 

Ut notum est, initia talium Judiciorum firmorum et simul 
absurdorum in quavis passione inveniuntur, etsi ordinarie pas- i 
sione cessante corrigantur. Igitur casus amentiae illustrat ex- 
tremum gradum illius influxus affectuum in indicium, quem 
prius tractavimus. 

Obiectioncs : 

Obi. 1. (Lahousse.) Indicium qua actus elicitus ab intellectu sub- 
lecto aliquid manifestare debet. Atqui lioc solum fit in apprehensione. 

Ergo iudicium est apprehensio quaedam. 

Resp. Dist. mai. : Eo quod novam cognitionem affert, quae non- 
dum in apprehensione aderat, nego ; eo quod illam cognitionem novo 
modo, sc. firma assertione sibi acquirit, conc. Contradist. ntin. 

Obi. 2. (Lahousse.) Per apprehensionem identitatis intellectus ac- 
quirit id quod intendebat et ultra quod nihil investigandum manet, 
abiicit statum dubii etc. Ergo iudicium absolvitur apprehensione. 

Resp. Dist. antec. : Hoc acquirit per modum apparentiae passivae, 
quam admittere vel reficere potest, conc. ; acquirit modo perfecto et 
naturae intellectus consentaneo per veram quasi occupationem, nego; 
hinc post apprehensionem non quidem aliquid investigandum manet, 
sed acceptandum. Etiam dubium non abiicitur apparentia identitatis, 
quam etiam scepticus habet, sed acceptatione. 

Obi. 3. (Lahousse.) Non intelligitur, quid amplius illa affirmatio 
sit; nam non est reflexio, quod omne iudicium reflexum redderet; 
neque est recognitio identitatis modo apprehensae, quod nihil novi 
daret. 

Resp. Nego assertum. Non quidem est mera reflexio vel simplex 
recognitio repetens priorem cognitionem, sed actus distinctus activus 
agnitionis eius quod cum suis motivis ut evidens vel probabile apparet. 

Obi. 4. (Lahousse.) Affirmatio, quae praesupponit apprehensionem 
vel affirmat id quod apprehensum est, tunc est inutilis ; vel non hoc 
affirmat, tunc non pertinet ad intellectum, sed ad voluntatem. 

Resp. Eligo primum, ct nego rationem additam. Non enim est 
mera repetitio apprehensionis, sed apprehensionem in altiorem statum 
transfert, qui capax est veritatis perfectae ct certitudinis et fit pars 
scientiae humanae. 

Obi. 5. Contra P. II. Iudicium est quies desiderii aliquid sciendi. 

Atqui haec pertinet ad voluntatem sensu latiori intellectam. Ergo. 

Resp. : Est ipsa quies vel cessationis ab ulteriore inquisitione vel 
etiam affectiva, nego ; inducit talem quietem ideoque est res illi prae- 
supposita, conc. 

§ 3. De ratiocinio. 

I. Essentia ratiocinii. 

Definitio. Urraburu (Ps. II 9C1): «Discursus importat 
inotuni quendam vel progressionem ab una cognitione in 
aliam . . . ct est proprius, quando alia ex alia causatur co- 
gnitio». Palmieri (I 548): «Rationis proprium est ratio- 
cinari, h. e. ex notis ad ignota investiganda et invenienda 
progredi.» Ratiocinatio formalis syllogistica ex relatione 
duorum terminorum cum eodem tertio relationem priorum 
inter se eruit. Agitur enim de inventione et agnitione no- 
vae relationis. Relationes terminorum cum tertio continen- 
tur in praemissis, quae notae supponuntur, vel quia im- 
mediate evidentes sunt, vel quia prius probatae. Possibilitas 
illas ad novam assertionem coniungendi constituit princi- 
pium formale argumentationis, quod pro varia forma syllo- 
gismi varium est, e. g. «nota notae est nota rei» vel «dic- 
tum de omni etc.», ut explicatur in logica. Sed ut vidimus 
necessarium non est, ut principium qua tale adhibeatur pro 
ratiocinio exsequendo. 

Ad conclusionis evidentiam requiritur, ut cognitio prae- 
missarum perseveret, saltem ita ut quis recordetur se illas 
aliquando perspexisse. Praemissae sic intellectae non tan- 
tum sunt conditio necessaria conclusionis eliciendae, sed 
eidem quoque motivum et concausa. Motivum seu causa 
moralis : nam inclinant ad conclusionem affirmandam, eam 
rectam esse probant; a libertate autem pendet, quod ad 
enuntiationem conclusionis procedit, maxime si evidentia 
summa non est. Concausa: nam etsi non actus actum ab- 
solute producat, ipse tamen intellectum (animam) formaliter 
modificat et determinat, qui ita completus ad secundum 
actum procedit. 

De usu ratiocinii Spearman : Practicus usus ratiocinii maximus 
est, si includuntur casus, quod alterutra praemissa clare conscia 
non sit. Sic quando obiectum perceptum alicui conceptui (no- 
mini) subesse intelligimus, de quo aliunde multa scimus, haec 
omnia statim in hoc obiectum transferimus. Hoc sensu tam 
stulta non erat fides populorum primitivorum, quod nomina 
rerum discendo in ipsas res quoddam dominium adipiscamur. 
Ratiocinium practicum iam in prima infantia invenitur, quando 
e. g. infans ad vocem: «cibus calidissimus est» manducare non 
incipit. 

De ratione formali ratiocinii simili modo ut antea disputant. 
Secundum Lahousse ratio formalis est apprehensio consequentiae, 
unde sequeretur omnem actum formaliter cognoscitivum esse 
apprehensionem (idem enim asseruerat de indicio). Secundum: 
Urraburu vero ratio formalis discursus potius est in assertione 
conclusionis propter praemissas ; ideo conclusio est actus essen- 
tialiter distinctus ab omni alio iudicio (e. g. perceptionis), quod 
non infertur ex aliis. Conclusio formaliter attingit praemissas, 
ita ut harum assensus in illius assensu implicite includatur. — 
Certe ex prius disputatis dicendum est, conclusionem non: cb- 
incidere cum apprehensione consequentiae, sed ut assertionem’ 
illam sequi. Inde tamen non sequitur ratiocinium formare ele- 
mentum specifice diversum inter intellectiones, cum solum con- 
istituatur ex singulari unione apprehensionum et assertionum. 
Patet in ratiocinio semper supponi temporalem successionem 
actuum, non solam cognitionem dicentem, inter quasdam veri- 
tates certam dependentiam obiectivam vigere; hoc ultimum 
etiam Deus videt, qui non ratiocinatur. 

II. De processibus in simplici ratiocinio faciendo. 

Hoc ut patet non determinant inquisitiones logicae, sed intro- 
spectio et vulgaris et maxime experimentaiis. r. Primus Storring 
(Archiv f. ges. Psychol. ii) rem investigavit. Si proponebat rela- 
tiones simplices locales (e. g. A supra B ; C infra B ; quid inde 
sequitur?), modus procedendi diversus erat. Interdum in aliquo 
schemate visuali termini ponebantur, ita ut terminus medius ut 
identicus tractaretur, et ex schemate relatio extremorum legi 
potuerit. Alias, quando schema minus clarum erat, cogitatio 
quaedam generalis auxilio veniebat : e. g, si extrema a medio in 
directionibus oppositis ponuntur, supremum necessario supra 
infimum iacebit; vel aliae formae talium cogitationum. 

In ordinariis syllogismis (omnia A sunt B, omnia B sunt C etc.) 
sat raro usu veniebant figurae geometricae ex logica notae (cir- 
culi inter se includentes et excludentes). Saepe vero unus ter- 
minus extremus ad aliam praemissam transferebatur; e. g. «aliqua 
A sunt B, omnia B sunt C»; tunc legebatur: «omnia B, inclu- 
dendo illa aliqua A, sunt C». Ex hoc autem omittendo terminum 
medium B conclusio (aliqua A sunt C) facile depromebatur. 

Cum maiore exercitio singula momenta processus semper 
minus discriminantur. Tandem conclusio immediate in mentem 
venit, ita ut certitudo inde non minor sit. Quando praemissa 
maior primo loco ponitur (omnes homines sunt mortales, atqui 
Caius est homo), processus longius tempus postulat, quam in 
inverso ordine praemissarum. Dicebatur tunc haesitatio sentiri, 
quia cogitatio non in eadem directione pergeret; perceptio ter- 
minum medium esse eundem solum fit post finitam lectionem 

praemissarum; in alio vero ordine successionis (Caius est homo, 
homo est mortalis) perceptio identitatis iam intra lectionem ab- 
solvitur. — Simili modo Storring postea alias classes syllogismorum 
investigavit ct modos omnes procedendi collegit. 

2. Generaliori modo ratiocinia tam syllogistica quam alia 
I.inchvorsky (Das schluBfolgernde Denken, 1916) examinavit. 
Pro syllogismis confirmantur etiam varii modi iam indicati. 
Interdum conclusio automatice apparet, priusquam intellecta 
sit vigere. Alias terminus medius in minore statim eo sensu 
restricto intelligitur, quem maior ei dederat, ita ut conclusio 
statim apparens non praebeat aspectum novae veritatis. Vel 
adhibetur regula quaedam generalis, ex prioribus experien- 
tiis abstracta; rarissime solum figurae geometricae inserviunt. 
Modus quidam naturalis procedendi attendit relationes in 
praemissis datas et ope termini medii communis relationem 
inter extrema quaerit. Essentiale toti processui inveniebatur 
esse intentio perveniendi ad aliquid novum ex propositionibus 
datis haustum; porro requiritur semper perceptio terminum 
medium eundem esse; essentiale quoque est invenire et 
agnoscere novam relationem, quod in actu conclusionis per- 
ficitur. Expressio autem eiusdem per verba essentialis non 
est; aliqui contenti sunt cogitatione vel verbis insufficientibus. 

Discursus naturalis aliquod problema resolvit non ex iis solis, 
quae in praemissis explicite indicantur, sed quaerendo ex memoria 
alia, ita ut ex omnibus illa nova relatio inveniatur, quae pro- 
blema propositum solvit. Huc pertinet solvere problemata vitae 
quotidianae, supplere propositiones incompletas, resolvere aenig- 
mata. Saepe quaedam solutio sponte in mentem venit, et postea 
examinatur, num omnibus conditionibus satisfaciat. Alias indicia 
data examinantur, classes rerum quibus sufficiunt quaeruntur 
ct comparantur. Pro solutione aenigmatis alii incipiunt ab una 
conditione vel paucis simul iunctis et obiecta quae iis sufficiunt 
cum aliis conditionibus deinde comparant; alii primo omnes 
conditiones in unum schema congregant, quod solutiones pro- 
ducit. 


Forma maxime indeterminata ratiocinii habetur, quando ex 
simplici relatione proposita ad aliquid novum inde consequens 
transitur. Quando materia proposita est perceptio obiecti prae- 
sentis, novae relationes potius perceptiones nominantur, quam 
deductiones. In aliis casibus nova relatio ex memoria reprodu- 
citur et examinatur. Quando cogitatio diu quaesita subito erum- 
pit, problema perseveraverat. Apprehensio novae relationis in 
omnibus his casibus magis a casu pendet, quam in syllogismis, 

qui totam materiam praesuppositam in praemissis afferunt 
(cf. Exp. Psvch. VII 4 § 4). 

III. De solutione problematum seu de progressu 
ordinato cogitationum. 

1. Discursus sensu latiore est omnis cogitationum series, quae 
(non sernper stricto ordine logico, sed cum variis divagationibus) 
aliquid invenire studet et huic fini cogitationes adaptat. Op- 
positum sunt somnia etiam in vigilia occurrentia, quando co- 
gitationes sine gubernatione et intentione sibi relinquuntur. 
Ordinatus cursus cogitationum regitur per communem finem, 
per problema videlicet solvendum vel practicum vel theoreticum. 

Problema illud non sernper conscium manet et tamen agere 
pergit associationes apte ordinando ; etiam post longiorem inter- 
ruptionem priorem inquisitionem redintegrare potest. Ita v. Kries : 
Notae musicaies pro vario «clave» varie leguntur, et quidem per 
longum tempus, et tamen de signo illo non explicite cogitatur. 
Vocabula quae in variis scientiis diversa significant («processus» 
in iure civili, in psychologia, in physica) ex contextu stat i m 
recto modo intelliguntur. Simile quid fit in cogitatione de ali- 
quo problemate, ubi illae potissimum associationes modo in- 
conscio excitantur et repraesentationes reproducuntur, quae ad 
finem inserviunt. 

2. Sensistae hanc moderationem ita explicare studuerunt, ut 
repraesentatio quaedam ab attentione retenta solum apta phan- 
tasmata admitteret; Liepmann loquitur de repraesentatione do- 
minante, quae phantasmata ordinet. Sed ita non explicatur, 
quomodo ordinata ad veritatem inveniendam activitas intellec- 
tualis a somniis amentium distinguatur. Etsi repraesentatio fortis 
amenti vel somnianti perpetuo daretur, e. g. extrinsecus ab ali- 
quo loquente, nihil magni inde eveniet. Quod enim requiritur, 
non est fortuita repraesentatio quamvis clara, sed potius voluntas 
firma, determinata ex motivo bene perspecto ad certum problema 
solvendum, et activitas intellectus continua vel post interruptiones 
sernper resumpta, quae problema videt, methodum solutionis 
cognoscit vel quaerit et repraesentationes ex memoria perpetuo 
accedentes adhibet, usquedum problema solutum sit vel libere 
deseratur. 

Haec moderatio per problema interdum etiam ipsam exsecu- 
tionem solutionis comitatur ut cogitatio quasi secundaria. Biihler: 
Cogitationes principales concomitantes habent alias secundarias, 
e.g.num recte procedamus, num cogitatio nova sit, quomodo 
cogitationes inter se cohaereant. In his manifestum fit, problema 
nobis conscium esse et agere. Maxime ita sentitur, utrum pro- 
blema facile an difficile sit et quae sint media solutionum. 
Hoc pacto linitas totius processus intellectivi servatur. 

3. Dc methodis, secundum quas intellectus problema 
solvit, Selz haec statuit. Solum in facilioribus quaestio 
immediate responsum excitat ex memoria intellectiva, quae 
conservat relationes et complexus intellectivos pariter ac 
sensitivos. Generatim autem problema non gignit nisi cogni- 
tionem operationum generaliorum, quae ad solutionem in- 
servire solebant, ut abstractionis vel combinationis vel ali- 
cuius methodi. In multis problematibus quaedem combi- 
natio multarum operationum requiritur. 

Si methodus solutionis nota est, ipsa in conscientiam vo- 
catur. Huius generis sunt multae methodi scientificae c. g. 
series operationum, ut ex numero radix extrahatur. Ad- 
hibendo methodum ad nova exempla novae cognitiones ac- 
quiruntur. Si methodus autem ignota est, eius inventio fit 
novum problema prius solvendum, quod ex effectu suo de- 
terminatur. Invenitur interdum post longum tempus subi- 
tanea inspiratione quadam, alias lento labore cogitationum. 
Interdum etiam casu in aliena materia similis effectus pro- 
ducitur, cuius analogia pro praesente problemate animad- 
vertitur. In aliis casibus observatio quaedam fortuita tem- 
pore praecedebat : observatur videlicet ex quodam processu 
aliquis effectus non exspectatus et simul utilis sequi ; tunc 
postea hic effectus ex sua causa fortuito inventa consulto 
repetitur (cf. Exp. Psych. VII 4 § 4). 

IV. De ratiocinatione in materiis concretis. 

(Maher:) Generatim cogitatio nostra non procedit per syllo- 
gismos, sed potius per enthymemata, vel etiam conclusio prae- 
cedit, quam rationes subsequuntur. Interdum totum tam cito 
apparet, ut nulla analysis praecessisse videatur. In hac re usu- 
venit logica communis vitae, quam egregie Newman exponit. 
Distinguit in materia concreta triplicem modum ratiocinandi: 
conclusionem scientificam stricte dictam, late dictam et tandem 
conclusionem vulgarem. 

1. Conclusio scientifica stricte dicta («formal inference») illa 
est, quae membra sua in distinctas propositiones ordinat, quas 
secundum regulas logicas ad conclusiones componit. Hoc cla- 
rissime fit in conclusionibus geometriae. In argumentatione lo- 
gica elementa sunt verba et conceptus, quibus propositiones 
componuntur; ideo in tantum ad conclusiones rebus accommo- 
datas pervenitur, in quantum verba adhibita res ipsas significant. 

Pro rebus concretis sic generatim ad solam probabilitatem 
pervenitur. Nam praemissae saepissime sunt opiniones non pror- 

sus indubiae, opiniones praeiudicatae propriae huic tempori vel 
populo et habitibus socialibus. Porro conceptus universales 
quibus perpetuo utimur, non semper rebus concretis perfecte 
respondent. Ideo nemo contentus est, si ille qui machinam ad- 
ministrare debet, secundum sola abstracta principia procedit 
et nullam experientiam habet. Singulae enim res concretae, et- 
si sub conceptu universali designari possint, tot inter se diffe- 
rentias ostendunt, ut, quod experientia de plurimis stabilitum 
sit, non illico ad individuum certo transferri liceat. Tamen 
methodus scienti lira magnae utilitatis est ; per illam enim scien- 
tiae creantur et augentur ; neque parum est scire quid pro- 
babiliter in rebus concretis exspectandum sit. Processus logici 
inquisitiones abbreviare permittunt; ideo hic modus procedendi 
nobis maxime naturalis est eoque utimur, ubicunque fieri potest. 

2. Conclusio scientifica late dicta («informal inference»), 
quae saepissime necessaria est in rebus concretis diiudi- 
candis , consistit in cumulatione quadam probabilitatum, 
quae subtiliores et plures sunt, quam ut in syllogismos con- 
verti possint. Plurima saepe sunt argumenta probabilia, 
(piae simul iuncta per considerationem prudentem ad certam 
conclusionem sufficiunt. Haec methodus processus logicos 
non negligit, sed comprehendit; tamen non iara est mera 
abstractio, sed realitates vitae complectitur. Processus par- 
tim implicitus est, similiter ut duos fratres simillimos inter 
se distinguimus, nescientes ex quonam hoc fiat. Exempla : 
Hypothesis Hardouini plurima scripta classica Virgilii et 
Horatii a monachis medii aevi conficta esse cum certitudine 
reiicitur, etsi omnia scripta classica per illos nobis tradita 
sint; nam ex comparatione suorum scriptorum cum aliis, 
quae ut genuina classicorum admittuntur, hoc impossibile 
esse indicatur. — Certitudo quam habeo me moriturum, 
quamvis ex rationibus mihi notis hoc non syllogistice 
deduci possit. Exemplum quo Pascal probat religio- 

nem Christianam a Deo revelatam esse (cf. «Grammar of 
Assent»). — Haec methodus ratiocinandi est activitas pror- 
sus rationalis, profunda et subtilis; necessitas per eam magis 
tangi dicitur, quam videri. Neque vocanda est certitudo 
moralis sensu lato. Nam etiam subest argumentis eviden- 
tissimis scientiarum e. g. pro motu terrae, pro legibus mo- 
tus in physica, quae ex suis sequelis infinite multis verae 
esse comprobantur. Probationes ante indicem huc quoque 
spectant, quae solent niti rationibus implicitis et non postu- 

iant eam certitudinem quam haberet qui crimen suis oculis 
vidisset, sed solum illam qua in negotiis gravissimis vitae 
nostrae contenti sumus. 

3. Conclusio tandem vulgaris ( natural inference ) pro- 
cedit modo prorsus implicito, non a propositione ad pro- 
positionem, sed a concretis factis ad alia facta. Invenitur 
in cultis aeque ac in incultis. Magis feminae ea excellere 
dicuntur, quam viri. Agricola qui ob diuturnam experien- 
tiam egregie tempestatem praedicit, rationes explicitas dare 
nequit vel immo falsas profert; sed clare sentit pondus pliaeno- 
, menorum simul sumptorum hoc indicare. Similiter medi- 
cus, qui ex congerie symptomatum morbum agnoscit, forte 
hoc singillatim probare non posset. Similis est cognitio prae- 
clara animorum hominum, qua aliqui pollent. 

Magna quaedam facilitas in his ratiociniis apte compara- 
tur cuidam sensui, quia instinctiva quadam certitudine sua 
obiecta percipit ideoque a Newman dicitur «sensus illativus». 
Haec «intuitio», ut saepe etiam nominatur, in compara- 
tionibus et deductionibus suis celeriter, accurate, inconscie 
procedit. Generatim non viget in eodem homine nisi pro 
determinata quadam materia vel artis vel scientiae. Ceterum 
modus procedendi huius facultatis idem est in quavis ma- 
teria ; semper etiam in auxilium vocatur deductio logica, 
quae tamen suppletur per deductiones concretas. Nunquam 
eri teri urn aliud habetur, quam ipsa perfectio huius sensus, 
sicuti neque in perfectione poetica. 

Haec facultas determinat, quo gradu in historia traditio vel 
analogia adhiberi possit, quae argumenta a principio ut inepta 
vel superflua negligi debeant. Iam Aristoteles animadverterat 
specialem praeparationem mentis requiri pro qualibet separata 
materia. Homo bene instructus exspectat gradum certitudinis 
in quavis classe obiectorum accommodatum ; idem defectus esset 
in mathematica contentum esse cum probabilitatibus ct in oratore 
requirere demonstrationem. Quilibet apte indicat in illis, in 
quibus apte informatus est. . . . Adolescentes possunt esse mathe- 
matici, sed nequeunt possidere practicum iudicium, quia hoc 
talentum nititur in factis individualibus, quae sola experientia 
discuntur, et experientia non discitur nisi per cursum annorum. 
Et sic puer potest esse mathematicus, non vero philosophus, 
quia tinum studium agit cum abstractionibus, dum aliud sua 
principia ex praxi gignit. . . . His principiis insistens Newman fuse 
ostendit veritatem religionis naturalis et revelatae (cf. ibidem). 

V. De intellectu in genere. 

1. Divisiones quaedam. Universaliter recepta est distinctio 
inter intellectum et rationem, quae non significant diversas po- 
tentias. Albertus Magnus: Ratio est facultas discursiva animae 
humanae; intellectus considerat principia cogitandi. Ratio occu- 
patur in conversione ab uno obiecto ad aliud, ut illorum rela- 
tionem inveniat; ratio in lumine intellectus agentis ct primorum 
principiorum cogitandi accepta componit, dividit, comparat. — 
Ut intellectus principiorum designatur habitus qui spectat prin- 
cipia speculativa; similis habitus principiorum practicorum 
vocatur synderesis (cf. Ethicam). — Ratio saepe ab auctoribus 
(ex tempore S. Augustini) dividebatur ut superior, quae res divi- 
nas considerat ; et ratio inferior, quae res humanas. Alia divisio 
intellectus speculativi et practici ex terminis patet. Prior veri- 
tates in se considerat, maxime universales et necessarias, vel 
ratiocinando sive discendo vel intuitive ut quoad prima prin- 
cipia. Posterior dirigit operationem humanam, spectat singularia 
et mutabilia. 

2. De convenientia inter intellectum et alias facultates (a recentiori- 
bus vocatur «correlatio» ; cf. Meumann, Intelligenz und Wille, 1908). 

Sensatio intellectui materiam suppeditare debet ideoque sen- 
sibus deficientibus illa materia minuitur et multi conceptus in- 
tuitivi excidunt. Sed ipsa exempla extrema (H. Keller) ostenderunt 
defectus solam materiam cognitionis tangere, non vero formalem 
educationem intellectus eiusque capacitatem. 

Memoria similiter utilitatem summam intellectui inde confert, 
quod ei materiam praebet. Sine ea homo cognitionibus suis uti 
nequit ; praesertim pro maioribus operibus memoria necessaria 
est. Alia ex parte memoria intellectui etiam quodammodo ob- 
esse potest, quatenus inclinat supra modum niti in cognitione 
reproducta et omittere propriam inquisitionem intellectualem. 
Directa proportionalitas inter intellectum et memoriam sat parva 
est, immo interdum summa memoria cum idiotia coniuncta esse 
inveniebatur. 

Phantasia saepe dicitur utilissima pro efficientia intellectiva ; 
ope egregiae phantasiae maxima opera intellectiva praestari 
possunt. Sed in talibus assertis, quae passim apud auctores re- 
petuntur, attendendum est vocabulum phantasiae alio prorsus 
sensu adhiberi ac illo, qui veteris philosophiae proprius erat. 
Veteribus phantasia erat vis sensitiva, cuius praestantia in celeri 
reproductione imaginum vividarum consistit. Recentioribus ea- 
dem vox significat facultatem nova producendi, sive in materia 
sensibili (in artibus), sive in scientia. Haec autem facultas, ut 
patet, cum ipsa intelligentia ct quidem cum summo eius typo 
in plurimis coincidit (Exp. Fsych. VII 5 § 1). 

T De differentiis typicis haec breviter indicare iuvat : Distingui 
potest intelligentia dividens (critica) et componens (systematica) ; 
prior potius critice omnia problemata discernit, obiecta in classes 
ordinat; facultas critica exaggerata ad scepticismum inclinat. 
Alia est combinatoria, apta ad producenda systemata, ad com- 
prehendenda facta ct leges in magnam synthesini. Affinis est 
divisio inter intelligentiam productivam et reproductivam ; prior 
nova invenire scit, facta cum problematibus novis coniungit, 
novas connexiones factorum et legum detegit; posterior, quae 
multum praestat pro scientia tradenda, cognitiones inventas bene 
reproducit et novo forte modo ingenioso illas proponit. 

In indiciis statuendis variae differentiae oriuntur ex facilitate 
vel difficultate, independentia vel dependentia ab aliis, ex inten- 
sitate quadam sive energia indicii vel eius opposito, quae diffe- 
rentiae 1 'arti m ad voluntatem, a qua indicium pendet, revocantur 
(Exp. Psych. VII 4 § 6). . 

§ 4 . De lingua intellectuali eiusque necessitate. 

I. Introductio. (Exp. Psych. VII 6.) 

(Gutzmann :) Locutio in genere in eo est, quod sensa intima 
cum aliis communicamus i. e. cum hac intentione manifestamus, 
ut alii ea intelligant. Distingui potest locutio gesticularis, quae 
accessorie semper adest, ut in nutu capitis; ex convento perfici 
potest, ut fit in surdomutis; locutio oralis, de qua maxime agi- 
mus ; locutio scripta, quae signis scriptis conceptus reddit ; fa- 
cilitate et perfectione locutionem oralem non aequat, sed per- 
manentia eandem superat. Scriptio vel est ideographica, quae 
ideam imaginibus vel symbolis exprimit, ut in populis quibus- 
dam americanis; vel phonographica, quae non immediate ideas 
exprimit sed aut syllabas, aut literas singulas, id quod exiguo 
numero earum perfici potest. 

(H. Paul :) Lingua addiscitur ab infante eo quod sonos auditos 
initio imperfecte imitatur et continua repetitione ita perficit, ut 
auditis sufficienter aequales esse appareant. Significatio vocabuli 
initio imperfecte apprehenditur, forte de falso obiecto vel in ob- 
iecto ad qualitatem non rectam, vel eo quod idem vocabulum 
etiam pro alienis rebus adhibetur. Significationes tamen minus 
rectae paulatim eliminantur et verus sensus semper accuratius 
cognoscitur. Minime autem omnes variae formae et flexiones 
pro quolibet vocabulo addisci debent, sed plurima conficiuntur 
sponte secundum legem analogiae; formae enim similes ordi- 
nantur in series quasdam, ita ut, si postea certa forma nova 
vocabuli necessaria sit, statim ex illa coordinatione proportionate 
ad alia construatur. Ideo multae formae vocabulorum nunquam 
auditae statim recte formantur. Idem processus etiam valet in 



76 LIB. I. DE INTELLECTU./: ; 

propositionibus formandis, quae secundum formam quam ex 
plurimis exemplis ad modum fere photographiae typicae colle- 
gimus ct retinemus, facillime cum nova etiam materia con- 
ficiuntur. 

Leges psychologicae iam aliquo modo intelligere permittunt, 
quomodo lingua excolatur vel mutetur, tam quoad vocabuli 
sonum ct formam, quam quoad significationem, (piae in eodem 
vocabulo plurimum variari potest, ut describit scientia linguistica. 
Eadem determinat sensum variarum classium nominum (pro sub- 
stantivis, verbis, conjunctionibus), flexionum etc. ; evolvit, quo- 
modo ex simplicissima forma propositionis, quae solum prae- 
dicatum de subiecto pronuntiat, paulatim propositiones maxime 
compositae oriantur (cf. H. Paul, Prinzipien der Sprachgeschichte, 
ed. 4, 1909; J. van Ginneken, Principes de linguistique psycho- 
logique, 1907 ; Delacroix, Le langage et la pensee, 1924 [Paris]). 

Psychologici momenti potius est modus, quo intellectio vo- 
cabulorum perficitur et quo propositio vel a loquente formatur 
vel ab audiente apprehenditur et intelligitur. Sensistae veteriores 
intelligentiam vocabuli eo explicabant, ut vocabulum phantas- 
ma obiecti reproduceret. Sed interdum phantasma impossibile 
est (pro negatione), aut tam debile est, ut inde nemo rem cogno- 
sceret; etsi phantasma adsit, sola eius praesentia nondum suf- 
ficit, sed accedat oportet idea vocabulum hanc rem repraesen- 
tatam significare. Et generati m sola idea rei sine phantasmate 
sensum verbo confert, ut ex plurimis experimentis constat. 

Difficilior et minus exploratus est modus, quo propositio a 
loquente formetur vel ab audiente intelligatur. Probabilius in 
loquente initio adest cogitatio ; forma propositionis nota est ; 
tunc pro singulis cius membris apti termini quaeruntur; ex 
verbis quae ex memoria adveniunt, aptae seliguntur et cum rectis 
pariter formis enuntiantur. Observatio directa saepe percipere 
permittit, quomodo vocabulum aliquo tempore ante enuntiationem 
iam in conscientia sit, et examinetur utrum adhibendum an 
reiiciendum sit. Ab audiente propositio generatim non intclli- 
gitur secundum ordinem vocabulorum quae audiuntur; sed in- 
terdum a vocabulo in fme propositionis posito intelligentia totius 
incipit et intelligentia aliorum vocabulorum diverso ordine se- 
quitur. Intellectio propositionis generatim in eo est, ut cogitatio 
alia prius admissa reproducatur et cum praesenti propositione 
per quandam relationem (identitatis, oppositionis, subsumptionis) 
coniungatur. Ita nova propositio quasi locum suum logicum 
accipit in mundo cogitationum illius qui audit (Biihler). 

II. De relatione linguae ad ortum idearum. 

THESIS 6. Etsi instructio per verba ad excolendam 
rationem et gignendam scientiam utilissima sit, tamen 

verum non est omnem cognitionem etiam religiosam ab- 
soluta necessitate sermone creari debere. 

Stat. Quaest. 1. Necessitatem linguae ideoque instruc- 
tionis pro omni cognitione intellectuali immoderate ex- 
aggerat systema traditionalisrni. Ex defensione contra ra- 
tionalismum abrepti traditionalistae negarunt rationem hu- 
manam ex se ad ullam ideam intellectualem pertingere vel 
saltem affirmant eam non posse ad veritates religiosas per- 
venire, ideoque haec omnia ex traditione repetunt, in 
praesenti thesi non attendimus assertiones criticas horum 
auctorum (de quibus in Critica tractatur), sed potissimum 
dogmata eorum psychologica circa ortum idearum, indicio- 
rum, scientiarum, quae ad psychologum spectant. 

De Bonald (+ 1840) docet necessitatem sermonis ad om- 
nem ideam intellectualem. Sine institutione et verbis pos- 
sunt quidem cognosci facta particularia externa et interna 
(ut a brutis), nulla vero idea generalis aut spiritualis; non 
possunt facta inter se comparari, ut eorum ordinem vel 
discrepantiam videamus. Verbum non quidem ingenerat 
ideam; sin minus ad intelligendam aliquam linguam igno- 
tam sufficeret eam audire ; sed requiritur ut ideas innatas 
convestiendo perceptibiles faciat. Ouomodo verbum ideam 
eamque rectam evigilet, hoc se ignorare fatetur. 

Contra Bautain eiusque asseclae «Fideistae» negant ideas 
innatas: facultati nudae intellectivae omnes veritates, quae 
ideis earumque complexu continentur, verbo communicari 
debent. Educatio socialis per loquelam est absolute ne- 
cessaria, ut ratio cogitare incipiat et pergat. Omnis veritas 
ex primitiva Dei revelatione per traditionem generis hu- 
mani transmissa derivatur et actu fidei ab individuis ac- 
cipitur. 

2. Sequentes traditionalistae systema magis mitigarunt. 
Bonnetty restringit necessitatem revelationis ad res ordinis 
moralis et religiosi. Non possumus habere notiones neque 
ullum principium morale et religiosum sine verbo et magi- 
sterio externo : ita dc Deo, de hominis origine, fine, officiis, 
regulis societatis domesticae et civilis. Solum acceptis per 
traditionem his veritatibus ratio potest alia inde ratiocinio 
concludere. Similiter Ventura. 

Mitissima forma systematis negat hominem qualis nunc 
nascatur ad expeditum usum rationis pervenire posse abs- 

que externo auxilio. Hinc ad claram et certam Dei et mo- 
ralium veritatum cognitionem socialis institutio requiritur, 
non ut causa efficiens, sed ut mera conditio, sine qua non 
possit ad expeditum usum rationis perveniri. 

3. Iuvat comparationis gratia afferre sententiam communem 
theologorum, quae cum ultima forma traditionalismi confundi 
posset. Dicunt theologi : revelatio divina est generi humano 
moraliter necessaria ad veritates religiosas et morales naturale 
rationis lumen non superantes expedite, firma certitudine nullo- 
que admixto errore cognoscendas. Differentia patet ex his : 
1) non asseritur physica et absoluta necessitas revelationis, sed 
sola moralis ; moralis autem impotentia potentiam physicam 
iramo supponit et solum est magna difficultas illas veritates 
assequendi, quae generatim non superabitur, z) Theologi lo- 
quuntur de genere humano ; non igitur negant unum alterumve 
hominem posse etiam moraliter ad sufficientem notitiam per- 
venire. 3) Theologi postulant revelationem ad id solum, ut 
veritates istae cognoscantur «expedite, firma certitudine, absque 
errore». 

4 . In probatione thesis non primario intendimus exagge- 
rationes traditionalistarum refutare, sed potius positive de- 
clarare, quae sit pars linguae in vita nostra intellectuali, 
quo modo et quo ambitu spontanea activitas hominis et 
auxilium ab aliis ope linguae praestitum cooperentur. Ideo 
in prima parte positive summam utilitatem linguae pro vita 
intellectiva perficienda exponemus. Tali modo intelligitur 
utilitas cultus atque humanitatis, baereditas illa saeculorum 
quae dicitur. In hac parte traditionalistae nobiscum con- 
sentiunt, qui solum multo plus asserunt. In secunda dein 
parte contra exaggerationes adversariorum demonstrare 
oportet, quaenam ex activitate intellectuali individui ad re- 
ceptionem traditionis accedere debeant, tam in primis ideis 
acquirendis quam in veritatibus scientiarum et etiam reli- 
gionis. Sic tandem patebit cooperatio cuiuslibet hominis 
individui cum societate humana et pro progressu scientiae 
obiectivae et pro adeptione scientiae subiectivae individui. 

PARS I. Probatur summa utilitas linguae pro vita intel- 
lectuali. 

Argum. 1. (Pro adeptione scientiarum.) 

Instructione sive orali sive per libros ab homine magna 
facilitate et celeritate ingens copia cognitionum acquiri pot- 

est, quae ab illo sibi relicto non acciperetur; itnmo generatim 
homo sibi relictus vix unquam ad cultum humanum et 
cognitiones sive scientificas sive morales suo statui con- 
venientes perveniret. Atqui haec instructio necessario com- 
plectitur linguam intellectualem. Ergo linguae homo im- 
mensa bona debet, pro sua vita intellectuali et morali. 

Ad mai. Patet exemplis. Tota fere historia vel geographia 
(praeter paucissima illa quae ipsi vidimus) nobis necessario 
praebetur sermone vel libris. Instructione brevissimo tem- 
pore e. g. leges physicae, ut gravitationis universalis, discere 
et certo scire possumus, quae ut invenirentur plurimum 
tempus postulabant. Idem autem de toto ambitu scientiarum 
dicendum est. 

Homo vero sibi relictus probabiliter iam omni tempore 
indigeret ad vitam sustentandam, eius animus vix unquam 
applicaretur ad scientias acquirendas; et certe non multum 
in iis proficeret. Itnmo ut in solis rebus ethicis et religiosis, 
quae saluti eius summopere necessariae sunt, ad veritatem 
clare intelligendam perveniret, hoc certe non facile esset, 
etiam pro prudentissimo, multoque minus generatim recte 
fieret. 

Admin. Instructio in scientiis complectitur, ut conceptus 
et iudicia per apta signa aliis manifestentur; quod est ipsa 
definitio linguae intellectualis. 

Argum. 2. (Pro ipsa evolutione mentis.) 

Ut intellectus excolatur, necesse est ut conceptus plu- 
rimos abstrahat, iudicia componat et retineat, et sic suam 
cognitionem augeat. Atqui pro hac re lingua quaedam con- 
ceptualis clare determinata et sat ampla utilissima est. 

Nam in hac vita semper phantasmata ad cogitationem re- 
quiruntur (th. 3 ); signa autem naturalia conceptuum sc. 
phantasmata rerum, ex quibus conceptus abstracti sunt, pro 
usu multas difficultates praebent; non facile et cito in con- 
scientiam revocantur; etsi adsint, pro plurimis diversis re- 
bus stare possunt, e. g. quercus visa pro arbore in genere, 
pro quercu, pro arbore magna, pro umbra, pro conceptu abs- 
tracto vel concreto, pro variis accidentibus in quercu ob- 
servatis etc. — Contra signa arbitraria talia eligi possunt, 
quae quolibet momento facillime reproclucuntur, ut motus 
voluntarii vel soni ; quae semper unum definitum sensum 

subiiciunt; quae coordinari possunt pro omni varietate con- 
ceptus, ita ut notae singulae distinguantur a totis obicctis, 
abstracta a concretis, proprietates a substantia. Vocabula 
sunt collectio variabilis paucissimorum (20 30) signorum 

sc. litterarum, quarum variationes fere innumerae formari 
possunt; elementa haec clara, facilia, simplicia sunt et fa- 
cile inter se iunguntur, relationes conceptuum flexionibus 
vel particulis secundum regulas notas facillime indicantur. 

Corollarium : 

Hamilton vocat nomina arces cogitationis, quibus conceptus 
regamus. Sigwart: Conceptus tunc solum firme a nobis possi- 
detur, quando vocabulum ei attributum habemus. Ideo quae- 
rimus nomina rerum; iisdem plus scire credimus, quia facultatem 
nobis concedunt revertendi ad res et augendi cognitiones nostras 
de rebus. 

PARS II. Traditionalismus quoad summa capita reiiciendus 
est. Probatur per tria asserta 

ASSERTUM 1. Prima idea non per verbum ingeneratur 
vel excitatur, sed intellectionem vocabuli praecedere debet. 

Argum. Verbum est signum arbitrarium conceptuum, quos 
significat. Atqui prima signa arbitraria quae intelliguntur neque 
per associationem haereditate transmissam neque per activitatem 
directam Dei suos conceptus excitant, sed sola abstractione in- 
fantis ex observatione rerum; ergo stat assertum. 

Ad mai. Idem vocabulum in eadem lingua (aequivoca) et 
maxime in diversis linguis saepe diversas res significat, et eadem 
res (in diversis linguis) per diversa vocabula exprimitur. Ergo 
vocabula non sunt signa naturalia rei, sed arbitraria. Hoc clarius 
etiam est in lingua scripta, quam surdomutus discere potest, 
nullo unquam sono audito. 

Ad miti. Ut tale signum arbitrarium immediate conceptum 
ei attributum excitet, requiritur, aut ut a Deo idea ab his 
hominibus intenta occasione signi producatur, quod sine ne- 
cessitate asseri non debet; aut haereditaria transmissio associa- 
tionis inter utrumque (idea innata), quae non datur ; infans enim 
etiam alienam linguam quam suorum parentum statim discere 
potest. Ad prima igitur vocabula intelligenda infans non aliter 
pervenire potest, quam ut ex observatione factorum suspicetur 
vocabulum ea intentione pronuntiari, ut audientes discant, quid 
loquens cogitet, seu vocabulum esse signum pro re. Hoc semel 
intellecto, quod infans non aliunde doceri potest, sed ipse ex 
actibus hominum concludere debet, ex instinctu sociali impelletur, 

ut talia verba cognoscat iisque utatur (cf. historiam huius pro- 
fessus inventionis in autobiographia Helenae Keller). 

Confirmatio. Assertum confirmatur ex casibus cogitationum 
sine verbis. Hoc habetur in infante, qui certum vocabulum 
nondum scit, sed forte interrogat, quomodo aliquid nominetur, 
quod tunc sane iam in mente tenere debet. Item in adultis, 
qui aphasia laborant, sed bene adhuc cogitare et vocabula quae- 
rere possunt; similiter in surdomutis, priusquam in lingua orali 
instructi sunt. Immo scriptores non raro multum laborant in 
melius exprimenda cogitatione quam habent et cuius expressio 
eis insufficiens apparet. 

Scholion : 

Ach tres phases intellectionis vocabulorum in infante distin- 
guit. a) Intelligentia apparens: quando infans didicit ad certum 
vocabulum auditum certum motum facere. Haec est pura asso- 
ciatio, sicut in brutis, non vera intelligentia vocabuli, b) Lingua 
emotionalis seu expressio affectionis. Soni in statu famis excitati 
nondum necessario dicunt «volo cibum», sed solum dolorem 
exprimunt. Sed inde ulterior experientia oriri potest; eo enim 
quod desiderium post tale vocabulum editum expletur, occasio 
habetur agnoscendi vocabulum ut medium pro hoc fine asse- 
quendo utile. Si postea etiam formatur conceptus confusus cibi, 
conditiones praesto sunt pro sequenti momento processus, sc. vo- 
cabulum ut signum pro cibo adhiberi poterit, c) Lingua con- 
ceptualis, quando intelligitur vocabulum ea intentione adhiberi, 
ut obiectum significet; tunc fit substratum significationis et natura 
symbolica vocabuli attingitur. 

ASSERTUM 2. Instructio non passive imprimit veritates, 
sed occasionem solum faciliorem praebet ad illas acquirendas. 

Argum. Activitas docentis solummodo in eo est, ut ducat 
recto ordine activitatem discentis, ita ut hic singula intelligat 
et iam propria evidentia possideat, non vero ex sola auctori- 
tate aliena. Negari enitn nequit plurima facta et etiam veritates 
saepe ex sola auctoritate recipi; sed etiam tunc hae veritates 
non mere passive in mente ab extra imponuntur. Si vero agi- 
tur de vera scientia acquirenda, instructio est mera rnanu- 
ductio externa. Magisterium nihil aliud praestat, quam di- 
rigere inquisitionem et excitare attentionem, ut discens eas 
ideas et eo ordine recogitet, quas vocabula significant. 
Prima principia vera esse discens propria ratione intelligit; 
connexionem dictorum magistri cum illo principio ipse per- 
spicere debet. S. Thomas: Scientia causatur in discipulo 

Probes, Psycliologia. II. 6 

non secundum virtutem magistri, sed secundum facultatem 
addiscentis. 

Hoc inde maxime comprobatur, quod quaelibet conclusio 
etiam sine instructione inveniri possit et aliquando inventa 
sit. Ex historia enim notum est, quo tempore propositiones 
plurimae scientiarum primum detectae fuerint. 

ASSERTUM 3. Revelatio divina traditione communicata 
non physica necessitate requiritur ad veritates ordinis religiosi 
et moralis assequendas. 

Argum, a) Si homo non independenter a revelatione Deum 
cognoscere potest, neque per revelationem eo perveniret; nam, 
ut vidimus, nullae ideae solis verbis acquiri possunt, nisi ratio 
virtutem habeat ideas sibi efformandi. 

b) Secus homines in rebus maximi momenti saepe in errorem 
absolute necessarium traherentur, quod admittere scepticum 
esset ; nam institutio ob malitiam hominum etiam falsum do- 
cere potest. 

c) (positive) Secundum probata homo virtute naturali potest 
multas veritates ordinis naturalis cognoscere. Atqui ex his tunc 
eodem i ure potest ad veritates praecipuas religiosas et morales 
pervenire. Nam potest acquirere ideam Dei ut entis intelligentis, 
potentis, liberi, supremi; nam singula haec praedicata novit, 
earum conir.nctionem alicui enti exsistenti convenire, principio 
causalitatis concludere potest. Similia valent de ordine morali. 

Sckolion. De prima origine linguae in genere humano distin- 
guenda est quaestio facti et quaestio possibilitatis : 

i. Quaestio possibilitatis: multi (ut Urraburn, Chastel, Libera- 
tore, Mendive, Lahousse) censent probabilius hominem post 
aliquod tempus linguam invenire potuisse. Nam i) etiam surdo- 
muti non instituti inveniunt signa, primo naturalia, dein arbi- 
traria ad cogitationes rerum etiam abstractarum exprimendas 
(Chastel, Liberatore); ergo alii homines idem sonis facere po- 
tuissent. 2 ) Homines omnia requisita ad hoc habent. Potuerunt 
initio dare signa involuntaria affectuum (quod iam bruta faciunt); 
alii eadem intelligent. Quia autem homines rationem habent, 
inde discerent rationem signi. Nam idem de facto omnes in- 
fantes faciunt, quando prima vice vocabula ut signa rerum ap- 
prehendunt, ex sola experientia propria, non edocti de hac re 
ab aliis. Hinc signa initio involuntaria postea de industria re- 
peti possunt. Voces quibus imitarentur et in memoriam revo- 
carent motum vel actionem, essent iam vera vocabula. Porro 
utilitate verborum observata possent etiam verba arbitraria ad- 
dere. Similem explicationem dat II. Paul. 

2 , Quoad factum variae iterum fuerant sententiae. Epicurus, 
Gtiil, v. Humboldt, Renan censent linguam ex instinctu natam 
esse, quod ideas innatas supponeret. Alii illam repetunt ex in- 
terjectionibus, imitationibus sonorum, affectibus. Plurimi 'ex illis 
auctoribus evolutionem hominis ex bruto supponunt, quod sane 
impossibile est. — Etsi hic abstrahamus a revelatione, putandum 
omnino est hominem perfecte evolutum creatum esse; nam si 
ut infans creatus esset, perpetuis miraculis indiguisset. Tunc 
autem summopere conveniens erat, ut statim donum linguae: 
reciperet. Nam opera Dei sunt perfecta et homini qua sociali 
lingua conveniebat. Verum est in hac re aliquod praeternatu- 
rale donum haberi. Sed hoc in omni casu necessarium erat, 
quia primi homines utpote magisterio aliorum carentes non 
potuerunt creari infantes nec corpore ned spiritu ; partim ne 
physice perirent, partim ne longissimo ternpore indigerent ad 
sufficientem cognitionem ordinis moralis et religiosi, ut moraliter 
possent vitam suam ad finem ultimum dirigere. 

Obiectiones : 

Obi. 1. Intellectus humanus per se est in mera potentia respectu 
perfectionis intelligendi. Atqui quod est in tali potentia, non potest 
eam acquirere, nisi per communicationem ab aliquo, quod est in actu 
respectu eiusdem. Ergo intellectus non potest perfectionem intelli- 
gendi acquirere, nisi per communicationem ab aliquo intellectu, qui 
actu iam intelligit sive per communicationem a magistro intelligcnte. 

Resp. Dist. mai. : Intellectus in praesentia phantasmatis nondum 
est in actu intelligendi, conc.; non habet omnia, ut possit transire in 
actum, nego. Contradist. min. : Quod est in tali potentia, ut neque 
coniunctum cum alio habeat omnia praerequisita ad actum, trans.; 
quod ita coniunctum est, nego. 

Obi. 2. Homo est ens essentialiter sociale. Atqui tale ens pendet 
a societate in acquisitione idearum intellectualium. Ergo. 

Resp. Dist. min.: Tale non facile aut perfecte explicabit suas 
facultates, nisi sub influxu societatis humanae, conc.; Ulle vitam hu- 
manam per se solum ne incipere quidem potest, nego. 

Obi. 3. Ut ex historia constat, haec perpetuo est lex naturae homi- 
nem de facto ad rationis usum non pervenire sine alterius auxilio. 
Ergo i ure concluditur hominem indigere magisterio alterius. UfiiSf: 

Resp. Dist. antec. : Haec est lex naturae hominem ad usum ra- 
tionis qualemcunque non posse pervenire nisi auxilio alterius, nego; 
ad usum rationis excultiorem, subdist. : Ita ut externa illa institutio 
vere gignat ideas, nego; ita ut iuvet praebendo directionem, conc. 

Obi. 4. Ex modo quo a nobis operationes intellectuales peraguntur: 

1 ) Verbis cogitamus, verbis ad Deum oramus. 

Resp. Setnper et necessario, nego; ut plurimum ob maiorem facili- 
tatem, conc. 

2 ) Sine verbo ideae vagae sunt et indefinitae; solo verbo possunt 
ordinari et determinari. 

Resp.: Verba magnopere iuvant ad claritatem idearum, enne.; sine 
verbo non possunt acquiri ullae ideae clarae et praecisae, nego. Nulla 
idea redditur clara ex eo solum, quod vocabula audiuntur ; haec enim 
ideas supponunt, sed auditis verbis mens attendit et melius rem con- 
siderat. 

§ 5. De ontologismo. 

In superioribus paragraphis tractavimus progressum natu ralem 
activitatis intellectivae tam sibi relictae quam adiutae a societate. 
Exaggeratio influxus socialis, quae in traditionalismo' conspicitur, 
iam pertinet ad illas theorias, quae originem ideae ad immediatam 
aliquam activitatem Dei reducunt. Nunc transimus ad alteram 
formam activitatis divinae, ad systema ontologismi, quod censet 
ideas nostras sola visione Dei acquiri posse. Utraque igitur 
theoria homirii facultatem denegat perveniendi viribus naturalibus 
ad ideas vel omnes vel supremas. Ideo refutatio horum syste- 
matum simul viam parat ad doctrinam scholasticam de origine 
idearum, quae ideas ex viribus naturalibus animae acquiri censet. 
Ontologismus melius patet ex praemissa doctrina S. Augustini 
de illuminatione divina, quae apud vetustiores Scholasticos com- 
munissima erat, usquedum ab Aristotelismo invalescente loco 
suo pelleretur. Igitur primo de illuminatione divina, deinde de 
visione divinae essentiae agendum est. 

I. De illuminatione divina intellectus. 

Cf. /‘orluhT , Augustin, in Dictionnaire de theoL cathol. ; Storz, 
Die Plr.iosophie des hi. Augustinus, 1SS2 ; Grubmann, Die philosoph. 
und theolog. Erkenntnislehre des Matthaus ab Aquasparta; Hessen, 
Die Begriindung der Erkenntnis nach dem hl. Augustinus, 1916. 

ASSERTUM. Iure communiter a Scholasticis posterioribus 
relicta est doctrina Augustinismi, quatenus asserebat ad veri- 
tates immutabiles intelligendas requiri immediatam illumina- 
tionem divinam. 

i. Grabmann notat similitudinem inter doctrinam Plotini, 
secundum quem «nus» in animam intellectivam agit ct doc- 
trinam Augustini de visione veritatum in luce increata, 
qua homo suprema scientiarum principia cognoscat. S. Augu- 
stinus admittit quidem scientiam rerum temporalium, quae 
ex experientia oriatur; sed veritates altiores seu aeternae 
a sensibus non pendent et fundamentum suae certitudinis 
in se ipsis habent. Huiusmodi veritates sunt principia lo- 
gica, mathematica, aesthetica, ethica, illa omnia explicari 
nequeunt ex rebus mutabilibus vel ex spiritu humano varia- 
bili ; nam veritas, quae mensura nostri intellectus est, illo 

nobilior est. Numeri nequeunt hauriri ex experientia sen- 
sibili; nam in corporalibus non datur vera unitas, sed solae 
res extensae, in quibus est pluralitas partium. Hinc anima 
ideam unitatis in sc ipsa habere debet. Idem dicendum de 
idea veritatis, quae requiritur ab appetitu veri; de idea pa- 
riter pulchri; dc idea beatitudinis et supremi boni, quam 
desiderium eiusdem supponit. 

De cognitione harum veritatum S. Augustinus non omni 
tempore eodem modo docuit. Ideas Platonicas potius in 
Deum transtulit ut regulas aeternas. Hominem asserebat 
in his rationibus aeternis veritates intueri; similiter initio 
doctrinam reminiscentiae Platonis admittebat, quam postea 
reiecit, transiens ad suam doctrinam divinae illuminationis. 
Intellectus humanus cognoscit veritates aeternas per lumen 
super res spirituales effusum, quod spiritum illuminat. Anima 
tunc videt intelligibilia, quae in ipsa relucent, non autem 
Deum ipsum. Posteriori tempore non admittit nos intelli- 
gibilia immediate in Deo intueri, cum Deum in altera so- 
lum vita intueamur; Deus non est obiectum, sed causa cogni- 
tionis. Intuemur intelligibilia in anima ipsa; intuitive con- 
spicimus veritates nobis immissas (Hessen). Deus in anima 
nostra producit imaginem veritatum seu id quod secundum 
Peripateticos intellectus agens facere dicitur (Portalie). 

2 . Haec doctrina Augustinismi (qui praeter divinam illumina- 
tionem adhuc multa alia capita continet) tempore veterum Scho- 
lasticorum regnabat. Secundum Guil. Parisiensem Deus cogni- 
tiones pure intelligibles eo producit quod formas intelligibiles 
imprimit. Pro S. Bonaventura ratio aeterna est ratio motiva in- 
tellectionis, cum qua tamen cooperantur formae intelligibiles ab 
intellectu agente impressae. Inter argumenta iterum affertur res 
mutabiles veritatem immutabilem dare non posse (sic adhuc 
van Woestyne) ; et consensum hominum probare veritatem ex 
fonte immutabili hauriri. Similiter postea Peckham, Henricus 
Gandavensis et fuse Matth. ah Aquasparta, qui arguit ex plu- 
rimis rationibus, e. g. ex eo quod anima imago Dei sit; cx auc- 
toritate S. Augustini ; ex necessitate nostrarum cognitionum, 
quas intellectus non in rebus mutabilibus videre possit, sed 
solum in ideis aeternis, in quibus relationes immutabiles habent. 
Imperfectum comprehendi non posse, si perfectum non intellec- 
tum fuerit (cf. dicta contra ideas innatas); medium cognitionis 
certum ct immutabile esse debere, idcoque hoc esse lumen ra- 
tionis aeternae. Hoc lumen movet intellectum, ut per illud et 

in eo veritates cognoscat. Ceterum ipse etiam postulat coope- 
rationem specierum, quae ex sensibus abstractae fuerint (Grab- 
mann). 

3. Recepta paulatim doctrina Aristotelica doctrina S. Augustini 
semper plus deserebatur, aut pro more temporis in alio sensu 
explicabatur (Grabmann). S. Thomas agnoscit Deum esse funda- 
mentum certitudinis, eundem concurrere cum cognitione, in quo 
habeatur illuminatio quaedam ; intellectum in Deo suum exemplar 
habere, sicuti omnes veritates rerum in ideis divinis. Sed cognitio 
in rationibus aeternis ita ab eo restringitur, ut anima per lumen 
intellectuale cognoscat, quod ipsum sit participatio luminis di- 
vini. Aliqui (T. Pesch, Zigliara, Lepidi, Willmann) hanc senten- 
tiam theoriae illuminationis aequiparare studuerunt; alii (Maus- 
bach, Deni fle, Baeumker) tamen rectius hoc negant; negari ne- 
quit et ab auctoribus utriusque scholae agnoscebatur S. Thomam 
Augustinismum mutasse. 

Secundum Scotum (Oxon. lib. 1, dist. 3, quaest. 4) cognitio in 
rationibus aeternis ita explicari potest, ut intellectus divinus ob- 
iecta in suo esse intelligibili producat, aut ut causa sit, quod 
obiectum moveat intellectum. Sed specialis illustratio non requi- 
ritur, ut termini persuasionem suae identitatis producant, sup- 
posito generali concursu divino. Haec identitas nobis evidens 
est, etsi sensibilia erronea essent, quae solos terminos nobis 
dant ; principium enim est assertio a sensibus independens de 
identitate terminorum. Falso quoque asseritur sensibilia perpetuo 
mutari. Si actus intellectus mutabilis est, inde non necessario 
error in rebus evidentibus sequitur. 

4. Ex hac crisi magnorum auctorum quaedam complecti 
itival : 1) Si dicitur res sensibiles mutabiles fundare non 
posse veritates immutabiles (aeternas), respondendum : Res 
sensibiles non tam absolute mutantur, ut nihil veri de iis 
dici possit; porro semper manet indicium certum (immu- 
tabile) rem materialem in certo tempore talem vel talem 
fuisse. Et quod principale est, res sensibiles non ita sunt 
fundamenta, ut principia immutabilia producant vel probent, 
id quod sensistae voluerunt (th. 1), sed ita solum, ut ex 
iis conceptus abstrahantur. 

2) Veritas autem principiorum fundatur in relatione ter- 
minorum, quae intuitive videtur, sicuti similitudo inter duos 
colores; e. g. A non est Non-A». Ilinc veritas principii 
non fundatur in exsistentia reali terminorum, non pendet a 
veritate sensationis, unde termini habentur, non loquitur 
de obiecto exsistente aeterno, ita ut visionem relationum 

divinarum postulet. Non enuntiat nisi hoc: «si A exsistit, 
non erit simul non-A». 

3) Non obest veritati aeternae mutabilitas actus intellec- 
tivi; etiam mutabilis species intellectus humani immutabilem 
essentiam Dei repraesentat (Scotiis). Gencratim enim pro- 
prietates obiecti cogniti a proprietatibus actus cognoscentis 
discrepare possunt. 

4) Numeratio omnino fieri potest in corporibus extensis, 
quamvis eorum unitas perfecta non sit; re enim vera et iure 
ut unitates tractantur; idea unitatis sicuti ideae veritatis, 
pulchritudinis, modo saepe explicato per abstractionem ac- 
quiritur. Igitur concludimus non singulos conceptus vel 
judicia immutabilia speciali illuminatione a Deo immitti, 
sed Deum multo maius donum nobis concessisse, sc. facul- 
tatem naturalem comparandi et cognoscendi relationes ne- 
cessarias conceptuum. 

II. De ontologismo. 

THESIS 7. Admitti nequit systema ontologismi, quod 
omnem cognitionem intellectivam ex perpetuo intuitu 
divinae essentiae derivat. 


Stat. Quaest. 1. Difficultas, quae omnes theorias de 
origine idearum premit, illa est, quomodo ex obiectis vel 
cognitionibus sensibilibus cognitiones essentialiter superiores 
intellectus oriri possint. S. Augustinus, ut vidimus, eam pro 
certa classe veritatum immutabilium per illuminationem di- 
vinam solvere conatus est. Systema ontologismi cognitio- 
nem ex ideis divinis exaggeravit, ita ut assereret perpetuam 
visionem essentiae divinae, ope cuius intellectus ad omnia 
alia cognoscenda perveniret. Sensus huius theoriae ex auc- 
toribus clarius intelligitur. 

2. Primus fere Malebranche systema excoluit, quem partim 
secuti sunt Fenelon, Bossuet, Jul. Martin, Gioberti (teste Portalie). 
Secundum Malebranche Deum cognoscimus immediate et per 
se ipsum, cognitione quidem valde imperfecta, sc. non eius 
essentiam absolute sumptam, sed solum in relatione ad crea- 
turas. Mediate per ideas archetypas divinas cognoscimus cor- 
pora; nam haec non possunt cognosci in se ipsis; quia tunc 
deberet anima cognoscendo ex se egredi ; neque etiam in anima, 
quae non potest uniri cum rebus materialibus; neque tandem 
per species a corporibus immissas, quia illae essent corpuscula 
inter se impenetrabilia, quae omnia implerent (cum ubique cor- 

pora videantur) etc. — Notum est efficientiam corporum in 
animam hodie aliter explicari : Corpora ut plurimum solos mo- 
tus immittunt, qui inter se non turbant, quique tandem in sen- 
soriis speciem vicariam obiecti creant. Dein ob unionem sub- 
stantialem species cum facultate sensationem cocliiciunt. 

Gioberti distinxit duplicem cognitionem, directam et reflexam. 
Secundum priorem intellectus immediate cognoscit Deum, qui 
est ens. Quia ens intuemur, prout est in se, simul etiam in- 
tuemur eius actum creativum et creaturas. Deus non cognoscitur 
secundum suam essentiam, sed secundum sua attributa. Tota 
haec directa intuitio est obscura, indistincta, non eius conscien- 
tiam habemus. Alius est intuitus reflexus Dei : in eo intellectus 
prius creaturas intelligit, dein suam activitatem, inde Deum. 
Haec cognitio clara est, ad singula procedens, incipit ope 
sermonis, ideoque revelatio et traditio ad eam requiruntur 
(cf. Lahousse). 

3. Ontologismus moderatus asseclas habuit philosophos 
maxime Lovanienses, ut Ubaghs, Branchereau, Fabre. Hoc 
fere commune habent nos in directa saltem intellectione 
rerum universalium non cognoscere res nisi in Deo. Quoad 
singula haec fere dicunt: 1) Universalia a parte rei con- 
siderata a Deo non distinguuntur: nam nec sunt formae 
vel modi animae nostrae, sed habent obiectivam realitatem ; 
et sunt immutabiles, aeternae etc., neque tamen per se sub- 
sistentes (ut ideae Platonicae); ergo idem sunt ac Deus. 

2) Immediate Deum intuemur et ex hoc intuitu originem 
ducit omnis intellectio nostra. Deus sc. est obiectum im- 
mediatum et primum intellectus nostri. Videmus Deum 
non per discursum, vel alienas species, sed ut obiectum 
directum, non alio mediante, ne specie quidem impressa, 
sed sine ullo medio; tamen haec cognitio est imperfecta ct 
obscura. Deum obicctive semper menti praesentem habe- 
mus intuitione intellectuali. Ideae entis, veri, boni aliorum- 
que universalium non sunt nisi ideae entis absoluti diverso 
respectu considerati. 

3) Reliqua cognoscuntur in Deo vel in ideis archetypis 
divinis, vel quia ipsae rationes, ad quas nostrae intellectiones 
terminantur, sunt quidpiam divinum. Materialia cognoscimus 
duplici modo a) sensu, ut alia animalia secundum suam 
individuam exsistentiam ct in se ipsis, et b) intellectu, se- 
cundum suam essentiam metaphysicam, quae ut aeterna 
non est nisi in Deo. 

4) Omnium ergo rerum (etiam Dei) duplex habetur cognitio, 
directa et reflexa. Reflexa est rei repraesentatio per di- 
stinctum et nobis conscium conspectum proprietatum eius- 
dem. Directa habetur sola intuitione Dei. Reflexa excitatur 
consideratione rerum creatarum, quarum prius cognitionem 
reflexam habemus, quam Dei. 

Argum. 1. (Ex thesi de ortu idearum primitivarum.) 

Si Deum non ex creaturis, sed immediata intuitione co- 
gnosceremus, haberemus conceptum Dei simpliciter pro- 
prium et positivum. Atqui de Deo non habemus concep- 
tum positivum, ut patet ex attributis Dei negativis; neque 
propirium, ut ostendunt nomina ex aliis rebus desumpta 
(qualitates sapientis, iusti) et difficultas quam habemus pro- 
bandi haec varia attributa esse in Deo subsistentia et unam 
simplicissimam rem. 

Obiicient : probationem valere de conceptu Dei reflexo et distincto, 
non de visione directa, quae sit confusa, nihil de exsistentia vel essen- 
tia Dei contineat, sed solas quasdam ideas universalissimas. Res fi. : Tunc 
sola idea reflexa illa esset, ex qua vere Deum cognosceremus. Idea 
directa vere non esset cognitio Dei, sed cognitio quaedam innata 
idearum qttarundam universalium, quae ipsae etiani secundum prius 
probata (th, 3) superfluae essent. 

Argum. 2. (Negative, ex falsitate fundamenti systematis.) 

Fundamentum huius systematis est universalia a parte 
rei considerata realiter cum Deo idem esse. Sed 1) res 
quae est universalis, non est in Deo secundum suam ra- 
tionem formalem, sed solum eminenter et virtualiter; Deus 
non est formaliter lapis vel homo. Immo ipsae notae perfec- 
tionum simplicium (ut entis, substantiae, spiritus) Deo et 
creaturis solum analogice conveniunt. 

2) Neque quid probat ratio, universalia utpote aeterna ct 
immutabilia habere proprietates divinas. Nam lapis, homo 
etc. non sunt qua exsistentes aeterni vel necessarii ut Deus; 
hinc non agitur de proprietate vere divina, sed de nega- 
tiva quadam aeternitate, quatenus nullum tempus est, in 
quo non possint creari; vel quatenus non possunt mutari 
et simul manere eadem essentia, quae fuerant. 

Argum. 3. (Ex inutilitate visionis , e/ualis describitur .) 

Visio immediata Dei aut dicitur esse unicum fundamentum 
omnium cognitionum (Malebranche), aut admittit ut alium fon- 

tem abstractionem ex sensibilitate. Atqui iri utroque casu in- 
utilis est. 

Proh. min. per partes, i . Ontologistae iure concedunt suam cogni- 
tionem directam Dei esse obscurissimam, ita ut nulla attentione 
detegatur. Atqui quod est fundamentum omnis nostrae cogni- 
tionis deberet clarissime cognosci. Sic prima principia, ex qui- 
bus alia mediata deduco, ipsa summam evidentiam habere de- 
bent. Si in decreto principis rem futuram audio et credo, ex- 
sistentia huius decreti et eius auctoritas mihi prius et certius 
innotescere debent. Hinc si in Dei essentia vel attributis in- 
spectis, in ideis eius archetypis, in decretis Dei de aliquo futuro 
has res creatas cognoscerem, multo magis deberem scire haec 
revera esse divina decreta, ideas archetypas. Secus solum habeo 
imagines rerum, non sciens, niim his revera quidquam respondeat. 
S. Thomas (in Boeth. de trinit. q. i a. 3) : Et iterum ea quae sunt 
prima in cognitione intellectus, oportet esse certissima, unde 
intellectus certus est, se ea intelligere, quod patet, in propositione 
non esse. /Aub:: qq-: 

2. Si secundum ontologismum moderatiorem (id quod certo 
experientiae magis respondet, quam prior sententia) abstractio 
ex sensationibus conceditur et intuitio Dei solum ideo postulatur, 
ut ad essentias metaphysicas transeamus, certe est superflua, quia 
iam abstracti one ad id pervenimus (th. 3). 

Corollarium : 

Experientia certum est ideoque ab ontologis etiam conceditur 
nos de illo intuitu directo Dei nihil scire. Ideo ab iis dicitur 
cognitio obscurissima, ita ut inde non habeamus intelligibilem 
scientiam de attributis divinis, ideoque beatitudo sequi non de- 
beat. Nunc negandum non est dari posse in mente nostra (in 
«peripheria conscientiae») cognitiones, quarum exsistentiam longo 
tempore invenire non possimus ; sed ut illae adesse dicantur, 
saltem postulatur, ut eorum effectus aliquis notus sit, qui aliter 
explicari non possit ; hoc vero ab adversariis non praestatur, ut 
ostendit refutatio suorum argumentorum. 

Scholion : 

Ontologi interdum provocant ad textus SS. Patrum vel etiam 
Scholasticorum, qui idem dixerint. Non quidem pertinet ad 
philosophum vindicare modum loquendi illorum auctorum. Ta- 
men historice dicendum est textus communiter allatos non pro- 
bare, quod intendunt. S. Augustinus eximit cognitionem intellec- 
tualem («scientiam») ab illa illuminatione. Porro Deus ab eo 
nunquam habetur ut obiectum intellectionis humanae, sed ut 
eius causa, ut fons, ex quo altissima obiecta promanant et illu- 
minantur. De intellectione «cognitionis ex rationibus aeternis» 

apud veteres Scholasticos iam vidimus. S. Thomas doctrinam 
ontolo^orum etiam expresse reiicit (in Boeth. de trinit. q. 1 a. 3): 
quidam dixerunt, qnod primum cpiod a mente humana cogno- 
scitur etiam in hac vita est ipse Deus, ct per hanc omnia alia 
cognoscuntur. Sed hoc aperte est falsum: quia cognoscere Deum 
per essentiam est hominis beatitudo, unde sequeretur hominem 
beatum esse. Et praeterea, cum in divina essentia omnia quae 
de ipsa dicuntur sint unum, nullus erraret circa ea, quae de 
Deo dicuntur, quod experimento constat esse falsum. 

Obiectiones : 

Obi. 1. Deus nobis intime praesens est; ergo anima nostra ad in- 
telligendum nata necessario eum intuetur. 

Resp. Dist. antec. : Qua creans, conservans, concurrens vel per 
suam immensitatem, conc. ; praecise qua obiectum nobis immediate 
intelligibile, nego. Pariter animae essentia cum suis habitibus non ob 
intimam praesentiam, innuo identitatem sibi perpetuo conscia est. 

Obi. 2. Deus ut finis noster ultimus necessario ante omnia a nobis 
appetendus est. Atqui non potest ante omnia appeti, nisi ante omnia 
cognoscatur. Ergo est primum obiectum intellectus nostri. 

Resp. Dist. mai. : Ante omnia, i. e. plus quam omnia alia a nobis 
appetendus est, conc. ; tempore prius, nego. Contradist. min. 

Obi. 3. Spiritus creati dependentia a Deo est maxima. Atqui est 
maior, si in intelligendo a Deo non solum pendet quoad exercitium 
Virtutis subiectivae, sed etiam quoad terminum primo intelligendum. 
Ergo hoc valet.':;». 

Resp. Dist. mai. : Dependentia hominis a Deo in cogitando tanta 
est, quanta absolute esse potest, etiam spectata omnipotentia divina, 
nego; tanta quantam spectata natura rerum et solidis argumentis 
deprehendimus, conc. (Urraburu). Contradist. min. Dependemus ab- 
solute et totaliter a Deo eo ipso quod subiectivus actus non fit nisi 
cooperante Deo. Et in hac praesenti natura, quam Deus nobis dedit, 
non continetur intellectio per essentiam. 

Obi. 4. Universalia sunt immutabilia et aeterna; atqui nihil tale 
est nisi Deus. Ergo qui universalia cognoscit, Deum cognoscit. 

Resp. Dist. mai. : Positive, in ordine realis exsistentiae, nega ; 
negative, quatenus semper et immutabiliter verum est, iis non inesse 
internam repugnantiam, conc. Contradist. min. 

Obi. 5. Ordo cognitionis nostrae correspondere debet ordini rerum. 
Atqui in ordine rerum Deus est primus. Ergo. 

Resp. Dist. mai.: Successio eadem esse debet, nego; nihil co- 
gnosci debet rebus proprium esse, quod hoc non sit, conc. 

Obi. 6. Secundum nos primum cognitum, ex quo reliqua cogno- 
scimus, est ratio entis. Atqui ratio entis est valde obscura. Ergo 
ex eo quod Deus dicitur primum cognitum, non debet esse omnium 
notissimus. 

Resp. D/sf. iiuti. : Primum cognitum, ex quo reliqua cognoscimus 
ut ex medio cognito, est ratio entis, nego ■ ex quo inchoatur cognitio, 
ut additione propriarum rationum perficiatur, trans. (<:f. th. 4). Dis/, min. : 
Ratio entis ut obiectum cognitionis reflexae (ut in On(ologia), tone.; 
quatenus est obiectum hic et nunc directe cognitum, nego , sic clarissi- 
mum est, ut prima principia. 

Obi. 7. Ultimum in assecutione est primum in intentione. Atqui 
Deus est ultimus finis noster, est ultimum in assecutione. Krgo est 
primum in intentione. Atqui Deus non potest esse primus in interi- 
tione, nisi cognitus. Ergo Deus est primum a nobis cognitum. 

Resp. Dist. mai. : In serie finalis causalitatis intentio finis prae- 
cedit intentionem mediorum (qua talium) et viceversa exsecutio me- 
diorum assecutionem finis, conc.; intentio finis praecedit alias cogni- 
tiones, quae non pertinent ad praesentem seriem causalitatis, nego. 
1 'ari ter dist. conseq. primum. Contradist. min. 

CAPUT III. 

De systemate scholastico quoad originem idearum. 

Introductio historica systematis Aristotelici. 

Stockl, Geschichte der Plulosophie des Mittelalters I 1864 — 
A. Schneidcr, Die Psychologie Alberts des Groflen, 1903. — Grabmann, 
Matth. ab Aquasparta, 1906. — Zetier, Die Philosophie der Gricchen, 
2. Teii, 2. Abteilung, 3 1879. 

Aristoteles de origine idearum completum systema non tradidit, 
sed solum brevissima quaedam indicia) quae a diversis diverso 
modo intellecta fuerunt. Compositum ex anima et corpore 
producit sensationem; determinatio venit ab oliiecto, quod est 
agens principale, quodque potentiam compositi determinat. Pro 
intellectu principium determinans est intelligibile. Potentia qui- 
dem intelligibile est omne id quod actu non intelligitur, qualia 
sunt obiecta sensibilia. Facultas cognoscitiva intellectiva cognoscit 
formas intelligibiles, quae respondent phantasmatibus, et quia 
haec a rebus causantur, ita res ipsas cognoscit. Id quod cogi- 
tatio continet, actu intelligibile dicendum est. 

Intellectus agens dicitur simplex, immutabilis, impassibilis, 
in esse suo corpori non alligatus, sine organo corporali, qui 
non cum corpore interit. Essentia eius in activitate intellectiva 
absolvitur. Praeter eum ponendus est intellectus possibilis, 
praeter illum qui omnia facit ille qui omnia fit. Secundum 
Theophrastum Aristoteles utrumque intellectum habet ut /poten- 
tias eiusdem animae. Etiam intellectus possibilis venit ab ex- 
trinseco, incorporeus est ac liber a corpore, aliter ac sensus. 
Contra intellectus quidam passivus (patheticos) est facultas com- 
positi. Intellectus possibilis est sola possibilitas cogitationum 
ct attingit omnia intelligibilia. 

Ex Commentatoribus Aristotelis nominandus est Alexander 
Aphrodisaeus, secundum quem intellectus agens non est facultas 
animae, sed Deus seu anima mundi, quae intellectum possibilem 
in individuis determinat ; ceterum etiam hunc putat esse dis- 
positionem materialem. 

Philosophi Arabes potissimum Alexandrum secuti sunt statu- 
entes intellectum agentem unum numero pro omnibus hominibus. 
Praeterea vocem «separatus» non iam intelligebant ut. inorgani- 
cum sed ut separatum ab individuatione seu universalem. In- 
tellectus necessario universalis est, ut universalia explicentur. 
Veteriores horum auctorum intellectum saltem possibilem pro- 
prium cuilibet animae concedebant ( Avicenna ), saepe eundem 
tamen phantasiae aequiparant. E contrario Averrhoes etiam in- 
tellectum possibilem ab individuis separat, ponendo unum eun- 
demque numero pro omnibus hominibus. 

Intellectus agens separatus ab anima idem munero in omnibus 
se communicat cum intellectu possibili. Ipse considerabatur ut 
ultima emanatio divina seu infima intelligentia separata, per 
quam formae intelligibiles decurrunt, ut tandem in intellectum 
possibilem hominum perveniant et ab illis cognoscantur. Intel- 
lectio eo fit quod intellectus possibilis se ad agentem convertit, 
ut ab eo species intelligibiles recipiat. Sed supponitur intellec- 
tum possibilem per phantasmata dispositum esse.: . 

Secundum Averrhoem ipse quoque intellectus possibilis univer- 
salis est, eo sensu ut pro omnibus hominibus unus numero sepa- 
rarim exsistat. Homo individuus non habet nisi intellectum passi- 
vum seu vim cogitativam, quae est facultas materialis. Quando 
homo per phantasmata dispositus est, intellectus ageris speciem 
intelligibilem abstrahit separando eandem a materia et efficiendo 
intelligibile actu. Tunc intellectus huic homini secundum hanc 
formam unitur. Quamvis omnes eodem intellectu cogitemus, 
inde non eandem scientiam habemus, quia phantasmata, e\ 
quibus formae intelligibiles abstrahuntur, in singulis diversa 
sunt. Non admittit Averrhoes immortalitatem personalem. 

Scholastici priores Augustinismo adhaerebant. Ita Guil. Pari- 
siensis: Intellectus possibilis in se ipso occasione phantasmatum 
efformat formam intelligibilem. Ipse reiicit intellectum agen- 
tem, (inia simplicitati animae repugnet. — - Alexander Halensis 
utrumque systema coniungit: formae intelligibiles in intel- 
lectu sunt abstractae, ortae ex cooperatione intellectus agentis 
et possibilis cum phantasia. Sed praeter hoc munus in effor- 
matione conceptus universalis intellectus agens adhuc aliud 
habet pro contemplatione mystica. Etiam apud S. Bonaven- 
turam intellectus agens praeterea est principium vere intel- 
ligens. 

Totum systema Aristotelicum ad hoc problema solvendum pri- 
mus transtulit /Ubertus Magnus. Contra Arabes ipse intellectum 
agentem et possibilem iterum animae restituit ut potentias rea- 
liter distinctas. Intellectus agens habet opera classica abstra- 
hendi, faciendi intelligibilia in actu seu universalia et illuminandi. 
Hoc modo phantasma universale redditur et in lumine intellectus 
agentis in intellectum possibilem influit. Intellectus possibilis 
formam obiecti cogniti recipit; sed formae seu essentiae rerum 
in eum immissae, quia materia individuante carent, universales 
factae sunt. Praeterea tamen et ipse intellectui agenti etiam 
functiones altiores concedit. 

S. T hornas in omnibus essentialibus magistrum sequitur doc- 
trinam ulterius evolvendo. Intellectus agens obiectum sensibile 
pri vat principiis individuam ibus, ita ut species intelligibilis uni- 
versalis in intellectum possibilem recipiatur. Intellectum passivum 
considerat ut facultatem sensitivam. 

Occam species omnes ut superfluas reiicit. Si obiectum cor- 
poreum non directe in animam agere posset, etiam speciem 
inteiligibiiem pariter immaterialem non producere posset. Patet 
tunc intellectum agentem sensu traditionali deseri. 

In posterioribus saeculis magis relinquitur quaestio, inim in- 
tellectus solos conceptus universales haberet. Facultas intellec- 
tiva iam soli intellectui possibili attribuitur. Secundum Suarez 
cognitio in eo est, ut communi activitate obiecti et principii 
cognoscitivi in hoc principio imago obiecti e Abnuetur seu species 
intentionalis. Inde sequitur actus cognoscendi, cuius terminus 
est verbum. In sensibus externis species immediate ab obiectis 
producitur, sed requiritur intellectus agens, qui speciem in in- 
tellectu possibili gignat. Ille iterum a phantasia determinatur, 
quae ei materiam activitatis suppeditat. 


§ 1. De specie intelligibili impressa. 

THESIS 8. Ex memoria intellectiva infertur exsistere 
species intelligibiles, quae intellectum ad actum suum 
determinent. 

Cf. pro sententia Scholasticorum communi Urrdburu Psych. 11 
328 -384: pro contraria Palmieri 11 471 sqq. 

Stat. Quaest. 1 . Cum cx probatis (in thesi 3, 6, 7) abunde 
constet et communissime admissum sit efformationem primae 
ideae sensationem supponere, ad ulteriorem quaestionem 
accedimus nmlto magis controversam, num tale phantasma 
ut determinatio intellectionis efficiendae sufficiat. Potestne 
intellectus supposita praesentia phantasmatis statim proprium 

actum producere, an ipse pro hac re prius interna modifica- 
tione complendus est? Systema communissime a Scholasticis 
receptum hoc alterum admittit; hoc censebant textibus Ari- 
stotelis inter se collatis melius respondere. Exsistimabant 
phantasma materiale in producenda idea spirituali cooperari 
non posse; idem postulare videbatur distinctio realis facul- 
tatum, ut una actuata non eo ipso alia ad actum expedita 
esset; pro aliquibus praeterea urgebat opinio de natura uni- 
versali primae ideae, quae ex phantasmate particulari non 
immediate produci posse videbatur. 

Hinc ponebant novam et altiorem facultatem requiri, in- 
tellectum sc. agentem, qui ope phantasmatis prius modifica- 
tionem superiorem in intellectu produceret, speciem nempe 
inteiligibiiem impressam, ut sic tandem ipsa idea rite ef- 
formetur. Juvat, seriem actuum in hac theoria ordinate 
proponere. 

2. Conspectus systematis scholastici de origine idearum; 

1) Obiectum primo agit in sensum externum producendo 
ibidem speciem impressam sensibilem (Psych. sens. 11). 

2) Facultas sensitiva per hanc speciem informata dein in 
se producit speciem expressam seu sensationem externam 
obiecti. 

3) Species sensibilis impressa (ut videtur) producit deinde 
in phantasia novam speciem impressam. 

4) Phantasia hac specie informata in se elicit speciem 
expressam propriam seu phantasma. Abhinc operatio li- 
mites sensibilitatis supergreditur. 

5) Intellectus agens, facultas quaedam spiritualis ope phan- 
tasmatis in intellectu possibili producit speciem impressam 
inteiligibiiem. 

6) Tandem hac informatus intellectus possibilis (qui est 
facultas cognoscitiva) elicit in se speciem expressam intelli- 
gi bilem seu ideam. 



sensitivae 

intellectivae 

Facultates: 

Sensus externus Phantasia 

Int. agens Int. possibilis 

j inconscii: 

Species i mpressa S p ec. impr. 

Spec. impr; intell . 

l conscii: 

Sensatio ext. Phantasma 

| Idea 


Theoria opposita diceret; Posita sensatione vel phantasmate 
eo ipso facultas intellectiva disposita et determinata est, ut de 



LIB. I. DE INTELLECTU. 


eodem obiccto ideam in se cfformet: sicuti omnibus fatentibus 
praesentia intellectionis in anima sufficit, ut voluntas statim 
actum appetitionis in idem obiectum ponat, neque ullo influxu 
determinante ab intellectu in voluntatem opus est. 

3. Primum, quod cx toto systemate tractamus, est quaestio 
de exsistentia specierum intelligibilium, sc. impressarum. 

Definitio : Species impressa est forma quaedam potentiam 
determinans, quodammodo assimilans et uniens cum obiecto 
atque adeo complens et foecundans potentiam ad actum 
cognitionis, dum obiectum abest, aut nequit per se ipsum 
immediate talia praestare. - - Est qualitas rcalis. - - Est spi- 
ritualis, quia inhaeret intellectui. — Imago rerum cogno- 
scendarum : nam huius cognitionem causat. Non est simili- 
tudo in essendo, sed solum in repraesentando; interdum 
enim est universale, quod entitative esse nequit. Tandem 
non necessario est imago formalis, sed sufficit imago vir- 
tualis, i. e. virtus ad formalem similitudinem in cognitione 
exprimendam. Species impressa ita potentiam determinat 
et complet, ut ex potentia et specie integrum et adae- 
quatum principium coalescat. 

4. Variae sententiae : 

a) Negant species impressas omnes praeter vetustiores 
quosdam Durandus, Aureolus, Occam, Biel; Cartesiu.s, Leib- 
niz, Reid, Malebranche. — Negant species impressas saltem 
intelligibiles praeterea Guil. Parisiensis, Henr. Gandavensis, 
Pontius, Ioann. Baco, Oviedo, Lessius; plures hodierni, ut 
Balmes, Tongiori, Palmieri, Mendive. Scotistae saltem pro 
cognitionibus intuiti vis species intelligibiles negant. 

Hae duae controversiae fundantur in rationibus valde diversis. 
Qui enim omnes species negant, premuntur generalioribus diffi- 
cultatibus metaphysicis vel criticis, quae hic ad nos non spec- 
tant, ut de impossibilitate mutuae actionis, vel saltem actionis 
in animam, vel ex eo quod secus sensatio mediata ideoque in- 
certa fiat. Qui vero speciem intelligibilem solum negant, hoc 
faciunt ex alia ratione probabili, quae hic examinanda est. 
Durandus illam sic exprimit: «In potentiis ordinatis obiectum 
praesentatur posteriori potentiae per actum prioris, sicut appetitui 
praesentatur suum obiectum videlicet bonum per cognitionem 
praeviam. Sed sensus et intellectus in nobis sunt potentiae 
ordinatae.» Similiter Liberatore: «simulatque obiectum aliquod 
in una potentia receptum est, eo ipso factum est praesens aliis, 
quae possunt operari circa idem» (Conoscenza intellettuale, 211). 

Ceterum haec cogitatio non ignota erat S. Thomae, qui ad 
obiectionem: «intellectus nequit cognoscere volitionem, quae in 
ipso non est», respondet : Hoc necessarium non est, dummodo 
idem subiectum habent, in eadem anima radicantur et unum sit 
principium alterius. Tunc illud quod in voluntate est, quodam- 
modo est in intellectu. 

b) Defendunt species intelligibiles Albertus Magnus, S. Tho- 
mas, Scotus, Suarez, Scholastici omnium scholarum com- 
munissime. Rationes autem horum auctorum sunt diversae. 
Priori tempore multi in hoc innitebantur, quod primitivae 
ideae necessario sint universales, ideoque ad eas produ- 
cendas phantasma particulare non sufficiat (Thomistae). Sed 
alibi (th. 4) sententiam, quae dicit singularia directe intelligi, 
probabiliorem esse cognovimus. Ideo prius argumentum 
nobis invocare non licet. — Recte Maher notat agi in hac 
re de hypothesi quadam scientifica, ideoque probabili. 

5. Aliqua pro exsistentia specierum afteruntur, quae facilem 
responsionem admittunt, ideoque nihil efficiunt. Ita aliqui argu- 
mentantur ex reali facultatum distinctione: nullam facultatem 
agere posse, nisi in ipsa, non solum in alia reali ter distincta 
determinationes omnes intrinsece adsint. Sed argumentum, nisi 
alia ei addantur, facile retorqueri potest in voluntatem, quae non 
intrinsece mutata tendit in obiectum, quod in alia facultate sc. in- 
tellectu praesens est; porro in intellectum ipsum agentem, qui 
pariter non intrinsece mutatus ope phantasmatis suum actum 
ponit. 

Alii probabilius insistunt in gradu essentialiter diverso: intel- 
lectus est essentialiter altioris ordinis quam phantasia; atqui 
forma complens intellectum debet esse eiusdem naturae; ergo 
haec nequit esse phantasma, sed accidens spirituale, quale est 
species intelligibilis (ita Scotus). — Sed etiam intellectus agens 
spiritualis completur per formam inferioris ordinis, ut speciem 
spiritualem producat. Item similis transitus haberi videtur ab 
accidentibus materiae brutae ad cognitionem sensibilem, quae, 
etsi certo sensu materialis sit, tamen sine dubio materiam essen- 
tialiter superat. Ergo ex eo solo quod phantasma essentialiter 
inferius est, nondum probari videtur intellectum non posse uti 
phantasmate, ut conceptus eliciat. Iramo in omni operatione 
causae principalis cum instrumentali similis ratio haberi videtur. 

Alii potius veram illam difficultatem urgent: non intelligi con- 
cursum phantasmatis. Certe phantasma intellectum possibilem non 
sola sua praesentia determinaret sine influxu causali; nam quid- 
quid est in effectu (in idea), debet esse in causa, quae tunc esset 
solus intellectus ex se indeterminatus. Quomodo autem alia ex 
Probes, Psycliologia. I[. 7 

parte actus organicus in actum spiritualem influere possit, nimis 
difficile intelligitur. — Sed iterum manet retorsio in intellectum 
agentem. Eodem sc. modo, secundum omnes obscuro, quo haec 
facultas spiritualis a phantasmate determinatur ad speciem im- 
pressam eliciendam, intellectus quoque possibilis dici poterit ab 
eodem phantasmate determinari ad speciem expressam eliciendam. 

6. Ut dicta complectamur : paritas cum intellectu agente Osten- 
dere videtur phantasma, etsi materiale et inferius, tamen suo modo 
cooperari posse ut determinationem facultatis etiam spiritualis, 
nisi ulteriora argumenta hoc excludant. Assertio, intellectum 
agentem facilius determinatione interna carere posse quam in- 
tellectum possibilem, positive probari deberet, ut thesirn positive 
stabiliat. 

Similiter paritas cum voluntate ostendit, ex praesentia deter- 
minationis etiam in distincta facultate aliam facultatem interdum 
sufficienter determinari ad proprium actum ponendum ; hoc fieri 
dicitur ob radicationem facultatum in eadem anima. — Praeterea 
etiam positivum factum constare videtur, quod omnem argumen- 
tationem ex indeterminatione facultatis refutat, sc. factum uni- 
tatis conscientiae. Omne factum psychicum eidem entitati sim- 
plici (eidem ego) praesens seu conscium est; hoc etiam valet de 
phantasmate, cuius pars conscia animae nota est. Atqui tunc eo 
ipso anima determinata esse videtur, ut etiam alios actus aliarum 
facultatum de illo obiecto noto ponat. Huius rei specialis solum 
casus est, quod secundum omnes ad intellectionem alicuius ob- 
iecti immediate sequi possit actus voluntatis in idem obiectmn. Ita 
iam multi auctores, ut Palmieri, Mendive, Liberatore. Hoc igitur 
factum unitatis conscientiae destruit illas rationes, quae ex ne- 
cessitate speciei in aliena facultate afferri possunt. Ut ergo ali- 
quid efficiamus, inquirendum nobis est, si forte etiam intra eandem 
facultatem species inconsciae requirantur; et hoc argumento nostro 
probare intendimus. 

7. Probatio peti solet ex memoria intellectiva. Ideo haec 
primo consideranda est. Exsistere memoriam vere intel- 
lectivam, i. e. species rememorativas spirituales, quae in 
sola anima conserventur, communis est persuasio. Aristo- 
teles pro hac re affert nos meminisse theoremata geome- 

! trica prius perspecta et reminiscentiam esse quoddam ratio- 

cinium. S. Augustinus idem enuntiat quoad leges arith- 
meticas; etsi verbis exprimantur, tamen haec verba in diversis 
linguis diversa non constituere essentiam identicam legum. 

Ut adversarius unus fere Avicenna nominatur, qui haec 
opponit: Memoria sensitiva possibilis est, quia species in 
organo retineri potest, quae non ideo iam cognita est. Contra 

in intellectu species retenta necessario perpetuo cognosce- 
retur. Proprie dictam scientiam tunc non haberemus; solum 
disceremus nos celerius convertere ad intellectum agentem 
(i. e. spiritum illum alienum), ex quo dein scientia in nos 
fluat. Patet suppositum huius theoriae emanatisticae non 
esse theoriam scientificam, sed fictionem. 

Non negamus memoriam intellectivam certam dependen- 
tiam a memoria sensitiva servare, pariter ac intellectiones 
a phantasmatibus pendent; sic explicatur defectus etiam al- 
tioris memoriae in morbis cerebri. 

In probatione thesis ita procedimus, ut in prima parte 
exsistentiam memoriae intellectivae statuamus, quae simul 
est lex psychologica non levis momenti; in altera parte 
inde cum magna probabilitate deducimus exsistere species 
intelligibiles impressas. 

PARS I. Datur memoria stricto sensu intellectiva, seu species 
rememorativae intelligibiles, quae memoriam sensitivam essen- 
tialiter superant. 

Argum. 1 . (Ex experientia.) Recordamur perpetuo facta 
suprasensibilia. Atqui haec reproductio non ex speciebus 
rememorativis sensibilibus deduci potest. Ergo datur me- 
moria vere intellectiva. 

Ad mai. Perpetuo recordamur actus proprios intellectus 
et voluntatis. Scimus theoremata geometrica, quae prius 
probavimus, et recordamur evidentiam, quam tunc habui- 
mus. In experimentis de ratiociniis (pag. 68sqq.) observa- 
tores indicare potuerunt, quae cogitaverint et cum quanam 
evidentia. Habemus poenitentiam de actibus malis libere 
admissis, quod factum voluntatis fuit. Praevidemus futuras 
nostras actiones ex experientia in praeterito acquisita. 

Ad min. Posset quis obiicere facta etiam suprasensibilia 
per phantasmata concomitantia exhiberi, quae sola in me- 
moria sensitiva retineantur et inde reproducta accommo- 
datas intellectiones producant. Sed hoc saepe impossibile 
est. Nam 1) saepe recordatio cogitationum rectitudine, 
celeritate, ambitu recordationem phantasmatum longe su- 
perat. Si reflectendo seriem cogitationum modo habitarum 
reproduco, saepe certissime recordor cogitationes ipsas, sed 
non iam scio verba vel phantasmata, quae tunc praesen- 
tia fuerant (id quod observatores in experimentis saepe 

7 * 

fatentur). Similiter in rcproductione post longius intervallum 
Biihler saepe invenit cogitationes recte reproduci, quando 
phantasmata et vocabula non tenebantur vel immo falsa 
substituebantur. 

Notum est historiam vel textum lectum multo diutius 
secundum contextum cogitationum reproduci posse, quam 
secundum verba vel alia phantasmata tunc habita. In omni 
tali rcproductione semper cogitationes inventae sunt ut for- 
tissimum vinculum, quod phantasmata coniungcret, ita ut 
difficile sit reproducere id, quod non cogitationibus con- 
iungatur. Nota est ingens superioritas «memoriae logicae» 
quae dicitur, supra memoriam mechanicam. Ergo repro- 
ductio cogitationum non ad reproductionem phantasmatum 
reduci pbteSt.ufivvf fip.v 

2) Immo ex natura sua associatio verborum sensitiva 
nunquam sufficit ad reproductiones cogitationum, ratio- 
ciniorum, theorematum. Nam vocabula reproducta non in- 
telliguntur (sunt soni sine sensu), nisi cum illis reproducatur 
sua significatio, i. e. cogitationes cum illis associatae. Ergo 
associationes inter verba et significationem intellectualem 
exsistere debent, quae proinde necessario sunt intellectivae. 
Hoc ultimum iam solum exsistentiam memoriae intellectivae 
certo demonstrat. 

Argum. 2 . (Ex necessitate memoriae pro anima separata.) 

Certe supponi debet animam in statu separationis memo- 
riam habere seu facultatem retinendi experientias habitas; 
haec autem absente corpore necessario est spiritualis. Nam 
aliter ob naturam suam mancam perpetua subsidia externa 
postularet, sc. species infusas, quae priorem vitam ei re- 
producerent; immo ipsos novos actus vitae separatae non 
recordaretur, nisi per novas semper species infusas. Tunc 
autem imperfectior esset, quam in hac vita, ubi saltem in- 
directe (per memoriam sensitivam) priora reproducere potuit; 
haec autem omnia, ut patet, incredibilia et statu perfectionis 
indigna sunt. 

Atqui admitti nequit intellectum in uno statu separationis 
habere totam aliquam facultatem, innixam certe essentiali 
suae naturae, quae in alio statu (unionis) prorsus deessct. 
Nam facultas non est actus praeteriens, sed ex essentia 
animae emanans vel eidem identica. Ergo haec facultas 

memoriae intellectivae spiritui iam ante separationem con- 
venit. 

Argum. 3. (Ex teleologiai) Secus anima secundum superiorem 
sui partem nullam vere scientiam acquireret, ideoque physice 
non perfectior fieret ; sed tota perfectio interna esset in memoria 
sensitiva, unde intellectus suam scientiam semper mutuaretur. 
Atqui incredibile est facultatem intellectivam minus potentem 
esse ad propriam perfectionem augendam, ad habitum cognosci- 
tivum, quam sensitivam. Nam in hac re ab omnibus ponitur 
essentia vitae creatae, ut ens vivens actionibus suis interne eve- 
hatur ad maiorem perfectionem; hic est sensus illius «actionis 
immanentis», iam pro vita vegetativa et sensitiva. 

Corollarium : 

Memoria intellectiva non dicitur ab intellectu realiter distingui, 
etiam ab illis auctoribus, qui alibi potentias realiter distinctas 
defendunt. Nam (S. Thomas) eiusdem est potentiae species re- 
tinere et primo recipere. 

PARS II. Admittendae sunt species intelligibiles impressae. 

Argum. Ut de relationibus intellectionum indicemus, 
melius a statu clariore sensationis incipiendum est. 

1. Ouomodo sensatio pendet a sua causa proxima? 

a) Sensatio externa a specie impressa pendet in dura- 
tione et aliis proprietatibus, ita ut sit ens prorsus dependens, 
cuius «causa in fieri et conservari» haec species impressa est. 

b) Sensatio reproducta seu phantasma fit ex specie re- 
memorativa, quae mutatur in speciem impressam phantas- 
matis. Haec autem iterum dicenda est etiam causa in con- 
servari pro phantasmate, a qua igitur perpetuo producatur. 

Nam sensatio externa et phantasma secundum internam 
suam naturam sunt essentialiter idem et solum gradualiter 
diversa, ut intensitate et duratione. Tunc autem incredibile 
esset sensationem externam tam labilem esse, ut quolibet 
momento de novo produci postulet, debile vero phantasma 
in se stare et perseverare. 

2. Hoc transferendum iam est ad intellectiones. 

a) Pro intellectione reproducta, ut patet, non sufficit species 
rememorativa (intelligibilis), quae semper adest, sed ex hac 
fieri debet species impressa (intelligibilis), quae sit ratio suf- 
ficiens pro ortu huius intellectionis. Eadem, ut patet, ac- 
cidens spirituale est, cum agatur dc processibus mere spiri- 
tualibus, qui in anima quoque separata fieri possunt. Nunc 

autem iterum, sicuti in phantasmate, dicendum videtur hanc 
speciem impressam esse intellectionis causam in conservari 
quoque, non solum in fieri. 

Nam hoc concludere licet ex perfecta analogia cum phan- 
tasmate ; uterque actus est cognoscitivus, et subiective spec- 
tati saepissime distingui non possunt (si e. g. obiectum 
cognitum est sensibile); porro modus dependentiae a volun- 
tate idem apparet, quia ab illa pariter solum indirecte pen- 
dent. Neque dici potest ideam forte a phantasmate regi, 
quod manente eadem idea satis variare potest. Hinc causa 
quae determinat proprietates ideae reproductae etiam hic 
dicenda est extra conscientiam esse, ideoque species iterum 
impressa. Etiam idea reproducta est ens similiter debile 
ac phantasma, quod perpetuo aliunde conservari debet, a 
specie se. impressa intelligibili. 

b) Tandem autem eodem iure postulandum est intellec- 
tionem quoque primam, quae certe non est intrinsece aliud 
essentialiter ens quam intellectio reproducta, sed parem 
dependentiam habebit, eandem causam proximam habere, 
sc. speciem impressam intelligibilem. Ergo ponendum est 
actum intellectivum semper causari ab accidente spirituali, 
quod sit causa immediata et permanens actus; seu dantur 
species intelligibiles impressae. 

Corollarium : 

Ex hac probatione cum eadem probabilitate simul sequitur nul- 
lam cogitationem ex alia sequi, quin prius excitentur species im- 
pressae cohaerentes. Ortus intellectionis cx phantasmate non 
igitur est casus singularis, sed idem interventus speciei intelligi- 
bilis tunc totum cursum cogitationum pervadit. Hoc certe nulli 
experientiae contradicit. Contra subtilior inquisitio ostendit etiam 
plurima elementa conscia se interponere, cum simplex series; co- 
gitationum in loquente peragi videtur, 

ASSERTUM. Idea primitiva non est mera receptio acci- 
dentis in intellectu (possibili), sed vera operatio intellectus in- 
formati a specie impressa intelligibili. 

i. Idea est vera operatio intellectus. 

Aliqui obiiciebant intellectum possibilem esse potentiam 
mere passivam, ideoque spectem impressam esse solam cau- 
sam ideae. — Sed vocabulum potentiae passivae ita intelli- 
gendum est, ut intellectus ex se solo nihil sit in ordine 
intelligibilium, id quod eius activitatem non negat. Intel- 

lectus recipit ab extra, sed informatus a specie ipse tunc 
agit (Suarez). Nam intellectum possibilem omnino agere 
posse patet ex cius actibus posterioribus. Certe comparare, 
judicare, concludere sunt verae operationes intellectus, cum 
phantasia harum perfectionum potens non sit. Iam Scotiis 
memorat habitus intellectuales, entia rationis, indicia falsa, 
quae non ab alio fieri possunt. 

Neque etiam idea primitiva est mera receptio ab extra. 
Nam a) hoc includitur in probatis de specie intelligibili. 
Species est proxima causa ideae et quidem causa in con- 
servari, quae ideam quasi perpetuo de novo producit, et 
ipsa accidens intellectus est. Ergo idea non ab extra in- 
tellectui imprimitur, sed fit ab aliquo accidente ipsius in- 
tellectus. Atqui quod ab accidente intellectus fit, dicen- 
dum est ab ipso intellectu fieri, non solum per denomina- 
tionem, sed vere effective. Nam tale accidens concipiendum 
est ut modus facultatis, qui non propria virtute alium mo- 
dum producit; sed facultas (vel anima) interne per speciem 
modificata ideam in se producit. 

b) Idem sequitur ex diversa natura utriusque accidentis. 
Idea enim est specie essentialiter superior ut actus vitalis 
et cognoscitivus (Suarez). Illa praestantia igitur repetenda 
est ex natura facultatis (intellectus), quae modificata a specie 
extrinsecus impressa illud altius ens producere potest. 

2. Totalis causa ideae eliciendae est obiectum in specie re- 
lucens et anima simul. Anima enim sola non explicaret diversi- 
tatem actuum pro diversitate obiecti (Scotus). Urrabv.ru : Com- 
munis sententia (Thomistae, Scotistae, Suarez) asserit ex potentia 
et specie integrum et adaequatum principium coalesere. Suarez: 
Quamvis species habeant suam veluti partialem vim et activi- 
tatem, intellectus tamen est, qui praecipue influit in actum per 
propriam et intrinsecam vim activam suam, hoc enim est de in- 
trinseca ratione actus vitae (dist. 29, s. 2, n. 2). 

Accuratius Scotus: Utraque causa propriis viribus cooperatur, 
quamvis sint inter se subordinatae. Pro cooperatione unitas or- 
dinis requiritur. Si obiicitur aliquid non in se ipsum agere posse, 
hoc valet in agente univoco, quod in passo eandem formam pro- 
ducit, (piam in se habet. Agens aequivocum vero non forma- 
liter, sed virtualiter tantum est id quod passum fiet (seu quod 
passum est formaliter in potentia). Quando ergo motus fit ad 
novam ubicationcm, haec, ut patet, nequit esse in principio ac- 
tivo. — Intellectus in cooperatione est pars principalior, et ef- 

fcctui virtualiter similis est, quia agens principale est agens aequi- 
vocum; species effectui formaliter similis est (Oxon. lib. i, dist. 3, 
q. 7). Urraburu : Species dici potest principium effectivum et 
formale sub diverso respectu; effectivum respectu actus cognitionis, 
formale respectu potentiae. Suarez: Quod species inferioris na- 
turae est quam intellectus, secundum communem sententiam non 
impedit, quominus ut instrumentum cooperetur. Instrumentum 
in effectu aliquid tangere dicitur, quod ipso perfectius non est. 
Subordinatio enim speciei ad potentiam non ita fit, ut species 
sit sola proxima causa effectus; sed ex specie et facultate instru- 
mentum totale constituitur, quod immediate actum elicit. 

Scholion : 

De natura metaphysica actus cognitionis notant auctores: S.Tho- 
mas (De pot. q. 8, a. 1): «Differt autem (conceptio intellectus) ab 
actione intellectus, quia praedicta conceptio consideratur ut ter- 
minus actionis et quasi quoddam per ipsam constitutum. Intel- 
lectus enim sua actione format rei definitionem. Haec autem 
conceptio intellectus in nobis proprie verbum dicitur.» — Fusius 
Scotus (Oxon. lib. 1, dist. 3, q. 6); Actus intellectionis (similiter 
volitionis) non est stricte loquendo actio physica, sed potius 
qualitas, seu ultima perfectio naturae absolutae operantis. Haec 
operatio cum actione hoc quidem commune habet, quod sint 
perpetuum quoddam fieri, et quod habeant obiectum. Sed in 
hoc differunt, quod sola actio producit terminum realem, quod 
in intellectione non habetur; operatio immanens est potius ipse 
terminus ultimus. Hinc formaliter cognitio non fit per actionem, 
sed quatenus qualitatem ut formam habemus et recepimus. Non 
autem intelligimus, in quantum aliquid producimus. (Scotus :) 
Si Deus in nobis intellectionem produceret et intellectui im- 
primeret, sic intelligeremus. 

Actus intellectionis ipse sane producitur (per actionem im- 
manentem), vel, ut Aristoteles accuratius loquitur: intellectus 
noscens horum (obiectorum) producitur. In omni porro intel- 
lectione formatur verbum mentale, quo obiectum praesens fit, 
quod in se non est. 

Obiectiones : 

Obi. 1. Contra Partem I. (Avicenna.) Memoria potest esse sensus, 
non vero intellectus. 

Resp. Nego asseri. 

Prob. asseri. In organo sensus servari potest species, ita ut non 
cognoscatur, quia organum non cognoscit ; contra intellectus non habet 
organum ; hinc species in intellectu servari deberet, ideoque perpetuo 
cognosci, quod tamen experientiae contradicit. 

Rcsp. Non ideo species iam cognoscitur, quia in facultate cogno- 
scitiva utcunque servatur. Etiam in intellectu ponuntur habitus, qui 
non ideo immediate et perpetuo cognoscuntur, sed solum ex proprie- 
tatibus actuum (ex maiori facilitate) deducuntur. Sola species expressa 
est conscia, non autem aliae ut impressa et rememorativa. 

Obi. 2. Contra Partem 11. (Palmieri.) Repraesentatio obiecti in intel- 
lectu per speciem impressam aut est vitalis: tunc est cognitio; aut 
non vitaliter procedit ab intellectu cognoscente: tunc intellectus se- 
cundum esse physicum citra actum vitalem repraesentat obiectum cum 
eo modo se habet ; sed quomodo esse physicum repraesentat in se 
ipso formaliter e. g. circuli essentiam? 

Resp. Species impressa non est vitalis, si per hoc intelligitur co- 
gnitio. Est ergo qualitas quaedam inconscia, entitative singularis, 
repraesentative forte universalis. Hoc non magis mirum est, quam 
est in specie rememorativa, quae etsi ens singulare etiam theoremata 
geometrica repraesentare potest. 

Obi. 3. Haec imago virtualis seu species producitur ad praesen 
tiam obiecti tamquam exemplaris. Ergo est cognitio ipsa (Palmieri). 

Resp. Nego antcc. Ut postea probabitur, secundum sententiam 
communiorem potius a vi spirituali producitur cooperante phantasmate 
ut instrumento, sed inconscio modo. 

Obi. 4. (Palmieri.) Haec species deberet ipsa primo cognosci et 
per eam cognitam acquiri notitia obiecti. Nam est per se intelligi- 
bilis, quia est ens et immateriale ; est immediate coniuncta intellec- 
tui, qui per ipsam determinatur ad actum. Ergo nisi sit ens, quod 
suis auctoribus oboediat, et, quia nolunt illud ab intellectu videri, eva- 
dat reapse ipsi invisibile, rerum naturae postulant, ut ipsa immediate 
et primo cognoscatur. 

Resp. Nego asseri. Ad probat. Retorqueo contra speciem re- 
memorativam, quae pariter est intelligibilis, immaterialis, intellectui 
coniuncta, et tamen non immediate cognoscitur, sed solam causam 
intellectionis intrat. 

Inst. Similis fuerat ratio Durandi : Si species est imago rei et per 
eam res cognoscitur, cognitio fit eo quod per aliud repraesentativum 
potentia cognoscitiva fertur in alterum ; iam vero omne istud, per 
quod tamquam repraesentativum potentia cognoscitiva fertur in alterum, 
est primo cognitum ; sed species non est prius cognita. 

Resp. Potentia per speciem fertur in aliud eo sensu, quod species 
est concausa efficiens; talis autem cognita esse non debet. Non vero 
fertur in speciem, ut in obiectum cognitionis. 

Obi. 5. Si darentur species in intellectu, deberent perpetuo con- 
servari. Atqui tunc explicari non potest oblivio. Ergo non dantur. 

Ad mai. Non possunt corrumpi ex defectu intellectus, qui est in- 
corruptibilis; neque ex conflictu contrarii, quod non habent; neque ex 
defectu causae conservantis, sc. Dei. 

Resp. Nego min. Oblivio fit ex defectu conditionis requisitae, 
quae in hoc statu est memoria sensitiva. Nulla in intellectu excitari 
potest species, quin simul evigilentur quaedam species sensitivae; 

connexio eadem est quae mter ideam et phantasma,. Ceterum com- 
munis oblivio non m eo fundatur, quod species rememorativae’ dis- 
paruerint, sed in eo solum, quod non ad libitum ordinariis modis 
reproduci possint. Nam hypermnesia in febri vel periculo vitae de- 
monstrare videntur species destrui non posse. 


§ 2. De intellectu agente. 

THESIS 9. Effectio speciei intelligibilis impressae pro- 
babilius ascribitur intellectui agenti. 

Stat. Quaest. i. Secundus gressus inquisitionis est de- 
terminare, quaenam causa speciem intelligibilem producat. 
Cum species intelligibilis sit accidens facultatis spiritualis, 
iure quaeritur, num hoc a phantasmate (organico) solo pro- 
duci possit. Scholastici communissime hoc negant et in 
productione speciei postulant vim quandam activam animae, 
quae, quia ad intellectionem parandam inservit, «intellectus 
agens» vocatur. Urraburu : Hanc sententiam Aristotelis 
uno agmine tenent omnes et veteres et recentiores Peripatetici 
et Scholastici, qui species intelligibiles propugnant. Hur- 
tado contra asserit species impressas immediate a Deo pro- 
duci, cum et obicctum et phantasma ut materiale nullo 
modo in spirituale agere possint. Plures praeterea proba- 
tionem pro intellectu agente solum probabilem reputant, 
dicentes ad originem specierum sufficere phantasma cum 
generali activitate naturae intellectivae. Similiter Donat. 

2. Expositio accuratior sententiae communis. Intellectus 
agems non est facultas cognoscitiva, sicut intellectus possi- 
bilis ; sed unicum eius . munus est efficere species intelli- 
gibiles, in qua re agit transeunter, non immanenter, i. e. pro- 
ducit speciem non in se, sed in intellectu possibili. 

Intellectus agens dicitur «abstrahere speciem ex phantas- 
mate ». Haec non est abstractio illa reflexa ab omnibus 
agnita, qua intellectus cognoscitivus ex obiectis singularibus 
cognitis universalia efformat, omittendo notas individuantes 
prius explicite cognitas. Sed est abstractio quaedam di- 
recta nova et sui generis, sc. processus, quo species intelli- 
gibilis impressa inconscia efformatur. Abstractio illa in- 
tellectus agentis bene illustratur actione solis illuminantis : 
est ille semper illuminans actu obiecta, quae ipsi praesentia 
sunt; sed ex omnibus, quae in obiecto sunt, sensibilis red- 
ditur solus color, qui est obiectum visus, non redduntur 

sensibiles aliae qualitates, «a quibus proinde color per lu- 
cem abstrahi dicitur» (Palmieri). 

Vox abstractio praecipue convenit cum sententia Tliomi- 
starum, in qua prima intellectio intuitiva non est rei singu- 
laris, sed universalis. Ideo supponunt iam speciem impressam, 
ex qua prima intellectio immediate deducatur, non repraesen- 
tare nisi universalia. Iinmo haec sententia eis est principalis 
ratio asserendi exsistentiam speciei intelligibilis et intellec- 
tus agentis, quia phantasma singulare non possit propria 
virtute speciem universalem producere. Sed etiam illi auc- 
tores, qui hanc opinionem non amplectuntur, terminum abs- 
tractionis speciei retinent, quia spiritualis entitas speciei, 
etsi repraesentet obiectum in phantasmate relucens, ma- 
terialitate tamen phantasmatis spolietur. Notum est auc- 
tores scholasticos saepe aliquod nomen usitatum retinere, 
quamvis ei significationem satis diversam a priori tribuant 
(ut vidimus agentes de cognitione ex rationibus aeternis). 
Hodiernae tendentiae magis conveniret id non vocare abs- 
tractionem, cuius effectus est imago concreta et individua; 
sed potius loqui de efformatione speciei intelligibilis. In 
probatione ut semper abstrahimus ab assertione universali- 
tatis speciei. 

3. In oppositione ad agentem «intellectus possibilis" est 
virtus cognoscitiva spiritualis seu id quod vulgo nomine 
intellectus venit; vulgus enim non novit intellectum agen- 
tem, sed tantum cognoscentem. Possibilis dicitur, non quasi 
non sit realis facultas, sed quia de se est in pura potentia 
(tabula rasa) ad omnes actus inteliigendi. 

Argum. 1. (Ex modo directo ab str actionis.) 

Phantasia est facultas organica, species intelligibilis est 
accidens spirituale (a materia intrinsece independens). At- 
qui admittendum non est accidens organicum (etsi interim 
supponatur soluin agere posse) propria vi agens in sub- 
stantia spirituali directe aliquod accidens producere. Ergo 
accedere debet alia vis spiritualis seu intellectus agens. 

Ad min. Quando e. g. corpus externum animae humanae 
motum tribuit, hoc nullatenus fit directe ei motum im- 
primendo, sed solum indirecte; motus enim corpori humano 
directe impressus propter unionem substantialem etiam ab 
anima accipitur («movetur per accidens», ut dicunt). In 

praesenti vero casu accidens inferius organicum ratione sui 
et directe in anima spirituali accidens produceret, non ita 
ut anima propter unionem aliquod accidens corpoii impres- 
sum etiam in se accipiat. 

Nota. Non procedit argumentum cx principio causalitatis, ut 
accidens organicum dicatur accidens spirituale essentialiter su- 
perius producere non posse. Ad hoc enim responderi posset, 
superioritatem speciei intelligibilis non consistere in intrinseca 
sua natura (nam species non altius obiectum repraesentat, quam 
phantasma; imnro ipsa ne cognitio quidem est, quod est phan- 
tasma) ; sed superioritatem solum valere ratione subiecti (spiri- 
tualis). Hoc autem possibile esse, sicuti in motu videtur, qui a 
corpore externo ut causa totali tandem animae imprimitur. Nos 
igitur hic potius procedimus ex modo huius impressionis. 

Argum. 2. Si dicitur phantasma speciem intelligibilem 
producere, hoc non ita intelligi debet, ut accidens labile 
cognitionis, quod ipsum perpetuo produci postulat, putetur 
propria vi aliud accidens stabilius (speciem) producere posse, 
sed solum ita, ut facultas phantasiae suo phantasmate in- 
structa speciem producat. Atqui phantasia organica aut 
compositum solum nunquam effectum mere spiritualem pro- 
ducit, sed aut corporalem, ut in motu spontaneo fit, aut 
compositum, seu interne a materia dependentem. Ergo alia 
causa requiritur ad speciem eliciendam, sc. intellectus agens. 

Schfllion i: ) ; 

Intellectas agens omni homini proprius convenit. Plures com- 
mentatores Aristotelis statuerant intellectum agentem numero unum 
pro omnibus hominibus ut substantiam quandam separatam. Sic 
Theophrastus, Themistius, postea Arabes. Pro hac doctrina illum 
textum afferebant : intellectum agentem semper agere, quapropter 
Alexander eundem cum Deo aequiparabat (Stiarez). Apud Arabes 
ob tendentias Platonicas intellectus agens divinae naturae seu 
emanatio divina esse dicebatur; accedebat quod lingua Arabica 
non distinguebat voces separatum et separabile ,• hinc legebant: 
intellectus agens est separatus, aeternus, immortalis (Horten). Alia 
fundamenta huius sententiae recenset fe. Thomas, qui hanc contro- 
versiam fuse tractat et sanam doctrinam invicte stabilivit : Arabes 
putabant intellectum non posse esse corporis formam ; secus nihil 
cognosceret sine materia ideoque formas solum ut materiales etc. 

Contra hanc theoriam breviter: i) (Suarez:) Intellectus agens 
considerari debet ut potentia animae; nam anima ex se intelli- 
gendi capax, ex se quoque media ad intelligcndum necessaria 
possidere debet. - 2) Intellectus in sensu Arabum esset imitatio 

theoriae de illuminatione divina; haec quidem, ut vidimus, non 
in se repugnat, sed scicntifica non est, si explicatio per vires 
naturales animae fieri potest; id quod contendimus. — ■ 3) Innuo 
de possibilitate huius theoriae iure dubitare licet. Certe emanatio 
sensu pantheistico repugnaret. Sed etiamsi eius loco solum po- 
nitur intelligentia creata, tamen eius proprietates incredibiles 
manent. Quod sc. hic spiritus in omnibus simul hominibus omnia 
phantasmata videat et aptas species ad quamlibet producat, ut 
quilibet homo dein ad ideas suas veniat, videtur vis fere infinita, 
quae cum creatura non componi potest. 

Scholion 2: 

Eadem unitas numerica etiam pro intellectu possibili a commen- 
tatoribus quibusdam statuta est, ita ut unica substantia separata 
pro omnibus hominibus exsisteret, et singuli solum intellectum 
passivum seu vim cogitativam propriam tenerent. Ita Averrhocs : 
vis cogitativa dat homini suam superioritatem supra bruta; ipsa 
comparat obiecta individualia, praeparat phantasmata pro activi- 
tate intellectus, continet habitum scientiae. 

Contra hanc theoriam commenticiam, quae ut vera doctrina 
Aristotelis praetendebatur, S. Thomas plurima affert, maxime 
etiam illa quae demonstrant theoriam Aristoteli contradicere; 
hoc modo egregie ostendit sanam philosophiam cum doctrina 
Aristotelis optime concordare. Tales contradictiones inter alias 
sunt: Homo tunc non essentialiter brutum superaret, quia su- 
prema activitas propria esset activitas phantasiae. Non enim homo 
activitatem intellectualem possideret, sed aliud ens. — Non es- 
sent diversi numero homines, sed diversa animalia. Nam homo 
definitur per supremum suum actum, qui est intelligere. Intelli- 
gere vero est actus immanens, qui ut perfectio in agente manet. 
Intelligere ergo pro omnibus hominibus numero unum esset. — 
Veram scientiam, quae conclusiones universales continet ideo- 
que in phantasia non invenitur, omnes homines non haberent 
nisi unam numero. 


Patet in hac doctrina omnia neganda esse, quae de vita ho- 
minis intellectiva probamus; neque homini conveniret proprius 
intellectus, neque voluntas propria, neque immortalitas personalis, 
ut Averrhoes fatetur. Hinc eo quod suo loco has veritates pro- 
bamus, implicite theoriam reficimus. AAra vita intellectiva ho- 
mini deesset, sed eam spiritus separatus occasione phantasmatum 
in homine in se solo formaret. Participatio hominum cum ideis 
huius intelligentiae alienae absurda est, quia potentia intellectiva 
propria carerent ideoque potentes non essent ideas recipiendi; 
similiter ut canis intellectiones domini nunquam ut tales re- 
cipiet. — Simplicissima via refutationis profecto est provocare 
ad certissimum fontem factorum, ad conscientiam ; nam omnis 

homo propriorum actuum ut suorum sibi conscius est, intellec- 
tualium pariter ac sensitivorum itemque identitatis proprii '?,?» 
in iis omnibus. Cognoscimus intuitive nostra ratiocinia cum sua 
evidentia et volitiones liberas. Nunc certo quilibet formaliter 
intelligit sua facultate intellectuali et actus in se habet, Nigo pro- 
prius intellectus ut facultas eliciendi proprios actus intellectuales 
omni dubio clarior est. 

Obiectiones : _ 

Obi. 1. Sicut se habet sensus ad sensibilia, ita se habet intellectus 
ad intelligibilia. Atqui non ponitur sensus agens ad producendam 
speciem impressam. Ergo neque ponendus est intellectus agens. 

Resp. i) Aut species impressa sensibilis consideratur ut accidens 
mere materiale (ut fecimus in Psych. sens. th. n), tunc nulla adest 
naritas : ipsa a corpore externo facile producetur, minime vero species 
lntelliyibiiis spiritualis a phantasmate, ut ostendunt argumenta. 2) Aut 
species sensibilis putatur dispositionem psychicam complecti (ut species 
rememorativa) : tunc iure negatur a corpore solo produci posse, se 
vis activa animae sensitivae cooperari putanda est. Talis emm dis- 
positio participaret cum cognitione m eo,, quod alia repraesentat at 1 
ipsa entitative est, ideoque sane accidentia mere corporalia essentia htei 
superaret In hac igitur sententia (minus probabili) sensus quidam 
agens admittendus videtur. .(UUV 

Obi. 2. Cognitio sensibilis secundum communem doctrinam de- 
terminat sola sua praesentia intellectum agentem ad suum actum. At- 
qui tunc nulla est ratio, cur non eadem cognitio sensibilis determinet 
intellectum possibilem sola sua praesentia aci agendum. Ergo intel- 
lectus agens superfluus fit. (■(■(■»:(:. 

Resp. Cone, mai., si praesentia intelligitur ut concausau: Mmor ;; 
aut dicit 1) intellectum possibilem statim sine specie impressa ad 
ideam pervenire posse; tunc nego min. ob argumenta prioris thesu 
pro exsistentia speciei intelligibilis ; 2) aut intendit speciem impressam 
ab ipso intellectu possibili produci ; tunc non est contra praesentem 
thesim, quia hic nondum asseritur realis distinctio intellectus agentis 
et possibilis. Qui eosdem realiter identificaret, diceret hanc reali- 
tatem vocari intellectum agentem, in quantum munus habet produ- 
cendi speciem intelligibilem. 

Obi 3 Nemo dat quod non habet, aut eminenter aut formaliter. 
Atqui intellectus agens non habet species intelligib.les, neque emi- 
nenter neque formaliter. Ergo non potest dare spec.es intellectu, 
possibili. 

Resp. Dist. min. : Non intellectus agens solus illas aliquo modo 
habet, cone. ; non causa totalis constans ex intellectu agente cum phan- 
tasmate, nego. Pariter dist. conseq. 

Obi. 4. Intellectus agens aliunde determinari debet ad agendum 
circa phantasma; nam non semper actu abstrahit species. Ergo et 
intellectus agens est in potentia et prom novus invehendus est, e , 
porro (Palmieri). 


Resp. Dist. culee. : Determinari debet per impressionem in se 
receptam, nego ; per coniunctionem phantasmatis, per quam causa 
completur, cone. 

QUAESTIO ANNEXA: De illuminatione phantasmatis seu 
de activitate intellectus agentis in phantasma. 

Celeberrima facta est illa metaphora, intellectum agentem «illumi- 
nare phantasma»; haec ad Aristotelem reducitur, qui intellectum 
agentem lumini comparat. Intellectus agens se habet ad intelligi- 
bilia, sicut lumen respectu colorum. Sine lumine colores sunt 
solum potentia visibiles, lumen eosdem actu visibiles facit. Ita 
obiecta, quae de se sunt solum potentia intelligibilia, per intellec- 
tum agentem actu intelligibilia fiunt. Disputabatur igitur, quo 
sensu haec illuminatio phantasmatis intelligenda sit. 

1. Aliqui Thomistae defendunt «formalem illuminationem»; in- 
tellectus agens in phantasma imprimit aliquam formam vel lumen 
ipsi inhaerens, quo habile reddatur ad speciem intelligibilem 
producendam. Aliqui recentiores (Hugon, Gredt) hoc ita restrin- 
gunt, ut dicant accidens spirituale phantasmati saltem transeunter 
(per modum «entis vialis») imprimi posse. 

2. Alii (ut Caietanus) docent: ex assistentia extrinseca in phantas- 
mate apparet quidditas rei materialis, quin appareant notae in- 
dividuantes. — Hae duae sententiae commune habent, ut phantasma 
putetur intrinsece elevari, aliquo modo spirituale reddi. 

Sed facile patet, sic impossibilia asseri; 1) Nam lumen illud 
phantasmati impressum aut materiale est aut spirituale ; si prius, 
relinquit phantasma materiale, neque illud magis idoneum reddit 
ad producendam speciem. Si spirituale, non potest: in phantas- 
mate materiali recipi, quin eo ipso desinat esse spirituale; nam 
quod in ente materiali recipitur, est certe materiale. Neque iuvat 
hoc ad breve momentum restringere ; certe lapis etiam per breve 
momentum non cogitare potest. 

2) Neque videtur, quomodo phantasma per intellectum agentem 
ita elevetur, ut sola quidditas materialis appareat, non iam notae 
individuantes. Nam phantasma notas individuantes essentialiter 
continet. -- Ergo illuminatio phantasmatis intelligi nequit ut actio 
praevia, sed phantasma ut est pro producenda specie impressa 
inservire debet. 

3. Ideo alii (ut Capreolus) ponunt «illuminationem radicalem» : 
eo ipso quod phantasma in eadem anima radicatur ac intellectus 
agens, producitur phantasma virtuosius quam in bruto. — ■ Scho- 
lastici generatim concedunt phantasma humanum perfectius esse 
quam in brutis. Sed propter hanc radicationem phantasma non 
desinit esse materiale et proin aeque ineptum manet ac antea. 

4. Ideo communissima sententia solam «illuminationem effecti- 
vam» admittit, i. c. tota illuminatio in eo consistit, quod intcl- 

lectus agens utitur phantasmate illud 

r iril »o„ 

^Smper 1 'ergo^Svatio* 1 phantasmatis ab inteUectu agente mere 
P vtrWca est sicut generarim causa magis principalis suo actuali 
concursu 1 dicitur de.are et co.diuv.re «Herum nunuu prmc, palem 

secr.m concurrentem. /./■ 'Uee-fE 

THFS I S 10 In generationem specierum intelligibilium 
phunSsma» influunt u. causae efficientes ms.rumen ales. 

Stat Ouaest. 1. Ouaestionem cie modo quo intellectus 
aeens operetur multi ut obscuriorem omittendam censent. 
Sus hoc vocat «merum problema», Suarez dicit, «mire 
vattore S auctores», Valentia, hanc quaestionem fien eo o - 
scSern, quo profundius, aliquis in eum penetrare «ud au 
Ideo mirandum non est m hac re oppositas sententias 

XasS porfitA phantasma in hac ~ con- 
currere ut concausam efficientem, slve ^Homtstae Scotlstae 
sive instrumentalis. Ita communissime Tho^stae bcot 

^‘1, mSSSE "“ir^entVantas- 

rerum ex conditione phantasmatum (De Veut. q. 10, 




v- 1.- -1 

Thomistae, Scotista Cavellus. Iam Scotus(apud Mastriumjeam 
dixerat valde probabilem. Matth. ab Aquasparta : «ista po- 
sitio est magnorum magistrorum et multum subtilium». 
Kleutgen non audet decernere. Ex recentioribus eam prae- 
ferunt Gutberlet, Van der Aa, Maher, Lahousse, Bodder. 

Illa assertio non ita intelligenda est, aesi phantasma sit 
materia, ex qua species educatur, vel circa quam intellectus 
operetur; nam species non potest educi nisi ex subiecto 
spirituali, ex intellectu possibili; et intellectus agit circa id, 
in quo actio recipitur. Ideo phantasma dicitur «quasi ma- 
teriam» praebere, «quasi exemplar» esse. Propter «sym- 
pathiam» (i. e. ex radicatione in eadem anima) operante 
phantasia intellectus agens determinatus est ad efficiendas 
earum rerum species, quae in phantasmate relucent. Phan- 
tasma determinat intellectum agentem per solam praesen- 
tiam, similiter ut exemplar artificem. 

Non negamus difficile concipi, quomodo phantasma ma- 
teriale etiam instrumentaliter in intellectum spiritualem in- 
duere possit; sed clare videtur excludi opposita sententia; 
ideo thesim probabimus primo argumentis exclusivis; dein 
rationes adversariorum solvemus. 

Argum. 1. (Ex insufficientia intellectus agentis.) 

Causa efficiens totalis, quae speciem intelligibilem pro- 
ducit, debet esse prorsus determinata ad suum effectum. 
Atqui intellectus agens, qui neque a phantasmate intrinsece 
mutatus fuerit neque etiam phantasmate ut concausa utatur, 


non est causa determinata, sed indifferens. Ergo. 

Ad min. Intelligi nequit, quomodo mera praesentia de- 
terminationis in phantasia sufficiat, ut facultas alia, immo se- 
cundum plurimos realiter distincta et intrinsece indifferens 
determinate agat. Nam actio huius facultatis non potest 
affici nisi a causa sua physica ; atqui secundum adversarios 
totalis causa physica est intellectus agens, qui de se in- 
differens est neque aliunde intrinsece mutatus fuit; ergo 
determinatio in effectu causa careret. 

Neque quidquam iuvant explicationes adversariorum : 

1) Dicitur esse «quasi exemplar», quod iam concedit verum 
exemplar hic non haberi. Et revera exemplari essentiale 
est, ut causet qua cognitum, intellectus vero agens nihil 
cognoscit. Ergo terminus quasi exemplar id ipsum negat, 

Frobes, Psyehologia. II. . 8 

quod solum activitatem exemplaris intelligi permittit; ideo 
nihil explicat. 

V, Dicitur esse «quasi materia»; sed vera materia, m qua 
producitur species intelligibilis, est ipse intellectus poss.bms. 
Ideo haec vox quasi materia mtelhgi nequit. 

3 ) Neque quid iuvat radicatio in eadem anima Radicati o 
esset sine dubio utilissima, si esset a) conditio ut ^ultates 
inter se agant. Sed intellectus agens non agit in phan- 
tasma (cf dicta de illuminatione phantasmatis) ; neque phan- 
materiale ia intellectum agentem spiritualem agere 
posse conceditur, b) Alia utilitas radtcatioms haec esset ut 
actus unius facultatis animam interne modificet et anu e 
sic physice mutata et determinata nunc per aliam facul- 
tatem ao-at. Sed tunc concederetur phantasma physice 
cooperari, quod adversarii nullo modo admittunt Soura 
autem factum radicationis in eadem anima, prout hic ex- 
plicatur nihil iuvat. Nam actus vegetatm non obstante 
hac radicatione non ideo noti sunt intehectm vd phantas.a^ 
Motus alicuius membri non ideo, quia est ■ 1 

substantialiter unitae, immo et animae, n «tus £ st con- 

scientiae, sed prius organa sensuum excitai e debet (Psych.. . 

sens. 2 1). 

Areum. 2. ( Solvendo principales rationes contrarias:) 

Rationes adversariorum hae fere sunt : 
matis : secundum Suarez phantasma materiale nullo modo ne U 
instrumentum quidem intellectus. a g ent is natirrahter attx 
potest effectum perfectioris ordinis, ac tam P«fe -fi 
mh,,-a spiritualis ad materiam coilata. — At haec ratio e\ 
ens no est quando materiale illud est phantasma seu cognitio 
in eaitm anima recepta et haec cognitio ut instrumentum a vi., 
principali spirituali adhibetur. Si porro illa supenoritas accuiatms 
examinatur species intelligibilis, saltem si putatur esse obiect 
singularis sol im eatenus phantasma essentialiter superat, quod 
in Oblecto spirituali recipiatur, non vero ratione sui ob- 

iecti aut perfectionis intrinsecae. Ita potius phantasma utpme 
cognitio speciem inconsciam superare dicendum est. Unica igitur 
srmerioritas speciei supra phantasma est supenoritas subiecti. 
Tidis autem ne effectum quidem rei pure materialis m animam 
impedh • nam motus corporis externi et corpus hominis et cius 
animam’ movere potest. Porro influxus instrumenta is m rem es- 
sentialiter superiorem etiam habetur in sensatione, m cuius pro- 
ductione processus mere corporeus ut instrumentum coopeiaair. 


CAP. III. DE SYSTEMATE SCHOI.AST. QUOAD ORIGINI M ID] AIU M. j j g 

2 ) Paritas cum habitudine intellectus ad voluntatem. Suarez: 
< Est enim appetitus totalis causa sui actus, pendensque praesup- 
positive tantum in sua operatione » potentia cognoscente.» Ut 
voluntas suum actum ponere possit, sufficit ut in intellectu sit 
cognitio obiccti, neque opus est, ut prius in voluntate aliud ac- 
cidens producatur. Ergo a pari praesentia determinationis in 
phantasia sufficere potest, ut intellectus agens ipse solus agat. 

Resp. Certe haec difficultas illos auctores premit, qui realcm 
distinctionem facultatum ita intelligunt, ut anima solum facul- 
tates sustentet, non autem ipsa agat, sed facultates solae. — Si 
autem, ut opus est, res ita concipitur, ut omnes actus spirituales 
ab ipsa anima ponantur, sive haec agit instrumento facultatis 
realiter distinctae, sive facultates solum in eo consistere dicuntur, 
ut anima ipsa diversis modis agere possit : tunc omni actu pro- 
prio ipsa quoque anima intrinsece accidentaliter mutatur ideoque 
intelligitur, quod per actum priorem cognoscitivum determinata 
iam sit ad certam volitionem ponendam. Similiter ergo anima 
per phantasma iam accidentaliter mutata ope intellectus agentis 
speciem impressam efformabit ; hoc sensu intellectus agens phan- 
tasmate utitur. 


Suarez autem hac explicatione uti non potest; quia non ad- 
mittit animam propter internam suam modificationem per phan- 
tasma effectam dein ope intellectus agentis speciem producere; 
secus non negaret efficientiam phantasmatis in hac re. 

Corollarium : 

Ex probatis totus processus originis ideae ita probabiliter com- 
poni potest: Phantasma, ut scimus, secundum partem sui con- 
sciam in anima residet; quae in illo ohiecta cognoscit. Anima 
hac specie expressa interne accidentaliter modificatur; cui non 
obest, quod phantasma simul a concomitante processu materiali 
interne pendeat seu ei coniungatur. Hinc anima sic interne de- 
terminata deinde vel ope intellectus agentis (si hic consideratur ut 
realitas ab anima realiter distincta) vel ipsa speciem inteliigibilem 
producit. Haec productio non fit cum interna dependentia a 
materia, etsi phantasma ipsum hanc dependentiam habeat; pror- 
sus sicut eadem simplex anima, etsi ut sensitiva dependentor a 
materia operetur, tamen ut intellectiva independenter a materia 
operari potest: ita etiam phantasma solum prout in anima est, 
causam speciei intrat. Secundum thesim 8 haec causa totalis 
producit speciem inteliigibilem et dein haec ultima in alia pro- 
ductione (ope intellectus possibilis) ideam. 

idea primitiva, secundum dicta in thesi 4, eundem aspectum 
introspectioni praebet quem phantasma; in hoc solo differt, quod 
non intrinsece a materia pendet. Haec reduplicatio imaginis 

• A* ,1+ tnde intellectus ad ulteriores suas ■ 
cognoscitivae necessaria e.. , dam analogiam in duplici- . . 

operationes progrediatur Habet t ( PsV ch sens. 20). Ce- 

U,e imaginis visivae pes « ideae ab 

terum impossibile minime P, miae usaue nunc accuratius 
aliis praeterea “ES.t. faciendi 

"Sr, , i 

£"Sales intellectus agentis: Varia quae intellectui agenti ■ 

ascribi solent, enumerat Umboni • j,. meatione 

1) Illuminat phantasmata (cf. quaestionei 

Ph tl t Abstnhit speciem a phantasmatibus (th. 9, Stat. Quaest). 



in actu. ... . . hnrlie iterum intelli- 

4) Facit evidentiam principiorum - Rhodie ^ 

S ' 'S ‘Confortat intellectum possibilem : iterum I^ucendo species 

possibili 

malis obiecti, sed etiam modus tendendi non videtur minus di- 
versus ; atqui hoc non debet admitti. 

Contra realem distinctionem : Eadem potentia potest efficere 
species ct rursus per illas operari. Nam productio speciei intelli- 
gibilis impressae ct expressae, etsi sint munera diversa, sunt 
tamen inadaequata ct subordinata (ut etiam in phantasia simi- 
liter invenitur). - Rationes ex utraque parte profecto sunt si- 
miles illis, quae secus in quaestione realis distinctionis facultatum 
proferri solent. Igitur melius solutio differtur ad generaliorem 
illam inquisitionem. 

Obiectiones : 

Obi. 1. (Suarez.) «At vero cruciantur theologi, ut ostendant, quo 
pacto Deus de potentia absoluta possit mediante re materiali agere 
in spiritualem, cum de torsione ignis in daemones disputant ; qui ergo 
fieri tale quid naturaliter poterit?» 

Resp. Nego fiant. Actio ignis postulatur in spiritum purum, quod 
sine dubio naturale non est ; contra actio phantasmatis quod certe 
non est aliquid materiale per modum combustionis, postulatur in ani- 
mam substantialiter unitam, et quidem solum per modum causae in- 
strumentalis. Praeterea est factum experientiae ignem in animam 
humanam (ope unionis cum corpore) vehementissime agere. 



Obi. 2. Secundum adversarios praesentia phantasmatis sufficit, ut 
intellectum agentem ad agendum excitet ; ergo sufficere quoque poterit 
ad determinatam eiusdem activitatem. 

Resp. Dist. antec. : Sufficit, quia tunc eo ipso causa totalis com- 
pleta est, quae ex intellectu agente ut causa principali et phantasmate 
determinante effectum ut instrumento coalescit, conc. ; ita ut sola prae- 
sentia inactiva phantasmatis ratio sufficiens sit, ut tunc intellectus 
agens solus in actum exeat, nego. Hinc nego coriseq. 

Obi. 3. (Bodder.) Phantasma dici potest materia circa quam in- 
tellectus agens effectum suum producat; similiter ut causa ad iudicem 
publicum delata est materia, circa quam iudex sententiam suam pro- 
nuntiat. 

Resp. Nego fiarit. Iudex causam illam cognoscit, ut circa illam 
pronuntiet ; intellectus agens neque quid cognoscit neque etiam in- 
conscio modo in phantasma agit vel illud ut instrumentum adhibet 
(secundum adversarios); ideo eius activitas inteiiigi nequit. 


Obi. 4. (Bodder.) Intellectus agens, qui species impressas solus 
efficit, easdem eminenter possidet, sc. per modum thesauri clausi, 
quem aperire potest ad praesentiam phantasmatum. 


Resp. Hoc simile sensu caret, nisi affirmet ideas innatas, quod 
ipse auctor non vult. Passim enim tenetur mentem omnia ab extrin- 
seco habere, nihil praeiacere, nisi facultatem ipsam etc. Porro qui 
thesaurum clausum aperit et eo utitur, ille in thesaurum agit, quod 
hic fieri negatur, cum intellectus agens nihil cognoscat neque phantas- 
mate physice utatur. Simile allatum igitur nihil aliud dicit, quam: 
intellectus agens habet facultatem, ut ex se solo praesupposita prae- 

«entia phantasmatis spccics producat, i. c. repetit assertionem sine 
vera explanatione. . , 

nu: Si nhantasm.il est instrumentum elevatum, vel aliquid ac- 

materiale, quod nihil iuvat. Ergo. 

Crnc wai et eligo alterum membrum, sc. nihil accipit. 
D/st. min.: Si nihil in se accipit neque ei aha vis altior comungitur, 
non fit aptior, conc. ; si coniungitur, nego. 


§ 3. De specie expressa relate ad obiectum. 

THESIS 11. Species intelligibilis expressa seu verbum 
mentis recte dicitur medium in quo cognoscitur obiectum. 

rf Urmlmru Psvch. II 257 sqq. ; //. Schwarz, Die Umwalzung 

der Wahrnehmungsh-ypothesen, 1895 i ^ TScET 

sur la connaissance sensiblc d apres les scolastiques , 

Phil. 4 (1926). . . 

Stat Quaest. i. Quoad intellectionem eaedem distingui 
possunt sententiae de medio cognitionis, quae m sensa- 
tione (Psych. sens. 12). 

Prima statuit «medium ex quo» vel « medium quot >- • P' 11110 
actu cognoscitur imago subiectiva ut «ubmctiva ; dem ope 
ratiocinii vel forte ratiocinii inconscii secundo actu res ol 
cognoscitur. Dicere vix opus est Mnc 
experientiae internae maxime repugnare. De imagine qua 
subiectiva homo vulgaris vix quidquam scit, certissime non 
actu proprio priori, ex quo dein de relationibus rerum ul- 
teriora deducat; contra prorsas immediate res eammque 
relationes percipere, de iis solis cogitare sibi videtur. Pono 
etsi secundo solum actu perveniremus ad cognitionem ipsarum 
reruixb 'saltem pro illo secundo actu nunc alia iterum theoria 
onus est aut medio in quo aut medio quo; ideoque non omnis 
cognitio per medium quod fieri posset (cf. Psych. sens 12 ^ 
2 Media est theoria «-medii m quo», quae praescr 
Thomistis propugnata est. (Urraburu:) «Como— e t 
Thomistarum opinio tenentium verbum csse ob l111 
tellectionis, non prout qualitas quaedam est quo pacto 
cognoscitur solum per actum reflexum, sed prout exeteet 
munus imaginis vel similitudinis obiecti, ac prom ‘verbum 
esse medium in quo, seu cuius inspectione obiectum in eo 
relucens cognoscatur.» Secundum S. Thomam verbum est 
id in quo intellectus rem cognoscit. Sententiam eius bene 

exponit Vazquez: «Ex mente Docturis Sancti cognosci 
posse verbum . . ., quatenus est similitudo relata ad ipsum 
verbum ; sic autem cognoscitur eodem actu quo res ipsa et 
obiectum, immo nihil aliud est rem ipsam cognosci et obiec- 
tum, quam intcliigere aut videre similitudinem illam; si 
quidem, ut dicit S. Thornas, id, quod videtur ab intellectu, 
non est res ipsa naturalis secundum suum esse, sed idolum 
ct similitudo ipsius in intellectu expressa» (apud Picard). 
Similiter doctrinam explicant Scotus, Capreolus, Caietanus; 
Ioann. a S. Thoma: species impressa non est tale medium, 
quia ipsa non cognoscitur; contra species expressa hoc est, 
quia ipsa cognoscitur; non tamen est terminus, in quo ulti- 
mate sistit cognitio, sed quo mediante fertur ad cognoscen- 
dum obiectum extra. — Et nuperrime Hugon: Verbum 
est primo cognitum et ratio cognoscendi aliud ; est primus 
terminus cognitionis, non obiectum ipsum. Verbum ut 
imago et res non differunt, nisi in modo essendi. Eandem 
sententiam Picard praefert. 

Secundum hanc igitur theoriam exsistit in mente imago 
(species expressa) exhibens factum vel indicium de rebus etc.; 
et haec imago mihi conscia seu nota est; non ut «qualitas» 
seu ut imago subiectiva, i. e. in suis proprietatibus subiectivis 
seu entitativis actus (num actus sit simplex, realiter distinctus 
ab anima etc.); sed «prout exercet munus similitudinis obiecti», 
i. e. secundum partes suas obiectivas. Quia et quatenus 
hae obiectivae proprietates in specie visae ordini rerum vere 
similes sunt, eo ipso hunc ordinem obiectivum cognosco, 
et ei intentionaliter assimilor. Cognitio est assimilatio quae- 
dam ad obiectum ; quando autem et quatenus assimilor 
rectae imagini rei, eo ipso assimilor ipsi rei depictae, ideo- 
que eam cognosco. Unico igitur actu cognoscuntur et imago 
cognoscitiva secundum partem sui obiectivam et obiectum 
in se, non ut duo obiecta, sed ut idem; duo enim solum 
essent, si imago ut subiectiva rei externae opponeretur, 
i 3. Tertia sententia speciem expressam habet ut medium 

quo. Sic Durandus, Biel, Suaresiani communissime cum 
Scotistis. A priori sententia maxime distinguitur hac asser- 
tione, in cognitione non cognosci verbum, etiam non se- 
cundum partem suam obiectivam, cum hoc, ut censent, non 
posset separari a proprietatibus subiectivis, quae nobis ta- 
men in cognitione directa obiectiva ignotae evidenter sunt. 

Suarez : Verbum non esse id in quo fit cognitio, aut sup- 
plere vicem obiecti, sed esse id quo ipsum ob, cetum cogno- 
scitur tamquam conceptu formali rei cognitae, siquidem ut 
in intellectu vitaliter quodammodo formetur. Immediate 
et unice cognoscitur obiectum sive est exsistens sive possi 
bile, concretum vel abstractum ctc. 

Facile non est hanc sententiam clare distinguere, quia 
defensores generatim in eo solo insistunt, quod varus sen- 
tentiis commune est, e. g. cognosci ipsum obiectum (sic 
omnes tres sententiae) ; cognosci hoc obiectum non praeter 
imaginem, ut aliud quid (sic etiam secunda sententia); termi- 
nationem ad obiectum non esse physicam, sed intentionalem, 
et si quaeritur quid hoc sit, respondent «cognosci obiectum» 
(quod omnes sententiae tenent). Clarum discrimen ab alus 
sententiis fere solum est, quod haec sententia negat co- 
gnosci speciem expressam secundum qualitates suas obiec- 
tivas, cum secunda sententia hoc affirmet. 

Principalis difficultas pro hac theoria sunt casus, in quibus 
obiectum a cognitione diversum est; sic memoria repraesentat 
;|i : obiectum, ut antea fuerat, non ut nunc est; in llhlsi ° n ' !| 1S SC "' 

; suum consequenter ad speciem defectuosam obiectum aliter re 

praesentatur ac est. Tunc ergo non apparet ipsa qualitas obiecti, 
ii' sed eius loco alia, quae certe nullibi est msi in specie 

pressa; hinc illa cognosci debet. Si autem tunc percipitur spec.es 
expressa, non videtur, quomodo effugiatur illatio etiam in vera 
cognitione cognosci obiectum m imagine cognoscitiva, quae tunc 

solum obiecto similis est. Suarez respondet defectum speciei 

non afficere nisi perceptionem accidentium. Etsi sensus decipia- 
tur hoc non impedit, quominus intellectus per falsas qualitates 
rem in sua essentia attingat; apparet enim obiectum reale, de 
cuius praesentia non decipimur, etsi cum falsis proprietatibus. 

4. I11 thesi abstrahimus a quaestione critica, quae et a 
veteribus et a recentioribus interdum cum praesenti quae- 
stione confundebatur. Hic solum sermo est de natura psycho- 
logica cognitionis, quam asserimus pro intellectu etiam 
(ut de sensu iam constat) non aliter in oblecta ferri, quam 
exhibendo conscio modo imaginem, qua eo ipso etiam ob- 
iectum cognoscamus, si hoc tale est (sc. in cognitione vera), 
quale asseritur. 

Tliesim ita probamus, ut primo positive stabiliamus, sen- 
tentiam medii in quo omnia facta peifecte explicate, em 

negative procedendo ostendemus, sententiam medii quo in 
iis, quae propria habeat, neque in sc intelligi neque factis 
satisfacere. 

Argum. 1. (Positivum, pro possibilitate medii iit quo.) 

1 . (Ex asshnilatione .) In psychologia sensitiva demon- 
stratum est obiectum externum in subicctiva imagine co- 
gnosci, et quidem eodem actu et non ut secundum obiectum. 
Ergo etiam in verbo cognito eius obiectum externum co- 
gnosci potest. 

Ad antec. Ratio interna haec est: Actus cognoscitivus 
est assimilatio ad suum obiectum. Atqui si prima res se- 
cundae similis fit, eo ipso etiam tertiae, quae secundae si- 
milis est. Ergo actus, qui proprietates obiectivas speciei 
expressae cognoscit, eo ipso easdem proprietates obiecti 
externi cognoscere debet. 

2. (Ex immediatione.) Neque hic modus cognoscendi ob- 
est illi immediationi, quam experientia testatur; nam haec 
solum postulat obiectum iam primo actu exhiberi, non in 
secundo actu, et praeterea in hoc actu non duo distingui 
obiecta, imaginem sc. et rem depictam, sed unum obiectum, 
unam collectionem proprietatum obiectivarum. Ergo talis 
cognitio immediata dicenda est. 

3. (Ex intelligibilitate actus.) In hac sententia actus co- 
gnoscendi in ratione sua physica pariter ac intentionali clare 
intelligitur. a) Physice sic actus in subiecto, in potentia 
cognoscitiva plane absolvitur, ita ut nullum obiectum ex- 
ternum, nulla terminatio physica ad tale obiectum in es- 
sentiam cognitionis introeat; est enim actus facultatis co- 
gnoscitivae, qui solum in hac esse potest, b) Terminatio 
intentionalis eo perfecte absolvitur, quod id quod verbum 
exhibet (proprietates obiectivae) conscium sit. Si magnitudo, 
figura, distantia corporis, prout in specie expressa relucent, 
mihi conscia sunt, habeo cognitionem illius corporis tam 
perfectam, quantam visus omnino praebere potest. Si re- 
latio duorum conceptuum in verbo mentis expressa con- 
spicitur, illud principium aprioristicum mihi cognitum est. 

Sane veritas logica talium cognitionum insuper postulat, 
ut res in se ita sint, ut eas assero esse; et si hoc valet, 
cognitio eo ipso etiam logice vera erit; sed etiam asser- 
tio logice falsa in sensu psychologico manet cognitio. — 

Ulterior autem terminatio ad obiectum praeter descriptam 
in verbo mentis cognito esset mysterium superfluum. 

Argum. 2. (Negativum, contra possibilitatem medii quo.) 
Intellectio saepissime spectat obiecta, quae ut talia nul- 
libi exsistunt, imrno exsistere non possunt. Atqui in tali 
casu intellectus non aliquid in obiectis ipsis videre potest, 
sed solum in imagine verbi. Ergo in plurimis casibus . intel- 
lectionis (tam verae quam falsae) explicatio per medium 
quo impossibilis est. 

Proh. mai. per exempla: i) Cognoscimus obiecta univer- 
salia, non solum naturam, quae universalis est, et simul 
in individuis vere inest, sed etiam ut universalem (uni- 
versale reflexum) ; hoc autem in obiectis non inest, sed in s 

intellectu solo. j- • 

2) Similiter aliqua identitas necessaria, quam iudicio enun- 
tiamus, ut talis extra non invenitur, secl^ ad summum eius 
fundamentum, a forma necessaria valde diversum. Bis bina 
necessario et semper esse quattuor, sic non exsistit in ob- 
iectis externis, sed ad summum entia, quae fundamentum 

huius assertionis praebent, vff fefq; '■ 

3) Dantur indicia falsa, quae certe _ sunt psychologice 
cognitiones, et tamen obiectis realibus dissimilia sunt. Haec 
profecto non sunt alibi quam in intellectu. Simile argu- 
mentum duci potest ex cognitione entium rationis (nega- 
tionum, impossibilium), possibilium, futurorum, quae omnia 
non sunt obiecta exsistentia et tamen obiectum verae co- 
gnitionis esse possunt. 

Ad min. Si inspectio verbi cognitionem constituit, ut 
nos dicimus, haec omnia non faciunt difficultatem. In illa 
imagine optime inesse possunt abstractiones, quae ut tales 
obiectis similes non sunt, negationes, impossibilia, composi- 
tiones per iuclicium formale, falsa assertio identitatis. 

Si vero terminatio ad obiectum in se essentialiter cogni- 
tionem constituit, non intelligitur, quid omnino sit terminatio 
ad obiectum non exsistens, immo impossibile; vel quomodo 
in obiecto impossibili, quod nihil in se est, aliquid vi- 
deri possit. 

Obi. Argumentum illustratur per responsa adversariorum. Suarez : 
Cognitionem terminari ad rem nihil est aliud, quam rem cognosci, 
quod fieri potest, etiamsi non exsistat, nedum absit ; sic enim amor 

terminatur ad rem amatam, prout in se esse potest, quamvis actu non 
exsistat. — Sed nos non negamus factum cognitionis rei absentis ; 
sed id solum, tale factum cum theoria medii quo componi posse; 
quomodo enim res, quae nullibi est, quam in mente, cognosci poterit, 
ita ut non cognoscatur id quod in mente est? Huius difficultatis 
solutio non eo datur, quod affertur aliud factum, quod eandem diffi- 
cultatem patitur. 

Ad facta illusionis Suarez respondet tunc saltem intellectu non 
obstantibus qualitatibus falsis substantiam recte percipi. Sed 1) ita 
conceditur qualitates falsas qua tales 11011 attingi in ipsis qualitatibus 
obiecti, ideoque in hoc iam casu medium quo nos deficit; 2) cognitio 
substantiae individuae ab aliis distinctae prorsus pendet a certa summa 
accidentium sensibilium, ideoque ipsius cognitio decrescit vel prorsus 
evanescit, si accidentia semper plura falso repraesentantur. Non iam 
est recta perceptio substantiae, quando loco arboris homo videtur. Tan- 
dem 3) manent inexplicatae cognitiones de relationibus idealibus, possi- 
bilibus vel impossibilibus ctc. 

Recte Picard ex ipsa theoria Suaresiana deducit etiam obiectum 
praesens «in idolo cognosci», sicuti obiectum absens. Nam spe- 
cies expressa est mensura pro nostra cognitione in eo quod 
repraesentat; seu obiectum cognoscitur in eo et per id quod 
actus nobis praebet. Ideo hac specie praesente obiectum etiam 
praesens nullum influxum habet. Assimilatio in actu (i. e. species 
expressa) non est ut canalis indifferens, ducens ad obiectum in 
sc, sed est mutatio subiectiva obiecti, ideoque medium in quo. 

Corollarium I : 

Ergo ex hac thesi collata cum eadem de cognitione sensibili 
sequitur universalem esse proprietatem omnis cognitionis, in facul- 
tate haberi speciem vicariam obiecti (verbum, speciem expres- 
sam), quae secundum qualitates suas obiectivas cognita sit et 
hoc ipso obiectum externum notum reddat. In hoc stat essentia 
psychologica cognitionis, ut talis imago conscia adsit, sive re- 
spondet obiecto externo sive non ; nam etiam falsa cognitio 
psychologice cognitio est. In hac igitur re inveniri debet illa 
assimilatio subiecti ad obiectum, quae omni cognitioni qua tali 
essentialis esse dicitur: cognoscens qua tale necessario simile 
fit alicui rei. Alia est assimilatio logica (veritas logica), si ob- 
iectum externum, quod proprie intenditur, tale est, (pialem imago 
mentalis describit. Haec veritas, ut constat, perfecte solum ha- 
betur in iudicio enuntiante identitatem quae vere valet, imperfecte 
in apprehensione vel sensatione. 

Corollarium 2 : 

In cognitione obiecti externi apte tria distinguuntur: 1) actus 
scu cognitio secundum proprietates subiectivas vel entitativas; 
2) obiectum internum, verbum mentis, species expressa seu id 
quod cognitio exhibet, seu cognitio secundum proprietates oh- 

iectivas haec duo necessario adesse debent, ut cognitio sit ■ ; 
A obiectum in sc. Alia vocabula pro eadem tripartitione sunt : 
'repraesentatio (idea) subieetiva, repraesentatio obiectiva, obiectum 
(Bolzano); vel: actus, id quod repraesentatio continet, obiectum 
repraesentationis (Tvvardowski, Zur l.chre vom Inhalt und ( .egen- 
stand der Vorstellungen, 1894). Vox «repraesentatio» (similiter 
sensatio, idea) modo actum modo obiectum internum significat. 
Vocabulum «cognitum» (repraesentatum) dc obiecto interno et 
externo usurpatur, sed diverso sensu, fere ut vocabulum «depic- 
tum» et de imagine et de homine; verbum mentis ipsum ali- 
quid cognitum est, immo nihil aliud quam cognitum, solum 
habens esse obiectivum, non esse reale. 

De evolutione conceptus cognitionis, de natura speciei im- 
pressae et expressae multa afferunt Schwarz et 1 icurd. 

Obicctiones : 

Obi. 1. (Urraburu.) Tunc verbum ipsum in esse suo subiectivo 
cognosci deberet. Atqui haec esset cognitio reflexa , non directa. 
Ergo. 

Resp. Nego inai. Etiam in imagine externa interdum solum esse 
obiectivum cognoscitur (ut in telescopio) ; a fortiori in hac imagine 
mentali, quam nunquam omittere possum. 

Vel alita Species expressa est ipse actus cognoscendi. Atqui co- 
gnitio actus cognoscendi est reflexa. Ergo si species expressa esset 
id quod immediate iritelligitur, omnis cognitio intellectualis esset 
reflexa. 

Resp. Cone. mai. Dist. min. : Cognitio actus cognoscendi secun- 
dum proprietates subiectivas est reflexio (psychologica,?, conc. ; secun- 
dum proprietates obiectivas, nego, vel subdist. : si secundus actus m 
obiectum prioris dirigitur (reflexio ontologica), conc.; in primo actu, 
nego. Pariter dist; conseq. 

Obi. 2. Visio et tactio, quae sunt discretivae subiecti ab obiecto, 
immediate exhibent obiectum externum distinctum. Ergo a pari ex- 
pressio intellectus. 

Resp. Dist. antec. : Immediate i. e. non imaginem praeter ob- 
iectum ut duo exhibet, conc. ; non obiectum directe in imagine, nego. 
Sola immediatio cognitionis, quam experientia testari potest, illa est, 
non duos actus neque duo obiecta percipi, id quod etiam 111 nostra 
sententia servatur. (De supposito, quosdam sensus esse discretivos 
subiecti ab obiecto, cf. Psych. sens. 12, schol. 3.) 

Obi. 3. Si proprius actus dubii a me cognoscitur, hoc non fit per 
medium in quo, sed per identitatem. Ergo saltem pro factis internis 
non valet medium in quo. 

Resp. Distinguendi sunt diversi casus : 1) Quod factum internum 
sua propria natura mihi conscium est, non dicit duplicitatem obiecti. 
Tunc neutra theoria valet; etiam non medii quo, quae supponit 

speciem expressam adesse, sed non cognosci. Nam suppositum totius 
controversiae tunc deest, sc. duplicitas obiectiva speciei expressae et 
alterius obiecti in specie expressa depicti. 2} Si vero agitur de indicio 
vel sinniltaneo vel subsequente, quod primarium factum internum af- 
firmat, praeter hoc factum adhuc eius imago in indicio invenitur; 
duplicitas obiecti tunc adest. Tunc autem omnino asserendum est 
ct factum internum et cius agnitionem consciam esse, ita ut medium 
quo excludatur. Valet igitur medium in quo, quia apparentia unici 
obiecti conscii habetur, sc. in indicio factum primarium intimum ipsum 
signatur et agnoscitur. 




LIBER II. 

De voluntate» 


CAPUT I. 

De voluntatis obiecto et actibus. 

AI Pfdnder, Phanomenologie des Wollens, 1900. A. Michotte 
et E.Priim, Le choix volonlaire, 1910 (Louvain). — J. Undworsky, 
IJer Wille, 1919, 3 1923. 

T11 tractatu de voluntate ita procedimus, ut primo capite de pro- 
1 prietatibus generalibus huius facultatis agamus, sc. de eius 
exsistentia, de obiecto, de variis divisionibus actuum, de gradi- 
bus voluntarii. Secundo dein capite quaestionem principalem 
huius tractatus aggrediemur, videlicet de libertate voluntatis, pro- 
bando eam exsistere et explicando eiusdem naturam. 1 andem 
ad praeparandum tractatum de animae substantia breviter per- 
pendemus quasdam quaestiones de natura habituum vitae intellec- 
tivae et de facultatibus animae. 

§ 1. De obiecto voluntatis. 

THESIS 12. Exsistit in homine voluntas seu appetitus 
rationalis et pro appetitionibus stricte dictis et pro affec- 
tionibus superioribus. 

Stat. Quaest. 1. Definitio: Voluntas dicitur appetitus 
rationalis seu facultas immaterialis appetitiva, quae sequitur 
intellectum, i. e. quae tendit in obiecta ab intellectu proposita. 
Prima quaestio est, utrum talis facultas exsistat an forte 
sufficiat ille appetitus quem prius exsistere probavimus 
’ (Psych. sens. 22). Posset enim res ita forte concipi ut in 
facultate inotrice, quae eadem est sive sequitur facultates 
sensitivas sive intellectivas: sic forte putari potest eandem 
appetitionem sensitivam sequi cognitionem modo sensitivam 
modo intellectivam. Hoc autem Scholastici unanimiter ne- 
gant, asserentes facultatem appetitivam rationalem et im- 

materialem, pariter ut in cognitione asserendum est. Solum 
de charactere immateriali hic nondum agemus. 

2. Diversae sententiae. Reccntiores psychologi saepe spe- 
cialem facultatem pro appetitionibus et affectionibus superioribus 
negant, sed ex rationibus valde diversis; partinr quia (ut prius 
vidimus) lias facultates ipsas ad cognitionem reducunt, partim 
quia discrimen essentiale inter vitam psychicam inferiorem ct 
superiorem non agnoscunt. Ita secundum aliquos voluntas est 
solum anticipata cognitio effectus, coniuncta est forte cum affec- 
tionibus tensionis et activitatis, quae et ipsae ut sensationes muscu- 
lares habentur (Spcnecr, Miinsterberg, Ebbinghaus, Sully, Ziehcn). 
Plures alii saltem praesentiam affectionum postulant, ut volitio 
constituatur. Sic Wundt, secundum quem processus volitivus est 
successio affectuum, qui seipsos finiunt (cf. dicta in Psych. sens. 23). 
Sed neque inter recentiores ii desunt, qui volitionem ut ele- 
mentum specificum ab aliis classibus seiungunt. Aliqui (Lotze, 
Schrvarz, James, Fonsegrive) statuunt quoddam «fiat» voluntati 
specificum. Secundum Meumann proprietas volitionis est in ac- 
tiva electione. Alii loquuntur de causalitate ipsius ego (Maine 
de Biran, Stout, Pfander, Hofler). 

Ceterum neque hi auctores generatim distinguunt facultatem 
appetitivam secundum diversitatem cognitionis. Rectius P. Janet 
hoc discrimen indicat: pro actu volitionis superior cognitio re- 
quiritur, quam repraesentationes; censet haec esse indicia vel 
ideas relationum. Motus voliti fiunt, quia illos utiles aestimamus. 
In hac descriptione bene iam causa volitionis assignatur, sed 
ipsa volitio formaliter sumpta nimis negligitur. 



3. Post ea quae in Psychologia sensitiva (th. 22, 23) 
probata sunt, proprietas appetitionis nobis hic probanda non 
iam est; sed solum addendum dari intra hanc facultatem 
praeter sensitivos actus (quos cum brutis communes ha- 
bemus) actus essentialiter et intrinsece superiores. Facul- 
tatem hanc superiorem deducemus ex superioritate obiec- 


torum in quae tendit, quia facultas sensitiva id attingere 
non potest. Volitio enim probari potest intellectionem ut 
elementum in se comprehendere, ut hodie passim tenetur. 

Huius argumenti indicia apud Scholasticos iam inveniuntur. 
Secundum Hugon obiectum amoris est etiam in vi affectiva ut 
terminus gaudii; ideoque datur quoque praesentia obiecti se- 
cundum affectum, quae ipsa non quidem est assimilatio sicut in 
cognitione, sed hanc praesupponit. — Ex prius dictis scimus hanc 
praesentiam obiecti pro appetitione stricte dicta multo magis 
constare, quam pro delectatione. Ceterum illa praesentia obiecti 

conscia sine assimilatione non concipitur (cf. I’icard 1 . c.). l.stiam 
S. Augustinus dicitur in appetitione cognitionem comprehendere. 

4. Minus clara est probatio pro affectione superiore. Non 
quidem desunt plurima exempla affectionum, quae a cogni- 
tionibus suprasensibilibus causantur; tales sunt affectiones 
quae dicuntur logicae, acstheticae, ethicae, religiosae. .,1 
spectatur tunc integer actus una cum suo obiecto, certe lue ad 
altiorem ordinem pertinet. Admiratio artificii vel delectatio 
de inventione scientifica vel poenitentia de peccato com- 
misso sane non possunt inveniri nisi in ente rationali. Sed 
hic non valet illa probatio, ipsum affectum complecti cogni- 
tionem superiorem ut elementum sibi intrinsecum, sed ob- 
iectum rectius causa affectus dicenda est. Nam dantur afiec- 
tiones sine cognitione conveniente; et affectio unius cogni- 
tionis in aliam simul fortuito praesentem transmitti potest 
(in eam irradiari), quae postea hanc affectionem elicit, cuius 
ipsa certe obiectum non est (Psych. sens. 23I. Aliqui quidem 
recentiores (Scheler, Pfiinder) putarunt in affectionibus su- 
perioribus relationem aliam esse, ibi connexionem inter 
affectionem et cognitionem tam arctam vigere, quam inter 
cognitionem et suum obiectum ; dicunt a nobis intelligi 
posse, quod de dono accepto gaudeamus vel amicum ame 
mus, vel inimicum odio habeamus. Sed argumenta allata 
non probant sufficienter connexionem internam, sed solam 
connexionem causalem, cuius teleologia cuilibet intelligenti 
evidens est. Ideo exsistimandum est eandem relationem 
vigere in affectionibus superioribus, quae pro inferioribus 
valeat, sc. affectionem non possidere obiectum actui inter- 
num, sed solum cognitionem quae eius causa sit (cf. txp. 

Psych. VIII 1 § i)- . .. , 

Hinc facile intelligitur, quod res saepe ita explicabatur, 
ut cognitionem obiecti sive intellectivam sive sensitivam 
sequatur eadem semper affectio organica. (Lehmen :) Affectus 
superiores pudoris, laetitiae, poenitentiae ete,, quos ut ac- 
tus simplices experimur, non putandi sunt esse activitas 
simultanea utriusque appetitus versus bona suprasensibilia, 
sed sunt affectus sensitivi, qui indirecte (ope phantasiae) 

ex intellectione fluunt. . 

Sed haec minime est sententia communis Scholasticorum, 
qui potius passim docent dari veros affectus ex interna sua 
natura superiores seu inorganicos, quos voluntati attribuunt. 

Secundum S. Tliomam etiam in voluntate habentur gaudium, 
amor, aliive affectus, qui sunt puri actus voluntatis cum 
simili efficientia ac passiones, sed sine passione. Similiter 
Scotus. Mausbach : Omnes affectus etiam voluntati con- 
veniunt; amor tunc est volitio benevolentiae, ira est volitio 
vindictae. Certe etiam beatis et damnatis affectus spirituales 
tribuendi sunt. — Idem supponit doctrina de variis actibus 
elicitis voluntatis, ut de simplici complacentia, de fruitione 
in bono possesso ; quamvis illo tempore differentia inter 
characterem strictae appetitionis activae et affectionis potius 
passivae non ita attenderetur. 

5. Secunda igitur thesis parte cum communissima Ve- 
terum sententia probabimus in homine non solum affec- 
tiones sensitivas easdem ac in brutis inveniri, sed praeterea 
alias intellectivas statuendas esse. Hinc facultas et appetitiva 
et affectiva includunt et ordinem inferiorem sensitivum et 
superiorem rationalem, prorsus ut de facultate cognoscitiva 
probatum iam est. 

PARS I. Exsistit in homine appetitio stricte dicta intrin- 
sece rationalis. 

Argum. (Ex obiectis suprasensibilibus.) 

Homo appetere potest obiecta immaterialia, vel materialia 
universim sumpta et abstracta. Atqui hoc facultatem appe- 
titivam sensitivam essentialiter superat. Ergo adest appe- 
titus essentialiter superior seu voluntas. 

Ad mai. Homo saepissime appetit bona immaterialia soli 
intellectui pervia ut gloriam, honorem, scientiam, officia 
moralia implere, bona religiosa; amat Deum, vitam aeter- 
nam, virtutem; quae omnia bruto impossibilia sunt, ut 
probavimus. 

Item potest appetere aliquam rem non singularem sed 
universalem, potest proposita generalia pro certo genere 
activitatis statuere; sic potest spernere voluptatem quam- 
libet, velle laborem arduum honoris vel virtutis causa. 

Ad min. Actus qui consciam relationem ad obiectum 
spirituale vel universale habet, evidenter fieri non potest a 
facultate sensitiva; ex eadem ratione ac prius (th. 1) 
pro facultate cognoscitiva probavimus. Atqui actus volun- 
tatis re vera hanc intrinsecam relationem consciam habet. 
Nam: 

Fr ob os , Psydiologia. II. y 

1. Actus voluntatis qui non obiectum conscium intrinsece 
contineat, non est physice completus actus, sed pars ex 
actu totali abstracta. Cum laetari possimus sine cognitione 
alicuius obiecti de quo gaudeamus: non possumus velle 
sine cognitione obiecti voliti ; non possumus appetere, quin 
aliquid appetamus. Obiectum volitionis est pars essentialis 

et intrinseca actus volendi. fldMyfdffi Wd 

2. Quando voluntas inter duo bona (honorem et virtutem) 
unum eligit : utrumque bonum necessario in intellectu est. 
Ergo volitio unius prae alio (virtutis prae honore) non ita 
explicari potest, ut praeter volitionem, quae internum obiec- 
tum non habeat, eius obiectum in intellectu solo stet; nam 
etiam aliud obiectum ibi stat et tamen non propterea ap- 
petitur. Ergo electio unius postulat, ut obiectum electum 
praeterea adhuc in ipso actu volitionis contineatur, seu ut 
sit volitiom intrinsecum. 

Ergo non solum intellectionem volitio sequitur, sine in- 
trinseca relatione ad obiectum, sed volitio imbibitam rela- 
tionem sui obiecti continet. Cognitio quidem sine volitione 
esse potest, sed non e converso volitio sine cognitione sibi 
immanente. Solum si ex volitione tota id abstrahitur, quod 
formaliter cognitio non est, sed volitio pura, in hoc ele- 
mento abstracto cognitio ut talis deest. 

Confirmatio. (Ex Ubertate voluntatis .) 

Habemus appetitum liberum, ut postea probabitur. Voluntas 
ipsa se determinat seu habet dominium sili actus. Contra appe- 
titui sensitivo, qui nobis cum brutis communis est, nemo liber- 
tatem ascribit. Ergo appetitus suprasensibilis homini ascribi debet. 

PARS II. Item affectas intrinsece rationales admittendi sunt. 

Argum. ( Aditer natura intellectiva incompleta esset.) 

Cogitari nequit vitam naturae intellectivae purae (angeli, 
hominis post mortem) absolvi intellectionibus et appetitio- 
nibus sensu stricto, ita ut non comprehendat varios affectus, 
ut gaudii de bono possesso, tristitiae de bono amisso, 
quoad bona immaterialia. Quid enim esset beatitudo talis 
entis, quod solum cognoscere et appetere posset, ut ab- 
sentia acquirat et praesentia non amittat, non vero potens 
esset gaudii de bono acquisito ; quid poena damnati, si 
consisteret in theoretica quasi intellectione amissionis boni, 
in aversione voluntatis a Deo vel reiectione quasi sui status 

et non potissimum in tristitia immensa de tanto bono 
amisso? Atqui homini certe iam ante separationem a cor- 
pore tota natura intellectualis cum omnibus suis facultatibus 
convenit. Ergo etiam in hac vita exsistit facultas eliciendi 
affectus intellectuales. 

Confirmatio. (Ex experientia.) Inquisitiones hodiernae de 
vita affectiva nondum multae dantur et discrimine inter 
vitam inferiorem et superiorem non agnito ipsa nostra quaestio 
hodie fere non ponitur. Ideo interim ex persuasione com- 
muni illa indicia colligenda sunt, quae ex differentia pro- 
prietatum exsistentiam affectionum superiorum comprobant. 

1. Secundum S. Thomam affectiones superiores ex cogni- 
tione intellectuali orti quodam sensu «maiores» sunt sensi- 
tivis, etsi sensitivi vehementiores esse possint. Hoc discrimen 
bene observatum hodie ita exprimi solet: affectus rationales 
profundiores sunt seu magis totum hominem apprehendunt, 
sc. eius desideria maxime essentialia explent; cum affec- 
tus sensitivi acriores sint et pro momento fortiores, sed ad 
necessitates magis superficiales spectent. Sic inventio ali- 
qua scientifica facta felicitatem diu manentem creat et, 
post annos adhuc hominem erigit, cum voluptas ebrietatis 
etsi fortis solam quasi animae superficiem tangat et citissime 
evanescat. Neque credibile est tunc ex intellectione oriri 
affectionem sensitivam; nam haec fieret propter finem sen- 
sitivum, qui deest; porro «redundantia» in affectionem sen- 
sitivam supponeret praecedentem affectionem intellectualem, 
quae proinde adesse concederetur; transitus ex intellectione 
per phantasmata ad affectionem sensitivam non explicat 
affectum in sua duratione et intensitate crescere secundum 
aestimationem intellectionis. 

2. Affectiones spirituales tunc maxime purae erunt, quando 
leniores sunt, ita ut redundantia sensitiva non habeatur; 
huius generis sunt gaudium de veritatis evidentia subito 
exoriente, contristatio de dubio vel contradictione, gaudium 
vel contristatio de moralitate proprii actus. Hic ex iisdem 
rationibus ac antea verae affectiones suprasensibiles sup- 
ponendae esse videntur. 

3. Veteres interdum afferunt affectiones spirituales immediate 
totas adesse una cum sua causa, sensitivas contra plus temporis 
requirere, ut oriantur (Mausbach). Si hoc factum experimentis 
confirmaretur, bene congrueret cum celeritate ad modum fulguris 

ut dicunt, cum qua intellectiones appaieie possunt, cum phan- 
tasmata semper longius tempus postulent, ut clarioia nan . 

Corollarium r : 

Distinctio appetitus inferioris et superioris vario modo statui 
*! potest • i) metaphysice, ut facultas appetitiva vel organica vel 

| immaterialis; 2) secundum naturam cognitionis praesuppositae, 

I ut appetitus sequens cognitionem sensitivam vel intellectivam, 

3) secundum oblecta, ut appetitus m obiecta sensibilia vel im- 
materialia- 4) arctior etiam est definitio voluntatis, quam Plato 
dat, secundum quem velle stricte dictum 110,1 tendit msi m verum 
bonum, quod ab intellectu determinatur. Facile patet hoc ulti- 
mum describere voluntatem, qualis moraliter esse deberet, non 
qualis re vera est, id quod psychologiam spectat Sed neque 
tertia definitio bona est. Nam appetitio superior libera, quae ab 
omnibus voluntas vocatur, saepe eligit bona sensibilia, non ob 
motiva altiora, sed ob ipsam delectationem sensibilem. 

Distinctio igitur potius ex secunda oppositione quaerenda es , 
quam prima necessario sequitur. Voluntas est facultas appetendi 
obiecta intellectualiter apprehensa, et intellectus, ut postea pro- 
babimus, necessario est facultas immaterialis; quia haec appre- 
hensio intellectualis ab actu volitionis 111 se continetur patet 
etiam hunc actum poni non posse a facukate sensitiva, ideotiut 
eo ipso probare facultatem immaterialem. Ideo voluntas tue 
definitur facultas immaterialis appetitionis 111 obiecta mtellec tua- 
liter apprehensa. 

Corollarium 2 : . . 

De causa efficiente volitionis auctores dissentiunt. Plurimis 
(S. Thomae, Scoto, aliis) videbatur sola voluntas dicenda esse 
eius causa, ita ut non alia facultas realiter distincta concausa 
diceretur. Alii (Caietanus) putabant obiectum specificationem 
actus conferre debere. Cum secundum argumenta volitio (stricte 
dicta) obiectum in se contineat, sine dubio quaedam coefficientia 
obiecti evitari non potest. Neque hoc excludunt argumenta con- 
traria (cf. Suarez, De anima lib. 5, cap. 3). Quod voluntas ex 
se inclinetur ad bonum, non determinat, ad quale bonum hic 
et nunc inclinetur. Imaginem obiecti m voluntate locum habere 
posse, probatum est in argumento. Quod bonum alliciens volun- 
tatem eam passivam faceret, non .excludit naturam activam in 
re principali, sc. in volitione postea elicienda. Certe actus 1 
tellectionis non solus alium actum producit , sed cooperatur, 
quatenus formaliter modificat animam, quae sic modificata nunc 
parata est ad obiectum cognitum etiam eligendum. Contra sola 
praesentia obiecti in animae parte realiter distincta et nullo modo 
physice cooperante non sufficeret, ut voluntas sola m certum ob- 

iectum inclinetur, i. e. ut in se producat volitionem huius prae- 
cise obiecti. 

Scholion (De intellectualismo et voluntarismo [Lahoussej) : 

Hi termini non eundem sensum habent in controversia vete- 
rum et recentiorum. Apud Veteres solum agebatur de relativa 
praestantia alterutrius facultatis, cum pro intellectu maxime 
Thomistae starent sequentes in hac re Aristotelem, pro voluntate 
potius Scotistae sequentes antiquiorem scholam Patristicam, ut 
S. Augustinum. Pro praestantia intellectus inter alia afferri sole- 
bant haec : cognitio versatur circa suum obiectum modo ab- 
stractissimo ; obiectum formale intellectus (ens) latius est quam 
obiectum voluntatis (bonum); voluntas caeca ab intellectu duci 
debet, et solum eatenus bene agit, quatenus rationi oboedit ; in- 
tellectus magis immediate animae inhaeret quam voluntas; in- 
tellectus hominem facit rationalem, ei dat suam dignitatem ; plus 
est rationale esse quam liberum esse, quia posterius sequitur ex 
priori. — Pro voluntate vicissim afferebant: a voluntate pendet; 
adeptio ultimi finis hominis eiusque perfectio moralis ; amor Dei 
perfectior est quam eiusdem cognitio ; voluntas omnes alias facul- 
tates regit, ideoque fortitudo voluntatis maioris est momenti in 
rebus humanis quam praestantia intellectus; sola voluntas libera 
est. — Ex dictis patet in quibusdam momentis intellectum prae- 
stare, in aliis voluntatem. Neque possibile videtur, inde absolu- 
tam praestantiam alterutrius facultatis clare efficere. Hoc eo 
magis, quia, ut vidimus, actus volitionis-stricte dictae cognitione 
non caret. 


Apud recentiores iidem termini aliquid summopere diversum 
significant, sc. errores contrarios in explicandis actibus psychicis, 
quos omnes intellectualismus ad solas cognitiones revocare studet, 
voluntarismus ad solas affectiones vel appetitiones. Sic Herbart, 
Miinsterberg, Ziehen non agnoscunt ut elementa psychica nisi 


sensationes vel repraesentationes, quarum vel relatio vel pro- 
prietas quaedam sit affectio. Schopenhauer et Wundt vero omnia 
ad volitiones reducunt; sed volitio illa tam vage saepe explicatur, 
ut fere sit typus cuiuslibet actus psychici. Voluntarismus psycho- 
logicus omnem actum psychicum ad quandam appetitionem re- 
ducit; voluntarismus metaphysicus adeo ipsas quoque activi- 
tates naturales sic explicat. 

Obiectiones : 

Obi. 1 . Potentiae non diversificantur per accidentales differentias. 
Atqui obiecto appetibili per accidens est, quod sit apprehensum per 
intellectum vel sensum. Ergo uterque appetitus non differt. 

Resp. Cone. mai. Dist. min.: Obiecto ipsi in se hoc per acci- 
dens est, cone.; facultati appetitivae hoc per accidens est, praesertim 
si obiectum cognitum ipsum actum appetitionis intrat, nego. 


Obi. 2. Voluntas secundum communem sententiam caeca est seu 
actus volitionis nihil continet similitudinis obiecti. Atqui bene con- 
cipitur post cognitionem intellectivam sequi appetitionem intrinsece 
sensitivam, quae propter cognitionem simultaneam obiecti spiritualis 
dicitur volitio obiecti spiritualis ; similiter ut varii auctores affectionem 
superiorem explicant. 

Resp. Dis/, mai. : Voluntas caeca est, quatenus ipsum elementum 
appetitivum qua tale non est intellectio, sed aliquid diversum, conc. ; 
quatenus completus actus volitivus esse possit sine obiecto sibi conscio, 
quod solum in simultanea cognitione realiter distincta contineretur, 
nego, ob rationes allatas, quae pro affectione non valent ; contradis/, 
min. — Pahnieri : ille qui vult, ipse est, qui intelligit et videt ; sed 
quatenus vult, non videt («caecus» est), sicut quatenus videt, non vult. 

Obi. 3. Si in homine est duplex appetitus, etiam est duplex vis 
motrix, ut utrique appetitui sit instrumentum connaturale. Atqui non 
datur nisi vis motrix organica. Ergo etiam solus appetitus organicus. 

Resp. Nego parit. : Quoad appetitionem constat praeter actus or- 
ganicos alios dari actus, qui cognitiones immaterialium in se con- 
tineant, ideoque superiorem facultatem postulent. Contra vis motiva 
actum habet, qui semper intrinsece eiusdem naturae est, quamcunque 
cognitionem sequitur; non est facultas stricte psychica, coordinata 
cognoscitivae et appetitivae, ideoque paritas nulla exsistit. 

Obi. 4. Datur etiam volitio sine ullo obiecto ; sic de aliquo dici- 
mus : «nescit quid velit». Ergo falso arguitur ex cognitione quae in 
appetitione contineatur. 

Resp. Dis/, antec. : Hoc dicitur quasi ille homo habeat volitionem 
sine ullo obiecto, nego ; locutio dicere intendit hominem multum haesi- 
tare vel in suis appetitionibus mutabilem esse, sicuti e converso de 
homine constanti dicimus : scit quid velit, conc. Proinde non agitur 
de singulari actu, sed de dispositione volitiva, vel de difficultate ad 
actum volitionis ponendum. 

Inst. Non raro habetur volitio prorsus vaga, cuius obiectum in- 
determinatum est vel etiam plane nescitur ; ut si quis iter ingredi 
vult, sed inierim adhuc nescit quo ; vel si quis dicit : aliqua re indigeo, 
nondum clare video qua. 

Resp. Casus hic diversi proponuntur : in primo habetur volitio 
vera obiecti nondum ulterius determinati, sicuti saepe fit, quando finis 
iam certo intenditur, media adhuc ignota sunt, quae tunc indetermi- 
nate intenduntur; volitio autem solum eatenus habetur, quatenus ob- 
iectum eius cognoscitur, e. g. iter faciendum. In secundo casu vo- 
litio vere nondum habetur, nisi ad summum conditionata in illam 
mutationem, quam praesens status postulet; principale interim solum 
est affectio ingrata, quam effugere cupio ; hanc autem iam cognosco. 

Obi. 5. (Lehmen.) Ponendi non sunt affectus superiores, sed suf- 
ficiunt affectus sensitivi excitati per phantasmata;--.-- illos.-». enim adesse 
iam ex mutationibus physiologicis constat. Nam conscientia solum 
refert unicum actum simplicem, qui ideo sensitiva affectio esse debet. 

Resp. Nego asser/. Ad probat. Verum minime est facili intuitu 
determinari posse, utrum actus affectivus simplex sit an mulliplex. 


Sic etiam in perceptione nulla introspectio dirimit elementa sensationis 
externae et internae ; illimo ipsa affectio cum perceptione facile in 
unitatem coalescit. Multo igitur minus duo affectus similis qualitatis 
ct diversae solum naturae facile distinguuntur. Quod rei veritatem 
attinet, quando ex cognitione intellectuali fortior affectus sequitur, sine 
dubio utraque affectio habetur ; in debiliore vero affectu sola affectio 
superior intellectionem comitabitur. 

Contra P. I ; alia dat Coroll. 2. 

THESIS 13. Obiectum voluntatis humanae est solum 
bonum idque sub ratione aliqua rei appetenti convenientis. 
Cf. Lindworsky, Abschn. 2 ; Pfander, Motive, in Miinchener philos. 
Abhandlungcn ; Exp. Psych. IX 2 § 3. 

Stat, quaest. 1. Ratio aliqua volitionis eliciendae (sensu stricto 
sumptae) certe est actus praecedens intellectus, qui obiectum 
aptum proponit. Pro electione certi obiecti ex aliis quae pariter 
ab intellectu offeruntur variae causae cooperari possunt, etiam 
subiectivae. Ita actus qui ex consuetudine fit, producitur forte 
ex associationibus, quae cum affectionibus coniunctae sunt, sine 
ulteriore inquisitione in obiectum. In brutis appetitio saepissime 
procedit ex impulsu instinctivo in obiectum, cuius bonitas non 
prius cognoscitur; idem in homine fit, qui ex instinctu agit vel 
ex impulsu pathologico. Et saepissime dispositio affectiva («tem- 
peramentum» quod dicitur) in electionem influit. 

Tamen hae vires subiectivae non solent annumerari inter 
motiva volitionis, sed motivum angustiore vocis notione est causa 
finalis electionis, est id quo electionem factam interroganti pro- 
bamus rationabilem fuisse, seu id propter quod agimus. Mo- 
tivum saepe est aliquod commodum quod ex actione speratur, 
aliqua utilitas; etiam delectatio ipsa si nobis apparet ut bonum 
cur agamus ; saepe quidem non status gaudii qua talis, sed potius 
obiectum gaudium afferens verum motivum est. Alia exempla 
motivorum: maior facilitas huius operis prae aliis; quod ita 
officium morale impletur; constantia propriae activitatis forte 
facit, ut iterum eligatur quod saepe iam electum fuerat, ne levi- 
tatis arguamur; vel etiam consuetudo quae faciliorem reddit 
repetitionem actionis; breviter quodcunque commodum. — De- 
lectatio pertinet ad motiva elementaria; utilitas publica est 
motivum aliquod altius. Superiora motiva duratione et efficientia 
praestant, tamen et ipsa ex motivis elementaribus sibi coniunctis 
roborari possunt. Yis eiusdem inotivi pro re nata diversa esse 
debet, e. g. pro aetate vel sexu vel etiam individuo. Ex volitio- 
nibus propter motiva elicitis iterum consuetudines oriuntur, vel 
principia practica, quae postea sine nova deliberatione ad ac- 
commodatas actiones ducunt (Exp. Psych. IX 2 § 3, n. 3), 

Motivum ut obiectum in sola cognitione exsistens non est 
causa physica, sed moralis i. e. ope cognitionis agit ; et quia ad 

se ipsum efficiendum incitat, est causa finalis. Aliter res se 
habet, ut vidimus (th. 12, coroll. 2) de cognitione motivi, quae 
conditio pro volitione elicienda dici solet. Secundum dicta et 
hoc est et praeterea etiam causa efficiens, quatenus anima per 
hanc cognitionem determinata nunc apta est, ut per voluntatem 
volitioncm huius obiecti eliciat. 

2. Postquam vidimus, quid motivum voluntatis sit, nunc 
determinamus ambitum motivorum voluntatis, seu inquirimus, 
quid sit obiectum adaequatum voluntatis humanae, quid 
nempe illud sit, quod in omnibus obiectis, quae voluntas 
attingere potest, commune est; dicitur etiam ratio illa sub 
qua vel propter quam voluntas attingit, quidquid attingit, 
seu « obiectum formale voluntatis» . Communis Scholasticorum 
doctrina est hanc esse rationem boni universalissime sump- 
tam, bonum in communi; non quasi voluntas solam rationem 
abstractam boni appetat, sed quia appetere potest omnia, 
quaecunque sub ambitu boni universalissime sumpti com- 
prehenduntur. Eo ipso obiectum materiale voluntatis est 
omne id in quo obiectum formale invenitur, omne igitur 
bonum. 

Patet hic bonum non intelligi ut appetibile, id quod thesim 
tautologicam redderet; sed bonum obiective intelligitur ut 
perficiens vel utile vel ineundum, ita ut bonitas pro appe- 
tente obiective appareat et non solum per electionem ar- 
bitrariam primum constituatur. Talia bona sunt delectatio, 
sanitas, honor etc. Haec universalitas boni non valet pro 
bruto, quod bona suprasensibilia nec cognoscere nec appetere 
potest, sed pro homine, qui ut omnia cognoscere potest, 
ita quaecunque in hac universalitate rerum ei ut bona 
apparent, appetere potest (Mausbach). 

Si obiectum voluntatis solum bonum est, hoc dicit eam 
solum bonum velle posse, non autem omne bonum velle 
debere. Solum asseritur hoc obiectum voluntatis intra am- 
bitum rerum bonarum restrictum esse. Ex hac assertione 
immediate sequitur obiectum actus aversativi. Aversio seu 
repulsio enim non est actus specifice diversus ab actu pro- 
secutivo, sed est tendentia in obiectum negative determi- 
natum, videlicet in absentiam certi obiecti. Ideo absentia 
obiecti (e. g. doloris) necessario est bonum quoddam et hinc 
praesentia eiusdem erit negatio huius boni seu aliquod malum. 
Ergo obiectum actus aversativi dici potest esse malum. 

3. In probatione thesis primo ostendemus voluntatem 
nihil aliud appetere posse quam bonum, i. e. malum qua 
malum appeti nequit, ne actu quidem libero. In hac re 
fere non sunt adversarii praeter quosdam Nominales qui 
dicebant potius ens sub tota sua latitudine esse voluntatis 
obiectum, ita ut ab hac ens etiam sine relatione ad suam 
bonitatem appetatur (Urraburu). Minime in hac parte ne- 
gamus homines saepe in id tendere, quod re vera summum 
malum est, ut in peccatum vel annihilationem etc. Sed as- 
serimus hoc tunc necessario fieri sub ratione boni ; quia 
id quod simpliciter loquendo pro tota natura humana ma- 
lum est, secundum quid, ut pro sanitate, scientia, bona 
fama, delectatione bonum est; vel saltem quia ut minus 
malum apparet, ideoque ad fugiendum maius malum eligi 



potest. 

Secunda parte hoc obiectum aliquo modo restringimus. 
Nam cum communi sententia cum S. Thoma dicendum vi- 
detur: omne bonum semper solum appetitur sub ratione 
aliqua ipsi appetenti convenienti. (Frins:) Quidquid appe- 
timus, propter eius convenientiam nobiscum appetimus; 
convenientia autem non necessario est causa movens per 
modum finis, sed sufficit ut generalis conditio in obiecto 
finaliter movente requisita. Hoc in argumento magis eno- 
dabitur. 


PARS 1. Obiectum voluntatis humanae non est nisi bonum. 


Argum. (Ex experientia.) 

Experimur a nobis in omni genere appetitionum semper 
aliquam rationem boni quaeri. Ita sensibiliter agendo ten- 
dimus in delectationem vel concupiscibilis vel i rasci bilis ; 
vel saltem in remotionem illius quod nos torquet (in actibus 
«coactis»), — Item intelligibiliter operando ordinarie ten- 
dimus in necessitates explendas, in acquirendam fortunam, 
scientiam, honorem, virtutem, quia haec nobis placent i. e. 
grata vel bona apparent. 

Idem valet in illis bonis, quae mere apparentia sunt (bona 
secundum quid), quia vero bono hominis opponuntur. Hoc 
fit, si in peccato contra voluntatem Dei delectatio quaeritur; 
semper tamen delectatio vel aliud bonum appetitur; hinc 
id quod obiective malum est, tamen sub ratione boni attin- 
gitur. Immo etiam qui fines sequitur qui obiective nullam 




bonitatem continent, quia sunt vel putantur mera negatio, 
ut suicidium, annihilatio propria: hoc faciunt cx fuga maioris 
mali, quale eis praesens vita apparet; ideoque et hoc obiec- 
tum rationem relativi boni pro iis habet. Etiam ille pessi- 
mismus (Schopenhauer , v. Hartmann), qui exsistentiam 
reiiciendam putat, hoc solum facit, quia erronee exsisti- 
mat exsistentiam tam malam esse, ut annihilatio ei prae- 
ferenda sit; procedit ex fuga maioris mali, minime vero ex 
amore mali. 

Confirmatio. (Ex analogia.) 

Sicuti contra naturam intellectus est ideoque physice impossi- 
bile, ut assentiat falso ut falso : ita contra naturam voluntatis 
est, ideoque pariter impossibile, ut appetat malum ut malum. — 
Homo ex intentione finis non potest medium eligere consecutioni 
finis repugnans ut repugnans, seu inutile ut inutile. Atqui sicut 
se habet medium inutile ut inutile ad electionem, ita se habet 
malum ut malum ad intentionem (Hansen). 

PARS II. Obiectum volitionis aliquo modo ut appetenti con- 
veniens cognosci debet. 

Argum. 1. (Ex experientia.) a) Casus pro prima parte 
probanda allati omnes spectant bonum appetentis; eius- 
modi sunt delectatio sensibilis vel de vindicta, bona supra 
sensibilia, divitiae, honor, virtus, bona mere apparentia et 
relativa. Atqui hoc ostendit bonum, quod obiectum volun- 
tatis esse dicitur, semper intelligi ut bonum appetenti et 
ut tale probatum esse. 

b) Immo non intelligitur bonum alio modo conceptum 
voluntatem movere posse. Quamdiu enim bonum non aliquo 
modo ut appetenti bonum cognoscitur, illi alienum manet 
et deesset ratio cur rem nobis indifferentem habere velimus. 
Quae pro nobis omni ex parte indifferentia essent, se ha- 
berent ut impossibilia, in quae complacentia tendere potest, 
non vero efficax volitio, etsi aliis vel sibi ipsis bona sint. 
Si universim conceditur bonum et appetibile converti, ne- 
que nobis appetibile esse potest, quod nobis bonum nullo 
modo sit. 

c) Speciati m descendendo ad reliquas classes bonitatis. 
Certe non sufficit illa ratio metaphysica boni, qua omne 
ens sibi ipsi bonum esse dicitur, seu essentiae suae con- 
venire, quod etiam valet de inferno. Nam bonitas hic in- 
telligitur secundum communem loquendi modum, ut com- 


modum sensu latissimo sumptum. Sed neque ita intellectum 
bonum alteri qua tale pro mea volitione sufficere potest 
et motivum ei sufficiens praebere, quippe quod ut tale ad 
me non spectat; nisi addatur forte alia ratio, qualis esset 
nobilitas talis actionis pro agente, de quo statim. 

Argum. 2. (Ex eo quod in actu benevolentiae saltem actus 
nobis bonus est.) 

Difficultatem maxime facere videntur actus amoris puri 
benevolentiae, actus «altruistici» qui vocantur, illi videlicet 
in quibus bonum alterius ut tale intenditur nullo respectu 
propriae utilitatis habito. Possumus enim sic velle bonum 
amici, Dei, sacrificare bonum proprium (sanitatis, vitae), ut 
aliis benefaciamus. Atqui etiam in talibus actibus non deest 
respectus saltem implicitus ad bonum proprium appetentis. 

Prob. min. Etiamsi omnis cogitatio de propria utilitate 
(laudis aliorum, mercedis in altera vita) absit vel ab eadem 
abstrahatur, haec activitas implicite cognitionem compre- 
hendit ipsum actum convenire nostrae naturae. Nam (Frins) 
si aliquid gratis amamus, cognoscere debemus obiectum me- 
reri ut propter se solum a nobis ametur; hac autem cogni- 
tione implicite cognoscimus actum huius amoris nobis con- 
venire, nostram naturam decere, eundem nos nobiliores, 
perfectiores reddere seu nos perficere. Nam quid est co- 
gnoscere obiectum propter se amore nostro dignum esse, 
nisi etiam cognoscere illum amorem nobis ut rationabilibus, 
quae secundum obiectivum valorem agere debeant, summe 
consentaneum esse, hinc nos perficere. 

Ex tali ratione ab omnibus agnitum est amorem altruisti- 
cum, qui non cogitet de propria utilitate esse actum nobilem et 
summopere decere nostram naturam ; ideoque talem actum nobis 
summopere exoptandum esse. Congruit nostrae naturae et recto 
ordini, ut e. g. Deum amemus, sicut ipse meretur, sc. propter 
seipsum, et ut aliis entibus beneficia praestemus. Ergo etsi ob- 
iectum ipsum solum alteri bonum sit, tamen saltem actus id 
appetens nobis summopere conveniens est. 

Purum amorem benevolentiae erga alios nobilem esse, ab 
agente initio explicite cognosci debet (generatim ex instructione 
aliorum); postea inde fit regula agendi, quae solum implicite 
cognoscitur. Cognitio convenientiae, ut patet, non est motivum 
ipsius amoris benevolentiae, quod necessario est solum bonum 
alterius ; sed est potius conditio actus ; interdum etiam motivum 

alterius actus antecedentis, qui actum benevolentiae purae im- 
perat. Sic cx timore inferni actus puri amoris erga Deum im- 
perari potest. 

Confirmatio. Varii auctores nominant ut rationem actuum 
benevolentiae unitatem naturae: alios aliquo modo nobiscum 
identificamus, eos propter amicitiam ut partem quasi nostri 
consideramus. Sic sensu quodam latiore in amore alterius bo- 
num appetentis habetur. Suarez: Alii quodammodo ut unum 
nobiscum considerantur ; Deus est bonum quoque nostrum ; aliae 
creaturae ob similitudinem naturae manifestant bonitatem nostrae 
naturae. Palmieri : Bonum aliorum est quoque bonum nostrum ; 
nam unam societatem cum iis constituimus, ideoque bona sin- 
gulorum fiunt bona ceterorum. 

Hoc motivum ulterius ita explicari potest, ut vel instirictiva 
inclinatio ad actiones sociales exsistat vel deliberatio intellectiva 
bonitatem talium actuum manifestet, a) Fundamentum instincti- 
vum iam in vita sensitiva videmus. Datur inter bruta inclinatio 
ad alia iuvanda et defendenda, sympathia ex diuturna consue- 
tudine, amor instinctivus erga pullos. Certe iidem impulsus 
affectivi homini conveniunt, immo latius extenduntur, etiam 
interdum erga bruta. Forte praeter hos affectus sensitivos si- 
miles quoque intellectuales innati exsistunt ad vitam socialem 
inter homines faciliorem reddendam. Tales instinctus affectivi 
ut aliae causae subiectivae volitionis promovebunt actus sociales ; 
praeterea (ut delectatio) pro intellectu vera rnotiva fieri possunt 
ad illos actus imperandos. 

b) Consideratio intellectualis commodorum, quae ex sympathia 
mutua in societate oriuntur, quaeque etiam propriam utilitatem 
non leviter afficiunt, potest inclinare ad actus benevolentiae ; 
hoc pacto tota vita magis grata et pulchra apparet. Hoc iterum 
potest esse motivum ad actus altruislicos. 

Corollarium i (De appetitione finis et mediorum) : 

Bonum aut intenditur propter se (finis) aut propter aliud 
(medium). Finis movet ad actionem eo quod ad sui possessionem 
allicit ; est simul principium et terminus actionis ; specificat 
actum humanum, quia dat proximam determinationem ex parte 
obiecti, ut hunc specie actum eliciamus. 

Finis est ratio adaequata operandi pro voluntate. Etsi media 
suam intrinsecam bonitatem habere possint, vereque a voluntate 
in se attingantur, non tamen qua media attinguntur propter se, 
sed tantum propter finem (Urraburu). Nam sublato fine tollitur 
amor medii, medio non mutato ; a medio secundum se sumpto 
interdum abhorremus, ut a medicina amara, ab amputatione 
membri. 


Voluntas non quiescit in medio ut tali, sed in fine solum 
obtento. Certe medium ut res habet bonitatem quandam intrin- 
secam, quae saepe ratio est, ut medium esse possit ; eligitur 
propter suam aptitudinem ad finem consequendum, sed propter 
aliud, non absolute propter se, saltem in quantum ut solum 
medium consideratur et appetitur. 

Corollarium 2 (De cognitione praercquisitci) : 

Ad efficacem volitionem alicuius obiecti requiritur cognitio 
rem esse possibilem, et quidem volenti ipsi. Hoc non postulatur 
pro simplici complacentia, quae obiecta etiam volenti impossi- 
bilia spectat; sic quis delectari potest in migratione ad aliam 
stellam, quam animo concipit. Neque repugnat affectus qui vo- 
catur virtualiter efficax, quo quis appetit se rem non fecisse, 
: ut fit in actu poenitentiae de peccato. Talis actus qui circa 

praeteritum simpliciter inefficax est, est tamen virtualiter efficax 
circa praesens et futurum. Virtute huius voluntatis enim similem 
actionem nunc certo omitteremus; et in hac re differt a mera 
complacentia inefficaci, cpiae ab actione forte non retraheret, 
sed potius est velleitas quaedam. 

Aliud valet de appetitu efficaci. Nam absurdum esset serio 
intendere, quod clare scitur impossibile esse neque hoc ullo 
modo ut bonum vel conveniens appetenti cognosci potest. Si 
vero obiectum non ut plane impossibile cognoscitur, volitio 
eius efficax possibilis est. Quotidie enim videmus homines ten- 
tare, quae tere impossibilia sunt, quae autem non ut talia 
cognoscunt. Immo naturae humanae provisum non esset, si 
pro qualibet volitione certitudo de possibilitate obiecti require- 
retur; tali enim modo omnis progressus impossibilis fieret. 

| Scholion: 

Scientia moralis quattuor diversos modos distinguit, quibus 
dicimur propter certum finem operari i) actualiter : quando ipse 
finis explicite cognitus actu movet voluntatem in seipsum. 

2) virtualiter: quando aliquid operamur vi virtutis, quae ex 
priore intentione actuali finis in nobis relicta est. Ita operarius 
tota die ob spem mercedis laborat, nec tamen actu perpetuo 
de ea cogitat; quod inde apparet, quia cessante spe a labore 
! statim desisteret. Disputant, quid illa intentio virtualis actu sit. 
Frins (De actibus humanis I) rem explicat, perseverare actualem 
intentionem in actu quodam tenuissimo ; post veram autem inter- 
ruptionem voluntatem denuo excitari debere; tunc enim prin- 
cipium dirigens actionem non deesse, sed solum minus adverti 
■ ob aliam directionem attentionis; in voluntate autem manere 
tendentiam incepta continuandi, si non revocetur. 

Recentiores loquuntur de peripheria conscientiae (conscientia 
marginali), in qua actus intentionis conscius quidem sit, sed 

tam obscure ut non distinguatur. Intentionem virtualem exsistere 
illustratur per plurima experimenta in quibus idem problema; 
quoad materiam semper novam solvendum erat (e. g. inter se 
addere numeros, qui offerantur) ; tunc in primis membris seriei 
problema ipsum inveniebatur clare conscium esse, postea vero 
semper magis recedere, ita ut vix detegeretur; tamen sufficiebat 
ad rectam solutionem dirigendam. Quando ob debiliorem; atten- 
tionem semel mendum apparebat, saepe statim attentio in idem 
problema revertebatur et problema iterum clarius fiebat. 

3) habitualiter : opus in certum finem dirigi dicitur ex eo so- 
lum quod prior intentio, quae actu nullo modo iam adest, non 
est retractata. Finis igitur supponitur ex mente prorsus evanuisse; 
opus exercetur neque vi illius intentionis neque ob finem, in 
quem antea ordinatum fuerat. 

4) interprctative •; quando certa intentio sistit in alio bono, 
ipsa tamen res natura sua in illud bonum tendit; ita quis dicitur 
interpretative per bonas actiones agere ex amore Dei, etsi de 
hoc non cogitet nec cogitaverit. 

Obicctioncs : 

Obi. 1. Homo potest ex mera malitia peccare, quia est offensa 
Dei. Atqui tunc voluntate sua prosequitur malum ut malum ; ergo 
non semper tendit in bonum. 

Resp. Dist. mai. : Potest intendere id quod malum est ob rationem 
subiectivam boni, sc. ob delectationem in offendendo alio, conc. ; pot- 
est malum qua sibi malum intendere, nego. Coniradist. min. : Qui in- 
tendit malunt ob illam intentionem vindictae, nego; qui intenderet 
malum qua sibi malum, conc. 

Obi. 2. Potest quis aliquid impossibile velle. Atqui hoc nullam 
rationem boni habet, quia nihil est. 

Resp. Dist. mai; Quia illud possibile esse censet, vel conditio- 
nate (si possibile esset), conc.; qua impossibile, nego (cf. coroll. 1). 

Obi. 3. Potest quis velle, quod malum esse scit, ut suam liber- 
tatem demonstret. Atqui tunc non tendit in bonum. 

Resp. Dist. mai. : Quia hanc probationem libertatis ut aliquod 
bonum considerat, conc. ; praecise ut solum malum, nego. 

Obi. 4. Qui Deum amat amore benevolentiae, actu prosecutivo in 
eum tendit, licet eum non apprehendat ut sibi bonum. Atqui pos- 
sumus Deum ita amare. Ergo. 

Resp. Dist. mai. : Licet non consideret Deum in illo actu ut 
sibi utilitatem afferentem, conc. ; licet nullo modo in actu imperante 
vel exercite hunc actum apprehendat ut sibi convenientem seu se de- 
centem, nego. Contradist. min. 

Obi. 5. (Scotus.) Voluntas est potentia universalissima, cui proinde 
respondere debet obiectum universalissimum seu ens. Atqui ens est 
universalius quam bonum, quia etiam malum est ens. Ergo. 

Resp. Voluntas est quidem universalissima, sed in suo ordine, 
cuius obiectum esse nequit nisi bonum. 

§ 2 . De actibus voluntatis. 

Describendi sunt varii actus, qui aci totum genus rationalis 
appetitus pertinent. A recentioribus hic adhiberi solet divisio 
secundum elementa in affectiones ct appetitiones sensu stricto 
(Psych. sens. 23). Scholastici potius status totos cx cognitionibus 
et affectionibus et appetitionibus mixtos, prout in vita occurrunt 
et in lingua comprehendi solent, in varias classes ordinarunt. 

Utrumque pro re nata utiliter fieri potest; et hic ita coniun- 
gitur, ut prius de illis agamus, quae vel affectibus vel appetitio- 
nibus propria sunt, deinde inquiramus, quomodo hae functiones 
inter se dependeant; tandem processum principalis actus voliti vi 
sc. volitionis deliberatae secundum ea, quae a veteribus et recen- 
tioribus hic inventa sunt, spectemus. 

I. De affectibus vitae rationalis (S. Thomas F IF", 

: q. 22 — 48 ; — Exp. Psych. VIII 1 et 2). 

1. Definitio: Nomen affectionis («sentimenti») pro variis rebus 
adhibetur: 1) pro veris affectionibus vel elementaribus, ut delec- 
tationis, contristationis vel complexis, ut timoris, irae; 2) pro 
sensationibus organicis, ut doloribus corporeis; 3) saepe etiam 
pro obscura perceptione intellectuali, maxime in rebus supra- 
sensibilibus, religiosis, moralibus. Ita «sensus moralis» indecen- 
tiam, «sensus aestheticus» pulchritudinem rei apprehendit. Qui- 
dam dicunt se sentire omnipotentiam Dei in stellis, vel re- 
pugnantiam peremptionis animarum, vel necessitatem futurae 
retributionis. In his omnibus latet obscura cognitio intellectualis 
i. e. directa et naturalis cognitio et certitudo, in qua mens veri- 
tatem quidem perspicit, sed sine distincta cognitione rationum. 
Hac re maxime homines, qui scientificam inquisitionem peragere 
nequeunt, cum certitudine ducuntur in cognoscendis veritatibus, 
maxime religiosis. Perperam hoc aliqui confundunt cum asser- 
tione, religionem non niti in cognitione intellectuali, sed in mero 
affectu (Donat). 

Accuratius sumpta affectio rationalis definitur ut status 
emotionalis, qui cum cognitione intellectuali coniunctus est 
et ab ea causatur. Quaedam affectiones superiores in indi- 
cio fundantur, ut delectatio de nova scientia, delectatio 
aesthetica etc. Affectus similiter ut in sensitivis est affectio 
intensior, quae forte subito oritur neque generatim diutius 
durat; sed id quod in affectu sensitivo potissimum ele- 
mentum est, ex quo plurima alia explicantur, sc. immuta- 

tiones organicae in affectu superiore afferri nequit. Affectus 
pure intellectualis non clare secundum experientiam describi 
potest, quia ei statim conjungitur affectus sensitivus. Si 
tamen status complexus ex sensitivis et rationalibus simul 
sumitur, affectus ille totalis iure describitur ut status psy- 
chicus, in quo affectiones vehementiores coniunguntur curri 
perturbatione ordinarii cursus cogitationum, quique comites 
habet mutationes organicas. Exempla sunt excitatio aesthe- 
tica in < gustando > magno artificio, ut tragoedia vel sym- 
phonia, qua homo erigitur et ad magna facienda inclinatur. 

Affectus diutius summam illam intensitatem et quasi 
paroxysmum emotionis retinere non possunt, sed paulatim 
emotio actualis lenior fit, quae pro tempore iterum ad af- 
fectum redire potest; vocari potest status affectivus vel dis- 
positio affectiva puta conscia ; exemplum est dispositio vel 
iucunda vel tristis, quae non mera dispositio latens esse so- 
let, sed lenior status affectivus actualis. 

Exemplum affectionis superioris cum suis causis ct sequelis 
est poenitentia de culpa morali. Hic processus postulat ut in- 
telligatur malitia propriae actionis, ut habeatur dolor de eadem 
(affectio poenitentiae) et propositum efficax emendationis. Affectio 
interdum a propositis magis reprimitur. Accedere possunt ab- 
ominatio actionis i. e. tristitia cum aversione coniuncta ; interdum 
optatur actionem non fuisse, et alia. In toto processu elementa 
intellectionis, affectionis, volitionis inter se penetrant. Principale 
autem non est affectio stricte dicta, ut interdum putant, sed 
agnitio culpae et volitio vitae moralis. Plaec ipsa volitio iam 
totum processum excitavit, ab inquisitione actionis usque ad 
HI agnitionem culpae et affectionem tristitiae. Volitio vitae moralis, 

quae totum processum pervadit, in fine clarius apparet. Momen- 
! ; tum huius affectionis poenitentiae pro excolenda moralitate ab 

|;||| omnibus observatoribus agnoscitur (M. Moers). 

2. Divisiones affectuum: Veteres adhibebant etiam hic usitatam 
divisionem passionum, in undecim status partim concupiscibilis 
partim irascibilis. Donat: affectus illi varias iterum modifica- 
tiones admittunt, quae interdum propria nomina habent. Sic 
odium potest esse vel aversio vel detestatio vel inimicitia ; de- 
lectatio dicitur gaudium, si intensior est et spiritualis; item de- 
currunt variae mixtiones, ut timoris et amoris in reverentia. 

Exemplum alicuius divisionis recentioris illa sil, qua Maher 
affectiones superiores in quinque classes colligit: 

i) affectiones egoisticae, quae moraliter vel bonae vel malae 
esse possunt et vel gratae (aestimatio sui) vel ingratae (pudor). 

Huc pertinent superbia ct vanitas, i. e. delectatio inordinata de 
propria excellentia, vel de bonis parvi momenti ; commiseratio 
sui ipsius ; pudor, qui magis attendit contemptum ex parte 
aliorum ; condemnatio sui, quae magis ad veros defectus morales 
attinet. Conscientia virium suarum in infante incipit ab actio- 
nibus corporeis (motus membrorum vel vocis), in adulto habetur de 
qualibet excellentia, tam externa (vestes, divitiae), quam interna 
(scientia, eloquentia, dominatio in alios) ; timor deprimit et activi- 
tatem minuit, ira maxime excitat et activitatem auget. Utrum- 
que in odio coniungitur. 

; 2) Affectiones altruisticae, ut sympathia, benevolentia. Hae 

iam inveniuntur in vita sensitiva et sine ulla reflexione oriri 
possunt, sine cogitatione de propria utilitate. Necessario prae- 
requirunt, ut obiecta absentia clare repraesententur et affectiones 
alienae veluti propriae sentiantur, ideoque generatim maiorem quan- 
dain experientiam supponunt. Facile de doloribus corporeis alio- 
rum misericordiam habemus; multo minus de passionibus hominis 
scrupulosi. Hae affectiones crescente cultu humano civilique et 
maxime cum christiana religione magnum incrementum accepe- 
runt. Hinc indignatio publica de variis generibus crudelitatis, quae 
prius minus attendebantur. Congaudere cum aliis magis altruisti- 
cum dicitur quam cum iis contristari, quia in priori magis in- 
vidia superanda est. 

3) Affectiones intellectuales : quo revocantur ab auctore affec- 
tiones relationis aliorum auctorum. Eius generis sunt affectio 
novitatis, delectatio de activitate spirituali in genere, admiratio 
de certa excellentia, quae magnitudine cogitationes perturbare 
potest. Affectiones logicae : i. e. convenientiae vel contradictionis 
inter indicia ; inventio novarum veritatum grata est, apparens 
contradictio ingrata. Affectiones aliae ex inquisitione Oriuntur, 

; ut exspectatio erecta. 

4) Affectiones aestheticae: delectatio de pulchro, quae saepe 
in sensitivo gaudio de coloribus vel sonis ut suo fundamento 

; nititur; elementum intellectuale inter alia est unitas in varietate, 
vel certae proportiones; etiam cogitatio de utilitate rei pro suo 
fine ; accedunt associationes, ob quas e. g. ruinae arcis vel eccle- 
siae placent. Affectio sublimis i. e. certae magnitudinis cqmuiictae 

fi i reum certa perfectione, qualis sentitur in aspectu maris, montis, 
procellae. Affectio ridiculi, quae est contraria prioris. 

5) Affectiones ethicae: affectio officii, obligationis, approba- 
tionis vel reprobationis contra seipsum vel contra alios. Con- 
scientia moralis nititur in activitate intellectuali, quae diiudicat, 
quid iustum vel iniusturn sit; hoc ducit ad conscientiam ob- 
ligationis, affectionem illam proprie moralem ; ei inest certa con- 
scientia se compelli vel trahi, porro subiectio sub aliqua aucto- 

, Frobes, Psychologia. II, 

ritate, et ligatio quaedam absoluta. Obtecta haram affectionum 
sunt solae actiones liberae. Implicite ei inest reverentia erga 
auctoritatem divinam. 

3. Pathologici affectuum ostendit extremos status. Exaggeratae 
sunt quaedam affectiones 111 «ideis fixis» quae dicuntur,: maxime 
timor; item in epilepsia. Et haec abnormis affectio ratio esse 
videtur pro abnormibus indiciis. In «exaltatione maniae» gau- 
dium immoderatum est. Contra depressio Omnium affectionum 
observatur in idiotia, id quod ex defectu cogitationum! intelli- 
gitur. 

Si affectiones minuuntur et evanescunt, hoc secundum Ribot ; 
in certo quodam ordine fieri solet. Primo decrescunt affectiones 
magis obiectivae, ut aestheticae et logicae, quae in multis etiam 
hominibus sanis debiliores sunt; sequuntur affectiones morales 
et altruisticae ; prius evanescit benevolentia erga alienos, postea 
etiam erga amicos et familiam; ipse amor honoris et famae 
tandem deficit. Id quod ultimo abit, sunt affectiones egoisticae, 
ut timoris, irae etc. Similem scalam etiam ostendit comparatio 
variorum graduum idiotiae (Exp. Psych. VIII 1 § 6). 

Etiam in ordinaria vita dispositio ad affectus summopere de- 
pendet a variis causis et corporis et animae. Nota est diversitas 
affectionum pro diversitate aetatis et sextis, diversa propensio 
naturalis ad quasdam virtutes, haereditaria etiam transmissio 
talium dispositionum. Vicissim etiam ipsae affectiones organis- 
mum non leviter afficiunt et immutant. 

4. Aestimatio affectionum pro tempore varia fuit. Inter veteres 
summopere eas deprimebant Stoici, secundum quos affectus nitun- 
tur in falsis iudiciis et in defectu dominii supra seipsum, quae ra- 
tioni resistunt ; censebant virtutem liberam ab affectibus a sola ra- 
tione regi debere. Sed facile patet hanc opinionem naturae hu- 
manae repugnare, quae aci affectus nos inclinat ideoque postulare 
nequit, ut destruantur, sed solum ut temperentur et imperio rationis 
subiieiantur. Etsi affectus ductum rationis praecedentes saepe 
noceant, tamen ipsi iterum virtutes summopere adiuvare possunt, 
et certe maxima opera etiam moralia eorum ope faciliora eva- 
dunt. Sine magno affectu magna non fiunt, tam in scientia et 
arte, quam in vita politica, morali, religiosa. 

Nostra aetate saepe etiam oppositum periculum attendendum 
est, sc. tanta exaggeratio vitae affectivae, ut voluntas et ratio 
aequo plus negligantur. Hoc enim ducere potest ad quandam 
indolem mentis, quae passivae fruitioni affectionum nimis indulget 
et ad activum laborem voluntatis et rationis minus aptum reddit. 
Tales homines affectiones obscuras admirationis erga divinam 
omnipotentiam praeferunt intellectuali adhaesioni Dei et devotae 
subiectioni erga eius mandata in vita practica. 

II. De actibus appetitionis stricte dictae. 

1. Distinctio volitionis perfectae, completae ab aliis sta- 
tibus. Varii sunt status qui sine volitione actionem causare 
possunt. Sic quaedem actiones instinctivae ex nisu fieri di- 
cuntur vel ex tendentia naturali (instinctus vel impulsus 
nutritionis, conservationis propriae etc.; Exp. Psych. IX 2 § 3, 
n. 1). Dispositio illa innata facit, ut praesente sensatione 
(e. g. fame) accommodati motus fiant ad hanc tendentium ex- 
plendam. Actus qui hoc pacto fit, interdum inconscius est ; 
alias propter associationem innatam vel acquisitam motus 
qui in conscientia conspicitur, statim sine appetitione (Psych. 
sens. 24) ad actionem ducit. 


I11 vera volitione generatim sibi opponunt purum ten- 
dere et perfectum velle, vel actum spontaneum et veram 
volitionem. (Maher:) Pleraeque actiones diei determinantur 
per consuetudinem ; ipsae igitur saepe non clare consciae 
sunt (e. g. modus sibi vestes induendi) et certe consensus 
in illas actiones potius implicitus est, quam vere volitus. 
Solum si motiva contraria apparent, volitio explicita ex- 
oritur, quae forte complectitur veram deliberationem prae- 
viam. Husserl eandem distinctionem exprimit his verbis: velle 
et eligere, prout volitio statim post apprehensionem obiecti 

I sequitur vel deliberationem supponit; idem Aristoteles di- 
stinxisse videtur per voces «bulesis et proairesis». 

Alia est distinctio efficaciae inter optare (velleitatem) et velle 
stricte dictum. Velle est perfectissimus actus tendendi in aliquid, 
quia solum volendo, non optando aliquid acquirimus; inde vo- 
litum, non autem optatum habetur ut mensura excellentiae 
moralis (Hofler). Ab aliquibus declaratur distinctio ex diversa 
intensitate, sed rectius dicendum est optare esse potius velleitatem 
seu voluntatem conditionatam (sub aliis sc. conditionibus) seu 
complacentiam in effectione operis, quam volitionem eiusdem. 

2. In processu volitionis perfectae plura distinguuntur: deli- 
beratio seu activa consideratio motivorum contrariorum eoruni- 
que comparatio; electio consequens, internum illud «fiat» seu 
«veto», quod ultimum est in volitione. Geyser: Velle dicit per 
rationem se determinare in ponendo vel omittendo actu. Pfander: 
Volitio praeterea comprehendit, ut acquisitio rei volitae causa- 
liter a volente dependeat seu ut ipse volens effectum producat, vel 
directe vel indirecte ; velle sensu stricto semper est facere velle. 
Ideo etiam conscientia actus volitivi non solum dicit effectum 
in me fieri, sed sentitur proprium ego ut effectum causans; hic 

10* 



148 


149 


I.Ili. II. DIC VOLUNTATE. 

«sensus faciendi*, qui nihil commune habet cum sensatione 
innervationis et eodem modo in activitate mere interna invenitur, 
habet characterem tendendi. 

Secundum Aristotelem internus processus appetendi est qui- 
dam discursus, quatenus casus particularis subiicitur regulae 
generali. Deliberatio ipsa est consideratio quaedam practica 
de iis, quae appeti possunt ; consistit in successiva consideratione 
plurium possibilitatum et motivorum pro iisdem, quorum claritas 
perpetuo variatur. Experientia enim scimus minus bonum esse, ut 
statim secundum primum aspectum rem dirimamus, pariter autem, 
ut nimium in deliberatione inhaereamus; sic addiscimus, quanta 
consideratio pro natura negotii ad prudentem sententiam adhi- 
benda sit. Nota hic est differentia, prout ante actionem maior 
semper deliberatio adhibetur vel potius secundum instinctivam 
quandam impressionem statim diiudicatur; interdum posterior 
modus meliores effectus habet. 

Vera volitio completa ut' causas habet non solum momentum 
motivorum quasi absolutum, sed maxime etiam indolem sub- 
iectivam volentis, seu summam dispositionum, quae faciunt, ut 
motiva prolata certum pondus subiectivum accipiant (Exp. Psych. 
IX 2 § 3, n. 4). 

3. Proprietates quaedam fundamentales actus volitivi (Exp. 
Psych. IX 2 § 2). Volitio habet certam intensitatem seu vim 
vel energiam, quae non solum variam durationem (constan- 
tiam) significare videtur, sed secundum communem per- 
suasionem ipsam quoque intensitatem actus in hoc mo- 
mento. Huius intensitatis mensura considerari solet magni- 
tudo 'impedimentorum , quae per volitionem superantur. 
Exemplum magnae intensitatis volitivae conspicitur ih ho- 
mine qui energia volendi excellit, qui impedimenta non 
novit, immo iis excitatur ad magis insistendum. Neque haec 
intensitas derivatur ex intensitate affectionum ; immo magna 
affectio cum debili voluntate interdum coniuncta invenitur, 
sicuti e converso etiam magna energia volendi sine vehe- 
menti affectu. 

Theoria quaedam recentior asserit voluntatem etiam sine 
interna intensitate facillime opera maxime ardua eligere 
posse, simulatque cognoscantur maiorem bonitatem habere. 
Impedimenta mde oriri, quod simul mala ex actione secu- 
tura appareant. Ideo non maior 'fortitudo voluntatis' pro- 
movenda est, sed curandum, ut fortia motiva pro actio- 
nibus bonis praesto sint et ut attentio ad illa conver- 


CAP. I. DE VOLUNTATIS OIUKCTO KT ACTIBUS. 

tatur ct a contrariis sedulo retineatur (cf. Eindworsky, 
YVillensschule). 

Sed facile patet, quantopere communi persuasioni re- 
pugnet negare ipsos actus electionis diversae intensitatis esse, 
jlle qui martyrium suscipit propter fidem et ille qui hoc 
non audet, non necessario co differunt, quod posterior non 
agnoscat martyrium plus valere quam negationem fidei. 
Prior non ideo animum ad hoc sacrificium habet, quia vehe- 
mentissimis affectibus abripitur, qui neque semper adsunt 
neque diu remanere possunt; aut etiam eo quod caute om- 
nem cogitationem de doloribus evitare scit; sed praecise 
ex firmitate volitionis, quae ex eadem ratione, quam alius 
i etiam habet, dolores bene cognitos suscipit. Neque haec 
determinatio voluntatis facillima semper est, ut asserit ad- 
versarius ; sed interdum solum post magnam pugnam in- 
|g ternam acquiritur. -■ 

Certe theoria adversa non negabit cum eadem cognitione 
motivorum et iisdem affectionibus voluntatem per se liberam 
manere, ut bonum arduum eligat vel ab illo resiliat. Eo ipso 
autem electio sacrificii dicenda est volitio fortior, et eo 
fortior, quo maiora mala praevidentur ; voluntas autem quae 
sub onere difficultatum concidit, sine dubio debilior est 
(cf. Geyser, Psych., Kap. 15). 

Oppositio qualitatum, qualis in affectionibus gratis et ingratis 
invenitur, hic non dari videtur. Opponuntur quidem inter se ten- 
dentia positiva in aliquod obiectum et tendentia negativa ab aliquo 
obiecto, inclinatio et aversio. Tamen tendentia illa negativa per- 
fecte intelligitur ut tendentia positiva in absentiam obiecti. Hoc 
dein secundarias quasdam differentias affectionis concomitantis 
inducit. 

Rem potius ab obiecto creantur differentiae volitionis con- 
ditionatae et disiunctivae. Volitio conditionata aliquid ianr nunc 
certo decernit, dummodo, quod adhuc nescitur, certa conditio 
prius impleatur. Volitio disiunctiva finem eligit, liberum interim 
relinquens, quodnam ex pluribus mediis eo conducentibus po- 
stea usurpetur. Sed patet in utroque casu veram volitionem ha- 
beri posse, etsi in primo casu impletio conditionis non a volente 
pendeat. 

Differentiae temporales: pro varia duratione et constantia vo- 
litionum earum bonitas saepe aestimatur. Volitio simul intensa 
et diu durans est conditio pro magnis operibus. In hac praecise 
perfectione secundum Ribot scala quaedam ab hominibus he- 

roi< is usque ad debiles status pathologicos (abuliae) designari 
Potest (Kxp. Psych. IX 2). James distinguit varias classes electio- 
nis : aliqui consilium capiunt, (piando motivum clare contraria 
supeiaie tompicitut («determinatio rationabilis»); alii se trahi a 
maiore delectatione patiuntur, sequentes quasi lineam minimae 
resistentiae («determinatio passiva»). Tunc solum maxime labor 
et contentio sentitur, quando contra inclinationes instirictivas 
finem moralem arduum sequimur; nunquam aliter tam clare 
nostram libertatem sentimus, quam in hac «determinatione contra 
impulsus instinctivos». 

4. Status pathologici voluntatis. In actibus, qui vocantur coacti 
vel impulsivi, actus fit ante omnem deliberationem ; aspectum fere 
praebet motus reflexi; hoc non raro in epilepticis et hystericis 
apparet, qui ad actus indeliberatos abripiuntur. — Magis ad voli- 
tionem spectant illi actus «coacti» qui dicuntur, qui sine obiec- 
tiva ratione et obnitente plerumque diu voluntate ab aegrotis tan- 
dem admittuntur, ut ab impulsu continuo, quem aliter excutere ne- 
queunt, liberentur. Abnormis tunc non est voluntas, quae sane 
motivum sat magnum pro activitate habet, sc. liberari a mole- 
stissima tendentia, sed abnorme potius est, quod tales impetus 
oriantur et quod impossibile sit illos abiicere vel illorum obli- 
visci. Talia inveniuntur in psychasthenicis, ubi plerumque agitur 
de motibus non in se voluntati multum repugnantibus, sed potius 
superfluis et ridiculis. Multo gravior res est in melancholicis, qur ■ 
saepe ad crimina ut suicidium vehentissime incitantur, ita ut ab 
aliis impediri petant. ' 

Clarior etiam morbus ipsius voluntatis est pathologica debilitas 
vel impotentia volendi sine ullo motivo rationabili, seu abulia, 
quae dicitur. Hi aegroti interdum clare deliberare possunt, ali- 
quid summopere agere vellent, sed ad exsecutionem pervenire 
non possunt, etsi nulla difficultas organica hoc impediat. Hoc 
saepe notatur in psychasthenicis et hystericis. Ut explicatio ab 
aliquibus nominatur absentia affectionum seu apathia. Sed in 
multis casibus affectio sat magna adfuisse videtur, et in casibus 
verae apathiae affectivae interdum bene agi potest. Alii patho- 
logicum timorem subito exoriri existimant, qui hanc actionem 
impossibilem reddat (similiter ut in agoraphobia), quod certe 
possibile esset (Exp. Psych. IX 2 § 5). 

III. Quomodo facultates inter se agant. 

1. Influxus intellectus (vel indirecte cognitionis sensitivae) 
in facultatem appetitivam est a natura intentus et per se 
summus. Divisiones affectuum fere omnes petuntur praecise 
ex diversitate obiectorum i. e. cognitionum intellectualium, 
quae eos causent. Sic distinguuntur admiratio de sym- 

phonia, de sublimi spectaculo naturae vel historiae, admi- 
ratio moralis vitae heroicae, admiratio religiosa divinarum 
perfectionum semper ex parte cognitionis praesuppositae. 
Pauca sunt elementa qualitativa, secundum multos solum 
gaudii ct tristitiae (inclinationis et aversionis), reliqua fere 
omnia ad cognitionem revocantur. 

Quando auctores loquuntur de influxu intellectus in appetitum 
sensitivum, potissimum intelligunt affectus sensitivos, qui cx mo- 
tibus organicis innotescunt. Haec efficientia secundum Aristo- 
telem fit ope phantasiae eo quod phantasmata apte transmutentur. 
Suarez : Excitantur phantasmata quae obiecturn suprasensibile sub 
ratione sensibili appetunt. - Non illico patet, quomodo delec- 
tatio de obiecto sensibili dici possit ferri in obiecturn suprasensibile. 
Sed scimus affectionem non proprie obiecturn habere, sed potius 
causam cognitam; si igitur obiecturn altius quomodocunque 
(indirecte) affectiones sensitivas excitat, erit earum causa et affec- 
tiones ad illud referentur. Hic autem transitus secundum hodier- 
nam psychologiam illam legem sequitur, quod quaelibet affectio 
alias illas cognitiones reproducere tendit, quae et ipsae simili 
affectione insignitae sunt; ideo obiecturn altius etiam phantas- 
mata »iet, (piae delectationem sibi coniunctam possident; et sic 
affectus spiritualis complexu affectionum sensitivarum augetur. 
Quia affectus sensitivi mutationibus organicis innituntur, _ postea 
secundum proprias leges excoluntur, ideoque non statim cum 
obiecto intellectuali, ex quo orti sunt, evanescunt. 

Item secundum priorem thesim etiam causa ordinaria et prae- 
cipua volitionis stricte dictae est motivum i. e. cognitio quaedam, 
qua obiecturn apprehenditur ut appetenti conveniens, quod dein 
voluntas appetere potest. Ratio practica inquirit media, indicat 
de eorum utilitate, movet voluntatem eam dirigendo vel regulam 
ostendendo. 


2. Influxum affectionis in appetitionem multi sensistae ita ex- 
aggerarunt, ut docerent (Mill, Bain) voluntatem semper maiorem 
delectationem sequi. Hodie haec opinio magis magisque deseritur. 
Sic James praeter inclinationes affectivas statuit rationes ideales 
(intellectu propositas). Idem ex experimentis concludunt Mi- 
chotte ct Prilin. Idem demonstrant actiones evidenter altruisticae, 
actiones ex consuetudine sine cognitione de proprio commodo. 
SE adversarii arguunt voluntatem non appetere nisi quod nobis 
bonum videatur seu quod nobis placeat (quod verissimum est), 
hoc non idem est ac «quod nobis maiorem delectationem affert» ; 
sed praeplacere solum synonymum est, quod idem dicit ac eligere. 

Verus influxus affectuum in voluntatem a nobis non negatur. 
Hunc iam Aristoteles indicat: qualis unusquisque est, talis finis 

videtur ei. Et notum est in passione actionem bonam videri, 
quae alias talis non videtur. Distinguunt influxum directum et 
indirectum. i) Directus (per redundantiam j, quatenus affectus 
sensitivi cum suis inclinationibus sensitivis in voluntatem re- 
dundant, eam secum abripiunt, similes ibi actus provocantes. 
Affectus maxime vehementiores (amor, ira) phantasmata et cogi- 
tationes accommodatas i. c. eadem affectione instructas in con- 
scientiam advocant, alia autem omnia reiiciunt, attentionem oc- 
cupant eamque ab ordinaria activitate voluntatis avertunt, et sic 
directe similes volitiones promovent. Ideo affectio saepe volun- 
tatem impedit eam trahendo ad actus indeliberatos et summopere 
urgendo in certam directionem; alias eandem etiam iuvat, si in 
id inclinat quod voluntas appetit et sic voluntatem fortiorem reddit. 

2 ) Alius est influxus indirectus, quatenus affectiones cognitio- 
nem regunt, non ut antea ut per summam affectuum et impul- 
suum cum ea cohaerentium voluntatem opprimant, sed ut ei 
motiva conscia praebeant, quae in suam directionem inclinent. 
Ita timor, ira, amor inclinant ad probabiles opiniones sibi con- 
venientes pro certis habendas, ita ut postea saepe homo de sua 
credulitate miretur. Hoc exprimunt dicta, passiones (affectus) 
hominem caecum reddere. Extremum gradum huius caecitatis 
ostendunt iudicia ex morbo incorrigibilia, quae ad affectus re- 
duci alibi ostendimus. 

Influxus multiplex affectionum involuntatem quotidie illustratur 
per educationem, quae poena, laude, praemiis, aemulatione cum 
aliis ad bonos habitus acquirendos perpetuo utitur. Educatio 
etiam propriae voluntatis in hoc maxime consistit, ut illa, quae 
prae aliis ut appetibilia didicimus, cum magnis affectibus con- 
iungamus, ut facile et fortiter eligantur. 

3. Influxus voluntatis in cognitionem vel affectionem aeque 
patet. Hic non ita agimus de communi dominio, quo voluntas 
libera omnes actus regit, sed maxime de influxu illos transmutante 
in alios actus. 

a) Quoad actus intellectivos. Secundum communem doctrinam 
quoad specificationem apprehensio et iudicium non subsunt vo- 
luntatis imperio; subest vero iudicium non evidens, quod habet 
aliquam speciem veritatis. Hic influxus potius indirecte procedit, 
quatenus rationes attenduntur, (piae ei quod praeplacet magis 
favent. Sic homines non solum communius in suis persuasioni- 
bus socialibus, politicis, religiosis prorsus reguntur a commercio 
eorum quibuscum conversantur, a libris et foliis quae legunt; sed 
iclem certo gradu non exiguo in hominibus cultis valet, ut osten- 
dit persuasio de iustitia belli in utroque populo. 

Ratio autem praecipua in eo est, quod in res practicas di- 
iudicandas plurima elementa intrant, quae omnia simul a nullo 

perspiciuntur; ad iudicium igitur prudens sufficiens numerus ra- 
tionum conquirendus et comparandus est. Ei autem, qui unius 
partis est, fere solae rationes huic suadentes satis notae fiunt, 
quae iudicium determinant (cf. dicta de indicio). 

b) Quoad actus affectivos Scholastici distinguunt iterum in- 
fluxum directum (per redundantiam), quo ob praesentiam certae 
appetitionis superioris etiam in inferiore facultate similis appe- 
titio gignatur (ut modo explicatum est), et sic motus contrarii 
prius praesentes minui possunt; porro influxum indirectum re- 
gendo phantasiam, quae appetitui sensitivo obiecta ut bona pro- 
ponit. Sic aversio sensibilis cessat, si sensus a considerandis ingratis 
avocatur. Tali modo etiam appetitus inferior in suprasensibilia 
moveri potest, e. g. in dolore ob peccata commissa usque ad 
lacrimas (antea dictum est, quomodo hoc explicetur). 

Idem quoad rem confirmant recentiores. Pro dominio affectuum 
multum iuvat effectus corporeos affectui proprios cohibere, quod 
affectionem debiliorem facile supprimit; affectus sane vehemens 
facilius seipsum minuere dicitur, si certo tempore sibi permittatur. 
Optime autem affectus indirecte excitari vel impugnari potest ex- 
citando aptas cognitiones. Ita ira facile incitatur inhaerendo 
offensionibus ab alio receptis ; minuitur simili modo recogitando 
beneficia ab eodem recepta, vel praeclare ab eo facta, breviter 
illa nobis suggerendo, quae amici nobis afferre possent. Alii 
notant doctrinam asceticam, quod ipsi motus corporei coniuncti 
affectui volito apti sunt ad hos affectus gignendos. Ideo reverentia 
magna externa erga Deum ipsum internum affectum auget. 

4 . ASSERTUM. Mutua activitas facultatum maxime varia 
genera comprehendit; illi vero actus ex quibus alii sequuntur, 
melius considerantur ut concausae specificantes facultatem. 

1) Genera activitatis mutuae dividi solent in influxum directum 
vel indirectum (de quo satis dictum est); in activitatem moralem 
vel physicam ; in connexionem plus minusve consciam. Secundum 
ultimum respectum ordinari potest : 

a) Connexio conscia. Hoc clarissimum est inter actus eiusdem 
facultatis. S. Thomas: Quando voluntas tendens in finem seipsam 
determinat ad volendum medium (similiter etiam intellectus ex 
cognitione principiorum ad cognitionem consequentis), se movet, 
in quantum actu finem vult, de potentia ad actum relate ad 
media. Facultas tunc primo actu apta effecta est ad posteriorem 
eliciendum; similiter quando intellectus in priorem actum re- 
flectit. Eodem autem modo una facultas aliam movet. Ita mo- 
tivum in intellectione relucens voluntatem ad actum allicit; et 
ratio huius sequelae nobis intelligibilis apparet; motivum enim 
conspicitur talem volitionem exigere, fere sicut praemissae con- 
sequens exigunt. Idem valet, quando ducente ratione voluntas 

intellectum ad deliberationem movet; vel quando intellectus phan- 
tasmata praesentia comparat. 

b) Connexio utens elementis inconsciis, ut speciebus impressis 
vel rememoiatms. Hoc pacto transitus a phantasmate ad intellec- 
tionem per speciem impressam fit. Transitus per redundantiam 
inter similes actus vitae superioris et inferioris ad: mentem re- 
centiorum explicatur ope associationis. Cognitio enim; praesens 
reproduccre tendit alias cognitiones, quae eisdem affectionibus 
et impulsibus instructae sunt ; et hi affectus alios iam praesentes 
augent et sua vi voluntatem in hanc directionem impellunt. Tali 
modo affectus rationales sensitivos gignunt et e converso, id 
quod metaphora redundantiae unius facultatis in aliam indicabat. 

c) Minus etiam conscia est connexio per status corporales. Sic 
a multis explicatur reditus spontaneus affectionis post interrup- 
tionem (etiam mediae horae) ; nam processus organici nondum 
evanuerunt, qui affectionem reproducunt, ex qua interdum etiam 
cognitio quae eius causa fuerat, postea reviviscit. Si explicatio 
vera est, casus reducitur ad illas associationes semi-psychologicas, 
de quibus alibi (Psych. sens. 16, coroll. 2). 

2) Ad quodnam genus causalitatis actio inter facultates re- 
locanda est? a) Quaestio hic est inter causalitatem physicam et 
moralem. Moralis causalitas sensu maxime proprio viget inter 
diversas personas, quarum altera voluntatem alterius exsequitur. 
Qui oboedit, non physice adigitur, sed motivis amoris, officii, 
timoris movetur ad liberum actum proprium. Imperans non 
physice opus facit, ad quod alium moraliter movet. Sed etiam 
intra eandem personam loquuntur de efficientia morali, maxime 
quando connexio non necessaria est, ut inter motiva intellecta 
et electionem liberam voluntatis inter illa ; item quando una 
cognitio est suppositum necessarium pro altera (praemissae pro 
consequente) ; vel quando connexio bene i ntell igitur ; vel tandem 
quando alter actus ad solam praesentiam alterius sufficienter fieri 
posse videtur, de quo nunc. 

b) Applicatio conceptuum : Maior est consensus quoad 
activitatem intellectus in voluntatem. Passim conceditur 
motivum quod saepe non exsistit neque efficienter agere, 
sed solum ut causam finalem. Quod motionem voluntatis 
in alias facultates attinet (qui est fere typus omnis actionis 
mutuae), duplex sententia habetur (Gredt): 1) Secundum Tho- 
mistas voluntas facultati motae qualitatem quandam trans- 
euntem imprimit, quae facultatem ad proprium actum prae 
determinat; 2) secundum Scotistas (similiter Suarez) propter 
sympathiam vel subordinationem potentiarum inter se ad 
actum unius facultatis actus alterius simpliciter sequitur. 


m _ 


Secundum hos auctores non habetur impulsus physicus, ne- 
que etiam concursus primi accidentis in productionem al- 
terius, cum omnis facultas proprios actus sola eliciat; sed 
motio quaedam moralis. 

Facile conceditur id quod utrique sententiae commune 
es t: non primum accidens quasi causa principalis alterum 
accidens producit; nam actus cognoscitivus non habet in 
sc perfectionem volitionis, sed haec nova perfectio reducitur 
ad perfectionem animae. Ulterior autem quaestio manet, 
num forte primus actus ut concausa facultatem determinet. 
Talem concausam sententia Thomistica praebet, ideoque 
bene explicat, cur facultas ad id tempus indeterminata iam apta 
sit ad particularem actum. Qui censet potentias ab anima 
realiter distingui et ipsas solas suos actus elicere, non ani- 
mam cum eis, hanc solutionem tenere debebit. Sed obiici 
possunt, quae generati m contra hanc doctrinam urgeri solent 
(de quo alibi). Maxime vero hic urget: illa qualitas facul- 
tatis ab extrinseco immissa deberet easdem proprietates 
habere, quas prior actus; ideoque simplicius poneretur facul- 
tatem cum actu alterius facultatis cooperari. Si e. g. haec 
sententia extenderetur ad motionem intellectus in voluntatem 
(ut clarum exemplum ponamus), qualitas quae voluntatem 
ad agendum aptam reddit, deberet manifestare duo obiecta 
cum suis motivis, ut electio libera et rationalis fiat. 

Contra alteram iterum sententiam dici potest motionem 
illam moralem claram non esse, quomodo sc. mera prae- 
sentia actus primi sufficiat, ut anima alterum eliciat ; mera 
enim praesentia sine ulla efficientia inutilis esse videtur. 
Sententia igitur ita ulterius excolenda esset: anima per suam 
facultatem agens ipso actu seu eius termino interne per- 
ficitur et accidentaliter mutatur; anima aliquid sciens est 
realiter aliud ac anima illud ignorans. Ideo anima accepta 
per actum cognitione nunc apta est, ut quoad idem obiectum 
etiam voluntate aliquid agat. Sed ita habetur verus con- 
cursus physicus prioris actus, prout animam modificat cum 
facultate, per quam secundum actum eliciat; similiter ut 
secundum Thomistas qualitas immissa facultatem physice 
complet. Videntur igitur Thomistae iure postulare in activi- 
tate mutua inter potentias haberi motionem; sed pro iis 
qui animam per facultates agere censent, non opus est nova 
qualitate, sed actus psychicus primae facultatis ad hoc sufficit. 






l 


I 




156 I I H- 11. ms VOI.UNTA TH. 

IV. Accuratior descriptio actuum qui in elec- 
tione deliberata inveniuntur: 

yl. Aliqui auctores in actu completo electionis tres distinguunt 
actus appetitus tendentes in finem et totidem alios in media. In 
finem tendunt complacentia, et intentio quae finem aptis mediis 
appetit, et fruitio seu gaudium de fine possesso; in media vero 
destinantur electio seu deliberatio, quaenam media apta sint, et 
consensus seu adaptatio mediorum a voluntate electorum, et tan- 
dem usus aliarum facultatum. 

Accuratius S. 'I hornas actus ordinat secundum ordinem 
temporis: 1) actus simplicis complacentiae in bono sen fine, 
directe et necessario ortus ex fine intellecto. Sequitur 2) in- 
tentio seu motus voluntatis tendens in finem ut est mediis 
comparandus; sc. actus quo interne decidimus bonum pro- 
positum nobis acquirere. Est igitur desiderium efficax finis; 
cognitio ad hunc actum requisita est iudicium practicum 
de fine ut nobis bono. Ex intentione proxime sequitur 

3) consilium: processus inquisitivus ad detegenda apta media, 
i. c. seiies intellectionum. Aristoteles: Deliberatio simul esse 
nequit cum ira aut concupiscentia. In magnis rebus etiam 
alios in consilium vocamus. Mediis ita inventis sequitur 

4) consensus, qui hic intelligitur actus voluntatis, quo varia 
media, quae consilio mediante praeiudicata sunt fini con- 
sequendo in concreto convenire, acceptantur; i. e. non simpli- 
citer, quasi sint exsequenda, sed ut talia, circa quae pro- 
xime electio exercenda est; aliqua hic iam reficiuntur. Eum 
dein sequitur 5) electio, actus in intentionis ordine ultimus, 
sc. actus voluntatis, quo intentionaliter amplectimur media 
in particulari quibus finis intentus comparetur, seu prae- 
acceptatio unius medii prae alio. 

1 orio S. 1 hornas statuit 6) usum ut alium actum a volun- 
tate elicitum, quo immediate et proxime applicamus volun- 
tatem vel aliam facultatem ad usurpandum reapse medium 
pei actus vel internos vel externos. Usus est medium inter 
electionem et exsecutionem; nam est motus quo voluntas 
movet ad exsequendum (natura huius actus quadam obscuri- 
tate non caret). Inter electionem et usum interponunt ac- 
tum intellectus dirigentem usum, sc. 7) imperium : hoc se- 
cundum S. Thomam est formaliter actus intellectus, qui tamen 
actum voluntatis supponit; estque intimatio rei faciendae, 
vel modo indicativo vel imperativo, ideoque ab intellectu’ 

Recentiores intimationem voluntatis potius ut actum 
lutitatis considerant, in cuius enuntiatione intellectus 
solum coadliuvat; nam enuntiationi non convenit, quod sit 
■ra vel falsa, ut propositioni intellectivae. Etiam actus 
tellectus imperari potest, non autem affirmatio, nisi in re 
evidenti; etiam actus sensitivi imperantur, si dispositio 
rporis non obest. 

Tandem 8) fruitio est actus elicitus appetitus. Est af- 
ctus delectationis, quam amans in fine et de fine acqui- 
to habet; interdum vocatur quies, quia post eius prae- 
sentiam contenti sumus. Requiritur pro fruitione amor ob- 
jecti, obiecti amati praesentia et possessio, dein delectatio 
in eo capta. Delectatio potius dicitur de affectu sensibili, 
gaudium de spirituali. 

Verus amor personalis est aestimatio alterius, cui bonum vo- 
lumus non cogitando de propria utilitate; non solum est actus, 
sed inclinatio permanens ; paulatim excoli potest usque ad sacri- 
ficium sui ipsius, ad coniunctionem duarum animarum, ad amo- 
rem amicitiae (Mausbach). Notissimae sunt metaphorae, quae 
statum amantis erga amatum describunt; amans alteri se dat, 
ei adhaeret, in eo quiescit, cum eo coalescit, in eum quasi trans- 
formatur. Haec transformatio in eo consistit, ut per fortissimum 
habitum semper paratus sit et facile in actum transeat, ut per- 
fectionem amati quasi propriam consideret et tractet; hoc con- 
spicitur in amore matris erga infantem, amici erga amicum, 
sancti erga Deum. Ideo gaudet de felicitate amati plus quam 
de propria, si rerum ordo hoc postulat (e. g. versus Deum), de- 
siderat videre vel causare bonum amati, amicos amati ut suos 
habet, pariter inimicos; affectum et laborem in eius servitio 
impendit (Scheeben). 

Tota haec descriptio dat in bono ordine logico actus qui in 
processu volitivo secundum relationem ad obiectum et succus- 
sionem distingui possunt. Ideo praecipue adaptata est ad ethicam 
considerationem, in qua tradi et adhiberi solet. Descriptio psy- 
chologica potius ex experimentis inter se collatis confici debet. 
Ex illis quae interim nota sunt, iuvat colligere brevem conspectum 
eorum quae notatu digniora apparent. 

B. De momentis deliberatae electionis secundum experimenta. 
Cf. Michotte et Priim, Le choix volontaire. Boyd Barrett, Motive 
force and motivation tracks, 1911. - Electiones experimentis 

examinatae erant restrictae: apud Michotte electio inter duas 
operationes arithmeticas; apud Barrett bibere alterutrum liquidum 
plus minusve gratum. 

1. Motwomm examinatio : Secundum instructionem motiva seria 
quaerenda erant. Generatim erant obiectiva seu fundata in ali- 
qua proprietate obiecti, ob quam aliquid iure praeferendum cen- 
sebatur; ita in operationibus arithmeticis saepissime erat maior 
facilitas operationis, quam prius investigabant. Alias etiam mo- 
tivum extrinsecum seu fundatum in comparatione huius electionis 
cum aliis praeteritis; tale fuit motivum raritatis, ne electio auto- 
matica et minus seria fieret; interdum aliquid eligebatur, quia 
tempus urgebat, ne electio contra instructionem diutius differretur. 

Forma eiusdem motivi sat diversa esse poterat : vel iudicium for- 
male, vel apprehensio relativi meriti vel repraesentationes vel ten- 
dendae subiectivae vel etiam merae affectiones. Frequenti repe- 
titione idem motivum claram formam intellectualem semper magis 
amittit, et tandem in meram affectionem desinit. Ad motiva 
proprie dicta etiam accedebant variae tendentiae determinantes 
ex priori vita acquisitae: sic timor semper idem dicendi, timor 
irrisionis, cogitatio de veritate, de rectitudine grammaticali etc. 
Tales tendentiae ex educatione et experientia ortae sunt, suntque 
magni momenti socialis, quia agunt pro continuitate, constantia, 
uniformitate actionum humanarum. 

Deliberatio generatim in eo consistit, quod motiva utriusque 
possibilitatis apparent et comparantur. Aestimatio alicuius possi- 
bilitatis interdum obvia est ex primo aspectu, saepe vero re- 
quirit attentam inquisitionem. In examine interdum unum mem- 
brum considerabatur et stalim eligebatur; quando sc. post at- 
tentam considerationem motivum sufficiens electionis iam in 
eo apparebat (magna facilitas); interdum ultra proceditur ad 
considerandum alterum vel innuo ad plures successiones. Quan- 
do utraque operatio difficilis apparebat, fere nunquam statim 
electio sequebatur, quia haec certam praestantiam unius requi- 
rere videbatur ; nisi alia motiva accederent, ut desiderium finiendi. 
Saepe unum membrum relate ad aliud praesens vel bonum vel 
malum apparebat pro diversitate alterius ; electio igitur fit secun- 
dum pondus relativum. Praesentia alterius etiam facit, ut in 
motivo vel qualitas vel intensitas potius attendatur. 

2. Effectus consuetudinis : Si eadem (vel similia) paria obiectorum 
saepius comparanda praebentur, deliberatio de iisdem semper 
magis automatica fit; motiva minus distincta et magis abstracta 
apparent. Superfluum iam videtur membra attente considerare. 
Interdum postea nullum motivum indicari potuit, quia, simulatque 
praestantia sufficiens apparebat, immediate electio sequebatur. 
Alius effectus consuetudinis in eadem electione saepius recurrente 
est, quod m deliberatione processus proisus iidem recurrunt, 
crescente solum celeritate. Ipse processus etiam semper magis 
continuus apparet, quasi in via detrita procedat. 

In hac consuetudine formanda panlatim motivi forma mutatur. 
Sic pro motivo novitatis primo apparet iudicium actionem con- 
suetam non habere seria motiva; dein hoc evadit iudicium im- 
perativum sine ratione addita; postea iudicium est: hoc mem- 
brum habet notam illam rationem; inde dein abstrahitur regula 
generalis : sub his conditionibus ita eligendum est ; tandem indi- 
cium minus conscium fit et affectiones plus apparent ; tandem 
sola affectio motivum significat. Si motivum initio erat delectatio, 
haec in sequentibus experimentis semper minor apparet ; dein 
solum intellectualiter adest, potius ut bonum quam jucundum. 
Motiva semper minus conscia fiunt et in directam tendentium 
ad certam actionem ponendam transeunt. 


In consuetudine perfecta determinatio facilis et regularis eva- 
; dit, fere sine labore attentionis; observatoribus processus ap- 

j paret, aesi solum spectatores essent. Fere non iam novae de- 

liberationes fiunt, sed veteres reproducuntur ; motiva non iam 
] praesentia sunt, sed electio ad speciem immediata est. 

3. Momentum proxime 'praeparans electionem: Quando ratio 
praeponderans inventa est, quae instructioni satisfacere videtur, 
omnia ad electionem parata sunt. Tunc non raro intervenit 
inhibitio, maxime si motiva pro utraque parte non multum pon- 
dere differunt. Tunc recurrere solet instructio cum cogitatione, 
concludendum esse. Inter finem deliberationis et initium de- 


cisionis intercedit saepe intervallum cum dubitatione et tensione; 
hanc generatim immediate sequitur electio. Ratio huius haesi- 
tationis in eo est quod pondus motivi non ex toto sufficiat, ideo- 
que instructio non videtur impleri. Si bonum praeferendum 
prorsus insufficiens apparet, instructio redit. 

Cum tali inhibitione saepe coniungitur iudicium imperativum : 
«hoc faciendum est», «est tempus finiendi» etc. Haec est ex- 
pressio instructionis, quae et ipsa imperium est. Cum maiore 
exercitio imperia cessant, quia tendentiae determinantes iam suf- 
ficiunt; instructio tunc redit sub forma assertionis «hoc longum 
est». Deficientibus motivis internis tunc externa advocantur, 
quod etiam in communi vita saepissime observamus; nam talia 
motiva: tandem finiendum est, vel e contra: non praepropere eli- 
gatur, sunt tendentiae determinantes ex priori vita ortae. 


Tempus immediate ante electionem saepe ostendit sensationes 
proprias musculares, potissimum in pectore ct collo; interdum 
suspensionem inspirationis et alia. 

4. Cum electione phaenomena subjectiva mutantur; su- 
spensio solvitur, dubium mutatur in certitudinem, tensio 
muscularis relaxatur vel ad contrarias contractiones transit. 
Praesertim oppositio inter decisiones vividas et frigidas 

initio animum occupat ; viva est potissimum, quando status 
fortis tensionis praecesserat, et tunc fortes contractiones 
habentur. Haec affectio activitatis non semper coincidit 
ut Wundt putaverat, cum electione voluntaria; interdum 
eam sequitur vel immo abest ; item non iure sensationes mus 
culares ut qualitas propria voluntatis habentur. 

Cum maiore exercitio magis innotescit oppositio inter pro- 
cessus associativos et ipsam decisionem, quae est causali- 
tas ipsius ego et sensatio faciendi aliquid. Interdum loco 
novae electionis voluntariae «electio passiva» contingit, im- 
pressio videlicet determinationem ab extra imponi, nos ab- 
ripi; vel «electio automatica», ubi clare conscientia activi- 
tatis deest, etsi forte status vividus activus appareat; interdum 
ob effectum consuetudinis solum per modum conclusionis 
logicae iudicium datur : hoc faciendum est. 

Proprietas specifica electionis voluntariae inveniebatur esse 
conscientia actionis prorsus diversa a sensatione activitatis 
muscularis. Haec actio non est phaenomenon praeter alia, 
sed qualitas quaedam simplex processuum, sc. conscien- 
tia faciendi aliquid vel se vertendi versus aliquid inest 
ipsi ego, sed aliter ac affectiones. Haec conscientia activi- 
tatis actionem voluntariam ab omni alio actu distinguit. 
Alia elementa, sensationes musculares etc. deesse possunt; 
item cogitationes concomitantes indifferentes sunt. Electiones 
automaticae omnia alia cum voluntariis communia habent, 
praeter hanc conscientiam agendi. (Crisim aliarum theoria- 
rum de proprietate specifica volendi vide apud Michotte- 
Exp. Psych. IX 2 § i, n. 3.) 

THESIS 14 . Voluntas in quibusdam actibus elicitis, 
speciatim quoad beatitudinem necessitati subiacere pot- 
est, nunquam vero coactioni. 

Stat. Quaest. 1. (Frins, 1. c. 85 sqq.) Voluntarium in 
genere dicitur quod a nobis ut volentibus fit ; vel id omne 
quod affective et effective a nobis procedit. Aristoteles illud 
opponit et violento, quatenus voluntarium procedit a prin- 
cipio intrinseco, et (mere) naturali, quatenus voluntarium 
piocedit latione cognitionis obiecti; hinc voluntarium dici 
potest id quod est ab intrinseco cum cognitione. Suarez : 
Supposita cognitione actus voluntarius sponte et libenter 
elicitur a voluntate. 

Sic voluntarii possunt esse actus voluntatis et appetitus sen- 
sitivi, etiam indclibcrati, etiam actus imperati, immo etiam 
omissiones, si sunt in nostra potestate. Divisiones: Volun- 
tarium in se dicitur, quod voluntas secundum se et immediate 
vult (vel explicite vel implicite), ut proprii actus, obiecta, 
electio, media electa, ipsa omissio cum suis effectibus. Volun- 
tarium in causa, cuius solam causam vult, suppositis aliis 
quibusdam conditionibus, ut docet Ethica. 

2. Postea probabitur actus volitivos habere privilegium 
libertatis. Sed inde non sequitur omnes actus volitionis 
liberos esse. Ideoque quaerimus, utrum necessitas in volun- 
tate detur an potius ei repugnet. 


Scotus hoc negasse dicitur. Secundum eum voluntas etiam 
in finem sc. bonum universale libere tendit; quia enim in eo- 
dem actu et in finem et in media tendit, in finem aeque libere 
tendere debet ac in media, van Woestyne addit rationem : liber- 
tas ratione dominii est summum donum naturae; nunc actio 
circa bonum universale est actio perfectissima voluntatis; ergo 
libera esse debet. Sed ex rationibus additis patet Scotum so- 
lam necessitatem exercitii excludere, non vero necessitatem specifi- 
cationis (de his terminis statim); nam libertatem ita probat: si 
voluntas finem necessario vellet, deberet necessario attentionem 
in eum dirigere, quod tamen experientiae contradicit. Patet hoc 
solum spectare necessitatem exercitii. 


Ceterum non solum adversarii libertatis humanae, sed etiam 
eius defensores omnes concedunt actum elicitum voluntatis 
necessarium esse posse, immo saepe esse. Nam nulla est 
oppositio inter hos terminos. Voluntarium est id quod pro- 
cedit a principio intrinseco cum cognitione finis. Necessa- 
rium est id quod aliter fieri non potest seu quod procedit a 
principio determinato ad unum; atqui nulla est repugnantia, 
ut id quod procedat a principio determinato ad unum simul 
procedat ex cognitione finis; seu ut cum interna necessitate 
et simul libenter aliquid faciam. 


3. Postea ostendetur omnes actus indeliberatos necessarios 
esse. Nunc igitur inquirimus, num etiam dentur actus de- 
liberati eliciti voluntatis, qui necessario in suum obiectum 
dirigantur. Hoc generarim asseritur valere de actu appeti- 
tionis versus beatitudinem vel bonum in genere, quod tamen 
explicandum est. 

Frobes, Psyehologia. IF. II 




i.nj. ii. df. voluntati:. 

Beatitudo considerari potest (S. Thomas 1 " II' , q. 5 > a - 1 : : 

1) «secundum communem rationem beatitudinis in se», 1. e 
ut bonum perfectum voluntati omni ex parte sufficiens; quod 
abstrahit ab accuratiore notione illius, quod a parte rei tone 
solum verum bonum est; et 2) «secundum rationem specialem» , 
i. e . secundum id in quo concrete ipsa beatitudo consistit. 
Facile patet non omnes id appetere, in quo solo vera beati- 
tudo hominis esse potest, sc. Deum. Nam alii hanc veram 
beatitudinem non cognoscunt; alii qui illam agnoscunt, illi 
contradicunt appetendo per peccatum id cui opposita est. 
Quaestio igitur ponitur, num voluntas humana sempei ne- 
cessario appetat bonum supremum ut tale. 

Sed hic iterum distingui oportet inter necessitatem spe- 
cificationis et necessitatem exercitii. Necessitas exercitu 
adest, si hic et nunc actus poni debet nec omitti potest. 
Necessitas vero specificationis, si actus quidem omitti potest, 
sed supposito aliquem actum circa illud obiectum ppm (vel 
appetitionis vel aversionis) solum unus actus possibilis est, 
non uterque. In thesi asserimus ultimum i. e. non quidem 
in hac vita necessarium est ut actum positivum desiderii 
beatitudinis ponamus, sed saltem non possumus aversau 
(odio habere) beatitudinem vel bonum in genere; sinulitei 
ut non quodlibet iudicium etiam evidentissimum semper 
ponere debemus, sed saltem non possumus contrarium in- 
terne affirmare. De hoc in prima parte. , 

4. Alia est quaestio, quomodo voluntas se habeat ad vio- 
lentiam seu coactionem. Violentum (coactum) ab Aristotele 
dicitur (Eth. 1 . 3, c. 1): id quod est a principio extrinseco, 
passo non conferente vim (= non adiuvante); quod locutio 
Scholasticorum magis restringebat : coactum est id quod 
est a principio extrinseco contra internum appetitum pa- 
tientis. Relate ad hominem igitur coactio dicitur necessitas 
extrinsecus illata contra inclinationem voluntatis elicitam, vel 
latius : omnis actus necessarius contra electionem voluntatis. 

In genere potentias humanas violentiam pati posse in- 
dubium est. Sic homo localiter moveri potest contra suam 
voluntatem ; potentiae cognoscitivae ut sensus et intellectus 
ad actus adigi possunt vel ab aliis hominibus vel saltem 
a Deo. Etiam in voluntatem coactio variis modis cadet e 
potest. Deus enim certe actum impedire potest denegando 
suum concursum, etsi omnia alia piaeiequisita a sint, po es 


aeque destruere habitum acquisitum (e. g. inimicitiae) vel 
alium infundere. Sed quaestio unica hic est : possitne ef- 
fici in voluntate actus elicitus, qui tamen non sit volitus, 
hinc contranitente voluntate. Hoc communissima sententia 
negat: Thomas, Bonavcntura, Scotus, Caietanus, Suarez, 
Vazquez. Oontrarium docent pauci, ut Scorista \ ulpes et 
Arriaga. Primum probamus parte thesis secunda. 

PARS I. Appetitio beatitudinis homini necessaria est. 

A. Quoad specificationem. 

Argum. 1. Hoc patet experientia: Teste communi vita 
beatitudinem, ut illam intelligunt, omnes una voluntate appe- 
tunt. Atqui quod omnes appetunt, necessario appetunt. Ipse 
pessimista, qui omnem beatitudinem et felicitatem ut vanam 
apparentiam abhorret, saltem (si sibi constaret, quod generarim 
non faciet) desiderat a falsa hac apparentia liberari, quod eius 
tunc beatitudo est. 

2. Idem ex prioribus thesibus sequitur. Appetere enim 
beatitudinem sensu definito nihil aliud est, quam appetet e 
ut voluntas satietur; sed hoc evidenter quilibet vult, si om- 
nino aliquid vult. 

Vel negative : Obiectum prosecutionis voluntatis non est 
nisi bonum ideoque voluntas nequit velle nisi bonum. Atqui 
qui nollet beatitudinem i. e. qui vellet actu positivo bonum 
perfectum (satians omnem appetitum) abesse, in hoc actu non 
vellet bonum. Ergo talis actus non est possibilis ; sed si actus 
quoad beatitudinem omnino fit, debet esse actus volendi. 

B. Non tamen quoad exercitium (Urraburu III 330 sqq.). 

Argum. 1 . Iterum patet experientia : Quamvis occurrat 
cognitio de felicitate suprema, quilibet experitur se non 
necessitari ad actum, sed eum cohibere posse, vel saltem 
omittere transeundo ad alia. 

2. Item ratione. Nam etsi nulla malitia iri ratione ob- 
iecti sc. felicitatis conspiciatur, verum tamen potest conspici 
in actu ponendo, iam propter molestiam vel quia intelligitur 
necessarius non esse et alios simul actus impedii e , qui 
suam quoque bonitatem habent. — Optime Suarez; Voluntas 
quando fertur in aliquod obiectum, non solum vult obiectum, 
sed etiam virtute vult exercitium sui actus, et ideo ut voluntas 
necessitetur ad exercitium, necessarium est, ut indicet homo, 
tale exercitium hic et nunc ut bonum simpliciter necessarium, 

ita ut carentia actus sub nulla ratione boni apprehendi 
possit; hoc autem in hac vita nunquam accidit circa aliquem 
actum voluntatis, ut experientia notum est, et quia nulla c.st 
ratio talis necessitatis. 

Scholion : 

Varii auctores de alio quoque casu necessitatis in volitione 
deliberata agunt, sc. dc necessitate suppositionis : ille qui certum 
finem libere elegit, id quod ut unicum medium ad finem ap- 
paret, tunc eligere debet. Nam si voluntas efficaciter vult finem, 
non potest non eligere medium quod apparet unicum et neces- 
sarium; haec enim est notio voluntatis efficacis. Hinc valida 
omnibus apparet argumentatio: «Potes et non facis; ergo non 
vis.» — Sed patet hanc electionem medii unici simpliciter li- 
beram dicendam esse; nam prorsus penes voluntatem est hanc 
intentionem efficacem quolibet momento iterum tollere, et sic 
ab electione medii unici desistere; electio enim solum necessa- 
ria dicitur ex suppositione intentionis efficacis, quamdiu illa 
libere retinetur. 

PARS II. Voluntati repugnat coactio in actibus elicitis. 

In probatione ab auctoribus duplex via tentata est. Alii ex 
eo procedunt, quod actus voluntatis necessario a subiecto eli- 
citus sit (Urraburu, Frins); haec ratio videtur extendi debere ad 
omnem actum psychicum, qui a sua facultate eliciatur neque 
totaliter aliunde (etiam non a Deo solo agente) produci et in 
facultate recipi possit. Hoc repetunt ex natura actus vitalis im- 
manentis. Alii vero de sola volitione agunt; dicunt hanc ex 
speciali sua natura, quomodocunque forte oriatur, non posse ex- 
sistere contranitente voluntate. Non iuvat pro praesenti quae- 
stione intrare subtilem inquisitionem primae viae; sed praestat 
aliam considerationem afferre, quae ex tempore S. Anselmi clas- 
sica facta est. 

Argum. Notum est illud S. Anselmi «Ligari potest homo 
invitus, quia nolens potest ligari ; torqueri potest invitus, 
quia nolens potest torqueri; occidi potest invitus, quia nolens 
potest occidi ; velle autem non potest invitus, quia velle 
non potest nolens velle; nam omnis volens ipsum suum 
velle vult» (De libert. arbitr. c. 5). 

Aliis verbis: Volitio ex sua natura dicit voluntatem suum 
obiectum appetere seu in illud inclinari. Atqui voluntas se 
inclinans ad obiectum non hoc eodem actu ab obiecto averti 
potest seu contra illud niti, in quo esset contradictio. Ergo 

actus volitionis cx natura sua non fit contranitente volun- 
tate seu non est coactus. 

Neque hoc cogitari potest, praeter volitionem veram (effi- 
cacem) obiccti simul exsistere contrariam volitionem effi- 
cacem, quia volitio efficax non tendit in impossibile. 

Confirmatio : Specialis difficultas contra id quod volitio ab in- 
trinseco recipiatur, in eo esse videtur, quod volitio est sensu 
strictissimo actio, scu facere quoddam seu causare. Non con- 
venire videntur haec duo, facere et totaliter ab alio fieri. 

Scholion I: 

( Voluntarium ex diversis affectionibus augetur vel minuitur [Frins 
I 262 sqq.p: De metu docent auctores (et simile quid valere 
potest de quolibet affectu ingrato): ea quae ex solo metu fiunt, 
simpliciter voluntaria manent; qui enim latroni petenti pecuniam 
dat ex metu mortis, retinet quidem appetitum inefficacem tenen- 
dae pecuniae, sed absolute eligit illud dare. Nam etsi non li- 
benter faciat, tamen ad evitandum maius malum illud eligit. 
Ceterum quae ita fiunt, generatim manent involuntaria secun- 
dum quid, quatenus actio coniuncta esse solet cum appetitu 
inefficaci contrario. 

Datur etiam metus ab intrinseco. Sic ad sanitatem servandam 
forte varia eliguntur, quae ingrata sunt ; tunc id eligimus, quod 
secus non vellemus, quia nobis ut medium apparet, quo malum 
vitemus, quod timemus et effugere volumus. Appetitus contrarius 
inefficax interdum plane abesse potest : quia forte appetitus ve- 
hemens contrarium removet; vel quia connexio timoris cum re 
secus grata illam detestabilem reddit (ut ebrietatem); vel quia 
ipse affectus inefficax prohibetur (amor peccati). 

Scholion 2: 

Aliter res se habet in affectibus gratis, qui a Veteribus com- 
prehenduntur voce concupiscentiae, qua includuntur omnes actus 
prosecutivi, desiderium, delectatio, spes, complacentia, etiam ira 
qua appetitus, vindictae (Frins). 

Concupiscentia per se causat pure et simpliciter voluntarium ; 
facit motum voluntatis immo magis voluntarium. Hic generatim 
non adest inefficax affectus contrarius ; delectatio enim est bonum 
aliquod ideoque voluntatem ad se trahit. Accedit quod affectio 
rationes contrarias cohibet et ita appetitionem indirecte auget. 
Hinc spontaneitas actus crescit seu voluntarium in actu augetur. 

Obiectiones : 

Obi. 1. Contra P. I. Homo potest id velle, per quod evidenter 
cognoscit se a bcatitudinc in aeternum impeditum iri. Atqui id velle 
non posset, si naturali necessitate suam beatiludinem vellet. Ergo. 

Resp. Dis/, min. : Si necessario vellet beatitudinem secundum 
specialem illam rationem, in qua vere consistit, cone.; si illam solum 
necessario vult secundum communem rationem boni omni ex parte 
perfecti, nego. 

Obi. 2. Voluntatem appetere bonum in genere, est mera tauto- 
logia; nam bonum secundum definitionem est ipsum appetibile; ergo 
solum tunc dicitur, necessario appetitur quod appetitur. 

Resp. Bonum alibi recte etiam ita secundum effectum in volun- 
tatem definiri potest ; hic vero sumendum est in se, ut id quod vel 
delectationem affert vel ex variis rationibus pro appetente utile est; 
et non est tautologia asserere voluntatem solum tale quid appetere 
posse, non vero inutile ut tale. 

Obi. 3. Contra p. II. Potest Deus efficere, ut voluntas aliquid 
velit, quod nollet velle, durante hac ipsa nolitione. Atqui tunc ha- 
betur actus elicitus a voluntate et simul coactus. 

Resp. Nego min. Talis actus a Deo determinatus tamen vere 
esset a principio intrinseco icleoque vere voluntarius. Potest simul 
esse secundum quid involuntarius, propter simplicem ct inefficacem 
p i j displicentiam. 

jy) Obi. 4. Ponamus vehementem habitum odii adesse et etiam nunc 

paratissimum esse ad actum, tunc autem voluntatem a Deo determi- 
nari ad amorem. Atqui hic actus esset coactus, quia contra vehe- 
\\\ mentem impetum voluntatis. Ergo. 

Resp. Nego min. Amor ille supponitur vere procedere a volun- 

tate. ideoque non est coactus; immo etiam naturaliter iam homini 
possibile est ponere actum amoris non obstante habitu odii. 

Obi. 5. Saepe homo dicitur quaedam invite velle ct coacte, e. g. 
^ propter metum. 

Resp. Tunc non est coactio simpliciter, sed secundum quid ; vellet 
quidem contraria, vult tamen haec. 

CAPUT II. 

De libertate voluntatis. 

§ 1. Probatur exsistentia libertatis. 

Exponitur controversia. 

I. De quanam libertate agatur. 

i. Libertas in genere dicit liberum esse seu solutum esse 
a quadam re (maxime ingrata); ut libertas a servitute, a 
vectigalibus, a certis officiis. Potest aeque esse perfectio 
ac imperfectio prout solutio vel ligatio melior est. 

Prima species est libertas a coactione vel physica vel morali 
(e. g. metu); seu libertas spontaneitatis, quatenus motus spon- 

taneus non ab extrinseco imponitur vel impeditur. Coactus 
enim est, qui agere non potest, prout vult vel agit quando 
non vult (ut in motibus reflexis). In motibus valde con- 
suetis quaedam partes automatice fiunt, totum autem vo- 
litum est. Hac ratione etiam bruta libera esse possunt, 
si secundum proprium appetitum agere permittuntur; immo 
quodam sensu plantae libere crescere, lapis libere cadere 
dicitur. 

Apte haec libertas dicta est libertas activitatis, quia in eo con- 
sistit, ut activitas vere volitionem sequatur. Crescit eo quod facul- 
tates activae hominis excoluntur et impedimenta facilius superant. 
Multi vitam liberam desiderant eo sensu ut sine restrictione pro- 
pria desideria explere possint. Eo pertinet libertas impressionis 
publicae, libertas commercii. — - Hanc libertatem certo gradu ex- 
sistere vix unquam negatum est et facile ex experientia constat; 
perpetuo enim propria membra pro voluntatis arbitrio movemus. 
Simul haec libertas multipliciter coarctata est; tam physice vi 
cohibente quam moraliter ut motivis praemii, poenae, morum. 
Adversarius est forte quidam fatalismus extremus, secundum quem 
nunquam agere possumus, ut volumus, sed a vi superiore semper 
compellimur id agere, quod ipsa determinavit. 

2. Illa libertas, cuius exsistentia hic maxime investiganda 
est, vocatur a Veteribus libertas a necessitate, libertas in- 
differentiae, liberum arbitrium vel etiam libertas electionis, 
quia supponit cognosci plures actiones, quarum una eli- 
gatur. Hanc libertatem habet, qui positis omnibus ad 
agendum praerequisitis in sua potestate habet, actum po- 
nere vel omittere. Hinc negat causam quae agat ad unum 
determinari. Adversarii hanc libertatem saepe designant 
ut indeterminismum, quod notam propriam solum negative 
exhibet. Affirmat haec doctrina praeter causas necessarias 
etiam dari causam liberam. Libertas indifferentiae non solum 
est immunitas a coactione externa, sed a necessitate qua- 
libet interna; non quidem negat multiplicem inclinationem 
ex parte motivorum, affectuum, propensionum; sed negat 
has causas effectum ad unum necessario determinare, ita 
ut omissio impossibilis fiat. 

Libertas electionis non coincidit cum libertate morati 
seu ethica (in sensu reccntiorum intellecta), qua homo fa- 
cile rationi oboedit et secundum regulam morum agit, cum 
horno passioni deditus hac morali libertate careat. Liber- 

tas moralis igitur consistit in habitu perfectionis moralis, 
quo actiones bonae faciles factae sunt. Tamen etiam illej 
qui hanc libertatem moralem non habet, sed servus est pas- 
sionum, physica libertate indifferentiae generatim non caret ; 
ideoque pro actionibus malis rationem reddere debet. 

II. Controversiae circa libertatem indifferentiae. 

i. Conspectus defensorum et adversariorum libertatis. Inter 
Graecos maxime Aristoteles conceptum libertatis excoluit. Pro 
Socrate et Platone libertas coincidit cum dominatione rationis; 
rectam enim cognitionem, ut putant, necessario sequitur recta 
volitio. Cum voluntas necessario in beatitudinem tendat, neces- 
sario. id appetit, quod ratio ut maius bonum proposuerit. Hinc 
homo bonus liber est, malus libertate caret. Patet tunc liber- 
tatem sumi in sensu libertatis ethicae, non physicae. 

Clare contra Aristoteles essentiam libertatis ponit in electione 
subsequente deliberationem, quae in nostra potestate sit, cum 
brutis non conveniat nisi voluntarium. Electio tantum fertur in 
media, finis enim est obiectum voluntatis necessariae. Suppositum 
libertatis est cognitio, quae dicit et in obiecto et in eius con- 
trario aliquid boni inesse. Electio libera est fundamentum morali- 
tatis; etiam homo malus libere agit. 

Doctrinam libertatis apud Christianos philosophos semper 
viguisse facile intelligitur. Explanationem Aristotelicam iterum pro- 
ponebant Scholastici ex tempore Alberti Magni. Secundum S. Tho- 
mam electio libera fundatur in iudicio indifferenti. Finis (beati- 
tudo) necessario appetitur. Facultas peccandi est defectus volun- 
tatis liberae. Qui liber est, secundum Aristotelem est causa sui, 
quia seipsum ad agendum movet. — Etiam Scotus, qui ab ali- 
quibus dicebatur indeterminisnuim exaggerare, revera in sub- 
stantia doctrinae cum dictis concordat (P. Minges, Ist Duns Scotus 
Indeterminist ?, in Beitrage BaeumkerV): Voluntas movetur, etsi 
gj non cum necessitate determinetur, a motivis, propensionibus, 

K precibus, ita ut contrarium ei difficile sit. Non potest postulari 

ratio determinationis, sed voluntas vult, quia vult. Sed inde non 
negat pondus motivorum. Si Scotus quandoque rationem pro 
electione negat, intendit dicere voluntatem non esse principium 
necessario agens. Principale discrimen suae doctrinae in hoc 
puncto habetur, quod etiam in actionibus necessariis l)ci ct 
beatorum libertatem cum necessitate coniungi vult innixus ra- 
tioni (insufficienti), quod voluntas seipsam determinet; sed cx 
hac ratione solum voluntarium sequitur, non liberum. 

Deterministae inter Graecos maxime recensentur Stoici ; postea 
Gnostici et Mahumetani ob suum fatalismum, et quaedam classes 
haereticorum. Temporibus modernis Hobbes multiquc sensistae: 

Hartley, Hume alii; praeterea ut semper materialistae ; Spino/a 
ex eo quod causationem deductioni mathematicae aequiparat. 
Kant suo modo necessitatem in phaenomenis et libertatem in 
rebus in se coniungere studet. 

Posteriori tempore determinismus semper magis crevit. Her- 
bari: «tola philosophia recentior negat libertatem», quae sit 
«cumulus absurditatum». Ita etiam Schopenhauer ; St. Mill ; 
Ed. v. Hartmann, qui et ipse provocat ad universalem receptionem 
huius doctrinae. — Similiter Aug. Comte, Spencer, Fouillee. Plurimi 
etiam psychologi empirici hanc sententiam sequuntur, ut Hoff- 
ding, Wundt, Ziehen. Schola criminalistica anthropologica duce 
Lombroso crimina ad constitutionem innatam revocat. 

Ceterum neque inter recentiores philosophos ii desunt, qui 
libertatem cum Antiquis ut invictum fundamentum moralitatis 
et certissimum factum concedant; e. g. Descartes, Leibniz, Clarke, 
Locke, Reid, Hamilton, Secretan, Renouvier, Maine de Biran, 
Victor Cousin, Jouffroy, Boutroux, Kromann, Wentscher, v. Roh- 
land, Siebeck, Joel, Birkmeyer. 

2. Varia systemata deterministica : Materialismus docet mundum 
legibus materiae solis ineluctabiliter regi ; principium causalitatis 
confundit cum legibus mechanicis, ideoque censet libertatem 
principio causalitatis repugnare. Pantheismus docet omnes ac- 
tiones etiam voluntatis non aliter ac mundi physici ex spontanea 
et necessaria explicatione «Absoluti» derivari. Determinismus 
metaphysicus ob doctrinam de fato vel ob difficultates ex divina 
praescientia vel praedestinatione libertatem negari debere putat. 
Ita Reformatores (Luther) ob doctrinam de peccato originali, quod 
libertatem destruxisse putatur ; Calvinus ob doctrinam praedesti- 
nationis; similiter Jansenistae. 

Hodie saepe defenditur quidam determinismus psychologicus: 
ex experientia interna et factis observatis probatum censet volun- 
tatem cum necessitate determinari per characterem personalem 
et cognita inotiva, characterem vero ipsum esse effectum indolis 
naturalis et vitae anteactae. 

3. Pro controversia iuvat iam ab initio attendere ad rationes 
quasdam generales recentiorum determinislarum. Patet illos omnes 
libertatem negare debere, qui animam substantialem non ad- 
mittunt; tunc enim deest illud ens permanens, quod inter ino- 
tiva eligere possit (Geyser). Non pauci libertatem falso censent 
negare causalitatem, eamque in absolutam independentiam ab 
omnibus conditionibus convertunt. Alii putant legem eonformi- 
tatis naturae, quae tam universaliter valeat non solum in natura 
materali, sed in ipsa vita psychica, non deserendam esse pro 
voluntate; praesertim cum hiiec sola suppositio explicationem 
scicntifieam permittat (Spencer, Iloffding, Wundt). 

Alii provocant ad experientiam universalem, quod nempe 
character et inotiva in actus evidenter summam vim habeant, 
[deo aliorum actiones saepissime recte praedicimus et in hac re 
minus fallimur, quam in tempestate praedicenda, quae tamen in 
suis causis prorsus determinata sit. Quomodo secus educatione 
aliquid effici sperandum esset, si homo voluntate libera omnia mo- 
tiva irrita reddere et opposita semper agere posset (Herbart, alii)? 

Accedit hodie statistica moralis, quae miram regularitatem in- 
venit in actionibus, quae liberae dicuntur, non raro maiorem 
quam in variis aliis, quae a voluntate non pendent. ' Tandem 
dantur facta pathologica, ut actiones, quae ex suggestione hyp- 
notica fiunt et tamen liberae saepe putantur; haec omnia clare 
ostendere, quam parum fidendum sit illi persuasioni libertatis, 
quam eius defensores ut invincibile argumentum iactent. 

III. Quid asserat doctrina libertatis, sicuti a suis 
defensoribus proponi solet. 

1. Distinguuntur interdum duo genera indeterminismi : 
« indeterminismus absolutus » voluntati plenam independen- 
tiarn a motivis et inclinationibus subiectivis tribuit, ita ut 
nullum influxum ab iis patiatur. Contra « indeterminismus 
moderatus » concedit voluntatem per motiva et inclinationes 
plurimum moveri, interdum cum morali necessitate, ita ut 
actiones saepissime tali modo fiant, sicuti motivis convenit, 
ideoque actio cum magna probabilitate praedici possit. So- 
lum negat voluntatem ab his causis cum physica necessitate 
determinari ; sed asserit eam etiam contra motiva et in- 
clinationes fortiores eligere posse et aliquoties eligere. 
Hinc absolute certam praedictionem actionum excludit, non 
solum ' ideo quia conditiones complicatae a nullo perfecte 
perspiciantur, sed etsi hoc possibile esset. 

Adversarii fere non loquuntur nisi de indeterminismo illo ab- 
soluto, qui facile ex experientia refutatur. Ita Ziegler : secundum 
defensores libertatis electionem dari sine causa contra omnia 
motiva ; similiter Paulsen, Hoffding. Sed defensores libertatis hoc 
expresse semper negant, ut audivimus a S. Thorna, Scoto. Gut- 
berlet : Non asserimus completam mdeperidentiam voluntatis ab 
omnibus actibus antecedentibus ; etiam quando se voluntas contra 
motivum determinat, hoc fit sub influxu alterius motivi. Energia 
voluntatis non tanta semper est, ut omnia contraria superare 
possit, sed multa ei moraliter impossibilia sunt. 

2. Varia sunt praerequisita, ut voluntas actum liberum 
ponere possit, sc. praeter generalia, ut voluntatem ipsam, 

concursum Dei, statum normalem vigiliae et attentionis 
(in somno nullam libertatem asserimus), maxime haec duo : 
cognitio intellectualis vel indicium quod dicitur indifferens, 
in quo obiectum cognoscitur ut bonum quidem, sed ut 
non necessarium; et motio quaedam indeliberata voluntatis. 

1) Necessarium iam est obiectum intelligi, quod influit; et quo 
maius est hoc bonum, co magis voluntas inclinatur; plerumque 
certo quodam sensu homines id appetunt, quod iis ut maius 
bonum apparet. Ad electionem autem liberam omnino requiritur, 
ut in obiecto appareat ratio tum boni tum mali. Hinc generatim 
deliberatio praecedit et si ipsa impossibilis redditur, libertas de- 
est (cf. th. 17). 

2) Praecedant oportet actus indeliberati voluntatis, ut com- 
placentia. Neque enim eligimus id ad quod nullo modo spon- 
taneo afficimur. Duplex talis actus praecedere debet, quorum 
alter altero vivacior esse potest, ut inefficaces enim simul ad- 
esse possunt. 

Libertas igitur a plurimis pendet: a motivis intellectis; ab in- 
dole subiecti habituali corporis et animae; a charactere et dis- 
positionibus; a dispositione actuali, ut affectionibus; a condi- 
tionibus externis, educatione, exemplis etc. Pesch: Libertas non 
est idem ac aequilibrium, quasi voluntas libera non sit nisi quando 
in actu primo non magis inclinetur in unam quam in alteram 
partem ; secus enim voluntas humana fere nunquam operaretur 
cum libertate. — Sed quamvis voluntas ad unam partem vehe- 
menter inclinetur, adhuc suarum operationum domina esse potest. 

3. Formale exercitium libertatis est determinatio activa, 
qua voluntas ipsa se extrahit ex statu indifferentiae seu 
se active determinat ad unum actum prae alio, ad quem 
sc pariter determinare potuisset. Propria indoles potentiae 
formaliter liberae ponitur in activa hac indifferentia. Libere 
agens ideo interdum (minus bene) dicitur «causa sui», non 
quod seipsam causet, sed quia se ad exercitium sui actus 
primo determinet (Frins). 

Non recte dicitur actum liberum fieri sine ratione suffi- 
ciente. Nam ratio sufficiens intellecta ut causa finalis est 
bonitas rei apprehensa; intellecta ut causa efficiens est 
ipsa voluntas (seu anima), quae non solum est causa agens 
sicut in bruto, sed praeterea est domina suae actionis; nam 
ita vult, ut possit non velle. Si interdum dicitur rationem suf- 
ficientem volitionis esse hanc ipsam volitionem ( volo, quia 
volo»): hoc non dicit actum seipsum producere, sed so- 

Ium non dari rationem cxtrinsecam voluntati, quae actum 
determinet. 

Hinc libertas bene ponitur in dominio sui actus. Nam 
dominium in aliis rebus dicitur potestas utendi vel non 
utendi re sua. Dominium actus igitur est potestas deter- 
minandi ut actus exsistat vel non exsistat. Libertas in 
hoc ipso consistit, ut simul adsit facultas parata ad unum 
actum et alia facultas ad contrarium. Ratio igitur deter- 
minationis pro primo est ipsa haec facultas, quae non 
fuisset vera facultas, si non in actum transire posset. 

Usitata est distinctio inter libertatem exercitii et specifi- 
cationis. Libertas specificationis (vel contrarietatis) est liber- 
tas eligendi unum ex actibus specifice diversis (vel con- 
trariis). Libertas e contrario exercitii est libertas certum 
actum ponendi vel omittendi. Patet omnem aliam liber- 
tatem semper comprehendere libertatem exercitii; si enim 
ponere possum actum A vel eius loco actum B, profecto 
etiam omittere possum A. Libertas igitur exercitii mini- 
mum est, quod facultati liberae convenire potest. Libertas 
autem specificationis deesse posset et in quibusdam obiectis, 
ut alibi vidimus, vere deest. 

De tota controversia ultimo tempore multi libri prodierunt. 
Determinismum defendunt e. g. Pfister , Die Willensfreiheit, 1904; 
IV. Windelband, Uber Willensfreiheit, 1904; Diirr, Grundziige 
der Ethik, 1909. Libertatem defendunt K. Gutberlet, Die Willens- 
freiheit und ihre Gegner, 1893; W. v. Rohland, Die Willensfrei- 
heit und ihre Gegner, 1905; IC. Joel, Der freie Wille, 1908. 
A. Messer, Das Problem der Willensfreiheit, 1911, solum argu- 
menta in utramque partem colligit. 

Argumenta pro libertate voluntatis. 

A. Argumentum psychologicum. 

THESIS 15. Voluntatem humanam sub debitis con- 
ditionibus vera libertate indifferentiae instructam esse 
certo constat ex constanti testimonio conscientiae. 

Stat. Quaest. 1. Libertas a coactione — libertas in- 
differentiae. 

Indeterminismus moderatus. 

Praerequisita actus liberi: cognitio indifferens et inclina- 
tiones appetitus indeliberatae. 

Libertas specificationis et exercitii. 


2. Conspectus argumentorum libertatis. Tres potissimum sunt 
fontes, ex quibus libertas probatur: testimonium conscientiae; 
considerationes ethicae, quae ostendunt libertatem esse funda- 
mentum necessarium illius moralitatis, quam homines natura 
duce spernere non possunt ; considerationes metaphysicae, quae 
ex aliis factis psychicis libertatem necessario postulari effi- 
ciunt. 



Generalis forma argumenti psychologici est haec : Ha- 
bemus persuasionem constantem et invincibilem actus nostros 
deliberatos in debitis conditionibus vitae normalis a nobis li- 
bere poni, seu eosdem etiam omitti potuisse. Atqui haec per- 
suasio libertatis est certum signum tales actus re vera liberos 
esse. Ergo ex testimonio conscientiae libertas voluntatis 
certo constat. - — Maiorem et Minorem argumenti in duabus 
partibus thesis ulterius declarabimus et demonstrabimus. 
De Maiore argumenti, de facto persuasionis generatim ad- 
versarii nobiscum conveniunt. 

3. Aliter de secundo puncto. Omni -fere tempore deterministae 
conati sunt hanc persuasionem explicare ut quandarn illusionem. 
Ut potissimum fontem huius illusionis habent, quod causae ac- 
tuum nostram conscientiam saepe fugiunt vel certe quantitative 
non recte aestimantur; hinc nos putare causam determinantem 
non adfuisse, sed rem libere seu casu factam esse. Breviter: 
non videmus rationes actionis, hinc praepropere iudicamus : non 
dantur rationes. Sic iam Spinoza et postea innumeri alii. — Alii 
censent nos confundere abstractam possibilitatem, quod aliter 
agere possimus, sc. in diversis conditionibus, cum concreta pos- 
sibilitate nos etiam in praesenti momento aliter agere posse; 
sicuti lapis aliter cadere potuit, sc. si aliae causae influerent. — 
Iterum alii putant libertatem nihil aliud dicere, quam nos certas 
actiones facile et celeriter perficere. — Alii tandem afferunt casus, 
in quibus eadem conscientia libertatis habetur sine libertate. Ita 
somniantes et hypnotisati non raro libere se determinare putant, 
cum ex communi persuasione libertatis non sint potentes vel 
ab alio homine determinati fuerint. 


4. Persuasionem libertatis veram esse iure potissimum 
demonstratur ex rationibus generalibus, e. g. refutando ex- 
plicationes adversariorum vel insistendo in rationibus, quae 
ostendunt, talem persuasionem falsam esse non posse; 
quae sine dubio thesim evincunt et communissime affe- 
runtur. Maior dissensio habetur, si via investigatur, qua 
homo ad suam persuasionem perveniat. 

In hac re plures Neo-Scholastici (Urraburu, Donat, Rein- 
stadler, Befimer, Noel, sed etiam alii, ut De Biran, Berg- 
son) censent libertatem volitionis esse factum intuitive co- 
gnitum, eodem modo ut est affectio vel sensatio cum sua 
qualitate vel intensitate. Conscientiam non solum mani- 
festare actum ipsum, sed etiam modum quo a nobis pro- 
cesserit, sc. eum a nobis ita procedere, ut semper in nostra 
potestate sit, ab eo recedere (Donat). — Respondent alii 
facultatem aliter agendi secundum communem doctrinam 
auctorum non esse factum intuitive cognoscibile, neque etiam 
modum quo actus ex facultate procedat, sed solum actum 
ipsum. 

Nuperrime Fr. Katzinger (Menschliches Freiheitsbewufitsein, 
1926) rationes pro immediata conscientia libertatis optime col- 
legit, ita ut facilius diiudicari possint. Verum est actum neces- 
sarium iam in sua causa determinatum esse, sed hoc non est 
factum conscientiae; idem valet de facultate aliter agendi, vel 
de modo quo subiectum actum ponat. Necessitas iudicii evi- 
dentis, de qua auctor loquitur, non est eiusdem rationis ac ne- 
cessitas volitionis, quia ad solam specificationem actus pertinet; 
ceterum et ipsa solum indirecte cognoscitur ex eo quod contra- 
rium indicium tentamus. Motiva ad actum eliciendum non suf- 
ficere a Mercier iufie ut argumentum pro eo ponitur, quod co- 
gnitio libertatis mediata sit. Si dicitur potentiam quidem puram 
non intuitive videri, videri vero facultatem actuatam cum suo 
modo specifico, qui sit «aliter agere posse»: at haec ipsa fa- 
cultas aliter agendi praecise non actuatur ; potentia autem quae 
actuatur est solus actus ipse qui fit et in suis proprietatibus videtur. 

_ 5 - Multi igitur alii auctores veteres et recentiores reiicmnt 
visionem immediatam libertatis et censent agi de iudicio con- 
scientiae mediato. Van Woestyne contra priorem sententiam in- 
dicat:, at tam facillimum argumentum ignotum fuit antiquis auc- 
toribus ; conscientia non refert naturam actuum. Et certe si Suarez 
olim dixerat: argumentum ex conscientia non esse ita perspicuum 
et per se notum quin homini protervo relinquatur aliquis tergi- 
versandi locus, certe hoc minus bene componitur cum sententia 
l acti intuitivi. Lahousse : Licet nonnulli auctores affirmare videantur 
contrarium, opinamur libertatem voluntatis non immediate referri 
per conscientiam, sed esse mediatum iudicium. Similiter Maher: 
potestas aliter agendi non directe in se percipitur, sed eius ex- 
sistentia ex conspectu totius processus agnoscitur. 

Inter recentiores celeberrimus factus est textus a J. St. Mill 
scriptus (Examination of Sir W. Hamiltons philosophy, 

p. 580): Conscientia dicit, quod facio vel sentio; sed quod 
facere possum non est obiectum conscientiae ; conscii sumus 
eius quod est, non eius quod esse potest. Nunquam no- 
vimus nos aliquid facere posse, nisi ex eo(!), quod illud 
vel aliquid simile fecerimus. His dictis non aliquid novum 
enuntiatur, sed illud repetitur, quod Veteres generaliter dixe- 
rant: anima suas facultates non immediate videt, sed eas 
adesse ex actibus concludit. 

Si libertas actionis non speciem deductionis prae se fert, 
1 sed potius immediatae cognitionis, novimus hanc immedia- 
tionem non raro in actibus psychicis apparere, quando ex ex- 
perientia saepe repetita complexus plurium actuum iam ut 
1 simplex actus apparet. Huiusmodi est perceptio ad spe- 
I ciem immediata distantiae obiectorum vel localisatio do- 
li.: loris in pede. 

6. In argumentis non insistimus in impugnanda prima 
opinione. Sed ut argumentum firmius efficiamus, non ab 
illa sententia inter ipsos Scholasticos disputata procedere 
debemus, sed ex eo solo quod Scholasticis commune est. Ideo 
in speciali argumento ostendemus quomodo secundum leges 
notas psychologiae persuasio libertatis orta sit et excolatur, 
ut ita appareat hanc persuasionem legitimam esse. 

PARS I. Exsistit in homine constans et invincibilis per- 
suasio actus deliberatos sub debitis conditionibus liberos esse. 

Argum. (Ex experientia, pro diversis momentis electionis.) 

Haec libertas et ante electionem et in electione ipsa et 
post electionem multis modis indubie se manifestat. Prob. 
per partes: 

1. Hoc clarissime sentimus ante decisionem, ut exempla 
communis vitae ostendunt. Sentio (i. e. mihi evidenter 
apparet) me ex propria determinatione agere, scribere, lo- 
qui, cogitare, non solum ita ut non experiar vim externam, 
sed ita ut non minus nunc alia agere possim, inceptum 
hoc argumentum prosequi, vel ad aliud tempus differre, 
si hoc vellem, et me hoc velle posse; et quidem eodem 
tempore, sub iisdem conditionibus. — Hoc maxime elucet 
in actionibus indifferentibus; e. g. certissimum mihi est me 
posse nunc manum extensam tenere vel clausam vel aper- 
tam, plane ad arbitrium, ita ut nulla obiectiva ratio unum 

2. Non aliter libertatem certissime experimur in deci- 
sione ipsa, quam longa forte deliberatione praeparavimus; 
immo tunc persuasio clarissima est. Si enim rem malam, 
sed utilem, clare cognitis his relationibus reiicio, mihi cum 
magna evidentia constat me aliud facere potuisse. Non 
summa motivorum hanc rem determinavit, cui ut passivus 
spectator interfuerim, sed ipsum reale ego, quod haec mo- 
tiva habet. Hoc imprimis nobis perspicuum est, quando 
adversus fortissimas tentationes firmi stamus; pugna saepe 
diu durat, tentationes saepe recurrunt. Ibi subiective evi- 
dens est nos contra magna motiva pugnare, nos facillime 
et sine ullo labore tentationi cedere posse. 

3. Eadem persuasio libertatis iterum evidens est post 
actionem positam, ut ostendit moralis imputatio. Optime 
saepe distinguimus actus indeliberatos, quos non putamus 
laude vel vituperio morali dignos; et vicissim actus vere 
deliberatos, quos nobis imputamus. Gratulamur nobismet- 
ipsis vel nos reprehendimus, quod ita egerimus. Clare hoc 
ostendit poenitentia seu dolor de peccatis cum plena de- 
liberatione admissis, quem non habemus, quando credimus 
nos necessario egisse, similiter ut in statu somni vel amen- 
tiae. S. Augustinus: «Si poenitentia est, et culpa est; si 
culpa est, et voluntas est in peccando, natura non est, quae 
cogat. » 

H’ , 

H Confirmatio. ( Ex consensu universali .) Persuasio de qualitatibus 

ei moralibus actionum, quae libertatem necessario complectuntur, 

est universalis persuasio hominum. Nihil aliud dicunt notiones 
virtutis et vitii moralis; hae enim clare opponuntur bonis vel malis 
f( qualitatibus naturalibus, quae etiam animalia habere possunt. 

A Nam ex persuasione universali dicunt habitudinem ad actiones 

liberas, quae legi morali conformes vel difformes sunt. Hoc sensu 
actiones morales laudi vel culpae imputantur, aliter prorsus at- 
que actiones utiles vel nocivae bruti vel amentis vel dormientis, 
quae non ita imputantur. 

Admonitiones, leges, consilia, preces non adhibentur ut motiva 
fff necessario determinantia (sicuti hoc in infantibus, amentibus, 

l|v brutis fieri potest), sed ex intentione hominum praecise ideo, ut 

;; ad liberas actiones optatas inducant. Nam hoc perpetuo ut ra- 

[j; tionem poenae nominant: «aliter agere potuisti et debuisti; ideo 

[fi reus es». Animalia vero solum sensu latiori puniuntur, ut 1110- 

tivum deterrens a tali actione posthac habeant (de Itis fusius 
agemus in sequenti thesi). 

PARS II. Haec persuasio demonstrat libertatem vere ex- 
sistere. 

Argum. 1. (lix rationibus generalibus criticis.) 

Iu re ipsa exsistentia huius persuasionis invincibilis, uni- 
versalis, ut descripta est, consideratur ut argumentum cer- 
tum pro exsistentia libertatis; ex similibus rationibus, ac 
in Critica saepe adhibentur. Nam concipi nequit totum 
genus humanum decipi in persuasione constanti, univer- 
sali, invincibili, quae non spectat ad facta externa diffi- 
culter pervia, sed ad factum internae experientiae, et qui- 
dem tale, cui consequentiae maximi momenti pro vita 
morali innituntur; quod in sequenti thesi clarius explica- 
bitur. 

Porro gravissimum indicium huius veritatis est, quod 
ipsi adversarii suae sententiae stare non possunt, sed ei per- 
petuo contradicunt, quatenus agunt et loquuntur ut ceteri 
homines omnes (non solum ex ratione se accommodandi 
communi sermoni, ut fit quoad motum solis, sed etiam in 
propria activitate). Eodem enim modo sicut alii indignan- 
tur de offensis libere sibi illatis, cum actiones sibi nocivas 
infantium vel amentium solum in posterum impedire stu- 
deant. 

Argum. 2. (Principale, ex analysi modi, quo persuasio 
libertatis comparatur.) 

Ex experientia nostrarum actionum acquirimus certam co- 
gnitionem nostrarum facultatum et corporis et animae. Atqui 
modus quo persuasionem libertatis comparamus et excoli- 
mus est idem, qui pro cognitione aliarum facultatum adhibe- 
tur. Ergo persuasio sic formata legitima et vera dicenda est. 

Prob. tmn. a) (Pro comparatione persuasionis.) Modus 
quo experior me motum aliquem physicum exercere posse, 
est quia in variis circumstantiis eum vere exsecutus sum. 
Tunc iure dico me eundem etiam in praesentibus con- 
ditionibus similibus exercere posse. Non alia est via, qua 
ambitum facultatis volendi et facultatem aliter agendi co- 
gnosco. Eo ipso quod in certis conditionibus aliquam rem 
efficaciter volui, disco me illam tunc velle posse. Si in 
certo ambitu difficultatum idem egi, forte etiam contra 
motiva satis fortia defatigationis, dolorum: scio me simile 
quid iterum velle posse. Hinc nunc transimus ad casum 

1? r 0 b e s , Psycliologia. II. I2 

libertatis seu simultaneae potentiae ad opposita (volendi A 
et omittendi A): Si igitur intra eundem ambitum difficul- 
tatum actionem certam modo peregi modo omisi : experior 
me in his conditionibus utrumque agere posse seu esse 
liberum. 

b) ( Confirmatur haec potentia ad opposita.) Haec persuasio 
legitime comparata confirmatur deinde omni conatu poste- 
riori. Non possum seriem actionum indifferentium seu non 
nimis difficilium excogitare vel casu seligere vel alii pro- 
ponendam relinquere, quam non immediate exsequi possem. 
Certe ens, quod vere liberum esset, non vividiorem sensum 
libertatis experiretur. - — Si e contrario persuasio libertatis 
illusio esset, ita ut in omni momento ad aliquid determi- 
narer, quod necessarium esse nescirem, saepe accidere de- 
beret, ut actionem sponte in mentem mihi venientem vel 
ab alio propositam invenirem me tunc exercere non posse, 
sed conatum frustra esse (sicuti interdum invenio quod per 
errorem putavi me contra fortissima motiva ex futili ratione 
summum malum corporeum eligere posse, quod tunc de- 
tego nimium pro me esse et sive physice sive saltem mo- 
raliter impossibile). Nunc autem talis frustratio conatus 
volendi, quae secundum leges probabilitatis saepissime ex- 
spectanda esset, non occurrit. Si igitur in hac re decipi- 
mur, eo quod casu semper id solum in mentem veniat vel 
ab aliis suggeratur, quod in eo momento facere potui, ipsa 
natura contra nos coniurata esset, ut nos deciperet, quod, 
ut patet, absurdum est. 

c) Ad hanc experientiam de propria potentia in casibus par- 
ticularibus, in posteriori vita accedunt aliae rationes generaliores 
(de quibus in sequentibus thesibus fusius). Eiusmodi potissimum 
sunt rationes ex ordine morali, quas generarim primo instructione 
discimus, quaeque postea propria experientia confirmantur; ob- 
servamus omnes homines invincibiliter ita sentire; intelligimus 
id quod nobis proponitur ut bonum non necessarium etiam non 
necessario appeti debere. 

Argum. 3. ( 'Negativum refutando explicationes pro « illusione 
libertatis » datas.) 

a) Secundum adversarios homo se liberum credit, quia causas 
actionis non sufficienter novit, ideoque per errorem putat actio- 
nem causa carere et ita esse fortuitam seu liberam. 

Sed hoc falsum est: maximam conscientiam libertatis habe- 
mus, quando motivum clare animadvertimus, vel iramo videmus 

illud multo praeferendum esse. Ita optime scimus, cur ad pran- 
dium eamus vel officia professionis exerceamus. Fur omnino scit, 
cur furetur. Quando vicissim causas vere nescimus, ut in novo 
phantasmate quod exoritur vel pro imagine quod in kaleidoskopio 
sequetur, minime putamus nos haec libere produxisse, sed mira- 
mur, quid venturum sit. — Ergo vera non est assertio adversarii 
sensum libertatis eo maiorem esse, quo minus causas sciamus; 
sed e converso : causis non cognitis actio nobis aliena apparet, 
illam nobis non attribuimus; contra eam nobis imputamus, quando 
ex motivis cognitis illam elegimus. — Ergo determinismus non 
explicat verum sensum libertatis (quod nempe stantibus his mo- 
tivis aliter agere possimus), sed aliam conscientiam libertatis, 
quam adversarius secundum suam theoriam illi substituit, sc. con- 
scientiam actionis sine causa (Rohland). 

b) Quod amentes vel somniantes perperam putant se libere 
agere ideoque conscientia libertatis eos fallat verum est; sed hoc 
contra valorem huius testimonii in casibus normalibus nihilo 
plus probat, quam falsa persuasio certitudinis vel evidentiae in 
amente aliquid efficit contra certitudinem et evidentiam normalem. 

Argum. 4. (Ex libertate notae propriae horum actuum bene ex- 
plicantur.) 

In solo supposito libertatis bene intelligitur discrimen actuum 
psychicorum et ipsa persuasio libertatis. 

a) Differentia inter actus deliberatos et indeliberatos ex eo 
facile intelligitur, quod libertas et necessitas contraria sunt.. Nam 
ignorantiam motivorum nihil declarare iam vidimus. Omnia alia 
aequalia esse possunt : sunt actus voluntatis, activi, summa saepe 
vi et affectu positi ; neque semper deest deliberatio praecedens, 
quae forte per actum prorumpentem interrumpitur. Et tamen 
clare distinguuntur unus actus ut necessarius pro quo rationem 
reddere non debemus, alter ut liber. Sola suppositio verae liber- 
tatis hoc discrimen explicat. 

b) Totus processus deliberationis illum aspectum praebet, qui 
supposita libertate evidens est, supposita autem detei minatione 
necessaria non intelligitur. In ultimo enim casu quilibet gressus 
semper cum necessitate produceret suum terminum (ut in biutis), 
sive hic est electio sive etiam indifferentia et haesitatio. Pro sensu 
libertatis tunc nulla esset ratio sufficiens. Si hic sensus in somnio 
interdum perperam habetur, in hac re habetur imitatio neces- 
saria eius, quod in statu normali vere libero fundatur (similiter 
ut de statu evidentiae idem valet). Nunc vero in toto negotio 
deliberationis in quolibet gressu faciendo, in admittendo \il 
retinendo vel abiiciendo aliquo motivo sempei sentimus nos 
libere procedere, prorsus ut sententia de libertate hoc postulat. 

12* 

Corollarium ; 

Sicut per argumenta, quibus veracitas sensuum contra idea- 
listas probatur, non affirmatur omnes et singulas sensationes ob- 
iectum extra exsistens supponere: ita etiam hic fieri potest, ut 
per accidens (in circumstantiis extraordinariis) iudicium de liber- 
tate falsum sit et sensus tunc falsus libertatis oriatur. — Porro 
secundum probationem ratio, cur in speciali casu dicam me illud 
velle posse, est experientia me simile quid vel etiam graviora 
iam exsecutum esse. Quod igitur extra ambitum illarum con- 
ditionum est, de hoc secundum praesens argumentum ad summum 
cum probabilitate aliquid dicere possum. Et certo sic determinari 
nequit, sitne facultas mea sine limite, non solum quatenus aliqua 
sint moraliter impossibilia, quod satis constat, sed forte etiam 
physice impossibilia. 

Scholion (De Ubertate eiusque sensu in statibus abnormibus) : 

1. Quoad actiones posthypnoticas : Interdum in hypnosi datur 
imperium pro certa actione post finitam hypnosim exsequenda 
(actio posthypnotica) ; tunc non raro agens non iam recordatur 
se suggestionem alienam exsequi, sed putat se «libere agere». 
Estne haec illusio libertatis? Minime, a) Actus ipse tunc saepe 
libere ponitur possetque omitti. Deceptio autem non spectat 
libertatem voluntatis, sed originem ideae actionis; quia oblitus 
est, quid in hypnosi accidit, opinatur hanc ideam sibi sponte 
venire, seu nullam rationem scit cur hoc modo in mentem veniat. 
Haec autem spontaneitas ideae exorientis non est illa libertas, 
de qua agimus, sed actus prorsus indeliberatus et necessarius. 

b) Praeterea notatur tales suggestiones posthypnoticas, si agenti 
non placebant, magnam vim in voluntatem inferre et interdum 
fere insuperabiles esse. Sed neque hoc contradicit conscientiae 
libertatis; nam conscientia tunc ei dicit summam difficultatem 
adesse pro libera electione, se summopere inclinari in unum, 
similiter ut fieri posset in tentatione gravissima. 

2. Quod ipsam hypnosim attinet, ex annis inter peritos mul- 
tum controvertitur, utrum libertas tunc exsistat necne. Aliqui 
tenuerunt profundiorem hypnosim suggestionem insuperabilem 
facere et hominem ad quaelibet crimina trahi posse. Alii plane 
oppositum : nullam suggestionem admitti, quam non idem homo 
etiam in statu vigiliae exsecutus esset. Secundum probabiliorem 
sententiam medium quiddam valere videtur (cf. Exp. Psych. X 2). 

Jn genere defectus vel imminutio libertatis iam explicatur ex 
eo quod conditiones actus liberi desunt, quia libertas moderandi 
considerationem motivorum non intacta manet. Tamen haec vis 
suggestionis minime absoluta est; manet plus tninusve cognitio 
mundi realis et officiorum ; ideo multae suggestiones non im- 
plentur, maxime si principiis moralibus magis obsunt. Sed hoc 

non probat veram libertatem mansisse. In somniis enim idem 
accidit et tamen libertas non adesse supponitur. In vera hypnosi 
libertas aeque minui videtur ac in somno. Si nihilominus inter- 
dum conscientia libertatis remaneret, hic abnormis status expli- 
candus est ut imitatio status vigiliae. 



Obiectiones (cf. pars II, argum. I et schol.) : 

Obi. 1. Conscientia libertatis fundatur in facili cursu processuum 
psychicorum ; ergo non continet facultatem aliter agendi. 

Resp. Nego antec. Immo haec duo saepe inter se excludunt. 
Nam series operationum quae automatice peragitur vel determinatio 
impulsiva facile libertate carent; contra in electione heroica post 
longam pugnam motivorum libertas clarissime apparet. 

Obi. 2. (Spinoza.) Lapis, dum deorsum tendit et acus magnetica 
dum ad polum vergit si conscientia fruerentur, aeque ac nos exsisti- 
marent se libere suum cursum determinare, etsi re vera cogantur; 
ergo conscientia nihil evincit. 

Resp. Nego antec. : Sibi tunc consciae essent suae tendendae 
internae et eatenus voluntariae, sed simul necessariae, sicut nos ten- 
dendae in beatitudinem, conc. ; consciae sibi essent verae libertatis 
quam experiri possent, nego. Si enim alium motum lentarent, ex- 
perirentur eum sibi impossibilem esse ; cum homo intra debitos limites 
nihil tentare possit, quod ei non succedat. 

Obi. 3. (Urraburu III.) Potest Deus in nobis proposito bono par- 
ticulari voluntatem ad actum necessitare, ut plurimi putant. Atqui 
tunc conscientia talem actum referret ut libere a nobis positum. 
Ergo. 

Resp. Nego conseq. et -paritatem cum ordinaria conscientia liber- 
tatis; sicut ex eo quod Deus semel corpus non praesens nobis per 
visionem ostendit non sequitur communiter de praesentia corporis 
visi dubitandum esse. Ceterum si inhibitio diutius duraret, posset 
fortuito conatu etiam detegi et ita error cessaret. 

Obi. 4. (J. St. Mill.) Testimonium conscientiae refert sola phaeno- 
mena vel actus internos animae praesentes ; atqui libertas non est 
phaenomenon vel actus, sed causa vel potentia. De facultatibus 
nostris facile decipimur putantes nos aliquid posse quod eventus 
postea refutat. 

Resp. Dist. mai. : Conscientiae testimonium immediatum non 
refert nisi factum, conc.; addita experientia non plus dicere potest, 
nego. Quod in facultate aliqua interdum decipiar vel ob perturba- 
tionem accidentalem vel ob conditiones a consuetis valde remotas, 
non impedit, quominus in plurimis casibus ordinariis certissime ac- 
tiones meas praedicam et promittam. 


Obi. 5. Etiam de lapide cadente, qui hominem casu occidit di- 
cunt: aliter cadere potuit, quia abstrahunt a circumstantiis particu- 
laribus. Ergo sensus libertatis ita explicari potest nos non accurate 
novisse omnes causas actus ideoque putare nos in iisdem circum- 
stantiis modo ita modo aliter egisse. 

Resp. Nego paritatem, i) Nolumus loqui de possibilitate ab- 
stracta, sed in concreto casu persuasionem habemus nos aliter agere 
posse. 2) Hanc persuasionem veram esse ex eadem ratione con- 
cludimus, qua de ulla potentia propria aliquid enuntiamus. Etiam 
potentia loquendi in certa lingua a circumstantiis pendet, quae non 
absolute identicae. manent. Tamen saepissime iure praedicimus nos 
cogitata in hac lingua exprimere posse. Inde non excluditur error 
m casu exceptionali. Idem valet de sensu libertatis. 

Obi. 6 . Persuasio libertatis fundamentum suum habet in nostra 
vanitate, cui hoc magis arridet. 

Resp. Retorqueo : Persuasio nos intellectum habere fundamentum 
habet in simili vanitate ! Porro cur tunc non potius peccata nostra 
delemus persuasione nos necessario determinatos fuisse. Sine dubio 
libertas est summa dignitas naturae rationalis; sed non ideo hic a 
nobis asseritur, quia illam optamus, sed quia invicte probatur. 

Obi. 7. (Messer.) Saepe non habemus sensum libertatis, etsi haec 
adesse putatur, sed potius sensum nos compelli ; dicimus in delibera- 
tione : «ita prorsus agendum est», «hoc facere debui, nisi voluissem 
mihi contradicere». Etiam utilitas actionis tam magna apparere pot- 
est, ut diu ante electionem sciamus, quid electuri simus. 

Resp. Illa necessitas, quae hic obiicitur, non est necessitas vera, 
sed potius hypothetica, quae est vera libertas (th. 14 I, schol.); sc. si 
mihi constare volo (quod libere eligo), ita agendum est. Tali modo 
illud imperium diu a Scholasticis agnitum et recte explicatum fuit. — 
Item si electionem utilem praevideo, hoc aut est anticipata electio 
libera, quam postea solum retineo, aut praevisio me illud rationabiliter 
electurum esse, quod utilius sit ; hoc autem libertatem electionis non 
negat. 

B. Argumentum morale. 

THESIS 16 . Certissime constat voluntatem esse libe- 
ram ex eo quod est fundamentum necessarium ordinis 
moralis. 

Stat. Quaest. 1. Argumentum morale procedit ex facto 
vel necessitate ordinis moralis. Datur lex moralis, quae 
nos ad certas actiones compellit, quae reum ad poeniten- 
tiam movet, cui nos subiacere et rationem reddere debere 
sentimus. Hoc factum universaliter admissum ostendit agi de 
persuasione necessaria, invincibili ideoque certo vera. Tunc 
autem pariter verum invenitur fundamentum, cui haec in- 
nituntur, sc. libertas voluntatis. 

Hoc argumentum omni tempore ut firmissimum funda- 
mentum libertatis agnoscebatur. Etiam Kant hanc argu- 
mentationem «debes, ergo potes» ut invincibilem considerat, 
non quidem ut argumentum theoreticum, quo de rebus in 

se nihil effici posse censebat, sed ut postulatum fundamen- 
tale rationis practicae. Pro Lotze hoc est maximum argu- 
mentum libertatis: sin minus conscientia culpae et sensus 
obligationis irrationabiles essent ; sed humana natura nequit 
esse" instituta ad contradictionem et irrationabilitatem. Si- 
militer Kromann. 

2. Adversarii variis modis vim argumenti effugere student : 

Prima classis legem moralem cum omnibus quae inde 

sequuntur, ut responsabilitate, imputabilitate, poenis, prae- 
miis in determinismo servari posse putat, immo in illo solo 
valere. Secundum eos homo, qui charactere et motivis ad 
unam actionem determinatus est, recte dicitur causa sui 
actus; nam male agit, etsi clare cognoscit malitiam ideo- 
que recte ei actus imputatur. Ideo recte punitur et hoc 
eo magis, quo magis actus suo characteri respondet. Immo 
si actus aliter fieri potuisset, non habendus esset ut effec- 
tus hominis, sed potius ut casu effectus. Ita Wundt, Jodl, 
Paulsen. 

3. Secunda classis adversariorum rectius hos conatus 
coniungendi consuetos conceptus morales cum determinismo 
ut inutiles relinquit, et potius ipsos hos conceptus relin- 
quendos esse exsistimat. Poena proprie dicta secundum 
hos auctores retineri non potest nisi interim ob vulgaria 
praeiudicia; secundum veritatem autem sola correctio male 
agentis vel protectio aliorum ratio poenae esse possunt. 
Poenitentia de peccato commisso ut absurda omittenda est, 
eius exsistentia explicatur ex educatione. Potius omni vi 
curandum est, ut boni habitus quam fortissimi comparentur 
et educatione et legibus et sanando illas conditiones so- 
ciales, quae ad oppositum inducant, id quod ipso pro- 
gressu scientiarum paulatim fiet. 

4. Contra adversarios duo potissimum puncta in proba- 
tione stabilienda sunt : primo conceptus morales servari non 
posse, si libertas negetur, sed potius totum ordinem mo- 
ralem destrui eiusque loco solam utilitatem vel considera- 
tiones aestheticas sine illa severa lege obligationis moralis 
substitui. In hac re non solum omnes defensores liber- 
tatis, sed non pauci etiam deterministae (secunda classis) 
a nostra parte stant. Deinde vero demonstrandum est 
persuasionem generis humani de obiectivo valore ordinis 
moralis certissimam et invictam esse veritatem. 

5 - In probatione duabus viis procedemus. Primo argu- 
mento ostendemus in sola suppositione liberae voluntatis 
servari veiurn ordinem moralem, qualis universaliter et in- 
vincibiliter ab omnibus hominibus tenetur et teneri debet. 
Abstrahimus interim ab eo, num in determinismo morali- 
tati actionum etiam materialiter sumptae per se satis pro- 
visum sit, etsi enim hoc valeret, certe summa perfectio 
hominis, quae in actione stricte morali consistit et quam 
homo ut talem semper postulare debet, destrueretur; ideo- 
que fundamentum huius erroris, determinismus, falsitatis 
convincitur. 

Altero dein argumento ostendemus ipsam activitatem 
moralem etiam materialiter sumptam in supposito determi- 
nismo non sufficienter servari ideoque determinismum ex 
funestis consequentiis moralibus ut falsum demonstrari. 

Algum. 1. (Secus destrueretur ordo moralis qua talis.) 

In determinismo ordo moralis, prout universaliter intelli- 
gitur, destrueretur. Atqui talis sententia necessario falsa 
est Ergo determinismus reficiendus est, ideoque libertas 
voluntatis constat. 

Pi ob. mai. 1. Conceptus boni et mali moralis universim 
intelligitur dicere convenientiam vel disconvenientiam cum 
lege morali et quidem per actiones liberas. Nam mera 
materiali cum lege convenientia actiones non considerantur 
ut moraliter bonae et malae. Atqui in determinismo hoc 
praecise fundamentum actionis moraliter bonae vel malae 
deest ; actio tunc ad summum materialiter legi congruit, 
quod in ipsis amentibus vel somniantibus perinde accidit. 
Homo tunc naturaliter bonus vel utilis vocari potest sed 
altiori illa dignitate caret, quam habet, qui libere se legi 
subucit. Non esset magis auctor suae bonitatis et virtutis 
quam equus suae mansuetudinis vel roboris. Virtus he- 
roica admirationem causarct, sicuti ingenium vel alia quali- 
tas naturalis, minime vero reverentiam et aestimationem 
moralem. 

2. In determinismo perit conceptus genuinus seu uni- 
versaliter admissus culpae, imputabilitatis et consequenter 
poenae. Nam haec omnia resultant ex dominatione ac- 
tionum, non solum ex eo quod homo fuerit causa physica 
actus, sed quod eum posuit, cum eundem omittere potuerit. 



Nam physica causa suarum actionum etiam est planta, 
brutum vel ille homo, qui ob abnormes conditiones a culpa 
excusatur. Propterea amentes non puniuntur sensu stricto, 
sed curantur vel coercentur, ne noceant. PIoc tam evidens 
est, ut multi deterministae ideo hos conceptus culpae et 
poenae sensu recepto intellectos abolendos esse censeant, 
ut schola criminalis duce Liszt. 

Neque iuvat distinguere hominem sanum, qui cum plena 
cognitione culpae male egerit et somniantem, ebrium qui 
sine recta cognitione ita agat. Uterque enim prorsus ne- 
cessario ageret neque in causa neque actu aliter agere po- 
tuisset. Semper optimum egit quod potuit, sc. unicum 
illud, ad quod determinatus erat. Immo ratio retorqueri 
potest: tunc videlicet homo «sanus» maiorem commisera- 
tionem meretur, quia ne cum optimis quidem cognitioni- 
bus motivorum bene agere potuit. 

3. In determinismo non datur ius et obligatio sensu 
stricto. Obligatio ex conceptu suo est necessitas moralis 
faciendi vel cavendi aliquid, non mera facultas physica. 
Secus omnia bruta essent pariter obligata ad omnia quae 
faciunt, quod ridiculum est. Certe intelligitur quandam 
actionem etiam necessario positam in se esse meliorem et 
pulchriorem quam aliam: sicuti pulchrius esset non cor- 
poris necessitatibus a perpetuo studio veritatis impediri. 
Sed sicuti homo nequit obligari ad actionem physice im- 
possibilem, e. g. migrare ad stellas, ita non potest dici ad 
id obligari, quod necessario facit, ideoque obligatio omnis 
evanescit. 

4. Homines universaliter suasiones, preces, leges etc. ad- 
hibent eo modo, ut appareat, alios ut liberos considerari, 
et non solum ut deterministae omnia illa ut motiva habent, 
quae actionem exoptatam probabiliorem reddant, ut fit 
quoad infantes vel bruta. Nam qui talibus motivis inten- 
tum apud bruta non obtinet, se ipsum accusat, quod non 
recte vel saltem non sufficienter motiva proposuerit. Contra 
illis qui leges et preces bene intellectas non sequuntur ob- 
iiciunt, quod aliter agere potuerint et ex mala voluntate 
libera non egerint. 

Immo ipsi illi, quorum maxime interesset se ante indicem 
excusare per determinationem necessariam, hoc non audent; 
quamvis haec excusatio, si crederetur, exceptionem non 

admitteret. Et certe non erit determinista, qui non pariter 
ut scepticus in vita suae sententiae obliviscatur, et qui non 
indignetur de offensa sibi ab homine sano illata, quod non 
facit in offensa ab amente recepta ; qui non ipse alium in- 
crepet, quod aliquid facere potuerit et tamen non fecerit. 

Prob. min. i. Primo provocari potest ad spontaneam 
evidentiam, quod homo serio has consequentias determi- 
nisticas ferre non potest, sed naturali evidentia ordinem 
proprie moralem exsistere affirmat. Nemo serio concedere 
potest hominem pro actione bona vel mala non plus laudis 
vel vituperii mereri, quam somniantem vel amentem, qui 
idem egerit, sed solum considerandum esse quasi machinam 
utilissimam vel vitiosam. Nemo concedet omnem malitiam 
non esse nisi infortunium gravius quam illud amentis, quod 
non mereatur nisi commiserationem, non autem indigna- 
tionem et poenam. 

2. Talis persuasio universalis et invincibilis et quidem 
non in re mere theoretica et pro vita indifferenti, sed maximi 
momenti practici falsa dici nequit. Hoc reducitur ad illas 
considerationes fundamentales, quibus in Critica systemata 
erronea falsa contra fontes primarios veritatis refutantur. 
Secus enim ipsam naturam humanam non ad veritatem, 
sed ad errorem conditam esse, dicere oporteret, quod contra- 
dicit postulato fundamentali, quod facere debemus, ut ad 
cognitionem philosophicam omnino veniamus. 

Argum. 2. (Ex motivo per se efficaci pro actionibus mo- 
ralibus.) 

In determinismo motivum per se efficax ad recte agen- 
dum deficeret. Atqui observatio ordinis moralis materia- 
liter sumpta motivo per se efficaci carere nequit. Ergo 
determinismus reficiendus est. 

Prob. mai. In determinismo non daretur sanctio per se 
efficax, quae ab actionibus malis morali necessitate semper 
deterrere posset. Atqui sine tali sanctione non habetur mo- 
tivum per se efficax ad implendam semper legem moralem. 

Prob. mai. subsumpta: Dicimus «sanctio per se efficax», 
i. e. sufficiens, ut hominem ratione utentem gravissime mo- 
veat, quia etsi pro sua libertate illam spernere possit, id 
tamen solum imprudenter i. c. cum summo proprio damno 

faciat. Hanc igitur dicimus in supposito determinismo non 
adesse. 

Nam 1) In hac vita experientia teste sanctio saepissime 
insufficiens est; plurimae actiones immorales externae, in- 
ternae autem fere omnes, nullam unquam sanctionem habent. 

2) Accedit quod ex ipso systemate determinismi ne illa 
quidem sanctio haberetur, quae nunc sub doctrina liber- 
tatis homines sceleratos cohibet. Poena stricte dicta secun- 
dum deterministas sensum non habet, sed sola protectio 
aliorum et educatio ad meliora motiva sequenda adhiberi 
potest. Hinc nihil remanet contra crimina nisi exspectatio 
educationis futurae, quae certe non ut malum timendum 
esset, sicut poena pro vera culpa morali. 

3) Sanctio autem in altera vita, quae supremum moti- 
vum efficax pro ipsis actionibus internis est, hic prorsus 
excluditur. Certe enim auctoritas illa suprema et iustis- 
sima non poenis afficere potest pro actibus necessariis. 

Prob. min. substimpta : Si tali modo sanctio criminum de- 
struitur, eo ipso motiva per se efficacia destructa sunt ad 
legem moralem urgendam. Certe etiam tunc homines esse 
possunt et erunt, qui in perfectione morali finem actionum 
suarum collocabunt eique cum magno ardore inhaerebunt, 
sicut nunc perfectioni aestheticae; praesertim si ob suum 
statum contrariae actiones iis nocerent. Sed plurimi sunt, 
qui non ab extra ita compelluntur, quique ex solo amore 
perfectionis nihil plus ad moralitatem attraherentur, quam 
nunc ad artem vel scientiam, etsi haec ut bona theoretice 
agnoscant. Ii igitur, si omnis sanctio efficax deesset, sine 
dubio moralem bonitatem aeque negligerent, si proprio 
S|- commodo obesset. 

(P. Hansen:) Constitue hominem in aestu passionum et cuiusvis 
tentationis credere deterministis, nos naturali propensione . . . in- 
vincibili vi ad operandum pertrahi; peccata prius admissa luisse 
necessaria et sine culpa morali. Tunc vix aliquid faciet ad com- 
pescendas passiones, saltem si non immineat aliud gravissimum 
malum. Si homines saepe fide imbuti ob difficultatem nolunt 
suis viribus uti, quid facerent, si scirent se determinatos esse ad 
omnia? Nemo peccat in eo quod vitare nequit; motus concupi- 
scentiae tunc sunt voces naturae, quibus sine peccato obeditur. 
Hinc non solum ad negligendam actu legem moralem transiret, 
sed logice etiam ad theoretice illam negandam ut veram legem 
eamque solum haberet ut pulchram considerationem. 



188 LIB. H. DE VOLUNTATE. 

Prob. min. Teneri nequit observationem ordinis moralis 
per se efficaci motivo carere vel homines solo errore in 
moraliter agendo contineri, veritate autem intellecta illud 
rationabiliter negligere posse. Hoc est « principium finali- 
tatis » (Hontheim), quod a Veteribus variis formulis ex- 
hibebatur; e. g. «natura non deficit in necessariis», vel quoad 
moralitatem «enti rationali non potest deesse efficax mo- 
tivum quod necessario supponitur ad moraliter agendum». 

Necessitas principii sic intellecti iam colligitur i) ex in- 
ductione secus universali. Mundus in ceteris omnibus 
necessario agentibus apparet ut optime et ordinatissime 
compositus, ut manifestum est ex alibi probata teleologia 
universali in mundo anorganico, maxime autem in regno 
inexhausto finalitatis, sc. vitae organicae; atqui huic teleo- 
logiae universali summopere repugnaret, si in altissima vita 
mundana, sc. in vita morali hominis principium ordinis per 
se deficeret; si sc. non haberetur motivum ex se efficax, 
quod ens rationabile cum necessitate suae naturae con- 
gruenti induceret ad moraliter agendum, ad summam illam 
hominis perfectionem appetendam. 

2) (Negative.) Nequit esse, ut ordinis exsecutio in solo 
errore nitatur, clara autem perceptio veritatis ad actiones 
immorales ducat. Nam talis oppositio inter tendentias na- 
turales invincibiles animae humanae contradictionem in 
ipsam eius naturam inferret, quod admittere non possumus. 
Nam similiter ut contradictio sceptica esset intellectum per 
se ad veritatem investigandam semper impelli ab eaque 
cessare non posse, et tamen incapacem esse ad ullam veri- 
tatem inveniendam : ita etiam pro voluntate id admitti ne- 
quit, quod tendendam eius invincibilem in ordinem mora- 
lem futilem et rationi repugnantem redderet. 

Scholion 1: 

Controvertitur, verene determinismus vel logice vel practice 
ad fatalismum vel quietismum ducat. Certe determinismus non 
coincidit cum fatalismo illo externo, secundum quem homo ab 
ente aliquo supremo non secundum voluntatem propriam permitta- 
tur actionem exsequi, sed hoc perpetuo impediatur (Mercier). In 
tali quidem fatalismo volitio interna libera maneret ; sed logice 
(pro eo qui secundum systema ageret) sequeretur quietismus quoad 
opera externa. Determinismus autem, qui libertatem a coactione 
non negat, ex illa ratione ad quietismum non duceretur. 

Tamen alia ex parte necessitas in determinismo immo pro- 
fundior et magis interna viget ; homo enim in ipsa sua volitione 
ligatus esset seu ex natura et circumstantiis ad unum deter- 
minatus; actiones non magis essent in potestate hominis quam 
motus in potestate machinae, qui ex eius natura et impulsibus 
externis perpetuo determinantur. Hinc vigeret fatalismus abso- 
lutus, qui homini nihil proprii relinqueret (Joel). Re enim vera 
tunc ens illud supremum certius actiones omnes externas deter- 
minasset ab intrinseco. Hinc autem, ut argumenta ostendunt, 
pro homine, qui logicas consequentias inde deduceret, necessario 
destrueretur ordo moralis, dignitas suprema personae, poenitentia 
de peccatis, vera obligatio. 

Sed, ut recte notat Maher, necessarium non est, ut quivis con- 
clusiones logicas ex suo systemate deducat. Ita deterministae 
quidam putarunt homini saltem manere libertatem in suo charac- 
tere formando (St. Mill, Husserl). St. Mill quidem addit melius 
esse, si quis doctrinam de necessitate solum pro charactere alio- 
rum credat, non pro suo (!). Et multo minus necessarium est, 
ut omnis determinista consequenter ad suas theorias vivat; sed 
generatim similiter ut idealistae theoretici in activitate vitae suam 
doctrinam negliget et ita vivet, ut ex persuasione naturali et ex 
communi consuetudine hominum vivere debet. 

Scholion 2 C De statistica morali) : 

1. Facta (cf. Gutberlet, Die Willensfreiheit, Kap. 3). Notum est 
summatione statistica leges detegi, quae in singulis casibus ob com- 
plicationem conditionum non invenirentur. Sic oscillationem diur- 
nam barometri non invenimus, nisi in valore medio ex multis die- 
bus. Tali summatione etiam pro liberis actionibus hominum sta- 
bilitas sat magna detegebatur. In certa e. g. regione numerus 
relativus matrimoniorum quotannis fere idem manet, etsi singula 
libere fieri dicantur ; porro cum conditionibus externis mutatis si- 
mili modo etiam ille numerus mutatur. Idem valet in numero re- 
lativo criminum; numerus suicidiorum ostendit certam depen- 
dentiam a tempore (anni, hebdomadae, diei) et iterum mutatis 
externis conditionibus aequaliter mutatur. Regularitas numerorum 
in his factis liberis interdum maior esse dicitur, quam in aliis 
factis a libertate non dependentibus, ut in numero morien- 
tium. 

Ex his factis quidam deterministae concluserunt illos actus 
liberos eodem modo a suis causis secundum certas leges deter- 
minari, sicut alia facta naturae ideoque libertatem esse refuta- 
tam. Certe enim ex determinismo exspectandum est motiva ad 
certas actiones in variis annis eadem fere mansisse, ideoque 
eandem regularitatem in numero electionum vigere. Pariter etiam 
cum mutatione conditionum etiam numerum actionum mutari. 

2. Respondetur: Recte per haec facta indeterminismus abso- 
lutus refutari dicitur, qui omnem influxum motivi in actionem 
denegat; hic enim dependentia numerorum a conditionibus ex- 
cluditur. Sed indeterminismus moderatus, quem unice defendimus, 
concedit motiva summum influxum in actiones exercere; solum 
negat hunc influxum esse infallibilem, necessarium. Propterea 
ipsi deterministae concedunt facta cum hoc indeterminismo con- 
ciliari, quia impulsus voluntatis liberae pariter ut defectus ob- 
servationum in magno numero inter se compensare possunt (Wundt) ; 
immo etsi volitiones a solo casu penderent, exspectari deberet 
illas inter se compensare, quia aeque in unam ac in aliam direc- 
tionem tenderent (Venn, Logic of chance). 

Praeterea non desunt rationes cur volitiones liberae putentur 
et regularitatem pro diversis temporibus et dependentiam a mo- 
tivis servare. Nam libertas actus minime postulat, ut agens per- 
petuo suum modum procedendi mutet, pro qua re nulla ratio 
apparet. Re vera singuli homines, etsi libere agant, tamen secun- 
dum easdem constanter regulas agent, ita ut eventus ab amico 
cum magna probabilitate praedici possit. Ita plurimi ceteris 
paribus semper id praeferunt quod iucundius est, ita ut numeri 
actionum pro ipsis iidem sint ac essent in entibus determinatis 
ad iucundiorem effectum semper quaerendum, et tamen libere 
agerent. Alii secundum aliud principium practicum, quod sibi 
semel elegerunt, constanter procedent. Ex hac ratione probabi- 
liter iam in singulari homine relatio numerorum certae electionis 
fere constans maneret. 

Obiectiones : 

Obi. 1. Ex statistica constat esse proportionem constantem inter 
modum quo homines agant et motiva ad certas actiones allicientia ; 
ergo electio necessaria est. 

Resp. Cone, antec. ; nego conseq. Constantia in magnis numeris 
componi potest cum libertate electionis, immo cum omni negata cau- 
sali relatione in puro casu, ut ostendit theoria probabilitatis. Paral- 
ieiismus cum motivis autem ostendit adesse causalem relationem, non 
vero eam esse necessariam (cf. schol. 2). 

Obi. 2. Si homines omnibus motivis resistere possent, non ubique 
terrarum tanta fiducia aliis persuaderent, ut certum quid facerent ; 
multo minus praedicere possent, quomodo sub certis conditionibus 
acturi sint. 

Resp. Ad I : nego asseri. Si motiva alliciunt, recte adhibentur; 
nullo modo requiritur, ut infallibiliter determinent. Possunt quidem 
homines motivis resistere, sed saepe nioraliter certo non resistent/ si 
motiva bene adhibeantur. — Ad 2 : (list. assert. : Praedicere non pos- 
sumus cum absoluta certitudine, conc. ; innixi ponderi motivi trahen- 
tis et constanti modo agendi, quem observavimus, non cum magna 
probabilitate praedicimus, nego. Ceterum certo praedicere ne deter- 

minista quidem potest; quia complicatio conditionum psychicarum 
semper maxima est, ita ut non omnia recte in computationem assumi 
possint. 

Obi. 3. (Husserl.) Formatio characteris moralis seu acquisitio bo- 
norum habituum omnem utilitatem perderet, si actio non ab habitu 
determinatur, sed contra quemlibet habitum decisio a voluntate fieri 
potest. Ergo ex doctrina libertatis quietismus sequeretur. 

Resp. Dist. antec. : Hoc fieret, si habitus nullum influxum in ac- 
tum exerceret, conc.; si propter habitum contraria volitio difficilior, 
immo nioraliter impossibilis reddi potest, nego. Non negamus habitus 
pariter ut motiva magni momenti esse, sed negamus illos per se in- 
superabiles esse. 

Inst. Si non summa habituum actum determinat, non remanet 
nisi casus seu motivum quod fortuito in conscientia praesens est. 

Resp. Nego assert. Non motivum accidentaliter praesens rem 
decernit, quod potius daret actum indeliberatum, necessarium ; sed 
voluntas ipsa libere decidit in praesentia plurium motivormn. 

Obi. 4. Etsi in singulari casu homo a charactere et motivis de- 
terminetur, at ipsa formatio characteris et propria educatio penes 
voluntatem sunt. Etiam determinista admittit nos in deliberatione 
exspectare posse, ut meliora motiva veniant, nos occasionem peccati 
evitare posse etc. 

Resp. Dist. antec. : Formatio penes voluntatem est , quatenus 
certa voluntas plane determinata certam formationem efficere debet, 
aliam efficere non potest, conc.; quatenus ipsa alterutrum unquam 
eligere potest, nego. Dominium seu potestas se emendandi non est 
alia, quam potestas necessaria certae plantae certo modo crescendi; 
necessitas totius processus nullo momento interrumpitur. Pariter ex- 
spectatio aliorum motivorum, evitatio occasionis peccatorum non hic 
intelliguntur secundum communem modum loquendi, quem vocabulum 
«posse» suggerit, sed sicut similes potentiae in plantis vel brutis. 
(FI. Hoffmann :) Ii omnes, qui characterem mutare possunt, id facient, 
sicuti omnibus diebus quibus pluere potest pluit; ii vero qui non 
mutant characterem malasque inclinationes non vincunt, id quod non 
faciunt, facere nullo modo possunt. 

Obi. 5. Scientiam non decet a veritate amplectanda deterrere ob 
metum illorum, quae ex ea deducuntur. Atqui hoc tentat argumen- 
tum morale. Ergo. 

Resp. Dist. mai. : Veritas aliqua non debet relinqui ob con- 
sequentias ingratas, conc. ; thesis nondum probata non potest ex eo 
falsitatis convinci , quod habet consequentias naturae humanae in- 
vincibiliter repugnantes, nego. Non provocamus ad quaslibet con- 
sequentias malas, sed ad illas, quae tendentias fundamentales naturae 
destruerent. Tenclentiam in ordinem moralem dicimus esse certissi- 
mum veritatis criterium, eiusdem valoris, ac sit alia tendentia invin- 
cibilis in veritatem inquirendam. 

Obi. 6. (Messer.) Ethicum argumentum tandem nititur in prin- 
cipio : quod summe bonum est, valere debet. Atqui huic principio 

experientia saepe contradicit, cum desideria nostra maxima saepe non 
impleantur. Quod autem saltem pro totalitate realitas nobis bona 
appareat, est solum metaphysica hypothesis. Ergo suppositum totius 
argumenti solum probabilitatem habet. 

Resp. Cone, mai., quamvis clarior forma principii finalitatis potius 
sit negativa illa ; natura nequit esse essentialiter mala; dist. min. : 
Varia particularia desideria elicita non illa lege comprehenduntur, 
Cone. ; pro totalitate rerum non valet vel solum probabilis est, nego. 
Est enim postulatum absolute necessarium, ne de vitae humanae va- 
l°re desperandum sit, quod quoad volitionem aeque impossibile esse 
debet, atque quoad inquisitionem veritatis. 

C. Argumentum metaphysicum. 

THESIS 17. Iniuste libertas a deterministis conceptui 
causae contradicere praedicatur; immo etiam ex con- 
siderationibus metaphysicis libertas positive probatur. 

Stat. Quaest. 1. In considerationibus metaphysicis de- 
teiministae opinantur se firmissimum fundamentum suae 
sententiae habere. Causa enim libera dicitur eo ipso iam 
non esse causa ; nam in conceptu causae sufficientis et 
simul non determinatae ad unum effectum contradictio in- 
esse videtur ; si causa non determinata est, ei deest aliquid 
ad effectum producendum ideoque non fuit sufficiens. — - 
Contradictio porro est id quod in causa determinate non 
sit, ab ea tamen determinate procedere. 

Hic quandam obscuritatem latere, Scholastici non negant. 
Et certe probatur ex eo quod non pauci in quaerenda causa 
determinata actus liberi ad assertiones pervenerunt, quae 
cum libertate componi non possunt, ut postea videbimus. — 
Sed respondent in genere ; etsi non plane perspiceremus, 
quomodo voluntas in actu primo proximo constituta do- 
minium sui actus habeat, inde non negare licet, quod certis 
argumentis probatum erat. Generatim enim, quid quaeque 
causa valeat, non ex ipsius causae natura a priori deduci- 
mus, sed ex experientia discimus, et modum, quo effectum 
producant, ne in necessariis quidem causis perspectum ha- 
bemus (H. Hoffmann). In prima igitur parte thesis asse- 
rimus ex conceptu causae nihil afferri , quod iure liber- 
tatem excludere dicatur. 

2. Alii «principium causalitatis» magis ut criticum postu- 
latum omnis scientiae considerant , ideoque censent vel 
scientiae acquisitionem ut impossibilem concedi debere vel 
illud tenendum esse. lunc sane more multorum recen- 

tiorum principium causalitatis non sensu recepto sumunt, 
sed illud confundunt cum « lege uniformitatis naturae », quae 
sine dubio in natura anorganica valet, sc. «eadem causa 
necessario eundem effectum habet». Ob hanc ambigui- 
tatem vocis in moderna philosophia mirum non est defen- 
sores libertatis universalitatem principii causalitatis partim 
negare (Lotze), quia illud sensu recentiorum intelligunt; 
partim concedere (Gutberlet), si sensum communissime re- 



ceptum retinent. 

Quaerimus igitur, iurene id quod deterministae prin- 
cipium causalitatis nominant et quod sane libertatem ex- 
cluderet universaliter admitti debeat, ne scientia impossi- 
bilis reddatur. Hoc autem in secunda parte negamus. 

3. Sed hac negativa responsione considerationes meta- 
physicae minime absolvuntur. Iure enim a Scholasticis libertas 
etiam deducta est ex facto, quod actui libero praecedit 


1 



eiusque ratio ontologica aliqua est, sc. ex cognitione intel- 
lectuali, qualis in homine observatur. Ideo non solum a 
posteriori ex consequentiis, sed immo quodammodo a priori, 
sc. ex natura actus antecedentis concluditur voluntatem li- 
beram esse, ut in tertia parte ostendemus. 

PARS I. Libertas conceptui causae non metaphysica re- 
pugnat. 



■ 


Recensentur argumenta adversariorum metaphysica: 

Contradictio est in ipso conceptu causae sufficientis qui- 
dem, sed non necessario ad actum determinatae. Nam 
causa, quae non agit, non est ad agendum sufficienter disposita. 
Causam enim sufficientem esse ex hoc praecise dignoscitur, 
quod sub his conditionibus agit ; et re vera si effectus non 
sequitur, hoc inde est, quia aliquid in causa deest seu quia 
causa non est sufficiens. 


Porro : electio unius prae alio, quae a causa determinate 
procedit, debet prius in causa determinate adesse ; ergo homo 
eligens ad unum determinatus esse debuit. 


Respondemus, a) (Negative) haec probatio aut tauto- 
logia est aut mera assertio. Si enim causa sufficienter dis- 
posita solum illa esse definitur, quae effectum ponit, certe 
praeter alias conditiones etiam activam determinationem volun- 
tatis complectitur, qua posita sane effectus deesse non potest. 
Si vero intelligitur id quod sufficiat, ut determinatio effectus 

Frobes, Psycliologia. II. 13 

proxime sequi possit, praecise in quaestione est, nuin hoc 
necessario effici debeat. 

Nos generatim conditionem sufficientem et necessariam 
aequiparare mirum non est, quia extra voluntatem hoc 
semper licet ; sed talis probatio petitur ex experientia, non 
ex conceptibus, de quo nunc agitur. Si effectus deest, hoc 
non necessario inde est, quia causa illum nunc ponere non 
potuit (seu insufficiens erat), sed quia eum non actu po- 
suit. — Porro in causa libera illa electio quae fit, sane prius 
in causa determinate adest (eo sc. modo virtuali quo omnino 
unquam effectus prius in causa est), sed ibidem simul alia 
electio possibilis determinate fuit, ideoque causa non ad unum 
determinata erat. 

_ b) (Positive.) In conceptu causae (= id quod aliud efficere potest) 
nihil per se inest ex necessitate efficiendi ; dicitur solum effectum 
non esse sine causa, non vero per se, causam etiam plene con- 
stitutam non posse exsistere sine effectu. Et certe concipi potest, 
dominium causae supra effectum tantum esse, ut sub iisdem con- 
ditionibus et effectum producere et eundem omittere possit. Hoc 
enim non negat potentiam efficiendi aliquid, sed ei insuper addit 
novam potentiam omittendi. Si liber sum ideoque et facere A 
et omittere possum, non negatur me esse causam unius, sed po- 
tius conceditur maior causalitas, sc. me idem etiam omittere 
posse. Tunc enim veram et expeditam potestatem utriusque simul 
habeo, et una harum potestatum utor; cpiod sane possibile est, 
si vera potestas expedita fuit. 

Obiectiones : 

Hinc patent responsa ad alias formas huius argumenti: 

Obi. 1. Quaelibet causa suum effectum necessario habet. 

Resp. Aut causa sumitur qua actu causans, tunc assertio tauto- 
logica est; aut ut ea res quae causare potest, tunc probandum manet, 
causam etiam completam effectum omittere non posse. 

Obi. 2. Si omnes conditiones ad agendum requisitae adsunt, se- 
cundum principium rationis sufficientis effectus necessario sequitur. 

Resp. iterum. Aut inter has omnes conditiones recensetur ipsa 
activa determinatio, tunc assertio tautologica est ; aut intelliguntur 
aliae conditiones praeter hanc determinationem, tunc probandum, non 
mere asserendum est hoc necessarium esse. Principium rationis suf- 
ficientis in sensu prius universaliter admisso certe hoc non compre- 
hendit, sed solum permittit ab effectu concludere ad causam, non 
viceversa. 

Obi. 3. (Schopenhauer.) Si voluntas unum motivum alii praefert, 
hoc aut facit sine motivo ;ex sola voluntate), aut sub influxu motivi ; 

si prius, casu agit; si secundum, hoc iterum facit aut necessario, quod 
libertatem destrueret; aut libere, ct tunc eadem quaestio redit. 

Resp. Hoc facit sub influxu motivi non novi, sed illius ipsius, 
quod unum commendat, ita tamen ut motivum non ad agendum ne- 
ijjjl cessario determinet. 

PARS II. Libertas non excluditur per principium uniformi- 
tatis naturae. 

Absoluta necessitas principii causalitatis inde maxime de- 
monstratur, quia eo negato omnis praevisio, omnis scientia 
vana evadit; nam si ex nihilo vel ex qualibet re omnia 
fieri possunt, sane nihil iam explicare vel certo exspectare 
vel excludere licet. Hoc deterministae ad principium cau- 
salitatis suo modo intellectum seu ad axioma omnem cau- 
sam necessariam esse transferri posse censent. Dicunt: In 
hoc axiomate causae necessario agentis ut postulato funda- 
mentali omnis scientia nititur. Nam eo non admisso acci- 

( dere posset, ut prorsus irregulariter cuilibet statui alius 
succederet; quod profecto omnem explicationem destrueret 
(Spencer). Accedit, quod haec suppositio in omni alia 
scientia semper confirmata est; si psychologia dicenda est vera 
scientia explicans, ipsa hoc fundamento carere non potest. 

Sed respondemus, i) Nulla est paritas inter theoriam, 
secundum quam ex qualibet causa vel ex nihilo quodlibet 

I fieri posset, id quod sane omnem scientiam destrueret, et 
doctrinam voluntatis liberae. Haec enim causa exsistit, et 
notum est, quid illa in genere possit, et in concretis condi- 
tionibus solum inter duas possibilitates eligere asseritur. 
Porro utraque possibilitas, de qua hic agitur, a determinista 
facile conceditur vere adesse, ita ut a priori non audeat certo 
diiudicare, utra eventura sit. Hinc possibilitatem effectus 
in praesenti casu facile intelligimus et psychologice expli- 
care solemus, prorsus aliter ac in ortu effectus ex nihilo 
vel ex qualibet causa. 

2) Concedi debet sine principio causae necessariae certam 
praedictionem effectus impossibilem esse, ideoque con- 
nexionem causae et effectus tunc non a priori explicari 
aut scientifice deduci posse. Sed necessitas exsistere non 
probatur, ut particularia omnia quae in mundo fiunt a 
priori explicari et deducere possimus (Messer). Non de- 
speramus e. g. de scientia physica ex eo quod tempestatem 
non certo praedicere possimus. 

3) Nemo negat omnes scientias naturales principio causae 
necessariae oboedire. Immo idem de maxima parte psycho- 
logiae valet, de sensationibus, de phantasia, memoria, in- 
tellectu, affectibus, motu, habitibus etc. Pro sola voluntate 
idque sub certis solum conditionibus connexio illa neces- 
saria deest. Sed quia re vera voluntas fortius motivum se- 
qui solet aut saltem homines secundum priucipia practica 
semel libere electa procedere solent, ideo exceptio a regu- 
lari effectu rara est; et praedictio bene fundata et probabi- 
lissima sicuti vita eam postulat possibilis est. Immo etiam 
hic leges inveniri possunt, praesertim per summationem 
statisticam, quae irregularitatem singulorum actuum removet. 
In his autem innituntur psychologicae explicationes etiam 
actuum voluntatis. 

4) Immo pro vita practica scientia deterministae non 
manifeste plus praestaret, quam indeterministae. Nam in 
singulari casu volitionem praedicere nemo certo potest, quia 
complicatio conditionum (sc. experientiae totius individuae) 
nimis magna et pro quolibet homine alia semper est. 

Haec ostendunt , quanta exaggeratione a deterministis 
assertum fuerit, sine principio causae necessariae scientiam 
psychologicam destrui. 

PARS III. Libertas per se necessario postulatur ex iudicio 
indifferenti. 

Argum. Ratio saepe obiectum proponit cum indifferenti 
iudicio, i. e. non ut undequaque bonum, sed ut partim bo- 
num partim malum, nullo autem modo nobis necessarium. 
Atqui esset perturbatio ordinis et contradictio inter facul- 
tates spirituales, si id quod ratio ita proponit cum indiffe- 
renti iudicio voluntatem per se necessario determinaret. 
Ergo ex iudicio indifferenti per se sequitur volitio libera. 

Ad mai. Intellectus plurima bona cognoscit ut sibi non 
necessaria, sed indifferentia; multas res sub ratione finis 
vel medii ita appetibiles cognoscit, ut tamen inter se ex- 
cludant; multas res secundum varios respectus (delectatio- 
nem, utilitatem, officium morale) esse appetibiles et simul 
secundum alios respectus non appetibiles. Maxime media, 
modus exsequendi, tempus saepe ut indifferentia apparent. 
In circumstantiis prorsus indifferentibus actionis nullum fere 
motivum conspicitur. 


Porro modus quo intellectus illa bona proponit est uni- 
versalis; cognoscit etiam universalem rationem finis et me- 
diorum, gradum bonitatis pro quovis fine etc. 

Prob.min. 1. Si post tale indicium: utrumque in certo 
gradu bonum, neutrum necessarium esse, voluntas ad utrum- 
que eligendum libera est, omnia bene concordant. Non 
vero est consensio facultatum, si homo clare videt neutrum 
necessarium esse, simul tamen necessario ad unum com- 
pellitur. Tunc adest contradictio in natura rationali, ut 
cum necessitate appetatur, quod necessarium non esse in- 
telligitur. 

Haec perversio naturae magis etiam inde apparet, quia 
ita in vita normali plurimi homines ad actus moraliter 
malos determinati essent, etsi clare viderent rem morali- 
tati contradicere. 

2. Hoc comprobatur per comparationem cum brutis. Etiam 
bruta vident varia bona, quibus varia vi alliciuntur; sed 
non transeunt ad indicium indifferens, utrumque bonum, 
neutrum necessarium esse. Solum ex motivo fortiori sim- 
pliciter appetitio et actio consentanea oritur. Hinc ibi non 
est contradictio illa in natura, ex qua argumentamur, inter 
iudicium rem non necessariam esse et appetitum necessario 
determinatum; sed simpliciter habetur appetitus melioris, 
quod teleologicum omnino est. Haesitatio quidem oriri potest, 
si e. g. ex exsecutione unius motivum pro altero crescit; 
sed quolibet momento omnia determinata sunt. 


Corollarium 1: 

Ex libertate non sequitur hominem in suis actionibus perpetuo 
variare debere; sed ut ens rationale generatim id constanter ex- 
sequetur, quod sub certo respectu ut melius cognoscit; hunc 
vero respectum saepe libere elegit et pro ratione sua non facile 
mutat. Generatim enim ex ipsa educatione et circumstantiis 
multum urgebitur ad certum ordinem in aestimatione bonorum 
servandum et, etsi dissentire possit, plerumque hos influxus non 
superabit. Hinc intelligitur magna illa constantia in actionibus 
humanis, ut actiones amicorum cum magna probabilitate prae- 
dicere possimus. Cum libertate enim physica omnino stat ne- 
cessitas moralis. Ita certi sumus amicum nostris precibus ob- 
secuturum esse, virum gravem non subito maxima scelera 
patraturum esse. Ita componitur libertas, quae necessaria est ad 
vitam rationalem, et alia ex parte constantia sufficiens, quam ex- 
perientia testatur. 

Corollarium 2: . 

Ut prius vidimus, volitionem liberam antecedunt praeter iudi- 
cium indifferens etiam inclinationes indeliberatae , quae ex aspectu 
boni propositi sponte et necessario oriuntur. Est illa inclinatio 
complacentia quaedam de bono proposito, quae ex institutione 
naturae aeque immediate cognitionem sequitur, ac in vita sen- 
sitiva sensationem delectatio vel contristatio sequi consuevit. 
Haec tamen inclinatio non tam vehemens esse debet, ut volun- 
tatem abripiat, quod libertatem destrueret. Utrum haec incli- 
natio indeliberata re vera sernper inveniatur an forte interdum 
sola cognitio boni, facile non. est experientia diiudicare; forte 
enim tam remissa est, ut vix animadvertatur. Et post sufficientem 
experientiam probabiliter posthac sola recordatio affectionis prius 
expertae sufficit ad voluntatem alliciendam. Si hi actus inde- 
liberati vere sunt affectivi, constituent voluntatem in actu primo 
proximo, ut libere se determinet; inclinationibus indeliberatis 
quasi tentat, num utrumque vere appetere possit, et iam ad effi- 
cacem actum transire potest. 

'iCgSchdlion-iiDge. 

A Scholasticis saepe difficultas affertur ex principio « omne quod 
movetur, ab alio movetur », qtiod dicere videtur actum liberum 
voluntatis ab agente extra voluntatem determinari debere. 

1) De valore principii nominati in genere sumpti acriter dis- 
putatur. Frins: Hoc principium a multis theologis negatur, ut 
a Scoto, neque Suarez illud ut metaphysicum in omnibus rebus 
valere agnoscit. Et certe nequit universaliter admitti, si illo sensu 
sumitur, ut nullum subiectum seipsum moveat, sed agens ct mo- 
tum semper sint subiecta re distincta; hoc enim in viventibus 
aperte refutatur. 

Et iam prius Scotus: Sine dubio anima separata seipsam lo- 
caliter movere potest, seu in se producere hanc perfectionem acci- 
dentalem. Principium igitur supponit agens univocum, i. e. quod 
effectum iam formaliter possidet ; agens autem aequivocum solum 
virtualiter possidet, quod producet (Oxon. dist. 25). — Haec de quae- 
stione generali breviter indicasse sufficiat. Potius enim ad onto- 
logiam spectat sensum et valorem principii universaliter sumpti 
definire. Pariter theodiceae relinquimus, quo sensu ex hoc prin- 
cipio concursus divinus pro omni activitate creata deducatur 
(ct. Hontheim, Theodicea 1926, 67 sqq.). 

2) Psychologi solum est determinare, quomodo principium in- 
telligi non possit, ut libertas, (piae certo constat, possibilis maneat. 
Igitur principium non eo sensu admitti potest ut dicatur in vo- 
luntate accidens aliquod ab extra imprimi (praemotionem), ex 
quo dein volitio determinetur; hoc enim libertatem destrueret. 
Scotus: nihil creatum aliud a voluntate est causa totalis actus 

volendi in voluntate (apud Wocstyne). Hinc solum talis coope- 
ratio ab extra exsistere potest, ut voluntas ad proprium actum 
sibi non sufficiat, sed alios actus praesupponat, quales sunt in- 
dicium indifferens ct actus indcliberati. Secundum ea quae alibi 
disputavimus hoc ita concipiendum esse videtur: anima indicio 
indifferenti cognoscit obiecta eorumque bonitatem, et tali modo 
iam proxime disposita est, ut deinde per voluntatem unum bonum 
eligat, cum aliud etiam eligere potuisset. 

Scholion 2 : 



Ab aliquibus deterministis etiam invocatur lex constantiae ener- 
giae, quae libertatem excludat. De hac re, quam postea fusius 
tractabimus, interim haec indicare sufficiat. Adversarii obiiciunt: 
1) Conservatio energiae talem statum importat, ut in singulis mo- 
mentis possibiles non sint duo diversi actus vel status in eadem 
causa; atqui hoc postulatur a libertate. 

Porro 2) si datur voluntas libera, haec poterit pro nutu sive 
in se sive extra se aliquos motus cohibere vel determinare vel aliter 
dirigere, et quidem praeter exigentiam naturae corporeae. Atqui 
hoc procedere non potest sine novo actu et motu proveniente 
ex virtute liberae potentiae ; ideoque non quin quantitas energiae 
mundanae incrementum accipiat. 

Ex variis responsis hucusque datis illud praeferendum videtur : 
Sufficit ut propter principium vitale sola directio motuum mutetur, 
velocitate ideoque energia intacta relicta. Hoc possibile esse ipsi 
quidam adversarii in scientiis positivis peritissimi concedunt, ut 
Fechner, Mach, Boltzmann. Hinc ad argumenta respondetur: 
1) constantia energiae minime determinat ipsum processum, sed 
solam quandam eius proprietatem, quae per multos processus 
servari potest. Si e. g. corpus in altum proiectum in supremo 
puncto a vi aliqua supermateriali per certum tempus quietum 
teneretur, nihil in summa energiae mutaretur. 

ad 2) Cone, mai., sc. quod voluntas libera certos motus aliter 
dirigeret ; et nego min. Hoc enim sine additione vel imminutione 
motus fit, sola alia eius directione. — Ceterum haec difficultas 
non est nova contra libertatem, sed eadem proponitur et similiter 
solvitur, quando agitur de principio vitali. 


Obiectiones : 

Obi. 1 . Nulla res a seipsa incipit moveri 'seu transit de potentia 
ad actum), sed omne quod movetur, ab alio movetur; ergo determi 
natio nequit venire a voluntate, sed aliunde, ut ex motivis. 

Resp. Dist. antec.: Omnis res quae movetur, non a seipsa penitus 
incipit, quin ullo modo ab alia afficiatur, conc. vel trans.; necessario 
per actionem extrinsccam ab alio subiecto impressam ad agendum 
determinatur, nego. Multa a voluntate distincta cooperari debuerunt 
in praeparando actu, sed actus ipse tandem a voluntate causatur. 

Obi. 2. In voluntate indifferenti non est ratio sufficiens ad elec- 
tionem. Ergo voluntas libera repugnat. 

Resp. Nego antec .; mit dist. antec. : In voluntate cum agit haec 
non est, nego; in actu primo, subdist. : Non est ratio, ut possit haec 
agere, nego; non determinatio ut unum solum agat, conc. Ratio alia 
actus liberi, ita ut per illam actus postuletur, ut patet, repugnat. 

Sed nonne tunc conceditur actum liberum esse causam sui ipsius, 
vel esse initium absolutum sine ulteriori causa ? 

Resp. Nego. Non liber actus se producit; sed voluntas debite in- 
formata et in actu primo proximo constituta in se realiter producit 
actum (quod usque huc etiam potest causa necessario agens), sed ita 
ut potuerit eum simul omittere. Absolutum initium sensu stricto (i. e. 
independentia ab omni actu praecedente) non habetur, sed ad summum 
quoddam initium sequentis seriei, quatenus haec aliter esse potuisset. 

Obi. 3. (Wahle.) Quo plus amicum novimus, eius motiva et in- 
clinationes perspicimus, cum eo maiore probabilitate actionem eius in 
singulari casu praedicere possumus. Ergo in cognitione perfecta mo- 
tivorum actionem certo praediceremus, ideoque illa ex suis causis de- 
terminatur. 


Resp. Conc. antec. ; nego conseq. et consequentiam. Summa in- 
finitae seriei numerorum eo maior fit, quo plura membra adduntur; 
sed si est «series convergens», summa nunquam infinita fit, sed solum 
certo numero finito (limiti) se magis semper appropinquat. Pariter 
probabilitas crescens certo limiti finito probabilitatis se appropinquare 
potest neque unquam certitudinem attingere. 

Obi. 4. (Ed. v. Hartmann.) Si solum probabiliter, non certo, sci- 
remus hominem crimina non patraturum esse, eum libertate sua pri- 
vare deberemus; nam pariter amentes, etsi rarissime crimina patrent, 
propter solum iam periculum coercemus. 

Resp. - Nego assert. Sufficit plane pro vita, ut contra crimina cer- 
titudinem illam moralem seu probabilitatem maximam habeamus, 
qualem habemus ex morali activitate hominis et eius sanitate intellec- 
tuali. Nam hac ubique contenti esse debemus; non manducare de- 
sinimus, etsi infortunio coquus venenum in cibos immittere possit. 
Immo argumentum facile retorquetur. Certe adversarius in nullo 
amico leges motivorum ita comprehendit, ut certitudine absoluta cri- 
mina excludere posset, et tamen non ideo illos in custodiam conden- 
dos esse putavit. 

Ad probat, nego parit. Amenti praecise ideo non fidimus, quia illam 
certitudinem practicam non habemus ; propter morbum enim suum 
facile actum ut licitum tenet, quem quilibet sanus ut crimen cognoscit, 
vel impulsu invincibili ad scelus trahitur, ut experientia constat. Si 
igitur pro gravitate morbi tale quid iure exspectari potest, recte 
coercetur. 

Obi. 5. Quod non est determinate in causa, ab ea determinate 
procedere nequit. Atqui electio huius prae alio ab homine eligente 
determinate procedit. Ergo est in eo determinate ut in causa; ergo 
homo eligens ad unum determinatur. 

Resp. Conc. conseq. primum vel dist.: Ilacc electio fuit deter- 
minate in causa, quatenus causa ad illam sufficienter disposita erat, 
conc.; ita ut non simul ad aliud quoque disposita fuerit, nego; hinc 
nego conseq. secundum. 

Obi. 6. Actio quam Deus ab aeternitate scit futuram esse neces- 
sario futura est. Atqui Deus omnes nostras actiones ab aeterno scit. 
Ergo necessario futurae sunt, seu sunt necessariae. 

Resp. Dist. mai. : Praevisio Dei nequit falsa esse, ideoque posita 
hac praevisione haec actio necessario seu certissime fit, conc.; actio 
quae certo praevidetur, ideo est necessaria seu ex sua causa neces- 
sario procedit, nego ; parit. dist. conseq.: Certo fient, quae praevidentur, 
conc.; a sua causa necessario procedunt, nego. (Brevius. Dist. mai.: 
Necessario, conc.; necessaria, nego ; parit. dist. conseq.) Ratione prius 
est actio, quae libere Iit; ratione posterius, etsi tempore longe prae- 
cedat, est divina cognitio actionis, quae libere fiet. 

Obi. 7. Deus ad certam actionem hominis concurrere decrevit aut 
non decrevit. Atqui si prius, ea actio ab homine necessario fit ; si 
alterum, ab homine necessario omittitur. Ergo actio hominis non 
pendet a libero arbitrio, sed a decreto Dei. 

Resp. Dist. mai. : Et quidem aut physica praedeterminatione (in 
causis sc. necessariis) aut concursu indifferenti oblato (qui a causa li- 
bera reiici potest), conc.; necessario praemolione physica, infallibiliter 
determinante ad actum, nego. Contradist. min. i: Si hoc faceret prae- 
motione physica infallibiliter determinante, conc.; si concursu indiffe- 
renti, nego. 


§ 2. Explicatur natura libertatis voluntatis. 

Relatio inter iudicium praecedens et electionem liberam con- 
sequentem obscuritate non caret; ideo mirum non est auctores 
haud exiguae auctoritatis in hac re dilucidanda interdum ex- 
plicationes proposuisse, quae vel experientiae contradicunt vel 
consequenter ipsum libertatis conceptum destruunt. Error genera- 
lis inde oritur, quod ratio determinans ipsius actus liberi in ali- 
quo, quod voluntatem antecedit, reponitur, ne ex indeterminato 
sponte determinatum oriri dicendum sit. Hoc determinans in variis 
quaerebatur : vel in indicio ultimo imperii, vel in cognitione 
melioris, vel in aliis. Quaedam solutiones maioris momenti in 
sequentibus examinabuntur, ut ita conceptus liberae activitatis 
clarior fiat. 


THESIS 18. Voluntas nostra non necessario ad omnem 
actum liberum iudicio ultimo practico seu imperio pro- 
prie et per se efficaciter determinatur. 

Urraburu III 127 sqq. — Frins I 158. 

Stat. Quaest. 1 . Iudicium speculativum obiectum abs- 
tracte proponit sine respectu ad indicantem; iudicium vero 

practicum bonum proponit ut cognoscenti hic et nunc con- 
veniens (vel honestum vel delectabile etc.). Datur ergo in 
tali fere forma: «hoc omnibus consideratis mihi nunc ap- 
petibile est», «hoc nunc velle possum». Nulla est contro- 
versia non sufficere iudicium speculativum pro volitione, 
sed requiri practicum, saltem implicitum. Nam voluntas 
implicite etiam suum actum volendi vult; ideoque requiritur 
cognitio de actus utilitate, seu propositio : expedire hic et 
nunc agere. 

Controversia primum incipit, si aliqui pro volitione plus 
requirunt, videlicet iudicium practico-practicum, seu tale 
dictamen rationis, quod proponat obiectum hic et nunc 
esse amplectendum, ita ut voluntas ineluctabiliter deter- 
minetur. Vocatur etiam imperium intellectus (rationis) habct- 
que fere formam: «fac hoc», vel: «hoc nunc faciendum est». 

2. De hoc imperio potissimum quaeritur: i) quosnam actus 
voluntatis praecedat; et 2) qua vi voluntatem moveat. 

Quoad primum : Tale imperium vere occurrere,' ab experientia 
luculenter comprobatur. Saepe enim experimur: vel post elec- 
tionem haberi imperium «fac hoc», vel etiam inter deliberationem 
non raro occurrere iudicia, ut «nunc etiam motiva Contraria con- 
sideranda sunt» etc. — Aliqui autem his non contenti censent 
imperium necessario praecedere omnem actum voluntatis, etiam 
primum complacentiae in fine proposito. 

Similis discrepantia quoad secundum punctum valet: aliqui 
tenent inter imperium et actum sequentem esse nexum neces- 
sarium. Alii contra, actum etiam post imperium semper manere 
in nostra potestate. Hoc solum concedunt tale imperium moralem 
quandam imponere necessitatem constantiae rationalis, quam non 
imponunt alterius vel preces vel consilia. 

3. Sententia adversa, quam in thesi praecipue spectamus, 
coni ungit in utroque puncto arctiorem solutionem, sc. tenet 
imperium necessario antecedere omnem actum voluntatis, 
etiam primum, et simul necessario connexum esse cum certa 
volitione subsequente. 

Hanc sententiam potissimum defendunt plures Thomistae 
(contra alios, ut Gonetum), provocantes ad S. Thomam; 
ita loan. a S. Thoma, Dom. Soto. Cum enim voluntas sit 
potestas caeca, ex indicio indifferenti non sufficienter deter- 
minaretur, sed casu et fortuito ageret; hinc ut rationabiliter 
agat, requiri iudicium determinatum ad unum. 

S. Tliomas 'iniuste pro hac sententia invocari videtur. Prae- 
cipuus eius textus dc imperio est hic: «Electio est ultima ac- 
ceptio, qua aliquid accipitur ad prosequendum, quod quidem non 
est rationis, sed voluntatis; nam quantumcunque ratio unum alteri 
praefert, nondum est unum alteri praeacceptatum ad operandum, 
quousque voluntas inclinetur in unum magis quam in aliud; non 
enim voluntas de necessitate sequitur rationem» (Dc verit. q. 22, 
e. 15). — Urraburu dc doctrina S. Thomae iudicat: Imperium 
non requirit ad omnem actum voluntatis, sed tantum ad usum, 
qui sequitur electionem ; sed diserte dicit primum actum volun- 
tatis ex ordinatione rationis atque adeo ex imperio non esse. 
Passim scribit voluntatem seipsam determinare ad operandum. 

Eandem sententiam secuti sunt postea Grcgorius a Va- 
lentia et Card. Bellarminus. Gregorius: «alioquin voluntas 
caeca nonnisi casu et fortuito et sine ratione moveatur.» — 
Bellarminus sententiam suam cum libertate ita componit: 
«ipsum iudicium ultimum et practicum in potestate volun- 
tatis est. Sciendum est . . . voluntatem inclinari modo in 
unam modo in aliam partem, et in eius potestate esse ut 
sinat se moveri, vel resistat non quidem actu positivo sed 
negativo, non sinendo videlicet se moveri. — Per hoc enim 
quod voluntas sinat se moveri ab una ratione proposita, 
fit, ut mens omissa alia inquisitione pergat et concludat 
iudicium particulare, ad quod continuo consequitur elec- 
tio. Itaque libertas in eo (est), quod propositis variis ra- 
tionibus non necessariis sinat se moveri ab una et non 
ab alia.» 

Hanc sententiam extremam maxime in thesi impugnamus 
asserentes illam cum vera libertate coniungi non posse. Sic 
plurimi auctores: teste Suarezio iam Henr. Gandavensis et 
Scotus; ipse Suarez, Vazquez, Ruiz; Mastrius hanc senten- 
tiam communem dicit inter recentiores extra scholam Tho- 
misticam. Ex recentioribus Tongiorgi, Palmieri, Lahousse, 
Gutberlet, Mendive, Schiffini, T. Pesch; generatim, ut fatetur 
Sanseverino, «maxima pars recentiorum philosophorum». 

4. Minoris momenti est mitigata sententia quorundam auctorum 
(pii concedunt imperium necessario compellens saltem voluntatem 
non ad omnes actus determinare. Iudicium illud liberum dicunt, 
eo quod possit voluntas positive intellectum a tali consideratione 
removere et ad aliud dirigere, etsi forte imperium, quando adest, 
voluntatem efficaciter determinet. Sic recentiores quidam, ut 
Sanseverino, qui dicit: secus voluntas posset aliquid velle propter 

ipsum velle; esset electio sine indicio, actio sine obiecto. Simi- 
liter Schneid, Hugon, ei favent Liberatore et Scheeben. 

Haec sententia saltem libertatem sufficientem relinqueret et 
sola quaestio manet, utrum experientiae sufficiat et naturam liberi 
actus recte explicet. 

Argum. 1. (Secus destrueretur ipsa libertas voluntatis.) 

Illa potentia solum est formaliter libera, quae positis om- 
nibus ad agendum praerequisitis potest agere et non agere. 
Atqui secundum doctrinam adversariorum voluntas 1) ante 
imperium nullum actum elicere potest, 2) post imperium 
cum necessitate ad unum est determinata; quae patent ex 
expositione doctrinae. Neque tandem 3) dici potest ipsum 
imperium liberum esse (de quo statim). Ergo voluntas non 
esset libera. 

Ad viin. Ipsum imperium forte liberum esset, quia sub 
dominio voluntatis oriretur; sed tunc supponeret activitatem 
voluntariam; quae tamen secundum doctrinam solum post 
imperium determinans fieri potest; ideoque nec ipsa libera 
est nec imperium liberum producit. 

Aliter. Imperium determinans voluntatem aut ipsum ne- 
cessario oritur: tunc totus processus libertate caret; aut 
libere oritur: tunc falso cx principio rationis sufficientis 
deducebatur omnem volitionem ex imperio determinante 
oriri. 

Obi. ex mente Bellarmini. Actus voluntatis est mediate liber; nam 
voluntas pro arbitrio suo sinit se moveri et eatenus perduci ad im- 
perium efficax vel non sinit se moveri, et ita imperium evitat; ergo 
a voluntate pendet, utrum ad illud imperium omnino perveniatur. 

Resp. 1) Quaero utrum, cum voluntas sinit se moveri aut non 
sinit (cum ergo inter haec duo eligit), id casu faciat an propter ra- 
tionem intellectam. Si ut patet secundum dicendum est, ergo voluntas 
aliquid agit, sc. inter haec duo eligit, neque tamen per imperium ad 
illud determinatum fuit, ideoque conceditur imperium non semper re- 
quiri. 2) Illud sinere se moveri et non sinere se moveri aut utrum- 
que nullum positivum actum dicit (ut Bellarminus intelligere videtur), 
tunc non datur differentia inter illa, utrumque enim nihil est; aut 
alterutrum dicit actum positivum, tunc habetur actus voluntatis ante 
primum imperium. 

Argum. 2. (Ex natura intellectus et voluntatis, prout ex- 
perientia nota sunt.) 

Ex notis proprietatibus intellectus et voluntatis ipsum 
imperium, prout describitur, superfluum, immo impossibile 


dicendum est: 1) superfluum : Nam obiectum volitionis est bo- 
num appetenti conveniens, et obiectum volitionis liberae illud 
bonum cognitum ut non necessarium, seu sufficit iudicium 
indifferens, in quo haec continentur. Secundum communissi- 
mam auctorum sententiam sufficit hanc cognitionem in in- 
tellectu haberi, ut voluntas consentaneo modo agat seu 
eligat. Hoc eo magis valet, si secundum prius probata 
(th. 12) dicitur volitionem in se complecti cognitionem ob- 
jectorum, inter quae eligit. 

2) impossibile: Nam in deliberatione proxime habetur 
iudicium indifferens enuntians, tam actum quam eius omis- 
sionem suam bonitatem habere, neutrum vero necessarium 
esse. Atqui ex hoc 1. certe non logice ut conclusio se- 
quitur unum necessario faciendum esse, quod esset ab- 
surdum; 2. neque intelligitur hoc a voluntate determinari; 
nam tunc actus voluntatis esset fundamentum imperii ra- 
tionis, cum secundum adversarios e converso omnis volitio 
in imperio nitatur. 

Corollarium 1: 

Doctrina adversariorum evidenter fundatur in falsa idea de 
libertate. Nam ideo praecise liberi sumus, quia simul habemus 
motiva, quae quidem sufficiunt ad amplectendum hoc vel illud, 
non vero ad unum amplectendum determinant. Confundunt igitur 
notionem rationis sufficientis et determinantis, si dicunt sine im- 
perio voluntatem nihil determinati facere posse, quia ratio suf- 
ficiens desit. Patet deterministas ex tali ratione, si quid valeret, 
optime suum systema probare posse. 

Corollarium 2 : 

Qua frequentia imperia re vera occurrant, ex sola experientia 
disci potest. Dici autem nequit saltem omnem electionem ex 
imperio oriri; experientia enim hoc non ostendit; et communi 
persuasioni repugnat non ipsam electionem formaliter liberam 
esse, sed solum actum imperantem seu directionem attentionis ad 
motiva. Forma indicii imperativi varios sensus habere potest. 
Interdum aequivalet iudicio «hoc faciam, sic facere decrevi», quo 
sibi ipse interne enuntiat volitionem; hoc tamen mutationem eius 
posteriorem non impedit. Alias significat forte «obligatus sum 
hoc facere», quod dicit necessitatem moralem, (piae libertatem 
physicam omnino supponit. Saepe exprimit «necessario hoc medio 
uti debeo», quod non excludit, quominus et finis ideoque etiam 
media libere eligantur; est haec necessitas illa ex suppositione 
(th. 14). 

Suppositio talis imperii saepe sunt principia practica univer- 
salia, quae in vita priori acquisita sunt, «tendentiae determinantes», 
quas hodie vocant. Ita qui habitualiter dispositus est secundum 
delectationem sensibilem procedere, is in electione sponte sibi 
dicet «hoc faciendum est», quatenus cum sua tendentia habituali 
convenit; similiter in aliis. Tamen non semper actus explicitus 
imperii fit, sed experientia teste in certis solum circumstantiis. 
In experimentis a Michotte factis imperium generarim tunc ap- 
parebat, quando periculum erat, ne observatores contra instruc- 
tionem vel proposita sua agerent. Ex his opinari licet imperium 
(saepe) esse repetitionem instructionis (in experimentis dictis) vel 
propositi, quod et ipsum formam imperativam habere solet. 

Obiectiones : 

Obi. 1. Voluntas ex una parte est caeca, ex altera rationalis, se- 
quens ductum rationis; atqui potentia caeca, nisi determinato iudicio 
tamquam regula utatur, sed cum indifferenti seipsam determinet, prae- 
ceps ruit ; et ut rationalis obiectum aliter velle non potest, quam ab 
intellectu proponitur et ipsa ad volendum dirigitur. 

Resp. Dist. asseri. : Voluntas ita caeca est, ut velle qua tale non 
sit intelligere ; et ita est rationalis, ut omnis volitio intellectionem 
obtecti supponat, conc.; ita est caeca, ut voluntas ex iudicio indiffe- 
renti non eligere possit; et ita rationalis, ut ab intellectione singulari 
(imperio) determinari debeat, nego. Contradist. min. 

Inst. Ad volendum requiritur iudicium / ergo ad volendum ali- 
quid determinatum requiritur indicium determinatum. 

Resp. Dist. conseq. : Ad volitionem liberam requiritur iudicium, 
quod unum solum obiectum (determinatum) offert, et ita ad certam 
electionem determinat, nego ; quod bonum determinatum simul ut non 
necessarium manifestat, et ita electionem liberam fundat, conc. 

Obi. 2. Creata voluntas est indifferens indifferentia passiva et po- 
tentialitatis ; ergo indiget aliquo quo reducatur in actum ; ergo ut de- 
terminate unum prae alio eligat, etiam in primo actu indiget iudicio 
determinato de unius potius quam alterius electione et amore. 

Resp. Explico terminos: indifferentia passiva est receptivitas cum 
actu vel eius omissione aliunde determinanda; sic paries indifferens 
est ad albedinem vel alium colorem. Talis evidenter pro libertate 
non sufficit. Indifferentia activa est virtus indifferenter productiva. 
Comprehendit hoc, ut in facultate agente insit virtus ad plurcs ac- 
tuum species efficiendas; et simul ut facultas seipsam ex se et ex 
dominio in operationem in hanc vel illam partem pro libitu determi- 
nare possit. Hinc in forma: 

Dist. antec. : Est etiam indifferens passive, quatenus per bonum 
allicitur et per actum suum mutatur, conc.; est solum hoc et non po- 
tissimum indifferens indifferentia activa, nego. Parii, dist. conseq. I: 
Indiget aliquo quo possibilis reddatur actus, quod fit iudicio indiffe- 
renti, conc.; indiget determinante ad unum, nego; nego conseq. 2. 

Obi. 3. Commune est axioma nullum esse peccatum in voluntate 
sine errore in intellectu et omnem peccantem esse ignorantem. At- 
qui si voluntas non determinata iudicio practico seipsam determinaret, 
posset esse peccatum sine errore et sine ignorantia. Ergo. 

Resp. Dist. mai. : Nullum peccatum sine actuali aliqua igno- 
rantia ex mera non-consideratione seu ex eo quod cognitionem, quam 
hic et nunc ad dirigendam voluntatem facile adhibere potest, actu 
non adhibet et ita actu ignorat, conc.; nullum peccatum sine errore 
physico, nego. Aliter: Non est peccatum sine actu imprudentiae; 
ita si quis clare cognosceret Deum ut unicum bonum beans et media 
ad hoc vel impedimenta, non posset velle peccare. Idem moraliter 
loquendo etiam in nostro statu fieret, si quis multum perpenderet 
recta motiva agendi et in singulis casibus tali cognitione uteretur. 





Obi. 4. Si quis interrogatur, cur ita egerit, reddit rationem : «quia 
judicavi hoc ita esse faciendum» ; ergo concedit se ex imperio de- 
terminari. 

Resp. 1. Possumus certo ita respondere, sed saepissime etiam re- 
spondemus «feci, quia volui». Possumus enim prout voluerimus aut 
motivum aut libertatem magis exprimere. Quando volumus dicere 
nos rationabiliter vel ratione deceptos egisse, provocamus ad motivum 
ratione iudicatum; aliter, si haec ratio non urget. 



Resp. 2. Quando rationem obiectivam nominamus, volumus dicere 
hanc esse rationem, quae nos ad unum determinaverit, nego; esse 
motivum alliciens vel etiam multum impellens, conc. 

THESIS 19. Electio non fertur necessario in id quod 
ut melius apprehenditur vel quod magis voluntatem allicit. 

Stat. Quaest. i. Estne necessarium semper eligere id 
quod melius est? Hoc assertum vario sensu intelligi potest, 
qui prius distinguendus est. 

a) Facile patet voluntatem id posse eligere quod minus 
bonum est, quia ei per errorem ut melius apparet. Solum 
igitur quaeri potest, utrum voluntas etiam bonum eligere 
possit, quod ut minus bonum apprehenderit. 

b) Porro non disputatur, num minus bonum praecise ut 
minus bonum eligi possit, ita ut formalis carentia boni sit 
ratio, cur eligatur. Hoc omnes negant; tunc enim malum 
esset obiectum pro voluntate, quod refutavimus (th. 13). 

c) Etiam hoc adversariis concedimus nos necessario id 
velle quod magis nobis placet in actu secundo, non tamen 
id quod magis placet in actu primo, seu quod fortius vo- 
luntatem attrahit. Priori enim sensu illud «mihi melius vi- 
detur (placet)» solum dicit; a rnc praefertur, a me eligitur; 
et me eligere quod eligo sane est tautologicum. 

f d) Tandem non negamus homines practice saepe aut com- 

f muniter eligere, quod iis in aliquo genere rerum (i. e. in 

| genere boni delectabilis, vel ex parte honoris) etiam ob- 

I iective melius videtur; tamen sibi conscii manent se posse 

etiam oppositum facere. — 'Positive igitur dicimus nos habere 
| veram potestatem etiam id eligendi quod novimus obiec- 

| tive melius non esse, ex illa solum ratione, quod vere bo- 

I num est. 

I 2 . Adversarii : Vazquez saltem negat posse voluntatem ex duobus 

j mediis eligere id quod aut aequale cum alio aut minus bonum 

1 apparet, stante tali propositione. Pro qua sententia citat alios 

paucos auctores. Libertatem dein ita declarat, quod voluntas ab 
intentione finis desistere possit, vel etiam ab omni actu abstinere, 
et exspectare usquedum bonitas relativa mediorum alia appareat. 
Etiam inter Neo-Scholasticos similes assertiones non desunt. Ita 
Hugon docet voluntatem non posse eligere minus bonum vel 
aequale; voluntatem enim caecam praeferre non posse nisi id, 
quod intellectui praeferendum appareat ; si voluntas minus bonum 
eligeret, non sequeretur ductum rationis. Nihilominus voluntatem 
liberam manere, cum iudicium practicum mutare possit. 

Leibniz cum sua schola idem docent. Putabat enim secus 
principium rationis sufficientis non iam universaliter valere; 
si enim minus bonum eligi posset, ratio esset illa deficientia 
bonitatis, quod tamen intelligi nequit. Ad quaestionem, 
quomodo actus voluntatis liber maneat, respondet: actus 
manet contingens et ante propositionem obiecti per intel- 
lectum factam potuit oppositum velle. Sed facile patet idem 
valere de qualibet causa necessaria; est contingens, quia 
creata; in aliis conditionibus ad alia determinata esset. 

Ideo Leibniziani hanc sententiam mitigarunt. Concedunt 
homini facultatem attendendi ad varia motiva, usquedum 
pro illo quod desiderabatur motiva praeponderarent. Sic 
putant et libertatem servari et veram manere determina- 
tionem in id quod melius videtur. Sed in argumento vide- 
bimus illos hac explicatione suam thesim deserere. 

3. Igitur contendimus voluntatem non necessario deter- 
minari ad eligendum id quod ut melius apprehensum fuerit. 
Hoc valet tam de finibus quam de mediis alicuius finis. 
Si finem efficaciter intendo, sine dubio necessitas hypothetica 
exsistere potest eligendi medii, quod ut unicum apparet; 
similiter, si certo modo, e. g. citissime vel commodissime iter 

peragere volo, ad certum medium determinari possum. Sed 
haec necessitas suppositionis non impedit, quominus finis et 
medium libere omittantur. Praeterea quando adsunt plura 
media ad finem utilia, nulla est necessitas eligendi utilis- 
simum, sed eligi potest minus utile. 

Inde tamen non asserimus, ut Leibniz timuerat, rationem 
sufficientem nostrae electioni deesse, sed solum negamus 
rationem voluntati extrinsecam hanc electionem ad unum 
determinare. (P. Schaaf:) Ratio sufficiens adaequata, cur 
unum bonum finitum eligi possit, est praeter obiecti boni- 
tatem ipsa facultas electiva, quae est talis perfectionis, ut 
quamvis in obiecto solo non sit ratio voluntatem necessario 
determinans, ipsa libere se determinare possit ad obiectum 
amplectendum. 


Argum. 1. (Ex repugnantia cum libertate.) 

Si voluntas necessario id sequitur, quod ut melius ap- 
paret, in illo momento libera non est; solum eatenus liber- 
tatem servare potest, quatenus habet facultatem, ut delibera- 
tionem regat, ita ut pondus relativum motivorum a nobis 
ad libitum mutari possit. Atqui hac suppositione relinquitur 
doctrina omnem volitionem necessario in id ferri quod ut 
melius apprehendatur. Ergo haec doctrina simul cum liber- 
tate sustineri nequit. 


Ad min. Illam actionem advocandi alia motiva etc. 1) aut 
ponimus necessario, quia illam meliorem iudicamus, quod 
iudicium semper sequi cogamur. Tunc tota consultatio non 
tollit necessitatem ; omnes actus semper ponuntur ex deter- 
minatione ad unum — 2) aut non necessario ita ponimus, 
quia iudicium de meliori sequi debemus, sed simpliciter 
quia deliberationem ut bonum apprehendimus, ita ut eam 
etiam omittere possimus. Sed tunc principium de neces- 
sario eligendo meliori deseritur quoad consultationem, ideo- 


que necessarium esse non potest. 


Argum. 2. (Ex notis proprietatibus voluntatis.) 

Ex proprietatibus voluntatis nulla conspicitur ratio cur 
bonum maius necessario eligatur. Nam 

1) Si duo bona ut aequalia apprehenduntur (si igitur 
neutrum manifeste melius apparet), secundum adversarios 
deesset ratio sufficiens ad aliquem actum, ideoque voluntas 

Frobes, Psyehologia. II. 14 

necessario maneret suspensa. Atqui hoc est ridiculum. 
Homo enim clare videt irrationale esse aliquod medium 
utile non eligere et sic fine privari, solum quia adhuc oc- 
currit aliud medium aeque utile. 

2) Si duo bona inaequalia sunt, necessitas inde esset, 
quod aut maius bonum voluntatem necessario ad se traheret 
aut minus bonum in comparatione maioris non posset amplius 
iudicari hic et nunc appetibile. Atqui neutrum valet: non 
primum : nam voluntas nequit per se necessario compelli 
ad bonum eligendum, -quod clare intelligit non esse neces- 
sarium (th. 17); non secundum: nam maior bonitas unius 
non destruit bonitatem alterius. Sic manet delectabile, quod 
intelligitur esse moraliter malum ideoque simpliciter bonum 
minus. Secus peccatum nunquam possibile esset, quod ex- 
perientiae contradicit. 

Porro idem dicendum est de duobus mediis inaequalibus. Pro- 
positio rei utilioris non determinat ad sui electionem ; voluntas 
potest sequi minus utile, quamvis non qua minus utile (quia; 
tunc illud vellet qua malum), sed propter bonitatem absolutam 
vel obiectivam vel subiectivam, quam in eo vel in eius electione 
inveniat. — Suarez (De voluntario disp. 8, sect. 4, n. 8): (Voluntas) 
ab intellectu determinatur quasi quoad sufficientiam; ipsa vero 
se determinat quoad efficaciam. Neque oportet aliam rationem 
huius determinationis reddere praeter libertatem et: quia vult, 
supposita sufficienti ratione ex parte obiecti. 

Corollarium i: 

Si motiva aequalia apparent (utrum in ambulando ad dextram 
an ad sinistram viae incedam ; qualem ex pluribus viis ingrediar, 
si nulla ratio ostendit, quaenam illarum ad finem intentum ducat) : 
sola remanet electio arbitraria. Aliqui hanc electionem tunc sorti 
relinquunt (forte ut excusationem in casu erroris, vel cum debili 
spe se ad rectam determinationem modo quodam ignoto vel 
etiam a Deo iuVari); alii actionem consuetudini motuum relin- 
quunt. Semper tamen manet libertas electionem postea corri- 
gendi, si ita videbitur. 

Corollarium 2 (cf. etiam Mercier) : 

De gradibus libertatis : Aliqui putarunt libertatem eo maiorem 
esse, quo minus sit motivum, ob quod eligitur; ideo maximam, 
si motivum nullum sit. Sed in ultimo casu electio impossibilis 
esset, ex motivo deficienti. Deceptio ita explicatur, quod quis 
electione obiecti minoris suam libertatem probare intendit, aut 
alii (deterministae neganti libertatem) aut sibi ipsi, ut inde gau- 

dium habeat. Potest cpiis incredibilia patrare, e. g. suum thesau- 
rum in mare proiicere, ut admirationem aliorum vel vehementem 
affectionem de propria potentia adipiscatur. Sed ei qui ex tali 
ratione ageret motivum actionis minime deesset, non quidem ac- 
tioni internum, sed externum, se. delectatio de fama, vel de 
propria potentia. Solum talis actio satis stulta dicenda esset. Nam 
determinista hoc argumentum libertatis tamen non admittet, sed 
non sine probabilitate motivum determinans declarabit fuisse sen- 
sum superioritatis in agente, qui re vera in stulto homine tantus 
esse potest, ut ad actum indeliberatum et nullatenus liberum 
abripiat. Admiratio quoque aliorum certe non est rationabile 
motivum pro magno damno proprio. Sensus propriae potentiae 
ex tali actione est affectio fere puerilis, si non pathologica. Po- 
tius enim demonstrat impotentiam talis hominis, ut peractiones 
homine dignas proprium valorem sibi vel aliis probet. Vere et 
rationabiliter simul potentiam propriae voluntatis ostendunt ho- 
mines illi heroici et sancti, qui motiva inferiora quibus com- 
munes homines tenentur negligentes pro motivis moralibus et 
religiosis id suscipere audent, quod naturae humanae difficillimum 
est, divitias, famam et vitam ipsam iis libere posthabendo. 

Corollarium j : 

Libertas in essentia sua non est facultas praeferendi, sed libere 
unum eligendi propter suam bonitatem. Superioritas motivi electi 
supra alia omnino deesse potest et saepe deest. Hinc ratio suf- 
ficiens non in ea quaeri debet, ut Leibniz falso putavit; sed 
est in bonitate illa specifica boni electi, quae suam bonitatem 
non amittit, si scitur bonitatem aliorum motivorum obiective 
maiorem esse. 

Obiectiones : 

Obi. I. (Fouillee.) Ex thesi saltem sequeretur hominem, qui bonum 
minus eligere potest prae maiore, contra rationem agere; et liberum 
esse, quia contra rationem agat. 

Resp. i) Etsi talis decisio irrationalis et imprudens esset, id quod 
non raro accidit, tamen homini possibilis est, quamdiu nititur in co- 
gnitione boni. 

2 ) Dei electio, quae ipsum non perficit, sed rebus solum creatis 
su am perfectionem dat, minime cogitur ad faciendas illas creaturas, 
quae meliores sunt vel ad mundum optimum. 

Obi. 2. Sicut voluntas rationalis nequit eligere, nisi quod ratio 
proponit eligendum, sic non potest praeferre nisi quod ratio proponit 
praeferendum. Atqui ratio non potest exhibere minus bonum ut prae- 
ferendum. Ergo voluntas eligit melius. 

Resp. i) Nego mai. Nccesse quidem est, ut obiectum electionis 
prius ut eligibile (nunquam ut necessario eligendum) propositum sit; 
sed non alia intellectualis propositio requiritur, ut aliquid a voluntate 

praeferatur. Eo ipso enim praefertur, quod eligitur. — 2 ) Ad min. 
Ratio non quidem dicere potest minus bonum esse obiective plus, 
quam maius bonum; sed bene dicit minus bonum a voluntate eligi 
posse ; immo vero dicere non potest maius bonum a voluntate prae- 
ferri debere. 

Inst. Non potest eligi A prae B, nisi intellectus proponat rationem 
maiorem eligendi prioris. Ergo necessario eligitur maius bonum. 

Resp. Nego antec. Sufficit, ut videat bonitatem absolutam in A, 
non debet perfectionem maiorem ibi videre. Hoc solum verum est 
me non posse ex certa ratione solum eligere A, si in hac ratione B 
praevalere video (non possum ex ratione divitiarum acquirendarum 
minorem summam prae maiore eligere), sed tunc primum praefertur 
ex alio accedente motivo. 

Inst. Atqui saltem iudicium apprehendit aliquam praeponderantem 
rationem in minori bono, v. g. quod talis electio sit aptior ad osten- 
dendum libertatis dominium. Ergo etiam tunc sequitur bonum, quod 
ut maius apprehendit. 

Resp. Trans, antec.; dist. conseq.: Apprehendit hoc ut obiective 
maius, nego ; apprehendit ut maius in specifica quadam ratione (pro 
delectatione, pro fama), quam libere eligit, conc. 

Obi. 3. Minus bonum in comparatione ad maius bonum habet 
rationem puri mali. Atqui voluntas non est libera ad eligendum 
purum malum. Ergo, 

Resp. Dist, inai.: Si praecise ut minus bonum eligeretur, conc.; 
si propter positivam suam bonitatem, nego (argum. 2 ); parit. dist. conseq. 

Obi. 4. Ratio cur deterius eligitur, non potest esse id quod utri- 
que commune est seu bonum, neque ut patet quod sit minus bonum. 
Ergo ratio sufficiens talis electionis non habetur. 

Resp. NegO primani partem mai. Hoc quidem facultatem neces- 
sario agentem determinare non posset ; bene vero sufficit, ut voluntas 
libera id quod obiective determinatum non est ipsa determinet. Tale 
quid in electione inter duas actiones fere indifferentes facile fit. 

Obi. 5. Ex amore finis non possum eligere medium minus utile 
relicto utiliore. 

Resp. Ex solo amore finis id fieri nequit; sed aliae considera- 
tiones adesse possunt, ut pretium maius medii utilioris, maior diffi- 
cultas illius adhibendi. 

Aliae explicationes determinationis voluntatis. 

Restant duae explicationes perpendendae ; altera per prae- 
motionem physicam a divina voluntate illatam, altera per deter- 
minationem praeviam ab ipsa voluntate causatam. His refutatis 
tandem addemus, quae adhuc restant pro positiva explicatione 
libertatis. 

A. ASSERTUM 1. Iudicium rationis indifferens non ab- 
solute impedit, quominus volitio sequens a Deo cum necessi- 
tate determinetur. 

Stat. Quaest. i. Alius modus explicandi determinatum 
actum liberum post iudicium indifferens a posterioribus 
Thomistis dicitur esse praeinotio divina, per quam stante 
iudicio indifferente voluntas ad certum solum actum praevie 
determinetur. 

Urraburu : Thomistae putant causam libere agere non 
posse sine praevia physica praedeterminatione Dei, ita ut 
absque ea repugnet causam liberam agere, cum ea repugnet 
cam non operari, cum praedeterminatio infallibiliter meta- 
physice connexa sit cum operatione causae creatae. Nihilo- 
minus haec praedeterminatio dicitur stare cum libertate, 
quia efficit, ut voluntas seipsa determinet et quidem libere. — 
Censent igitur praedeterminationem non destruere iudicium 
praecedens volitionem et cum hoc iudicio metaphysice re- 
pugnare, quod actus voluntatis consequens necessarius sit 
(Bafiez). 

2 . Alii auctores communissime has assertiones reiiciunt. Et 
quidem primo asserunt cum praedeterminatione sic descripta nullo 
modo componi posse libertatem voluntatis. Docent enim liberum 
arbitrium esse talem facultatem, quae positis omnibus praerequi- 
sitis habeat veram potentiam actum etiam omittendi, ita ut hoc 
vere possit; ergo non solum debet utraque potentia adesse, sed 
etiam debet usus utriusque facultatis esse in potestate volun- 
tatis, ita ut nulla facta variatione circa aliquid ex praerequisitis 
voluntas tam facultate agendi quam non agendi uti possit. 

Mastrius ; «hic modus explicandi libertatis usum est communis 
in schola nostra . . . quam etiam ex conciliis et Patribus strenue 
defendunt Suarez ... et ceteri auctores Societatis nemine excepto 
et denique hunc modum explicandi libertatis usum recipiunt 
omnes scholae extra Thomistarum, quae iure merito in hoc ab 
omnibus relinquitur.» 

Rationes satis patent: Nam facultas expedita libere se 
determinandi secundum adversarios non adest ante adven- 
tum praedeterminationis, neque post eius adventum, quae 
ad unum infallibiliter determinet, neque tandem ipsa prae- 
determinatio in hominis potestate est; atqui in tali suppo- 
sito libertas nulla manet. Nam secundum communem con- 
sensum ipsorum etiam deterministarum libertas dicit unum 
ita effici, ut idem pro arbitrio voluntatis vere omitti potuerit. 

Adversarii obiiciunt ideo libertatem non destrui, quia in 
supposito praedeterminationem non datam fuisse, contrarium 
fieri potuerit. Sed respondetur idem valere etiam in causa 

necessaria, sc. in aliis conditionibus alium effectum futurum 
fuisse. Talem libertatem etiam deterministae concederent. — 
Porro ad ordinem moralem, i. e. ut actio homini imputetur, 
nihil referre videtur, utrum homo ex natura facultatis an ex 
principio praedeterminante determinetur, si ipsum usum fa- 
cultatis in sua potestate non habet. 

3. Secundo etiam hoc contra Thomistas communissime 
reiicitur iudicium indifferens cum libertate sequentis voli- 
tionis metaphysice necessarium nexum habere. Docent enim 
posse voluntatem stante indifferentia iudicii necessitari per 
divinam virtutem atque ad unum determinari (Urraburu). 

Argum. 1. Connexio quae vere probatur exsistere inter 
iudicium indifferens et libertatem sequentis volitionis (se- 
cundum th. 17), solum est connexio naturalis. Esset nempe 
contra teleologiam naturae rationalis, si non obstante iu- 
dicio indifferenti «per se» volitio in unum tenderet. Talis 
necessitas non excludit exceptiones; neque unquam osten- 
sum est ex ipso conceptu iudicii indifferentis excludi ne- 
cessitatem volitionis subsequentis. 

2. Optime cogitari potest post iudicii actum nullam voli- 
tionem sequi, si e. g. homo conscientiam perderet, vel post 
actum attentio extrinsecus alio dirigeretur. Si autem actus 
voluntatis nullus absoluta necessitate sequi debet, non vi- 
detur, cur non unus illorum absolute impediri possit, ita ut 
homo necessario agat et tamen, credat se libere egisse. . Si 
e. g. homo unum eligit et Deus simul decrevisset ad oppo- 
situm actum non concurrere, homo deberet credere se libere 
egisse, etsi actus determinatus fuerit. 

Obiectiones : 

Obi. I. (ioann. a S. Thoma.) Repugnat voluntate non destructa 
tolli ab ea potentiam, ne possit oppositum eius, quod illi proponitur 
cum indifferentia. Nam potentia voluntatis essentialiter postulat, ut 
respectu obiecti sine indifferentia propositi voluntas moveatur sine in- 
differentia, respectu autem obiecti indifferentis habeat potestatem ad 
utrumlibet. 

Resp. Risi, asseri. : Repugnat tolli ipsam potentiam, conc. ; usum 
potentiae expeditum pro casu particulari, tiego ; ad probat : Talis est 
voluntas ut connaturaliter et secundum ordinariam providentiam ita 
moveatur ideoque non exsistat per sc influxus determinans ad unum 
sive praedeterminatio, conc.; ut aliter moveri absolute nequeat, nego. 

Obi. 2. (Billuart.) Sicut implicat voluntatem appetere obiectum, 
quod sibi per intellectum non proponitur, sic etiam necessario appe- 

tere, quod sub indifferentia proponitur; alioquin sicut in primo casu, 
ita et in secundo foret et non foret appetitus rationalis. 

Resp. Nego asseri. Manet appetitus rationalis eo quod sequitur 
rem per intellectum propositam; certe natura voluntatis postulat, ut 
per se post iudicium indifferens actus liber sequatur; sed non pro- 
batur hoc absolute necessarium esse. 

Inst. (Hugon.) Voluntas ut caeca non potest obiectum aliter ap- 
petere, quam a indicio proponitur, sc. indifferenter. Nam si neces- 
sario appeteret, non sequeretur cognitionem. 

Resp. Retorqueo. Si ex caecitate voluntatis sequitur, quod circa 
obiecta prorsus eodem modo se habeat, sicut iudicium indifferens : 
voluntas non posset unum obiectum prae alio eligere, sed deberet 
utrumque pariter appetere, sicuti iudicium utrumque proponit. Ceterum 
liberum et indifferens non coincidunt; iudicium indifferens non est 
formaliter liberum , sed ad summum causaliter ratione volitionis 
praeviae. 

B. ASSERTUM 2. Determinatio voluntatis non est qualitas 
eiusdem praevia, ex qua actus necessario fluat, etsi haec 
qualitas a facultate indistincta dicatur. 

Stat. Quaest. Iterum alium modum explicandi deter- 
minationem actus liberi excogitaverunt aliqui auctores, ut 
Valentia, Fr. de Lugo (ut probabilem), Raynaudus, De San, 
Lahousse; sc. ante volitionem liberam voluntatis ponitur 
volitio eiusdem obiecti virtualis et radicalis, quo «adhuc 
nihil agentes physice nos determinamus ad hoc volendum». 
In hac virtuali determinatione proprie situm esse exercitium 
voluntatis, ea posita necessario dein elici volitionem for- 
malem (Frins). Illa determinatio dicitur esse modus quidam 
ratione tantum a voluntate distinctus, quem voluntas sibi 
ante actum conferat quique ratio determinans sit, cur hic 
actus sequatur. 

Haec subtilis explicatio ita exponi potest: Actus liber debet 
suam rationem habere in voluntate, in aliquo eius modo, qui 
pro sua diversitate ratio sit, cur actus nunc fiat vel omittatur. 
Alia ex parte non potest concipi hic modus ut aliquid realiter 
diversum pro suo effectu et realiter distinctum a voluntate ; secus 
et ipse ulteriorem rationem realiter distinctam postularet et sic 
in infinitum. Ergo dicendum : hic modus est entitative indistinctus 
a voluntate, terminative autem diversus, i. e. modo causat ali- 
quem actum modo non causat. Contra hanc sententiam sit: 

Argum. 1. (Ex repugnantia cum libertate.) 

Principium adversariorum est hoc: nulla causa indifferens 
(ad duos effectus) unum effectum producere potest, nisi 
prius ad hunc solum effectum determinata fuerit. Atqui 



21 6 


LIE. II. DE VOLUNTATE. 


CAP. II. DE LIBERTATE VOLUNTATIS. 


217 


hoc principium destruit libertatem. Nam causa libera illa 
est, quae immediate alterutrum actum ponere potest (ex 
definitione). 

Obi. Solam asserimus talem determinationem causalem, quae cum 
voluntate identica est ; voluntas certe ab omnibus admittitur. 

Resp. Haec determinatio ad unum sequitur priorem statum in- 
differentem voluntatis (secus nunquam exstitisset causa libera); si 
igitur oritur, aut realiter mutat voluntatem aut non mutat. Si non 
mutatur voluntas, manet quod fuerat sc. indifferens et secundum ad- 
versarios incapax ad actum. Si realiter mutatur, haec mutatio se- 
cundum adversarios non potuit effici a voluntate indifferenti, sed novam 
determinationem priorem postulat et ita porro. 

Argum. 2. (Ex proprietatibus contradictoriis illius deter- 
minationis.) 

Si determinatio causalis vere est ratio determinans actus 
ad unum, realiter differre debet ab alia determinatione, quae 
ad oppositum actum determinasset. Atqui simul dicitur 
utraque determinatio esse realiter identica cum voluntate, 
ut antea exsistebat, ideoque inter se (duo quae inter se 
differunt, non sunt identica cum eodem tertio). Ergo deter- 
minationes simul dicuntur realiter identicae et diversae, 
quod repugnat. 

Ad mai. Si ratio determinans utriusque actus oppositi 
realiter idem est, non explicatur, cur modo unus modo alius 
effectus sequatur; nam secundum principia adversariorum 
non in causa indifferenti ratio effectus determinati inveniri 
potest. 

Obi. Determinatio illa causalis in utroque casu est entitative ea- 
dem et identica cum voluntate, sed terminative diversa. 

Resp. Haec obiectio concedit id ipsum quod principium adver- 
sariorum negat, sc. eandem realitatem modo unum modo alium effec- 
tum habere posse seu possibilem esse voluntatem indifferentem, quae 
immediate vel unum vel alium effectum pro libitu eliciat. 

Patet etiam hanc sententiam, licet occultius, continere com- 
munem illum errorem, quod causa ad plura indifferens non 
sufficiat ad explicationem actus liberi; ideo enim actum 
necessario determinari postulat ex modo aliquo priori et 
obscuritatem transfert in conceptum huius modi. 

Obiectiones : 

Obi. 1. Si activa determinatio voluntatis liberae esset reale quid- 
piam superadditum voluntati, praerequireretur ad eam producendam 


alia pracdetcrminatio activa voluntatis; quandoquidem non nisi a 
causa prius determinata valet procedere effectus ; et sic porro in in- 
finitum. 

Resp. Nego assert. Determinatio voluntatis est ipsa formalis 
operatio libera. Vult itaque voluntas suum velle eadem operatione, 
qua obiectum libere appetit. Nego probat., quae est ipsum principium 
adversariorum. 

Obi. 2. Obiectiones contra possibilitatem sententiae allatae nihil 
valere possunt. Nam idem de facto valet in Deo, cuius voluntas 
simul immutabilis est et tamen libera ad extra. 

Resp. Nego parit. Difficultas in homine in eo est, quod post 
statum indifferentem voluntatis status determinationis eiusdem ad 
unum sequitur, et quod hi duo status simul realiter distincti esse de- 
berent (quia diversa ex iis sequuntur) et realiter identici. Contra in Deo 
non habetur successio actuum, sed ab aeterno idem actus immutabilis, 
qui vult et efficit, ut in certis temporibus certi effectus externi fiant. 

C. ASSERTUM 3. Quaedam de natura libertatis. 

1 . De actu libero. 

Ex probatis determinatio actus voluntatis prorsus coincidit cum 
ipso actu, quo voluntas sua libertate utens operatur. Urraburu: 
Necessaria ex natura sua sunt determinata ad unum; unde cum 
operantur, etsi actus progrediantur ex ipsis, non dicuntur se deter- 
minare nec actio eorum est determinatio. E contra propria in- 
doles liberorum est, ut non sint ex natura sua determinata ad 
unum, sed indifferentia, ita ut in potestate habeant agere vel 
non agere; ipsorum determinationi permittitur electio. Ideo di- 
cuntur libera seipsa determinare, et operatio eorum determinatio. 

Haec determinatio sui non ita intelligi potest aesi actus causa 
sui esset vel seipsum produceret, quod repugnat; neque etiam 
ita, ut necessario activitatem praecedentem postulet ut sui cau- 
sam sc. determinationem causalem sui (Kneib), de quo actu priori 
eadem difficultas moveri potest, quae contra volitionem obiecti. 
Sed determinatio sui est ipsa electio unius possibilitatis a volun- 
tate in se effecta. 

Obiectiones contra hunc conceptum fundamentalem vel spectant 
conceptum facultatis in genere vel facultatis praecise liberae (cf. Ph. Kneib, 
Die Willensfreiheit und die innere Verantwortlichkeit, 1898). 

1) Contra conceptum facultatis dicitur (Kneib) : potentia sola minus 
est quam potentia cum actu ideoque prior ut causa posterioris non sufficit. 
Respondetur : Si quid forte deficeret in ratione entis, certe tunc ad causam 
primam reduci deberet (de quo in theodicea). Certe vera facultas est 
illud ens, quod suam activitatem vere producere potest, in quantum 
hoc rebus creatis possibile est. Secus omnis vera facultas neganda 
esset, et dicendum actum novum sine causa creata oriri, seu statue- 
retur occasionalismus. 

2) Contra facultatem liberam a deterministis et a quibusdam in- 
deterministis minus proyidis opponitur principium; Potentia indiffe- 

rens nequit actum determinatum producere. Volkmann : id quod aeque 
est ratio alicuius phaenomeni et oppositi eius, re vera nec unius 
nec alterius ratio sufficiens erit. -- Voluntas indifferens apparet tunc 
ut vis caeca naturae, quae sine ratione agit. — Resp. : Verum solum 
est in causa necessario agente talem indifferentiam repugnare. Hypo- 
thesis physica quae aeque aliquod phaenomenon et eius omissionem 
explicaret, re vera nihil explicat; quia ab explicatione physica iure 
postulatur, ut effectus ex ea derivari et praedici possit. Si igitur vo- 
litio libera ita concipitur, ut ex duabus facultatibus ad opposita simul 
exsistentibus una in actum transeat, non alia, iure quaeritur : cur haec 
et non alia ? Sed non asseruntur duae potentiae independentes, sed 
idem ens, sc. voluntas vel anima (persona igitur agens). Hoc ens in 
se complectitur omnia ad utrumque actum praerequisita (et iudicium 
indifferens et inclinationes indeliberatas), hinc facultatem veram et ex- 
peditam ad utrumque; ideo mirum non est, quod ipsum unam facul- 
tatem in actum transmittat seu unum actum producat seu se in uria 
directione modificet. Hoc non postulat aliam rationem extra volun- 
tatem. 

Magis disputata est quaestio, utrum detur pura omissio libera. 
Palmieri hoc negat : voluntas libera positis omnibus conditionibus 
necessario aliquem actum ponit, sed liberum ; nam ex omni fa- 
cultate rite disposita actus sequitur, nisi aliquid prohibeat; atqui 
voluntas nequit supponi seipsam cohibere, nisi agendo. (Patet 
hanc ultimam assertionem esse in quaestione.) — Contra Frins, 
etsi concedat talem omissionem liberam non diutius durare, con- 
tendit tamen eam non certo repugnare. Si contra dicitur: tale 
non est voluntarium, quod est volitum seu a fine productum, 
qui non producit nisi actum ; respondet : influit bonum in omis- 
sione, quatenus in his circumstantiis omissio debetur voluntati. 

Pura illa omissio maxime habetur in deliberatione; si tamen 
sollicitatio diutius perdurat, moraliter in isto statu manere non 
possumus, sed necesse est, ut obiectum aut velimus aut nolimus 
aut saltem mentem libere ad aliud avertamus ; voluntas enim ex 
natura sua tendit ad actum. Non videtur negari posse inter 
deliberationem electionem ad alterutrum libere differri, ideoque 
relate ad haec obiecta haberi omissionem liberam. 

2. De potentia libera. 

Semper cum communi sententia supposuimus libertatem esse 
in voluntate. Priori tempore de hac re controversia vigebat. 
Durandus censebat tam intellectum quam voluntatem esse poten- 
tiam formaliter liberam ; Alexander Halensis opinabatur liberum 
arbitrium esse potentiam singularem ab intellectu et voluntate 
distinctam, sc. potentiam motricem aliarum. Sed longe commu- 
nissima sententia (Thomistae, Scotistae, alii) censebant liberum ar- 
bitrium esse unum idemque realiter cum voluntate, ergo esse for- 
maliter in voluntate, radicaliter in intellectu. 

Ratio satis patet; libertas potissimum manifestatur in 
electione; haec vero, quamvis consilium ct deliberationem 
rationis praeviam requirat, est formaliter actus voluntatis. 
Semper ratio libertatis redditur talibus verbis, quod vo- 
luerint aut noluerint ita operari. Si libertas intellectui 
ascribitur, agitur de libero in causa; videns e. g. quo intel- 
lectus tendit, illud admitto potens idem etiam omittere, 
sed ipsum praeferre in hac re est praeelectio quaedam seu 
volitio efficax. 

Est igitur libertas qualitas voluntatis, a qua electio active 
procedit. Ideo maxime voluntas dicitur activa, quia seipsam 
determinat; est simul passiva, quatenus ad actum primum 
compleri et actum secundum immanenter ab ipsa effectum 
in seipsa recipere et sic pati debet. 

Libertas formaliter sumpta in actu libero non est quidquam, 
quod ipsi actui insit, sed est mera denominatio extrinseca a po- 
tentia voluntatis, quae actum etiam omittere potuisset. Nam 
libertas est in simultanea potentia ad aliud; haec vero ab actu 
secundo, qui essentialiter ad unum determinatus est, necessario 
abest; ergo convenit potentiae, non actui; vel actui solum per 
denominationem a potentia. Potest actus voluntatis ex neces- 
sario fieri liber, nulla in eo mutatione facta, si sc. cognitio ex 
imperfecta unius extremi fit perfecta utriusque ; i. e. si prius hoc 
obiectum solum ut bonum cognoscebatur, postea cognitio omis- 
sionis ut etiam bonae accedit. 

Libertas est magis agentis perfectio, quam actus; nam agens 
suorum actuum dominus est, ipsi laus moralis tribuitur. Solum 
quando reduplicative sumitur actus liber et necessarius, essen- 
tialiter inter se differunt, quia de connotato extrinseco actum 
primum proximum diversum includunt. 

3. De impedimentis libertatis. 

Iuvat brevissime indicare, quid auctores in hanc rem adhuc 
obscuram proferant. Frins : Subiecta ratione praedita, quae tamen 
liberae actionis capacia non habentur, sunt parvuli, amentes, 
ebrii etc. Fundamentum liberi actus, sc. iudicium indifferens 
tunc formari non potest. Obiici postest : somniantes interdum sat 
difficiles operationes intellectuales peragere, quod certe non solius 
memoriae est, ut solutionem problematis mathematici. Respon- 
deri solet : requiritur iudicium de obiecti etiam relativa bonitate 
pro agente, ideoque vera mentis in se reflexio. In pueris autem 
deest potestas expedita acquirendi notiones universales, itemque 
facultas expedita in se reflectendi, quia sensus interni nondum 
satis exculti sunt. 

Somniantes non satis mente in se reflectere possunt. In 
ebriis etc. potissimum sensus internus turbatus est. In dementibus, 
quia phantasiae excessus saepe partialis est, nihil repugnare vi- 
detur, ut circa aliqua obiecta liberi sint, non autem circa alia. 
Suarez potius rationem inde repetit, quod non possint perfecte 
cognoscere rationem honesti. Sed hoc iterum ab aliis eo reducitur, 
quod relationem actionis ad ipsum ego non cognoscant, i. e. re- 
flexionis capaces non sint. 

Sic aliqui auctores. Dici certe nequit clare ostensum esse, 
in quibusnam conditionibus libertas deficiat et multo minus, cur 
haec connexio exsistat. Forte ad hoc non sufficit indicare, quae- 
nam conditiones specificae sint, ut actio libera sit (iudicium 
indifferens, cognitio sanctionis, vis voluntatis contra impulsus 
instinctivos), sed probabiliter etiam certus gradus harum condi- 
tionum spectandus est, e. g. certa extensio attentionis ad motiva 
contraria simul conspicienda, certus gradus persuasionis de Iicei- 
tate, certa vis voluntatis, quae omnia cum annis crescere vi- 
dentur. Haec igitur res ulterioribus inquisitionibus adhuc pluri- 
mum illustrari debet. (Cf. Huber, Die Hemmnisse der Willens- 
freiheit.) 

4. De sententia Kantii quoad libertatem voluntatis (II. Hoff- 
mann). 

In priori periodo Kant tenet cum Leibniz ut principium uni- 
versale (id quod vocat principium causalitatis) : nihil contingenter 
exsistens potest carere ratione antecedenter determinante; de hoc 
principio, quod melius dicitur uniformitas naturae, satis dictum 
est in thesi 17. Non obstante illa necessitate putat tamen ac- 
tiones humanas liberas dici debere, cum non extrinsecus coactae, 
sed ex rationibus internis necessariae sint. 

Posteriori tempore bene perspexit cum tali omnium actionum 
necessitate veram libertatem, quae ad moraliter agendum requi- 
ritur, ■ conciliari non posse. Alia ex parte retinuit opinionem liber- 
tatem cum principio causalitatis pugnare, quod enuntiat: Quid- 
quid fit, aliquid supponit, e quo stabili lege procedat. In libertate 
ergo videt initium aliquod prorsus novum, quia actui libero nihil 
praecedit, ex quo secundum stabilem «legem sequatur. Hanc autem 
contradictionem inter legem causalitatis et actum liberum ita 
componi posse censet: 

1) In mundo aspectabili (phaenomenorum) omnia reguntur se- 
cundum legem causalitatis, i. e. necessitatis, id quod etiam de 
actibus voluntatis valet. Omnes hominum actiones ex singulorum 
indole (charactere empirico) aliisque causis naturalibus influentibus 
determinatae procedunt. 

2) Cum hac necessitate pro iisdem actionibus autem libertas 
coniungi potest, si attenditur distinctio phaenomenorum a rebus 

ut sunt in se. Phaenomena enim etiam causas habent, quae ipsae 
phaenomena non sunt, sed res in se seu causae eorum intelligi- 
biles. Idem igitur effectus relate ad causam suam intelligibilem 
libera est, et simul relate ad phaenomena effectus necessarius 
naturalis. 

Nihilominus Kant doctrinam libertatis non ideo ut scientifice 
certam considerat, sed interim ut mere possibilem ; postea autem 
ex rationibus ethicis non quidem ut scientifice stabilitam, sed 
solum ut postulatum rationis practicae eandem admittit. Ac- 
tiones proxime oriuntur cx charactere. Character empiricus nihil 
aliud est, nisi apparentia characteris intelligibilis. Homo tales 
actiones ponit, quia talis est naturae; talem vero naturam 
non habet necessario, sed ex causalitate libera characteris intelli- 
gibilis. 

Ad crisim sufficiat hic pauca indicare. Abstrahimus a gene- 
rali distinctione phaenomeni et noumeni eo sensu, ut de nou- 
meno nihil prorsus concludere possimus; de quo in Critica 
agitur. 

1) In praesenti autem speciali quaestione intelligi nequit, quo- 
modo character intelligibilis libere agens semper ad eundem ef- 
fectum veniat, ac phaenomena cum sua causalitate necessaria. 
Omne sc. phaenomenon secundum legem necessariam ex priori 
perfecte explicari dicitur; simul tamen dicitur esse effectus causae 
transcendentis (characteris intelligibilis) ideoque liber esse. Datur 
proinde duplex ratio sufficiens cuiuslibet phaenomeni, quae semper 
eundem effectum habent. In hac re haberetur inexplicata har- 
monia praestabilita (Ed. v. Hartmann). 

Forte tentari posset compositio hoc modo : causalitas necessaria 
phaenomenorum solum dicit apparere nexum necessarium inter 
phaenomena, qui non vere exsistit ; sicuti pariter phaenomena ap- 
parent extensa in spatio et tempore, id quod a parte rei non valet. 
Tunc non esset contradictio inter necessitatem, quae tantum apparet 
et libertatem quae vere viget. — Sed primo Kant ita rem con- 
cipere non videtur. Deinde nostrum dominium in actione non 
iam intelligeretur, quod pro vita summi momenti esset. Tunc enim 
solum character intelligibilis, quem prorsus ignoro, ponit actiones 
pariter ignotas, quarum apparentiae iis dissimiles libertatem realiter 
exsistentem non indicant, sed oppositum. In singulari igitur casu 
non dicere possum, utrum libere egerim an necessario, utrum reus 
sim necne, neque meliora in posterum proponere. 

2) Facile patet hanc explicationem prorsus contradicere argu- 
mento pro libertate ex conscientia petito (th. 15); hoc enim argu- 
mentum praecise ex phaenomenis procedebat, in quibus libertas 
clare apparere asserebatur. 

CAPUT III. 

De habitibus et potentiis vitae rationalis. 

transactis usque adhuc actibus vitae rationalis nunc transimus 
ad elementa inconscia, ex quibus hi actus causaliter pendent 
quaeque partim animae innata sunt, parti m acquisita. Ut ab ac- 
tibus transeuntibus ad magis magisque permanentia procedamus 
primo investigabimus dispositiones habituales, quae ex actibus 
potissimum ortae sunt, etsi fundamentum innatum habere vide- 
antur; deinde transibimus ad magis reconditas potentias primi- 
genias animae, ut earum naturam metaphysicam investigemus 
Sic tandem viam paramus tractatui libri sequentis de animae 
substantia. 

§ 1 . De habitibus rationalibus. 

Introductio: Quae de habitibus in genere valeant, fuse per- 
pendimus in psychologia sensitiva. Explicata tunc est definitio 
habitus eiusque effectus relate ad operationes; porro variae po- 
tentiae, quae habituum capaces sunt; dein onus habitus per re- 
petitos actus, eiusque augmentum vel diminutio. Tandem con- 
troversia Scholasticorum de natura habitus solvebatur secundum 
sensum Ptolemaei et Lugonis, qui per recentiores inquisitiones 
etiam magis explicari et illustrari potuit. 

Haec quae proxime de habitibus sensitivis disputata sunt 
eodem fere modo transferri possunt ad habitus rationales Nam 
sicut associationes sensitivae, ita et intelligibiles exsistunt (me- 
moria intellectiva), quae similes leges sequi videntur ac sensi- 
tivae. Distingui possunt habitus intellectus et voluntatis sensu 
. tp sumptae. De habitibus (et dispositionibus innatis) intellec- 
tivis pauca quaedam in libro primo indicavimus, quae res fusius 
tractatur in psychologia empirica et paedagogia (cf. Exp. Psych. 
VII 4, maxime § 6). Hic quaedam addemus de habitibus volun- 
tatis sc. de habitibus affectivis et appetitivis sensu stricto. 

I. Habitus superiores affectivi. 

Habitus affectivi confundendi non sunt cum statibus affectivis 
consciis, sed sunt causae inconsciae, cur certi affectus facilius 
oriantur; exsistentiam suam eo demonstrant, quod varii homines 
ad eadem motiva intellecta diversissimis affectibus respondent, 
ita dispositio diversa invenitur ad laborem, artes, ludos etc. 

Ad has dispositiones affectivas potissimum revocantur 
« temperamenta », quae dicuntur; sunt fere dispositiones in- 
natae affectionum, et quidem certae dispositiones maxime 
fundamentales, quae pro activitate hominum summam dif- 
ferentiam inducunt. Temperamentum interdum dicitur esse 

specifica proprietas alicuius gentis, ut si loquimur de tem- 
peramento Italorum vel Scotorum ; vel aetatis, ut in tem- 
peramento infantis vel senis. Potissimum autem considerari 
solet ut proprietas individualis, quae profundissimis differentiis 
personae annumeratur. 

Divisio et descriptio communissima quattuor temperamentorum 
notas illas proprietates diversas affectuum, voluntatis, immo alia 
in unum colligere studet. Termini ipsi ex medicina Veterum de- 
sumpti ex inulto tempore hanc significationem amiserunt et iam 
universaliter pro diversitatibus psychologicis adhibentur. Ita in 
«temperamento sanguineo» notatur facilis mobilitas ad affec- 
tiones et actiones, animus hilaris, quod pariter facile ab opere 
desistat; ei ascribitur simul proprietas voluntatis, quod sit levis, 
facile mutabilis et alia. In homine «cholerico» dispositio habetur 
ad magnos affectus, sed simul constantes, quod item de appeti- 
tione asseritur et cum intellectione pariter celeri et certa con- 
junctum esse dicitur. In temperamento «melancholico» habetur 
potius inclinatio ad tristitiam etc. ; in «phlegmatico» celeritas et 
energia actionis minor esse dicitur; accedit interdum apathia. 

Ex talibus descriptionibus vulgaribus patet hic non dari divi- 
sionem scientificam, quae omnes homines complectatur. Talis 
divisio ita fieri debet, ut pro certa quadam proprietate funda- 
mentali (a) homines in duas classes dividantur, prout medietatem 
huius proprietatis vel non attingunt vel supergrediuntur (breviter: 
non — a et a). Si idem fit pro secunda proprietate pariter funda- 
mentali (b), ex combinatione oriuntur quattuor classes, quae iam 
omnes homines vere comprehendunt (a, b ; non — a, b ; a, non — b ; 
non — a, non — b). Contra in usitata divisione singulis classibus 
plurimae dispositiones diversarum facultatum (affectionis, volun- 
tatis, imnio et cognitionis) ascribuntur ; ita oriuntur quattuor typi 
extremi, qui minimam solum partem hominum continere possunt. 


Optima divisio adhuc facta datur a Heymans: ipse tres 
proprietates satis fundamentales eligit, sc. debilem vel fortem 
dispositionem ad affectiones («emotionalitas»), debilem vel 
fortem inclinationem ad activitatem, celerem vel lentam ac- 
commodationem ad novas actiones. Ex combinatione deducit 
consequenter octo typos (temperamenta), qui omnes homines 
inter se dividunt. Porro ex magna inquisitione statistica de- 
terminavit, quaenam aliae proprietates psychicae (intellectus, 
voluntatis, affectionis) cum singulis temperamentis «cor- 
relationem magnam» servent i. e. (multo) saepius in certo 
temperamento adesse inveniantur vel deesse (cf. Exp. Psych. 
IX 2 § 7, n. 2). 

II. Habitus volitivi sensu stricto. 

r. Tales iam apparent in diversa energia vel debilitate volun- 
tatis. Potissimum ob intensitatem inter se opponuntur nisus et 
passio. Nisus vocantur habituales inclinationes appetitus, vel abs- 
trahendo ab intensitate vel connotando mediocrem intensitatem; 
passio vero dicitur (maxime in linguis modernis) habitualis in- 
clinatio vehemens et rationis usum perturbans ; cum passione 
ille appetit, amat, vel odit, qui non cupit res ita videre, ut sunt, 
sed ut easdem esse optat. Passio habitualiter dominatur vitae 
psychicae; hominem obcaecare dicitur et interdum est aliquid 
quasi pathologicum, haud absimile «ideis fixis», quae vocantur. 

2. De charactere. Secundum communem loquendi mo- 
dum character dicit dominantem inclinationem voluntatis (Meu- 
mann). Maher : Character est tota summa habituum mora- 
lium (i. e. voluntatis) innitentium temperamento naturali. 
Eius exempla quaedam sunt «character fortis», qui decisiones 
voluntatis in rationibus sanis fundat; «character obstinatus», 
cuius firmitas potius nititur in impulsibus naturalibus vel 
in eo quod prius eandem decisionem dederit, a qua ideo 
nulla ratione amoveri vult; «character debilis vel haesitans», 
qui decisiones facile assumptas aequali facilitate abiicit vel 
a quolibet dubio iterum ad deliberationem relicitur. 

Strictiori etiam sensu character saepe intelligitur ut character 
bonus : vel secundum formales suas qualitates constantiae, fortitu- 
dinis, vel sensu stricte morali. Sic aliquem hominem characterem 
habere vulgo sensu illo laudantis intelligunt, sicuti fit in aliis 
dictis, quod habeat intellectum, sensum aestheticum ; ita ut illi, 
qui multum haesitet, characterem hoc sensu denegent (cf. Exp. 
Psych. IN 2 § 7, n. i), 

3. De formatione characteris vel educatione morali. Schopen- 
hauer negat characterem mutari posse: egoistam enim nunquam 
vere corrigi, nos nunquam ei fidere, qui semel nos deceperit, 
generatim homines crescente aetate non meliores fieri. Sed patet 
haec ad summum probare plurimos homines formationem sui 
characteris non tentare, sed a suis inclinationibus naturalibus 
perpetuo regi, quod sane non dirimit quaestionem, verene character 
corrigi possit. Contra et experientia quotidiana omnino ostendit 
ct tota paedagogia in hoc maxime nititur, quod formatio charac- 
teris vere possibilis sit et saepe fiat. 

Maher: Educatio haec moralis includit et acquisitionem bono- 
rum habituum et maxime formationem bonae voluntatis. Qui 
enim labore suo passionem subiugavit, non solum bonum ali- 

quem habitum acquisivit, sed simul voluntatem suam fortiorem 
effecit, id quod moderatione sui ipsius efficitur. 

a) Haec sui moderatio fieri potissimum potest agendo contra 
inclinationes affectuum ; consistit in vi regendi cogitationes, af- 
fectiones, motus proprios. Iam dominatio expressionis affectus 
ipsos saepe minuit, cum expressio e contrario affectiones augere 
soleat. Maxime autem directio cogitationum est aptissimum me- 
dium dominandi affectiones; ita directione attentionis ad alia 
certius ira cohibetur, quam directa oppositione. Idem fit afferendo 
motiva contraria, ut sublimitatem virtutis, amorem Dei. 

In prima infantia affectiones et impulsus hominem prorsus ab- 
ripiunt. Simplicissimus actus dominationis est fere suppressio quo- 
rundam motuum externorum, quae educatione (laude vel vituperio) 
efficitur. Media utilia pro hac re sunt regularitas vitae, quae habi- 
tum ordinis in actionibus inducit ; e. g. ordo scholae vel etiam ludi 
communes, qui postulant continuum exercitium virtutum oboedien- 
tiae, abnegationis sui, patientiae, perseverantiae etc. Quaevis re- 
pressio impulsus fundare iuvat dominationem sui ipsius et auget 
energiam voluntatis. Haec educatio moralis est maximi momenti 
pro felicitate hominis, in ipsa iam vita naturali, idque magis, 
quam educatio ipsa intellectualis. 

b) Quomodo boni habitus comparantur? Meumann: Non effi- 
ciuntur uno alterove proposito, sed supponunt formari associa- 
tiones certae intensitatis. Pro hoc fine magni momenti est attentio 
et adiumentum affectionum. Ideo proposita, quae in magnis af- 
fectibus capiebantur, interdum quasi subito actiones possibiles 
reddunt, quae antea difficiliores apparebant. Sed confirmatio 
semper adhuc accedere debet per exercitium continuatum, quod 
bonum habitum creet. 

§ 2 . De potentiis animae rationalis. 

QUAESTIO de reali distinctione inter animam eiusque po- 
tentias. 

Stat. Quaest. i. De conceptu et realitcite potentiarum. Definitio. 
Potentia sensu latissimo potest esse vel i) obiectiva seu ipsa 
possibilitas rei ad exsistendum ; nihil reale est, sed talis vocatur 
ob similitudinem quandam cum reali potentia passiva; 2) sub- 
jectiva, quae est reale quid, sc. capacitas subiecti exsistentis ad 
aliquid ulterius sive producendum (potentia activa) sive recipien- 
dum (potentia passiva). — Utraque potest esse vel substantialis 
vel accidentalis. Principium patiendi substantiale est materia, 
quatenus substantialem perfectionem vel determinationem reci- 
pere potest. Principium agendi substantiale est natura seu ipsa 
rei substantia, quatenus est primum principium activitatis. 
Frobes, Psycliologia. II. 

Alia potentia concipitur ut accidentalis, i. e. accidens (realc), 
vi cuius res aliquid agere vel pati potest. Prius est vis sensu 
stricto seu principium primum et proximum accidentale alicuius 
operationis. «Principium»: quia inde actio venit; «proximum»: 
cum natura sit principium ultimum ; «primum»: completur enim 
habitu vel dispositione. 'Pales potentiae sunt vegetativae, sensi- 
tivae, rationales. 

Realitas conceptus potentiae post omnes impugnationes semper 
iterum agnoscebatur. Potentiae enim statuuntur pro duplici fine, 
ut facta psychica bene ordinent, et ut naturam substantiae mani- 
festent. i) Divisio potentiarum, quae potissimum communem con- 
suetudinem sermonis sequitur, ordinat facta attendendo ad varium 
gradum similitudinis. Si indicia, ratiocinia, conceptus intellectui 
subiiciuntur et simul cum sensationibus facultati cognoscitivae : 
similitudo horum actuum inter se et dissimilitudo ad affectiones 
bene describitur. Tali modo ulterior descriptio et explicatio scien- 
tiae praeparatur. 2) Sed potentiae non solum indicant classes 
factorum, verum enuntiant quoque naturam animae. Si varia 
viventia ad eosdem stimulos diverso modo respondent, ratio iure 
quaeritur in ente vivente ipso, in eius proprietatibus seu potentiis. 
Nam responsum est activa functio animae. In anima diversa 
genera activitatis disposita sunt. Eodem sensu etiam recentiores 
loquuntur de energia specifica entis viventis, de facultate me- 
moriae vel intellectus, de potentiis innatis vel acquisitis. 

Potentia ab aliis exaggerata, ab aliis nimis depressa est. Est 
certe exaggeratio, si mutua actio potentiarum describitur, aesi 
spiritus independentes inter se agerent. Si potentiae inter se in- 
fluere dicuntur, non ideo sunt diversae substantiae, sed eadem 
anima uno genere activitatis (cognitione motivi) conditionem ponit, 
ad quam actionem alterius generis (volitionis) exsequi potest. 
Esset pariter exaggeratio putare actum iam eo explicatum esse, 
quod ad suam potentiam reducatur. Sic iudicium non explicatur, 
i. e. non scio cur nunc fiat, eo quod dicitur poni a facultate 
iudicandi vel intellectu, sicuti cantus non eo explicatur, quod 
provocatur ad facultatem canendi (Locke). Facultas enim ipsa 
potius ex talibus actibus statuta est. Hinc tali reductione non 
aliquid novum experior. Sed omnis explicatio venit ex cognitione 
legum, ex eo quod conditiones invenio, ex quibus talis actus 
secundum legem stabilitam fluit; has leges invenire non est theoriae 
potentiarum. 

Alia ex parte potentias falso interpretantur, qui censent illas 
esse meram possibilitatem certorum actuum (Herbart); sunt enim 
facultates animae ad aliquid agendum seu vires reales ; nam actus 
novus postulat causam realem, quae non potest esse nisi in anima, 
sc. entitas, quae in certis conditionibus certo modo agat. Etiam 

recentiores ad eandem doctrinam semper redire coacti sunt ; ipsi 
adversarii potentiarum solum alio nomine idem docent. Ita «vires» 
apud Locke vel Herbart, «tendendae habituales» apud Leibniz 
non sunt nisi alia nomina (iinmo saepe ne hoc quidem) pro con- 
ceptu «potentiae». Quod aliqua vis in certis circumstantiis semper 
eodem modo agat (Herbart), pariter valet de potentia (abstrahendo 
a casu libertatis humanae). 

Quod obiectiones et correctiones admittit, minime est con- 
ceptus potentiae, sed sola divisio actualis potentiarum. Mirum 
non esset hanc crescente scientia paulatim perfectiorem fieri. 
Forte initio quaedam classis factorum ut specialis potentia ponitur, 
quae postea melius ad alias reducitur. Si Herbart putavit in- 
iuste classes factorum ut vires fundamentales animae declaratas 
fuisse, illae vires, quas ipse earum loco substituit, diu reiectae 
sunt. Quod Veteres suas divisiones multum ex usu linguae de- 
sumebant, rationabile sane erat, et inde non leviter confirmatur, 
quod plurimae potentiae ab illis statutae hodie adhuc agnoscuntur 
(cf. Exp. Psych. I § x, n. 4). 

2. Divisio potentiarum a Scholasticis communissime redu- 
citur ad principium «potentiae specificantur per actus et ob- 
jecta» (Urraburu) : non quasi haec sint intrinsecae differen- 
tiae potentiarum, sed sunt potius signa pro nostra cognitione, 
ex quibus diversitatem potentiarum novimus. Intrinseca 
diversitas potentiarum secundum communiorem explicationem 
consistit in accommodatione sua intrinseca ad actus et ob- 
iecta. — Hoc principium non declarat accuratius relationem 
inter actus et obiecta in determinanda potentia, quod clarius 
apparet, si inspiciantur principales facultates psychicae se- 
cundum divisionem traditionalem. 

Sensus externi maxime dividuntur qualitate specifica speciei 
expressae. Illi secundum Veteres respondent similes qualitates in 
obiecto externo. Ideo dici potest qualitatem actus derivari ab 
externo obiecto, non quidem materiali (a re in se sumpta cum 
omnibus suis proprietatibus), sed ab illa proprietate rei, quae a 
sensu attingitur, seu ab obiecto formali, vel ut S. Thomas lo- 
quitur, ab obiecto in quantum est obiectum. Secundum recen- 
tiores, qui similitudinem assertam non iam admittunt, proprie- 
tates obiectorum externorum, quae ad qualitates in specie expressa 
pertinent, ordinarie et ipsae specifice differunt, non autem semper; 
idem enim calor externus sensationem vel caloris vel frigoris 
causare potest; eaedem vibrationes aetheris a visu ut colores, a 
tactu ut calor percipiuntur. Hinc secundum recentiores sensus 
externi solum dividuntur ab obiecto actus interno. Et hae quali- 

tates, etsi forte specifice inter se diversae, si tamen transitu con- 
tinuo inter se iunguntur, eidem sensui attribuuntur (id quod ex 
nominato principio solo nondum sequitur). Alia obiecta horum 
sensuum (sensibilia communia) hic non considerantur, quia sensus 
non dividunt. 

Inter sensus internos divisio non pendet neque ab obiecto 
externo, neque a qualitatibus actuum, sed potissimum a modo 
quo actus oriuntur (ope speciei vel acquisitae vel innatae etc.). 
In intellectu obiecta partim sunt eadem ac sensibilia, partim 
actus spirituales, abstractiones, relationes, affirmatio. Obiectum 
formale, i. e. id sub quo omnia ut sub genere continentur, est 
ens universalissimum ; sed omitti non debet modus, quo obiecta 
attinguntur, cognoscendo sc., non appetendo. — Omnia obiecta 
facultatum subiectivarum (affectionis, appetitionis), etiam secundum 
modum, quo attinguntur, simul sunt obiectum cognitionis. Id 
quod illas distinguit, est solus modus tendendi in obiectum ; 
differentia autem appetitus sensitivi et rationalis est cognitio 
obiecti (sc. vel sensitiva vel rationalis). 

Hinc obiecta potius distinguunt facultates cognoscitivas inter 
se, et quidem obiectum adaequatum vel genus obiectorum materia- 
lium (obiectum formale facultatis). Ergo universaliter dici ne- 
quit obiectum determinare actum, actum vero facultatem, quia 
saepe idem obiectum ad varias potentias spectat, et saepe summa 
totalis obiectorum vario modo attingitur. Suarez: Ordinarie 
formalitas obiecti sumitur secundum modum, quo potentia illa 
attingit. — Sed illa locutio, quae hunc modum attingendi in ob- 
iecto formali comprehendit, minus apta est, quia ille modus 
pro vero obiecto est mera denominatio extrinseca, sc. ab actu. 

Ceterum primum hoc principium divisionis non sufficit pro 
divisione ordinaria potentiarum. Secus visus secundum colores 
specifice diversos in plures facultates divideretur ; similiter intel- 
lectus secundum apprehensionem et iudicium ; phantasia secundum 
formationem speciei rememorativae et phantasmatis. Ideo prin- 
cipia alia secundaria accedere debent, sc. 

1) subordinatio actuum ad unum finem, quae actus in- 
conscios et conscios eidem phantasiae attribuit; pariter 
formationem speciei impressae et ideae intellectui. 

2) maior quaedam similitudo actuum, etsi specifice inter 
se diversorum: sic ob continuum transitum colores speci- 
fice diversi eidem visui annumerantur, sicuti lingua hoc 
exprimit. In eadem voluntate recensentur actus contrarii 
amoris et odii. De ambitu huius similitudinis, quae uni- 
tatem potentiae vel admittat vel excludat, theoretice nihil 
deduci potest. Generatim opinabantur facultatem superiorem 

universaliorem esse posse quam inferiorem; ideo in sensi- 
tivis appetitum concupiscibilem et irascibilcm separari, non 
vero in voluntate; intellectum et voluntatem in homine non 
unam facultatem efficere ob limitationem creaturae. Hic 
demonstrari nihil potest, sed ducente lingua aliqua prudenter 
statui. Patet tales divisiones vel coniunctiones pro fine in- 
quisitionis etiam mutari posse; praesertim si quis distinc- 
tiones rcales facultatum non supponit, divisiones diverso 
modo facere potest; cum supposita reali distinctione neces- 
sario una sola divisio vera esse possit. 

In facultatibus rationalibus habemus actus diversos, ut con- 
ceptus formare, indicia enuntiare, appetere, gaudere de obiecto 
possesso. Hi actus ex similibus rationibus, ut in psychologia 
sensitiva (th. 23) explicatum est, ad duas primo classes optime 
reducuntur, ad cognitionem superiorem et appetitionem sensu 
latiori. Ideo omnes Scholastici loquuntur de facultatibus spiri- 
tualibus intellectus et voluntatis. Hoc discrimen non per obiecta 
in se sumpta efficitur, quia omne quod appetimus, etiam intel- 
ligere possumus, et quidem quoad omnes suas formalitates, sed 
per obiecta incluso modo, quo facultates circa illa versantur seu 
clarius per actus, qui generatim obiecta sua iam intentionaliter 
complectuntur. 

3. De distinctione reali facultatum. Hic proxime agimus de 
potentiis animae rationalis. Duas habemus sententias principales, 
ut a minoribus divergentiis interim abstrahamus; prima quae 
tenet distinctionem rationis tantum inter animam et facultates; 
altera quae ibidem intercedere docet distinctionem realem. De 
sententia Aristotelis disputatur; secundum De Wulf ipse potius 
facultates ut solos aspectus animae considerat. 

A. Certe distinctio rationis tantum docetur a S. Augustino et 
tota fere antiquitate ante Albertum Magnum; ita pariter postea 
Henricus Gandavensis, Scotus cum sua schola; Nominales, Gre- 
gorius, Biel, Occam, Marsilius, alii; posteriori tempore eis ad- 
haeserunt Hurtado, Arriaga, Rhodes, Compton, Oviedo, Semery, 
De Benedictis, Ant. Mayr etc. Sententia Alexandri Halensis et 
Bonaventurae controvertitur. 

B. Realem distinctionem clare propugnant Albertus Magnus, 
S. Thomas, Aegidius, Thomistae in genere, ut Capreolus, Caie- 
tanus, Soto, Bafiez; Valentia, Molina, Suarez, Vazquez, Toletus, 
I.ugo, alii. 

Philosophi recentiores extra scholam ex tempore iam Cartesii 
potius in hoc inclinant, ut omne accidens realiter distinctum a 
priori reiiciant ct ut contradictorium habeant; de qua re in Onto- 
iogia agitur. 



230 


LIB. II. DE VOLUNTATE. 


4. Ex numero et auctoritate summorum virorum, qui ex utra- 
que parte citantur, iam apparet ex sola auctoritate hanc rem de- 
cidi non posse, et multo minus alterutram sententiam facile ut 
absurdam ostendi, ut putaverunt aliqui recentiores, e. g. Sanse- 
verino, qui sententiam realis identitatis pantheismi arguit. Contra 
magni auctores, qui ipsi realem distinctionem tenebant, Toletus, 
Lugo, Valentia, Suarez utramque sententiam solum probabilem 
esse dicebant. 

Ad mentem igitur horum auctorum praestare videtur non 
per modum thesis alterutram sententiam positive proponere, sed 
solam quaestionem in hanc rem instituere afferendo, ut in dif- 
ficilioribus rebus ab auctoribus scholasticis fieri solet, argumenta 
principaliora pro utraque parte simul cum responsionibus quibus- 
dam adversariorum. Ita facilius iudicium de gradu probabilitatis 
et rationum et ipsarum sententiarum patebit. 

In prima parte rationes proponemus, quas defensores realis 
distinctionis maximi aestimant; in altera parte rationes contra 
realem distinctionem, quod factum illius distinctionis attinet. Quae 
enim a Cartesianis aliisque posterioribus contra ipsam possibili- 
tatem accidentis realiter distincti allata sunt, praeoccupata iam 
sunt in Ontologia. 

PARS I. Rationes pro reali distinctione perpenduntur. 

1. «Actus et potentia sunt in eodem genere»; atqui actus in- 
tellectionis et volitionis sunt in genere accidentis; ergo etiam 
potentia intellectus et voluntatis sunt accidentia ideoque a sub- 
stantia animae realiter distincta. 

Respondent adversarii. 1) Principium sine dubio valet, si in- 
telligitur de potentia obiectiva seu de possibilitate rei. Nam cuius 
generis est ens, eiusdem est et possibilitas huius entis. Sed patet 
hoc non facere ad praesentem quaestionem ; intellectus enim non 
est singularis intellectio possibilis. 

2. De potentia autem subiectiva certe non universaliter valet. 
Potentia intelligitur id quod est receptivum alterius, et ordinatum 
ad aliud ; actus autem est id quod capacitatem aut ordinationem 
explet. Sed substantia secundum omnes est subiectum recepti- 
vum variorum accidentium, ut anima potentiarum, quod igitur 
axiomati contradicit. Similiter potentia activa non est in genere 
(i. c. praedicamento) actionis. Ideo Caietanus, ut argumentis Scoti 
satisfaciat, axioma ita temperat: Si potentia sumitur illa, quae 
est per se secundum suam essentiam ordinata ad talem actum, 
semper est in genere accidentis, ut actus. 

Prob. assert. (Bodder): Agere sequitur esse et modus agendi 
sequitur esse. 

Respondent adversarii. Ad assertum Caietani : Si id quod essen- 
tialiter ordinatur ad aliud, cum illo naturam generis (substantiae 

aut accidentis) participare debet, hoc maiori etiam iure valebit 
pro relatione inter substantiam et eius facultates (essentiales et 
perpetuas), quam pro relatione inter facultatem et eius actus (ac- 
cidentales, transeuntes). Ergo potius sequeretur facultatem pariter 
ac substantiam et ipsam substantiam esse. — Ad probat, dist. 
assert.: Agere nunquam est perfectius, quam esse, cone.; actio 
cum suo principio proximo est simul accidens, peto probat. 

II. Si anima immediate actus poneret, esset per se seu per 
suam essentiam operans; atqui nulla substantia finita est per se 
operans, quod est proprium Dei. 



Respondent adversarii. Dist. mai. : Per se operaretur, ita ut 
sibi sit principium sufficiens pro actuali operatione, sine deter- 
minatione ab alio, nego ; ita ut essentia substantiae in certis con- 
ditionibus posita et ad agendum determinata ipsa immediate 
actum eliciat, conc. ; contradist. min. Immo argumentum retor- 
queri potest; ipsa potentia, quae secundum adversarios realiter 
distincta est, certe habet propriam essentiam, seu aliquid est; 
et per hanc operatur, nisi velimus in infinitum abire ; ergo iterum 
aliqua essentia finita per suam essentiam operaretur. 

Quod loquentes de operatione Dei per suam essentiam dicere 
volumus, est hoc : quod non solum Deus per suam essentiam 
sufficienter determinatus sit ad suum actum, sed praeterea quod 
ponendo suum actum non accidentaliter mutetur, sed sit immu- 
tabilis ratio, cur termini novi extra fiant. Sed patet haec a nullo 
asseri pro anima immediate agente. 

Inst. Si substantia est immediatum principium operationis, 
eius actus est operatio. Atqui actus substantiae est esse. Ergo 
idem erit operari et esse, quod tamen soli Deo convenit. 

Respondent. 1) Dist. mai. : Eius actus accidentalis, perficiens 
substantiam, prout est principium operationis, est operatio, conc. ; 
eius actus perficiens substantiam, prout est per se subsistens, est 
operatio, nego; contradist. min. — 2) Ad min. Esse est actus 
omnis realitatis, etiam accidentalis, quae etiam exsistit. 


III. Potentiae spirituales sunt plures et diversae. Atqui hoc 
non valeret, si realiter identicae essent cum anima. 


Respo?ident adversarii simili modo, sicut in quaestione de gra- 
dibus mctaphysicis. Dist. mai. : Secundum suum conceptum sump- 
tae diversae sunt, conc.; secundum realitatem, nego; contradist. 
min. Et potest retorqueri : Res est eadem, ac secundum ipsos 
adversarios de voluntatis appetitione et gaudio vel de amore et 
odio, quae specifice distinguuntur et tamen ab omnibus ad eandem 
realiter potentiam revocantur. 


Urgent. «Invenitur, quod una facultas aliam moveat .. ., quod 
esse non posset, si omnes potentiae animae essent ipsa animae 

essentia, quandoquidem idem secundum idem non movet seipsuni» 
(S. Thomas, De spirit. creat, art. n). 

Respondent. Dist. mai. : Una facultas aliam movet eo sensu, 
ut prior actus sit ratio, cur anima sequentem ponere possit, conc. ; 
quasi duae realitates inter se agant, nego. In hac re non maior 
difficultas esse potest, quam si ab eodem intellectu post actus 
apprehensionis actus iudicii elicitur, ubi etiam idem intellectus 
se movet. 

List. Pugna sentitur inter varias facultates, ut appetitum utrum- 
que. Respondent. Sicut etiam in eodem appetitu rationali inter 
diversa bona, inter tendendam ad superbiam et ad humilitatem ; 
in intellectu inter varias rationes impellentes ad oppositas opiniones. 
Porro secundum ipsos adversarios saepe potentia superior habet 
universaliorem rationem obiecti, quam inferior, ideoque compre- 
hendit, quae specifice inter se diversa sunt, ut voluntas actum 
odii et amoris, appetitionis et gaudii, sensus communis obiecta 
singulorum sensuum. Non essentialiter, sed gradu solum plus 
est, si dicitur animam essentialiter eandem posse actus intellec- 
tionis et volitionis immediate ponere. 

IV. Animae et potentiis spiritualibus conveniunt praedicata 
contradictoria; anima est forma substantialis materiae, quod po- 
tentiae spirituales non sunt. Respondent adversarii. Idem valet 
de plurimis aliis re identicis, conceptu distinctis; sic de rationali 
formaliter sumpto varia asseri possunt, quae de animali forma- 
li tef Sumpto negantur, e. g. fundare voluntatem liberam. Hinc dist. 
assert. : Anima qua sensitiva et vegetativa, quae est realiter iden- 
tica cum facultatibus est forma materiae, conc. ; anima qua ra- 
tionalis hoc est, nego ; contradist. assert. 2 : Potentiae spirituales 
qua tales formaliter sumptae hoc non sunt, conc. ; realitas, cum 
qua identicae sunt, nego. — - Anima producit actum vegetativum 
dependenter a corpore, elicit autem iudicium independenter 
ab illo. 

PARS II. Recensentur argumenta pro reali identitate. 

I. Argumentum negativum ex insufficientia adversariorum pro- 
bandi realem distinctionem ; secundum principium : entia non 
sunt multiplicanda sine ratione. — Respoiident. Hoc ad summum 
ostenderet usque nunc aptam demonstrationem in hac obscura 
re nondum dari ; quod multi defensores realis distinctionis ultro 
concedunt; sed hoc de rei veritate non diiudicare permittit. 

II. Explicatio modi, quo anima in operationes spirituales in- 
fluat, semper difficultates insuperabiles inducit, ideoque suppo- 
sita realis distinctio reiicienda est. — Nam duae de hac re sunt 
sententiae (Urraburu) : Secundum aliquos (S. Thomas, Thomistae, 
-Rubius , Toletus, Urraburu) anima ad operationes vitales ..solum 

mediate concurrit, quatenus potentias sustentat; non influit im- 
mediate per seipsam in operationes vitales, sed solum inediis 
potentiis. Secundum aliam sententiam vero (Suarez, multi alii) 
virtus adaequata eliciens actus vitales integratur ex anima et ex 
accidentali virtute potentiae realiter distinctae. Nunc contra 
utramque sententiam a suis adversariis gravissimae difficultates 
proponuntur. 

A. Contra secundam affert Urraburu : videntur sic prorsus in- 
firmari argumenta praecipua, quibus realis potentiarum distinctio 
probatur. Et vere, si actus et potentia necessario debent esse 
in eodem genere (accidentis), non videtur potentia partim con- 
stare posse ex substantia ; si anima per suam essentiam operari 
non potest, hoc neque ut causa partialis videtur efficere posse. 
Ergo in hac sententia illa axiomata multum restringi deberent, 
et non iam videtur, quo iure adhuc valeant. 

15 . Sed etiam contra primam sententiam varia gravia opponuntur 
(Urraburu I 187). 

1) Tunc enim anima dicenda esset perpetuo dormire vel otiosa 
esse. 





Respondet Urraburu: Hoc negandum est, quia anima operatur 
vi potentiarum ut instrumentorum. — Sed adversarii negabunt 
hoc responsum componi posse cum sententia, secundum quam 
anima solum potentias sustentat, non immediate in effectum 
influit. 

2) Si anima in actus volendi non influit immediate, voluntas 
fertur in ignotum. — Respondet Urraburu: Terminum volitionis 
non ignorari ab anima ; neque enim esse concipiendas potentias 
animae instar totidem suppositorum, sed esse animae instrumenta 
quasi quaedam naturalia ; animam per cognitionem sola virtute 
potentiae accidentalis absque ullo alio immediato influxit elicitam 
satis determinatam esse, ut exinde possit volitionem obiecti sic 
cogniti efficere ope voluntatis. 

Urgeri tamen potest ab adversariis : Haec, etsi verissima sint, 
non concordant cum prima sententia ; tunc enim anima per in- 
tellectionem ipsa nihil scit, sed solum sustentat aliquem scientem, 
sc. intellectum realiter distinctum; neque videtur, quomodo vo- 
luntas ita realiter distincta, si sola agere debet, in obiectum 
tendere possit, quod ipsa nescit ; et maxime quomodo inter plura 
obiecta voluntati ignota tunc libere eligat. Hoc aliud est in se- 
cunda sententia, quod anima in operatione omnis facultatis vere 
ipsa operatur, etiam in sensitiva operatione, saltem ut principium 
inadaequatum. Hinc intelligitur per suam operationem etiam 
animam interne mutari et praedisponi ad sequentem operationem 
alterius facultatis coefficiendam. Hoc vero in sententia, quae 
animae influxuro in ipsam operationem .negat, non intelligitur. 

III. Argumenta directa pro reali identitate: 

1) Adhiberi potest argumentatio, qua in psychologia sensitiva 
identitas inter sensus internos statuta est, sc. : Volitio fit secun- 
dum omnes ab entitate voluntatis sola, certe non cooperatione 
duarum potentiarum realiter distinctarum. Atqui volitio includit 
intellectionem, quae ut talis est actus intellectus; ergo entitas 
voluntatis et intellectus coincidere debent. Similiter iam Augu- 
stinus (cf. Storz, Die Philosophie des hl. Augustinus, 1882, § 13): 
quaelibet potentia animae reliquas in se complectitur; scio me 
velle (i. e. in volitione scientia volitionis inclusa est), volo mei 
conscius esse (obiectum cognitum in volitione continetur). 

2) Ea quae postea (th. 20 21) de simplicitate animae dicentur, 
valent etiam contra compositionem realem ex substantia et po- 
tentiis. Ita S. Augustinus ex simplicitate animae deducit diversas 
potentias non esse nisi unam substantiam : Admonemur haec 
(mentem, notitiam et amorem) in anima consistere substantialiter 
seu essentialiter. 


LIBER III. 

De anima. 

INTRODUCTIO. 



T Tltimus psychologiae tractatus agit de animae natura et pro- 
v prietatibus. Apte a multis Neo-Scholasticis ultimo loco psycho- 
logiae poni solet; ita al.ahousse, Lehmen, Mercier, Maher, Bodder, 
Donat; nam cum essentia substantiae non in se inspiciatur, sed 
ex proprietatibus et actibus concludi debeat, qualis sit, praestat 
primo omnes proprietates systematice investigare, ut materia con- 
clusionis completa adsit. Verum quidem est non profundissimam 
inquisitionem requiri, sed facta observationi communi nota iam 
sufficere posse ad deducenda primaria capita doctrinae de animae 
natura. Ita intelligitur, quod Veteres generatim ab animae essentia 
procedere potuerint. Sed ordini scientiae certe magis congruit 
et probationes certiores et refutationem errorum multo magis 
efficacem reddit, si ab ampla cognitione effectuum animae pro- 
cedere possumus, ut tractatio ostendet. Ceterum etiam Veteres 
suam methodum minime eo sensu intellexerunt, ut rationalistae 
(Cartesius, Wolff), qui putabant more geometrico ex conceptu 
animae ut rei cogitantis reliquas proprietates a priori deduci 
posse, quod occasionem praebuit crisi Kantianae. Contra Scho- 
lastici semper omnia fundamenta ex experientia maxime interna 
repetebant. 

Divisio tractatus: Capite primo agemus de proprietatibus 
quibusdam maxime essentialibus animae in se spectatae, sc. dc 
eius substantialitate, quae hodie a tot auctoribus negatur, deinde 
de reliquis proprietatibus, quae essentiam animae describunt, 
qualis est eius simplicitas ct spiritualitas. Capite secundo de 
initio et fine animae agendum est, sc. quomodo oriatur et utrum 
ultra vitam corporalem perduret necne. Capite tertio tandem de 
relationibus inter animam et corpus, quae fundamentum sunt 
pro vita multiplici corporum; hic inquirenda sunt varia syste- 
mata ad hoc mysterium explicandum excogitata a tempore Pla- 
tonis usque ad nostra tempora, maxime autem celebriora illa 
parallelisimi psychophysici, influxus mutui, theoria materiae et 
formae. 

CAPUT I. 

De proprietatibus animae in se spectatae. 

§ 1 . De animae substantialitate. 

Conferri hic possunt ex adversariis H. Ebbitighaus, Grundziige 
der Psychologie I § 2. — B. Erdmann, Wissenschaftliche Hypo- 
thesen uber Leib und Seele, 1907. — St. Witasek, Grundlinien 
der Psychologie, 1908. Nostram sententiam egregie exponit 
y. Geyser, Die Seele, 1914; et maxime idem, Lehrbuch der all- 
meinen Psychologie, 3 1920, Buch 3. — Materiam empiricam fuse 
exhibet K. Oesterreich, Phanomenologie des Ich I, 1910; breviter 
idem Exp. Psych. VII 2, maxime § 2. 

Conspectus systematum adversariorum : 

Potissimum systema est empirismus , cuius dogma fundamen- 
tale est, to ego non esse nisi complexum statuum psychicorum 
associatione iunctorum. Occasionem huius doctrinae iam Locke 
dedit, etsi ipse substantialitatem non negaret. In modo enim lo- 
quendi non clare distinguit inter identitatem personae ontologice 
spectatam et cognitionem huius identitatis, quae ut patet saepe 
deest. «In hac sola conscientia (sic ille) consistit identitas entis 
rationalis ; et in quantum haec extenditur ad actiones vel cogita- 
tiones praeteritas, in tantum pertingit identitas huius personae.» 
Alius eius error gravior ille fuit, quod animam putaret a nobis 
cognosci non posse; substantia ei est ignotum substratum suo- 
rum actuum; relationem utriusque fere concipit, qualis est inter 
basim statuae et statuam, et patet ex una de alia nihil dici 
posse. Ideo etiam apertum relinquit, num forte cogitationes in- 
haereant corpori vel pluralitati substantiarum. 

Clare autem proposita habetur theoria empiristica apud Hume, 
qui sicut omnem aliam substantiam in congeriem statuum psychi- 
corum resolvit, ita etiam spiritum permanentem explicat ut com- 
plexum perceptionum perpetuo sibi subsequendum, associatione 
inter se connexorum. «Quamdiu perceptiones absunt, ego non 
exsisto» ; «ego» est collectio diversarum perceptionum quae per- 
petuo mutantur. Vera simplicitas pro eodem momento, vel identitas 
in successione actuum non datur. — Ceterum in appendice operis 
ipse fateri debet : omnis spes me deserit, si tento illas causas 
designare, quae perceptiones nostras in unitatem conscientiae 
coniungant. 

Kant distinguit triplicem sensum subiecti «ego»: 1) «ego em- 
piricum» seu summam omnium phaenomenorum (sicut empiristae) ; 
2) «ego transcendens» seu realem animam, quae non sit obiec- 
tum experientiae neque scientiae; scientia enim secundum em- 
pirismum, quem hac in re sequitur, non spectat nisi obiecta ex- 

perientiae externae et internae; 3) «ego transcendentale» seu sub- 
icctum logicum omnium factorum internorum. Intellectus enim 
subiicit perceptionem sub categoriam innatam, e. g. causalitatis, 
id quod est actus «apperceptionis transcendentalis». Haec unio 
etiam dicitur ego transcendentale, sc. unio logica omnis cogni- 
tionis, quia omne iudicium hac unione efficitur. Unitas, simpli- 
citas, permanentia huius apperceptionis, epiae huic igitur sub- 
jecto «ego» attribuuntur, per errorem transferuntur ad animam 
realem. 

Falso ex unitate conscientiae substantia permanens deducitur ; 
nam etiam diversa subiecta cogitantia possunt habere unitatem 
perceptionis, sicut idem motus per diversos globos transmitti 
potest. 

Similiter ut Hume etiam J. St. Mill sentit difficultatem, quo- 
modo series actuum seipsam ut seriem percipere possit; sed 
censet nos hoc ut factum admittere debere. 



Eadem doctrina empiristica inter recentiores communissima 
effecta est. Ita Ebbinghaus : Perceptio proprii ego, quae con- 
tinet corpus proprium, cogitationes, desideria etc., ob suam 
obscuritatem apparet esse simplex et determinationibus carere. 
Secundum Paulsen anima substantialis nec teneri nec cogitari 
potest. Mach: Sensus iudicii «video aliquid viride» hic est, 
elementum viride in certo quodam complexu elementorum in- 


veniri. 


Sententiam empirismi suo modo excoluit et emendavit James. 
Agnoscit ex sola serie actuum non explicari unitatem conscien- 
tiae ; ideo addit quemlibet actum omnes praecedentes ob certam 
similitudinem agnoscere, possidere et sic ut suos iure praedi- 
care ; sicuti possessores sibi succedentes armenti boum illos 
possident. 

Alia systemata praeter fundamentum empiristicum aliqua ad- 
dunt, quibus insufficientiam theoriae associationum emendare 
conantur. Wundt censet substantiam simplicem et permanentem 
non convenire cum factis psychicis variabilibus. Haec facta esse 
aliquid reale, non mera phaenomena; animam non esse substra- 
tum immutabile et invisibile, sed actualitatem actuum internorum 
(theoria actualitatis), cuius unitas in ipsa serie sit, maxime in 
voluntate. 


Magis etiam a psychologia associationum recedit Witasek, qui 
ponit to ego in conscientia (reflexione) de actibus psychicis, ad 
quam accedat summa factorum psychicorum et dispositionum per- 
manentium. Anima quidem substantialis facta simplicissime expli- 
caret, sed sufficit etiam explicatio data. Minus conveniens videtur 
cogitationes considerare ut proprietates, cum potius ipsae alias 
proprietates habeant et melius ut res considerentur. 

THESIS 20. Anima humana est substantia identice 
permanens, substratum et causa actuum psychicorum, 
quos ut suos quisque experitur. 

Stat. Quaest. 1. Veteres vix ex professo agebant de quae- 
stione, num anima sit substantia, quae eadem permanens sit 
causa et substratum actuum psychicorum. Hoc enim omnibus 
consentientibus supponere licuit. Indubie quilibet homo sanus 
actus etiam vitae praeteritae longe elapsae sibi ascribit seu sup- 
ponit se antea fuisse, cum illa perageret. Subiectum autem per- 
manens evidenter non est sola proprietas alterius substantiae, 
sed propriam subsistentiam intellectu et libera voluntate claris- 
sime experitur, seu est substantia. Iterum autem haec substantia 
nequit esse materia, quae actuum superiorum causa esse nequit, 
sed ens substantiale altius, spiritus quidam cum corpore con- 
iunctus, seu anima substantialis. 

Sed ex pluribus iam saeculis varia systemata adversariorum 
hanc veritatem ita obscurarunt, ut in psychologia moderna fere 
universim relicta, sit et passim ut obsoleta habeatur. Regnat 
hodie «psychologia illa sine anima», quae dicitur, et a viris in 
sua scientia doctissimis aperte enuntiatur, facta et leges huius 
scientiae aeque, immo melius vel unice explicari per solos actus 
psychicos sine fundamento substantiali, 

2. Doctrina haec moderna , quae animae substantiam 
negat et facta empirica seu intuitive percepta ut unicas 
realitates habet, vocatur empirismus. Primo excultus est 
a Hume, postea a psychologia associationum et a recen- 
ti 01 '! psychologia empirica receptus est. Secundum vete- 
riores empiristas essentia huius doctrinae ita exponitur: 
Totum quod conscientia continetur, reducitur ad elementa 
psychica eiusque coniunctiones : elementa non sunt nisi 
sensationes et phantasmata. «Ego» ut essentia permanens 
ornata viribus et activitate est fictio quaedam. Omnis functio 
psychica est passiva reactio, non activitas spontanea; con- 
iunctio repraesentationum sibi succedentium est associatio, con- 
iunctio simultanearum est comparatio et distinctio (Geyser). 

Aliqui hoc apte secundum suum systema exprimunt, non 
recte a nobis dici «ego cogito», sed potius modo imper- 
sonali «fiunt cogitationes» vel «cogitat» , sicuti dicimus 
«pluit». — Postea a multis agnoscebatur sic unitatem non 
sufficienter explicari. Ideo Kant et postea James addunt 
actus posteriores ut obiectum priores in se complecti, ita 
ut prior cogitatio in posteriorem transmigret. 

3. Contra haec systemata defendimus nullo modo his 
theoriis labefactari certitudinem illam naturalem et obviam, 
quam quilibet homo cum summa evidentia habet suos actus con- 
scios re vera poni ab uno eodemque subiecto, quod in corporis 
etiam mutatione idem semper manet, et ratio est, cur priores 
actus huius solum individui ei attribuantur et imputentur. 

Duplex assertio nostra thesi comprehenditur. Primo : 
Datur substratum aliquod substantiale, cui actus conscii in- 
haerent ut accidentales modificationes sibi succedentes; et qui- 
dem, ut prius contra materialismum probavimus (Psych . sens. 6), 
substantia a materia essentialiter diversa eique superior. 
Secundo : Specialis simul proprietas huius substantiae sta- 
tuitur sc. opponitur actibus inter se succedentibus perma- 
nentia quaedam, quae multum superat permanendam illam, 
quam substantia corporea organismi habet, quippe quae 
non excludit lentam substitutionem singularum partium. 
Facta enim conscientiae talem permanendam substantiae 



sibi semper identicae postulant. Utramque assertionem 
simul stabiliemus. 

4. Difficultates adversariorum multae in eo fundantur, quod 
alium conceptum substantiae supponunt, quem maxime rationa- 
listae excoluerunt. Substantia illa animae, quam asserimus, non 
est prorsus ignota (Locke), sed immediate per suos actus ut re- 
alia accidentia manifestatur. Non enim hi actus se habent ad ani- 
mam, ut apparentia externa aliena rei in se ignotae (ut Wundt putat) ; 
vel ut colores visi ad causam suam physicam dissimilem ; sed 


vere ita in se sunt, ut nobis apparent. 


Substantia secundum de- 



finitionem Aristotelis est id quod per se est, quod in se exsistit, 
non in alio subiecto, cui inhaereat, et hoc sensu ab aliis inde- 
pendens est et ab iis separatum ; est id cui accidentia, si dantur, 
inhaerent. Propria eius nota est perseitas. Ergo anima ut sub- 
stantia intelligitur ens permanens, quod ad status internos se 
habet ut illorum causa et substratum ultimum. 


Contra definitio Cartesii ambigua est : substantia est id, quod 
ut sit, alio ente non indiget. Posset enim hoc intelligi ut ens 
a se, quod rationem suae exsistentiae in se habeat, non in alio ; 
hoc autem de solo Deo valet, non de anima. Neque cum Her- 
bart ei talem simplicitatem absolutam ascribimus, ut negetur eius 
compositio cum accidentibus sibi inhaerentibus. Empiristae 
generatim nimis substantiam separant ab accidentibus, quasi ei 
extrinsecam, fere ad modum basis relate ad statuam. Similiter 
Kant, qui in hac re empiristas sequitur, putat actus conscios ab 
una substantia solvi et in aliam transmitti posse. 

Contra ea asserimus intimam unionem; actus sunt ex- 
plicatio immediata et interna essentiae animae, sunt eius 
modus se habendi (Geyser). Geyser optime relationem 
liuius substantiae ad actus describit: anima est realitas per- 
manens, una, a corpore diversa, quae relate ad facta conscia se 
habet ut substratum, ut subiectum sciens, ut causa immanens. 

Thesim ita dividimus, ut parte prima dentur argumenta 
positiva pro nostra assertione ; parte altera recenseantur et 
lefutentur principaliora systemata adversariorum. 

PARS I. Argumenta positiva. 

Argum. 1. (Ex necessitate substrati pro quolibet actu 
psychico). 

Actus psychici necessario aut sunt accidentia aut sub- 
stantiae; haec enim divisio in rem, quae indiget alia, cui 
inhaereat, et quae ea non indigeat, tertium non admittit. 
Atqui cogitari nequit hos actus esse substantias seu per 
se stare. Ergo omnis actus psychicus supponit aliud sub- 
stratum substantiale, cui inhaereat. 

Ad min. Hoc potius exemplis illustrandum, quam pro- 
bandum est, ut evidentia huius asserti appareat. Certe 
motus mechanicus nequit concipi exsistere sine alia re per- 
manente, cui inhaereat, quaeque proprie moveatur et etiam 
quiescere potest; actio nequit concipi sine re agente. A pari 
autem neque concipitur cogitatio in se stans, quasi in aere 
haerens sine aliquo subiecto, quod hanc cogitationem ha- 
beat ; non affectus sine aliquo, qui eum sentiat ; vel dolor, 
qui neminem doleat. 

Certe enim intellectui nostro invincibiliter contradicit con- 
ceptio alicubi in vacuo exsistere in se sine subiecto cogi- 
tante cognitionem axiomatis, hanc accedente cognitione 
facti particularis evolvi ad conclusionem syllogismi, sic 
oriri et excoli scientiam aliquam theoreticam vel etiam 
mira lege affectus et appetitiones, idque totum sine ullo 
subiecto, quod tales status experiatur. Secus non esset, 
cur negemus tales scientias et affectiones absolutas vagari 
per mundum et inopinato in nos agere. Sigwart : Cogitatio 
rei durantis, quam habemus, in eo nititur, quod nos ipsos 
in tempore idcnticos scimus; si percipiens pro momento 
solum exsistit, ct alius eum subsequitur, nemo obiecta com- 
parare et durationem percipere posset. 

Neque quidquam iuvat provocare ad seriem continuam mul- 
torum actuum; nam difficultas intellectionis non petitur ex de- 
fectu causae efficientis, sed ex defectu substrati ; ex serie autem 
illa quolibet momento non exsistit nisi singularis quidam actus, 
pro quo necessitas substrati non suppletur per seriem praeteri- 
tam vel futuram : hinc res aeque inexplicata manet ac pro singu- 
lari quolibet actu. 

Vis argumenti magis etiam patet, si inspiciamus excu- 
sationes adversariorum : 



1) (Paulsen.) Rudes saepe non intelligunt stellas in spatio vacuo 
suspendi, ita ut non cadant et pereant : prorsus similis est difficultas 
Scholasticorum, qui non intelligunt actus psychicos subsistere, quin 
ab aliqua substantia sustententur. Atqui prior error progressu scien- 
tiae superabatur; ergo etiam posterior. 

Resp. Nego parit. Non est seria difficultas, quamvis rudibus 
ita appareat, substantiam aliquam corpoream in spatio esse sine motu 
deorsum ; facile enim a scientia docemur directionem «deorsum» non 
esse absolutum quid, sed pro positione corporum se attrahentium mu- 
tari. Ceterum notum est etiam stellas «cadere» et solum ex combi- 
natione huius casus (e. g. lunae in terram) cum sua velocitate gigni 
«motum centralem» stabilem. Porro etiam corpora, dum cadunt, non 
ideo desinunt exsistere, ut affectus, qui anima careret. Vera paritas 
tunc solum nobis obiiceretur, si scientia nos doceret, dari motus sine 
subiecto moto, quod tamen prorsus absurdum apparet. 

2) (Witasek.) Actus psychici nequeunt concipi ut proprietates al- 
terius subiecti, sicuti hoc valet de coloribus, extensione ; non sunt 
mutationes, sed mutationes habent ideoque se habent ut res. 

Resp. Nego assert. Accidentia et sunt proprietates substantiae 
et ipsa suas ulteriores proprietates habere possunt; sic color est di- 
versae intensitatis et durationis et in hac ratione mutari potest. Hoc 
igitur non probat naturam substantialem actuum psychicorum. 

3) (Witasek.) Res est complexus determinationum simplicium, quae 
singulae eius proprietates sunt, simul sumptae autem rem constituunt. 
Ideo plures simul per se exsistere possunt (extensio cum colore), non 
vero singulae solae. Similiter ut neque radix sine trunco vivere pot- 
est vel viceversa, bene vero simul iunctae ; ergo a pari actus psychici 
in suo complexu non postulant ignotum substratum, ut exsistant. 

Resp. Confunditur hic compositio metaphysica, qua rem compo- 
sitam concipimus ex variis notis, et compositio physica, quae spectat 
partes aliquo modo separabiles ; sola autem secunda pertinet ad 
quaestionem. Ibi vero praeter realitates accidentales semper adhuc 
substratum substantiale postulatur, ut res per se exsistere possit. Non 
extensio cum colore simul per se exsistit , sed substantia extensa 
cum colore. Exemplum vero arboris ex duplici capite non probat : 
ibi non agitur de possibilitate exsistentiae, quae cuilibet parti etiam 
separatae convenit, sed vitae idque pro longiori solum tempore ; porro 
radix et truncus sunt substantiae ; non igitur explicare possunt, quod 
actus soli exsistant. 


Probos, Psycliologia. It. 

Argum. 2 . (Ex conscientia identitatis proprii ego in om- 
nibus actibus.) 

Eidem proprio ego ascribitur relatio subiecti scientis et 
substrati relate ad varios actus psychicos. Atqui hoc neque 
ut illusio declarari potest neque ullam aliam explicationem 
admittit, quam ut cum consensu hominum dicatur esse sub- 
stantia una identica, quae variorum actuum substratum sit. 
Ergo exsistit in homine principium substantiale identicum 
variorum actuum psychicorum. 

Ad mai. Actus nostros psychicos ascribimus eidem pro- 
prio ego ut suo subiecto : «ego cogito, ego idem video, 
gaudeo, volo». Et hanc identitatem subiecti non, ut pro 
aliis individuis, indirecte concludimus, sed intuitive per- 
cipimus (Psych. sens. 14); non derivatur elementum ego ex 
collectione actuum, sed cuilibet actui implicitum sentitur 
(ita etiam recentiores; Lotze, James). 

Spcciatim 1) ego percipitur identicum manere sub acci- 
dentibus variabilibus (proprietas «permanendae»). Hoc im- 
mediate patet in «praesentia psychica», quae parvam dura- 
tionem habet, quod sc. status modo habitus adhuc non ex 
conscientia evanuit (Exp. Psych. III 3 § 1). 

Sed praesentiae illae sibi succedentes non limitibus se- 
parantur, sed modo continuo uniuntur, id quod iam con- 
tinet identitatem proprii ego pro longioribus temporibus. 
Identitas tandem etiam in recordatione eventus diu prae- 
teriti instinctive agnoscitur et a nullo homine sano de- 
negatur, quod ipse ea perceperit, quae diu praeterita iam 
sunt. In acquirenda illa persuasione cooperantur criteria 
recordationis (Exp. Psych. VII 3 § 9). 

2) Pariter omnes actus psychici simultanei ad unitatem 
coniunguntur utpote actus eiusdem subiecti simplicis («uni- 
tas conscientiae»). Si mensam percipio, actus, qui diversa 
elementa percipiunt, in una perceptione totali uniuntur, 
quam subiectum habet. Hinc subiectum ego apparet ut sub- 
iectum sciens omnia facta interna; haec omnia eidem im- 
mediate conscia sunt, ita ut inde facta psychica potissi- 
mum definiantur. Pariter idem subiectum apparet ut sub- 
stratum omnium actuum; nam hi actus ut modificationes 
subiecti apparent, quatenus subiectum immediate seipsum 
sentit ut videns, volens, gaudio affectum, et hi status varia- 

biles subiecto permanenti opponuntur, in qua re habetur 
essentia substrati. Subiectum non se habet ad suos status 
ut possessor ad rem externam possessam, ut basis ad 
statuam, quam portat ; sed iis interne modificatum se sentit, 
ipsum sciens vel appetens vel triste factum est ; hinc 
status sunt aliquid sui, non imagines activitatis internae, 
sed hae activitates ipsae subiecti. 

Non possumus duas res comparare, quin idem simplex 
ego et utrumque terminum et relationem eorum videat. 
Quia autem idem ego omnia psychica inter se comparare 
potest, patet illud omnia obiecta psychica in unitate scien- 
tiae unire. 

Ad min. i) Agitur de facto conscientiae, fontis primi et 
maxime immediati omnis scientiae. Ipsum factum talis 
persuasionis invincibilis et necessariae in re intima ut cer- 
tissimum argumentum veritatis habendum est. Si in tali 
re per se deciperemur, de nullo unquam facto similem evi- 
dentiam ostendere possemus. 

2) Porro omnia facta facile explicantur per unitatem sub- 
stantiae, diversae a materia, quae actuum causa et sub- 
stratum dicitur. Sic enim habetur id, a quo omnes actus 
ut proprii possidentur, ut accidentia suae substantiae; ha- 
betur subiectum permanens ab omnibus aliis individuis 
distinctum; eadem una substantia intelligitur esse centrum, 
quod omnia conscia in sua conscientia contineat. 

Neque ulla alia explicatio possibilis offertur. Series ac- 
tuum, etiamsi vere continuata esset, dici non potest esse 
permanens subiectum singulorum actuum vel actus possi- 
dere, et multo minus per unitatem conscientiae singula com- 
prehendere; tunc enim quolibet momento non exsistit nisi 
unus actus, ad quem prior actus seriei solam relationem 
obiecti sibi externi et causae habere potest, quod etiam 
multi alii actus aliorum individuorum, maxime parentum ha- 
bent. Neque iuvat provocare (Kant, James) ad transmissio- 
nem, qua unus status conscius cum sequente id communicet, 
quod ipse continet; hoc enim neque experientiae congruit, 
neque maiorem unionem daret quam eam, quae ex com- 
municatione actuum alterius etiam individui haberetur. 

Argum. 3. (Ex recognitione , ut casu speciali unitatis con- 

tjp-"'' scientiae .) 

f§ 16* 

In recognitione certissima persuasione iudicamus nos esse eos- 
dem, (ilii in priori vita certa viderint, cogitaverint, egerint; sen- 
tinnis nos rationem reddere debere pro actibus prioribus liberis 
nos esse idem ego et non solum aliud subiectum causaliter inde 
deductum, quod praesentem cognitionem habeat et prius alia 
perceperit. Atqui hoc factum iterum inexplicabile est, nisi ad- 
mittatur substantia permanens, quae eadem et priores et prae- 
sentes actus omnes habeat. 

Nam non materia eadem immutata permansit, et si perman- 
sisset, ipsa non est subiectum sciens, quod actus illos cognosci- 
tivos praesentes habet. Et re vera si non sum idem cum priori 
subiecto actuum, non possum dicere «ego hoc egi». Per asso- 
ciationes explicari potest repraesentationes in me gigni, non vero 
illas lecognosci ut prius a me perceptas; ad summum aliud ego 
mecum communicare potest se hoc prius percepisse, non vero 
cum veritate scirem me ita egisse. 

Argum. 4. (Ex sequelis practicis.) 

Ex negatione substantiae permanentis praeter materiam similes 
consequentiae morales deducerentur, ut ex negata libertate vo- 
luntatis, id quod ex pari ratione admitti nequit. Nam cessante 
eodem subiecto cessat etiam eius imputabilitas pro his actibus ; non 
rationabiliter quis doleret vel puniretur pro peccatis, quae ipse 
non commisit, sed aliud subiectum. Ex eadem ratione sanctio 
in aha Vita tunc non haberet sensum* Sola enim causalis relatio 
inter varios actus vel eorum affinitas non proiicit imputabilitatem 
prioris actus in sequentem. 

PARS II. Recensentur systemata adversariorum. 

i. Empirismus asserit non haberi substratum substantiale ullum, 
sed solam successionem actuum, quorum summa ipsum ego con- 
stituat. — Sed mera elementa psychica, quae reali vinculo asso- 
ciationum coniunguntur, non explicant (ut vidimus) relationem 
elementorum ad ego, sicuti neque alia relatio causalis faceret. 
Unitas non dicit elementa simpliciter exsistere associata, sed po- 
tissimum illa percipi ab eodem subiecto. 

Hume unitatem subiecti agentis putat per illusionem quandam 
n gb eodem modo, ut in rebus externis similibus celerrime inter 
se succedentibus putamus subesse unam rem se mutantem (Kine- 
matogramma). Sed haec explicatio negligit speciales notas 
seriei consciae, ipsam conscientiam et unitatem et alia, quae in 
argumentis attulimus. Quid tunc valeret iudicium recognitionis, 
quo dico me prius aliquid egisse, si solum praesens actus ob- 
lectum prioris videat, sicuti videret obiectum actus alieni. Hinc 
intelligitur, cur ipse Hume in fine de sua explicatione despe- 
raverit. 

Occasio totius huius systematis empiristici est, quod aliter ac 
rationalismus omnia per experientiam solam explicare studet ; 
ideo loco substantiae non directe perceptae (ut putabant) suppo- 
nuntur sola illa exsistere, quae directe experiri possumus ; et pu- 
tatur non licere ope principiorum aliquid de rebus non perceptis 
inde concludere. 

James ad explicandam unitatem conscientiae supponit quem- 
libet actum priores omnes in se recipere et continere ideoque 
eosdem ut suos declarare posse. Sed minime constat cursum 
conscientiae continuum semper manere neque unquam vel somno 
vel amissione conscientiae interrumpi. Quomodo autem post 
talem interruptionem salvo principio causalitatis actus iterum in- 
cipere possent? Et quod maius est, evidenter verum non est 
quemlibet actum conscientiae in se recipere omnes actus priores 
cum suis obicctis; non quolibet momento scio omnia vocabula 
graeca, quae unquam didici. Tandem (etsi hoc possibile esset) 
ille actus praesens, cui omnes priores communicarentur, non 
tamen inde recte diceret «ego priorem cogitationem habui», cum 
prior actus eandem habuerit, cuius solum cognitionem accipit. 
Possumus enim accipere cognitionem rei, quam alius egit. 

Ebbinghaus pro explicatione unitatis conscientiae affert exem- 
plum plantae, quae omnes suas partes «habeat», simul tamen ex 
iisdem plene «constituatur» ; ideoque non sit nisi summa illorum 
omnium, quae «portat». Similiter putat etiam subiectum ego, 
quod diversos status habeat, re vera non esse nisi summam sta- 
tuum psychicorum. — Saepe notatum est simile allatum non esse 
ad rem; nam planta est substantia, quae ex suis partibus (sub- 
stantiis) constat, illasque habere dicitur. Contra actus psychici 
transeuntes nequeunt concipi sua unione capaces esse absolutae 
exsistentiae per se, quod singuli non sunt. 

Rationes non levis momenti, quibus Wundt substantialitatem 
animae impugnat, in obiectionibus considerabuntur. 

2. Psychologia transcendentalis : Kant non negat substantiali- 
tatem animae, immo ut postulatum rationis practicae ipsam sup- 
ponendam esse censet ; affirmat tamen eandem scientifice demon- 
strari non posse, cum secundum principia empiristica sola obiecta 
experientiae directae pervia possint esse obiecta scientiae. Unitas 
et continuitas conscientiae, quam interna experientia testatur, est 
solum unitas logica repraesentationum in iudicio et ratiocinio; 
haec autem immutata manet, sive repraesentationes eidem sub- 
iecto inhaerent sive diversis. 

Sed quod unitas subiecti cogitantis ad unitatem logicam inter 
cognitiones reducatur, nullo modo experientiae sufficit. Nam 
unitas logica etiam valet inter propositiones mihi non notas, 
e. g. inter omnia theoremata geometrica, mihi quoque ignota. 

Et e converso suhicctum «ego» etiam in indiciis falsis adest, nbi 
unitas logica deest. Absurdum est unitatem logicam cognitionum 
per hoc enuntiare velle, quod ego illas cogitem; et pariter ab- 
sonum est aliquam perceptionem meam fieri, eo quod sit mem- 
brum alicuius unitatis logicae. Re vera enim unitas cognitionis 
est subiectiva et dicit omnes partes indicii eidem subiecto con- 
scias esse. Si motus inter globos transmittitur, non ideo ultimus 
globus habuit illum motum, quem primus antea habuerat. Pariter 
igitur non possem habere recordationem actus, quem alius antea 
posuit, et multo minus rationabiliter dicerem me illum actum 
antea elicuisse (Geyser). 

Corollarium i: 

Ex probatis patet non recte substantiam animae dictam esse 
ignotum X vel dubitari posse, num forte cum corpore coincidat 
(Locke, ICant). Ne hoc quidem verum est nos de anima non 
cognoscere nisi formales quasdam proprietates, ut unitatem, per- 
manendam, substantialitatem, immaterialitatem , simplicitatem. 
Ilaec enim et similia solum sunt proprietates quaedam toti spe- 
ciei communes. Contra actus et proprietates personales permultas 
vel intuitive vel ratiocinio ex actibus cognoscimus, ita ut cogni- 
tio profunda et amplissima propriae animae oriatur, qualem de 
nullo corpore unquam habemus. Nam fundamentalis superioritas 
in cognitione animae inde habetur, quod in corpore quaedam 
proprietates nobis (secundum scientiam physicam) non ita appa- 
rent, ut in eo sunt, sed phaenomena iis dissimilia; in anima 
autem non cognoscuntur phaenomena actibus dissimilia, sed ipsae 
realitates actuum nobis immediate consciae fiunt. In illis igitur 
ipsam animam, sc. internas eius proprietates conspicimus. Ex hac 
cognitione actuum praesentium simul cum recordatione priorum tota 
historia animae propriae nobis praesens fieri potest. Inde discimus 
nostros habitus ct facultates cum suis proprietatibus; perspicimus 
actiones earumque motiva. Notitia vero alicuius corporis genera- 
tim sat exigua est et superficialis, et nunquam aeque certa et 
immediata. Si de ullo corpore ex actibus naturam discimus, 
certe multo plus de anima propria et deinde etiam ope analogiae 
et sermonis de aliis animabus. 

Corollarium 2: 

Ex probatis recte anima definitur: realitas una permanens, 
quae pro factis consciis et substratum substantiale et subiectum 
sciens et causa est immanens. De substrato ct subiecto sciente 
in argumentis satis dictum est. Rationem causae immediate, ex- 
perimur in certis actibus, in quibus ipsi aliquid causamus, sc. vo- 
lendo. In aliis actibus ratio causalitatis potius inductione sta- 
tuitur, quia eorum causa necessario supponitur et alia causa 

naturalis nulla praesto est pro actibus nostris psychicis, praeter 
animam propriam. 

Scholioti 1 : 

De individualitate animae humanae. (Maher:) Persuasio me 
habere spiritum individuum separatum ab aliis nititur in con- 
scientia mei ipsius simul cum testimonio aliorum hominum de 
similibus experientiis propriis. Contrariae sunt sententiae pan- 
theisticae, ut Averrhois de intellectu separato, qui in omni- 
bus hominibus operetur; similiter Spinoza, Ilegel aliive. Om- 
nes hae opiniones reiiciunt clarum testimonium conscientiae 
ob postulatum obscurum monismi vel aliud suppositum aprio- 
risticum. 

Haec individuatio hominis maxime ex duobus patet: i) ex 
separatione propriae conscientiae ab omnibus aliis hominibus. 
Quilibet scit omnes cogitationes et affectiones suas sibi soli im- 
mediate notas esse, aliis ignotas, impervias; in hac re magis 
personalem habet possessionem, quam ulla possessio corporalis 
hoc esse potest ; 2) ex libertate voluntatis, qua omnis homo do- 
minium propriorum actuum internorum habet. Sic aliis resistere 
potest et se ut independentem ab aliis modo quodam incompara- 
bili demonstrat. 

Scholion 2 : 

Non raro empiristae provocant ad facta duplicis conscientiae. 
Distingui potest casus, quod homo in uno statu alterius plane 
non recordetur; vel quod gravius apparet, si prioris actus quidem 
recordetur, sed eundem non sibi, sed alii ascribat. Prior est purus 
defectus memoriae; mirum non est non agnosci proprium ego 
pro actibus, qui ipsi memoria non retinentur. Aliter res est in 
posteriori casu; aliquis falso dicit: non ego feci, sed alius. Homo 
enim ex consuetudine in habitibus suis internis et externis co- 
gnoscit expressionem propriae personae. Qui igitur vere dicere 
deberet se magnopere mutatum esse, committit tunc errorem indi- 
cii, quod priori ego aliud ego diversum substitutum sit. Ex ipsa 
possibilitate memoriae potius concludere deberet se eundem esse, 
solum modum agendi esse diversum (Geyser). 

Adversarii ex duplicitate conscientiae ad summum hoc 
deducere possent in tali persona haberi duplex ego, quorum 
quodlibet per memoriam suam permanendam probet et quae 
varient. Nullo autem modo sequitur nullam omnino perma- 
nendam alicuius subiecti haberi, sed solos status indepen- 
dentes. Nam ex argumentis scimus unitatem subiecti in casu 
normali evidenter haberi. Inde illusio in casu abnormi expli- 
cari potest (Geyser). Cf. dicta Exp. Psych. II 2 § 4 et 5 ; vel luse 
Oesterreich 1. c. 

Obiectiones: 

Obi. 1. (James.) Assertio animae substantialis nullius utilitatis est 
pro scientia; solum exprimit hanc veram ideam praeter actus dari 
debere aliquid aliud, quod sit eorum possibilitas. Minime vero sic 
explicatur, cur. ad hunc processum cerebri haec sensatio sequatur 
quod solum scientia quaerit. 

Resp. Risi, asseri.; Anima substantialis qua talis non dat expli- 
cationem specialem, cur sub certis conditionibus certus actus fiat, 
conc. ; hanc scientificam explicationem enim dant leges per experien- 
tiam conquirendae. Non postulatur anima ut fundamentum necessa- 
rium, ut ullus actus possibilis sit, porro ut ratio pro quibusdam proprie- 
tatibus conscientiae, ut pro unitate, nego. — ■ Praeterea verum non est ; 
nos nihil discere de natura animae, quam quod sit possibilitas cogi- 
tationis; cognoscitur enim ex dictis iam ut substantia permanens, et 
aliae eius proprietates ex sequentibus thesibus patebunt. 

Obi. 2. (Windelband.) Substantia (res) dicitur id, cui omnes proprie- 
tates inhaerent. Atqui quaelibet nota rei, quae nominari potest, esset 
iterum proprietas substantiae, ei inhaerens. Ergo nihil remanet, cui 
omnia alia inhaereant, sed substantia est coniunctio proprietatum. 

Resp. Risi. min. : Omnis proprietas vel effectus , quem obser- 
vare possumus, hoc est, conc. ; realitas ab intellectu his proprietatibus 
supposita, ex cuius natura singulae proprietates secundum leges pro- 
cedunt, hoc est, nego; pariter disi. conseq. /. Hi)ic nego conseq. 2. Sub- 
stantia per summam proprietatum describitur et manifestatur; iisdem 
interne afficitur, formaliter modificatur; non autem ipsa per earum 
summam constituitur. Proprietates partim mutantur (actus, habitus) 
et tamen res non fit alia substantia (id quod in proprio ego intuitive 
constat). ‘ 

Obi. 3. (Wundt.) Substantia ut ens permanens esset immutabilis. 
Atqui simul ut causa et substratum internarum modificationum et 
ipsa mutari dicitur. Ergo conceptus substantiae in hoc casu re- 
pugnaret. 

Resp. Rist. mai.; Est immutabilis qua substantia, conc. vel trans.; 
secundum modificationes suas accidentales, nego; contradist. min. 
Wundt procedit a conceptu substantiae nimis arcto ; substantia autem 
non necessario diu immutata permanet; et accidentaliter perpetuo 
mutatur (ponendo actus, acquirendo dispositiones), ut etiam corpus, 
quod movetur ; immo et substantialiter interdum mutatur (unione cum 
corpore). Sicuti corpus eadem substantia manet, quando per motum 
reahter mutatur, ita idem de anima dicendum est. 

Obi. 4. (Wundt.) Si omnia phaenomena psychica ab anima sub- 
stantiali poni dicuntur, non iam influxus causalis inter actus ipsos 
haberetur, sed solum a substantia in actus; actus ad summum essent 
conditiones necessariae pro novo effectu psychico. Ergo sic loco se- 
riei causalis, quam scientia describit, daretur mera series effectuum 
non causaliter inter se connexorum. 

Resp. Difficultas supponit animam plane arbitrarie et casu effec- 
tus ponere, a quibus non interne modificetur. Sed secundum nostram 
doctrinam anima per actum interne formaliter modificatur et secun- 


dum leges suae naturae ita disponitur, ut ad alium actum convenien- 
tem procedat. Hae leges pro conditione actuum eaedem sunt, quas 
scientia ex observatione actuum deducit. Contra efficientia causalis 
inter puros actus (si tales omnino exsistere possent) non sufficeret 
principio causalitatis (nam actus cognoscitivus non habet virtualiter 
in se actum volitivum, quem causat) neque ipsis factis (nam idem 
actus solus agens semper eundem effectum causare deberet, cum anima 
per actus discere possit et in posteriori casu aliter respondere quam 
in priori). 

Hinc dist. antec. 1 : Non iam datur influxus causalis inter puros 
actus psychicos, conc. ; non inter animam informatam priori actu ad 
sequentem actum, nego; contradist. atitec. 2 : Si anima sine respectu 
ad unum actum alium fortuito poneret, conc.; si per primum actum 
modificata secundum certam legem suae naturae actum sequentem 
ponere debet, ?iego. 

Obi. 5. (Wundt.) Asseritur anima substantialis propter analogiam 
ad obiecta externa, quia assueti sumus certum nexum statuum semper 
coniungere per identitatem alicuius obiecti. Atqui talis indebita trans- 
latio a materia ad spiritum materialismo favet. 

Resp. Nego mai. Identitatem proprii ego directe percipimus et 
ex eius proprietatibus facile substantialitatem deducimus ; e contrario 
conceptum substantiae et causae in nobis ipsis primigenie habemus et 
inde eum potius ad materiam transferimus. 

APPENDIX : Quaestio de reali distinctione actus psychici 
ab anima. 

Controversia de exsistentia animae substantialis saepe tangit 
quaestionem de relatione actus psychici ad animam. Conceptio 
enim animae non leviter mutatur, si actus vel ut entitates rea- 
liter distinctae, animae supperadditae et eidem unitae concipiuntur, 
vel ut modi ipsius animae, non realiter ab eadem distincti. Hic 
non intendimus totam controversiam de modis, quibus accidens 
concipi possit, exponere et diiudicare, id quod magis ad onto- 
logiam pertinet, sed solum relate ad actus psychicos varias sen- 
tentias in hac re allatas proponemus et breviter perpendemus. 

1 . Definitiones: Accidens hic non intelligitur sensu logico (ita 
opponitur ad essentiale, et etiam de substantia valere potest), 
sed sensu metaphysico ut accidens reale vel praedicamentale seu 
unum ex novem praedicamentis. Definitur esse ens in alio, seu 
ens alteri inhaerens, esse affectio superveniens enti plene sub- 
sistenti, vel id quod substantiam ulterius determinat, non in 
linea substantialis, sed quatenus ei tribuit esse secundarium, in- 
trinsece a subiecto dependens. Multa asserta Veterum primo 
aspectu denegare videntur propriam entitatem accidentis. Sic ac- 
cidens dicitur non esse ens, sed entis ens ; non esse id quod est, 
sed id quo aliquid tale est; dicitur non fieri ipsum, sed sub- 
icctum per accidens tale fieri ; eius esse dicitur inesse. Nihilo- 
minus intelligebant accidens generatim ut realitatem a substantia 

realiter distinctam. Igitur in illis assertis «ens» sumebant sensu 
quodem pleno seu ut ens per se exsistens (Delmas, Palmieri). 

Accidens dividi potest in intrinsecum et extrinsecum (physicum 
vel denominationem extrinsecam) ; ultimum rem in se non mutat ; 
agimus de solo priori. Illud iterum dividi potest secundum mi- 
norem vel maiorem solutionem a subiecto ut accidens realiter 
a substantia distinctum et accidens solum ratione distinctum ; 
seu ut brevius loquamur, accidens absolutum et modale. 

2. Accidens absolutum a substantia realiter distinguitur, ut res 
a re ; ut exemplum nominatur quantitas, quae divinitus etiam 
separata a materia exsistere potest ; ab aliis etiam afferuntur cogni- 
tiones, quae solum ob speciales rationes suae naturae immanentis 
dicuntur separatae exsistere non posse. Recentiores saepe asserunt 
accidens absolutum in conceptu repugnare. Usitata eorum obiectio 
est haec. Non intelligitur, quomodo substantia intrinsece determi- 
netur per aliquid ab ipsa realiter distinctum, quomodo e. g. anima 
sit cogitans per aliquid sibi realiter extrinsecum. Contra commu- 
nissima Scholasticorum sententia est separabilitatem talium acci- 
dentium ex theologicis rationibus asserendam esse; exsistentia 
accidentium realiter distinctorum philosophice communiter ex 
eo deducitur, quod substantia accidens recipere et iterum amit- 
tere potest. Ulteriorem disputationem generalem ontologiae relin- 
quimus, in qua ex professo probatur accidens absolutum possi- 
bile esse. Obiectionem contrariam modo allatam nihil efficere 
inde patet, quod substantia imrno per aliam substantiam intrin- 
sece determinari potest, ut apparebit ex probata unione substan- 
tiali. Nunc de alio genere accidentis, cuius possibilitas magis 
controvertitur. 

3. De conceptu modi: Accidens reale variabile et tamen a sua 
substantia solum ratione distinctum ita concipitur, ut substantia 
internae modificationis accidentalis capax sit ; substantia tale ac- 
cidens amittere potest, non eo quod relinquat entitatem a «se 
distinctam, sed quod seipsam interne, sed solum accidentaliter 
mutet. Talis interna accidentalis mutatio dicitur esse propria 
substantiae contingentis, quae in tempore mutabilis et perfecti- 
bilis est. Si in anima cogitatio oritur, hoc secundum praesentem 
opinionem non ita fit, ut ad animam interne immutatam realitas 
ulterior cogitationis accedat, sed ita ut anima ipsa interne mu- 
tetur, videlicet, ut ex anima non cogitante sequatur aliquid rea- 
liter aliud, sc. anima substantialiter eadem manens, sed iam hoc 
obiectum cogitans. 

4. De possibilitate accidentis modalis : Sunt qui censeant tale 
accidens non realiter distinctum et simul variabile in conceptu 
repugnare. Principale eorum argumentum hoc est : Dantur acci- 
dentia realia ut habitus psychici et potissimum actus psychici, 

qui perpetuo mutantur; sunt enim evidenter aliquid reale, _ non 
merae denominationes extrinsecae. Atqui mutatio realis animae, 
e. g. ab ignorantia ad scientiam, dicit animam aliquid novum re- 
cipere seu ad animam in se immutatam aliquid novum accedere. 
Ergo nova realitas accidentalis, quae antea non exsistebat, ^ et 
substantia animae, quae antea aderat, necessario sunt realiter 
distinctae. — Respondent defensores accidentis modalis muta- 
tionem realem non necessario ita intelligi, ut ad substantiam in- 
terne immutatam nova realitas accedat, sed ita posse concipi, 
ut substantia interne, etsi solum accidentaliter, mutetur, ita ut 
loco animae nondum cogitantis anima (substantialiter eadem) cogi- 
tans succedat. Realis igitur distinctio non necessario ^ ponitur 
inter substantiam et accidens, sed inter substantiam priori et sub- 
stantiam posteriori modo se habentem. 

Aliud argumentum contra possibilitatem accidentis ratione 
distincti petitur ex eo, quod in actibus psychicis anima ipsa sit 
causa, actus autem sit eius effectus ; causa autem et effectus ne- 
cessario sint realiter distinctae. — Responsum simile datur ac 
antea: quia anima ignorans et anima sciens conceduntur esse 
realiter distinctae, productio proprii actus ita concipi potest, ut 
ex anima (ob suam potentiam agendi) oriatur anima iam modi- 
ficata. Novum quod in praesenti argumento habetur, est solum 
hoc, quod actio supponitur immanens esse, a substantia ipsa 
procedere, quae mutata postea erit. 

Saepe affertur textus S. Thomae : quidquid dicatur de potentiis 
animae, tamen nullus unquam opinatur nisi insanus, quod habitus 
et actus animae sint ipsa eius essentia. Sed sicuti hic absurdum 
esse dicitur actum realiter cum facultate identificari, pariter ab his 
auctoribus idem asserebatur contra realem identitatem inter facul- 
tates et animae substantiam, immo inter essentiam et exsistentiam 
quamlibet ; et tamen communissime ab aliis scholis_ inter Scho- 
lasticos realis illa identitas defenditur. Et re vera si dicitur ac- 
tum animae non esse eius essentiam, hoc solum eatenus evidens 
est, quatenus essentia animae non in conceptu suo hoc vel illud 
accidens continet, immo eodem carere potest ; minime vero patet 
animae essentiam ab actu, quem modo habeat, realiter distinc- 
tam esse. 

5. Defensores accidentis ratione distincti addunt non solum 
eius possibilitatem, sed etiam exsistentiam positive probari. 

Nam: a) accidens realiter distinctum necessario aliud acci- 
dens ratione distinctum infert. Nam si substantia de novo ac- 
cipit accidens reale, hoc non solum localiter iuxta substantiam 
ponitur aut eam compenetrat, sed vere interne unitur cum sub- 
stantia, ita ut substantiam talem faciat, quale ipsum est. Ita ma- 
teria per quantitatem accedentem et ipsa quanta fit, non solum 

denominatur ; per motum et ipsa moveri incipit, non autem ma- 
teria quiescit et solum per coexsistentiam accidentis moti ipsa 
mota denominatur. Anima in certo momento et ipsa intelligit, 
vult, non solum volentem sustentat. Scholastici hoc ita expri- 
munt: quantitatem superadditam materiae tribuere suum effectum 
formalem, quo materia quanta fiat. Hinc ex novo accidente rea- 
liter distincto prius resultare debet in substantia aliud accidens 
ab ea ratione solum distinctum, ut unio perficiatur. Ergo acci- 
dens modale variabile exsistere probatur. — Atqui si ita est, acci- 
dens realiter distinctum, saltem ubi non specialis ratio illud 
postulat, superfluum esse videtur et tota mutatio accidentalis in 
illo accidente ratione distincto consistere. 

b) Certos casus accidentium ratione distinctorum Suarez directe 
exsistere probat. Nam repugnat, ut illa determinatio, quae essen- 
tiae necessaria est, ut exsistat, eidem adveniat per aliquid rea- 
liter superadditum. Nam quidquid exsistit, determinatum est et 
(quidem necessario per propriam realitatem, non per aliud (rea- 
liter distinctum). Nunc e. g. corpus extensum sine figura vel sine 
ubicatione esse repugnat; ergo corpus tale accidens per suam 
realitatem habere debet. Si autem unam ubicationem per suam 
realitatem habet, idem dicendum est de qualibet alia. 

§ 2. De proprietatibus essentialibus animae. 

THESIS 21. Anima rationalis est substantia integraliter 
et essentialiter simplex. 

Stat. Quaest. i. Simplicitas opponitur compositioni ex 
partibus, ideoque excludit omnem possibilitatem divisionis. 
Simplex est, quod dividi nequit, quia deest pluralitas par- 
tium in toto. Distinguuntur partes integrantes et essen- 
tiales. Partes integrantes, quae possunt esse eiusdem ra- 
tionis ac totum, sibi iuxta ponuntur et substantiam magis 
extendunt in spatio ; ut partes continui , vel membra 
corporis. Partes essentiales, quae necessario sunt di- 
versae rationis et non extra se invicem positae, unitae 
constituunt unam essentiam seu substantiam, a partibus sepa- 
ratim sumptis diversam, ut anima et corpus constituentes 
animal. 

2. Prima parte asserimus simplicitatem integralem animae 
rationalis, de qua inter Scholasticos dubium non est. Immo 
maior eorum pars (cf. Psych. sens. io) iam pro anima sensi- 
tiva brutorum saltem perfectiorum integralem simplicitatem 
asserebat. 


Haec autem simplicitas non cum quibusdam recentioribus ita 
intelligcnda est, acsi anima in puncto exsistat. Secundum Car- 
tesium anima iuncta est toti corpori, in illo tamen est quaedam 
pars, in qua exercet functiones suae specialius quam in ceteris 
omnibus, quae est glandula pinealis in cerebro. Alii, ut Lotze, 
vere sedem stricte punctualem asserendam esse censebant, ne 
simplicitatem negarent; eiusque sedem Lotze ponit in «corpore 
calloso» cerebri, ubi impressiones ab extra recipiat et unde motus 
in corpus exerceat. Contra hoc Scholastici relationem animae 
simplicis ad corpus extensum ita concipiunt, ut virtualiter ex- 
tensa sit, sc. ubique tota, quod postea probabimus. 

Pro probatione huius partis iam repeti possunt ea, 
quae pro simplicitate animae beluinae alibi attulimus; 
e. g. cognitio ordinis et in homine intelligente cognitio 
relationum, comparationes. Praeterea idem iam in prae- 
cedenti thesi ex factis unitatis conscientiae deduci posse 
notavimus. 

3. Non idem habetur consensus auctorum de simplicitate 
essentiali, quae potius diu a magnis auctoribus negata fuit. 
Ita S. Bonaventura docet etiam animam humanam com- 
poni ex materia prima, diversa a materia corporum, cum 
solum sit substratum mutationis, non autem extensionis. 
Rationes affert: animam pati et mutari, agere et proprie- 
tates oppositas in se recipere. Addit: «Minus est peri- 
culosum dicere, quod angelus sit compositus, etiamsi verum 
non sit, quam quod sit simplex, quia hoc ego attribuo 
angelo, nolens ei attribuere, quod ad solum Deum aestimo 
pertinere, et hoc propter reverentiam Dei.» 

Haec doctrina cohaeret cum doctrina Neoplatonicorum de deter- 
minatione materiali omnis creaturae ; eiusque vestigia apud veterio- 
res Scholasticos inveniuntur. Etiam Albertus Magnus, qui nomen 
materiae reiicit, tenet fundamentum quoddam omnibus creaturis 
commune, cum proprietates communes ostendant substantiam 
communem. S. Thomas hanc doctrinam reiicit, sed ipse tenet 
compositionem realem ex esse et essentia in spiritu. Materiam 
spiritualem docent omnes fere magistri Franciscani usque ad 
saec. 16, qui pro hac re provocant ad S. Augustinum, qui certe 
saepius similia habet, e. g. : «Quid nisi de spirituali materia anima 
facta congruentius dicitur?» Postea tamen opposita sententia in 
schola omnino praevaluit, ita ut altera hodie asseclas non habeat 
(Opera S. Bonav. tom. II, schol. p. 92; E. Lutz, Die Psychologie 
Bonaventuras, 1909). 

4. Simplicitatem essentialem secunda parte statuemus. 
Adversarii ex parte Scholasticorum hic generatim non 
attendunt nisi compositionem notam ex materia et forma. 
Per se autem assertio nostra non solum hanc, sed quam- 
libet aliam compositionem forte adhuc ignotam excludere 
deberet, ut universalis esset. Facta igitur afferenda sunt, 
quae omnimodam simplicitatem substantiae efficiunt. 

PARS I. Anima rationalis est integraliter simplex. 

Argum. 1 . (Ex unitate conscientiae.) 

Anima rationalis secundum conscientiae testimonium habet 
facultatem comparandi quaslibet cognitiones, volitiones, 
omnem actum conscium; potest eosdem reducere ad classes, 
de illis formare iudicium similitudinis vel diversitatis. At- 
qui principium, quod varia obiecta sic comparare potest, 
haec in se uno continere debet, ita ut non sit diversa pars 
percipiens A et percipiens B, sed unum idemque, quod et 
A et B cognoscit eorumque relationem. Ergo anima ra- 
tionalis cognoscens varia obiecta conscia est integraliter 
simplex. 

Proh. min. Ut vidimus (in Psych. sens. 10), non eo ipso, 
quod variae partes animae varios actus habent, cognitio 
relationis constituta iam est; non eo ipso potest pars recor- 
dari, quod alia pars cognovit; si vero poneretur transmissio 
ad idem punctum, omnes cognitiones ad idem subiectum 
cognoscens translatae essent seu concederetur illam partem, 
quae omnia comparet, simplicem esse. 

Eadem nempe pars esse debet, quae varia obiecta com- 
parat, quae affectionem a cognitione distinguit, ideoque 
utrumque immanenter experiri debuit. Nam non sufficit 
pro comparatione, si aliae partes varios illos actus expertae 
fuerint. Nunc haec comparatio omnes actus psychicos 
animae complecti potest, quae ideo (saltem quoad partem 
consciam) ab eadem entitate simplici positae necessario 
erant. Similiter eadem identice pars, quae priores actus 
recognoscit, indicat se eosdem prius habuisse. 

Actus appetitivus diversa obiecta appetere potest, sensi- 
bilia et immaterialia, varios actus variarum potentiarum; 
ergo has cognitiones in se continere debet; quod iterum 
ostendit eandem simplicem entitatem et appetitiones et 
maxime diversas cognitiones immanenter exercere. 

Obiectio. Sicut ex impulsibus variarum virium unus resultat motus, 
ita forte plures actus psychici, etsi a pluribus partibus animae positi, 
dein producunt actum comparationis. 

Resp. Nego parit. Si plures vires unum motum resultantem pro- 
ducunt, in effectu non iam ipsae vires moventes formaliter continentur. 
Actus autem comparationis singula membra formaliter in se continere 
debet. Ergo idem ens, quod nunc comparat priores actus, illos etiam 
antea prodtecere debuit, praesertim cum hanc identitatem propriam 
in singulis actibus etiam agnoscat. 

Argum. 2 . (H. Haan: Ex simplicitate entitativa ac- 

}i|\ tuum.) 

Anima rationalis in se producit et recipit actus entita- 
tive simplices. Atqui anima tales actus in se habere ne- 
quit, nisi ipsa sit simplex. Ergo anima est integraliter 
iv' ' simplex. 

Proh. mai. i) Habemus ideas, quae repraesentant ra- 
tiones immateriales, simplices, ut ens, substantiam, Deum ; 
idem valet de actu affirmationis in iudicio, ratiocinio etc. 
Atqui talis idea nequit esse entitative extensa. Nam actus 
extensus cognoscens repraesentaret suum obiectum per suas 
partes, quod hic non intelligitur. Certe enim a) non pot- 
est variis suis partibus varias partes obiecti repraesentare, 
quae hic non dantur; neque b) partes actus singulae ob- 
iectum totum semper repetere, quod certe esset superflua 
repetitio, infinities facta (in continuo!). 

2) Habemus conceptus abstractos, universales rerum ma- 
terialium, ut trianguli qua talis; atqui hoc conceptus ex- 
tensus non potest. Nam sine dubio extensio actus ad 
hanc cognitionem ita cooperari deberet, ut fit in retina, 
quae per figuram suarum repraesentationum figuram ob- 
iecti externi depingit; ergo ita ut collocatio partium actus 
cognoscentis ordini obiecti repraesentati responderet; secus 
enim nulla ratio teleologica extensionis actus haberetur, ex- 
tensio nihil cooperaretur. 

Atqui facile patet extensionem obiecti universalis non 
simili extensione actus depingi posse; prior enim abstrahit 
a determinatis relationibus, quas posterior necessario com- 
prehendit. Triangulum universale nec est aequilaterale nec 
rectangulum, sed utrumque apertum relinquit; actus con- 
formatio entitativa autem deberet necessario determinatam 
figuram praebere. 

Prob. min. duobus gressibus: i) si actus est entitative 
simplex, idem valet de facultate; 2) facultas simplex ar- 
guit animam simplicem. 

1. Tunc intellectus est simplex. 

Simplex realitas ceteris paribus perfectior est realitate 
composita (ut ostendit inductio , maior appropinquatio 
ad spiritus, Deum , qui simplices sunt). Atqui accidens 
nequit esse essentialiter perfectioris realitatis quam res, 
cuius est accidens; ergo etiam intellectus (et eodem iure 
de substantia statim pergi potest) dicendus est entitative 
simplex. 

Ad min. Quomodo secus concipi posset varias partes 
rei extensae conspirare in actu simplici seu ubique iden- 
tico producendo? In re enim extensa actio physice ex- 
tensa est, ens agit per partes suas, actio unius partis non 
est actio alterius. Non autem conciperetur singulas partes, 
forte etiam discontinuas omnes simul ponere non solum 
actum similem, sed prorsus identicum. 

2. Ideo etiam anima simplex dicenda est. 

Nam a) aut anima dicitur realiter identica cum sua facul- 
tate; tunc, ut patet, haec res probata iam est. 

b) aut realiter distincta ponitur; tunc valent eaedem pror- 
sus rationes, quibus ex simplicitate actus ad simplicitatem 
facultatis transivimus, etiam in hoc transitu. E. g. quo- 
modo anima extensa haberet potentiam simplicem, virtua- 
liter solum extensam ? Tunc enim minima pars animae ad 
totum effectum sufficeret et alia superflua fierent. 

Argum. 3 . (Ex libertate voluntatis, ex qua facile sequitur sim- 
plicitas animae .) 

Si voluntas partes integrantes habet, aut singulae partes liberae 
sunt, aut sola collectio Omnium partium simul sumptarum, aut 
solum quaedam partes aliis exceptis. Atqui 1) si singulae partes 
libertate fruerentur, non intelligitur, cur non singulae perpetuo 
diversos actus simul ponerent, qui inter se pugnare possent ; nam 
in re extensa etiam continua vere partes physice agunt, et acci- 
dentia sat diversa assumere possunt. Talis autem multiplicitas 
actuum liberorum est contra experientiam, quae unitatem voli- 
tionis efficacis demonstrat. 

2) Sola collectio partium libera dici non posset. Nam talis 
proprietas essentialis actus non potest concipi toti convenire, 
partibus autem deesse. Libertas enim in eo est, ut actus e po- 


tentia exeat, qui etiam omitti potuerit; et hoc aeque valeret de 
particularibus actibus,- ac de tota summa. 

3) Si quaedam partes non participarent libertatem, omnino 
non pertinerent ad voluntatem seu subiectum libertatis, de quo 
hic quaerimus. 



PARS II. Anima rationalis est essentialiter simplex. 

Argum. 1 . (Negativum, ex defectu rationis pro compo- 
sitione.) 

Rationes tam illae, quae ab adversariis afferri solent, quam 
aliae, quae secus pro diversitate reali afferuntur, hic nihil 
efficiunt. 

1 . a) Compositio essentialis maxime probari solet ex 
separabilitate per mutationem substantialem, si anima so- 
lum partialiter in alium statum transiret; atqui nihil eius- 
modi experientia notum est, neque ab adversariis obiicitur. 
b) Alia est ratio, qua certi auctores compositionem de- 
ducunt ex extensione, quippe quae ad principia diversa 
pro unitate et pro diffusione entitatis reducenda esset. Sed 
quidquid ceteroquin est de valore huius argumenti, certe 
pro anima deficit, quae secundum primam partem exten- 
sionem omnino non habet. 

2. Neque valent rationes adversariorum, ut necessitas 
ponendi discrimen inter animam et Deum. Hoc enim dis- 
crimen iam habetur in aliis plurimis proprietatibus, ut ne- 
cessitate, immutabilitate, infinitate Dei, quae omnia animae 
creatae non conveniunt. Porro simplicitas Dei semper 
manet unica, quia in Deo etiam compositio illa metaphy- 
sica multiplex, quam anima habet, deest, ut inter essen- 
tiam et exsistentiam, ut docetur in Theodicea. 

3. Si compositio essentialis intelligitur, ut semper factum 
est, ex materia et forma, directe obest, quod hic non ha- 
betur illa pluralitas actionum, quae tunc daretur. Deberent, 
enim tunc quaedam actiones ex partibus separatim sumptis 
provenire, aliae specifice diversae ex composito qua tali. 
Aliam autem compositionem fingere sine ullo fundamento 
in experientia non esset scientificum. 

Argum. 2 . (Positive, ex repugnantia cum experientia.) 

1. Non potest compositio ita concipi, ut una pars sit 
activa, i. e. vere intelligens etc., alia passiva, quae nihil in- 
telligeret. Tunc enim sola prima pars esset vera anima 

Frobes, Psychologia. II. 17 

rationalis, de qua hic agimus. Alia pars pertineret ad re- 
liqua totius compositi humani. Tali autem modo simplicitas 
essentialis illius principii cogitandi et volendi, quod solum 
nomine animae designamus, re vera concederetur. 

2. Neque cogitari potest in anima iungi duplex pars ac- 
tiva (sensu definito). 

Nam 1) hoc repugnaret illi unitati conscientiae, quam in 
vita psychica vigere vidimus (pars I, argum. 1). Argumentum 
enim illud aeque compositionem essentialem ac integralem il- 
lius principii excludit, quia postulat unam sibi identicam cnli- 
tatem, quae omnes actus psychicos habeat; neque ullo 
modo sufficit duplex subiectum realiter distinctum, quorum 
utrumque partem obiectorum percipiat. 

2) (Ad modum argum. 2 partis I.) Non intelligitur, quo- 
modo duplex illa pars intellectiva conciperet obiectum 
simplex sive partialiter sive complete; non partialiter, quia 
obiectum partes non habet; si autem complete, alteruter 
actus superfluus esset, quod est contra teleologiam in vi- 
ventibus maxime vigentem. 

Corollarium 1 : 

Ergo anima non potest «corrumpi per se», sicuti substantia, quae 
essentialiter componitur, dissolutione in suas partes corrumpitur; 
animam non «corrumpi per accidens» destructo sc. corpore postea 
probabimus. 

Kant tertiam quandam compositionem in aniina esse posse 
affirmat. Etsi enim integralis simplicitas concedatur, quantitas 
tamen intensiva non excluditur, i. e. realitatis gradus quidam ra- 
tione omnium eius virium, vel eorum omnium, quibus essentia 
constituitur. Fieri autem posse, ut haec intensiva quantitas per 
infinite multos gradus paulatim decrescat atque ita aniina in 
nihilum recideret non divisione, sed virium lenta remissione. • ■ 
Resp. Notum non est ullam substantiam in gradu substantialis 
perfectionis augeri vel minui posse ; vel, ut dicunt auctores, sub- 
stantia non est intensionis capax. Agitur proinde dc mera fic- 
tione, quae in experientia nullum fundamentum habet. Ceterum 
haec opinio primo nihil efficeret contra praesentem thesim, quia 
universim maior intensitas non concipitur constare ex gradibus 
realiter distinctis, sed simplex esse, id quod speciatim pro anima 
ipsis argumentis thesis demonstratur. Quod vero haec dubitatio 
nihil efficiat contra immortalitatem animae, postea ostendetur. 

Corollarium 2 : 

Aliae compositiones non praebent materiam dubitandi. Ita 
compositio ex genere et differentia certe valet ; similiter ex sub- 

stantia et accidente, ut in qualibet alia re creata ; compositionem 
cx natura ct supposito anima non habet ex se, quia non est 
natura completa, ideoque nec per se suppositum ; compositio ex 
esse et essentia, quae secundum nos est distinctio rationis, hic 
iterum valet (Urraburu). 

Obiectiones : 

Obi. 1. In re formaliter extensa potest haberi proprietas, quae 
concipienda est ut aliquid simplex, ut gravitas in corpore. Atqui si 
ita est, ex indivisibilitate cognitionis intellectualis nihil sequitur contra 
cius formalem extensionem. 

Resp. Dist. mai. : Gravitas concipitur ut aliquid simplex, si non 
attenditur modus, quo proprietas est et agere potest, conc. ; hoc at- 
tento, nego. Contradist. min. Gravitas seu attractio cuilibet parti sua 
convenit ; ideoque extenditur cum corpore. 

Obi. 2. Anima movet corpus et consequenter illud tangit. Atqui 
illud tangere non potest, nisi sit formaliter extensa. Ergo. 

Resp. Dist. mai. : Contactu virtutis, i. e. corpori per suam sub- 
stantiam praesens virtute suae substantiae in illud influit, conc.; con- 
tactu quantitativo, ita ut per partes formaliter extensas praesens sit 
partibus formaliter extensis corporis, nego. Contradist. min. 

Obi. 3. Agere sequitur esse. Atqui actio animae est divisibilis. 
Ergo ipsa anima. Nam anima vegetat. Atqui haec actio est divi- 
sibilis. 

Resp. Dist. mai. : Agere non est perfectius quam esse, conc. ; 
quaelibet actio est tam perfecta quam esse, nego. Contradist. min.: 
Omnis actio, nego; quaedam actio, conc. ; et conc. probat., ex qua 
nihil sequitur contra thesim. 

Obi. 4. Nihil potest simul moveri et quiescere, vel moveri con- 
trariis motibus. Atqui si anima esset indivisibilis, hoc ei accideret, 
motis sc. diverso modo brachiis. Ergo. 

Resp. Dist. mai. : Secundum idem, conc. ; secundum diversa, nego. 
Contradist. min. Anima sc. corpus informans movetur ratione cor- 
poris informati, et in partibus suae ubicationis; corpus secundum di- 
versas partes potest certe moveri diverso modo ; ergo etiam anima, 
quae tunc secundum diversa movetur. Generatim enim illa res, quae 
simul diversas ubicationes habere potest, in his diversos motus ad- 
mittit; hoc eodem iure valet de corpore bilocato (cf. Cosmologia) et 
de virtuali extensione animae simplicis in loco extenso. 

Obi. 5. Contra partem II. Anima est in potentia ad actus. Atqui 
hoc esse non potest nisi per materiam primam seu per principium 
substantiale ad actus determinabile. Ergo tale animae inest. 

Resp. Dist. mai. : Ad actus substantiales, nego ; accidentales, conc. 
Contradist. min. 

Obi. 6. Contra argum. 2 . Impossibilitas allata adesse non potest, 
quia secundum ipsos Scholasticos in actibus sensitivis duplex prin- 
cipium coniunctum actum elicit, quamvis unitas conscientiae neque 
hic desit (sensus communis). 

Resp. Unitas conscientiae probat solum simplicitatem principii 
scientis, quod est anima, non vero principii corporalis, quod est in- 
strumentum in productione totius sensationis. Pro illo autem prin- 
cipio sciente concedimus, sic simplicitatem probari (Psych. sens. io). 

THESIS 22. Anima rationalis est spiritualis seu a ma- 
teria intrinsece independens. 

Stat. Quaest. i. Spiritualitas diverso modo definitur. 
Palmieri:. Spiritus est, quod excellentius est materia secun- 
dum essentiam et a materia quoad esse et operari indepen- 
dens; quae duo non coincidunt; nam etiam anima est a 
corpore pariter independens, non tamen altior. Utrumque 
ergo speciatim probandum est. Independentia a materia 
intelligitur subiectiva, qua principium operans ex se est 
principium adaequatum sui actus, nullatenus concurrente 
materia vel ad constitutionem principii agentis vel ad effec- 
tionem actus. 

Duo igitur in conceptu spiritualitatis enuntiari possunt: 
i) In communi vita et pro fine apologetico maxime vel 
unice spiritus intelligitur substantia illa, quae intellectum et 
voluntatem: liberam habet. Ex his. enim facultatibus iam 
effici potest specialis natura hominis, eius elevatio incom- 
parabilis supra bruta, vita eius moralis et religiosa, necessi- 
tas alterius vitae etc., quae sunt fundamenta pro omni con- 
clusione religiosa. De his iam fuse egimus, maxime de 
superioritate intellectus (th. i), et de libertate voluntatis 

(th. 15 — 17). 

2) In inquisitione scientifica psychologiae rationalis hoc 
primo sensu spiritualitatis contenti non sumus, sed investi- 
gamus fundamentum ontologicum elevationis animae ratio- 
nalis. In hoc secundo sensu magis scientifico spiritualitas 
ponitur in independentia interna a materia, qua fit, ut 
omnes operationes vere spirituales ab anima sola eliciantur. 

2. Ut conceptum metaphysicum spiritus accuratius ex- 
plicemus, procedendum est a conceptu corporis. Secundum 
auctores corpus (materia) est substantia (natura sua molem 
habens vel) quae quantitatem exigit immediate sibi inhae- 
rentem. Corporeum vero seu materiale latius patet quam 
corpus, estque illud, quod ad substantiam habentem molem 
naturaliter spectat sive per identitatem (i. e. quia corpus 
est) sive per intrinsecam dependentiam (forma materialis). 
Nam etiam formae inferiores sive divisibiles sive indivisibiles 

a Scholasticis dicuntur materiales, non autem materia, quia 
ct quatenus a materia in esse intrinsecus dependent. 

Consequenter spiritus seu substantia immaterialis est sub- 
stantia mole carens et simul naturaliter independens a cor- 
pore in exsistendo. Immateriale autem seu spirituale est 
id quod neque est materia neque a materia in esse de- 
pendet. Facile patet inter immateriale et materiale non 
dari medium, dari vero inter corpus et spiritum, qualia 
sunt anima vegetativa vel sensitiva. — Substantia iterum 
spiritualis potest esse completa vel incompleta; utraque 
vocari potest proprie spiritus, tamen frequentius ita voca- 
tur substantia completa spiritualis (angelus). 

Ad cavendos errores iuvat notare modernos auctores 
vocem materiale nunquam tam late sumere, sed ad corpus 
vel accidentia puri corporis restringere. 

3. Iam alibi explicatum est, animae quoque rationali quandam 
dependentiam a corpore non negandam esse, quam extrinsecam 
vocant. (Palmieri:) i) intellectus phantasia non indiget ratione 
ipsius cognitionis, sed solum in hoc statu coniunctionis (ut postea 
fusius ostendetur) ; et 2) eget phantasia non ut comprincipio, sed 
tamquam conditione extrinseca, prout exhibet materiam cogni- 
tionis et excitat intellectum. Est igitur haec dependentia non 
intrinseca, sed extrinseca; est obiectiva, non subiectiva, quasi 
actus superior subiective coefficeretur ab organismo. 

4. Haec thesis inter illos auctores, qui priores theses ad- 
mittunt (substantiam, superiorem materia, simplicem), ad- 
versarios fere non habet. Qui enim talem animam ad- 
mittunt, potius spiritualitatem animae nimis extendunt, ad 
animam etiam sensitivam. Nam extra scholam Peripateti- 
cam unio vere substantialis vix cognoscitur, sed potius unio 
quaedam accidentalis inter spiritum (animam a materia in- 
trinsece independentem) et corpus. Ratio est, quia unio 
vere substantialis, quae vere unius activitatis capax sit, 
satis obscura est, ut omnes concedunt. Ideo nemo eam 
admittet, nisi fortibus rationibus ad eam adducatur. Talia 
argumenta vere a Peripateticis afferuntur pro anima vege- 
tativa ct sensitiva, nullo autem modo pro vita rationali, 
sed potius opposita. 

Pro sensatione videlicet afferri potuit arctissimus parallelismus 
inter imagines conscias et elementa corporea concomitantia. 
Hic aliam explicationem non permittebat, quam ut actus cor- 

porei et psychici dicerentur esse partes constitutivae alicuius 
actus totalis, qui a composito ut uno producatur (Psych. sens. 7). 
Nunc e converso talis parallelismus in actu intellectivo non in- 
venitur, sed potius dependentia quaedam sat libera, ita ut diversa 
vocabula et phantasmata obiectorum etiam aliena, immo falsa 
sufficiant ad concomitandas cogitationes. Porro cum defectu quo- 
rundam sensuum vita quidem sensitiva proportionate minuitur, 
vita vero intellectiva summo adhuc gradu excoli potest. In hac 
consideratione iam primum aliquod argumentum pro spirituali- 
tate continetur. 

5. Argumenta pro spiritualitate ab auctoribus allata saepe non 
distinguunt varias illas significationes vocis spiritualitatis, quas indi- 
cavimus. Plurimae igitur rationes demonstrant essentialem superiori- 
tatem vitae intellectivae supra sensitivam. Ratio facile patet. 
Nam hic sensus spiritualitatis multo maioris momenti est pro 
veritatibus moralibus et religiosis ; ille solus ab adversariis materia- 
lismo et sensismo deditis impugnabatur ideoque probatione in- 
digebat. Contra altera significatio, quae solum momentum theore- 
ticum habebat, adversarios non invenit, sed facile concedebatur, 
simuiatque superiori tas intellectus constabat. — Tales probationes 
sunt: quod multa obiecta intellectualia, ut veritas vel iustitia, 
non manifestant qualitates corporeas vel figuras; quod non per- 
cipiantur ab ullo sensu ; quod relationes cognitae et fines conscii 
moderantur phantasmatibus, quibus proinde superiores esse debent ; 
quod corpus actum suum non cognoscit, ut intellectus ; quod in- 
tellectus proprietatibus sensuum caret et obiecto sensibili, quod in 
ipsum agat. — Quia haec argumenta iam in aliis thesibus fuse 
consideravimus, hic ea repetere opus non est. Sed concedendum 
omnino est, ea id continere, quod spiritualitatem sensu communi 
intellectam demonstrat. 

6. Hic potissimum id attendemus, quod novum est, al- 
terum sc. sensum spiritualitatis, seu illam hypothesim, quae 
statueret: animam intellectivam, etsi essentialiter superet 
sensitivam, tamen in sua activitate intrinsece a corpore 
pendere, eam cum materiali organo substantialiter unito in- 
tellectionem ut modificationem compositi elicere et recipere. 
Ad hoc probandum non sufficit argumentum ex sola essen- 
tiali superioritate intellectionis supra sensationem; nam 
etiam sensatio essentialiter superat vegetationem et tamen 
utraque organica est; neque etiam argumentum ex simplici- 
tate obiccti, cum etiam anima bruti simplex esse possit. 

Rationes pro nostro asserto iam inveniuntur apud Aristotelem 
et Scholasticos, generatim tamen nondum ita excultae, sicuti contra 

hodiernos adversarios postulatur, sed saepe potius indicia sunt, 
quae ulteriori explanatione perficienda sunt. Ceterum sufficit 
ostendere aliquas actiones animae a materia intrinsecus indepen- 
dentes esse ; nam substantia, quae in una etiam operatione per 
se sola agere potest, ita ut intrinsecus non pendeat a materia, 
seu cuius actus actum materiae non intrinsecus complectitur, 
simpliciter in suo esse non intrinsecus a materia dependet. Nam 
quod in esse a materia dependeret, nunquam independenter ab 
ca agere posset. 

Argum. 1. (Ex proprietatibus actuum rationalium, spe- 
ciatim intellectus .) 

Dantur actus intellectivi, qui pro obiecto habent res im- 
materiales, inextensas, abstractas, ut notum est. Atqui ex 
natura immateriali obiectorum concludendum est ad naturam 
pariter immaterialem facultatis, ideoque animae. Ergo anima 
est spiritualis. 

Principium in Minore contentum non ita intelligendum est, 
aesi liceret ex quolibet praedicato obiecti cogniti simile praedica- 
tum facultatis inferre; secus ex nostra cognitione Dei infiniti seque- 
retur facultas infinita, ex cognitione materiae facultas materialis; 
neque etiam quasi hoc liceat immediate de obiecto proportionato 
intellectus ; hoc enim est sensibile, cum facultas et anima non 
sint sensibiles; neque etiam ita, ut dicatur obiectum cognitum 
qua effectus postulare similem vel maiorem perfectionem in facul- 
tate, quam ostendit obiectum illud ; facultas enim solum perfec- 
tionem actus subiective spectati continere debet. Igitur osten- 
dendum est specialem in ea re esse repugnantiam, quod facultas 
intrinsece a materia dependens possit exhibere obiectum a materia 
independens. Hinc : 

Prob. min. Cognitiones materiales (seu positae a materia 
ut comprincipio) qua tales in obiectis suis ostendunt rela- 
tionem ad extensionem eo sensu, quod vel realem exten- 
sionem obiectorum exhibent vel illam solum imperfectius 
imitantur. Atqui plurimi actus cognoscitivi intellectuales 
omnem relationem ad extensionem excludunt, ut patet. 

Prob. mai. subsumpta duobus gressibus : a) Hoc vidi- 
mus in actibus sensitivis, qui omnes materiales sunt; visus 
et tactus semper dant extensionem sui obiecti percepti. 
Reliqui sensus hoc per se sumpti non quidem faciunt; non 
vero propter maiorem perfectionem, sed e converso ob im- 
perfectionem organismi ; facile enim concipi potest, maiore 

perfectione organorum, etiam per sonum magnitudinem et 
figuram obiecti sonantis percipi. Auditus igitur vel odo- 
ratus extensionem in obiecto non perfectione superat, sed 
imperfectione sua ab illo superiori effectu labuntur et de- 
cidunt. 

Quod autem de sensibus externis valet, idem dicendum 
est de sensatione interna ; phantasma enim subiective specta- 
tum a sensatione externa non essentialiter differt, ut vidimus. 

b) Et quidem haec coniunctio extensionis praecise ex 
cooperatione materiae ut principii sequitur, ideoque in omni 
actu materiali exspectanda est. Nam quaelibet actio prin- 
cipii compositi ex anima et materia necessario naturam 
utriusque agentis ostendere debet; sin minus, principium 
materiale frustra cooperaretur, si anima sola iam eundem 
effectum produceret. Ideo si principium materiale coope- 
ratur, consequenter ad suam naturam extensam, quae agit, 
extensionem obiecti repraesentati efficiet. Extensio enim 
est accidens fundamentale et proprium materiae. 

Aliis verbis : Facultas materialis effectus materiae in co- 
gnitione ostendere debet; aliter cooperatio materiae non 
posset a natura ut necessaria postulari, sed superflua esset. 

Argum. 2 . (Ex proprietatibus vohmtatis.) 

Appetitio rationalis etiam, immo quam maxime, tendit 
in obiecta supramaterialia, ut scientiam, virtutem, Deum; 
bona sensibilia clare intellectu ut minus bona cognoscimus, 
ut mera media pro vero fine immateriali; etsi pro liber- 
tate nostra hoc pervertere et in bona potius inferiora modo 
indebito tendere possimus. Atqui talis actus appetitivus 
nequit procedere a facultate intrinsece a materia depen- 
dente. 

Prob. min. Talis activitas non accommodata esset ad na- 
turam facultatis, quae intrinsece a materia dependeret, cum 
obiccta nihil materiale respiciant. Nam: 1) In quolibet ente, 
cuius materialitas certo constat, ut in sensibili, appetitio 
semper tendit in conservationem totius compositi, addito 
elemento materiali, ut in suum ultimum finem internum ; 
ipsi actus psychici, delectatio sensibilis etc. non sunt finis 
in se, sed pura media ad conservationem individui pro- 
curandam. 2) Et hoc solum cuilibet enti materiali qua tali 
convenit; nam appetitio necessario tendit in aliquid sibi 

seu toti appetenti ut tali bonum, ergo composito bonum; 
non potest in id tendere, quod composito malum est (th. 13). 
Contra ens immateriale omnino tendere potest in bona supe- 
riora, ut scientiam, propter seipsa, i. e. sine respectu ad 
conservationem compositi substantialis. Bonum entis in- 
telligentis potest esse id, quod soli animae bonum est, et 
bonum compositi huic ultimo posthaberi potest, ut fit, 
quando homo pro honore vel virtute vitam profundit. 



Argum. 3 . [Ex immortalitate; Donat.) 

Anima rationalis est immortalis seu post mortem vitam pro- 
priam intellectualem ducet, ut postea etiam independenter a prae- 
senti thesi probabimus. Atqui in altera vita anima a corpore 
separata exsistit. Ergo anima sine materia agere potest, saltem 
interdum a materia independens est, ideoque ab eadem in esse 
non dependet. 

Ad min. In morte anima et corpus separantur, et corpus 
pro qualibet cooperatione cum activitate animae incapax fit, immo 
paulatim prorsus dissolvitur. 

Confirmatio 1. (Ex lege parallelismi, quae viget in facultate 
organica.) 

Intellectus noster spiritualia et infinita ita cognoscit, ut a 
materialibus incipiat et maxime ope negationis et abstrac- 
tionis conceptus rerum spiritualium construit. Ut igitur pro- 
betur impossibilitas facultatis organicae , quae immaterialia 
cognoscat, ostendendum est eam qua organicam non posse 
negatione et abstractione ad perfectiora obiecta pervenire. Hinc 
probatio : 

Facultas organica postulat aequalitati, similitudini maiori vel 
minori cognitionum inter se respondere aequalitatem, similitu- 
dinem minorem vel maiorem processuum corporeorum, seu vigere 
strictum parallelismum inter utramque seriem, ut supponitur in 
psychologia empirica, et in probatione dependentiae internae 
actus sensitivi a materia ostenditur (Psych. sens. 7). 

Atqui in intellectione ille parallelismus exsistere nequit. Nam 
si in iudicio percipio identitatem vel diversitatem inter duo ele- 
menta A et B, non concipitur, quid cognitioni illius relationis 
in processibus corporeis respondeat. A et B obiective identica, 
et cognita habeant sua elementa corporea similiter identica. Sed 
cognitio identitatis non est tertius terminus coordinatus, sed ali- 
quid in A et B fundatum. Nunc dici nequit ipsam identi- 
tatem obiectivam processuum corporalium ei attribui ; nam posito 
utroque termino ideoque eorum identitate obiectiva haec nondum 
necessario cognoscitur. 

Similiter non concipitur, quale elementum servato parallelismo 
negationi convenire possit ; si quodlibet elementum cognitum eius- 
que negatio (viride et non -viride) habent elementa corporea 
similiter inter se opposita, exspectandum est negationi absen- 
tiam elementi corporei respondere; sed absenti elemento cor- 
poreo iam respondet absentia cognitionis, quod non est idem 
ac cognitio negationis. Elementum autem quodlibet corporeum 
certe non alii elemento corporeo, quod ad negationem pertinet, 
ita opponitur ut negatio affirmationi. Idem valet de abstractione 
ut tali cognita, quae consciam omissionem quorundam elemen- 
torum complectitur. 

Constat ergo in cognitionibus illis, quibus intellectus sensum 
superat, corporeum elementum ipsum actum cognoscitivum in- 
gredi non posse seu illum actum esse intrinsecus independentem 
a corporeo ; ergo facultas ipsa est intrinsecus independens ab 
organo seu est inorganica. 

Confirmatio 2 . (Ex impeditione actus sequentis .) 

Ut iam Aristoteles animadvertit, potentia sensitiva ab obiecto 
intensissimo perculsa patitur ita, ut immediate postea pro per- 
ceptione debilioris obiecti non sit bene disposita ; potentia autem 
intellectualis altissimis veritatibus potius recreatur et roboratur. 
Atqui huius discriminis facilis ratio reddi potest, si in uno casu 
agitur de facultate organica, in alio de spirituali. Ergo experientia 
suadet intellectum esse facultatem organicam. 

Ad indi. Quoad sensus externos hoc notum est; post lucem 
intensissimam visio per aliquod tempus cessat, vel minus bene 
operatur pro percipiendo debili obiecto. De sensationibus internis 
idem exspectare licet, cum ab externis non essentialiter differant ; 
si e. g. crescente intensitate hallucinationes fiunt. — Aliter res 
est in intellectu. Obiectum intensissimum tunc erit vel veritas altis- 
sima vel abstractissima vel evidentissima. Atqui haec omnia in- 
tellectum non minus aptum reddere videntur ad exercitium sui 
actus. Postquam intellexi Deum esse Sapientissimum, ens trans- 
cendere sua inferiora, bis bina esse quattuor, adhuc optime prae- 
paratus sum ad minimum intelligibile considerandum. 

Ad min. Facta quoad sensus facile explicantur ; decomposilio 
nimia materiae sensuum indiget reparatione, ut nova operatio 
eiusdem sensus sequi possit. At vero in operatione intellectus, 
si est facultas intrinsecus a materia independens, materialis opera- 
tio solum necessaria est pro imagine phantasiae concomitante 
sat variabili, non vero phantasma intensitate sua intensitati actus 
intellectivi simile esse debet, ut in facultate organica. Ideoque 
non necessario unus actus etiam summus has consequentias 
materiales ostendit. 



Obiectiones : 

Obi. 1. Forma corporis a materia in essendo et agendo intrinsecus 
pendet. Atqui anima humana est forma corporis. Ergo. 

Resp. Dist. mai. : Forma, quae non agit nisi qua forma infor- 
mans, conc.; forma, quae est radix aliquarum actionum, quas non ex- 
ercet qua forma informans, nego. Contradist. min. Aliis verbis dicitur: 
anima humana non «totaliter immergitur» in materia, ut anima bruti ; 
i. e. non in omnibus operationibus intrinsecus ab ea pendet, sed «ma- 
teriae supereminet», seu operationes quasdam seorsum a materia habet. 

Obi. 2. Anima vicissitudinum corporis ita particeps est, ut cum 
corpore evolvatur, aegrotet, sanetur, senescat. Atqui ita se habere 
nequit, quin a materia corporis intrinsecus pendeat. Ergo. 

Resp. Dist. mai. : Quoad facultates vitae inferioris, conc. ; quoad 
substantiam suam vel facultates intellectivas, subdist. : Quoad entitatem 
illarum facultatum, nego; quoad earum usum, quatenus hic extrin- 
secus pendet a conditionibus organicis, conc. Contradist. min. 

Obi. 3. Pueri parentibus saepe similes sunt quoad naturalem in- 
tellectus et voluntatis habitudinem. Atqui hoc non accideret, si anima 
esset spiritualis. 

Resp. Dist. mai. : Propter certas dispositiones organicas haeredi- 
tate traditas, a quibus superior activitas ut a conditione pendet, conc.; 
quia ipsam animam generatione acceperunt, nego. Contradist. min. 

Obi. 4. Si anima esset vere subsistens, diceretur etiam operari ; 
nam operationes pertinent ad rem subsistentem. Atqui hoc non dici- 
tur, sed homo operari dicitur. 

Resp. Dist. mai. : Si ut substantia completa, conc. ; ut incompleta, 
subdist. : Diceretur operari ut principium quod, nego (ita enim soli 
supposito operationes attribuuntur); diceretur operari ut unicum prin- 
cipium quo, subdist. : Quoad actiones intelligendi et volendi, conc. ; 
quoad inferiores, nego. Contradist. min.: Anima non dicitur operari 
ut principium quod, conc. ; ut principium quo subdist. : Actuum in- 
tellectualium, nego ; inferiorum, conc. 

Obi. 5. Anima dependet in esse a materia. Ergo est materialis 
(nego antec.). 

Probant. Omnis forma dependens in fieri a corpore , dependet 
etiam in esse. Atqui anima rationalis dependet in fieri a corpore ; nam 
nequit creari sine corpore, nec extra corpus, nec nisi ad informan- 
dum corpus. Ergo. 

Resp. Dist. mai. ; Quod dependet in fieri a corpore tamquam a 
causa materiali vel subiecto actionem productivam sustentante, conc.; 
tamquam a subiecto purae informationis et conditione sine qua non 
crearetur, nego. Contradist. min. 

Obi. 6. Unum est esse animae et corporis. Atqui esse corporis 
est materiale. Ergo et animae. Atqui id, cuius esse est materiale, 
non est spiritus. Ergo. 

Resp. Dist. mai. : Unum est esse adaequatum animae et cor- 
poris, ita ut ab anima corpori totum suum esse communicetur, nego ; 

unum est esse inadaequatum, sc. esse vegetativum et sensitivum, 
quod solum ab anima corpori communicatur, reservato sibi soli esse 
intelligibili, conc. Pa>'it. dist. conseq. 1 . Cont?-adist, min. subs. 

Obi. 7. Homo est substantia una naturalis. . Atqui si anima per se 
sola intelligere posset, homo non esset substantia una naturalis. Ergo. 

Prob. min. Si anima per se solam intelligit, ad actionem sibi na- 
turaliter propriam non indiget materia ut comprincipio. Atqui ens, 
quod materia non indiget ad naturaliter agendum, ea etiam non in- 
diget ad naturaliter essendum, et tale cum ea non potest constituere 
unam substantiam naturalem. Ergo. 

Resp. Conc. mai. ; dist. min.: Ens quod materia non indiget ut 
comprincipio ullius actionis naturalis, conc. ; quod ea non indiget ad 
omnes actiones, nego. 

Obi. 8. Non maior est improportio inter obiecta immaterialia et 
organum materiale, quam inter potentiam finitam et Deum. Atqui 
potentia finita Deum cognoscere potest. Ergo a pari facultas orga- 
nica obiectum immateriale. 

Resp. Dist. mai. : Non maior est improportio entitativa, conc. ; 
non maior improportio intentionalis, nego. Contradist. min. Hoc enim 
ostendunt argumenta. 

THESIS 23 . Unica est in homine anima, vitae omnis 
et rationalis et sensitivae et vegetativae principium. 

Stat. Quaest. r. Variae sententiae: Inter Veteres «Plato tri- 
plicem finxit (animam), cuius principatum, id est rationem, in 
capite ut in arce posuit, duas partes ei parere voluit, iram et 
cupiditatem, quas locis disclusit, iram in pectore, cupiditatem 
subter praecordia locavit» (Cicero, Tuse. I io 20). — Similiter 
alii Veteres, ut Galenus et Philo, tres ponebant animas, propter 
pugnam intestinam, quam sentimus; videbimus ex hoc facto bene 
perspecto potius contrarium demonstrari. 

Ex Aristotelicis tres animas ponunt Ioannes Philoponus (saec. 7), 
plures Arabes, ut Avicebron et Averrhoes. Averrhoes rem ita 
concipiebat, ut in singulis hominibus sint animae vegetativae et 
sensitivae, inter se realiter diversae, intellectiva autem detur una 
solum in omnibus simul hominibus. Hanc esse sempiternam, 
advenire autem singulis, cum facultates sensitivae sufficienter 
evolutae sint. Posteriores Averrhoistae saec. 15 saltem retinebant 
unam esse in omnibus hominibus animam intellectivam «secun- 
dum rationem», etsi fides aliud doceret; quod damnatum est in 
Concilio Lateranensi. 

Cum hac sententia Averrhois minime coincidit doctrina mul- 
torum olim Scholasticorum (e. g. veterioris scholae Franciscano- 
rum) de multiplicitate formarum substantialium. Reficiebant dari 
in homine plures animas independentes ; admittebant vero plures 
formas seu principia vitalia inter se subordinata, ita ut suprema 


forma speciem entis determinaret. Ideo nunquam loquuntur de 
pluribus animalius, sed de pluribus formis seu partibus seu gra- 
dibus animae. 

Contra doctrina Petri Ioannis Olivi, quae damnata est in 
Concilio Viennensi, affinis erat sententiae Averrhois, quia animam 
spiritualem non considerabat ut veram formam substantialem. 
Accuratius de hac re B. Jansen, Die Definition des Concils von 
Vienne, in Zeitschr. fur kathol. Theologie (Innsbruck), vol. 32. 

2. Inter recentiores similes sententias suscitaverunt plura syste- 
mata vitalistica. Van Helmont (saec. 16) distinguit animam ratio- 
nalem et sensitivam, cum vegetationem non ad aliquam animam, 
sed ad vires speciales revocet, quas «archaeos» vocat. Vitalistae, 
ad quos pertinet etiam Baco de Verulamo, Gassendi, postea Maine 
de Biran et Jouffroy, duas animas ponunt, intellectivo -sensi- 
tivam et vegetativam. Plurimi biologi posteriores similiter ani- 
mam unam esse dicunt pro intellectione et sensatione, sed vegeta- 
tionem sine anima explicare contendunt, vel per resultandam 
virium materiae vel per novas quasdam vires specificas vitales, 
ut irritabilitatem, nutritivitatem. 

3. Asserimus cum communissima Scholasticorum sententia 
non haberi pluralitatem animarum realiter inter se distinctarum, 
etsi unitae sint, sed praeter materiam non dari nisi unam sim- 
plicem substantiam animae, quae facultates triplicis vitae in se 
coniungat. Minime autem asserimus, ut olim Stahl voluerat 
(saec. 17), animam qua intellectivam seu intellectu et voluntate 
vitam inferiorem exercere; sed has functiones propriis viribus 
exercet. 

Thesim probamus duabus partibus; in prima identitatem 
inter principium rationale et sensitivum statuimus, pro qua 
specialia argumenta ex factis conscientiae exstant, quae 
illam conclusionem evidentem reddunt. In secunda parte 
identitatem inter principium sensitivum et vegetativum, pro 
qua omnia illa valent, quae in Psych. sens. (th. 8) pro 
simplicitate essentiali animae allata sunt. Praesens enim 
quaestio est solum casus specialis illius tunc solutae. Suf- 
ficit igitur in hac parte aliqua ex priori probatione bre- 
i viter colligere. 

PARS I. In homine eadem anima est sensitiva et intellectiva. 

Argum. 1. (Ex unitate conscientiae.) 

Interna reflexione immediate scio me eundem sentire et 
intelligere, ita ut sit strictissime idem ens, quod haec videt, 
visa intelligit, comparat, breviter quod omnes actus suos 

conscios tam sensitivos quam intellectivos in se elicit et 
retinet. Atqui hoc esse non posset, si essent duae sub- 
stantiae subiectum intellectivum et sensitivum, etsi sub- 
stantialiter uniantur. Ergo ponendum est unum identicum 
principium vitae rationalis et sensitivae. 

Ad mai. Argumentum non procedit ex eo solum, quod 
de eodem ego varia praedicata valeant. Nam etiam recte 
dico : ego moveor, ego extensus sum : et tamen non inde 
sequitur identitas illius principii, ad quod motus et extensio 
pertinent , cum principio cogitationum. Sed praedicata 
motus et extensionis non eodem modo immediato scio, quo 
scio proprios actus conscios. Extensionem vel motum per- 
cipio in meo corpore sicut in corporibus externis, et illud 
solum corpus meum esse, ex multis experientiis simul col- 
lectis habeo, non autem immediata experientia praesentis 
actus (Psych. sens. 20). — Contra actus conscii hoc maxime 
proprium habent, ut eidem subiecto immediate praesentes 
sint. Hoc maxime elucet in comparatione e. g. inter sen- 
sationem et affectionem , eorum diversitatem directe vi- 
dendo. 

Ad min . Simplicitatem animae rationalis integralem et 
essentialem ex hac unitate deduximus ; idem igitur valet 
de anima sensitiva et rationali simul, quia illa unitas non 
solum vitam intellectivam, sed pariter sensitivam in se com- 
plectitur. 

Speciatim ex immanentia actuum psychicorum : Si duplex 
esset principium realiter distinctum, utrumque suum actum 
strictissime immanentem (quo ipsum solum modificaretur) 
solum ipsum haberet, in alio forte eius effectum diversum 
produceret; sicuti alterius hominis affectiones et cogitationes 
experior, non in seipsis, sed in effectu aliquo specifice 
simili, quem illae in mea conscientia mediate producunt; 
ergo in imagine, non autem immediate actus alienos ex- 
perior. Similiter ergo principium intellectivum tunc propter 
coniunctionem naturalem facilius actus sensitivi imaginem 
in se formare posset, non vero ipsius actus sensitivi sibi 
immediate conscium esset. Evidenter autem conscientia 
teste hoc ultimum valet. Immo concipere non possemus, 
quomodo principium sensitivum proprium ego haberet, cui 
aliquid conscium esset diversum ab ego subiecti superioris; 

de tali duplicitate subiecti ego neque experientia quidquam 
refert neque cius possibilitatem intuitive cognoscimus. 

Obiectiones contra hoc argumentum : 

Obi. 1. In sensationem doloris ut principium partiale productivum 
intrat quoque materia, ab anima realiter distincta. Atqui sensatio do- 
loris cum cogitatione unitatem conscientiae liabct. Ergo ex illa uni- 
tate conscientiae non sequitur identitas entitativa principiorum actus. 

Resp. Dist. mai. : Materia est comprincipium cocfficiens totum 
actum sensationis, conc.; est subiectum sciens seu habens propriam 
cognitionem, nego. Pariter dist. conseq. : Non sequitur identitas om- 
nium principiorum, quae in productione actuum cooperantur, conc.; non 
sequitur identitas subiectorum scientium, nego. 

Obi. 2. Sentio me, qui de extensione cogitem, esse extensum. 
Atqui cogitatio et extensio pertinent ad diversa principia. Ergo quod 
scio me scientem sentire, non probat identitatem principii. 

Ad mai. : Conscientia scio meam sensationem fieri in diversis locis 
proprii corporis, seu ipsum actum subiectivum esse per spatium dif- 
fusum ; ergo sentio immediate ipsum actum ut extensum, sicut eun- 
dem ut meum immediate percipio. 

Resp. Dist. mai. : Sentio hoc immediate ut qualitatem sublec- 
ti vam ipsius actus, nego ; sentio hoc, ut obiectum aliud extensum visu 
vel tactu percipio, conc.; et nego probationem; percipio obiecta ut ex- 
tensa in variis locis, idemque valet de partibus illius corporis, quod 
ex variis rationibus dein ut proprium designo. Supponit responsum 
illam sententiam, quam in Psych. sens. (th. 21) probavimus de charac- 
tere obiectivo huius sensationis propriae extensionis. 

Argum. 2 . (Ex pugna interna variarum inclinationum, 
quam observantiis.) 

Observamus saepe pugnam inter appetitum sensitivum 
et rationalem, ita ut idem ego sentiatur in oppositas partes 
trahi, idem sentiat se sollicitari suis affectibus. Atqui si 
aliud esset principium sentiens et intelligens, per se unum- 
quodque unam tantum inclinationem ut suam perciperet, 
non sentiretur unum cum duabus inclinationibus inter se 
pugnantibus. 

Ad mai. Patet agi de speciali solum casu primi argu- 
menti. Argumentamur enim ex modo, quo illam pugnam 
sentimus, sc. ex communi centro (ego), quod oppositis in- 
clinationibus trahatur. Idem ego se sentit trahi per diversa 
motiva, plane eodem modo, ut haberi potest pugna inter 
motiva opposita eiusdem appetitus rationalis. Sicuti inter- 
dum sentio me sollicitari in oppositas actiones per amorem 
Dei et amorem honoris, ubi certe non pluralitas princi- 

piorum admittitur: ita me sentio sollicitari per opposita 
motiva intellectualia et sensitiva. Oppositio illa non est 
nisi in actibus et quidem ratione termini, in quem feruntur. 

Ad min. Probatio generalis prioris argumenti hic redit. — 
Immo (intuitive) ne concipere quidem possemus, quomodo 
duplex principium per se agens et in suum quodque finem 
tendens sibi contradicerent; nam ten dentiae illae postula- 
rent duplex ego inter se repugnans, cuius experientiam 
nullam habemus. Nam experientia nobis solum exhibet 
illud genus pugnae, quod etiam intra eandem facultatem 
versus obiecta opposita viget, quodque solum in identitate 
principii intelligitur. 

Argum. 3. (Ex mutua impeditione facultatum.) 

Operationes intellectus activitate valde intensa sensuum 
impediuntur. «Iam vero diversae vires, quae non radi- 
cantur in uno principio, non impediunt se invicem in agendo, 
nisi forte earum actiones essent contrariae, quod in pro- 
posito non contingit» (S. Thomas, C. Gent. 1 . 2, c. 58). 

Ad mai. I11 sensatione intensissima, e. g. auditus, in per- 
turbatione phantasiae per febrim etc. cogitationes summopere 
perturbantur. 

Ad min. Si eadem realitas animae agit, etsi per diversas 
facultates, non potest pro finita sua perfectione ad plures 
actiones aeque apta esse ac ad unam, ideoque haec de- 
fectio et impeditio mutua omnino exspectanda est, quam- 
vis eius gradus sola experientia disci possit. 

Si vero plura darentur principia pro se agentia, et solum 
unita, haec impeditio non intelligitur; quodlibet propriam 
energiam haberet et alio non indigeret ad actum ; sensatio 
fieret ab anima sensitiva et corpore solum, minime ab in- 
tellectiva. Neque actus inter se contrarii essent; nam vi- 
dere et intelligere sunt actiones immanentes sui principii, 
non convenirent in eodem subiecto, hinc neque ex eodem 
subiccto se expellere possent. 

PARS II. Anima quoque vegetativa hominis identica est 
cum sensitiva. 

Ex argumentis eiusdem thesis in psychologia sensitiva 
sufficit hic unum exponere: 

Argum. (Ex mutua dependentia utriusque vitae.) 

Inter vitam vegetativam et sensitivam (immo et intellec- 
tivam) datur certa quaedam dependentia mutua. Atqui haec 
postulat identitatem utriusque principii. Ergo. 

Prob. mai. a) Apparet mutuum adiumentum utriusque 
vitae: i) Cognitio sensitiva, maxime interna, perficitur eo 
quod organismus vegetatione evolvitur; progrediente aetate 
phantasia et memoria paulatim perficiuntur. 2) Vicissim si 
vegetatio decrescit et deficit, aliquid simile valet de sen- 
satione. Sic in senibus decrescit maxime memoria, tandem 
etiam ipsi sensus externi. Hinc intra certos limites ex- 
sistit proportio quaedam inter evolutionem duplicis huius 
vitae. 

b) Idem adiumentum viget in usu utriusque vitae: i) Vita 
vegetativa etiam in homine organa vitae sensitivae pro- 
ducit et conservat. 2) Sine vita iterum sensitiva (et intel- 
lectiva in homine) vegetationi satis provisum non est, tum 
in necessariis conquirendis tum in nocivis vitandis. 

Porro etiam hic valet illa mutua impeditio unius vitae 
per activitatem alterius, quando haec nimis intensa fit; in 
maiore labore vegetationis minus intendi potest vita in- 
tellectiva, et e converso magna contentione cogitandi vel 
affectione sensitiva maiore operatio etiam vegetativa im- 
pediri potest. 

Prob. min. a) Dependentia facile explicatur per identi- 
tatem principiorum. Anima tunc potentias triplicis generis 
habet, intellectivas in se sola, sensitivas et vegetativas cor- 
pori communicatas. Hinc per omnes facultates in bonum 
totius tendere potest ut in finem internum primarium ; ideo 
facultates inter se ordinantur, ut omnes tendant in eundem 
finem; ergo intelligitur, cur inter se iuvent. • — Cur per 
accidens inter se impediant, ex eodem supposito sponte fluit, 
quia subiectum certam solum vim finitam habet; ideoque 
si unam vim valde exercet, eo minus reliquas simul appli- 
care potest. Idem enim intra eandem vitam valere notum 
est: maior affectio perturbat laborem cogitandi et vice- 
versa. 

b) Contra in supposito plurium animarum hoc mutuum 
adiumentum non bene explicatur. Nam tunc principium 
sensitivum non solum indirecte vegetationi inserviret, quae- 

Frob es, Psychologia. II. l 8 

rendo nutrimentum, evitando pericula etc., sed praeterea 
vegetationem directe gubernaret, ut organa sensuum statim 
ab initio producat et conservet. Atqui haec mutatio vege- 
tationis consisteret in mutatione processuum corporeorum, 
quae est ipsa vegetatio. Hinc in tali supposito conceditur 
principium sentiens esse principium sensitivo-vegetativum ; 
hoc autem aliud principium pure vegetativum superfluum 
redderet, id quod nos dicimus. 

Neque intelligitur, quod operationes vitae intellectivae 
turbantur per nimiam occupationem vegetativae et vice- 
versa, quia actus ipsi utpote in diversis subiectis constituti 
oppositi esse non possunt (Alia cf. Psycb. sens. 8). 

Obiectiones : 

Obi. 1. Anima corruptibilis non potest esse eadem atque incor- 
ruptibilis. Atqui anima sensitiva est corruptibilis, rationalis incorrup- 
tibilis. Ergo. 

Resp. Dist. min. : Anima tantum vegetativa et sensitiva est cor- 
ruptibilis, conc. ; anima quae etiam est vegetativa et sensitiva, sed 
simul plus, est corruptibilis, nego. Pariter dist. conseq. 

Inst. Similis esset difficultas : anima vegetativa est intrinsecus a 
corpore dependens, anima rationalis independens. 

Resp. Anima quoad actus vegetativos a materia intrinsecus de- 
pendet, quoad actus intellectivos non ita pendet, quod non est contra- 
dictio, quia de alio actu agitur. Quoad esse autem anima simpliciter 
a materia independens est; solum anima, quae mere vegetativa et 
sensitiva esset, a materia intrinsece in esse dependeret. 

Obi. 2. Eadem res secundum esse internum non potest esse diver- 
sorum generum. Atqui si in homine una tantum est anima, haec est 
generis spiritus, animalis, plantae. Ergo. 

Resp. Dist. mai. : Non potest esse species diversorum generum, 
conc. ; non species generis perfectissimi simul esse potest radix per- 
fectionum inferiorum, nego. Contradist. min. 

Inst. Secundum Aristotelem genus desumitur a materia, differentia 
a forma. Atqui irrationale venit ab anima intellectiva. Ergo genus 
venit ab animali i. e. materia cum anima sensitiva. Ergo ibi dantur 
plures animae. 

Resp. Divisio logica non coincidit cum physica; prior est abs- 
tractio. Quia anima rationalis etiam virtutem sensitivae complectitur, 
intellectus priorem abstrahere potest et sic habetur elementum ratio- 
nale ; quod remanet, homo cum bruto commune habet ; haec est pars 
imperfecta et materialis (S. Thomas). 

Obi. 3. Non solum diversas in homine videmus operationes, sed 
etiam contrarias («caro concupiscit adversus spiritum»). Atqui ab 
eodem principio nequeunt esse operationes contrariae. Ergo (ita 
Philoponus et Manichaei). 

Resp. Dist. min. : Ab eodem principio nequeunt procedere opera- 
tiones, quae sunt contrariae ratione obieclorum, nego ; operationes ex 
sua formali ratione contrariae, trans.; certe enim ab eadem etiam 
potentia tales procedunt, ut a voluntate odium ct amor. 

Inst. Saltem non possunt simul dari in unica anima actiones et 
inclinationes contrariae. Atqui tales in nobis experimur. 

Resp. Dist. mai.: Inclinationes efficaces (velle et nolle idem), 
conc. ; partim inefficaces (velle unum cum complacentia de alio), nego. 

Obi. 4. Operationes vegetativae non possunt ab anima rationali 
procedere. Nam a) anima rationalis sentire debet, quidquid operatur. 
Atqui operationes nutritivas non sentit. 

Resp. Dist. mai. : Quidquid cognoscibiliter operatur, conc.; alia, nego. 

b) Operationes vegetativae peraguntur etiam nolente voluntate. 

Resp. Inde non sequitur operationes vegetati vas habere aliud princi- 
pium ; sed solum eas a voluntate non pendere, quod ultro concedimus. 

CAPUT II. 

De ortu et duratione animae rationalis. 

§ 1. De ortu animae. 

THESIS 24. Anima humana individua non oritur gene- 
ratione, sed immediate a Deo creatur. 

Stat. Quaest. i. De origine animarum variae fuerunt 
sententiae: Aristoteles de hac quaestione solum obscure 
loquitur animam rationalem foris advenire. Potiora syste- 
mata sunt emanatismus pantheisticus, traducianismus, creatia- 
nismus. Secundum pantheismum animae sunt aliquid sub- 
stantiae divinae, ex qua emanant. Veteres quidam censebant 
res omnes vel saltem substantias spirituales constare divina 
essentia. Nominatim Stoici, secundum quos Deus est anima 
mundi ; similiter quidam haeretici, ut Gnostici et Manichaei. 
De his opinionibus in Theodicea agendum est. 

2 . Varia systemata traduci anismi seu generatianismi in 
hoc conveniunt, quod anima rationalis a parentibus sicut 
corpus generatione producatur. Nomen traducianismi a tra- 
duce seu propagine vitis, quo illa ab una in aliam arborem 
traducitur, desumptum est. Hanc doctrinam tenent multi 
auctores in aetate patristica, ut Tertullianus multique alii. 
Eidem favet Augustinus, Gregorius Magnus, Isidorus Hispa- 
lensis, Rhabanus Maurus. In aetate S. Anselmi adhuc certa 
sententia non exstabat. Ratio dubitationis SS. Patrum fuit, 

quia non videbant, quomodo secus salvaretur doctrina fidei 
de propagatione peccati originalis. 

Haec sententia variis modis proposita est. a) Traducianis- 
raus corporeus (Tertullianus) docet animas ex corporeo se- 
mine oriri. Pars materialis, quae separatur, aut iam con- 
tinet, aut in se producit animam. Vel secundum alios res 
fit eodem modo, quo bruta in generatione producunt animas, 
illas educendo e potentia materiae. 

b) Traducianismus spiritualis; fingit semen quoddam pe- 
culiare animae, ex quo anima prolis originem ducat; pars 
immaterialis ex ipsa anima simul transmittitur. Animam 
comparant flammae, quae sine sui divisione novam flammam 
efficiat, 

c) Recentiores quidam catholici medio saeculo 19, ut 
Hermes, Oischinger, traducianismum redintegrarunt vel ei 
favent. Klee, Frohschammer nolunt animas traduce pro- 
pagari, sed ab ipsis parentibus creari (ut olim Avicenna 
putaverat animam rationalem ab angelis creari). Froh- 
schammer: Generatio est actus naturae humanae, quo ali- 
quid ex nihilo creatur per vim creandi secundariam, quam 
.Deus cum genere humano communicavit. Secundum alios 
in anima una a Deo creata parentes producunt indivi- 
duationem. 

3. Nostra tandem sententia est creatianismus, secundum 
quem anima humana a Deo immediate creatur. Hic iam inter 
SS. Patres plurimos defensores habuit; tales fuerunt Hilarius, 
Ambrosius, Plieronymus, Leo Magnus. Apud Scholasticos 
posteriores de hac re nulla iam est dissensio. Etsi in hac 
sententia parentes sint solius corporis, non animae causae, 
tamen recte hominem generare dicuntur; quatenus enim 
corpus praeparant, quod secundum legem universalem in- 
fusio animae sequitur, etiam unionis corporis cum anima 
causae sunt, qua homo fit. 

Parte prima reiicimus traducianismum , ideoque statui- 
mus unicum systema, quod remanet, creatianismum (parte 
secu nda). 

PARS I. Refutatur traducianismus tam corporalis quam 
spiritualis. 

A. Traducianismus corporeus. 

Argum. (Ex principio causalitatis.) 


Talis tradux esset substantia materialis, viribus materia- 
libus instructa. Atqui 1) ex re materiali nihil produci potest 
nisi materiale, non autem substantia spiritualis, essentialiter 
superans omnem substantiam materialem ; 2) simplici se- 
paratione ex re materiali a fortiori non habetur nisi res 
materialis; 3) neque anima immaterialis seu intrinsece a 
materia independens educi potest e potentia materiae, 
i. e. oriri cum intrinseca dependentia a materia. Ergo omnis 
traducianismus corporeus repugnat. 

B. Traducianismus spiritualis. 

Argum. (Urraburu.) Intelligi nequit, quid illud semen 
spirituale sit; vel 1) est aliquid decisum ab anima paren- 
tum; tunc anima parentum esset divisibilis, quod refuta- 
vimus ; vel 2) solum est virtus inde profluens. Sed haec 
vel ageret ad producendam prolis animam actione eductiva; 
tunc dependeret a materia in exsistendo, quod falsum est; 
vel actione creativa; sed haec est solius Dei, ut probatur 
in Theodicea. 

PARS II. Statuitur creatianismus. 

Anima humana non potest fieri nisi creatione ex nihilo. 
Atqui quod creatione ex nihilo fit, immediate a Deo creari 
debet. Ergo. 

Ad mai. Anima est substantia spiritualis, i. e. a materia 
in esse independens. Ergo non potest fieri eductione e 
potentia materiae seu intrinsece dependenter ab ea; ergo 
eius effectio est vera creatio seu effectio non solum ex nihilo 
sui, sed etiam ex nihilo subiecti, seu non intrinsece depen- 
denter a subiecto praeexsistente. 

Verum quidem est animam non oriri nisi quando cum 
corpore coniungitur; ergo eo ipso quod producitur, pro- 
ducitur ut informans corpus. Tamen non ex illa materia 
educitur, quam informat. Ita differt ab animis inferioribus, 
quae e potentia materiae educi dicuntur. 

Min. probatur in Theodicea. 

Corollarium i: 

De momento creationis singularum animarum. Primo prae- 
exsistentia animae ante informationem corporis rationabiliter 
admitti nequit ; haec fuerat sententia Platonis. Origenes (et simi- 
liter Augustinus) saltem censebat animas simul cum angelis 

creatas fuisse (S. Tliomas). Nam si anima in tali vita anteriori 
nullos actus ponit, cius exsistentia teleologiae repugnaret. Si 
autem actus haberet, non est, cur eorum postea non recordetur, 
praesertim cum haec facultas recordationis sit enti rationali es- 
sentialis et etiam pro adeptione finis sui ultimi summopere re- 
quiratur. Addit S. Thomas : Si scientia prius acquisita in unione 
amitteretur, haec unio esset damnum pro anima, status innatu- 
ralis, violentus, quod admittendum non est. Nam anima cum 
corpore coniungitur propter finem ultimum hominis seu cogni- 
tionem veritatis; hinc non potest: teneri animam per unionem 
sua scientia privari. — Haec pariter urgeri possunt contra doctri- 
nam transmigrationis animarum (metempsychosis). 

Veteres Scholastici censebant post conceptionem novi organismi 
non statim animam rationalem introire, sed primo animam pure 
vegetativam, quam post evolutum certo tempore organismum se- 
quatur sensitiva et tandem rationalis. Multum eos in hac rc 
movebat definitio Aristotelica animam esse formam corporis orga- 
nici ; initio autem organa nulla adesse videntur. Sed patet de- 
finitionem animae statuendam esse secundum facta. Nunc organis- 
mus statim ab initio vegetationem ad modum animalis ostendit, 
sc. nutritionem ex sola materia organica; hinc ille iam organis- 
mus dici potest humanus in statu initiali (Hugon). Porro cum 
anima rationalis facultates etiam vegetativas et sensitivas com- 
prehendat, videtur superflua complicatio, ut per proprias animas 
ad tempus immissas fiat, quod a forma ultima statim fieri potest. 
Ideo etiam recentiores Scholastici fere universaliter veterem sen- 
tentiam reliquerunt. 

Facilius cogitari potest duas illas cellulas, ex quarum unione 
embryo constituitur, quae sine dubio vivunt, habere sua principia 
formalia inferiora, quorum loco dein in embryone anima ratio- 
nalis substituatur. 

Corollarium 2 : 

De transmissione haereditaria proprietatum psychicarum ad- 
huc clarae conclusiones desiderantur. Secundum ea, quae hodie 
nota sunt, tum patris tum matris qualitates transferuntur. Etiam 
qualitates vitae rationalis (intelligentiae, affectuum, characteris) 
transmitti videntur, et quidem in simili gradu, sicut qualitates 
corporeae. Hoc factum duplicem explicationem admittit ; aut 
dicitur sola indoles corporea transmitti, et indoles animae eo 
reduci, quod certae dispositiones rationales propter instrumentum 
corporis aliis antepositae facilius formantur. Aut dicendum ani- 
mam rationalem non easdem semper proprietates accidentales in 
creatione accipere, sed illas quae secundum communes leges 
transmissionis haereditariae a talibus parentibus exspectandae 
essent (Exp. Psych. IX 4 § 2). 

Obiectiones : 

Obi. 1. Homo generat hominem. Atqui nisi homo producat ani- 
mam, non generat hominem, qui anima et corpore constat. Ergo 
anima non creatur. 

Resp. Dist. mai. : Terminus totalis resultans cx generatione hu- 
mana et creatione divina est homo, et quidem ita, ut homo sit ultima 
causa determinans hanc creationem secundum legem a Deo statutam, 
conc.; terminus formalis ipsius generationis humanae est homo, nego. - - 
Explico: «Terminus formalis» est effectus, quem agens efficientia sua 
directe producit ; «terminus totalis» est totum illud, quod actionem 
naturaliter sequitur, partim ex efficientia huius actionis, partim propter 
connexionem cum alia causa tunc naturaliter agente. 

Inst. Atqui secundum hanc solutionem generatio animalium per- 
fectior esset generatione hominum, quod admitti nequit. Nam per- 
fectior est activitas, qua novurn ens vivum directe producitur, quam 
ca qua directe solum certa materiae dispositio efficitur. Atqui ita inter 
se differrent generatio bruti et hominis. 

Resp. Dist. min. subs. : Terminus totalis, qui naturaliter debetur 
generationi humanae, est imperfectior, nego ; terminus formalis, conc. — 
Ad probat, conc. mai.; dist. min.: Ita tamen, ut in generatione humana 
praeparetur materia ad maiorem finem, conc. ; secus, nego. Dist. conseq.: 
Ergo terminus totalis generationis beluinae perfectior est, nego; ter- 
minus formalis, conc. Ceterum ne hoc quidem ab omnibus conceditur, 
animam sensitivam a parentibus produci. 

Obi. 2. Ubi est duplex actio, ibi est duplex esse ut effectus actionis. 
Atqui si anima humana a Deo creatur, in ortu novi individui humani 
habetur duplex actio hominis generantis et Dei creantis. Ergo homo 
generatus habet duplex esse et consequenter non est una substantia. 

Resp. i) Dist. mai.: Si una actio alteri non ita subordinatur, ut 
alter effectus alterum exigat ut complementum naturale, conc.; si ita 
subordinatur, nego. Contradist. min. : Et actio hominis generantis ita 
subordinatur actioni Dei creantis, conc. ; secus, nego. — Resp. 2) Dist. 
conseq. : Habet duplex esse incompletum, co?ic. ; completum, nego. 
Pariter dist. conseq. 

Obi. 3. Si Deus singulas animas creat , interdum cooperaretur 
peccato adulterii. Atqui hoc repugnat. 

Resp. Cooperatur actioni materiali, conc. ; ipsi malitiae , nego. 
Contradist. min. (de hac re in Theodicea). 

Obi. 4. Filii saepe eandem prae se ferunt indolem ac parentes. 
Ergo anima a parentibus producitur. 

Resp. Nego cotiseq. Indoles enim pendet ex corporis dispositione, 
ideoque generatione transmitti potest ; porro saepe educatione ac- 
quiritur. 

Obi. 5. Illud creatur, quod producitur nullo praesupposito subiecto. 
Atqui hoc non valet de anima rationali ; nam ut anima producatur, 
praesupponi debet materia ex virtute seminis disposita, quam illa in- 
formet. Ergo. 

Resp. Dist. mai. : Illud creatur, quod producitur nullo praesup- 
posito subiecto sustentationis vel ex cuius materia educatur, conc.; 
nullo etiam subiecto purae informationis, quod non sit causa mate- 
rialis, sed sola potentia perficienda per formam, unde compositum 
substantiale coalescat, nego. Contradist. miti. Materia virtute se- 
minis disposita non est causa materialis, sed mera conditio, ut a Deo 
creetur anima rationalis ; simulque pars potentialis, quae per animam 
actuata constituat hominem. 

Obi. 6. Virtus seminis quamvis in se materialis, potest assumi ut 
instrumentum animae spiritualis ad aliam animam producendam; 
sicut phantasma ab intellectu agente assumitur ad speciem intelli- 
gibilem efficiendam. 

Resp. Etsi ageret anima ut spiritus, nihil efficeret , quia haec 
actio requirit creationem. > 

§ 2 . De duratione animae in alteram vitam. 

THESIS 25 . Animae humanae in morte non pereunt, 
sed in alteram vitam perdurant. 

Stat. Quaest. i. Agimus hic de quaestione summi momenti. 

Est enim persuasio de altera vita fundamentum religionis. Cultus 
Dei maxima et gravissima motiva perderet, si hac vita mortali 
tota hominis exsistentia concluderetur. Eadem persuasio est funda- 
mentum per se maxime necessarium vitae moralis ; homo enim 
rationabiliter saepe aliter agere deberet, si, loco verae obliga- 
tionis per auctoritatem supramundanam, potius nobilitas quaedam 
magis aesthetica quam ethica eum compellere diceretur. — Etiam 
totus aspectus mundi alius est, si hominis individui vita hac 
brevi exsistentia absolvitur, in qua pro progressu generis humani 
paululum laboraret ut merum instrumentum, quod post suum 
laborem peractum abiicitur; vel si ipse individuus homo finem 
internum proprium habet, sc. vitam aeternam, sua natura dignam, 
pro cuius assecutione tota vita mortalis solum praeparatio quae- 
dam est. Ideo haec veritas complementum ultimum et neces- 
sarium illarum est, quae incipiendo a natura intellectuali essen- 
tialiter supra sensibilitatem elevata ct voluntate cum suo privilegio 
unico libertatis hominem demonstrat esse vere personam seu ens 
in se et pro se subsistens. 

2. Immortalitas opponitur morti, estque impotentia mori- 
endi seu vitam amittendi, vel positive capacitas perpetuo 
vivendi. Immortalitas triplex distinguitur: i) essentialis: 
propria solius Dei, seu metaphysica et absoluta impossibi- 
litas moriendi vel amittendi esse; 2) naturalis: impossibilitas 
moriendi seu capacitas et exigentia vivendi ex eo, quod 
res careat omni principio corruptionis nec sit ulla naturalis 

causa, quae illam vita privare possit. Potest quidem per 
annihilationem a Deo perire, naturaliter tamen exigit con- 
servari; 3) gratiosa, ex privilegio: impossibilitas moriendi, 
non ex interna carentia principiorum corruptionis, sed ex 
gratuito dono Dei mortem arcentis (c. g. protoparentes ante 
peccatum). 

3. Controversia de immortalitate (Urraburu, Svorcik). 

Philosophi ante Socratem hanc quaestionem non multum agi- 
tarunt. Dicuntur Thales et Pythagoras immortalitatem asseruisse; 
sed alia ex parte teste Platone ct Aristotele Pythagoraei animam 
concipiebant ut harmoniam corporis, quod materialismum sapere 
videtur. Dualismum animae et corporis primus docuisse dicitur 
Anaxagoras, qui tamen non clare distinguit spiritum ordinatorem 
mundi et animam humanam. Clare autem spiritualitatem et im- 
mortalitatem docet Plato. De doctrina Aristotelis controversia 
fuit. Aliqui (Plutarchus, Alexander, Justinus, Caietanus) tenent 
eum in hac re errare; docet enim non dari intellectionem sine 
phantasia, quod aliam vitam excludere videtur, Tamen secundum 
communissimam sententiam defendit immortalitatem: ita lam anti- 
qui commentatores (Theophrastus, Themistius, Philoponus, Sim- 
plicius) et Scholastici communiter. E discrimine essentiali inter 
intellectionem et sensationem deducit intellectum separabilem 
esse. Si beatitudinem hominis in hac vita ponit, dicitur in Ethica 
sua solum hanc vitam inquirere voluisse (Suarez). — Similiter 
immortalitatem tenet Theophrastus. Sed in posteriori schola Peri- 
patetica haec doctrina cum materialismo confundebatur. 

Omni tempore immortalitatem negabant Materialistae, ut Demo- 
critus, Epicurus, Lucretius, Plinius; quam doctrinam non soli 
Epicuraei suscipiebant, sed etiam Stoici. Solus fere Plotinus 
spiritualitatem cum immortalitate iterum defendit. Ex ipsis Iudaeis 
Sadducaei immortalitatem negabant. SS. Patres et Scholastici, ut 
patet, unanimes sunt in asserenda immortalitate. Moses Maimonides 
(saec. 1 2) quidem putat solos animos sapientium immortales esse. 

Recentiori tempore duo potissimum systemata materialismi et 
pantheismi immortalitatem personalem reiiciunt. Materialismus 
enim hominem considerat ut solam supremam speciem brutorum. 
Pantheismus animam docet post hanc vitam amissa conscientia 
et personalitate in substantiam universalem reverti ab eaque ab- 
sorberi. Sic Spinoza, Hegel, Schopenhauer, Ed. v. Hartmann et 
plurimi moderni. Patet autem hoc practice cum consequentiis 
materialismi coincidere, cum immortalitas impersonalis nullius 
valoris sit pro individuo homine. 

Ceterum verum non est hanc esse sententiam omnium recen- 
tiorum vel maximorum philosophorum. Pro immortalitate enim 

etiam inter modernos philosophi maximi nominis nominari pos- 
sunt, ut Cartesius, l.ockc, Lcibniz, Wolff, Kant, Herbart, I.otze. 
Verum est methodum Kantii, qui argumenta scientifica pro im- 
mortalitate animae reiiciebat, multum ipsi quoque persuasioni 
immortalitatis nocuisse. 

4. Etiam de hoc, possitne immortalitas vere demonstrari, 
inter ipsos eius defensores multum controvertitur. Ita Scotus 
censuit non posse afferri rationes demonstrativas, sed solum 
probabiles; quod dictum VanWoestyne ita declarat: Scotus 
probat alteram vitam inductione et persuasionibus probabi- 
libus ; e. g. indignum esset tantum laborare circa scientiam 
et virtutes, si desinerent esse in morte, et valde irrationa- 
bile est, quod maneant, quin earum actus possint habere. 
Maxime impugnat rationes Aristotelis esse ex ratione intrin- 
seca, i. e. ex essentia animae spiritualis, id quod solum 
«demonstrationem» vocat. Sic aeternitas beatitudinis in con- 
servatione divina fundatur; ideoque eius ratio est solum 
extrinseca, seu ex causa efficiente. - — • Ita etiam Henricus 
Gandavensis, Gabriel Biel, Occam; idem postea Caietanus, 
etsi aliter antea docuerat. 

Locke censet cognitionem demonstrativam hic haberi 
non posse. Apud modernos vero Protestantes usitatum plane 
est dicere : omnem demonstrationem a Kantio ostendi im- 
possibilem esse; sic Lipsius, Pfleiderer. 

Contra communissima iam a pluribus saeculis omnium 
philosophorum et theologorum catholicorum sententia tenet 
immortalitatem demonstrari posse. Ita Suarez, Rubius, Les- 
sius, Valentia et communiter auctores Societatis Iesu; ita 
Dominicani, ut Banez, Ioannes a S. Thoma; ex Franciscanis 
Bonaventura, Peckham, Frassen; quamvis Mastrius, Pontius, 
Dupasquier putent veritatem hanc in rigore non demon- 
strari; «quibus adstipulatur noster Arriaga, singulariter canens 
extra chorum omnium fratrum suorum» (Urraburu). 

Hoc cetcroquin etiam hodierni Neo-Scholastici fatentur: 
non quodlibet argumentum afferri solitum demonstrativum 
esse, sed varia saltem ex aliis suppleri postulare. Ita iam 
Suarez : Non singulae rationes ut per se sufficientes ad de- 
monstrandum afferuntur, praeter illam speculativam quae 
a propria operatione animae sumitur, et alteram moralem 
ex retributione sumptam. Aliae vero, licet non singulae 
cogant, simul collectae multum persuadent et priores de- 


monstrationes iuvant; sunt physicae demonstrationes, quae 
mentem bene institutam efficaciter persuadere possunt et 
debent. — Idem Urraburu et Mahcr. 

5. Disputationem de duratione animae humanae in duas 
theses distribuimus. In praesenti thesi id efficimus, quod 
adversarii maxime impugnant, sc. dari omnino alteram vitam 
pro anima humana, quae sufficiat pro exigentiis naturae et 
sanctione efficaci, nondum interim determinando, utrum 
haec sanctio aeterna sit necne. Hoc stabilito facilius in 
sequenti thesi quaestionem de aeterna duratione inquiremus. 

Pro priori igitur quaestione afferuntur quattuor principalia 
argumenta. Argumentum metaphysicum ex natura immateriali 
animae eiusque capacitate ad separatam exsistentiam et activi- 
tatem eiusdem durationem post mortem deducit. — Aliud argu- 
mentum teleologicum varias tendentias psychologicas animae, ut 
in felicitatem perfectam, in scientiam et virtutem, pro fundamento 
sumit, ut ex earum naturali necessitate, cui haec vita non suf- 
ficit, aliam vitam deducat. — Iterum alia est via, qua in stabilienda 
libertate usi iam sumus: ex ordine morali sive necessitate sanc- 
tionis, quae pariter sine alia vita non impleretur. — Tandem con- 
sensus gentium moraliter universalis in tali re argumentum veri- 
tatis est. Recte Maher notat haec argumenta inter se quodammodo 
supplere, ita ut obscuritas in uno manens saepe ex alio com- 
pensetur. 

6. Ad hanc quaestionem praeter compendia inter alia conferri 
possunt: IV. Schneider, Das andere Leben, 1879. • — G. Teich- 
miiller, Uber die Unsterblichkeit der Seele, 1879. — P. G. Feli, 
Die Unsterblichkeit der Seele, in Laacher Stimmen (Erganzungs- 
heft LV), 1892. — Ph. Kneib, Die Unsterblichkeit der Seele, 
1900. — Idem, Die Beweise fur die Unsterblichkeit der Seele, 
1903. — C. Svorcik, Ubersichtliche Darstellung und Priifung der 
philosophischen Beweise usw., im Philos. Jahrbuch XII, 1912. — 
H. Kaufmann, Die Unsterblichkeitsbeweise, 1912. 

1. Argum, metaphysicum. (Exeo, quod omnis causa 
interitus deest.) 

Anima humana neque ex se corrumpi potest neque ab 
ulla vi creata destrui, neque tandem ab ipso Deo annihila- 
bitur. Ergo in alteram vitam conservabitur. 

Prob. antec. per paries. 1. Anima non potest corrumpi 
per se, sicut compositum humanum, i. e. in partes dissolvi ; 
nam est simplex (th. 21), seu partibus caret. 

Anima nequit corrumpi per accidens, i. e. non desinit ex- 
sistere, quia id a quo in esse dependet, resolutum est. Sic 
accidens, destructa substantia cui inhaeret, eo ipso desinit. 
Pari modo etiam forma materialis ut anima beluina secun- 
dum Peripateticos e potentia materiae educta est, ab eadem 
in exsistendo pendet, ideoque destructo organismo cessat 
exsistere; corrumpitur per accidens seu ratione compositi 
quod destruitur, vel ratione subiecti quod ad talem formam 
ineptum redditur. Qui animam beluinam censeret absolute 
solam exsistere posse, diceret illam desinere per annihila- 
tionem, quam statim excludemus. Atqui secundum probata 
(th. 21) anima humana actiones suas nobilissimas ponit in- 
dependenter ab organismo ideoque in exsistendo quoque 
ab organismo independens est. Ergo illa ratio cessationis 
deest. 

2. Anima nulla vi creata destruetur. Nam destructio sub- 
stantiae simplicis in se subsistentis esset vera annihilatio. 
Talis autem in tota natura inaudita est. Omnis destructio 
substantiae, quam ullibi observamus, consistit in eo, quod 
compositum in partes resolvatur, quod hic impossibile est; 
ultima autem elementa nunquam destruuntur, sed solum 
accidentaliter mutantur. Atqui si ne atomus quidem, immo 
nulla energia naturaliter destrui potest, a fortiori non sub- 
stantia simplex spiritualis, quae etiam multo minus influxui 
agentium materialium subiacet. 

Porro philosophice loquendo annihilatio substantiae fieri 
non posset ulla actione positiva, quae ut actus positivus 
semper aliquod positivum efficere deberet, non autem nihi- 
lum pro termino habere potest; sed annihilatio ita solum 
fieri potest, ut actio quaedam positiva cesset, sc. illa con- 
servatio, quae rem in exsistendo retinet. Sed solus Deus 
res conservat (de quo in Theodicea). 

3. Sola igitur possibilitas destructionis esset ex parte Dei. 
Hanc autem naturaliter fieri negamus. Nam : Deus non cen- 
sendus est naturaliter illam substantiam destruere, quae ex 
ipso habet tendentiam seu capacitatem naturalem ad exsisten- 
tiam et vitam ulteriorem. Atqui anima humana hanc capaci- 
tatem vere habet. 

Ad mai. Hoc enim ut axioma ex consideratione totius 
mundi aspectabilis recte deducitur. Ex scientia constat 

nullam materiam, immo nullam energiam materialem acci- 
dentalem in hoc mundo destrui, sed solas mutationes earum 
fieri. (Non loquimur de fine mundi, nuin tunc omnia im- 
mutata permaneant, sed de praesenti ordine.) Ergo ex 
telcologia universali idcin de supremo illo ente animae 
spiritualis dicendum est, dummodo ulterioris vitae ex se po- 
tens sit. 

Prob. min. Anima humana sola exsistens ad propriam 
activitatem apta est, ideoque habet finem in mundo. In 
hac re anima humana opponitur animae beluinae. Nam 
etsi haec supponeretur sola exsistere posse , omnis eius 
activitas, quae essentialiter est actus compositi (Psych. 
sens. 7), physice impossibilis esset; praeterea etiam ideo, quia 
fine careret, qui pro ente sensitivo unice est bonum compositi 
(Psych. sens. 9). Hinc ab organismo separata anima be- 
luina aut ex se interit aut postulat annihilationem. 

Non ita res se habet in anima humana. Ipsa enim iam 
in unione cum corpore supremas suas activitates semper 
sola eliciebat, ideoque in se profecto vim habet et perfec- 
tionem requisitam ad illas ponendas. Neque ullo modo 
deest finis pro tali activitate; nam hic ne in priori vita 
quidem fuerat necessario bonum organismi, sed potissimum 
et primarie bonum ipsius animae, sc. eius perfectio cogno- 
scitiva et volitiva, scientia, virtus etc. Hi autem fines ab 
anima separata aeque intendi possunt. 

Difficultas principalis bic est: In hac saltem vita omnis actus 
etiam animae solius agentis semper requirebat concursum phantasiae 
(ut vidimus in primis thesibus de intellectu). Etsi igitur cooperatio 
materiae dicatur extrinseca, saltem cognoscitur in hac vita esse prorsus 
essentialis ; ergo concludendo ex sola natura animae eiusque activi- 
tatis naturalis non licet supponere animam separatam sine tali coope- 
ratione materiae facere posse, quod in hac vita ne momento quidem 
unquam potuit. 

Resp. 1 (negative). Ex hoc facto continuae cooperationis in uno 
statu non certe concluditur idem de quolibet alio statu valere. Natu- 
raliter enim secus saepe videtur eadem substantia status valde di- 
versos accipere posse, ut in metamorphosibus brutorum ; idem igitur 
in anima esse potest, si statum tam diversum accipit. 

Resp. 2 (directe). Substitutio conditionis extrinsecae per se et 
non per accidens deficientis omnino naturaliter postulatur; nam si 
anima ex se potest ideoque destinata est superiorem suam activitatem 
exercere, dummodo determinatio extrinseca ei praebeatur, esset contra- 
dictio naturae has conditiones per se et naturaliter semper deficere. 

Sic si aliquod animal ex institutione naturae seniper in alium statum 
mutaretur, in quo sub certis conditionibus externis vivere posset, esset 
contradictio naturae tales conditiones necessarias per se nunquam 
haberi. Ergo a pari pro anima humana habetur naturalis exigentia, 
ut a Deo haec conditio suppleatur. 

Corollarium i: 

(Svorcik :) Haec probatio metaphysica semper habita est summi 
momenti : iam invenitur apud Platonem , Gregorium Nysse- 
nuin ; Scholastici passim, ut Thomas, Suarez, Kleutgen, eam 
habent ; similiter Cartesius, Leibniz, Herbart et generatim quot- 
quot ex recentioribus de immortalitate animae scripserunt. — 
Similiter iudicat Kaufmann. Si apud adversarios hodiernos de 
cogitationibus huius argumenti non multum sermo est, hoc ex 
statu philosophiae facile intelligitur. 

Corollarium 2 : 

De natura animae separatae docent Scholastici. (Suarez :) Anima 
post mortem eandem subsistentiam habet, quam in unione; non 
enim sustentatur unquam a corpore, sed eo utitur ut instrumento 
coniuncto. In morte anima nihil enti tatis amittit, neque entitatem 
essentiae neque exsistentiae, quae priori identica est, neque per- 
sonalitatis, quae a natura non realiter distinguitur. Sola mutatio 
spectat informationem seu modum essendi ; amittit enim causali- 
tatem formalem circa corpus. Anima in utroque casu eodem 
sensu est persona, i. e. non persona totalis, quia est pars naturae 
et in se non totaliter incommunicabilis est. (Van Woestyne :) Anima, 
quae ut forma dispositionem ad corpus retinet, est substantia in- 
completa. 

De activitate: Manent in statu separationis intellectus et vo- 
luntas cum suis habitibus et vis spiritualis se movendi. Secundum 
Septum intellectus tunc directe ad obiecta se convertere potest, 
sicuti in hac vita ad phantasmata; quod alii negant (Suarez). 
Anima separata facilius intelligit quam antea, sine dependentia 
a phantasia, pariter ut angeli; ob libertatem a materia facilius 
in actibus perseverat. Facultates organicae a Seoto remanere di- 
cuntur, etsi non iam agunt, quia ab anima sola emanant ; tamen 
alii hoc negant. 

Corollarium J : 

Ex eo quod unio est status naturalis animae, tamen non eo 
ipso status separationis contra naturam est, quod sane destrueret 
illam exigentiam naturalem pro ulteriori exsistentia, ex qua argu- 
mentamur. Nam fieri potest, ut substantia aliqua naturaliter certam 
successionem statuum habeat et exposcat. Hoc iam illustrat meta- 
morphosis in brutis. Porro in infantia homini naturale est, ut 
nondum habeat usum rationis, tamen posterior evolutio ad talem 
usum certe non est contra naturam. 

Secundum Avicennam unio pro anima est status naturalis im- 
perfectus, separatio status perfectus; similiter Scotus; contra Tho- 
mas vocat separationem statum praeternaturalem. Revera quilibet 
status animae suam necessitatem et relativam perfectionem habet. 
Suarez: Unio certe est naturalis, quia anima essentialiter forma 
est. Haec est magna perfectio naturae, quod homo exsistit, pro 
quo mundus visibilis creatus est. Ideo informatio est naturalis; 
anima ex se imperfecta est, destinata ad perficiendum aliud ens. 
Ratione unionis anima non fit imperfectior in sua substantia, 
sed suam perfectionem explicat. In unione anima extensive per- 
ficitur in activitate vegetati va et sensitiva. In activitate quidem 
rationali animae non melius est, quod corpori unitur, sed inde 
limitatur; sed haec est imperfectio naturalis (non aliquid violentum 
seu contra naturam), quia statum eius imperfectum sequitur. 
Similiter ex hoc statu sequitur, quod per annos non habet ple- 
num usum rationis. Haec imperfectio inde est, quia anima de- 
stinata est formare supremum compositum mundi visibilis. Igitur 
status unionis dicendus est naturalis, etsi non omnes tendentias 
naturae expleat. — Addi ceterum potest etiam pro superiori vita 
unionem dici debere naturalem, quia anima hac naturali via suas 
perfectiones acquirit et suum ultimum finem meretur. 

Suarez: Status separationis pariter naturalis est, quia anima 
naturaliter incorruptibilis est, et status ipse accommodatus pro 
supremis tendendis naturalibus, etsi quoad informationem status 
praeternaturalis sit. Absolute loquendo status unionis magis 
naturalis dici potest, quia animae secundum suam essentiam con- 
venit. Si status unionis post resurrectionem mortuorum ipse na- 
turalis non est, dici deberet animam humanam nunquam habere 
statum naturalem perfectum, sed totam eius capacitatem solum 
supernaturaliter expleri posse. 

2. Argum, teleologicum. (Ex tendentia naturali ad 
bo7ia, quae in hac vita dari non possunt.) 

Argumenti forma brevis : In anima humana datur ten- 
dentia naturalis in exsistentiam sine fine, in beatitudinem 
perfectam, quae omnia in hac vita imperfectissime vel nullo 
modo habentur. Atqui secundum legem finalitatis hae ten- 
dendae naturae animae per se nequeunt esse frustra. Ergo 
obiectum huius tendentiae naturalis exsistere dicendum est, 
seu anima humana vere in alteram vitam conservatur. 

Prob. mai. per partes. Nota: Demonstratio non est proxime 
ex actibus elicitis appetitus, sed ex appetitu naturali, ex 
capacitate naturae pro hac re; ideoque non valet obiectio, 
quod infantes talia desideria nondum habeant, vel quod 



288 


289 


LIR. III. DE ANIMA. 

quidam adulti, maxime qui immortalitatem negant, tale 
desiderium se habere negent. Sine dubio tamen, si ten- 
dentia naturalis est, ab hominibus intelligentibus saepe 
agnosci debet et sic desiderium etiam elicitum sat universa- 
liter invenietur, quod inservire potest ut signum appetitus 
naturalis. 

1. In hominis natura est tendentia in vitam perpetuo 
manentem : 

Hoc declaratur per oppositum: Anima beluina, etsi non 
in morte de se desineret, tamen naturaliter interitum postulat, 
quia sola nullam operationem haberet, et sic fine careret. 
Contra anima rationalis ad operationes suas primarias omnes 
semper apta manet et sic nunquam finis pro ulteriori vita 
ei deest. Hinc determinationem et exigentiam naturalem 
habet, ut sine fine vivat et conditiones externae ad activi- 
tatem necessariae ei tribuantur. 

2. Homo capax est ad perfectionem intellectualem acqui- 
rendam, qualem in hac vita acquirere nunquam potest: 

Hoc iterum clarius fit ex comparatione cum brutis. Brutum 
omnia cognoscit ut utilia vel delectabilia pro organismo ; 
non gaudet de inventa veritate neque ulterioris cognitionis 
desiderio movetur, sed cognitionibus gratis vel ingratis ad 
finem ita ducitur, ut finem qua talem non cognoscat. Homo 
autem verum ut verum cognoscit, de veritate cognita lae- 
tatur, et ulterioris cognitionis desiderio incenditur ; non veri- 
tatem appetit ob solam eius utilitatem practicam, sed ipsa 
cognitio ei ut magnum bonum apparet, ad quam tendit 
sine respectu ad organismum vel immo cum eius damno. 

Patet hac tendentia naturali in cognitionem gigni pro 
vita futura animae et fontem infinitum suae activitatis et 
finem dignum suae vitae. Materia enim scientiae indefinita 
est. Scientiae inexhaustae adsunt, quibus anima occupetur 
et quarum cognitione ipsa magis magisque perficiatur. In 
capacitate autem indefinitae perfectionis consistit exigentia 
et destinatio naturalis ad vitam, in qua huic perfectioni va- 
care possit. 

Hanc tendentiam in perfectam scientiam non sufficienter 
expleri in praesenti vita, probatione vix indiget. Non solum 
maxima pars hominum ante possibilitatem cognitionis mo- 
ritur, sed plurimi alii occupati cura corporalis vitae vix 
hunc laborem inquisitionis incipere possunt. Paucissimi autem 

illi, quibus opportunitas et tempus et ingenium hunc labo- 
rem assumere permittunt, abstrahendo ab erroribus ctc. 
saltem brevitate vitae damnantur ad laborem vix inceptum 
abrumpendum et sic tota scientia acquisita statim periret. 
Certe ergo huic tendentiae universali et personali omnis ho- 
minis aut nunquam aut in alia vita succurrendum est. 

3. Alia iterum tendentia universalis, cui haec vita suf- 
ficere nequit, est desiderium lentitudinis seu felicitatis per- 
fectae. Intelligimus hic tendentiam in summam quandam boni- 
tatem, in perfectam beatitudinem seu felicitatem. Plaec iterum 
ex natura hominis rationali sequitur. Brutum sola praesentia 
cognoscit iisque plene absorbetur. Si illud acquisivit, quod 
ei pro momento deest, perfecte quiescit. Eius vita ex suc- 
cessione talium appetitionum, quae per se statim implentur, 
constat; et nulla est exigentia naturalis' pro maiore felici- 
tate. Homo vero ex sua natura superiore idoneus est ad 
vitam, in qua suprema bona intellectus et voluntatis per- 
fecte et perpetuo possideat, et ita perfecte beatus sit. 
Ergo tendentia in beatitudinem ex sua natura sequitur seu 
naturalis est. Confirmatur hoc etiam ex desideriis elicitis 
hominum, si bona et felicitatem huius vitae cum inclina- 
tione suae naturae comparant. 

Iterum autem facile patet, huic tendentiae in perfectam 
beatitudinem in hoc mundo minime satisfieri. Certe miseriae 
huius vitae non ita contra experientiam exaggerari debent, 
aesi homines perpetuo infelices essent. Nam quidquid est 
de assertis quae audiuntur de perpetuis miseriis, de illu- 
sionibus, quas bona temporalia generant, experientia tamen 
indubie ostendit homines in genere sua vita satis contentos 
esse, et certe de morte cogitare vix non omnes refugiunt. 
Sed inde non sequitur vitam ab hominibus considerari ut 
felicitatem perfectam suae naturae convenientem. Clare enim 
quilibet cognoscit: bona quae hic haberi possint sat labilia 
et futilia esse et saltem fragilia ac caduca, minime felici- 
tatem cum virtute semper coniungi, sed interdum omnia 
bona cum vita ipsa pro virtute postponi debere. 

Adversarius quidam celeberrimus immortalitatis (David 
Strauss) ut compensationem nihil afferre scit quam delecta- 
tiones aesthcticas et scientificas ; sed patet, quam haec sint 
exigua comparata cum tendentia naturae et quam paucis 
omnino hominibus pervia. 

Frobes, Psychologia. II. 

4. Tandem accedit tendentia suprema voluntatis in bonum 
monile, in perfectionem moralem seu sanctitatem. Iterum 
hic habetur obiectum tendentiae, quod cum morte corporis 
minime cessat. IJanc tendentiam naturalem esse ostendit 
factum conscientiae moralis, accusatio propria de peccatis 
etiam internis et nulli alii cognitis, delectatio interna de bene 
factis, aestimatio universalis de moraliter praeclare gestis, 
ut de martyrio ob castitatem servandam, ob fidelitatem ctc.; 
ipsa simulatio virtutis est «quasi cultus quidam, quem vitium 
virtuti praestat» (Bossuet). De his fusius in Ethica. 

Indubium iterum est hanc supremam perfectionem hominis 
in hac vita imperfecte admodum acquiri, ab ipsis quoque 
illis, qui moralitati summopere addicti sunt. 

fi^rob. min. totius argumenti : 

Tendentia naturalis modo descripta, quam in hac vita 
non impleri constat, probat alteram vitam exsistere, in qua 
ei satisfiat, et quidem eam ab omni homine per se acquiri ; 
«per se» i. e. si non ipse sua culpa eam abuciat. Reducit 
hoc ad notum principium finahtatis, quod edicit, tendentiam 
fundamentalem naturae non posse esse vanam. Nam est 
axioma scientiae naturalis: quando habetur facultas, seu 
aptitudo naturalis seu instinctus in certum obiectum per- 
petuo tendens, etiam hoc obiectum vere datur. Hoc per- 
petuo comprobatur in biologia; organum e. g. ad videndum 
aptum, ubicumque invenitur, probat lucem exsistere, quod 
illud ens perficiat. Tunc autem incredibile est, in supremo 
ente totius naturae visibilis hoc postulatum fundamentale 
deficere, in eo naturam contradictoriam institutam esse, ut 
id quod natura maxime et prae omnibus appetat, ei nun- 
quam contingat. 

(Schneider:) Secus homo miserior esset, quam quodlibet 
aliud ens naturale. Cum in aliis entibus tendentia naturalis 
et finis obtinendus per se sibi proportionentur, in homine 
inveniretur continua contradictio inter id quod acquirere 
vult et quod re vera acquirit. Brutum perfectum est, si 
organismus plene excultus est; non seipsum ut individuum 
aliis opponit, ideoque magis perfectio speciei quam indi- 
vidui a natura intenditur; contra mens humana vere perso- 
nalis est, sui conscia, in proprium et personalem finem maxime 
et naturaliter tendens. 

Vis argumenti magis illustratur obiedionc illa obvia : 

Etiam tot germina in plantis habent naturalem tendentiam ct exi- 
gentiam ut se perficiant, et tamen haec tendentia frustratur ; non igitur 
necessitas fingi potest, ut quaelibet tendentia naturalis suum finem 
consequatur ; idque pro omni homine singulari. 

Resp. 1. Innumera tamen alia germina perfectam suam explica- 
tionem consequuntur et quidem semper tot, quot a circumstantiis ex- 
ternis permittuntur. Si vero non daretur altera vita, nullus homo ad 
suam perfectionem naturalem in cognitione et virtute perveniret ; ergo 
tunc quod infinite multis entibus inferioribus concederetur, supremo 
cuti mundi visibilis nunquam possibile esset, quod sane esset per- 
turbatio maxima. 

Resp. 2. Iurc autem pro homine plus postulamus quam pro brutis 
vel plantis. In inferioribus enim entibus ob parcitatem nutrimenti 
vel impedimenta solus certus numerus evolvi potest. Ipsa etiam 
haec entia magis in perfectionem speciei ordinantur quam in propriam, 
quam neque ut talem cognoscunt neque alii opponere possunt. At 
vero hominis immortalitas nulli alii enti obest vel nocet, sed potius 
iuvat; non veritas vel perfectio moralis pro uno minor fit, si alii inde 
participant, sicuti valet de nutrimento corporeo. Accedit et positivum 
hoc maximum momentum, quod, aliter ac inferiora entia, solus homo 
est persona, sui perfecte conscia et in proprium personalem finem 
tendens, non autem merum instrumentum pro alterius utilitate; ideo 
ius et exigentiam naturalem habet ad indiviclualem perfectionem, quae 
sola suae naturae consentanea est. 

Confirmatio : 

Patet has omnes considerationes multum augeri, si probatio 
i am supponere potest exsistentiam et perfectiones Dei, cui illa 
contradictio in natura imputari deberet. Deus enim sibi ipsi contra- 
diceret, si animae denegaret vitam et felicitatem, cuius desiderium 
ipse ei dedit. 

Obiectiones : 

Obi. 1. Tendentiae in felicitatem forte sufficienter satisfit, eo quod 
labore singulorum genus humanum semper magis perficitur. Tanta 
non videtur esse hominis ordinarii dignitas, ut altera vita statuenda 
sit, ne beati tudine exoptata homo privetur. Pia desideria non sunt 
argumenta philosophica. Sicuti brutorum naturali desiderio satisfit non 
in singulis individuis, ita forte non unusquisque homo beatitudinem 
adipisci poterit. Egregie Teichmiiller hanc obiectionem «ex parte 
modestiae» proponit ct solvit (S. 182). 

Resp. Non argumentamur proxime ex desideriis quibusdam eli- 
citis, quae «ut pia» forte negligi possent, sed ex tendentia et inclina- 
tione naturae cum eadem certitudine scientifica, qua secus in scientia 
naturali huic semper insistitur. Haec determinare debet, quae vera 
hominis dignitas sit, non quaedam modestia falsa, quae cum proprio 
line altiore propria officia pariter deserit. Vidimus autem hanc esse 
tendentiam in perfectionem intellectus et voluntatis in vita beata. 

Pariter vidimus, quod haec tendentia non, ut in entibus inferioribus 
velut medium aliis individuis subordinatum sit, sed pro personalitate 
entis spiritualis ipsi propria esse debet. 

Obi. 2. Ipsa quoque bruta desiderant semper esse, quod deside- 
rium tamen frustra est ; cur in homine non idem valere potest ? 

Rosp. Bruta minime naturalem tendendam seu exigentiam per- 
petuitatis habent, quia tota eorum activitas in servitio organismi cor- 
ruptibilis absolvitur. Elicito quidem desiderio, quolibet momento re- 
fugiunt mortem vel potius morte non cognita duce instinctu tales ac- 
tiones refugiunt, quae obiective eis mortem inferrent. Sufficit autem 
prorsus pro teleologia, ut appetitus ille elicitus per se sufficienter im- 
pleatur, quod in plurimis eorum actionibus fit ; non postulat pro quo- 
libet individuo indefinite impleri. In forma dici solet : Bruta semper 
appetunt esse, conc. ; appetunt semper esse, nego. 

Obi. 3. Dantur multae tendendae naturales, quae non implentur; 
ita bruta et homines summopere abhorrent dolores, quos tamen inter- 
dum acerbissimos sustinere debent. Item homo habet naturalem re- 
pugnantiam contra mortem; repraesentare sibi potest ulteriorem, immo 
perpetuam vitam in corpore, eamque saepe appetit. 

Resp. principale est : In horrore dolorum agitur quidem de appe- 
titu naturali, sed secundario, i. e. prorsus subordinato conservationi 
organismi. Dolor enim ob utilitatem organismi a certis malis de- 
terrere debet, ideoque naturaliter adest. Sufficit, ut haec tendentia 
per se impleatur, etsi quandoque dolor nullam utilitatem afferat. Si- 
militer in homine alii impulsus sensitivi (etiam Conservationis pro- 
priae) subordinanlur naturae superiori. 

In desiderio aeternae vitae cum corpore, si solum generalis con- 
ceptus vitae perpetuae inspicitur, haec tendentia naturalis impletur. 
Si autem circumstantia coniunctionis cum corpore, agitur de desiderio 
elicito, quod naturale minime est , quia naturae entis corruptibilis 
contradicit. 

3. Argum, morale. (Ex necessitate sanctionis.) 

Hoc argumentum omni tempore ut validissimum agnitum est 
et certe necessitatem alterius vitae clarissime illustrat. S. Augu- 
stinus illud nominat argumentum principale immortalitatis. Philo- 
sophi saepissime illud afferunt, ut iam Plato. Maher ; PIoc potissimum 
argumentum ostendit tendentiam in alteram vitam irresistibilem. 
Spir, ipse adversarius immortalitatis, tamen fatetur: Pro plurimis 
hominibus fides in immortalitatem est fundamentum omnis altioris 
volitionis. Similiter de Laveleye. 

Argum. Datur vera lex moralis absolute valida, ita ut 
omnia bona huius vitae ei potius posthabenda sint, quam 
ut illa laedatur. Ergo sanctio per se sufficiens adesse debet, 
quae per modum motivi efficacis voluntatem ad exsecu- 
tionem huius legis cogat. Atqui talis efficax sanctio assi- 
gnari nequit in hac vita, sed solum in altera. Ergo ex- 

sistit altera vita, in qua sufficiens retributio pro moralibus 
actionibus hominis habetur. 

Prob. antec. Exsistere veram legem moralem, quae ab- 
solute virtutem imperet et scelera prohibeat, i) vix aliquis 
etiam ex adversariis negat. Potius omni modo ostendere 
student huic exigentiae morali aliter sufficienter satisfieri 
et provideri, ita ut sanctio alterius vitae necessaria non sit 
(de quo in Minore). Et quidem intelligitur haec lex non 
ut aliquid mere alliciens, ut perfectio artis, quae ob quae- 
libet motiva negligi possit, sed ut aliquid absolute com- 
pellens, ut auctoritas nobis imperans, sine possibilitate se 
ei subducendi. Maher ; Bonum faciendum, malum vitan- 
dum, non attentis bonis physicis obstantibus vel malis im- 
minentibus, etiam cum periculo propriae vitae. Hoc axioma 
quoddam est, quod ratio non dubitans accipit, etsi in ope- 
ribus ei forte non perfecte satisfaciat. 

Immo etiam illi, qui passionibus perversis vel vitae scele- 
ratae dediti sunt, non ideo egoismum absolutum ut rectum 
habent; indignantur enim, si alii ipsis mala inferunt, si ab 
illis ingratitudinem experiuntur, vel illi fidem datam non 
servant, neque hanc exceptionem admittunt, quod alii se- 
cundum propriam utilitatem egerint, sed talem modum 
agendi condemnant. Politici, qui ex studio unico utilitatis 
sui populi alii iniurias et damna inferunt, non audent hoc 
proprium motivum agnoscere, sed student iustitiam suarum 
actionum probare. 

Haec igitur omnia ostendunt, agi de tendentia et per- 
suasione invincibili, quae in re tam fundamentali vitae prac- 
ticae est signum certum veritatis. Si enim hoc nos deciperet, 
in re summi momenti humanae naturae provisum non esset. 

2) Hanc persuasionem universalem verissimam esse, etiam 
magis elucet ex consideratione oppositi. Si lex moralis 
non absolute rata ac firma esset, sed potius dictamen ideale, 
cui se conformare pulchrum esset, prudenter sperneretur 
propter utilitatem propriam. Stultum esset, ob ideam aesthe- 
ticam summa bona huius vitae, fortunam, honorem, ipsam 
vitam profundere ad servandam fidelitatem vel virtutem, 
in testimonium persuasionis religiosae; magni tunc heroes 
generis humani stulte egissent, alii autem, qui criminibus 
vitam felicem sibi comparassent, rationabiliter. 

Atqui hoc homines universaliter reiiciunt et rei icere de- 
bent, cum ipsi homines scelerati vel qui theoretice hanc 
persuasionem defendunt, in vita sibi contradicere cogantur 
(ut modo vidimus). Agitur enim de tendentia fundamen- 
tali naturae humanae, quae abiici nequit. Ergo opinio op- 
posita impossibilis est; gravissima damna quae observatio 
legis moralis postulare potest, non contradicere possunt 
tendendae finali in propriam felicitatem, sed graviore bono 
compensantur. 

Prob. primum conseq. Si observatio ordinis moralis est vera 
lex, vera obligatio, non potest deesse motivum per se effi- 
cax, i. e. tale quod transgressionem legis semper irratio- 
nalem facit. Cum enim homines aliter ac bruta non phy- 
sica necessitate ad exsecutionem legis moralis impellantur, 
sed liberi sint ad contrarium etiam faciendum, necessitas 
huic naturae liberae convenire debet i. e. consistere in mo- 
tivo intellecto damni sufficienter gravis. Sic enim res se 
habet in omnibus legibus humanis, quae non coactione 
physica urgeri solent, sed propositis sufficientibus motivis 
praemii et poenae, ita ut homo libere quidem, tamen cum 
necessitate morali, sicut suae naturae convenit, obediat. 
Lex sine sanctione sufficienter gravi, qua violatio irra- 
tionalis fiat, contemptui esset; legislator tunc ab arbitrio 
hominum penderet, qui impune ei resistere possent. 

Prob. min. Sanctio efficax in hac vita non habetur, 
neque extra hominem, neque in homine ipso; haberi autem 
potest in altera vita. Prob. per partes: 

i. Non habetur ab aliis hominibus: Nam experientia 
teste sanctio humana insufficiens est. Non respicit nisi ac- 
tiones malas externas, nunquam internas. Porro leges etiam 
iniquae esse possunt, quae ea iubeant, quae conscientiae 
adversentur: ut leges contra religionem revelatam tempore 
antiquo et moderno. Varia crimina plane nunquam possunt 
ab hominibus puniri, e. g. suicidium. Historia teste non 
raro homines pessimi vitam luxuriosam ducere potuerunt, 
cum boni opprimerentur. Et certe ex natura rei nullum 
praemium aequivalens in hac vita dari potest, si, quod inter- 
dum accidit, ob virtutem iactura ipsius vitae postulatur, 
quae per nihil aliud rationabiliter aequatur. Quod adver- 
sarii asserunt de necessario et quasi naturali nexu inter 

virtutem et humanae vitae felicitatem, contra omnem est 
experientiam. Notum est enim, quantum omni tempore 
homines vexaverit haec quaestio, quare, qui male egerint, 
tanta saepe felicitate fruantur, ii autem, qui virtutem sec- 
tati sint, plurimis saepe opprimantur malis. 

2. Non habetur sanctio sufficiens, ut aliqui adversarii 
fingunt, in ipso homine agente. Hoc olim putaverat Sco- 
tista Cavellus. Maxime autem recentiores, ut StrauB, qui 
apostolum Paulum vituperat, quod dicat, in hac vita inter- 
dum bonos male se habere, malos bene; hoc enim asser- 
tum confundere apparentiam cum veritate. — Sed sanctio 
sic indicata ex delectatione de actu bono vel contristatione 
interna de actu moraliter malo per se sufficiens non est. 
Non quidem negamus, etiam quosdam adversarios immor- 
talitatis ex amore honestatis legi morali satisfacere posse 
et vitam secundum propriam persuasionem moralem ducere 
(officia quidem erga Deum generatim negligent). At tales 
homines saepe non ita proprias sequuntur opiniones, sed 
potius eas, quae communes sunt societati, in qua vivunt 
et cuius continuo influxui subsunt, quae sanctionem alterius 
vitae credit. Porro ipsis saepe multa motiva iam externa 
ad honeste agendum non desunt. Sed quidquid est de 
paucis illis, in quibus talia motiva aliquam efficaciam ha- 
bent, certe hoc hominibus per se nullo modo sufficit, ideo- 
que vera sanctio universalis, quae tamen ad urgendam legem 
moralem necessaria est, non daretur. Remorsus enim con- 
scientiae pro mala actione minime gravitati delicti respon- 
dent; graviores saepe sunt in viro honesto, qui in minimis 
suae conscientiae defuit, quam in scelerato, et certe cum 
repetitione delictorum celerrime evanescunt. Interna etiam 
delectatio de officio impleto pro ordinario homine (si forte 
pro ullo) non est compensatio pro omnibus sacrificiis, pro 
iniuriis perlatis, pro amissione bonae famae forte irrepa- 
rabili, vel immo pro amissione vitae. Hugon : Si interna 
haec sanctio sufficeret, quo iure aliae adhuc poenae pro 
crimine imponuntur? 

3. a) (negative). Sine persuasione sanctionis in altera 
vita homo iure dubitaret, nonne sit illusio et praeiudicium 
ex educatione conceptum: id vocare virtutem, quod pro- 
priae felicitati, ad quam natura duce invincibiliter attrahi- 
mur, interdum ita repugnet. Id non esse prorsus inaudi- 

tum ostendit systema antiethicum Nietzsche, praedicantis 
egoismum absolutum hominis ad magna facienda apti. Et 
re vera tunc summum bonum hominis in hac vita consti- 
tutum esset; ad summum bonum autem ut ad finem ulti- 
mum omnia rationabiliter dirigenda sunt. Tunc autem per- 
suadere sibi quis posset: quas dicimus virtutes, esse vitia, 
quia sunt contra inclinationem ipsius naturae. In hominis 
natura tunc insuperabilis contradictio lateret inter tenden- 
dam naturalem ad proprium bonum, et tendendam moralem 
ex qua illud bonum interdum ex amore virtutis negligi de- 
beret. Si homo intuitu alterius vitae agit, res facilis est; 
si autem ultra hanc vitam nihil datur, natura humana, ex 
qua oriuntur tendendae adeo oppositae, in se ipsa contra- 
dictoria esset. 

b) (positive ). Quod vicissim persuasio alterius vitae cum 
praemio, quod omnes aerumnas et miserias infinite superat, 
cum poena, quae omnem delectationem ex crimine haustam 
irrationabilem demonstrat, pro prudenti homine sufficiens 
motivum sit, ut in summis etiam incommodis legi morali 
semper obediat, per se facile patet. Confirmatio clarissima 
est historia revelationis Christianae, quae in societatem hu- 
manam altissimas virtutes intulit, non solum aliquorum 
philosophorum vel cultorum hominum, sed multitudinis in- 
numerae. Comparetur iam effectus moralis etiam imper- 
fecti illius systematis, quod in persuasione immortalitatis 
fundatur, qualis est institutio illa socialistico-religiosa «Salva- 
tion-army», et e contrario factionis atheisticae «democra- 
tiae socialis», secundum principia vitae ethicae. 

4. Argum, ethnologicum. (Ex consensu hominum.) 

Exsistit consensus populorum universalis de exsistentia 
alterius vitae, quae describitur ut sanctio pro actionibus 
huius vitae. Atqui hic consensus habet omnes notas, quae 
veritatem postulant. Ergo verus est. 

Proh. mai. Summatim Urraburu : Vix est alia apud omnes 
populos latius sparsa firmiusque adhaerens menti persuasio. 
Hoc probant honores redditi mortuis, inscriptiones et monu- 
menta sepulchrorum, ritus funebres, expiationes, sacrificia 
pro defunctis oblata, fabula metamorphoseos etc. Hanc 
communem persuasionem testantur Homerus , Hesiodus, 
Plutarchus, Celsus. Seneca eam nominat «publicam per- 

suasionem», Cicero «consensum omnium gentium . Ipsi 
adversarii hoc factum saepe concesserunt, ut Mirabaud, 
Voltairc, Bolingbroke. — Testimonia recentiorum de po- 
pulis sine hac fide semper postea probata sunt falsa fuisse 
(Feli). Eivingstone: Necesse non est, etiam infimo nigritae 
loqui de exsistentia Dei aut vita futura, quia hoc univer- 
si m agnoscitur. Nihil eorum, quae nos (christiani) pecca- 
tum appellamus, iis aliter apparet, excepta polygamia. 

Contra priores theorias animismi (Tylor) ex accuratiore 
inquisitione Andrevv Lang statuit, praecise gentes maxime 
primitivas possidere monotheismum moralem: ens supre- 
mum ab hominibus postulare virtutes, ut veracitatem, bene- 
volentiam erga alios, castitatem. Idem postea comprobavit 
W. Schmidt, qui apud gentes maxime primitivas (pyg- 
maeos) vitam socialem simplicem et puram invenit. Nu- 
perrime Oesterreich : Diu ex evolutionismo supposito multi 
dubitabant de monotheismo primitivo ethico; sed coram 
testimoniis bonorum exploratorum dubium hodie possibile 
non iam est (Exp. Psych. IX 3, § 5)’ 

Enumerationem accuratiorem singulorum elementorum, 
in quibus assertio huius facti nititur, invenies e. g. apud 
J. Knabenbauer: Das Zeugnis des Menschengeschlechtes 
liber die Unsterblichkeit der Seele, 1878; W. Schneider, 
Das andere Leben III et IV. 

Obiectiones : 

Contra afferuntur ab adversariis aliquae religiones, t) Iudaeos hanc 
fidem habuisse, negabant Deistae, Voltaire, Kant, alii, cum in libris 
Veteris Testamenti, maxime veterioribus, pro observatione legis di- 
vinae semper solum utilitas pro hac vita commemoretur. Sed haec 
assertio iam ex circumstantiis externis incredibilis est, quia Chaldaei, 
ex quibus ludaei oriebantur, et Aegyptii apud quos diu vivebant, hanc 
fidem habuerunt. Apologetae christiani praeterea provocant ad Henoch, 
qui, pro eo quod Deo placebat, tollebatur ex hac terra (Gcn. 5, 22) 
ad Scheol, seu locum animarum post mortem ; quod mors describatur 
ut «colligi ad patres, ad suum populum». 

2) Afferebatur doctrina Buddhistarum, quae ob ingentem numerum 
suorum asseclarum consensum allatum multum infirmet. Verum est 
Nirwana seu terminum vitae proxime significare exstinctionem ideo- 
que annihilationem omnis vitae cognoscitivae ; praesertim cum illud, 
a quo quaeritur liberatio, sit ipsa exsistentia. Hanc tamen conclu- 
sionem liuddha non fecit. Illud solum de Nirwana affirmari potest: 
nec desiderium est nec conscientia ulla, nec vita nec mors, sed status, 
in quo liberati sumus a migratione animarum. Alia autem dc Nir- 
wana cogitandi ratio posteriori tempore invaluit, quae illud concipit 

ut bcatitudinem, quae in libertate et spiritualitate consistat. Mine 
consensus Buddhistarum in neganda altera vita nullo modo exsistit. 

.3) Dicitur, persuasionem populorum tales diversitates ostendere et 
absurditates continere, ut ei fidere non liceat. Resp.: Etsi ulterior 
descriptio status futuri fals.a sit, et multas fabulas contineat, recte ex 
communi fundamento omnium testimoniorum concludimus. Ita si 
coram indice varii testes in multis circumstantiis errant, sed in sub- 
stantia facti omnes consentiunt, hoc ut certe probatum consideratur. 
I loc commune elementum autem est exsistentia beata, quae hominis 
desiderium, quale pro sua scientia meliori tunc erit, perfecte expleat. 

Prob. min. 1) (positive). Haec persuasio est verum iudi- 
cium sensus communis de re, de qua omni tempore homines 
aeque iudicare potuerunt, ideoque habet omnes proprietates 
veri testimonii dogmatici ; est persuasio constans, moraliter uni- 
versalis, nullo modo repugnat rationi, contra summopere ei 
concordat, ut alia argumenta ostenderunt. Pertinet igitur 
ad illas veritates, ad quas cognoscendas naturali inclina- 
tione fertur homo et quas aliquando cognitas homines eo 
facilius retinent, quo magis sentiunt, quantopere cum na- 
tura rationali eiusque exigentiis conveniant. Rationes illae 
hominem naturaliter moventes maxime sunt tendentia natu- 
ralis in beatitudinem, evidens dissolutio morum, quae ex 
negata hac fide secutura intelligitur, exsistentia legis mo- 
ralis, quae se manifestat ut vocem summae auctoritatis; in- 
sufficientia sanctionis in hac vita; persuasio valori hominis 
interno eius felicitatem respondere debere etc. 

Atqui si in iudiciis talis naturae homines errarent, di- 
cendi essent non pervenire posse ad veritatem et quidem 
in rebus sibi maxime necessariis, ideoque eis provisum non 
esset. 

2) (negative). Neque ulla ratio alicuius universalis illu- 
sionis assignari potest. Certe hic absonum esset, loqui de 
illusione sensuum, ut in persuasione de motu solis: quia 
testimonium sensuum potius omnimodam destructionem ho- 
minis in morte nuntiat. 

Plures asserebant ortum huius persuasionis ex somniis 
(Tylor) : in somniis saepe adhuc videntur mortui ideoque 
putatur anima in somnio emigrare ex corpore et mortuos 
visitare. Sed hoc non apparet ut sufficiens causa pro uni- 
versalitate huius persuasionis; nam generatim homines non 
asserunt immortalitatem brutorum, quae in somniis sine 
dubio pariter videntur. Somnium autem in statu vigiliae 

facile ut deceptio agnosci solet, ut quoad alias res fit. Si 
ergo quoad vitam animarum ei fides praestatur, hoc inde 
potius repetendum est, quod haec res iam aliunde homini 
constat. Ergo haec interpretatio praecise quoad mortuos 
homines, non vero quoad plurimas alias res potius fidem 
immortalitatis supponit. 

Explicatio cx educatione vel fraude iterum non est causa 
sufficiens tam universalis persuasionis. Sine dubio educatio 
in propaganda fide ad sequentem generationem requiritur. 
Sed si persuasio naturae repugnaret, non sola educatione 
teneri posset versus gravia argumenta contraria, quae tot 
alias fabulas destruxerunt. 

In genere singularis quaedam ratio decipit quidem unum 
alterumve hominem, non vero omnes moraliter gentes et 
multo minus tanta constantia. Ad hoc requiritur probatio, 
quae in ipsa ratione consistat. 

Obiectiones : 

Obi. 1. Si anima separata connaturaliter intelligere posset, esset 
melioris conditionis, quam coniuncta; posset enim tunc sine interrup- 
tione et defatigatione Deum et spiritualia intelligere et amare; atqui 
hoc est absurdum. Nam coniunctio est propter bonum animae ; porro 
omnis pars naturalis est perfectior in toto, quam extra totum. 

Resp. Dist. mai. : Secundum quid melioris conditionis esset, conc.; 
simpliciter et omni ex parte, nego ; in unione, cuius finis ceteroquin 
est etiam homo ipse, non sola anima, hanc utilitatem anima habet, 
ut connaturali modo ad cognitiones perveniat et ultimum suum finem 
promereatur ; contradist. min. 

Obi. 2. Si anima separata intelligere posset, unio non esset natu- 
ralis, sed per accidens. Nam: ex hoc praecise probatur, unionem esse 
naturalem, quia anima dat corpori esse specificum sensitivum et eo eget 
ad intelligendum, utendo phantasmate; ergo si anima potest sine 
phantasmate intelligere, verum non est, quod egeat unione cum cor- 
pore ad intelligendum. 

Resp. Nego asser/. ; ad probat. conc. antec. ; nego cotis eq. De na- 
tura animae iudicandum est ex complexu omnium operationum. Ra- 
tiones allatae omnino probant, unionem esse naturalem, quia et per- 
ficit materiam quae viva et sentiens fit, et animam quae fit princi- 
pium vitae inferioris, et in hoc statu etiam quoad intellectionem iuva- 
tur. Alia ex parte natura operationum spiritualium nos docet, animam 
non absolute egere corpore ad eas eliciendas ; ideo iure concluditur, 
statum separationis non esse simpliciter innaturalem animae, sed utrum- 
que ei successive convenire posse. 

Inst. Sed naturale non est animae, quod illam potius deprimit, 
quam iuvat. Atqui melius est intelligere per conversionem ad in- 
telligibilia, quam ad phantasmata. Ergo. 

Resp. Pist. min.: Absolute, trans.; pro omni statu, nego; nam 
unio vere animam iuvat et necessaria est, ut illa totam suam naturam 
evolvat; propterea exercet vegetationem, sensationem, abstrahit species 
a phantasmatibus. Porro quamvis absolute melius sit, intclligere per 
conversionem ad intclligibilia, non est tamen melius animae, quae 
naturaliter est forma corporis, vel saltem non melius pro omni statu. 

Obi. 3. Spes beatitudinis facit homines ineptos pro laboribus huius 
vitae, quam tunc ut aliquid vile considerant. 

Resp. Pist. assert. : Magis aestimat futuram vitam, quam prae- 
sentem, conc. ; facit indifferentem contra hanc vitam, nego; nam vita 
beata scitur esse praemium pro bene expletis officiis huius vitae, quae 
est status probationis. Sine dubio pro felicitate etiam huius vitae 
plus laborant, qui ut ordines religiosi operibus misericordiae externae 
et internae populum erigunt, quam illi, qui alteram vitam negando 
plurimos illos sua sorte non contentos reddunt, qui in hac vita nihil 
nisi laborem vel immo miseriam exspectare possunt. 

Obi. 4. Nequit anima habere duos fines, sc. beatitudinem et in- 
formationem corporis. 

Resp. Non duos fines supremos, conc.; non subordinatos, nego. 
Finis supremus est beatitudo ; informatio corporis necessaria est in hac 
vita, ut homo se praeparet ad ultimum finem. 

Obi. 5. Moralitati contradicit, ut ab exercitio virtutis aliud exspec- 
tetur, quam virtus ipsa ; virtus deprimitur, si fit medium pro beati- 
tudine adipiscenda. Qui voluntatem Dei facit ex respectu mercedis, 
seipsum magis aestimat, quam Deum; religio christiana sic egois- 
mum fovet. 

Resp. 1. Virtus ab adversario modo quodam superstitioso con- 
cipi videtur quasi aliquid divinum, forte ipsum Deum vel saltem ho- 
minem superans. Re autem vera est accidens in homine, sc. bonus 
habitus, qui hominem perficit et praeparat ad ultimum finem suum. 
Hic vero est gloria Dei in exsecutione voluntatis divinae et in homine ipso 
beatitudo, quae ipsa consistit in summa cognitione et amore Dei, i. e. 
summa virtute. Hinc dist. assert. : Moralitati contradiceret, in studio pro- 
priae felicitatis perfectionem virtutis vel oboedientiam versus Deum 
excludere, aut mercedem maioris aestimare quam Deum, cotic. ; ad 
actum bonum, qui ipse intenditur, allici respectu retributionis futurae, 
nego. Ceterum haec motiva seriem aliquam perfectionis moralis con- 
stituunt; infimhm motivum, et ipsum tamen moraliter bonum, est de- 
terreri a peccato ex timore poenae, dummodo peccatum ipsum in- 
terne reficiatur ; maximum est amor benevolentiae in legislatorem. 
Religio christiana approbat etiam infimum, sed maxime incitat ad 
altiora. 

Resp. 2. Retorqueo in adversarios immortalitatis, quibus pro ex- 
secutione officiorum etiam praesto sunt motiva poenarum ct prae- 
miorum, honoris et fortunae. Sine dubio autem nobilius est, ad vir- 
tutis actus adiuvari per motiva illa supernaturalia, quae ex fide et 
amore Dei ut realia agnoscuntur, quam per motiva retributionis 
huius vitae. 

Inst. Virtus est praemium sibi sufficiens et per se amabilis. 


Resp. ad 1 : Adaequate sufficit ut terminus ultimus tendentiae, 
nego; inadacquate, subdist.: Posita spe beatitudinis, conc.; secus, nego. 

Resp. ad 2 : Virtus est per se amabilis seu bonum honestum, 
quod est finis voluntatis, conc. ; quod potest esse finis ultimus, nego. 

THESIS 26. Beatitudo animarum iustarum erit aeterna ; 
nec quicquam valent rationes, quibus impugnatur doc- 
trina de poenarum aeternitate. 

Stat. Quaest. i. Transeuntes ad quaestionem, utrum 
altera illa vita, quam post mortem dari demonstravimus, 
aeterna sit necne, distinguere debemus casum aeternorum 
praemiorum ct poenarum. Quoad primum inter illos, qui 
omnino alteram vitam personalem asserunt, controversia 
vix habetur ct res facile deciditur cx pluribus iam illorum 
argumentorum, quibus prior thesis stabilita est. Ideo haec 
pars thesis fere corollarium est prioris. 

2. Aliter res se habet quoad aeternitatem poenarum. Hic 
distinguenda est quaestio possibilitatis, sc. num Deus animas 
in aeternum punire possit, et quaestio facti, utrum tales 
animae de facto hanc poenam aeternam incurrant. Primum in 
thesi asserimus, sc. nihil obstare, quominus Deus impios etiam 
aeternis poenis afficiat. Secundum a pluribus negabatur, 
qui dicebant, omnes animas aliquando beatas fore. Ita iam 
Origenistae, et exitu saeculi 18 et initio 19 plures ratio- 
nalistae. Hanc opinionem universalis restitutionis animarum, 
Schleiermacher dicit, saltem eodem iure defendi posse, quo 
receptam sententiam aeternae damnationis. Nostro tem- 
pore plures theologi protestantes docent, animas impiorum 
post aliquod tempus in nihilum redigi; alii hypotheticam 
aeternitatem poenarum docent, eorum sc. qui nolint un- 
quam converti. 

Sed contra haec doctrina catholica est : omnes damnatos 
aeternas poenas sustinere sine ulla spe veniae. Sed etsi 
igitur omnes Catholici factum aeternitatis poenarum doceant, 
multi graves auctores dubitant, num hoc solis argumentis 
philosophicis demonstrari possit. Sic Lessius aeternitatem 
poenarum inter mysteria fidei annumerat. Gutberlet, Kleut- 
gen dicunt, eam liberam ordinationem Dei esse, quae ra- 
tione demonstrari nequeat. Similiter Katschthaler, Simar. 
Cf. Urraburu Ps. III 673. 

3. Rationes dubitandi, hanc rem demonstrari posse: Etsi sine 
dubio peccatum grave iuste infinitis poenis puniatur, ct in genere 

sanctio efficax postulet, ut transgressor legis divinae nullum ius 
habeat aliud postulandi, tamen Deus ex sua parte salva lege 
aeternae poenae liber est, ut aut homini particulari aut propter 
speciales rationes omnibus omnino loco iustitiae misericordiam 
semel aliquando saltem offerat. Nam non est contra iustitiam, 
condonare peccata. Etsi post mortem homo dicatur esse «extra 
statum viae», tamen Deus, saepius homines in vitam revocavit. 
Exceptio a lege aeternae poenae non magis repugnat, quam ex- 
ceptio a lege universali unicae mortis. Neque periculum inde 
esset; nam sicut nemo suicidium committeret, quia Deus forte 
possit ipsum revocare ad vitam, ita nemo ideo peccaret, quia 
forte Deus in altera vita condonaturus sit. 

4. Contenti igitur sumus, in hac re id efficere, quod a 
philosopho iure postulatur, ut difficultates contra possibili- 
tatem doctrinae revelatae ut insufficentes reficiamus. Hoc 
ita facimus, ut tam illa afferamus, quae contrarias rationes 
solvunt, quam alia quaedam, quae factum huius aeterni- 
tatis suadent. 

P ARS I. Beatitudo animarum iustarum erit aeterna. 

Argum. 1 . Omnia fere argumenta, quae alteram vitam 
probant, etiam aeternitatem probant. Talia sunt: 

a) Ex materia, molitione, natura operum dignoscitur 

duratio temporis, cui haec a sapiente artifice destinata 
sunt, atqui anima humana est simplex, incorruptibilis, 
quae ut sit et vivat, corpore non eget nullaque vi creata 
exsistentia et vita privari potest, quaeque naturaliter aeterni- 
tatis capax est. Ergo ad aeternitatem hoc opus destina- 
tum est. : T: .v/.hf-.vvvlT: 

b) Est proprietas intellectus et voluntatis, hinc animae, 
ut in infinitum et perpetuum tendat. Ipsa priori felicitate 
alterius vitae homo semper perfectior evadit, ideoque semper 
magis repugnat ens tam perfectum annihilari. 

c) (Urraburu ; supposita exsistentia Dei.) Non decet di- 
vinam largitatem et bonitatem, ut exsistentia simul cum 
promerita felicitate privet animam, quae vehementer eam 
desiderat, quae propterea in hac vita pravos affectus co- 
hibuit^ aerumnas pertulit, voluptates vetitas respuit, quod 
Deus infinite bonus animam huiusmodi amicitia coniunc- 
tam carissimamque annihilet. 

Argum. 2 . Speciatim hic urget desiderium beatitudinis 
pei fectae, quod si non impleretur, statum futurum multum 

corrumpere videtur, ita ut conceptui illius beatitudinis per- 
fectae nullo admixto malo non iam conveniat, sc. : 

Desiderium beatitudinem retinendi est naturale; hoc autem 
desiderium non satiatur nisi certa scientia perpetuitatis. In 
perpessione malorum certitudo mala proximo die vel certe 
alio tempore cessatura esse magno est solatio. Ergo in 
beatitudine scientia : illam finem habituram et nos in pri- 
stinas miserias relapsuros vel in nihilum abituros, tristitia 
nos afficeret; immo quo maior esset aestimatio beatitudinis, 
quo maior amor Dei, eo magis futura miseria et amissio 
felicitatis nos affligeret. Ideo S. Augustinus: «Ouid illa 
beatitudine falsius atque fallacius, ubi nos futuros miseros 
aut in tanta veritatis luce nesciamus aut in summa felici- 
tatis arce timeamus? Si enim futuram calamitatem igno- 
raturi simus, peritior est hic nostra miseria, ubi futuram 
beatitudinem novimus. Si autem nos illic clades imminens 
non latebit, beatius transigit tempora anima misera, quibus 
transactis ad beatitudinem sublevetur, quam beata, quibus 
transactis ad miseriam resolvatur. Unde fit ut, quia hic 
mala praesentia patimur, ibi metuimus imminentia, verius 
semper miseri quam beati aliquando esse possimus» (De 
civ. Dei i, 12, c. 20). 

PARS II. Deo impossibile non est peccatores aeternis poenis 
punire. 

Argum. 1 . (Nulla In hac re repugnantia habetur.) 

Certe Deus potest talem inducere ordinem, ut homo 
huius vitae tempore se praeparet ad finem suum ultimum, 
deinde metam in altera vita attingat in eaque maneat. 
Ergo si homo peccato mortali a Deo aversus alteram vitam 
intrat, potest in aeternum a Deo excludi. 

Prob. antec. 1) Potest Deus certum tempus constituere, 
quo praeterito peccatoribus nulla spes reliqua sit condona- 
tionis obtinendae. Idem faciunt principes, qui rebellionis 
veniam usque ad certum solum tempus concedunt ct non 
ultra. Quo iure homines postulare possent tempus inde- 
finitum veniae? IIoc certe Deum a creaturis dependentem 
redderet. 

2) Quod si conceditur, probari nequit, Deum non ipsum 
tempus huius vitae pro decisione finali assumere posse. 

3) Deus animam impii non necessario annihilare debet, 
sed aeternis poenis tradere potest. Poena aeterna potissi- 
mum perpetua a Deo separatione continetur. Iamvero qui- 
cumque peccatum grave committit, etsi non formaliter et 
explicite Deum spernat et a Deo fine ultimo se avertat, 
nihilo tamen minus, cum libere illud faciat, quod scit esse 
contra legem divinam et gravem Dei iram sibi contrahere, 
i ure ac merito censetur velle necessariam suae actionis se- 
quelam i. e. separationem a Deo eamque aeternam. 

Anima peccatoris de se incorruptibilis est; quamquam 
ab ultimo fine interno excidit, inepta tamen non est ad 
finem Dei creatoris simpliciter ultimum, Dei gloriam pro- 
movendam; suis enim poenis Dei offensi iustitiam et maie- 
tatem infinitam manifestat. Ouare Deus non cogi potest, 
ut talem animam annihilet. 

Argum. 2. Neque desunt rationes, quae positive hanc 
aeternitatem poenarum suadent (P. Hansen). Tales sunt: 

1 ) Gravitas peccati: Peccatum habet quandam infinitatem. 
Nam miuriae magnitudo crescit pro dignitate et iure per- 
sonae offensae; hinc offensa Dei excedit sine proportione 
iniuriam contra creaturam quamvis excellentem; ergo idem 
de poena exspectandum est. 

Atqui si peccatum non exigeret natura sua poenam in- 
finitam, sed satisfactione finita aequaretur, et ita naturaliter 
et ex condigno deleri posset, offensa Dei aequaretur poena 
undique finita, et ita esset offensa qua maior ex toto genere 
suo esse posset; hoc autem certe impossibile est. 

2) Bonum universale : Deus legem imponens ex provi- 
dentia sua debuit statuere sanctionem, quae omnes homines, 
quacumque obiecta difficultate, attentione ordinaria effica- 
citer moveat ad legis observationem; atqui talis non esse 
videtur nisi poena aeterna. 

Nam spectata imbecillitate naturae humanae, vitiorum 
illecebris praesentibus et sensibilibus , difficultate virtutis 
excercendae in certis maxime casibus , facile intelligitur, 
poenas futuras et a sensibus remotas nisi aeternas non 
in omni casu movere satis hominem ordinariam providen- 
tiam adhibentem. 

Deum omnino dedecet sanctio, quam homo posset sper- 
nere non sine aliqua causa; atqui si homo sciret, post longis- 

simum tempus poenam cessaturam, multi poenam contem- 
nerent. — Tandem honor Dei, bonum et ordo societatis ex 
eo maxime pendent, quod homines pro certo habent, sibi 
post mortem reddendam rationem, se aeternam poenam vel 
praemium aeternum esse habituros. 

Confirmatio iam habetur ex opinione vulgari gentilium. Apud 
plerasque gentes recepta et constans erat doctrina eos saltem 
impios, qui magnis criminibus essent obnoxii, in altera vita 
aeterne puniri. Ergo aeternitas poenarum non rationi adversatur, 
et congruum videtur, ut tempus meriti et poenitentiae ad hanc 
vitam restringatur. Ita testantur Lucretius, Ovidius, Vergilius. 

Obiectiones : 

‘ 

Obi. 1. Nulla est proportio inter poenam aeternam et peccatum. 
Ergo poena aeterna est contra iustitiam Dei. 

Resp. Dis/, atitec.: Temporis, cor.c.; gravitatis offensae, nego. Pro- 
portionem autem temporis postulare ridiculum esset, iam inter homines. 

Obi. 2. Difficultas ex parte infinitae misericordiae. 

Resp. Haec iam ostenditur sufficienter ex condonatione gravissi- 
morum peccatorum per totum tempus vitae, qua tot homines etiam 
post plurima peccata iterum atque iterum a poenis aeternis servati 
sunt. Si autem condonatio in indefinitum fieret, vere Deus a malis 
hominibus ludibrio haberetur, quod esset contra eius iustitiam et in- 
finitam maiestatem. 

C: ' 

' CAPUT III. 

De unione inter animam et corpus. 

Disputatio de hac quaestione fundamentali ad duplicem contro- 
versiam revocari potest, alteram recentioris temporis, alteram 
omnium temporum. Prima controversia, quae in ultimis solum 
saeculis exorta est et hodie inter recentiores acerrime disputatur, 
inquirit, utrum omnino actio mutua aut unio vigeat an merus 
parallelismus actuum utriusque ordinis. Quia hodierni psycho- 
logi plurimi parallelismo favent, in eius inquisitione hic iure mul- 
lum insistimus, colligendo et aestimando rationes potiores ex 
utraque parte allatas; quod fiet in thesi 27. Rciecto parallelismo 
dein alia controversia se offert de natura actionis mutuae, utrum 
forte tota relatio in activitate accidentali inter utramque sub- 
stantiam absolvatur an revocanda sit ad unionem in ipsa sub- 
stantia. Haec est controversia inter systema puri influxus mutui 
(unionis dynamicae) et verae unionis substantialis. De hac in se- 
quentibus thesibus, in quibus praeterea variae subdivisiones et 
sequelae considerandae sunt. 

Frobcs, Psychologia. II. 

Conspectus historicus principalium systematum : 

Plato relationem inter animam et corpus fere concipit ut 
unionem accidentalem, qualis est inter gubernatorem et navem, 
inter equitem et equum. Corpus ab anima movetur ad actiones 
vegetativas, ad motus locales, ad colligendas impressiones rerum 
sensibilium. Homo igitur proprie non est totum compositum hu- 
manum, sed potius anima utens corpore. Similiter de hac re sen- 
serunt quidam Veteres ut Themistius, Simplicius, et eidem doc- 
trinae postea favent SS. Patres. 

Pro Aristotele unio animae et corporis reducitur ad unionem 
inter materiam et formam (de qua fuse in Cosmologia agitur). 
Materia ex analysi conceptus mutationis proxime declaratur esse 
pura potentia ad corpus physicum, sine determinatione, potens fieri 
omnia. Forma autem est principium realitatis et determinationis 
corporis (entelecheia). Unio utriusque non exigit vinculum uni- 
ens,. quia materia est in potentia id, quod per formam actu fit. 
Tali modo forma substantialis fere coincidere videtur cum tota 
essentia physica corporis. Sed postea in explicatione processuum 
physicorum conceptus ille purae potentiae fere non iam respicitur, 
sed eius loco ponitur materia concreta cum suis proprietatibus, 
quae sunt conditio pro mutatione praerequisita. 

Anima igitur et corpus pariter uniuntur ad unam substantiam. 
Anima ex potentia substantiali facit essentiam corporis viventis. 
Solum in viventibus corpus generatim non consideratur ut pura 
possibilitas indeterminata, sed ostendit vires proprias, quibus 
anima ad suas activitates indiget. De modo, quo hoc systema 
a Scholasticis excolitur, postea. 

S. Augustinus opinionem, quod anima corpori ipsam exsisten- 
tiam conferat, postea retractavit. Anima et corpus se habent ut 
duae substantiae in se perfectae; ipse etiam similitudinem equi 
et equitis adhibet. Ceterum insistit in describenda intima unione, 
quae ei apparet ut mysterium pro homine incomprehensibile. 
Anima habet appetitum naturalem ad unionem et corpori illud 
confert, quod ut tale corpus habet. Sensatio est actus animae 
solius, quae active animadvertit impressiones ab extra in organis 
factas. 

Doctrina Cartesii de unione est parum determinata et con- 
stans.. Hoc facile inde intelligitur, quia id negat, unde unio sub- 
stantialis probari potest; nam vegetationem mere mechanice ex- 
plicat ; sensationem brutis concedere non vult, eamque in homine 
habet ut obscuram cogitationem. Associationem idearum revocat 
ad vestigia mere materialia in cerebro. Essentiam corporis ponit 
in extensione mathematica, essentiam animae in actuali cogita- 
tione (i., e. statibus psychicis), ita ut unio inter res tam contrarias 
non facile concipiatur. Docet in machina corporis nihil mutari 

ex eo, quod anima accedat. Alia ex parte non negat Deo con- 
currente animam ct corpus inter se agere. Interdum etiam la- 
tetur unitatem arctiorem : «Docet natura, per istos sensus doloris, 
famis, sitis me non tantum adesse meo corpori, ut nauta adest 
navigio, sed illi arctissime esse coniunctum et quasi permixtum, 
adeo ut unum quid cum illo componam; alioquin enim, cum 
corpus laeditur, ego, qui nihil aliud sum quam res cogitans, non 
sentirem ideo purum dolorem , sed intellectu puro laesionem 
illam perciperem, ut nauta visu percipit, si quid in navi fran- 
gatur; ct cum corpus cibo vel potu indiget, hoc ipsum ex- 
presse intclligcrcm, non confusos famis et sitis sensus haberem». 

Discipuli eius Malebranche et Occasionalistae ultro pergentes 
omnem causalitatem Deo attribuunt ; motus corporis et actus 
animae ita a Deo produci, ut hae activitates plane inter se con- 
cordent. Leibniz ponit systema harmoniae praestabilitae, quia 
negat possibilitatem omnis actionis transeuntis inter diversas res ; 
omnia repetit a Dei praeordinatione, secundum quam entia se- 
cundum leges intrinsecas se evolvant, aesi inter se agerent. 

Secundum Spinoza non datur nisi unica substantia absoluta, 
sc. Deus, cuius modificationes aeque primigeniae et completae 
sunt series physica et psychica, quae ceteroquin sibi invicem 
comparari non possunt, sed in sola natura Absoluti cohaerent. 
Kant difficultatem mutui influxus inter res tam heterogeneas forte 
ita solvi dicit, ut anima et corpus a parte rei minus differant, 
quam phaenomena ostendunt. Hic error, ut alibi (th. 20) vidimus, 
fundatur in conceptu rudi substantiae, quam ut Locke considerat 
ut incognitum X, ut substratum dissimile et quasi extrinsecum 
suorum accidentium. 

Recentiori tempore primus Fechner, parens psychophysicae 
modernae, systema parallelismi iterum proposuit, quod plurimos 
invenit propugnatores, maxime inter psychologos empiricos. Se- 
cundum ipsum realitas psychica et physica non mutua activitate 
cohaerent, sed eo quod a parte rei ad eandem realitatem revo- 
cantur, cuius nobis solum duo aspectus apparent. Eandem sen- 
tentiam propugnant Wundt, Miinsterberg, Paulsen, Joel, Hoffding, 
Heymans, Adickes, Ebbinghaus, Ziehen, alii. 

Varia systemata de hac materia interdum ita ordinantur (Donat) : 
Distinguuntur ut suprema genera monismus et dualismus. Sub 
monismo comprehenduntur: a) idealismus, qui materiam negat; 
b) materialismus, (pii mundum psychicum negat; c) doctrina 
identitatis psychophysicae, quae utramque realitatem ad commune 
elementum ignotum revocat. 

Ad dualismum pertinent: a) doctrina purae assistentiae, ut 
occasionalismus, vel harmonia praestabilita ; b) parallelismus 
psychophysicus; c) doctrina influxus mutui. 

1.IIS. III. DE ANIMA. 

De. spceiebus monismi per rc hic agendum non est; nani 
materialismum alibi expresse reiecimus (Psych. sens. 6); idealis- 
mus vero, qui realitatem corporum negat, refutatur in Critica. 
Doctrina autem identitatis gencratirn cum parallelismo aliquo 
modo coniuncta esse solet, ideoque cum eo simul tractabitur, 
hx spccielui.s dualismi iterum de occasionalismo nihil novi ad- 
dendum est; certe neque in hac doctrina neque in harmonia 
praestabilita haberetur vera unitas naturae, sed elementa potius 
independenter agerent. Contra posterius porro systema plurima 
illorum valent, quae contra parallelismum afferuntur. Praesens 
igitur controversia est inter duo systemata parallelismi vel in- 
fluxus causalis mutui, de qua re statuimus thesim: 

§ 1. De parallelismo psychophysico. 

THESIS 27. Connexionem realem inter activitatem 
psychicam et corporalem non explicat systema paralle- 
lismi psychophysici, sed vera activitas mutua admitten- 
da est. 

Stat. Quaest. 1 . Ab adversariis saepe conceditur primo aspectu 
doctrinam mutui influxus ut evidentem se proponere. Communis- 
sima enim experientia ostendere videtur motus corporeos cau- 
sare sensationes, defatigationem debilitare memoriam, febrim ex- 
citationem phantasiae gignere et augere, voluntatem motus mem- 
brorum pro arbitrio suo regere; breviter omnes notae relationes 
dependentiae inter animam et corpus hoc comprobant. Ideo 
non mirum, quod ita ab antiquissimis temporibus res semper 
concepta luerit. Et certe etiam criteriis scientiae hoc summo- 
pere congruit. Ubicunque talis connexio regularis observatur, 
admitti solet connexio causalis. 

Afferunt tamen adversarii difficultates non leves, ob quas illa 
spontanea evidentia admitti non debeat. Difficulter certe con- 
cipitur causalitas inter res tam diversas, sicuti sunt spiritus et 
corpus, maxime in sensu Cartesii. Accedit, quod physiologia 
nobis praebeat motus summopere utiles et complicatos sine cogni- 
tione, ergo ut putabatur mechanice explicabiles. Possunt igitur 
modo mere corporeo similia praestari, ac illa quae secus activi- 
tati animae ascribi solebant. 

Systema parallelismi tenetur a plurimis hodie psychologis et 
reiecto iam universaliter materialismo etiam a plurimis cul- 
toribus scientiarum naturalium. Haec enim solutio pacem inter 
scientiam corporis et spiritus offerre videtur. Nam eo quod quem- 
libet influxum mutuum negat, concedit physicae, omnia corporea 
inclusa vita organica, animali, immo activitate hominis externa 
ex meris legibus materiae perfecte explicari; ideoque scientia 
physica nullum iam interventum ullius influxus supermaterialis, 

sive ex parte animae sive etiam Dei timere debet. Alia cx parte 
etiam proprietas ordinis spiritualis intacta relinquitur, indepen- 
dentia eiusdem a mundo corporeo conceditur. 

Evitantur tandem difficultates quaedam maximae, ut ex principio 
causalitatis homogeneae, ex principio conservationis energiae. 

2. Parallelismus ut dogma fundamentale statuit mundum 
et corporeum et psychicum connexionem causalem solum 
in sc habere; et tamen cum certo membro corporali semper 
idem membrum psychicum simul exsistere. Ille parallelis- 
mus non est mera hypothesis pro investigatione scientiae 
(quae sane fieri utiliter potest), sed assertio dogmatica de 
naturis rerum. Aliqui parallelistae suum systema pro solis 
processibus cerebralibus admittere voluerunt, alii pro quolibet 
processu corporeo universaliter processum psychicum con- 
sentaneum postulant, quod consequenter includit panpsychis- 
m uni. Patet hoc alterum omnino a parallelistis teneri debere. 
Ortus enim processuum psychicorum non explicatur, nisi 
ipsis quoque simplicissimis processibus corporeis certus actus 
psychicus coordinetur. 

3. Variae formae parallelismi essentialiter diversae propo- 
sitae sunt: 

a) Parallelismus materialisticus, secundum quem in sola 
serie corporali causalitas habeatur. Processus psychici sunt 
quasi «epiphaenomena», a processibus corporalibus semper 
effecta et statim deficientia, sine causalitate in sua serie. 
Haec vere est species materialismi, quatenus unica realitas 
permanens est materia, quae (contra principium causalitatis) 
cognitiones produceret (cf. Psych. sens. 6). Non est veras 
parallelismus, quia secunda series cum propria causalitate 
interna deest. 

b) Parallelismus dualislicus utramque seriem ut diversam, 
aeque originariam et irreductibilem habet. Hoc systema 
purissime essentiam parallelismi exhibet. Sed haec theoria 
miram harmoniam, quae, negata omni connexione causali, 
resultat, ipsam explicare non potest ideoque contradicit 
principio rationis sufficientis. Ideo haec forma asseclas 
fere non habet, quia ex uno mundo facit duos separatos. 

c) Parallelismus realistico-monisticus utramque seriem sine 
mutua causalitate ita coniungit, ut dicantur esse diversi 
modi manifestationis eiusdem tertiae rei. Ideo vocatur doc- 

trina identitatis. Caput huius scholae est Spinoza; similiter 
Bain, Clifford, I luxlcy, Carus, Jodl. 

d) Parallelismus idealisiico-monisticus seriem psychicam 
habet ut unicam veram realitatem, corporeum ut meram 
apparentiam rei in se psychicae. Ens spirituale (homo) in 
suis actibus sibi ipsi apparet ut aliquid psychicum, sicuti 
vere est ; sed idem ens aliis hominibus apparet ut aliquid 
corporeum, in spatio extensum; meus actus mihi apparet 
ut affectio, volitio; alii forte apparet ut processus nerveus 
”“ e ,° cere bro. Ita Schopenhauer, Lange, Fechner, Paulsen, 
Hoffdmg, Wundt, Ziehen, Heymans, Ebbinghaus. Etiam 
hoc systema non est verus parallelismus, non enim in eo 
habentur duae series^ parallelae et independentes. Solum 
entia psychica in aliis spiritibus causant speciem obiecti 
materialis. Ergo hae cognitiones processuum corporalium 
non sunt actibus psychicis identicae, neque eis parallelae, 
sed causaliter ab iis dependent eosque sequuntur. Totus 
parallelismus tunc eo absolvitur, quod interdum processus 
psychicus realis ab aliqua conscientia percipiatur in forma 
corporea, quod certe nihil speciale est. 

4. Modus procedendi: De primo genere parallelismi, 
sc. mateiialistici, nobis hic agendum non iam est, quia verus 
parallelismus non est et alibi satis refutatus (Psych. sens. 6). 
Idem de forma idealistica dicendum est. Nam tota prae- 
sens controversia suum sensum amitteret, si loco serierum 
independentium status psychici causaliter inter se cohae- 
1 entes statuuntur. Tunc omnis explicatio mechanica qua 
talis destrueretur et tota explicatio scientifica absorberetur 
in psychologiam. Re vera parallelistae idealistici ita pro- 
cedunt, ut primo cum experientia accipiant duas series si- 
cuti proxime apparent, cum sua diversitate generica; inter 
has ex rationibus scientificis negatur omnis actio mutua; 
tandem ex rationibus criticis totum substratum problematis 
idealistice explicatur, non multum attendendo, ita initiale 
problema et rationes ibi allatas suum sensum amittere. 

Proprie igitur systema adversarium habet formam secun- 
dam vel tertiam, i. e. quae vere duas series sic exstare 
dicit, sicuti nobis apparent, sive hac duplicitate rcin finiri 
contendit sive illas, aliquo modo ignoto, ut modos eius- 
dem substantiae (Spinoza) vel aliter ad identitatem revo- 
care studet. 

In prima parte afferemus argumenta principaliora, quae 
contra verum parallelismum afferri solent; in secunda parte 
cbiectiones parallelistarum contra mutuum influxum sol- 
vemus. 

De controversia conferri potest sermo a C. Stumpf habitus 
in congressu internationali Monacensi (1896): I.eib und Seele. 
Maxime completa tractatio parallelismi eiusque refutatio egregia 
datur a Busse, Geist und Korper, Leib und Seele (1903), ex quo 
posteriores auctores potissimum materiam desumpserunt. Ex 
parte adversariorum conferre iuvat claram expositionem doctrinae 
apud Ebbinghaus, Grundziige der Psychologie, § 4 und 5 ; Hey- 
mans, Zur Parallelismusfrage, in Zeitschrift fiir Psychologie 17 
(1898); Erdmann, Wissenschaftliche Plypothesen iiber Leib und 
Seele (1907). 

PARS I. Excluditur parallelismus psychophysicus. 

Argum. 1 . Ipsa assertio fundamentalis parallelismi vel 
stat in harmonia serierum inter se independentium vel as- 
serit quandam identitatem earum. Atqui neutrum intelligi 
potest. Ergo theoria teneri nequit. 

Nam 1) si dicitur duplicem seriem non habere ullam cau- 
salem connexionem, neque immediatam, neque mediatam 
ope causae communis (parallelismus realistico-monisticus), 
statuitur maxime mirabilis effectus sc. minutissimus parallelis- 
mus innumerorum processuum sine ratione; tunc igitur de- 
seritur principium rationis sufficientis, quod est fundamen- 
tum omnis explicationis scientiae. 

2) Statuere identitatem inter motus corporeos et actus 
psychicos simultaneos est ipsa absurditas materialismi, quam 
alibi reiecimus. Qui enim omnino scit, quid sit corpus et quid 
spiritus, non potest sine contradictione utrumque identicum 
declarare. Certe maior diversitas in rebus nobis notis non 
datur quam rei extensae et mere mobilis, ut est materia, 
et actus illius simplicis et sibi conscii. Qui haec iden- 
tica esse asserit, profecto nihil iam in mundo distinguere 
poterit. 

3) Alii propterea identitatem ita concipiunt, ut utraque series 
sint duo modi eiusdem ignotae substantiae, quae duobus diversis 
modis appareat. Sic certe Deus harmoniam praestabilitam mo- 
nadum creare posset; homo in actibus sensitivis duo accidentia 
disparata semper coniuncta producit. Sed a) tunc habemus iterum 
causalitatem illam heterogeneam, ob quam evitandam parallelis- 

nuis sua mysteria proponit; nam sive substantia est spiritus sive 
corpus sive tertium genus diversum, semper in producenda du- 
plici serie. saltem pio una illarum causa! itatem hcterogcncain 
exercet. Si autem haec admittitur, certe rationabilior est theoria 
communis influxus mutui, b) Porro sic anima humana, quam 
probavimus esse personam cum propria cognitione et libera in- 
dependentia, haberetur ut merum accidens" alterius substantiae, 
c) Tandem aenigma, cur tam disparata entia (duplicis seriei) 
semper simul sint, non inde solvitur, quod haec entia in eadem 
substantia locantur. Ostendi deberet, quomodo ex natura sub- 
stantiae sequantur. Hanc explicationem negligere aeque deserit 
principium rationis sufficientis, sicuti parallelismus realistico- 
dualisticus duplicis seriei absolutae. Ideo defensores huius theoriae 
omni vi ostendere student eandem rem pro diverso statu hominis 
eam considerantis diversissimos aspectus praebere. 

Pale simile profertur (Fechner); Eadem sphaera ex una parte 
aspecta aliter apparet ac ex altera (concava vel convexa). Hoc qui- 
dem verissimum est, et illa diversitas imaginis cognoscitivae facile ex 
diversa positione videntis derivatur. Sed applicatio non intelligitur, 
quod sc. mutatione positionis summa motuum nerveorum apparere 
possit Ut affectus vel. indicium — Idem prorsus valet de aspectu 
Ptolemaico vel Copernicano, quem systema planetarum accipit 
a teira vel a sole aspectum (Fechner). — Si dicitur eadem cogitatio 
in diversis linguis varie exprimi (Hoftding) , re vera solum duo 
vocabula diversa cum eadem idea coniunguntur, ut eam excitare 
possint , minime vocabula sunt eadem tertia res (idea) vel eius 
proprietates absolutae realiter exsistentes, id quod de corporeis 
et spiritualibus asseritur. 

Generarim exempla praebent diversas cognitiones eiusdem rei, 
quae ex diversis conditionibus deducuntur et intelliguntur. Haec 
autem deductio et intellectio, quae sola explicationem dat, in 
casu utriusque mundi evidenter fieri nequit. 

Argum. 2. ( Ex impossibilitate duplicis seriei completae.) 

1 aiallelismus necessario asserit utramque seriem comple- 
tam et in omnibus suis membris parallelam esse. Atqui 
hoc non valet, immo saepe impossibile est. Ergo parallelis- 
mus experientiae contradicit. 

Prob. min. i. Quoad quasdam partes vel formalitates 
seriei psychicae. 

Eadem cogitatio exprimi potest propositionibus valde di- 
versis, vel in aliis linguis; ergo, etsi cogitatio immutata 
manet, verba seu processus reales, qui variis phaenomenis 
psychicis attribuuntur, non semper coincidunt. Porro saepe 

cogitatio interne perfecte iam formata est, etsi expressio 
verbalis adhuc quaeratur. 

Speciatim comparatio vel distinctio rerum est actus psy- 
chicus, pro quo membrum proprium frustra quaeritur. Ita 
quando duo colores iidem esse dicuntur, in serie physica 
omnia absolvuntur per praesentiam duorum colorum simul- 
taneam eorumque identitatem. Sed cognitio identitatis plus 
est, quam cognitio eorum, quae identica sunt. 

Hoc conscientiae peculiare est, quod singuli actus simul- 
tanei non inveniantur nisi ut membra alicuius unius con- 
scientiae. Haec autem communis proprietas correlato phy- 
sico caret. 

2 . Speciatim parallelismus postulat panpsychismum. Atqui 
hic ad multa impossibilia ducit. Principalis difficultas, a 
qua ipsi parallelistae abhorrent, est conceptus actus psychici 
prorsus inconscii, et quidem non eo sensu, ut anima alias 
quasdam actiones habere dicatur, quae consciae non sint, 
sed negata anima ponuntur actus prorsus inconscii, qui 
sua unione vel combinatione veros actus nostros conscios 
tota sua natura ab inconsciis diversos constituant; hoc 
autem certe experientiae contradicit, immo concipi non 
potest. 

Argum. 3. (Ex defectu rationis sufficientis pro operibus 
humanis.) 

In parallelismo opera praeclariora hominis, quae maxime 
eius intellectum ostendunt, ut scientiae, artes, tota historia 
cum omnibus suis eventibus, reducerentur ad meras causas 
physicas, essent productum fortuiti concursus atomorum. 
Atqui hoc non solum paradoxum est, ut ipsi adversarii 
concedunt, sed absurdum et contradicit principio rationis 
sufficientis, quia effectus summe complicati et intellectivi 
non sine causalitate intellectus oriri possunt. 

Afferri hic possunt omnia, quae variis locis philosophiae 
disputata sunt de impossibilitate explicandi iam vitam or- 
ganicam cx solo mechanismo materiali ; de absurditate ex- 
plicandi activitatem animalium sine interventu sensibili- 
tatis; de impossibilitate explicandi iam meras reproductiones 
phantasiae sine influxu animae; quae omnia a fortiori et 
multo maiore iure idem ostendunt quoad vitam hominis 
intellectivam. 

Illustratur argumentum exemplis: Secundum parallelisminn 
actiones humanae mere mechanice explicantur. Homines igitur 
civitates condunt, _ congressus scientificos habent, compulsi ad 
hoc _ per meras vires mechanicas. Omnes eventus historici, in- 
ventiones, artificia sunt productum mechanismi. Iam Plato talem 
explicationem deridet. Celebris facta est in hac controversia ex- 
positio activitatis Nhpoleonis in pugna ad Austerlitz facta, in 
qua tota activitas corporea exercituum explicari dicitur sine ’effi- 
aenaa intellectus Napoleonis. Libri parallelistarum cum omnibus 
suis argumentis non essent effectus intelligentiae auctorum, sed 
enectus mere mechanici motus atomorum cerebri. Tales autem 
consequentias summopere labefactare systema, ex quo deducuntur 
dubium non est. Certe universali persuasioni contradicit libros 
non scribi dirigente intellectu. 


Obiectio : Respondet Ebbinghaus : Verum est cogitationes Napo- 
leonis nihil effecisse m pugna ; ideo tamen non recte dicuntur deesse 
posse , si enim defuissent, etiam processus materiales cum iis identici 
alu .fuissent. — Sed patet responsum: i) Manet id quod repugnare 
dicimus sc. cogitationes illas non causaliter influere, totum effectum 
non i educendum esse ad intellectuales operationes sed unice ad 
mechanicas combmationes. Hoc possibile intelligitur in mundo an- 
orgamco ; de vegetatione iam iure negatur ; quoad actiones autem in- 
tellectuales res absurda est. 

, i. 2 \ Au K ^' cuntur 111 . d f° processus disparati realiter identici esse 
.quod quidem iam concipi nequit); sed quo iure tunc cogitatio negatur 
causare activitatem corpoream? Si ex duobus identici! unus causat 
eo ipso alter causat. Aut non dicuntur identici, sed solum insepa- 
rabiliter semper exsistere; tunc haec praecise assertio impossibilia 
profert. Quod physice nullo modo vel ut conditio vel ut causa in- 
nuit, non intelligitur sua absentia effectum impedire. 

Argum. 4 . (Enumerando impossibilitates quasdam psycho- 
logicas.) 


i. In parallelismo anima concipitur ut pluralitas phaeno- 

menorum continuo se unientium et separantium. Atqui haec 
conceptio pluralistica impossibilis est, quia experientiae in- 
ternae contradicit, ut vidimus in thesi 20. Actus psychici 
enim non sunt res per se stantes, nequeunt exsistere sine 
sublecto, cuius actus sint, neque sufficit, ut simul cum 
alus actibus conmngantur; nam si singuli indigent sub- 
lecto, idem de complexu dicendum est. Porro suppo- 
sitio pluralistica contradicit imitati conscientiae; sicuti ne- 
que cognitio unius propositionis effici potest, eo quod 
plura subiecta, quae singula verba cognoscant, appropin- 
quentur; ita combinatione plurium conscientiarum non 


CAP. III. T)E UNIONE INTER ANIMAM ET CORPUS. 315 

acquiritur conscientiae complexus, sed summa solum con- 
scientiarum. 

2. Aliud consequens parallelismi est psychologia asso- 
ciationum quae vocatur, seu psychologia mechanistica. Sicut 
physica reducitur ad mechanicam atomorum, ita psycho- 
logia ad similem mechanicam elementorum psychicorum. 
Eadem utrobique vigebit lex; etiam psychice dabitur lex 
quaedam conservationis energiae; excluditur incrementum 
vis psychicae, ortus omnis eventus novi, in elementis non- 
dum implicite inclusi. — Sed talis mechanismus psychicus 
non observatur nisi secundarie ut adiumentum pro anima, 
per habitus sc. quos activitate libera sibi comparat. In activi- 
tatibus autem animae superioribus habentur leges peculiares, 
quas spiritus partim libere sibi praescribit. Haec libertas 
parallelistice non intelligitur. 

3. Sic exsisteret discrepantia inter leges mechanicas et 
logicas. Eadem enim lex regere deberet in utraque serie ; pro 
materia autem certe viget lex physica, ut omnes concedunt , 
idem igitur de mundo psychico valeret. Omnis connexio 
psychica fundaretur et explicaretur ex processibus parallelis 
cerebralibus, qui inter se secundum leges physicas con- 
junguntur. Tunc autem fieri potest, ut cogitatio simul phy- 
sice necessaria sit et logice impossibilis, seu ut logice 
falsa necessario ut vera habeamus. 

Corollarium : 

1 . In accuratiore examinatione rationes commendantes paralle- 
lismum initio allatae ut illusiones apparent. Natura enim pro- 
pria et specifica vitae spiritualis revera destruitur; subordmatur 
enim totaliter legibus materiae. Wentscher recte dicit sic in- 
directe perveniri ad materialismum, quia omnis realitas psychica 
fit functio materiae; sola elementa differunt. Mundus tunc non 
est nisi immensus mechanismus cum absoluta necessitate pro- 
cedens. Unitas conscientiae, libertas, autonomid voluntatis, spon- 
taneitas spiritus fiunt illusiones. 

2. Speciatim destruitur immortalitas. Etiam parallehstae quan- 
dam immortalitatem praedicant, ut Fechner, Paulsen, co sc. quod 
spiritus ulterius vivat in recordatione spiritus absoluti, quod se 
evolvat ad altiorem vitam. Sed haec personalis immortalitas non 
iam est. Fechner asserit animam effluere in mundum, habere par- 
allela phaenomena materialia maiora; sed omnia haec phaenomena 
iam sua correlata physica haberent. Ergo idem corpus ad varia phae- 
nomena psychica pertinere deberet, quod theoriae ipsi contradicit. 

loiro tunc resolutio animae pari modo fieret cum resolutione 
corporis. Animam in conscientia Dei ultra vivere nihil diceret 
cum secundum hoc systema ipse quoque Deus non sit nisi summa 
totalis elementorum psychicorum. Facile patet, quales essent 
consequentiae ethicae huius asserti. 

., P ; 4/ A? 11 ■ Ra ti°nes contra causalitatem psychophvsicam 
nihil efficiunt. 

Argum. 1. (Ex principio causalitatis homogeneae) 

Hoc principium enuntiat effectum physicum solum ex causa 
physica procedere posse, effectum psychicum ex causa psychica. 
Sed hoc principium neque analyticum est neque est postulatum 
scientiae naturalis. 

Nam 1. principium causalitatis solum dicit effectum non su- 
perare causam ; non igitur excludit causam spiritualem efficere 
aliquid corporeum. Immo pro activitate Dei hoc necessario valere 
alibi probabitur. 

Ex experientia primo habemus causalitatem psychicam in acti- 
bus propriis volitionis. Mox autem additur experientia (sive im- 
mediata sive mediata) causalitatis psychophysicae (heterogeneae) 
quia expeiimur nos voluntate propria membra regere posse, quod 
non dubitantes omnes admittunt. Causalitatem inter res externas 
non immediate videmus, sed conceptum ex propria experientia 
haustum illis attribuimus , quando ceterae conditiones adsunt 
sc. regularis successio inter duos eventus et quod nihil obstet! 
Neque ratio est dicendi causalitatem homogeneam melius intel- 
Hs.i quam heterogeneam. Hinc difficultas metaphysica nulla con- 
spicitur in conceptu causalitatis heterogeneae. 

2. Causalitatem homogeneam esse postulatum scientiae natu- 
ralis, mde suadetur, quia haec scientia eo potissimum exculta 
est quod omnem influxum supermaterialem ex scientia excludebat, 
bed tendentia quaedam intra certos limites legitima non ideo 
exaggerari debet. Magni illi progressus innixi supposito causae 
homogeneae proxime valent pro materia anorganica. Pro vita 
lam organica probata non est possibilitas omnia mechanice ex- 
plicandi, immo hoc ut alibi probatur certe non sufficit. Multo 
magis hoc valet, si insuper etiam actiones vitae animalis et 
rationalis considerentur, ubi explicatio mere mechanica ridi- 
cula fit. 

Ergo principium causalitatis homogeneae neque a priori con- 
stat neque inductione probatur, immo pro vita suprema psychica 
certe deficit. 

Argum. 2. (Ex principio conservationis energiae.) 

. Hoc principium dicit: summa energiae in inundo corporeo 
111 omni activitate naturali immutata manet. Nunc secundum ad- 


versarios, si motus corporei actus psychicos producerent vel e 
converso, exspectanda esset multiplex variatio illius summae ener- 
giae corporalis. Ergo haec actio mutua neganda est. 

Respondemus: Hic duplex oritur quaestio : 1. num omnino 
summa" energiae corporalis etiam in entibus viventibus constans 
sit; 2. utrum, supposita constantia, influxus animae permittatur 
an excludatur. 

Variae sententiae propositae sunt: 

1) Prima opinio tenet legem constantiae in solo mundo .in- 
organico probatam esse, de organismo autem non valere. Ideo 
nulla iam est difficultas ex tali lege. SicBusse, qui pro eadem senten- 
tia citat Lotze, Reinke, Ladd, Schwarz. — Sed etsi hoc suo tempore 
probabiliter dici potuerit, post experimenta a Rubner et Atwater 
instituta iam minus probabile est. Nam differentiae a lege etiam pi o 
organismo versabantur intra limites errorum, ita ut lex prudenter 
dici debeat probata esse, in quantum hoc in tali materia possi- 
bile interim est. 

2) Alii concessa illa constantia conceptum quoque energiae 
ad psychicum mundum extendunt et censent energiam physicam 
et psychicam mutuo inter se converti, _ et pro sola utrmsque 
summa constantiam postulant. Ita Lasswitz, Kiilpe, Ostwald. - 
Verum quidem est legem de modo energiae (utium sit mecha- 
nica, an caloris vel electricitatis) nihil diceie. Nihilominus h\ po 
thesis probabilis dici nequit. Nam diversitas inter psychicum et 
physicum certe alterius generis est, quam inter diveisas eneigias 
corporales. Sic intensitas quam sensatio coloris ostendit, non 
spectat nisi obiectum internum, quod habe( esse intentionale, 
non reale; quid omnino sit intensitas actus iudicii, omnino dici 
non potest. Hinc aequivalentia mechanica talis energiae psyclu- 
cae non bene concipitur. De energia quoad physica et psychica 
solum sensu analogo sermo esse posse videtur. 

3) Contra ct principio constantiae et influxui psychico satisfit, 
si attenditur legem physicam solum determinare quantitatem 
energiae, nihil autem dicere de directione motuum ; alia autem ex 
parte per aptam directionem omnia ab anima praestari posse, quae 
secundum experientiam in organismo omnino effici possint. Nam 
energia designatur per quantitatem velocitatis, in quam diiectio 
huius motus non intrat. Energia corporis, quod ciica centium 
gravitatis in orbem circumagitur, semper eadem manet, etsi di- 
rectio semper mutetur. 

Iam Cartesius, Lcibniz, Rob. Mayer, Maxwell concesserant hanc 
possibilitatem; postea Fechner, Sigwart; item hanc theoriam 
tenent Stumpf, Rehmke, Erhardt, Wentscher, Lecher, Riehl, 
Hofler, qui provocat ad Boltzmann. Patet tali directione per 
principium psychicum vere motus voluntarios explicari. 

4) Si accuratius modus causalitatis mutuae inquiritur, plures 
rem ita explicant, ut in sensatione habeatur duplex effectus 
sc. praeter productionem motus cerebralis simul effectus con- 
comitans in anima ab eadem una causa physica productus; in 
productione e converso motus spontanei duplex causa, sc. et motus 
cerebralis et concomitans actus sensitivus eundem effectum cor- 
poralem ponant. 

Res clarior . fit, si statim attenditur unio substantialis, quam 
postea probabimus. lunc enim productio sensationis ita melius 
concipitur, ut stimulus corporalis solam quandam mutationem 
physiologicam producat et haec dein coniuncta cum anima sint 
causa . composita, quae ponat accidens pariter compositum ex 
sensatione conscia et excitatione concomitante cerebrali. Solum 
haec ultima coniungitur cum excitatione corporea immediate prae- 
cedente secundum legem energiae. 

Concedimus igitur energiam stimuli prorsus inveniri in sequenti 
excitatione cerebrali concomitante sensationem ; sed propter unio- 
nem simul anima agit, et sic sensatio producta non est a stimulo 
ut causa principali, sed a composito, quod stimulum ut causam 
lnstrumentalem pro hac effectione adhibet. 

In sequentibus dein actibus sensitivis semper duplex actus 
partialis fit. et psychicus et physiologicus; inter physiologicos 
effectus constantia energiae perpetuo servatur. Anima autem 
dirigens ratio est, cur salva quantitate motuum praecise talis con- 
stellatio eorum fiat, qualis pro sequentibus actibus requiritur. 
Idem valet etiam in ultimo actu motus spontanei, cuius quan- 
titas motus plene reducitur ad causam suam physicam immediate 
praecedentem; directio vero ab anima venit. 

Obiectio)ies : 

, 0bl \ (Ebbinghaus.) Si identitas actus physici et psychici diffi- 
cultei intelhgi dicitur, respondemus aeque difficulter intelligi, quod 
processus corporei actus psychicos tam disparatos producant Ergo 
utrumque systema eadem difficultate premitur. 

Resp. 1. Nego supp., sc. secundum nos processus physicos esse cau- 
sam totalem actus psychici, quod materialisticum esset; sed causa 
\era actus psychici est principaliter anima, quae corpore potius ut 
instrumento utitur. Etsi neque hoc sua obscuritate careat, sicut tan- 
dem omnis causatio, saltem causa sufficiens sic servatur, sc. anima 
quoad naturam effectus, motus corporeus ut eius determinatio (Psvch 
sens. 11 ). 1 ' 

Resp. 2. A ego pant. Etiam cx hoc quod in causalitate dispara- 
torum saltem absurditas non inest (Deus creat mundum), solum quid 
praecise possibile sit, magis ex experientia disci debet. At vero pror- 
sus omnem conceptum supergreditur, quid hoc sit: res disparatas esse 
idem, quendam ergo motum corporeum esse cogitationem, rotationem 

forte lapidis esse demonstrationem ethicam. Tale quid a solis ma- 
terialistis proferri solet. 

Obi. 2. (Clifford.) Causalitatem psychophysicam admittere est as- 
serere: unum currum alium physice ei non iunctum trahere posse propter 
solum amorem duorum hominum, qui in iis sedent. Titchencr si- 
militer : Dicere timorem esse veram causam lacrimarum aeque ab- 
surdum est, ac supponere cogitationem irrigandi pratum immediate 
aperire aquam salientem. Similiter Paulsen : Si substantia spiritualis 
digitum movet, non producendo energiam, qua caret, eodem iure cor- 
pora maxime distantia immediate movere poterit. 

Resp. Vere unus currus alium trahit, et cogitatio irrigandi hoc 
exsequitur, sed ope motuum proprii corporis, in quod anima domi- 
nium habet. Causalitas enim psychophysica non quaelibet imagina- 
bilis a nobis asseritur, seu cuiuslibet corporis in quemlibet spiritum 
vel viceversa, sicut neque causalitas physica arbitraria est ; sed utra- 
que secundum suas leges ordinatur. Sic solum certum corpus et 
certa anima substantialiter unita immediate inter se agunt. Porro hoc 
fit secundum certas leges solum, e. g. non creando novam energiam, 
sed solum dirigendo motus. Ergo commentitiae illae consequentiae 
timendae nobis non sunt. 


Inst. (Wundt.) Saltem non explicatur, cur actio mutua ad solum 
determinatum corpus restringatur; hoc miracula includit. 

Resp. Haec ratio est unio substantialis, de qua in thesi sequenti. 


§ 2 . De unione substantiali inter animam et corpus. 

THESIS 28 . Anima rationalis est forma substantialis 
corporis humani, cui non quidem esse corporeum, sed 
omne esse vivum confert. 


Stat. Quaest. i. Reiectis aliis systematibus ulterior dis- 
putatio restringitur ad assertionem mutui influxus inter ani- 
mam et corpus, quam solam valere posse demonstravimus. 
Quaerimus nunc, utrum ille influxus sit merus influxus per 
actiones, unio aliqua mere dynamica, mera actio, sicuti 
esset spiritus puri in quodlibet corpus, an ultra progredien- 
dum sit ad unionem utriusque rei in substantiam mixtam, 
cum novis proprietatibus unioni specificis. 

De auctoribus, qui merum influxum physicum per ac- 
tiones statuunt, maxime de Platone et Cartesio sermo iam 
fuit. Clare systema mutui influxus physici exponitur a ce- 
leberrimo mathematico Euler (in fine saeculi 1 8, Lettre ;'i 
une princesse d’Allemagne) his thesibus: i) anima et corpus 
coinpenetrantur secundum locum ; 2) anima ut convenienter 
operari possit, exigit corpus et viceversa; 3) anima conti- 
nuo virtutem corpori applicat et viceversa; 4) miscentur 

et uniuntur aliquo modo secundum suas vires. Breviter: 
anima per verum influxum physicum agit in corpus seu 
in fluidum nerveum, quo corpus movetur; corpus autem ani- 
mam determinat ad obiecta externa percipienda, quae anima 
sola percipit. 

Hoc systema plurimos etiam nunc assertores habet, quia 
generatim creditur unicum esse praeter parallelismum. Sola 
enim schola Aristotelem secuta conceptum substantiae, quae 
ex aliis substantiis vere composita sit ad aliquid specifice 
diversum, admittit; et sine dubio haec assertio facilis non 
est, sed ex solis rationibus gravibus suaderi potest; hae 
autem vere dantur. 

2 - Doctrina, vero. Aristoteli s et Scholasticorum , quatenus 
omnibus communis est, dicit animam rationalem esse veram 
formam hominis substantialem, quae sc. actuando et infor- 
mando materiam constituat essentialiter hominem. Unanimis 
hac de re est Scholasticorum consensus. 

B. Jansen (Die Definition des Concils von Vienne, in 
Zeitschr. fur kathol. Theologie 32): Omnes scholae in hoc 
conveniunt, quod anima et corpus sint duo principia realia 
et substantialia, ex quorum unione resultet tertium, sc. sub- 
stantia completa et natura, et hoc ita, ut materia per unionem 
cum anima novum modum agendi et essendi acquirat; mera 
actio animae in corpus ad hoc non sufficit; hic modus 
unionis requirit, ut unum principium sit indeterminatum, 
passivum, aliud sit determinans, actuans. Porro materia et 
forma sunt substantiae incompletae, saltem in ordine unionis. 
Omnes igitur actiones vitales procedunt ex anima. Ex uni- 
tate essentiae humanae sequitur etiam activitas una, ita ut 
dari debeant actiones, quae sine conspiratione utriusque 
principii fieri nequeant. 

Qeysqr: Relatio causalis inter corpus et animam supponit ve- 
ram unionem entitativam, in qua partes non pereunt, sed suam 
naturam retinent. Anima dicitur entelecheia corporis, quatenus 
materia in anima suam perfectionem, suum finem habet; vox 
forma substantialis indicat unionem intimam et immediatam, quae 
comparari potest cum unione figurae vel motus cum corpore, cui 
incst. Per unionem corpus ct anima fiunt unum individuum, 
systema mechanicum fit organismus vivus. 

3. Secundum documenta theologica auctores scholastici addere 
solent animam rationalem esse vere corporis formam, per se, 
essentialiter, immediate. 


Dicitur «vere corporis forma», i. e. non metaphorice: Forma 
enim proprie dicta est rcaliter distincta a subiecto informato ; 
est pars eaque potior totius substantiae, determinans aliam par- 
tem ad certam speciem, quam cum ca constituit. Dicitur «forma 
per se» : quod aliqui (Urraburu) intelligunt, non per accidens 
aliquod, sed per essentiam suam; anima ratione suae essentiae 
ct quod talis est naturae, hoc habet, ut sit forma corporis. Alii 
terminum «per se» potius explicant «non per aliud», i. e. per for- 
mam sensitivam, cui anima spiritualis per continuationem con- 
iungatur. - - Dicitur «forma essentialiter»: seu per suam essentiam 
(Palmieri), non per accidens, non mediante sola virtute, sed im- 
mediata communicatione suae essentiae cum corpore forma est. - 
Dicitur «forma immediate», i. e. non mediante alia anima, vel 
parte animae principium intellectivum animae unitur. 



4. Si deinde accuratius relatio animae rationalis ad corpus 
inquiratur, recensenda est magna illa controversia inter 
Scholasticos, quae in Cosmologia fuse tractari solet; alii 
animam cum corpore ut tali iam completo coniungi do- 
cent, alii vero solum cum materia prima, cui ipsum quoque 
esse corporeum , imnio forte ipsam exsistentiam tribuat. 
Aliis verbis disputatio viget inter sententiam affirmantem 
vel negantem unitatem formae in homine. 

Doctrina stat uens unica m formam in homine, ita ut homo con- 
stare dicendus sit ex materia prima et anima spirituali, sine dubio 
fundatur in systemate Aristotelis. Sed ut alibi vidimus in explica- 
tionibus specialibus non sernper sibi constat et materiam potius 
secundam ut partem supponit. Sententiam hanc puram primus 
statuere videtur et consequenter ubique secutus est S. Thomas, 
ut aliqui textus ostendunt: «Forma substantialis dat esse sim- 
pliciter ; si igitur ita esset, ut praeter animam intellectivam prae- 
exsisteret quaecunque alia forma substantialis in materia, per 
quam subiectum animae esset ens actu, sequeretur, quod anima 
non daret esse simpliciter et per consequens quod non esset 
forma substantialis» (C. gent. 11 , c. 58, ad 4). — Alibi : «Haec 
positio (de multiplicitate formarum in uno subiecto) secundum 
vera philosophiae principia (i. e. secundum systema Aristotelicum) 
est impossibilis. Primo quidem, quia nullum individuum sub- 
stantiae esset simpliciter unum. Non enim fit simpliciter unum 
ex duobus actibus, sed ex potentia et actu, in quantum id quod 
est in potentia, fit actu» (Quaest. de spir. creat, a. 3). Et alibi: 

«Forma substantialis in hoc differt ab accidentali, quia forma 
substantialis facit esse hoc aliquid simpliciter (i. e. substantiam); 
forma autem accidentalis advenit ei, quod iam est hoc aliquid 
et facit ipsum esse (piale vel quantum, vel qualiter se habens. 


Frbbes, P.sycliologia. II. 


21 



322 


LIB. III. DE ANIMA. 




Si igitur plurcs formae substantiales sunt unius et eiusdem rei, 
aut prima earum facit hoc aliquid aut non. Si non facit hoc 
aliquid, non est forma substantialis. Si autem facit hoc aliquid, 
ergo omnes formae consequentes adveniunt ei, quod iam est hoc 
aliquid. Nulla igitur consequentium erit forma substantialis, sed 
accidentalis» (Compend. theol. c. 90). 

Haec sententia postea in ordine Dominicanorum praescripta 
fuit et multos etiam defensores apud alios invenit. Notandum 
tamen est plurimos ut Suarez tenere conceptum materiae primae, 
quae propriam essentiam et exsistentiam habeat et insuper ipsa 
sit substratum immediatum accidentium compositi, ita ut in muta- 
tione substantiali prior materia cum omnibus accidentibus sibi 
inhaerentibus permaneat. Talis certe materia prima a corpore 
(materia secunda) iam non tantum distat. 

3.. Alia,, est. sententia, quae compositum humanum ex 
anima et corpore ut tali ex se iam constituto censet con- 
stare, ideoque in terminologia peripatetica «pluralitatem 
formarum» praedicat. Auctores provocant ad ipsum Aristo- 
telem, qui definitionem animae ita intelligat, ut anima sit 
causa vitae in corpore. Esse, quod anima corpori det, signi- 
ficare vivum esse; dicit enim: Esse in entibus viventibus 
est vivere, causa autem et principium eiusdem est anima 
(A. Schneider, Albertus Magnus). 

Apud Scholasticos ante S. Thomam universaliter admissum 
erat systema «Augustinismi», quod vocant, includens inter alia 
pluralitatem formarum in homine (sic Mandonnet et De Wulf). Ita 
censebant veterior schola Dominicanorum ; expresse etiam Albertus 

Magnus pluresque alii Dominicani. Franciscan i autem et antea 

et postea suam sententiam pluralitatis retinebant. Alexander 
Halensis corpori tribuit praeter materiam primam suam formam, 
quae ei det corporeitatem. Pariter S. Bonaventura. Scotus : Sicuti 
non repugnat ens per se unum esse compositum, ita neque re- 
pugnat illud componi per duas actuales entitates. Potius contra- 
dictio est materiam esse partem compositi, si ipsa esse non 
habeat, cum tamen essentiam habeat. Etiam ipse statuit formam 
corporeitatis, qua non detur esse specificum, sed esse genericum 
vel esse corporeum indeterminatum in genere substantiae. Van 
Woestvne autem : Forma corporeitatis non est forma generica, 
sed determinata, individuata, non entitative incompleta; nam in 
morte ex qualibet causa idem corpus simpliciter remanet; ideo 
eadem forma corporali constitutum esse debet. Ita praeter scho- 
lam Scotisticam plurimi alii; omni tempore sententia pluralitatis 
formarum communior fuit (ita expresse Card. Khrle). Ipse Card. 

Zigliara O. P. (Psych., 1876) concedit : Sententiam Scoti nedum 
Scotistae, sed fere omnes recentiores sequuntur. 

Ex his iam patet neutram sententiam ex sola auctoritate prae- 
judicari. Ad hanc quaestionem dirimendam igitur rationes atten- 
dendae sunt vel metaphysicae vel physicae. 

6 . I11 thesi proxime et potissimum stabiliemus sententiam 
illam Scholasticis communem, se. animam cum materia (vel 
prima vel secunda) in unitatem substantiae coire, in qua 
anima se habeat ut forma substantialis seu ut substantia 
partialis, quae per communicationem sui ita materiam de- 
terminat, ut oriatur nova substantia et natura completa. 
Hinc contenti non sumus mera activitate physica mutua. 
Haec autem res per se non nova probatione indiget, cum 
alibi probatum fuerit animam vegetativam omnem cum 
corpore talem unionem constituere, idemque de anima sen- 
sitiva constet (Psych. sens. 7); hae vero duae animae rea- 
liter coincidunt cum anima rationali (th. 22). 

Constat igitur animam rationalem cum corpore uniri in 
unitatem novae naturae. Hoc autem coincidere cum con- 
ceptu peripatetico compositionis materiae et formae et 
unionis substantialis, ostenditur in Cosmologia. — Sufficiet 
igitur collectione quadam rationum hanc assertionem com- 
probare, quod in prima thesis parte faciemus. 

In secunda parte similiter cum longe communiore sen- 
tentia Scholasticorum dicimus compositum humanum non 
constitui ex anima et materia prima prorsus indeterminata, 
sed ex anima et corpore, quod in ratione corporis com- 
pletum iam est, tamen in potentia manet assumi in uni- 
tatem altiorem substantiae humanae. Hoc enim solum cum 
scientia naturali apte componi posse videtur. Etiam pro 
hac parte, quae fuse in Cosmologia probari solet, sufficit 
quaedam ex alibi dictis hic afferre. 

PARS I. Anima rationalis est forma substantialis corporis 
humani. 

Argum. Anima est vera forma substantialis compositi 
humani, si 1) per eius accessum ex anima et corpore fit 
nova natura una, apta ad actus specifice diversos ab acti- 
bus animae vel corporis solius; et 2) si in hac unione 
anima se habet ut principium formale, i. e. determinans 
aliam partem, quae ex se indifferens est ad tales novas 
activitates. Atqui utrumque valet. Ergo. 

21» 

Ad inai. Anima dicitur principium formale sensu recepto 
se u forma substantialis, si unione sua facit, ut compositum 
qua unum totum iam activitatem altiorcm exercere possit, 
si itaque corpus ponit in certa specie entium eique con- 
fert ultimam suam perfectionem substantialem. Tunc enim 
erit substantia illa partialis, quae corpori vivo suum agendi 
et essendi modum communicat, quod conceptu principii 
formalis edicitur. 

Prob. mm. Unio illa substantialis probanda est pro du- 
plici vita materiali, vegetati va videlicet et sensitiva; nam 
intellectuales operationes ab anima sola ponuntur; quoad 
illas igitur agi non potest de composito substantiali, quod 
ut unum agens eas eliciat. 

i. (ratione universali.) Secus anima ad actus illos vitae 
materialis a corpore non intelligitur determinari posse; nam 
non intelligitur, quomodo spiritus purus (non substantialiter 
unitus) a corpore transmutetur, moveatur. Pro hac enim 
re omnes conditiones praerequisitae, ut impenetrabilitas, ex 
parte spiritus deesse videntur. Spiritum autem talem in 
corpus agere intelligitur quidem, si illud percipit; tamen quia 
productio vegetationis et sensationum non in intelligentia 
rerum nititur, sed ex necessitate inconscia fit, non apparet, 
quomodo spiritus mere extrinsece agens corpus sine co- 
gnitione sic regere possit. 

Ne hoc quidem intelligitur, quomodo anima nexu con- 
stanti certo corpori alligetur, non autem egredi aut ab 
agendo in corpus desistere possit (S. Thomas). 

Contra haec (acile intelliguntur supposita unione sub- 
stantiali ; si altera pars substantiae mutata est, totum agens 
sufficienter modificatum est, ut congruenter agat. 

2. (pro vita vegetativa.) Mutua activitas animae et cor- 
poris in vegetatione explicari non potest convenienter cum 
experientia, si substantiae ab extra tantum inter se agant. 
Hoc enim fieri dicitur vel eo quod anima ope cognitionis 
motus regeret vel agendo modo inconscio. Prius certe non 
valet; nam conscientia teste nullam habemus cognitionem 
singulorum motuum externorum, multo minus novimus, 
quomodo motus atomorum organismi secundum varias con- 
ditiones mutari debeant. — Sed neque efficientia inconscia 
animae ut «formae assistentis» i. e. ab extrinseco regentis 
hoc explicat. 

Nam 1) Secundum communem persuasionem essentia 
vitae est in eo, quod vivens seipsum perficiat, seu quod 
activitas habeat finem ipsi intrinsecum. Nam hoc per in- 
ductionem valet de ente vivo totali (planta, bruto, homine), 
ideoque recte in hac re essentia vitae ponitur; si igitur 
sola anima ut forma assistens vere viveret, ad illam 
hoc transferendum esset. Atqui activitas vegetationis caret 
fine pro ipso agente, si haec est forma assistens. Tota 
enim evolutio entis vegetantis maneret in corpore animae 
externo neque certe per materiam organisatam crescentem 
anima efficienter perficeretur, ad quod motus atomorum 
sane potentes non sunt. 

2) Inexplicabile est, quomodo substantia ab extrinseco 
agens talem machinam construat et perpetuo contineat in 
unitate, quae materiae plane extrinseca manet ; quod tamen 
organismum non conservet ad modum spiritus vi propria 
contra leges physicas agendo, sed solum gubernando et 
semper utendo viribus materiae anorganicis ; quod tandem 
omnem perturbationem corrigat, quae in hac materia ipsi 
ignota et extrinseca accidit. 

3) Si anima supponitur in materia aliqua extrinseca nihil 
sciens de suis actibus talia patrare, non intelligitur, cur 
non multo facilius organismum ex mera materia anorganica 
aedificare possit, quam vulnera reficere (cf. Cosmologia). 

3. ( pro vita sensitiva.) a) Argumentum generale. Est 
factum aliquod experientia comprobatum actus sensitivos 
psychicos non solos exsistere, sed semper actum corporeum 
concomitantem habere; ita ut ad seriem actuum psychi- 
corum series corporea usque ad minima accommodata ha- 
beatur (Psych. sens. 7). 

Iam 1) causalitas inter membra psychica talis asserenda 
est, ut quodlibet membrum in priori eiusdem seriei suam 
rationem habeat secundum leges psychicas. Nam connexio 
talis est, ut psychice intelligatur, quia in ente pure spiri- 
tuali similiter fieri posset, v. g. quando animal videt do- 
minum, beneficia accepta dein recordatur, signa gratitudinis 
dat, similia exspectat. Cogitari igitur non potest causalitatem 
in sola serie corporea vigere, ex cuius singulis membris actus 
psychici semper ut secundaria epiphaenomena oriantur. 

2) Pariter autem etiam in serie corporali causalitas non 
interrupta ponenda est, quia quaelibet interruptio in hac 

serie pro cursu phantasmatum non indifferens est, sed hanc 
quoque seriem impossibilem reddit. 

3) Incredibile autem est, ut patet, duplicem vigere cau- 
salitatem independentem inter se, ita ut strictissime tamen 
inter se cohaereant. Haec enim esset harmonia praesta- 
bilita, quae contradiceret principio rationis sufficientis. 

Ergo nihil remanet, nisi ut dicatur utramque illam seriem 
re unam esse, eo videlicet quod membra singula ex actu 
psychico et corporeo congruenti constituantur. IIoc autem 
supponit principium huius actus compositi semper esse sub- 
stantiam vere et intrinsece et ipsam compositam, seu animam 
qua sensitivam cum materia componere novam naturam unam. 

b) Ex factis sensationis. Non concipitur quomodo omnino 
corpus in spiritum purum ita agere possit, ut spiritus ex stimulis 
corporalibus sensationes accipiat; quia coordinatio sensationis 
ad certos motus cerebrales tunc ut mera occasio apparet. Et 
speciatim non concipitur (quod iarn Cartesio magnam difficul- 
cultatem praebebat), quomodo ob solam impressionem corpoream 
anima ipsa tam intime affici possit, ut summa vi contra suam 
voluntatem impellatur, sicuti hoc in dolore fieri videmus. — 

Anima tandem intellectiva qua talis non novos actus ex com- 
posito habet ideoque hoc sensu forma non est. Sed quia anima 
intellectiva est realiter idem ac sensitiva et vegetativa, ut talis 
est pars potior et determinans huius totius vegetantis ct sen- 
tientis; quatenus autem est intelligens, est pars determinans ad 
osse rationale. Si aliqui auctores (ut Hugon) volunt animam qua 
intellectivam dici corporis formam, hoc eo sensu intelligunt, quod 
intellectio sensatione ideoque corpore indigeat. 

Corollarium : 

Ergo anima rationalis dici debet «vere» forma corporis, sensu 
sc. genuino, non metaphorico solum; «immediate», quia nulla 
alia anima intercedit, sed simplex realitas animae rationalis forma 
quoque est; est forma «essentialiter», quia ex ea et corpore 
fit una nova natura, unum subiectum ; sc. substantia composita 
cx realitate (essentia) partium componentium resultat; «per sc» 
forma est, quia per se ordinatur ad omnem activitatem com- 
positi, ad constituendum totum. 

PARS II. Anima non coniungi videtur cum materia prima 
indeterminata , sed cum corpore organisato, quod totum in 
unionem assumitur. 

Argum. 1 . (Ex experientia scientiae.) 

Secundum scientiam omnes proprietates physicae et chi- 
inicae elementorum sine notabilibus differentiis in organismo 

permanent, ut extra fuerant et postea in resolutione orga- 
nismi elementa cum omnibus suis proprietatibus redeunt. 
Atqui hoc componi non potest cum opinione animam ex 
materia oblata solam materiam indeterminatam assumere 
eique omnes proprietates substantiales et accidentales tri- 
buere. Ergo hoc scientiae contradicit. 

Ad mai. Manet pondus elementorum strictissime immu- 
tatum. Manent proprietates chimicae elementorum, affini- 
tas et valentia atomorum eadem ac antea. Tota enim ana- 
lysis chimica hoc supponit, elementa semper easdem ac- 
tiones ostendere, in quacunque combinatione inveniantur. 
Sic effectus veneni in partes organismi praedici potest ex 
cognito effectu eiusdem in elementa extra posita. Tota 
functio physiologica cuiuslibet partis organismi dependet 
ab atomica compositione et structura. — Dressel (Der be- 
lebte und der unbelebte StofF) : Omnis explicatio in physio- 
logia in hoc supposito fundatur; principii vitalis solum 
est curare, ut materia apta in recto loco inveniatur; totus 
autem eius effectus a natura chimica huius materiae de- 
terminatur. 

I11 resolutione tandem organismi recurrunt eadem ele- 
menta, quae olim ingressa sunt; immediate post mortem 
omnes partes organismi adhuc perfecte easdem qualitates 
ostendunt usque ad minima, quas immediate antea, ita ut 
accuratum momentum mortis determinari nequeat; quod 
ipsi adversarii fateri coguntur (Nys : Illusio (?) identitatis ac- 
cidentium initio perfecta est). 

Prob. min. i. Recte semper scientia ex paritate omnium 
proprietatum essentialium concludit substantiam corpoream 
eandem esse. Nam substantia in se non videtur, sed eius 
identitas vel diversitas ex solis accidentibus cognosci potest. 
Ideo Veteres i ure ex apparenti diversitate ponderis con- 
cludebant substantiam mutatam esse. Ergo si scivissent 
et pondus et ceteras qualitates physicas et chimicas vel 
prorsus eadem manere vel solum accidentaliter mutari, 
prout ex diversa positione minimarum partium exspectari 
liceret, etiam identitatem substantiae admisissent. 

2. Speciatim in opinione adversa non explicatur, quod 
anima, quando nutrimentum in substantiam vivam assumit, 
tot accidentia diversa (affinitates, pondus, proprietates phy- 

sicas) illarum atomorum, quas assumit, illi co restituere possit 
sicuti hoc in diversis partibus organismi conspicitur. Immo 
plurimae operationes informationi praeviae tunc inutiles 
fierent. Si pro composito nihil servatur, nisi sola materia 
prima, ct anima illam mirabilem vim possidet ex se pro- 
ducendi artificiosam structuram organismi, quam materiae 
primae dat, cur omnino indiget certis elementis pro com- 
positione, cur certo modo praeparatis? (Hoffmann :) Natura 
igitur apparet ut rex, qui cum palatium sibi a civibus 
inultis sumptibus praeparatum intrat, aedificium dirimeret 
statimque novum aedificaret et rebus novis prioribus si- 
millimis exornaret. 

3 . Magis etiam incredibile est, quod in momento mortis 
pro innumeris particulis organismi fidelissime reproducantur 
omnia accidentia, quae usque ad id tempus vi animae ha- 
buerant, quaeque cessante anima subito cessasse finguntur, 
ut a forma nova superveniente mirabili arte et celeritate 
repetantui. Tale quid in causa naturali et quidem inferiori 
(formis elementaribus) esset singulare in mundo, ubi om- 
nia secus lente explicantur. 

Nota: Certe m sententia Suaresii, secundum quam quali- 
tates media quantitate in materia prima inhaerent, ideoque 
in transitu immutatae manere possunt, omnia haec mirabilia 
evitantur. Sed recte dicitur hanc ipsam sententiam satis 
affinem esse sententiae permanentiae elementorum; facit 
enim materiam primam fere novum corpus, cuius solum 
nomen ei deesse videtur. 

Argum. 2. (Ex defectu causae pro forma, quae in morte 
oritur.) 

In resolutione organismi recedente anima statim nova 
forma accedere debet, quia materia prima ad propriam ex- 
sistentiam potens non est ; haec a Veteribus putabatur esse 
unica forma pro toto corpore ( «forma ca daveri ea »), recen- 
tiores potius omnes formas dementares reverti dicere de- 
bent. Atqui huius novae formae, sive una sive plures sunt, 
non probabiliter designari potest causa efficiens. 

Ad min. Veteres hanc difficultatem bene vidisse intel- 
ligitur ex variis responsis, quae citat Urraburu: Causas 
proximas iuvari dicebant influxu corporum coelestium vel 
ipsius Dei. Si quis autem ista effugia velit vitare, vix re- 

tnanet, nisi ut dicat causam efficientem istius formae ean- 
dem esse, ac quae mortem adducat. Sed quaenam est pro- 
portio inter istas causas, quae saepe maxime inter se dif- 
ferunt, et effectum unum, quem dicuntur producere? — Dices 
tales causas esse novarum formarum causam per accidens 
tantum (Lehmen), quatenus eas ponunt conditiones, a quibus 
istarum formarum origo dependeat. Sed si res ita conci- 
pienda est, alia iterum novarum formarum causa efficiens 
assignanda erit, quae positis istis conditionibus ipsam for- 
mam cadavericam producat. 

Confirmatio : 

Incredibile apparet animam spiritualem simplicem dare ma- 
teriae primae prorsus indeterminatae determinationem materiae, 
et quidem ut causam formalem ; seu animam spiritualem esse 
partem intrinsecam corporis humani. Mirabile in hoc est, quod 
spiritus non forte efficienter aliquid materiale producat, sed 
quod eodem modo, ut corpus quantitate formaliter extensum fit, 
ita materia prima prorsus indeterminata fiat formaliter per animam 
spiritualem materia. 

Corollarium i: 

De unione substantiali. Eius elementa sic describit Urraburu : 

1) Vi unionis duae substantiae partiales mutuam praesentiam 
exigunt. 

2) Unio est intima communicatio entitatum, per quam anima 
et corpus ita se pervadunt, ut aninrn materiam perficiat, trans- 
mutet, intime afficiat in sua entitate. Substantia ergo resultans 
est materia informata, transformata ; ut dicit S. Thomas : Ex cor- 
pore et anima dicitur esse homo, sicut ex duabus rebus tertia 
quaedam constituitur, quae neutra illarum est. Homo enim nec 
est anima nec est corpus. 

3) Ex hac unione efflorescunt novae proprietates et vires toti 
communes ; novum enascitur principium operationum communium, 
nova substantia. Ita materia hominis per animam actitatur, vivi- 
ficatur, vegetat etc. ; anima licet immaterialis ratione materiae 
obnoxia fit corporeis impressionibus, languorem, aegritudinem, 
calorem etc., ut suas affectiones experitur et sentit. 

4) Ex unitis fit unum per se substantiale, i. e. quod in suo 
genere integram et completam essentiam habet. Utravis pars 
indigere debet alterius complemento, ut sit ens completum 
in genere (talis) substantiae; a natura ordinantur, ut mutuo 
se compleant, perficiant, instar potentiae et actus sibi propor- 
tionali. 


330 


LIB. III, DE ANIMA. 


CAP. III. DE UNIONE INTER ANIMAM ET CORPUS. 


331 


Corollarium 2 : 

De fine unionis (Palmieri). Finis unionis est ipse homo, qui 
ex ea exsistit; conditio vero naturalis est imperfectio spiritus 
humani, qui ex unione cum corpore completur. Quoad singula : 
Primo anima unitur corpori in unitatem naturae, ut exsistat homo. 
Hoc enim magnum bonum est, quia opus nobilissimum sapien- 
tiae divinae, quo habetur synthesis totius creati universi. 

Porro spiritus humanus est sensitivus mediantibus certis or- 
ganis ; haec igitur est ratio , cur naturaliter corpori uniatur. 
Spiritus per se indiget determinatione ad intelligendum ; et sen- 
satio nunc potest esse principium determinans intellectionis. Cum 
haec spiritui humano naturalis sit, naturale est eidem per sen- 
sationem ad intelligendum determinari; hinc est in spiritu hu- 
mano conditio necessaria, ut naturaliter corpori uniatur. Ergo 
haec conditio redit ad quandam imperfectionem spiritus humani. 
Spiritus humanus est infimus in serie spirituum. Ergo unio cor- 
poris et animae est in bonum animae. 

Obiectiones : 

Contra partem I: Obi. 1. Ut anima rationalis et materia inter se 
communicando constituant unam naturam, materia deberet participare 
esse spirituale animae rationalis et anima rationalis participare esse 
corporeum materiae. Atqui neutrum fieri potest. Ergo. 

Resp. Dist. fiiai. 1 .: Materia debet participare esse spirituale qua 
spirituale, nego; debet participare esse animae spiritualis, quatenus 
est radix vitae vegetativae et sensitivae, conc.: dist. mai. 2 .: Debet 
anima qua radix animae vegetativae et sensitivae participare esse cor- 
poreum materiae, conc.; qua spiritualis, nego. Contradist. min. 

Obi. 2. Materia, cui anima rationalis unitur, constat pluribus ele- 
mentis chimicis. Atqui hoc est aggregatum substantiarum in specie 
completarum. Ergo anima rationalis tali aggregato unitur. 

Resp. Dist. mai. : Quae in composito manent plures substantiae 
specie completae, nego; quae ita mutantur, ut iam constituant partem 
novi subiecti totalis (in quo ipsae solae non iam in aliqua specie 
stant), conc. Pariter dist. conscq. — Substantiae plures fieri possunt 
partes unius novae substantiae, sicuti vicissim unum continuum divi- 
sione fit plures substantiae. 

Obi. 3. Si anima rationalis est forma corporis, hoc est per essen- 
tiam suam. Atqui tunc a corpore separari et seorsim exsistere ne- 
quit. Ergo. 

Resp. Dist. mai. : Quamdiu est forma corporis, per essentiam 
suam et non per aliquam virtutem unitur corpori, conc. ; ei essentiale 
est, semper corpori uniri, nego. Contradist. min. 

Obi. 4. Secundum doctrinam allatam anima se totam, suum esse 
communicat materiae. Ergo tota immergitur in materia seu est ma- 
terialis. 


Resp. Dist. antcc. : Se totam communicat, quatenus non habet 
partes entitativas, quarum aliquae solum materiam actuent, conc.; to- 
taliter seu secundum omnes suas vires, nego; est enim virtualiter 
multiplex, idcoque virtutes suas immateriales, quas materia suscipere 
nequit, ei non communicat. 

Contra partem II : Obi. 5. Si anima est per se et essentialiter 
corporis forma, ei unitur substantialiter, non accidentaliter. Atqui 
quod advenit alteri iam completo in ratione substantiae, advenit ei 
accidentaliter seu ut accidens. Ergo. 

Resp. Dist. min.: Quod relinquit substantiam constitutam in co 
gradu substantiae, ei advenit accidentaliter, trans.; quod substantiae 
constitutae in ratione certae substantiae ita advenit, ut eam ad al- 
tiorem substantiam elevet, nego. Quod ceterum non omne quod 
coniungitur cum substantia etiam completa, necessario sit accidens, 
vides in compositione duorum continuorum ad tertium maius. 

Obi. 6. Forma substantialis dat rei esse simpliciter. Atqui si sub- 
jectum informationis ex se esse iam habet, non aliunde accipere pot- 
est esse simpliciter. Ergo. 

Resp. Dist. mai.: Ita ut principium materiale sit ex se sine es- 
sentia et exsistentia, pura igitur potentia, nego (ut explicari solet in 
Ontologia et Cosmologia, hoc confundit compositionem physicam cum 
metaphysica) ; dat ei esse illud specificum, quod esse compositum in 
• certa specie ponit, conc. Contradist. min. 

Inst. Secus compositum non esset simpliciter unum; nam non 
est simpliciter unum, quod ex duobus actibus constat, sed quod ex 
potentia et actu, in quantum id, quod est potentia, fit actus. 

Resp. Nego min. subs. ; ad probat, dist. asseri.: In composito 
substantiali (ex partibus essentialibus) duae realitates (actus) se debent 
habere ut ultima forma et potentia ad illam, conc.; una pars debet 
esse potentia pura, ita ut ex se nullum actum habere possit, nego. 

THESIS 29. Per unionem substantialem homo efficitur 
una substantia et una persona. 

Stat. Quaest. 1 . Expresse stabilita iam est unitas na- 
turae. Natura nempe definitur essentia, quatenus ordinem 
habet ad propriam operationem seu est principium «ulti- 
mum quo» activum; principium autem «ultimum quod» est 
substantia. Hac unitate non dicitur omnes actiones hominis 
ex composito qua tali procedere; pondus enim elicitur a 
solo corpore, intellectio a sola anima; sed pro constitutione 
unius novae naturae sufficit, ut certae actiones adsint, quae 
ex singulis partibus vel earum accidentali cooperatione non 
explicantur, sed solum ex cooperatione utriusque principii, 
quod ut unum totum agat. 

Iam vero in priori thesi expresse probavimus vege- 
tationem et sensationem requirere talem cooperationem 

anmiac et corporis ut unius agentis seu unius naturae. Et 
quia in homine nihil datur praeter animam et corpus, totus 
homo recte dicitur una natura. Haec igitur assertio nihil novi 
elicit, sed est expressio illius unionis substantialis, quam 
modo probavimus. 

2. Communissime cum hac assertione coniungi solet alia 
hominem esse unam substantiam. Controversia hic habetur 
cum Palmieri, estque forte magis de voce quam de re. 
Concedit quidem ille corpus et animam uniri in unitatem ho- 
minis, qui sit una natura, una persona, immo una compo- 
sita substantia, intelligendo substantialem unionem modo 
consueto. Solum quod ei non placet, est simpliciter di- 
cere : «homo est una substantia», quia censet, inde con- 
sequenter negari animam fuisse et in composito adhuc esse 
substantiam. 

Fluit haec discrepantia ex alio eius asserto: id quod in 
duas substantias divisibile est, actu et simpliciter sunt duae 
substantiae, non una; ideo etiam continuum formale ut 
impossibile habet. Tamen et ratio falsa est et modus lo- 
quendi communissimus unice teneri potest, quo sola sub- 
stantia totalis dicitur per Se et simpliciter substantia, non 
autem pars substantiae, quamvis haec per coniunctionem 
nihil realitatis amiserit et antea fuerit vere et simpliciter 
substantia. Id parte prima ostendemus. 

3. Tandem de identitate personae agemus. Hypostasis 
seu suppositum est substantia integra, singularis, divisa ab 
omni alia. Propria eius perfectio est totietas, qua sc. ut 
hoc totum in se constituitur ab omni alio distinctum. Per- 
sona ad hunc conceptum hypostasis nihil addit nisi ratio- 
nale. Tamen persona eatenus perfectius in se esse dicitur 
quam suppositum irrationale, quia etiam intentionaliter in 
se est (conscientia sui perfecta), et quia sibi ipsi finem 
praestituit. 

Dicuntur actiones esse suppositorum; potius dicimus: 
«homo manu percutit», quam «manus hominis percutit». 
S. Thomas : Hic homo dicitur esse suppositum, quia sup- 
ponitur his, quae ad hominem pertinent, eorum praedica- 
tionem recipiens. — Quaeri potest: Si subsistentia vocatur 
illa forma metaphysica, qua natura est suppositum, quid 
addit ipsa ad naturam, ita ut actiones sint suppositi, non 
naturae? — Respondemus: Non est subsistentia partiale prin- 

cipiurn efficiens, nihil addit in ratione causae efficientis, 
sed in natura est tota perfectio, quae ad agendum requi- 
ritur. Solum requiritur subsistentia ex parte agentis ut con- 
ditio ante actionem necessario praerequisita ; nam natura 
non potest agere, nisi prius in suo esse plene constituta. 

Asserimus igitur compositum humanum totum constituere 
unam personam, seu substantiam rationalem completam, 
ab omni alia distinctam. Adversarius est Cartesius aliique, 
qui ad subiectum proprium expressum per pronomen «ego» 
tantum referunt affectiones solius spiritus seu animae ra- 
tionalis. 

PARS I. Probatur unitas substantiae in homine. 

Argum. 1. (Ex paritate cum unitate naturae.) 

Substantia est ultimum principium quod omnis essendi 
et agendi; natura est ultimum principium quo omnis ope- 
rationis, seu est ipsa substantia cum speciali solum respectu 
ad operationes, seu attendendo in ea solum id, quod operari 
potest. Ergo unitas vel pluralitas substantiae eodem modo 
competit ac naturae, cum realiter idem sint. Eodem iure 
dicitur extra unionem haberi duas naturas et duas sub- 
stantias, sicuti in unione unam naturam et substantiam. Porro 
in unione quaelibet pars substantialis retinet etiam propriam 
activitatem, etsi cum alia insuper novam acquirat. 

Argum. 2. (Negative.) 

Falsum est suppositum, in quo terminologia adversarii 
nititur; seu non ideo res dicenda est iam esse duo vel 
plura entia, quia in tot dividi potest. Sin minus, continuum 
formale, quod sine fine dividi potest, repugnaret, quod alibi 
reficitur ; porro homo tunc dicendus esset non duae sub- 
stantiae, ut adversarius vult, sed fere infinite multae, vide- 
licet tot, quot sunt atomi vel particulae minimae materiae. 

Re vera autem ratio, quae adversarium tantopere movet, 
sc. quod secus anima in unione non dici deberet substantia, 
et tamen accidens evidenter non sit, non urget. Flabetur 
enim medius conceptus partis substantialis, quae transcen- 
dentaliter substantia quidem est et simul pars totius et 
ideo sensu pleno et simpliciter substantia non dicitur, sed 
pars substantiae solum. Sic sine difficultate duo continua 
(saltem a Deo) ad unum coniunguntur, quod eorum summa 
sit; tunc utrumque desinit esse una substantia, quod antea 

fuerat, nihil reale ideo amittens, sed factum iani est pars 
totius, et hoc totum nunc una substantia est. 

Corolla rium : 

Diversitas indolis intellectivae potest revocari ad diversam 
perfectionem corporis, quod ut instrumentum animae etiam est 
conditio operationum rationalium. Sed praeterea etiam anima 
rationalis perfectione diversa esse potest, e. g. accidentaliter di- 
versa perfectione diversa facultatum, ideoque in sententia, quae 
facultates a substantia non realiter distinguit, etiam substantia- 
liter. Idem transferri potest ad aliam sententiam, quatenus per- 
fectio substantiae perfectioni facultatis proportionata esse sup- 
ponitur. 

PARS II. Probatur unitas personae. 

Argum. 1. (Ex definitione personae.) 

Persona intelligitur substantia rationalis completa singu- 
laris divisa ab omni alia. Atqui haec valent in substantia 
et natura illa una, quae compositum humanum efficit. Krgo 
compositum humanum qua tale est una persona. 

Ad min. Corpus et animam coire ad constituendam sub- 
stantiam unam, modo vidimus; hanc esse singularem ct 
rationalem, per se patet. Divisa est ab omni alia, eo 
ipso quod totum compositum non ab alio in altiorem 
unitatem assumitur, quod naturaliter nunquam fit. Ergo 
nihil deest, ut substantia illa una compositi humani per- 
sona dicatur. 

Argum. 2. (Ex significatione per pronomen « ego ».) 

Persona est ultimum subiectum, cui omnes proprietates et 
operationes attribuuntur, id quod per pronomen «ego» exprimi- 
tur. Atqui hoc omnibus consentientibus valet de composito ex 
corpore et anima in homine. 

Nam attribuuntur personae humanae attributa, quae non soli 
animae conveniunt, sed praecise composito. Tales sunt sensatio, 
vegetatio; dicimus: «ego vidi, audivi», quae tamen operationes 
ex composito oriuntur. Immo ipsi quoque ego indubie attribui- 
mus praedicata corporea, ut extensionem vel motum : «ego mo- 
veor, ego vulneratus sum», quae valent de homine ratione cor- 
poris, neque attribui possunt animae qua tali. 

Corollarium : 

Conscientia actualis sui, etsi non personam humanam consti- 
tuat, quae etiam in absentia conscientiae perseverat, dici tamen 
potest esse signum manifestalivum pro elevatione personae supra 

alia supposita. Homo hac re speciali modo se possidet; aliter 
ac alia entia ratione et libertate carentia homo non est mere 
subiectum, quod impressiones ab extra recipiat, sed est dominus 
suorum actuum, quos libero et independenti modo exercet. Ideo 
est subiectum iuris et moralitatis; ab aliis iure postulat, quae 
ad finem suum consequendum necessaria habet. Ideo contra- 
dicit rationi et iuri naturali hominem adhiberi ut purum in- 
strumentum. 

Scholion i : 

De identitate personae durante vita : Identitas personae onto- 
Iogica in eo sita est, ut substantia composita humana eadem 
maneat, quamdiu manet homo. Atqui hic idem manet, quamdiu 
manent illa, ex quibus homo constat, sc. anima, corpus, unio 
eorum. Anima qua spiritus simplex semper eadem manet; 
unio substantialis manet eadem, quamdiu homo manet; corpus 
vero humanum semper idem manet identitate illa propria ali- 
cuius vegetantis seu ita, ut ab eodem principio informetur et 
materia solum paulatim renovetur, subsequentibus loco deceden- 
tium particulis, quae propriae fiunt organismi. Ergo identitas 
hominis maxime ex identitate spiritus petenda est; ideo etiam 
sensus communis putat eosdem esse beatos, qui ante mortem 
fuerant; sunt eaedem personae, sed incompletae. 

Scholion 2 : 

Sententias Scholasticorum de individualitate humana Kleutgen 
ita colligit : In omni re praeter essentiam specificam distinguitur 
id quo est haec individua res; solum enim individuum exsi- 
stere potest. Hoc secundum Scotum est aliquid positivum, dif- 
ferentia individualis , quae a natura non realiter distinguitur. 
Secundum S. Thomam anima humana per suam essentiam etiam 
suam individualitatem habet; haec tamen unione cum corpore 
perficitur, non quasi separata desinat esse individuum, sed non 
iam est perfectum individuum humanum. Si alibi dicit formam 
ut talem per receptionem in materia individuam fieri, loquitur 
de forma universaliter spectata. Corpus suam speciem accipit a 
forma, individuum est per materiam cum relatione ad exten- 
sionem. Esset praeternaturale, si anima humana cum alio cor- 
pore coniungeretur, nam corpus et anima pertinent ad essentiam 
hominis ; tunc autem novus homo secundum animam idem maneret, 
secundum corpus esset aliud individuum. Secundum Suarez prin- 
cipium individuationis est essentia ipsa, tam pro corpore quam 
pro anima. (Ita Kleutgen.) 

Obi. Homo per totam vitam manet eadem persona. Atqui materia 
tamen totaliter mutatur. Ergo haec non potest pertinere ad identitatem 
personae. 

Resp. Dist. min. : Ita ut nunquam tamen abrumpatur connexio 
materialis ad animam informantem, conc. ; secus, nego. Parit. dist. 
conseq. : Determinatae particulae non essentialiter et constanter ad 
hanc personam pertinent, conc. ; quamdiu cum anima unitae sunt, 
non vere ad eam pertinent, nego. 

ASSERTUM. Anima rationalis est tota in toto corpore et 
tota in singulis partibus. 

1. Id quod iam pro anima simplici brutorum perfectiorum 
diximus, etiam pro anima rationali repetendum est: simplicitas 
igitur non ita intelligenda est, ut aliqui recentiores voluerunt, 
ut anima in puncto quodam corporis resideat, vel in glande 
pineali, vel in corpore calloso, vel in ventriculo aliquo cerebrali. 
Sed anima, quamvis formaliter inextensa, virtualiter tamen ex- 
tensa est, eo quod ubique tota inveniatur. 

Ratio est in necessitate informationis. Actus necessario ei in- 
est, quod actuat; forma in eo, cuius forma est. Nunc autem 
anima est actus et forma singularum etiam partium corporis, 
quod maxime postulatur pro vegetatione. Nam vita vegetativa 
non ita concipi potest, ut in puncto aliquo anima sit et hinc 
per efficientiam transeuntem omnes alias partes gubernet. Hoc 
non convenit anatomiae, quae non Ostendit omnes partes cor- 
poris ad certum punctum centrale confluere. Immo hoc redu- 
ceret vegetationem pro toto corpore extenso, excluso uno puncto 
ad activitatem formae assistentis, quia relate ad omnes alias partes 
non informatas anima se haberet ut principium ab extra regens. 
Hoc autem ex iisdem rationibus, quae alibi pro forma substan- 
tiali allatae sunt, impossibile esset. 

2. Addere solent auctores haec valere de essentia animae, non 
vero de omnibus eius facultatibus ; nam facultates vegetativae 
et sensitivae sunt organicae seu emanant ex diversis organis ad 
singulas operationes ordinatis. Ergo non sunt, nisi ubi illa quo- 
que organa habentur. 

Aliae sunt facultates intellectuales, quae ex sola anima fluunt ; 
ergo dici posset eas esse, ubicunque sit substantia animae. (Haan :) 
Tamen intellectus non operatur, nisi ubi habet obiectum bene 
proportionatum, sc. in imaginatione ; ideo in capite, non in pede 
cogitamus. Similiter Urraburu : Dici potest intellectio esse in 
capite, non tamquam subiecto, cui inhaereat, sed tamquam in 
loco. — Sed dubitari potest, num iure ex loco phantasmatis con- 
cludatur parem locum valere pro cognitione intellectuali illam 
subsequente vel concomitante et non potius dicenda sit anima 
sola agens ubique agere, ubi est. 

Obiectiones : 

Obi. 1. Si anima est in qualibet parte corporis, crescente corpore 
anima crescere deberet. Atqui anima simplex hoc non facit. Ergo. 


CAP. III. DE UNIONE INTER ANIMAM ET CORIU S. 337 

Resp. Dist. mai.: Debet ad plus materiae suam informationem 
extendere, conc. ; debet substantiae propriae aliquid addi, nego. Contra- 
dist. min. 

Obi. 2. In sententia nostra exsisteret anima replicata (multilo- 
cata); nam formae simplicis locus sufficiens est punctum indivisibile. 
Atqui replicatio naturaliter repugnat. 

Resp. Nego mai. Replicatio est praesentia rei in pluribus locis 
adaequatis; sed adaequatus locus animae est totum corpus. 

Obi. 3. Parte aliqua praecisa vel anima ibi corrumperetur, vel re- 
traheretur et sic moveretur, quae omnia sunt incredibilia. 

Resp. Nego asseri. Neque anima corrumpitur neque retrahitur, 
sed eodem modo manens in ceteris partibus desinit informare partem 
divisam (Suarez). 





Fio bos, Psyehologia. 11. 

Abstrahere speciem a phantas- 
mate ro6 107. 

Abulia 150. 

possibilitas et exsistentia 250. 
Ach 81. 

Actus altruisticus 139. 

— diversi volitionis completae 156. 
Aeternitas poenarum : sententiae 

301 ; comprobatur 303. 

— praemiorum probatur 301. 
Affectio rationalis : controversia 

125; probatur 130; describitur 

146. 

tatibus 74. 

Amentia 65. 

Anima non ignotum X 246. 

— vera substantia 240. 

Appetitio finis et mediorum 140. 

— impulsiva — coacta 150. 

283; morale 292; teleologicum 

sarii 183; ex ordine morali 184; 

Aristoteles saepe. 

Assensus notionalis — realis 56. 
■Atwater 317. 

Augustinismus 47 85 322. 

Avicenna 93 98 104. 

Banez 213. 

Baschwitz 56 . 

Bautain 77. 

Beatitudinis volitio necessaria 161. 
Bellarminus 202 203. 

Billuart 214. 

Bonaventura 85 253. 

Bonnetty 77. 

Boyd Barrett 157 . 

Brentano 53. 

Brunswig 38 48. 

Comparatio: processus 52. 

Conceptus libertatis metaphysice 
possibilis 192— 195. 

— rerum visibilium: elementa 15 ; 
synthesis 16. 

— speciei 41 42. 

stabilis includit vocabulum 42. 

— stricte proprii 18; proprii ex 
communibus 18; analogi 18. 

— universalis 6 7 ; opponitur ima- 
gini communi phantasiae 43; 
eius utilitas 43; formatio per sepa- 

Conclusio logica, eius usus 71; 

ria 194. 

Connexio actuum conscia vel in- 
conscia 153. 

Conscientia activitatis in volitione 
160. 

Consensus 156. 

Consilium 156. 

Consuetudo: effectus 158. 
Conversio ad phantasmata 33 35. 
Corruptio per se — per accidens 
258 2S3 284. 

Creatianismus probatur 277. 

De Backer saepe. 

Delacroix 76. 

tio 15S. 

Dependentia animae a corpore 261. 
— intellectus a phantasmate 9 10 
23 24. 

Determinismus metaphysicus — 
psychologicus 169. 

Discursus naturalis 69. 

Donat 174 307. 

Dressel 327. 

Duplex conscientia 247. 

Durandus 96 103 218. 

Diirr 172 . 

Ebbinghaus49236 245 31 1 314318. 
Educatio moralis 224. 


Ego empiricum transcendens 
transcendentale 236. 

Ebrie 322. 

Electio 156; praeparatio 159; pas- 
siva activa 1 59. 

melioris explicatur 207 ; refu- 
tatur esse necessaria 209. 

— arbitraria 210. 

Emanatismus 275. 

Empirismus actuum psychicorum 
236. 

Erdmann 236 311 . 

Erismann 44. 

Euler 319. 

Evidentia 64. 

Extensio virtualis animae 336. 

Facultates innatae intellectus 26. 
Fatalismus et determinismus 188. 
Fechner 307 312 311:. 

Feli 283 297. 

Forma cadaverica 328. 

Frins saepe. 

Frobes 56 . 

Frohschammer 276. 

Fruitio 157. 

Generatianismus 275. 

Geyser 43 236 240 246 247 320. 
Gioberti 88. 

Grabmann 84 92. 

Gradus libertatis 210. 

Gregorius a Valentia 202. 
Guilielmus Parisiensis 93. 
Gutberlet 170 172 189. 

Gutzmann 75. 

Haan 255 336. 

Habitus rationales affectivi et vo- 
litivi 222. 

Hansen (compendium autographi 
cum) 187 304. 
v. Hartmann, Ed. 200 221. 
Herbart 226. 

Hessen 84 . 

Heytnans 223 311 . 

Hdffding 53 312. 

Hoffmann, II. (compendium auto- 
graphicum) 191 192 220. 
Ilontheim iSS 198 . 
llorten 108. 



Huber 220. 

llugon 1 1 9 127 208 215278295. 

Hume 236 238 244. 

Ilurtado 106. 

Ilusserl 19 1. 

Idea operatio intellectus 102 ; eius 
natura metaphysica 104. 

Ideae intuitivae — abstractivae 18 
21 ; primitivae — derivatae 18. 

— hauriuntur ex phantasmate 2 1 ; 
ex sensatione et reflexione 21. 

— physicae — metaphysicae 41. 

— innatae describuntur 19 26 ; 
possibilitas 19 27; systemata 20; 
refutantur 22 ; rationes contra- 
riae solvuntur 24. 

Identitas personae durante vita 

Idiotia 65. 

Illuminatio divina intellectus 84 ; 
refutatur 86. 

— phantasmatis per intellectum 
agentem 1 1 1 . 

Imago communis phantasiae 10. 

Immortalitas 280; controversia 
281 ; demonstrabilitas 282. 

Impedimenta libertatis 219. 

Imperium voluntatis 156 159 201 
205 206. 

Inclinationes indeliberatae con- 
ditio libertatis 198. 

Indeterminismus moderatus — ab- 
solutus 170. 

Indifferentia passiva — activa vo- 
luntatis 206. 

Individualitas humana 335 ; — ani- 
mae 247. 

Influxus mutuus facultatum 150; 
intellectus in alias 150; affec- 
tionis 1 5 1 ; voluntatis 152. 

— facultatum directus (per redun- 
dantiam) — indirectus 152. 

— physicus inter animam et cor- 
pus 319. 

Intellectio universalium et essen- 
tiarum 39 40. 

Intellectualismus et sensismus 4; 
— et voluntarismus 133. 

Intellectus describitur 5 ; sensi- 
bilitatem superat 5 ; hominem 

activitate 9. 

— potentia universalis 14 ; tabula 

— principiorum 74 ; — et ratio 

— agens 106 ; probatur 107 ; non 

116. 

— possibilis 107; non unus nu- 
mero 109 ; distinctio ab agente 
1 1 6. 

Intelligibile in sensibilibus 30 36. 

Intensitas qualitativa 49. 

Intentio voluntatis 156. 

interpretativa 141. 

1 11 tuitio 73. 

James 237 238 245 248. 

54; causae 56; assertio, non 
apprehensio 58. 

— theoreticum — practicum 55; 

— ultimum practicum 201 ; refu- 

Libertas a coactione 166 ; a ne- 
cessitate 167; moralis 167; exer- 
citii — specificationis 172. 

— defensores, adversarii 168; ex- 
plicatur 170. 

— in hypnosi 178; — et constan- 
tia actionum 197. 

Lindworsky 69 126 135. 

Lingua 75 ; utilitas 78 ; prima origo 
82. 

Liszt 185. 

Livingstone 297. 

Locke 3 236 239 282. 

Lotze 185 253. 

Lutz 253 . 

Mach 237. 

Magisterii functio 81. 

Maher saepe. 

Malebranche 20 59 87 307. 
Marbe 54. 

Mastrius 112 213. 

Materia — materiale — immate- 
riale 250. 

Mattii, ab Aquasparta 35 85. 
Mausbach 129 131 136 137. 
Medium quod — in quo — quo 
pro intellectione 118; probatur 
medium in quo 121. 

Memoria intellectiva 98 ; probatur 
: : ^99.. i;:..-:- 

Mercier 40 210. 

Messer 54 172 191 195. 
Metempsychosis 278. 

Meumann 127 225. 

Michotte et Priim 126 15 1 157. 
Mill; J- St. 3 174 181 1S9 237. 
Minges 168 . 

Modus operandi propter finem 14 1. 
Momentum creationis animae 277. 
Moore 52. 

Motio voluntatis in alias facul- 
tates 154. 

Motivum volitionis 135 158. 
Miinsterberg 49. 

Natura animae separatae 286. 
Necessitas exercitii specifica- 
tionis 162. 
suppositionis 164. 

Newman 56 61 64 71 --73. 


Nietzsche 296. 

Nihil est in intellectu, quod non 
fuerit in sensu 16 26. 

Obiectum cognitionis internum et 
externum 123. 

— intellectus materiale — for- 
male 12; adaequatum 12; pro- 
portionatum 29. 

— voluntatis bonum 136; appe 
tenti conveniens 138. 

Oesterreich 236 297. 

Olivi 269. 

Omissio libera 218. 

Omne quod movetur ab alio mo- 
vetur 198. 

Ontologi Lovanienses 88. 

Ontologismus : systemata 87 ; re- 
futatio 89. 

Optare et velle 147. 

Palmieri saepe. 

Panpsychismus 309 313. 

Parallelismus psychophysicus 309 ; 
divisiones 309 ; refutatur 3 1 1 ; 
solvuntur rationes 316. 

Paul 75 76 . 

Paulsen 237 241 319. 

Perceptio intellectiva externa 45 ; 
evolutio 46; interna 46. 

— - relationis 48; genera relatio- 
num 48 ; ortus 49. 

— totalis 38. 

Persona et conscientia sui 334. 

Pesch, T. 171. 

Pfander 126 135 . 

Pfister 172 . 

Phantasma occasio ideae 23 ; causa 
instrumentalis speciei intelligi- 
bilis 1 1 2 ; probatio 113. 

Picard 118 123. 

Plato 20 268 281 306. 

Pluralitas formarum in homine 322. 

Portalie 84. 

Potentia: definitur 225: realitas 
226 ; divisio 227 ; quaestio realis 
distinctionis ab anima 229. 

Praeexsistentia animae 277. 

Praemotio physica et libertas 213. 

Prima intellectio singularis 36 ; 
confusa 37. 


Principium causalitatis i. e. uni- 
formitatis naturae et libertas 192 
195. 

— causalitatis homogeneae 316. 

— conservationis energiae 316. 

— finalitatis 188. 

Processus simplicis ratiocinii 68 69. 

Proportio inter cognoscens et co- 
gnoscibile 16. 

Psychologia sine anima 238. 

— transcendentalis Kantii 245. 

Pugna interna inclinationum 271. 

Radicatio facultatum in eadem 
anima 98 1 1 4. 

Ratiocinium describitur 67 ; partes 
68 ; solutio problematum 70 ; 
conclusio scientifica et vulgaris 
71 ; in materia concreta 71. 

Redundantia inter facultates sensi- 
tivas et rationales 152. 

Revelatio, eius necessitas pro co- 
gnitione 77 82. 

v. Rohland 172 179. 

Schaaf 209. 

Scheeben 157. 

Scheler 128. 

Schmid AI. 2. 

Schneider, A. 92 322. 

— W. 283 . 

Schopenhauer 194 224. 

Schwarz 118 . 

Schwiete 38. 

Scientia — fides 55. 

Scotus saepe. 

Sedes animae punctualis 253. 

Selz 71. 

Semina scientiarum insita 27. 

Sensationes transitus pro compa- 
ratione 51. 

Sensismus describitur 2; refutatur 7. 

Sensus illativus 73. 

Sigwart 15 16 44 53 80 240. 

Simplicitas animae integralis 252; 
probatur 254. 

— — essentialis 253 ; probatur 
257 - 

Singulare materiale intelligitur 32 
34; directe 32 35. 

Sladeczek 33. 


Solutio problematum 70 ; inventio 
methodi 71. 

Spearman 47 48 67. 

Species impressa intelligibilis 96 ; 
controversia 97; probatur lor. 

Spencer 195. 

Spinoza 181 307. 

Spir 292. 

Spiritualitas animae 260; modi 
probandi 261 ; argumenta 263. 

Stahl 269. 

Statistica moralis 189. 

Status naturalis animae 286 
299. 

Stockl 92 . 

Storring 64 65 68. 

Storz 84 234 . 

Straufl 289 295. 

Stumpf 311 . 

Suarez saepe. 

Subsistentia 332. 

Substantiae definitiones 239. 

Svorcik 283 . 

Systema scholasticum de origine 
idearum 95. 

Teichmiiller 283 . 

Temperamenta 222. 

Tendentiae naturales animae in 
beatitudinem 288. 

Thomas saepe. 

Titchener 319. 

Tongiorgi 33. 

Traditionalismus : formae 77 ; re- 
futatur 80. 

Traducianismus 275; corporeus et 
spiritualis 276; refutatur 276. 

Transmissio haereditaria psychica 
278. 

Twardowski 124 . 

Tylor 297 298. 

Unicitas animae 268 ; identitas 
animae intellectivae et sensi- 
tivae 269 ; sensitivae et vegeta- 
tivae 272. 

Unio naturae in homine 331. 

— personae in homine 332 ; pro- 
batur 334. 

— substantiae in homine 332 ; 
probatur 333. 

Unio substantialis : apud Aristote- 
lem 306. 

— substantialis : explicatur 320 
329 ; probatur 323 ; eius finis 330. 

Unitas conscientiae 242. 

— formae in homine 321. 

Urraburu saepe. 

Usus volitionis 156. 

Van Ginneken 76 . 

Van Helmont 269. 

Van Woestyne 161 174 199 282 
286 322. 

Vazquez 208. 

Venn 190. 

Verbum signum arbitrarium 80; 
non ingenerat ideam 80. 

Violentum, coactum 162. 

Volitio beatitudinis necessaria 
quoad specificationem 163. 


Volitio non violenta 164. 

Volitionis intensilas 148 ; quali- 
tates 149; constantia 149. 

Volkmann 218. 

Voluntarium 160; augetur vel mi- 
nuitur 165. 

Voluntas caeca 134 202 206. 

— definitur 126 132; natura spe- 
cifica 127; probatur 129. 

Wahle 200. 

Willwoll 38. 

Windelband 172 . 

Witasek 236 237 241. 

Wundt 127 190 237 239 248 

249. 

Zeller 92. 

Ziegler 170. 

Zigliara 323. 




ERRATUM. 

Tomus I, pag, V, linea 2 : loco «psychologiae empiricae”, lege «psychologiae speculativae». 


